
PRVI DIO 


- Mir! Molim mir! - zaori dubokim basom koštunjava, dugokraka ljudina, čađava obraza 
i zaprašene kose. To bijaše gospodin Registar. Njemu u glavi bili su poredani svi oni silni 
akti što se vrstahu u velikoj četverouglastoj sobi od poda pa do stropa. Njemu se trebalo 
prijaviti, uljudno pokloniti i ozbiljno umoliti ako si htio porazgovoriti se s kime od nje- 
gove mnogobrojne čeljadi. 

- Mir, velim! - ponovi on grubo. - Vi tamo, mladići, netom što ste usklađeni, ćeretate i 
nadvikujete se kano da ste novovjeki filozofi ili, s dopuštenjem govoreći, hrvatski literati. 
Svakako nijeste plod prokušane jurističke glave jer se naduvate i hvastate drzovitošću 
svojom. Bit će da ste djeca kakva mlada starca koji je netom otepao školski prah sa čakši- 
ra. 

- Šta? Šta? Molimo, ne vrijeđajte nas! Nikakve protekcije. Mi smo svi jednaki! 

- Vidiš ti njih, vidiš. Golušavci jedni, žutokljunovići, tepci! - mrmljahu zgureni starci u 
latinštini, miješajući je s kajkavštinom. 

- Što zgundate, zaprašeni filistri? Verbecijanci. Ionako vam nije više ovdje mjesta. Po po- 
zitivnim zakonskim ustanovama vi biste već morali spaljeni biti poput trulih stabala, ko- 
ja ne nose nikakva ploda! - urlikaše sitan i grbav kicoš što ga je prekjučer referent poslao 
u registraturu. 


Scandalum! Scandalum! Nečemurna impertinencija! - žvakahu krezubi starci, susprežući 
svaku navalu strasti i konzervativnom zlobom mjereći grbava kicoša. 


Prava si slika i prilika svojega vijeka. Da nijesi nakazan i drzovit, kako si blekan ne bi se 
ni znalo da bivstvuješ u ovom starom i časnom domu! 


Sada je dosta, stari i novi vijek! Jedni ne imaju što drugim fali - pa basta! Mir! - opet će 
nešto tiše Registar, a to je značilo da je objektivan. 

- Prijavio mi se - nastavi Registar hladnom prijatnošću - i moli riječ neki čovo, koji jest i 
nije naš drug. Spada i ne spada među nas. Ali on je svakako časno biće već po roditelju 
svom. Mnogi i ne opaziste ga. Koji ga pako znamo i vidimo, držimo da je nijem i gluh. 
On nije nikada riječi proslovio među nama. Nije verbecijanac, nije ungerovac ili... kako se 
sve već ne zovu ti vaši cimeri koji su vam vazda na jeziku, osobito vama mlađima... 

- Čujmo! Čujmo! Što to gazda Registar danas zapliće i navija kano da je izašao iz sjednice 
berlinskih diplomata - šaptaše omladina. 

- Da - odahnu i puhnu u zrak Registar - pita za riječ onaj čovo u crnom ruhu što je dobro 
zaključan u stolu našega gospodina registratora, komu slava i čast naše čitave družine! 


- Slava mu! Slava! Zivio! Zivio! - orilo se dvoranom. 


- Neka mu bude! Vičimo iz svega glasa. Nas je, doduše, lijepo poredao, ali nas je nekak- 
vim debelim konopom stisnuo da nam malone popucaše rebra. Ali ipak volimo ovako 
nego kod referenta. Taj nas je razmetao po čitavom stolu. Živjesmo baš u raskalašenoj 
slobodi, ali prašina, muhe, bezimeni kukci što izlažahu iz zida već nam dosađivahu. 
Najgore pako bijaše da je noću znao dopuzati nekakav fin, uljudan i lukav lopov - - - ka- 
ko mrmljaše referent - miš - miš! Taj se stao najprije igrati s nama; ma baš ugodan svat, 
pa je cvilio, mila majko, kano gusle kakva Paganinija. Al konačno - brr! Smuči se čovjeku 
kada se sjeti: miš - miš! Kako fin, pak ljudožder? O, majko moja, svoje fine, alabastarske 
zubiće zabadao u naša rebra, ruke, noge, glavu! I pilio i glodao da je strahota! Jednome 
drugu, čini se da će biti među nama, izjeo taj barbar iste moždane. Kada dođe referent, 
zapali najprije nekakvu dugačku i tanku smotku, a pepeo stresuje u prašinu što se po 
nama slegla. Iznenada pade mu iz usta cigara, zamumlja, prokune: - O, ti prokleti mame- 
luče! Hm, hm! Sto je tu moglo biti?... - I referent je dugo mislio razglabajući spis, zatim 
pozvoni i dođe pisar. - Vidite ovu škulju u zapisniku? - Miš! - zinu ponizno pisar. - No 
tigar ne bijaše - osmjehnu se referent. - Umetnite pred tu škulju: "Nije istina i poričem." I 
tako su bili umetnuti moždani, namjesto onih što ih izjede krvolok. Ej, da kod ljudi mogu 
tako pomanjkale moždane nadomjestiti kano naš referent, to bi istom bio izum! - dovrši 
nadušak neki debeljković svoju pripoviječicu i iza kako se slegoše: "živio" i "slava", a 
podbradak mu se tresao, micao još dugo nakon svršetka pripovijesti. 

Registar mlacnu zadovoljno jezikom. 


- No, takvo što neće vam se lje u našem domu dogoditi. O, registrator namiriši te ljudož- 
dere već osam dana prije negoli se spreme na put da pohode našu kuću. Jedanput se njih 
četvero ušuljalo u žakanjski vlak kojim se slučajno vozio naš registrator. On ih umah iz- 
miriša, što nikomu ne bi na pamet palo. Kada se navečer rastajaše sa mnom izvadi neka- 
kovu škatulju iz dugačkog kaputa: "Evo, skuhao sam kašu mudrim gostima, ako nas po- 
hode. Prisjest će im." I on, bogami, podmetne i pite i kolača. Mirisalo je to čudnovato. Ja 
bih sam bio založio da mi, stvorovi od slova i papira, tovimo svoj trbuh kako ti živi si- 
savci. I dosta. Sve se smrklo. Mi smo dugo brbljali i brundali, stari i mladi, te napokon 
stadosmo hrkati. I mene ljudski uhvati grčeviti drijem: čitav dan me premetao nekakav 
stari odvjetnik sa žutom barokom, neprestano slineći prste i mažući moje listove, da mi 
se smučilo od vonja duhana što je zaudarao iz sline. Da toga ne bijaše, ne bi me u snu 
bilo uhvatilo vragometno štucanje i žgaravica, i ja ne bih vlastitim očima vidio onu divnu 
tragikomediju. Snivah da mi tura u grlo svoje slinave duhanske prste onaj stari odvjetnik 
i da me sili da na dušak progutam njegovu žutu baroku... Skočim iz sna... Nuto oblije me 
smrtan znoj, a kosa mi se naježi. Poznam ja iz starih vremena te morske pse. Dođoše do- 
ista drzovito. Umah se sjetih da su oni isti što se dovezoše žakanjskim vlakom jer bijahu 
u narodnom odijelu s čikošima i fokošima, a brkova divnijih negoli Hunjadi Janoš. - Ke- 
rem alašom! - viknu najstariji. Bio je negdje strašan požderuh: jedva si mu mogao zamije- 
titi sitne nožice ispod trbušine. 

- A šta je to? - stade trti znoj i sukati debeli brk. - Kako to miriši? 

- Milota! Tako se dočekuju gosti! 

- To je u redu. Hrvati su - Hrvati, badava! Oni stari vrednjakovići i poštenjakovići kao što 
bijahu i prije osamsto godina za pradjedova naših! Nuto, braćo, tu ćemo se naseliti. Zali- 
he ima za epikurejske stomake naše i djece naše do dvadesetoga koljena! Pa da selimo u 
Ameriku? Kolika nesmotrenost od nekih naših liberalaca! Ali, što se ušćeretah kano da 
sam na bečkerečkoj obrtnoj skupštini? Tešik! Uh, to divno miriši. Niti blagopokojnomu 
kralju Beli ne mirisahu tako hrvatske šljive kada je za jednu granu podijelio kmetovima 
plemstvo! Tešik, rođaci! 


I oni se stadoše častiti jelom što im ga skuha naš registrator. Neprestano hodahu srkati 
vodu na zdjelicu, pripravljenu za pokojnoga registratorova Kastora. - Baš se ljudski natr- 
pasmo! - uzdahne zadovoljno trbušati i baci prvi uvis svoj čikoš i fokoš, zasuče brkove te 
stade đipati i jujukati da se tresao čitav ovaj naš dom. Onda se uhvate i ostala trojica. Ni- 
je dugo trajao taj ples. Stali se valjati, grozno cviljeti i cijukati, napokon gristi jedan dru- 
goga. - Pakleni zalogaj! - hripao je u nesvjestici trbušati koga su nemilostivo drpali i griz- 
li ostali, dok ga grčevi tako stegoše da mu se brci sastali s repom. - Cini mi se da putujem 
na drugi svijet! Uh, tako lijepo - pa tako brzo... - zavija on. Užasno se naduše sva četvori- 
ca i pocrkaše... Skuhao im kašu i poparu naš registrator! Odonda ne pamtim šta slično. 
Zato neka živi naš registrator! 

- Živio! Živio! - kliče stari dom. 

Već dugo što je mali crnoruhi čovo skočio iz registratorova stola. On mirno stoji, zamiš- 
ljeno se smije složivši ruke na leđima te ravnodušno čeka dok bude na njemu red. Kada 
je gazda Registar dovršio svoju zanimljivu pripovijest, nakašlja se čovo dva-tri puta kano 
svi neiskusni govornici novajlije. 

- A sada čujmo! - mahnu Registar govorniku. 

- Vi me slabo znate ili pravije ne znate. 

- Nekakva demokratička natruha. Niti nas nije oslovio pleno titulo! - mrmorila je straga 
stranka staraca. 

- Čujmo, čujmo! - klicahu mlađi. 

Govornik je, doduše, stao, ali ga dvostrani povici ni najmanje ne smetoše. 

- Ne znate me - nastavi on povišenim glasom - ne spadam zapravo u vaš starodrevni 
dom. Da, ja i nijesam tamo u vašim redovima, na vašim časnim stolicama. Kada je tako, 
pravo da vam prije svega iskreno kažem tko sam. Jest: tko sam?... Vi netom pozdraviste 
tako srdačno našega registratora. A da je u vas organizma živih stvorova, ne dvojim da 
ga ne bi poklonstvenom deputacijom i mazbatama uvjerili o svojem lojalnom mišljenju i 
čuvstvima privrženosti. 

- Dakako! To se samo po sebi razumije. 

- Znajte dakle, ja sam vam srce i duša našega registratora. Ja sam njegova slika i prilika. 
Ukratko: njegov sam životopis. On me je sam napisao. A nastavlja to dan za danom, i 
zato je meni mjesto ovdje u njegovu stolu i pod ključem. Jeste li opazili danas? Nije on po 
običaju kod svog odlaska zapalio lulu i dimeći otputovao - ta ona dimi kano lokomotiva 
- nego je baci u kut, a na meni napisa: "Svemu bit će kraj!" 

- Tako je! - uzdahnu lula. - Danas dogodilo se čemu ne ima pametara već dvadeset godi- 
na! 

- A znate li - nastavi krepkim glasom govornik - što to znači kod ljudi: "Svemu je kraj!" 
Znači ono isto kada nas rastoče miševi i crvi ili kada nas uništi oganj. 

- Znamo, znamo! Ne gudite tako didaktično i tako zorno! - mrmljahu starci. 


- Istina je! Ima nas nervoznih i slabih... - dometnuše mladi. 

- Vidite - uhvati opet riječ registratorov životopis - ja, koji krijem u sebi sve tajne njegove, 
držim da on više i neće među nas doći! 

- A, a,a! Promjena vlade, a možda i sustava! No to bi nam još trebalo! Takve novotarije 
drage volje poklanjamo ljudima i drugima njima ravnim sisavcima! Nazdravlje! 


Pojavljivala se tiša pa sve jača halabuka. 


- Upravo zato jer tako držim - nastavi životopis - otkrit ću vam danas svoje tajne ili bolje 
životopis registratora. Ne bih ja toga činio da me je on napisao onako kako ste vi drugi 
pisani. Budući da je pako on izumio posebno pismo koje samo on može odgonetavati i 
razumjeti - ostao bih ja zavazda neotkriven. Znam da će me odatle umah izbaciti i da će 
me sramotno nestati: budi da u mene kramari zamataju svoj pljesnivi sir i druge odurne 
ljudske stvari, budi da me žrtvuju svemogućemu Molohu: vatri. Iz života svoga roditelja 
registratora crpim odviše gorkih iskustava a da umišljam kako će nakon njegova života 
koji učenjak razglobiti one bajne hijeroglife kojima je registrator išarao moje tijelo! 

- Ah, učenjaka, učenjaka oslobodi nas bože! Ljudi i drugi sisavci kako-tako; ali učenjaci - 
to su nekakvi dvospolci, prijelaz iz neorganičkoga k organičkomu životu... - stao je tuliti 
iz akta "liječnički nalaz" o raščinjenom želucu nekoga vegetarijanca. 


- Kakav je to barbarski glas?! A rimsko pravo? A Gajeve institucije? A Unger, a Stuben- 
rauch, a Nippel!? Fuj! Koja li bruka na civilizaciju! - usplamti neki svježi alegat da mu se 
nozdrve zapjeniše od gnjeva i bjesnoće... 


Registar strignu obrvama i smiri se buka. 


- Prije pako - nastavi životopis - negoli vam počnem otkrivati samoga sebe, obećajte mi 
već radi časti registratora da me nećete prekidati. 


- Nećemo! Nećemo! Počnite samo, da čujemo! - vikahu najjače oni koji baš netom preki- 
dahu govornika. 

- Za to skrbim ja! - zaori uvrijeđeni Registar - Mir! Govornika molim da nastavi svoju 
povijest. I zavlada grobna tišina. 


Zapisci registratora, gospodina Ivana Kičmanovića, raspredaju se ovako... 


Ah, kako li počinje moje školovanje! Otac mi - nazivahu ga veselim Jožicom Kičmanovi- 
ćem s nadimkom "zgubidan" - nije poznavao ni pedagogičko-didaktičkih teorija ni prak- 
se. Seljak naš stare korenike i zlatnih vremena ne razumije se ni u čitanje ni u pisanje. Pa 
stoga neće valjda nitko moći zaključiti da je moj otac čitao kakve moderne pedagoge. Ali 
pošto sam u svom životu pročitao Rousseauova Emila, držim da je poput svih drugih 
seljaka najviše u praksi provodio njegova načela, za koga je dakako toliko znao i mario 
kano i Rousseau za moga oca "zgubidana". 


Seljačka se naša kolibica sastoji polovinom od velike, četverouglaste sobe s ogromnom 
peći, na kojoj u cičoj zimi svi spavamo, a polovinom od pregrade za blago, perad i druge 
sitnarije. Ne nalazi se u selu, nego na visokom samotnom brežuljku, obraslu na istočnoj 
strani šumom i borovicom, a na zapadnoj vinogradom. Tako su i druge seljačke kućice 
rastepene naokolo. 

Mi smo ipak općili s tim našim raspršenim susjedima. Žene su polazile u pohode na raz- 
govore, muškarci na pilo, a djeca na igranke. Nije smetala udaljenost ovakvim dobrim 
susjedima ni u međunarodnim stvarima: babe se vrlo često svađaju, a katkad i počupaju, 
nadvikujući jedna drugu sa protivnih bregova - kao kokoši, kada zakokodaču svaka iz 
svoga dvorišta. Muškarci sa dva brijega srdito se pogledaše, zagroziše pesnicama, plju- 
nuše jedovito ili pokazivahu jedan drugome ljutiti poput risova takozvane "fige". A kada 
bi došlo do ultimatuma, spuštao se jedan i drugi sa svog brijega derući se: "Misliš, da se 
ja tebe bojim, da ti tvoga..." pa ili se u dolu između takova dva brijega uhvatiše ukoštac, 
što je uostalom bivalo vrlo rijetko i što je tada bilo također gorkim predmetom župniko- 
ve nedjeljne prodike; ili, dok stigoše u dolac, ohladnjela je žestoka krv, pa su se opet us- 
pinjali svaki na svoje brdo mrmljajući ili vičući: "Mislio si golišavče, smrdljivko, užgisla- 
mo, hladimuho itd., da te se bojim! He! he! he! Pokazao sam ti, da se ni najmanje ne bo- 
jim, ti buhinja žuči!" 

U takovim seljačkim prijeporima osobito se isticaše moj otac. Nadimak "zgubidan' po- 
stojao je od pametara. Ali taj je nadimak mome ocu umah nagnao krv u glavu, a bjesno- 
ću u srce. Inače je on vesela ljudina, ta bijaše seljački muzikaš na takozvanom "bajsu". 
Dakako čitavom našom okolicom nije se u nijednoj kući svadbovalo, da nijesu potcikiva- 
le melankolične strune družbe moga oca uz dudanje njegova otrcanog i izrabljenog "baj- 
sa". I premda ova umjetnička družba nije zaostajala za naprednom strujom, dapače vaz- 
da bi iznenadila "slavnu svadbenu svitu" kojom novom melodijom, prenesenom bogzna 
otkuda, najčešće sa preko Sutle od trubentaša, ipak je bila na glasu jedino radi krupnoga 
humora i debelih šala moga oca... 


Ali tako obljubljen svadbeni veseljak znao je biti kruta svadljivica u našem susjedstvu i 
jezičav poput kakove babe. Danas međaši, sjutra neznatan poljski kvar, ako se primjerice 
doklatilo susjedovo krmče i razrovalo gnoj, ili obijestan dječak bosonog progazio slog, na 
kojem bijaše posijana salata: sve bi to raspalilo moga oca i on je stao vikati, da mu se tros- 
trukom jekom odvraćalo od susjednoga brijega. Ti ovo, ti ono; ti taković, a on onaković - 
dok se napokon nije čuo i kleti nadimak "zgubidan". "Jesi, jesi zgubidan, kako i tvoji stari 
bijahu. Da si čemu, ne bi ti kućerak visio poput otkinute gube na hrastu!" I kada je dopr- 
lo ime "zgubidan'" do naše kuće, jednoglasno zabrbotaše svi purani u dvorištu, kokoti 
zakukurikaše, kokoši se uskokodakale, pa i ista mršava kravica stala tuliti. Pas šarov, 
koji je mačke natjeravao oko plota, napustio mačke i stao zavijati, kano da na mjesec laje. 
Mi djeca uzvrpoljismo se: "Bit će zla!" dok nas je majka, vazda tiha voda, a radina kao 
crv, mirila opominjući blago: "To se vas, djeco, ništa ne tiče! Japa - tako ona nazivaše oca 
- budu već sve uredili. Svađa i vika sa susjedima samo njim patri!" Majka je poštivala oca 
(govorila mu "vi"), što je također zaudaralo po starim zlatnim vremenima. 


Moj otac pograbi nevelik kolac s drvocijepa i poleti nizbrdo. "Dođi mi samo, dođi, tate, 
uzurašu, cvilidreto jedna!" - I susjed naš krene sa svoga brda. Zvali ga "kanonik". Čovjek 
malen, nabit, krupna, kratka vrata i debele, jake glave. Ja također, kakogod sam malen 
bio, istrgoh se majci iz ruku i odskakah za ocem. Čitavo mi tijelo drhtalo, da mi svi zubići 
klopotahu. Srce je tuklo, malo da me nije zagušilo u grlu. 


I doista sraziše se "zgubidan' i "kanonik". Moj otac, čovjek suh nasađen na dugačkim, 
tankim nogama, opuhnu baš ljudski maloga "kanonika". "Vidiš ti vraga!" zatuli gotovo 
plačno mali, a ja da prasnem u smijeh od zloradosti, ali smijeh mi zape u grlu, jer u tre- 
nutku svalio se moj otac potrbuške, kako je dug i širok, u obližnju lokvu punu blata bez 
vode. Mali susjed spodbio mu noge i nekoliko put opalio šakom po leđima, da je po zra- 
ku škljocnulo kano od udarca prazne stupe. Ja izgubih pamet: skočih u grm, da nađem, 
da istrgnem nešto i da poletim na "kanonika". Dotle se moj otac osovio te pognjuren i 

zaprljan uzeo put pod noge uz naše brdo... "Gledaj, gledaj maloga jarčića zgubidana, i on 
bi se već tukao!" - zahohota porugljivo susjed i da će na mene. A ja skok te bjež' za ocem 
što su me noge nosile... A kleti "kanonik" potoptao nogama, kano da bježi za mnom da 
me uhvati - tako obično djecu plaše: - Drž' ga, drž'! - Ja skoro izgubih dah, ogledam se i 
opazim groznog susjeda kako migolji svojim brdom kući, dok se moj otac osvijestio i ju- 
nački obustavio na polovici našega brijega, vičući i blatnim šakama prijeteći: - Pokazao 
sam ti, dobio si svoje! Alaj sam ga opuhnuo da se patuljak valjao kano jež po travi! - 
Hvastaj se, hvastaj, zgubidane! A pitaj svoje duge krakove koliko se junaštvo u njima kri- 
je! Bježao, mila majko, kao da si mu mlinske kotače zavrtio u trbuhu! Ded broji svoje ma- 
snice, zgubidane! Dođi k meni, dat ću ti zečje masti da namažeš masnice i ohrabriš svoje 
zečje srce, zgubidane! Ali da! Namazao se blatom. Po njemu prljaju race i guske, pa će i 
tebi hasniti! odvraćao slavodobitno susjed, koji je po svojoj prilici pogađao pravu istinu. 
Kada opet nastade mir, mene je zaokupila neopisiva dreselost i stid. Nikako ne mogoh 
protumačiti zašto je moj otac onako bježao pred susjedom. U takvu razmišljavanju nije 
mi ni na um palo da pitam samoga sebe: zašto sam i ja bježao! Ali, kako je ugodno bježa- 
ti i pobjeći pred jačim dušmaninom! No moj otac, koji bijaše za mene najjači, najmudriji, 
najhitriji, najbogatiji od svih ljudi - ovako sva dječica misle o svojim roditeljima - što ga je 
snašlo da se dao u bijeg pred onim patuljastim "kanonikom"? Oh, da li se on doista oću- 
tio slabijim od njega... I ta misao me rastuži i duboko se zarije u srce. Onda me zaokupio 
stid: pobjegoh u šumu, tamo se isplakah i zaspah. 


Ona je svađa davno već minula. Moj otac i mali susjed izmiriše se u seoskoj krčmi, izlju- 
biše se i stisnuše desnice. Otac se smijao svomu bijegu, a susjed "kanonik", kako ga je 
otac opalio kolčinom... 

No ja nijesam mogao zaboraviti patuljasta susjeda i njegovu rugalicu: "Mali jarčić - zgu- 
bidan, i on bi se već tukao!"... 

Pamtim još dobro. Zavladala silna studen u našim bregovima. Snijeg visok da je milota. 
Otac mi je načinio male saonice, i ja se po našem brijegu sanjkam bos, jedva u košulji od 
krutog konopljenog platna. Noge mi crvene ko skrlet, a ruke i obraz modri. No što je sve 
to prema sanjkama i snijegu! A bilo u kući kruha i sira i mlijeka. Majka bi kadšto umijesi- 
la pogaču, dok nam djeci otac dodavaše vina da ne obolimo od nazebina i na grlu! Moja 
braća bijahu manja od mene, najmlađa djevojčica tek je tepala. Svi oni proboraviše ciču 
zimu na ogromnoj peći, koja bijaše dan i noć topla. Otac je često izbivao po svadbama sa 
svojim veselim "bajsom'". Nekoga dana snađe me želja da ljutom zimom i uskim utreni- 
kom odem do susjeda "kanonika". Tamo bijaše djece ko u ciganskom logoru, sve jedno 
drugome do uha. Oni veliki bijahu lukavi i hrabri. Ej, bit će belaja! - uzveselih se ja. Svoje 
saonice na leđa i ja bos s jednog brda na drugo. U susjeda stariji se krste od čuda kako 
sam mogao doći tako daleko bos. A dječaci i djevojčice hvataju za moje saonice: - Sanjka- 
ti, sanjkati! - Pak jedni pograbiše čizme od svojih starijih, a drugi, videći mene bosa, 
usmjeliše se i oni golim nožicama u snijeg. Osvojilo njih pet-šest moje saonice pak smuc 
nizbrdo, da je sve zviždalo i pucalo. Ja, gospodar saonica, pljesnuh radostan rukama i 
poletim bos za saonicama. Lete one, najednom zapnu o nekakav greben u snijegu, izvali- 
še se, a djeca pofrkala u dubok snijeg kano da si orahe pobacao. Eto silne vriske i cike, a 
ja u smijeh. Ali mali moji susjedi stadoše užasno drečati u dubokom snijegu. "Kanonik" 
poleti iz kuće. Njegovo lice bijaše onakvo kano i onda kadno se porvao s mojim ocem. - 
Ti si svemu kriv, zgubidanoviću! - zaprašti ljut, uhvati me iza zatiljka za košulju konop- 
ljaču i baci u najdublji snijeg. Meni bijaše kano psetancu kada jadnika pljusnu u sredinu 
jaruge. Stadoh lamati rukama ko da plivam. Ali snijeg je visoko nad mojom glavom. - 
Zraka! Zraka! - Ja baš ne vikah tako, no mislim da sam pijukao, ali nijesam čuo niti sa- 

moga sebe niti čiji drugi ljudski glas. Malo odahnuh i odmorih se, zatim napeh svu sna- 
gu i pomaknem se u snijegu dok ispod nogu osjetih nešto tvrdo. Nogama napipljem tvr- 
dinu, zaskočim uvis te oćutih da mi je glava nad snijegom. Ja makni i mahni lijevo pa 
desno dok se teškom mukom ne izmotah iz utrobe snježnoga zapuha. Pogledam obzor- 
jem, a "kanonik" nosi i vodi svoju sitnu družinu koja je još cviljela od studeni i prepasti 
što ju je malo obrlatio snijeg. Daleko pod brijegom ugledam svoje saonice, natovarim ih 
na leđa te sav mokar, cvokoćući zubima, pobrah se na naše brdo. Spravim saonice pa se 
mokar zavučem na peć među braću, ne priopćiv nikomu svojih ljutih nezgoda. Mati, ko- 
ja je prela kod prozorčića, primijetila je samo: - Ej ti si, vragolane, negdje ljudski promje- 
rio snijeg. Ta sav si mokar kao miš. - U tom i braća pritiskahu na mokro, studeno i po- 
modrelo lice i ruke svoje tople ručice i glačahu mi mokre vlasi. A moja sitna glava razbi- 
jala se mišlju: kako li je okrutan čovjek taj naš susjed "kanonik". Bacio me u snijeg pa me 
pustio onako, dok je sve svoje zamusance iskopao iz njega. A što bi bilo da se sam ne iz- 
motah iz zapuhice, da se smrzoh, da ostah u snijegu?... Da mi samo nije nazdravio: Zgu- 
bidanoviću! Kako se on mogao izmiriti s mojim ocem? Itd. No ja sam mučao i nikomu ne 
kazah ništa... 


Otac je došao kasno u noć sa svadbe i sve nas probudio. Doturao mesa i kolača, a mi se 
lijepo i veselo gostismo. Meni valjda bijahu najslađi izvrsni svadbeni zalogaji; ali ipak 
vazda mišljah na našega okrutnoga susjeda, toga maloga "kanonika"... Treći, četvrti dan 
oboljeh. Stislo me u grlu, žarilo me u prsima, plamtjelo u glavi a sijevalo u očima, te ne- 
prestano nekakve crvene, modre i zelene iskrice titrahu preda mnom... Sjećam se da je 
mati teško uzdisala brišući suze... da su me mala braća često spominjala, a najmanja ses- 
trica tepala: - Ivica bjatac bubin... - Sjećam se da je otac bio smrknut... da je iz ljekarne, 
čitav dan hoda udaljene, donesao nekakvu mast i kolačiće te sve bacio kroz prozor... - S 
tim ludorijama bih ga utukao... - Pa se doteturala seoska vračara, opipala me svega. Va- 
ljalo mi na dušak jako udisati u njezin šiljasti nos, A ona je donesla nekakvih ljutih trava. 
To se kuhalo, varilo i miješalo. Zatim su me kupali, a baba mazala, natirala i previjala da 
mi kosti od muke škripahu... Konačno sjećam se da sam ustao, ali nijesam mogao hoda- 
ti... I to je minulo, a kada prvi put izađoh na zrak: voće je svuda cvalo, bregovi se zelenje- 
li, a iz šumice navalio miomiris. Braća nabrala silu božju bijelih jaglaca, a najviše snašala 
mi ih u krilo mala sestrica potcikujući: - Hvaja boju i maki božoj, bjatac Ivica zdjav!... - 
Ipak nije u tom razdoblju prošao ni jedan dan, a da se ne sjetih našega susjeda "kano- 
nika". 

I dođe jesen... Ja opet zdrav i veseo i puni me bregovi bijahu. Svaku pticu poznavah u 
šumici kraj kuće, sa svakim stablom razgovarah. A zavidio sam i glogu i trnju i kupinju i 
oštracu borovice kad bih se sjetio našega patuljastoga susjeda... Eh, da sam trn, kako bih 
ga u potaji gdje u travi dočekao i zabio se u golu petu njegove noge! Oh, da sam kupina 
ili glog, kako bih se uhvatio za njegove tvrde ruke i ogrebao ih da bi mi sve voda zalije- 
vala usta od milinja! Oh, da sam oštrac borovice, kako bih pogladio i pržio njegov tupi 
nos i njegove zagasite obraze! I kada sam na dugačkom užetu vukao našu staru, dobru 
kravicu plavku, kako sam zaviđao njezinu podrugom okresanom rogu i njezinu dugač- 
kom repu! Ah, kako bih trknuo u rebra našega susjeda "kanonika" da sam plavka! Eh, 
kako bih ga švignuo preko lica ovim metlastim repom! 


Neke nedjelje prvih jesenskih dana plandovah s malim svojim kolicima po našem i sus- 
jedovu brijegu. Kolovozni puteljak spuštao se nizbrdo na jednom i drugom brijegu, a na 
onom susjeda "kanonika" vodio lijepo mimo lokve koja je dijelila naš brijeg od susjedova 
i u koju se moj otac izvalio kad mu je naš susjed spodbio noge kod one svađe. 

Ja sam lijepo tuda vozikao svoju malu braću, ili sam zauzdao rudo na kolicima poput 
konja te krmilareći njim sam se vozih na kolicima koja su letjela nizbrdo. U tome uvještih 
se upravo do majstorije. 


Rečene nedjelje čeprkao čitav čopor raca i gusaka po dubokom i crnom blatu one lokve, a 
nešto malo vode što je stajala nad blatom pretvoriše baš u gnusnu kaljužinu... Moja braća 
sjedila na brijegu, a ja mimo bare vozah čas njih čas sebe sama. Kad eto odnekuda našega 
susjeda "kanonika" i moga oca. Susjed bijaše veseo i zadovoljan, a tubasti nos crvenio mu 
se na garavu licu kao makov cvijet sred zelene pšenice. Bio je od pete do glave u bijelom, 
finom svečanom ruhu. Visoke čizme, nov okrugao na lijevo uho zavrnuti šešir i modar 
nacifran prsluk podavaše mu lik staroga seoskoga kicoša... Moj otac oborio glavu, zamiš- 
ljen i turoban, te bi katkad ispod oka pogledavao mene. 


- Što si mi se tako nasmundurio, moj Jožica, kano da su ti strune na "bajsu" popucale? - 
reče susjed ocu koji je sjeo na zeleni brijeg, ali nije gledao moje krmilarenje kolicima. - Bit 
će fratar, bit će škriban, pop, oficir, frajt, kaprol! He, he! Znat će što mi ne znamo niti naši 
pređi: čitati i pisati! Danas su vremena takva. Došao Antikrst na svijet! Do danas su ko- 
košja jaja izvaljivala samo piliće; od danas se iz njih izvaljuju oroslani! Velim ti, oroslani! 
Naša djeca treba da su pametnija od nas: valja im znati čitati i pisati! Tako zapovijeda 
Antikrst! Hm, nijeste vi mene slušali... Kada su nam onoga adrapovca školnika, golišava 
prtena bijelonju, svraku u kaputu, naslali ovamo i objesili o vrat, rekao sam ja: "Potjeraj- 
mo ga vilama i motikama, pa se neće lje ni jednome više račiti u naše brdine nositi Anti- 
krstovo evanđelje: čitanje i pisanje! Čitaj i piši ti vragu i njegovoj materi a ne mi seljaci! 
Zar ne imamo dosta gospode za te čarolije? Pa šta ćemo s gospodom kad budemo mi svi 
znali čitati i pisati? Ako bi tikve same rasle i rodile, zar bismo mi trebali orati, kopati i 
gnojiti! He? A gospode treba da bude: tako bar prodikuje naš župnik." A čim si me ti po- 
častio? Bolje da si zadudao u svoj oguljeni bajs. "Ti si stara zvekasta kvrga-glava, moj ka- 
noniče! Hoće nam se baš tamnice i vucarenja po sudovima! Poslao ga zakon, a zakon je 
od boga!" - mudrovao si ti i uza te ostali. Na, sad ga imaš! Upisali moja dva i tvoga Ivicu! 
Sada pripni na svoj stari bajs kravicu plavku neka je na pašu po međašima on vuče mjes- 
to Ivice. A Ivica će biti gospodin. Samo se žuri da mu kupiš tursku lulu da se u njoj izva- 
li, a kroz kamiš noge pruži! He! - uščavrljao se susjed "kanonik", pušući u zrak, dok su 
mu rumene nosnice zlobno titrale na mene kano da će opet: "Ej, zgubidane"... 


Moj otac je mukom mučao te je pustio da susjed po miloj volji mudruje. Ocu bijaše jasno 


da susjedovo zvrndanje podžiže židovski "špiro", koji se također dotepao s Antikrstom... 
- Ej, deder, sinko Ivica, golube moj - ta sutra bit ćeš gospodin! Ta već te vidim kako čitaš 
pravicu, a pišeš krivicu za seljačku kravicu... Deder amo svoja kolica, povezider mene 
niz to naše staro brdo po tom lijepom našem putu koji ne sagradiše ni pismoznanci ni 
kaputaši! 

Ovako se domislio naš susjed "kanonik". 

- Vas da vozim, susjede! Ta vi ste preteški, satrt ćete mi kola! 

- Neću, golube, ne! Samo ti povezi! 

Moj otac kano da ništa ne čuje, pa se i ne miješa u našu prepirku. 

Ja pogledam nizbrdo, pogledam baru i čopor raca i gusaka u njezinoj kaljuži. Ko munja 
mune mi misao... Ah, tn! Ah, glog! Ah, kupina... i moj otac, kako je dug i širok, u toj ba- 
ri... ija u dubokom snijegu mokar ko miš... Vidiš, vidiš!... "Zgubidani"... I svrnuh oči na 
svoja kolica i promjerih ispod oka okrutnoga susjeda, maloga "kanonika"... 

- Da vidimo! Ali ne krivite mene, susjede, ako slomite kola; ako se što dogodi... vi ste teš- 
ki, susjede... 

- Gle ga, kako već mudruje! Još nijesi apostol Antikrstov... još... 

I on se natovari na moja kolica, u kojima je nešto škrinulo... 

- Povuci... 

On je nerazumljivo mrmljao, a ja sam naslućivao da je to mrmljanje glasilo: "Zgubidane"! 
I ja povukoh nizbrdo. Kola poletješe... 

- Tako, tako, apostole, he! - vikao susjed "kanonik". 


Mjesto mimo bare ja zakrenuh kolima prema bari... Odmakoh se hitro... Svega toga nije 
mogao opaziti pripiti naš susjed, koji se kočio kano kakav grčki junak kada se vozi na 
olimpijske igre... 

Što bi trenuo... pljusk!... I kola i naš dobri susjed, mali "kanonik", štropoštaše se u kaljužu 
i u duboko blato lokve koja je dijelila naš brijeg od susjedova i koja bijaše zajedničko ku- 
palište naše i njegove plivaće peradi... 

Guske i race iznenađene stadoše užasno kreštati i krilima prhati... Ni onda ne bijahu tako 
zatečene kad slavnim Rimljanima spasiše Kapitolij... Uplašene jedne gačući prše iz bare k 
obali, a druge drečeći dižu se u zrak... Kakva je to avet pala iz zraka u njihov posjed? Je li 
zmaj? Je li kakva ogromna žaba? - kano da pitaju jedna drugu u svom siktavu sanskritu... 


Moj otac, prije tmuran i zamišljen, sada se uhvatio objema rukama za trbuh od silnoga 
smijeha... 


- To je Antikrstovo maslo, susjede! Sam on mogao te je nadahnuti da tako star i velik ju- 
nac ideš se voziti na djetinjim kolicima niz to strmo brdo! O! O! O... 


Ja hitro skočih na naš brijeg, ne pitajući više za kolica te naslađujući se sa svoje majstori- 
je, a tobože zdvojno podvikujući: - U pomoć, u pomoć! Ja nijesam ništa kriv! Ja sam re- 
kao susjedu da je pretežak za moja kolica... 

- Painijesi i ne možeš ti biti kriv! - utješi me otac, daveći se od silnog smijeha. 


- No te masti i te kihavice! Ne boj se, Ivica, neće se naš susjed u blatu utopiti... ne... Ha... 
ha... ha!... 


I doista, naš susjed "kanonik" pomolio najprije ruke, onda glavu, a onda polovicu tijela... 
Sjećam ga se dobro: bio je sličan onim mučenicima koje okrutnik Neron omaza smolom 
prije negoli ih dade mjesto bakalja upaliti... Guske i race sada još jače drečahu, a sa dreča- 
njem i gakanjem miješahu se kletve i gromko kihanje "kanonika"... Purani brbotahu po 
obližnjim bregovima, djeca napustiše igranke, žene prekinuše nedjeljno ćeretanje te se 
sletješe oko našega susjeda... 


41 


Nitko ne bijaše tako sam sobom zadovoljan i tako široke volje ko što "mali jarčić" - "zgu- 
bidanović", naime ja. Nitko se nije toliko smijao kao stari "zgubidan", naime moj otac. 
Nitko nije tako zlovoljno tulio i tako kukavno jecao i proklinjao kako naš okrutni susjed, 
mali "kanonik". Nitko nije tolike nadimke ishitrio kako babe kod nedjeljne dokolice. I 
nikada nijesu pernate brbljavke, naime race i guske, tako uzrujano drečale i gakale kako 
to bijaše te jesenske nedjelje... Šilo za ognjilo! Ja sam sada onako ponosno skakao i veselio 
se svome danu kako sam se onda zavukao u šumicu i plakao od stida kada sam zajedno 
s ocem bježao pred našim malim, strašnim susjedom. 


I ovim radosnim i slavnim danom moga djetinjstva počelo je moje školovanje! 

Ivice, sutra te vodim u školu. Nijesu mi te htjeli otpustiti! - reče otac navečer i obrati se k 
majci: 

- Dobro, ima li dijete čistu rubeninu? Čizmica, razumijeva se, zasad ne treba: još je tako 
reći ljeto, premda su već svanuli prvi jesenski dani. 


- Ima rubeninu, ima! - uzdahne majka. - Pa kako to, škola? Pa zašto nam ga ne pustiše 
gospoda? Sto njemu treba škole? 


- Što ćeš? Tako ti je na ovom svijetu. Znaš, nijesam ni ja tamo šutio. Rekoh im svoju baš 
odrješito: Evo, kakve su to nove pravice? Prije bijaše otac gospodar svome djetetu na ži- 
vot i smrt. A danas? Tek je počelo raspoznavati roditelje, već čeka učitelj sa šibom da ga 
predaš u njegove ruke. Kada je ondje potratilo nekoliko godina, jedva mu pahulje nikoše 
ispod nosa a već ga traže gospoda u vojsku. Odanle ti dođe na vrat, na muku i tegobu. 
Ništa mu nije pravo: naučio se kleti da je strahota. Ne miriši mu motika ni plug. Samo se 
naduva, povlači po krčmama i junači u tučnjavama! 

- Muči ti, Jožina - župnik će nato. - Ti si muzikaš, pa razumiješ više od ostalih. A nije li ti 
drago da znaš više od ostalih? Ha? Reci. - E, to je istina! - zavrtim ja glavom i pogrebem 
se smeteno iza uha. - A čitati i pisati - nastavi župnik - nije li to mnogo više od muzike i 
bajsa? Danas su, dragane moj, teška vremena. Svaki dan ima nas više, zemlja je manja, a 
nama je sve tjesnije na njoj! 

- Sve su to gospodski računi! - prekine župnika naš susjed, mali "kanonik". - A mi neće- 
mo da nam se djeca pogospode: Aj, jok! Čast svoj gospodi! Ali mi im poklanjamo gos- 
podstvo. Djeca mi ne budu ni kuhana ni pečena po školama. Kruh ne bude rastao od 
prolijevanja tinte, već od gnoja. Mi ne živimo od šaranja pera po papiru, nego ti valja 
ljudski huknuti u šake, pak zadrijeti plugom i motikom u tvrdu kost zemaljsku. Šta bi 
nam bila zemlja preuska i pretijesna? Ta vi, gospodine župniče, svake stare godine čitate 
da nas je više umrlo negoli ih se rodilo. Vam, gospodo, čast, ali vam je zemlja svaki dan 
tjesnija i uža, jer izmišljate nove fabulije, i zato vas ima svaki dan više!... - I da nije pan- 
dur zaprijetio jezičavu "kanoniku", on bi tri dana gospodu vjetrio i češljao slijeva i zdes- 
na. Oni ga slušahu, ali mu nijesu mogli odgovoriti, nego se pogledaše, osmjehnuše i je- 
dan drugom nešto "zaštrubenkaše", što mi, dakako, nijesmo razumjeli. - E, pa tako! - ma- 
hnu otac rukom po zraku - i to će biti božja volja, a ne Antikrstova, kako mudruje naš 
susjed. Upisali Ivicu, pa neka ide. Sutra ga opremi. Ja ću ponesti učitelju bocu stare šlji- 
vovice, purana -a ti pripravi koju deseticu jaja i koji sirac! Bit će mekša školnikova šiba, a 
i slova podatnija... 

Završio moj otac. A ja dugo nijesam mogao usnuti. Neprestano vrzlo mi se pred očima: 
naš susjed kako se vozi na mojim kolicima i onaj pljusak u blato! Pa razgovor susjeda s 
ocem. Škola! Školnik! Puran... šljivovica, mekša šiba - pa slova!... 


Drugoga dana opremismo se na put. Bilo je do škole čitav sat hoda. Meni se to prvo pu- 
tovanje pričinilo doista dalekim i tegotnim. 
Školska zgrada stajaše u dolini pokraj glavnoga druma. Vlastelinstvo je poklonilo općini 
za školu. Prije stanovaše u njoj lugar, a konakovahu ondje i vlastelinski činovnici kada 
poslovahu u tom kraju. Okolo škole nanizale se jošte neke kuće, kao dućan sitne trgovine 
židova Moesera, krčma Jakova Čuturića itd. 


Kada se primicasmo školskoj zgradi, otac me uhvati za ruku, a skinuvši oba svoje šešire 
već na stubama koje nekako drhtahu pod nama, stupismo u kućni hodnik. Tu začujemo 
šuštanje i gibanje na obliža vrata, te krupan muškarački glas. 


- Ovdje je škola! - šapnu mi otac. - Čuješ li učitelja? Šuštanje? To su školska djeca. 

Otac pogladi vlasi, a i meni potegnu hrapavom rukom preko glave dva-tri puta, nakašlja 
se i pokuca na vrata... Ja još nijesam znao što je kucanje i čemu to biva. Vrata se otvore, 
žamor i težak zrak udari nam u obraz. Djeca mi se pričinila poput pčelinjeg roja... Ustaše 
i zaromoriše onim čudnovatim jednoglasjem: "Hvaljen Isus!" Nikada jošte ne vidjeh toli- 
ko djece na okupu. Obuze me neko tajanstveno čeznuće i neko drhtavo veselje, pomiješa- 
no s iznenađenjem i novošću... Pred nas stupi zatvorivši pčelinjak, hoću reći školu, za so- 
bom visok, koštunjav, nešto smrknut i otegnut gospodin, u dugačkom istrošenom kapu- 
tu i silnih brkova koji mu padahu ća na prsa. Sada je mnogo jače zažagrilo i zažamorilo u 
pčelinjaku... Učitelj se hitro obrne, zaviri u školu: "Mir!" - i opet zatvori za sobom. 

- A, tako rano! Tako rano! Lijepo, Jožica! Pa ovo je tvoj mali? - I učitelj me pogladi po 
glavi i stisnu obraze svojim glatkim palcem i kažiprstom. Ali nije na mene toliko gledao 
koliko na punu torbu koja se najsigurnije i nekako drsko bubrila na očevim leđima, dok 
je puran poput indijanskog bramina mirno drijemao pod očevim pazuhom. 


- Pa kako ti je ime, mali klipane, učeniče moj? - podrma me učitelj za leđa. 
- Ivica, Ivica, gospodine učitelju! - odvrati otac te povuče torbu sa leđa naprijed. 


- Neka on sam kaže svoje ime! - opazi učitelj, strignuvši opet očima na očevu torbu i na 
podrijemana purana. - Neka on sam kaže da mu čujem glas... 

- No hajde, hajde! Reci! - ponuka me otac. 

A ja, uprvši postojano svoje oči u učitelja, zagudim: - Zovem se Ivica Kičmanović! - Uto 
otac otvori torbu... - Evo nešto, gospodine učitelju, za slova, za šibu, za tintu i pera... 

- Vidiš ti muzikaša Jožicu, vidiš! Kano da dolazi sa svadbe... smijaše se učitelj, raširivši 
velika usta, pokazujući jake bijele zube i potreptavajući blagodušno oca po leđima. 

- Ajdmo amo, Jožice, ajdmo! Takva ptica pak ta svadbena oprema ne spada u školu! - I 
učitelj nam pokaže svoju sobu u koju ponizno uniđosmo. 

- Pepuško! - klikne učitelj svojoj gospođi - ispraznider torbu ovoga poštovanoga kuma! 
Nato se ispravi iza stola mala, šiljata ženčica, veoma oštra vida i dugačka nosića, te ne- 
kako neblagovoljno pristupi u blizinu oca, koji je vadio iz torbine utrobe šljivovicu, sir i 
maslac, dok se puran prodramio i stao lepetati krilima po sobi, digavši silnu prašinu s 
poda... 

Ja se dosjetih da pomognem gospođi učiteljici nositi stvari u kuhinju. Tu je ona pozdravi- 
la purana: - Fi! Ala zaudaraš. - Sir: - Fi! Ala je to zamlackano. - Maslac: - Fi! Cemu to nali- 
či? Ha! Sta ćemo: mužeki pa mužeki - i ostanu mužeki! - Kad je šljivovicu otvorila, poteg- 
la je zdravo dva-tri puta: - Aha! To je nešto! No... no... - Zatim se okrene k meni: - A kako 
se ti, mali, zoveš? - Ivica... - odvratim. Ona nato izvadi iz pretinca krišku nekakva kolača, 
a ja stadoh velikom pohlepnošću gutati i prste lizati... 

Vrativši se u sobu, nađem učitelja gdje omata nešto u papir. 

- Gle, gle! Kako je taj mali sigurno momče! - začudi se učitelj kada sam došao iz kuhinje u 
sobu. 

- Ali ukrotit će ga već šiba! - doda otac. 

- Nije za dobre momke šiba, dragoviću moj! - mrmljaše učitelj. 

- Tako! - dovrši on - evo ti početnice. Tu je tvoje ime napisano. Evo ti tablice i kamečka, 
pa sutra s ostalim filozofima tamo iz vaših bregova lijepo u školu! 

I sada je otac spravljao u torbu prve početke buduće moje mudrosti. - Ah, bilo samo 
zdravo i sretno! Neka je i tako kada je već suđeno! - uzdahne on. 

S kriškom sira i nešto kruha u torbici gegasmo mi dan na dan u seosku pučku školu. Iz 
kuće našega susjeda, maloga "kanonika", polazili su sa mnom Miho i Pero. Miho bijaše 
prava slika i prilika svoga oca. Malen, jak, otresit i rnomanjast dječarac; teško je učio, a 
još manje znao. Pero je bio bjelokos kano janje, a slabušan i mekan poput kanarinca. On 
je lakše učio od svoga brata Mihe, ali bijaše mlake, nemarne naravi. Kada ga učitelj oš- 
trim glasom upita: - Zašto, Pero, danas opet ne znaš lekcije? - on ni najmanje zbunjen, 
hladno kao da iz njega diše led, odgovara: - Nijesam učio. - A zašto nijesi učio, majčin 
sine? - Nije mi se htjelo. - Kako ti se nije htjelo? - Tako! Sanjao sam da su došli anđeli po 
mene da me odvedu u daleku, veliku, beskrajnu livadu, punu zelenila i cvijeća. Slatko 
me cjelivaju i grle, te mi šapću da mi ne treba ništa učiti... Meni je tako ugodno, ugodno 
bilo... Ja o tom mislim, često mi srce dršće, pred očima tamni i nešto kano da će me onaj 
hip zadušiti... Biva da me netko polagano podiže i vuče uvis... kao da ću poletjeti... Tako 
to... Ne mogu, neću učiti. - Sada bi učiteljev krupni glas omekšao, da je bio kano i Perin. - 
Sjedi, sjedi, Perica moj! - On ga pogladi: - Ti ćeš već drugi put naučiti. - A Perici se zaru- 
meniše jagodice na slabašnim bijelim obrazićima. Očice bi nepomično upirao u sliku ras- 
petoga Isusa na stijeni i kano da su mu jedva vidljive kapljice suza zaiskrile u zjenica- 
ma... Svi smo voljeli Pericu. Sažalno, sveto, duboko neko čuvstvo obuzimalo je duše na- 
še. A ja u takvim zgodama vazda tajno i kradom otirah suze. 

Miho nije obično znao lekcije ili je tako teško odgovarao i zapinjao da je učitelj iz njega 
vukao riječi kano duboko zabite čavle iz tvrda drva... - Slabo, slabo, Miško moj! - uzma- 
huje učitelj glavom... Slabo... - Ja sam učio dugo, glava me još i sada boli... - odvraća Mi- 
ho okorjelo i sporo, a oči su mu neprestance uprte u zemlju. Brata Pere nije volio. Često 
bi ga gurnuo, bocnuo podmuklo. Ovaj mu se krotko ugibaše te ga katkada mirno opo- 
minjaše: - Miho, zašto si takav... - S nama se nije nikada ni Miho ni Pero upuštao u kakve 
igre. Miho povukao preda se knjigu ili tablicu, pa neprestance u to bulji, ne obazirući se 
ni na koga. Jao si ga onomu tko ga dirne. On bi poletio za njim poput risa, zagrebao ga 
noktima; udario ga šakom ili nogom, dapače u nuždi i ugrizao. Jedanput njega tako za- 
dubljena netko bocnu od njih petorice što stajahu u hrpi blizu njega. Miho se obori na 
njih zabuniv se malo: koji ga je to od njih taknuo? Ali se snađe u isti tren te svu petoricu 
izmlati: nekoga palcem sunu, nekoga uštipnu, nekoga nogom gurnu, nekoga laktom tre- 
snu tako da svi dosta dobiše... I mi se bojasmo mladoga nabitoga Miše, ali i stanovito 
strahopočitanje ovlađivalo nas prema njemu... U susjedstvu na našim brdima nadjenuše 
mu: bit će pravi mali "kanonik"... 


Pero je uvijek sanjario i zanosio se u neki nama nepoznati svijet. Često mu u takvu sanja- 
renju zatreptiše ušne mišice na smiješak. No hitro se ispravi i poozbilji. Dirne li ga tko, 
on se blago ogleda, nasmiješi i makne dalje sa svoga mjesta kano da će reći: - Izvoli, bra- 
te, ako ti je tijesno, ili ako sam ti na putu... 

Ja sam vrlo napredovao u učenju, pisanju i računanju. Bijah najbolji učenik, čega, daka- 
ko, sam nijesam znao. Bilo mi je nedokučivo kako da moji drugovi ovo ili ono ne shvaća- 
ju. Pogotovo žalih svoje susjede Mihu i Peru. Narivavah im se tamo na našim brdima pu- 
tem u školu i u samoj školi da im protumačim, ispravim i udesim ovo ili ono. Bio je u 
mene nešto suviše okretan jezik: - Miho, jedna stvar ima se tako druga onako. Ta kako ne 
bi toga shvatio? A Miho zastenja: - Pusti, što me umaraš svojim dugačkim jezikom. Pravi 
muzikaš ko što ti i otac! Ja bolje shvaćam i znam negoli ti. Ali ne mogu klopotati i mljeti. 
Tko će tebe nadjezičiti! Kao žrvanj vazda šumiš i lomaćeš! Pusti me! Nitko te nije molio 
da razlažeš i ovdje se stiplješ o svemu i svačemu što tobože nije meni ni Peri jasno i razu- 
mljivo... 

Tako Miho. A Pero? 

On niti je otklanjao, niti primao moje pomaganje u naucima. Prečesto nije pazio što i o 
čemu ja govorim, te mi se činilo kano da on nije ni prisutan. Drugi put bi me nekim ne- 
opisivim smiješkom pogledao, kano da pita: - A? Zar si ti zbilja ovdje? Čudno, čudno! 
Braco, zar još nijesi uvidio da te doista ovdje ne treba? - I učitelj je kojiput objema njima 
prikričao: - Evo vam susjeda Ivice! Zašto, kada učite, ne upitate njega? Ta on je dobar kao 
dobar dan, on će vam doista rado pokazati to i ono... - Tu se stala rađati u Mihe neka po- 
dmukla zloba... Kada se vraćasmo kući, on ne bi ni riječi govorio, dapače ugibaše mi se. 
Putem iznenada kljucne mu nešto u glavu: - Pero, Pero, ajde amo! - I oni srnuše u grmlje, 
pa nabirahu divlje gljive, trgahu ravne, lijepe šibe ili se drugim čim zabatrljaše, samo da 
se mene riješe... I njihov otac, mali "kanonik", nekako je dokučio moju premoć nad svo- 
jim sinovima. On me nije baš nikada volio. Sada se pako uvjerih da me prezire ili mrzi... 
Jednom dođem na njihov brijeg te sam Mihi po starom običaju dokazivao zašto njegova 
zadaća ne valja i što joj nedostaje. Otac mu se u prikrajku podbočio žvaleći i prevrćući po 
ustima kamiš od lule... 

- A šta ti to, muzikaški zgubidane, njemu prodikaš? Miho, poberi svoje stvari i pusti toga 
blandravca. Znam ja da si ti pametniji od zgubidana! Pa tebi napokon i ne treba tih ludo- 
rija! Gospodarstvo, gospodarstvo - a u nas i imadeš, hvala bogu, čime gospodariti. Ovoj 
glisti, dakako, treba da se tim bavi: ta on će jahati na potrtom bajsu poput svoga oca 
"zgubidana": jer nema ni poštenoga lopara u svojoj kući... ali mi?... 


- Prestanite vi, susjede, prestanite! - planem ja. - Zašto vi mene psujete i grdite kao Tur- 
čin? Što sam ja zla učinio time da Mihi i Peri kazujem čega oni ne shvaćaju? I učitelj nam 
reče tako - ta nije li to samo dobro djelo!? 

- Iš, iš! Vrabac od tuđega plota - iš! Šta ja trebam tvoje i tvoga učitelja nauke? Tvoj ga otac 
miti punim torbama - i one dišu iz učitelja ljubavlju i odlikovanjem za tebe! Neka ga miti, 
neću lje ja za njegovu Antikrstovu nauku! Ja je ne trebam, ne trebaju je ni moji sinovi! Iš, 
iš! Nosi mi se, "zgubidane"! - tresao se na me zloguki susjed, uhvativši dugačku šibu i 
dosegavši me njome preko uha i leđa. 


Neka tajna groznica i stid obuze me. Ja se pobrah. Srce mi bijaše ojađeno, a duša slomlje- 
na. Ali nikomu ništa ne kazah o tome kako me je susjed šibom istjerao od svojih sinova. 
Odbih se od njih kao rosa od cvijeta: ne drugovasmo, ne polažasmo zajedno budi u ško- 
lu, budi iz škole. Ni ja ni oni ne kazivahu nikomu razloga... Samo se Pero meni kadšto 
blago podsmjehnuo, kano da će reći: "Tako ti je... pa šta ćemo... tako ti je!" 


Nije dugo postojalo a nenadani obrt u mom životu rastavio me od naših bregova, od 
očinske potleušice, od susjeda, od ubavoga seljačkoga života... 


Pripovjedač stane obrativši se slušaocima te zamoli odmor. 


- Odmora, odmora! - vikahu starci - odviše je; sve na dušak pripovijedati a kamoli pam- 
titi! 

- Odmora i počinka, dakako! - zijevahu mladi. - Mi ćemo ionako pozaspati od zanimlji- 
vosti djetinjskoga doba poštovanoga gospodina registratora! Ha, ha, ha! - zažagori smi- 
jeh mlade generacije. 

- Kakva je to opet struja u našoj literaturi! O djetinjstvu toliko zanovijetati? Grozna ludo- 


rija! - protegnuo se neki lijeni dugonja zadovoljan sam sa sobom: kolika li mudrost evo 
poteče iz njegovih usta. 

- Ne struja. Škola, brate! U literaturi jesu škole! - ispravi ga ironično siputljiv glasić neko- 
ga plemenitoga debeljka, vazda slatka lica i suznih očiju, koji bi običavao svakoga isprav- 
ljati u govoru te svemu prigovarati. 


- Škola, da. Tako se pravo zove - uhvati riječ neki slabušan, plavokos mladić vrlo starač- 
koga obličja, tarući naočale i naglasujući stanovite riječi planinskim naglaskom. Pa onda 
stade razglabati s obzirom na filologiju kako je postala riječ škola. Najprije zaokruži sve 
prašne kutove staroga svijeta, ne zaboravivši dakako na sanskrit, dapače ni na stanovite 
korijene skitskih plemena. Onda je vrlo tačno razglobio sve "grčke škole" na svim polja- 
nama "kulture". Aristotela i Platona najviše je spominjao. Taknu se Rimljana, ali bojažlji- 
vo i nježno, natuknuv nešto o Ciceronu i Seneki, dodavajući "ne svoje mnjenje, ali ga on 
sasvim svega usvaja": da su Rimljani uopće kopija Grka, a njihovo pravo samo indeks 
grčkoga mišljenja, grčke filozofije i grčkoga iskustva. 

Na ovom mjestu porodila se živahna prepirka. 

Onaj dugonja stao silno vikati i bečati za Rimljane kano da mu je Papinijan djed, a Ulpi- 
jan otac... 

- Kako vi to mislite o Rimljanima? Molim vas, to nipošto ne stoji. Ja poričem, gospodine 
moj, da to stoji! Vi biste morali malo više znati kad možete tako smjelo ustvrditi da su 
Rimljani bili kopija Grka! Gospodine moj, ja - ja vas uvjeravam da to nije istina! Ja vas 
uvjeravam, vi ćete meni valjda vjerovati, ja to bolje znam, gospodine moj! 

Dugonja je razmahao sva četiri kraka, mislim noge i ruke, poput vjetrenjače, a njegov 
jezik bijaše prazan vjetar koji je kretao vjetrenjačom. 

Plavušac ga ustrpljivo slušaše pogledavajući na nj preko naočala kano da traži otkuda li 
to mrtvo puhalo šumi. I premda je dugonjino tijelo zauzimalo silan prostor, plavušac ga 
ipak ne mogaše naći. Tim htjede reći: da je na onom mjestu doista praznina otkuda je 
kokodakao dugonja... Pa on ništa ne odvrati, tek bolan osmijeh zadrhta mu ispod brka, 
kano da kaže: dok je ova praznina duvala, izgubljeno je dragocjeno vrijeme... 

Zatim od Grka i Rimljana prijeđe na srednji vijek, gdje mimogrece spomenu i fiziokratič- 
ku školu, kojoj je osobitu priklonost iskazivao, a nije ispustio ni bolonjskih glosatora, 
gdje bi ponešto zapinjao, pa konačno dovrši sa Zolom, Turgenjevom i drugima. 

- Uh, nešto dosadno! - huknu nezadovoljno profesor matematike. 

- Ta mi to sve znamo! - ražesti se onaj plemeniti debeljko, dupkajući malim nožicama, a 
glasić mu je sve siputljivije drhtao. 

- Naravno da mi znamo! Šta mi ne bismo znali! - potvrdi dugonja raspruživši daleko 
svoje krakove i naslonivši se sa lijeve na desnu stranu da može mjeriti plavušca... 


- No, eto vam učenjaka! Učenjaka! Što ga sada prekidate, vi Nippeli? Stubenrauchi? I 
Ungeri?... - primijeti porugljivo "liječnički nalaz" raščinjenoga vegetarijančeva želuca. 

- I mi imademo škola u literaturi. Ako ne škola, a to pristaša i oponašatelja pojedinih ško- 
la - nastavi plavko prenesav rupčić na usta i ne obazirući se na primjedbe. 


- Pustite to raščinjanje, moj mladi gospodine! Vi ste tako izdaleka počeli razvlačiti kano 
da je to prvi dan predavanju u godini pa se bojite eda li vam neće ponestati gradiva do 
konca. No, ja vam velim da u nas nema nikakve škole, nikakvih pristaša! Vi filolozi i vi 
filozofi ponjušite takve stvari, zagledate na uru: da li je vremena? Tada zasučete rukave, 
razvučete, raskomadate, raščlanite sve, pa prisipljete kojekakvih estetičnih mirodija, pri- 
tegnete tuđe ideje koje ste najjače upamtili i prokuhali, pak onda pokrpate, oličite i olašti- 
te stvar poput slastičara kada od nevaljala materijala pravi izvrsnu pitu. Konačno prim- 
jerite takav svoj izum o nekoliko zastarjelih sistema, pa eto, pronašli ste velike umove, 

kojekakve škole, dične pisce, prve pjesnike među prvima, zlatna pera, pronicave duhove 
i velike nade! A za koju godinu sitnozorom treba tražiti sve te velikane što ste ih tako 
skovali! I sami više ne spominjete toga svoga poroda, kano da ga je vrijeme nakazilo i 
kano da ga se stidite! Pa tada opet tražite a još brže nađete nove velikane i klanjate im se 
poput egipatskih svećenika svojim kipovima što ih sami istešete... A sve je to vaša tašti- 
na: vi, kako negdje veli Pascal, pišete i halabučite o drugima da tako sami sebe proslavi- 
te... 


Plavušac u početku pozorno slušaše novoga govornika koji mu je oporo i strogo preki- 
nuo, bolje oduzeo svaku daljnju riječ. Koštunjasto, crno lice pretvaralo se tomu mrkomu 
svatu u pravi trokut, a duga prosijedjela brada kano da se umramorila na prsima. 


- Šta mi tu imamo? - gledaše on u svoj dlan. - Ništa! Na! Kano da je prašinu otpuhnuo s 
dlana. Ono što vi proglasujete darovitim, genijalnim, punim nade i što ja znam... Nužda i 
nevolja! Sve je to natepeno pljevom kojekakvih problematičnih teza. Jedni trpaju svoju 
pamet i zrelom i nezrelom i prijesnom i kuhanom kašom... Sve ondje leži poput dobro 
složenih i marno poredanih knjiga u blistavu i lijepu ormaru. Ti ljudi ne nahraniše svoj 
duh onom hranom da blagoslovno djeluje, da stvara nov život u duševnom svijetu! Oni 
mi se čine poput volova koji tegle silne vreće tuđega blaga i bogatstva, a nerazborit gle- 
dalac zja i čudi se bogatstvu volova uzdišući komu li će i kako li će oni u oporuci nami- 
jeniti ono silno svoje blago... Drugi ne uhvatiše se ničega stalno i odlučno. Svagdje ih za- 
tečeš. Gdje ne mogu na vrata, oni će na prozor i doći i pobjeći, kako će već sila natjerati. 
Vi im uzdigoste visoko nos: naduvanje i gola taština probija se neko vrijeme od nemila 
do nedraga, dokle i svijetu i samome sebi ne dozlogrdi... Pa kano plima i oseka jedni pa- 
daju, drugi rastu, dok se sve ne raspline evo u ništa te ništa!... 


I mrkonja opet puhne u svoj dlan zaokruživ očima naokolo kano da izgleda priznanja... 


Ali nitko se ne izjavi da mu je ugodno ili neugodno, da se slaže ili protivi govorniku. Či- 
nilo se kao da ga i ne slušahu. Plavušac se povukao u svoj kut. Dugonja još dalje raspru- 
žava svoje krakove osmjehujući se nečemu prezirno, no sam ne bi mogao reći zašto i 
komu. Debeljko je oborio glavu, a Registar podupro objema rukama obraze kano da će 
reći: - Hoćeš li skoro dovršiti, novajlijo?... 

- Bože, bože! Kakav je to vijek, kakvi su to ljudi! - stadoše nakon općeg mučanja mrmljati 
starci, naslagani pod stropom. Samo se prepiru, a svi ništa ne rade. Jošte se nije rodilo, a 
oni već odrubljuju glavu! Pravi Cigani: grizu se, buče i kleveću: tko će jesti pitu, da bi 
bilo tepsije kako ne ima brašna, masti i vatre da je priprave! Jare im se još nije ni izleglo, 
a već bleji i dreči livadama... Ah, djeca, djeca!... Gdje je naša bujna mladost? Gdje je naš 
vilinski zanos i ushićenje? Gdje je zlatno doba našega rada, muke, nastojanja i plodova 
naših!?... 


U visinama je tmurno. Starci mrmljaju, bit će zlo, vrijeme... Pst! Čujmo!... - zaintači du- 
gonja. 


Registar strese prašnom grivom svoje glave i dade pripovjedaču znak da nastavi... 


U velikom gradu službovaše daleki rođak mome ocu. Kad bi moj otac u njega milosti 
tražio: deseta prilivoda, šimširova grana sa devete gore; a bi li on u oca što iskao: striče, 
ujače, najslađi prvi rođače moj! Bijaše taj rođak mastibrk (ali u njega ne bijaše ni brka ni 
brade) dakle - mastigrlo u nekoga jako visokoga gospodina koga je naš rođak vazda na- 


ŠI! 


zivao "lustrišimuš". 

Najprije zvali toga našega rođaka "gospodin jinoš Jurić", a poslije, čini se po vlastitom 
naputku njegovu, valjalo ga zvati "gospon kumordinar Zorž pri lustrišimušu"... 
Gospodin dakle "kumordinar Žorž" običavaše svake godine božićevati na našim, seljač- 
kim brdinama. Tu bi on, doduše, pokazao se po onoj: 


Omnia mea mecum porto, ali taj omnia mea vrlo je mnogo značio i vrijedio. Kumordinar 
Žorž došao bi u naš prnjavor sa silnim prstenjem na desnoj ruci, koja bijaše uvijek gola 
da svatko vidi i sudi po njoj bogatstvo i čast. U crkvi tom zgodom naš rođak Žorž nepre- 
stance posluje desnom rukom: sad je digne na sklapanje i tobožnju molitvu, sada njom 
posiže za rupčićima, sada nešto drugo njom upravlja i priudesuje. Tom pako zgodom 
svjetluca čudnovato njegovo prstenje kano da zrcala okrećeš po suncu. Žene i djevojke 
zaboravljaju i na molitvu upirući pobožne oči u njega. A onaj koji zna sve tajne ljudskih 
srdaca doista čuje često uzdah kako skromne seljakinje, tako i koje namiguše: 

- Ah, bože, da me njim daruješ, sretna li bih ti bila!... - Lijevu ruku, obučenu vazda u ru- 
kavicu od jelenovine, spušta on elegantno niz tijelo ili je prebaci na križa kada s desni- 
com posluje. A istom ono olašteno odijelo s pozlaćenim velikim pucetima kano škude! 
Pa ona mast što mu se obilato iz ulizane kose cijedi po debelom, najpomnije obrijanom 
vratu... Zatim bijela staza preko čitave glave od čela na drugi kraj do obrijane šije poput 
ceste što vodi preko brda od jednoga do drugoga podnožja... Konačno onaj miris što ču- 
dnovato zaudara od gospodina kumordinara... Čudnovato, da: vonj ko da si gnojnicu 
tamjanom potkadio... Seljaci bi se pogledavali, trkali ramenima ili nogama, pa namig- 
nuli: - Eh, bože moj! Bože moj! Koji li bi prorok mogao negda proreći: što će sve biti da- 
nas-sutra naš Jurić! Lijepo li ti ga njemu! Sretna li majka štono ga rodila! Hm, hm, hm!... - 
A kumordinar, stanovitim osobitim njuhom zadišav i osjetiv takvo laskavo šaputanje, 
uzdigao bi jošte napetije jaku debelu glavu uvis, kano da si ga na kolac nabio, i nahmu- 
rivši usta i nos poput neodlučna diplomate ukočio se i pomislio u sebi: - Gledajte samo, 
telići, u nova vrata! Imate šta i gledati... - Jedanput je dapače došao u naše selo u mantiji, 
opletenoj zlatnim vrpcama i srebrnim resicama... Nitko nije dokučio što ima značiti ta 
mantija. Jedni rekoše da takvo šta biskup nosi. Drugi ovo, treći ono nagađahu. Dok na- 
pokon dosta zlovoljno ne pljunu crkveni šekutor, starac kao zemlja koji je ujedno boles- 
nicima žile puštao, a blagu, kada bi se prenajelo, golim rukama krv vadio - on odloži 
svoju lulu: - Ta bog vas vidio! Takve mantije nose vam "promoškomoši" kada varmeđin- 
ske skupštine otvaraju... Taj Jurić bogme na visoko puše! - ... Sva historija sastojala se u 
tome da je naš rođak iz ropotarnice svoga lustrišimuša izvukao staru paradnu juratušku 
kabanicu i u njoj se oholio među svojim zemljacima... Moj otac napose bijaše tašt na odi- 
jelo svoga Jurića. On je vazda ukorak išao za njim. A kada bi na njega naletjelo pero, 
trun, škrunulo blata ili što drugo, već je otac ponizno priskočio da skine ili otare. - Joj, joj! 
Budi bog s nama i s našim dušama! Jurić, to valjada mnogo stoji!? Ha! - Ehe, moj Jožica! - 
I on odgovara u samim stotinama! A moj otac zija zabezeknuto: - Volove, kravu, kuću, 
čitavo selo bih kupio za vrijednost toga odijela, toga prstenja! Joj, joj! Što ipak to znači: 
gospodin biti!... 

Kumordinara Žorža pobratimilo sve u našoj okolici od manje gospode i "pofarbanaca", a 
ovi potonji su seoski mesari, krčmari, krojači i druga čeljad što je seljačke gaće i surinu 
zamijenila šarenim gegama i crnim kaputom. 

Isti je Župnik našemu Juriću laskao i milovao ga, dapače pozivao ga i na čašu vina, što bi 
moj otac, prestavljajući kamiš lule slijeva nadesno, ovako protumačio: - Ja, tako je i u gos- 
pode! Lustrišimuš je lustrišimuš! A naš Jurić prvi pod njim. Svi ti naši hatači i pikači na 
selu - hm, to i nijesu baš prava gospoda - imadu rešpekt pak i isti gospodin župnik. Vrag 
je vrag! I njegove brke treba često nakaditi svetim tamjanom i pokloniti mu se! Hoćeš li 

da te gospodin sasluša i milostiv ti bude: gladi njegovu psu i glavu i rep i miluj ga kano 
da ti je brat!... 

Svidjelo se rođaku Juriću te je jedne godine u ljetu pozvao moga oca u grad, da može ne- 
što privrijediti težačkim poslom u lustrišimuša. Ionako su zla vremena, a za groš da pro- 
biješ goru glavom i rukama, da pregrabiš iz rijeke vodu! 


I moj otac ostao u gradu više dana. Ja sam jošte polazio školu, ali to bijaše posljednja go- 
dina i već na izmaku... 


Uz težačku radnju, dosta lagodnu zaslugom našega Jurića, imao je otac prilike da malo 
zaviri u divan i raskošan život velike gospode. Momu su ocu često i posred ljeta u najlju- 
ćoj žezi i najnapornijem radu iznenada zamirisale pretile svadbene pečenke, rujno vino i 
dobri kolači! Oh, kako je on tada uzdahnuo! Tako čovjeku zimi zamirišu trešnje i jagode. 
Kako na selu tek u svadbeno doba ili o velikim svecima znadu za bolji zalogaj, tako je 
toga u velike gospode na pregršte svakoga dana... 


Gospodin kumordinar Žorž dao je to osobito oćutjeti momu ocu: pritegao bi ga često od 
težačkoga posla da o podne i navečer pere tanjure s gospodskoga stola. A otac je tom 
zgodom naišao na divne zalogaje, sada mirisne, sada slatke od gospodskih zaostataka. 
On bi oblizao svaki tanjur prije nego što ga je oprao u kropu. - Aj, aj! Aj, aj! - zadovoljno 
je mrmljao sam sobom... U takvom ga poslu zateče Jurić. - A moj Jožica, što si s pameti 
sišao da ližeš gospodske sline s tanjura? Fuj! Oh, vi mužeki! Kako li ste zaostali? Kako ste 
prosti? Ne sramoti me; da te tko vidi, izgubio bih ja svako štovanje i ugled gdje imam 
tako prosta čovjeka za rođaka! Ta ja ću ti poslije donijeti i pečenja i kolača i riba i vina... 
Stvari kakvim ti još nikad nijesi napunjao svoje grešno težačko tijelo! A toga da mi više 
ne radiš! Ni naši psi, ni naši mački neće lizati tanjura! 

Ah, vidio sam, vidio! - uzdisaše moj otac. - Ni bijela hljeba neće jesti ti vaši psi i ti vaši 
mački! Ali čemu da ispirem božji dar s tanjura kada je on tako dobar, a čovjek gladan? 
No, ti zapovijedaš, čast! Ja slušam... 


I oca je naš rođak Jurić gostio jelima i pićem kakva on nije nikada na nijednoj svadbi vi- 
dio ni mirisao. Više bijaše Juriću na umu njegova vlastita oholija i taština negoli dobro 
djelo. - E, da vidiš, moj kukavni rođače, što je gospodski život i da znaš pripovijedati u 
našem prnjavoru kako li živi u lasti i slasti gospodin kumordinar Žorž, prvi pod lustri- 
šimušom! Gle, uživaj pa pamti! Muž na vašim bregovima kada iscmari purana žilavog 
poput kobile, drži da na čitavom svijetu nitko ne jede slađe pečenke! A kušaj ti, Jožica, 
ovo, pa ono, pa to i ljudski zalij rumenikom štono se krijesi poput sunca i kakvom nijesi i 
nećeš kvasiti svoje mužačko grlo! - pridodade kumordinar a nos mu se već crvenio i no- 
ge popikavale, nakon što su lustrišimuš poslije objeda zahrkali kano top... 


Kada je mom ocu tako dobro bilo, sjetio se on i nas kod kuće. Pa mu najednom nova mi- 
sao projuri moždanima... 


- Ej, Juriću! Mi smo svoji, rođaci smo. Što da želimo jedan drugomu, van dobro. Vidiš, ti 
se razvaganjuješ kao turski car. Vele da si prvi pod lustrišimušom. A ja vazda sam u sebi 
govorim i sada ću ti očito reći: Ti si, Juriću, nad lustrišimušom, ti si veći gospodin nego 
on! Čuj! U mene je puno djece kao šipka na grmlju. A sirotinja i bosotinja i golotinja. Na- 
pinješ se ovdje, navireš onamo pa sve ide puževim skokom, a katkada i rakovim koraci- 
ma! I svojim starim bajsom nešto privrijedim: skupe se pare, ali nuto, plati štibru pa ti ne 
ostane ni za sol. Teško, teško, moj brajane, i zlo! A djeca rastu, bože moj! U srcu te zazebe 
i srsi te prođu kada pomisliš: krv je od tvoje krvi, put od tvoje puti pa šta će od njih da- 
nas-sutra biti? Na ono malo zemlje ne mogu živjeti. U dvokrilom, klimavom kućerku bit 
će im tijesno - - 

Gospodin kumordinar stao zijevati te iznenada mahne rukom i prekine dugački uvod 
moga oca: 


- Šta je, Jožice? Kano da si počeo svojim masnim lučcem vući po svom potrtom bajsu i ne 
prestaješ dok me ne zabole uha... Moj dragi, ima, bog i duša, u mene nešto sitniša a bit će 
i po koja škuda, a možda će gdjegdje zasinuti i zlatni patakunčić, ali - ja nijesam uzuraš, 
ja ne uzajmljujem nikome na svijetu, već računam na stare i crne dane kada bi se ovo na- 
cifrano odijelo moralo pretvoriti u prnje i krpež... Ti ćeš mi, znadem, i kamate obećati 
kakve god bih zaželio, i zadužnicu ćeš mi izdati... Svi ste vi mužeki jednaki, i dušu bi 
vragu zapisao za kamate kada poželiš novaca pa stoga i propadnete... Ukratko: ne govo- 
rimo dalje o tome, ja novaca ne uzajmljujem nikomu! 


- Oj, rođače ne tako, ne! Ne tražim ja novaca od tebe, ni truda, ni muke, ni žrtve; samo 
dobre volje! Poznaješ moga najstarijeg dečka Ivicu. Već je prevalio dvanaestu godinu. 
Povuklo ga silom i protiv mojoj volji u školu. Ali, hvala bogu, zobao je on slova kano 
slatke pilule. Danas učitelj kaže da zna više od njega. A piše, mila majko, kano "promuš- 
komuš" ili biskupski sekretar. Vidiš dakle: ti bi Ivicu uzeo k sebi. On će ti pomagati i ov- 
dje i ondje. Pa te uvjeravam da će koristiti kamo god okreneš s njime. Pokazat ćeš mu 
nešto, poučiti ga, a njemu ne treba dvaput jedno te isto ponoviti, i od njega bi mogao po- 
stati dobar gospodski sluga, a onda i "jinoš"... Pa će biti na radost i čast svemu našemu 
selu, kao što si i ti, rođače Juriću... U tebe je, evo, svakoga obilja. Dječarac može se preh- 
raniti da poliže ono što preostane na gospodskim tanjurima. Prospavat će gdje na tvrdoj 
klupi. Odijelo, ako i teško, pribavit ću mu dok se uvješti za kakvu službicu. 

- Gle, muzikaša Jožice! Baš si dobro izumio. Doista krivo ti čine što i tebe nazivlju "zgu- 
bidanom". Pravo ću reći, skoro mi se sviđa tvoja misao. lonako imadem pune ruke posla, 
već se i potužih milostivomu, a oni izjaviše da uredim kako najbolje sam znadem i umi- 
jem... Evo, ja ću sada sve priopćiti milostivomu, moglo bi od toga ipak što biti. Ja pisati 
ne umijem, pa samo kvakama i križima bilježim račune za milostivoga, te mi se često čini 
da štošta ispustim i zaboravim, premda milostivi opažaju svaki put da griješim u svojim 
računima, a to da je zato jer ne znam pisati. Divno! Tvoj mali Ivica pisat će mi račune i 
pomagati! Kraj toga rođak mi je... Ustrpi se, Jožice, danas ćemo već saznati na čemu smo! 


I poslije večere priopćio je momu ocu kumordinar Zorž da je sve kazao milostivomu. A 
oni se najviše čudiše tomu da Ivica zna pisati kano "promuškomuš" i da već više razumi- 
je nego sam seoski školnik! I - milostivi su dozvolili - vikaše Zorž. - Ali istim časom do- 
mislili su se nečemu: "Neka dođe taj tvoj rođak, neka! No učitelj i župnik da mu izdadu 
svjedočanstvo kako je učio i kakav je dječak!" 

I moj otac povrati se veseo kući; ali nije nikomu u domu ništa otkrio, nego umah otišao 
do učitelja i župnika te im ispripovijedao kakva sreća vuče njegovoga sina Ivicu u veliki 
grad, i da će postati, ako bog dade sreće i zdravlja, "jinuš". 

Po našim bregovima brzo puče glas da se ja selim u veliki grad učiti se za gospodskoga 
slugu, a onda za "jinuša". 

Kada je moj otac to majci priopćio, ona tiha i mirna seoska ženica problijedi na smrt, a 
onda se zažari i plane: 


- Joža, Joža! Šta vi to radite? Bog s vama i anđeo čuvar! Najstarijeg mi sina Ivicu trgate od 
prsa majčinih i da baš on ostavlja kuću? I da baš on bude gospodskim slugom? Doista, 
rugat će vam se svi naši bregovi... 

Majka se uhvati za srce, podigne pregaču i brizne u gorak plač i jecanje. 

- Šta ti razumiješ, luda ženo! On je uman dječak, od njega će barem nešto biti. Neće se tu 
za ove puste mrljače natezati s našim goropadnim susjedom "kanonikom" i njegovim 

sinovima. Bit će on svoj gospodin kako je i naš rođak Jurić! Što ti znaš. Misliš da će djeca 
vazda visjeti na tvojoj pregači? Pa i tebi je valjalo ostaviti oca i majku. Tako nam je svima 
suđeno. Bilo to prije ili poslije - ali jedanput svakako mora biti. Bolje pako da je prije... 


Mene je stezalo bolno, neopisivo oko srca. Ja nijesam mogao plakati, ali u grlu me nešto 
davilo i dušilo kano da mi je kamen legao u dušnik. 


Prije pako nego što sam imao otputovati u veliki grad te započeti nov život, zbila se jošte 
znamenita zgoda u našem selu... 


Isti dan kada se svršavala moja posljednja školska godina s ispitom i kada su sva seoska 
gospoda bila sakupljena u školi te stajala naslaga otaca i majka da čuju kako im dječica 
odgovaraju - isti dan nosili su lijes s brda malog "kanonika"... Umro je Perica... Sirotan 
nije ni bolovao ili, bolje reći, on je bolovao čitav svoj djetinski život te je izdahnuo poput 
svjećice na božićnom drvcu kada slabim svjetlom tinja i cknije dok ne švigne zadnji pla- 
mečak, i ona tiho utrne ne pokazavši ni poteza dima iz sebe... Suhotljivoga Pericu - ne 
baš iznenada, jer proricahu sve stare žene vračare - stislo nešto, provrla mu krvca na usta 
i na nos, zatvorilo mu sapu... tek je izlepetao tankim ručicama poput ranjene ptičice kada 
umirući krilima uzleprše... izvrnuo široko oči iz kojih potekoše vrele suzice... i usnuo za- 
vazda te se preselio k svojim anđelima, o kojima je tolikoput slatko i čudnovato snivao... 


Baš je Peričin sprovod prispio kada se naš ispit svršavaše. Jedna školska godina, a meni 
posljednja na selu, bila zaključena. Učitelj mi je sastavio nekoliko riječi da ih izgovorim 
pri Peričinom pokopu... Bijaše to nešto novo, nečuveno u našem kraju... Ali učitelju bio je 
Perica tako srcu prirastao... 


Sva gospoda, svi roditelji što dohrliše na školski ispit skupiše se na sprovod i na groblje... 
Nitko što se pamti od pokopanih na seoskom našem groblju nije imao tolikoga i tako 
sjajnoga sprovoda... Ta znamo: u selu umre čovjek, žena, i tu ga trojica-četvorica odnesu 
u priprostom lijesu, iza koga najviše dvije do tri duše naričući polaze do groblja... Kod 
djetinjih sprovoda pogotovo nema do jednoga čovjeka koji ispod pazuha nosi malen li- 
jes, a u ruci križić. Za njim pako koraca slomljena mati i jadikuje... 


Ja nijesam za ispit pogotovo knjige ni pogledao; a bio sam i sve svršio i uredio već davno 
prije ispita, kako to već biva kod dobrih i marljivih đaka. No sav moj mar i napor po- 
svetih onomu govoru. Cinio mi se nepotpunim i ja se zadubih u čitav niz tužnih i plačnih 
misli držeći da ove ne bi nikako smjele izostati iz mojega nadgrobnoga govora. K tomu 
živo predočih nekoga susjednoga svećenika koji bijaše nadaleko poznat kano najbolji 
propovjednik. 

- Ivica - šapne mi učitelj u sprovodu - jesi li dobro naučio? Ej, ionako prestaješ ovom go- 
dinom biti mojim učenikom, a ostavit ćeš i svoj seljački dom: deder budi danas rodu na 
glas, a meni na ponos! 

- Dobro sam naučio, gospodine učitelju, ali ono nije dosta... ja sam i dodao nešto žalosno, 
tužno, oh... 

- Dodao?.. - zadivi se učitelj. - Šta si ti mogao dodati? Deder da vidim! 

- O, ne! Ja nisam ništa napisao. Ja sam samo onako u mislima i u srcu potpuno... I to će 
samo od sebe doći, navrijeti i prolijati suze... Ja ne mogu i ne smijem toga ispustiti, jer 
tada bih zapeo... i... a onako su mi vaše napisane riječi kažiprstom, dok je ostalo što ćete 
čuti: moje! Tako ja mislim i čuvstvujem... 

- Dede, dede, Ivice... - mrmljaše učitelj zamišljeno, malone zabezeknuto. - Osvjetlaj nam 
lice! Dede! Dede... 

Lijes položiše kraj groba, župnik je blagoslovio i svoje molitve izmolio, a mene potegne 
učitelj naprijed između ostale djece. 

- Dede, Ivice! Ne plaši se! 

Uprvši oči u lijes govorio sam dugo... Tek sam čuo svoje srce kako silno kuca, a čitavim 
mojim bićem strujilo nešto milo i blaženo i pečalno... Ja nijesam bio svjestan i ne bih mo- 
gao sebi dati računa što sam govorio i što je to bilo... 


Svrših negdje. Prenuh se i pogledah naokolo kano da se probudih iz duboka sna. Opa- 
zim seljake i seljakinje gdje im se nadimlju grudi od silna plača i jadanja... Gospoda upi- 
ru u mene začuđene oči. Župnik je široko zinuo i kano da izušćuje: Ecce homo!... Učitelj 
me zagrli: - Sinko, sinko, moj ljubezni, ti si pravo čudovište! - Podrhtavahu mu veliki, po- 
grušali brci, a u očima navriješe suze... Iza toga stadoše me gospoda gladiti i ljubezno se 
smiješiti, dok mi je neki nepoznati gospodin, visoka stasa i velikih modrih očiju, utisnuo 
u ruke dva velika srebrenjaka, o kojima je moj otac kasnije razglabao da su to dvije ple- 
menite križevačke škude koje u današnja zla vremena sve rjeđe kolaju među ljudima. 


I pođosmo sa groblja kući. Školski dječaci pratili me kano kakva pobjeditelja. Žene i star- 
ci neprestano zavirivahu mi u lice i šaptahu nešto kimajući glavama... Moj je otac daleko 
iza mene koračao, suzujući svoje obično široke korake samo da me ne prestigne, pa je 
neprestance tiho i zadovoljno sam sebi hukao: - Gle ti Ivice, gle ti Ivice! No, od njega bi 
moglo nešto više biti nego je seoski muzikaš. Dapače i što više od gospodskog sluge, od 
jinuša... - Naš susjed, mali "kanonik", migoljio za toliko daljine preda mnom za koliko je 
moj otac zaostajao iza mene. On je podvio svoje ruke na prsa, a potrostručio kratke noge 
samo da ga ne stigne naslaga ljudstva gdje se neprestance o meni govorilo. A ja sam bio 
junakom ne samo toga dana, nego se još dugo i dugo o meni pričalo... A neka pobožna 
starica čak s osmog brda bajaše slijedeće nedjelje pri ranoj misi mojoj majci da mi je dok 
sam govorio čudesno svjetlo obasjalo glavu, kano ono svetomu Filipu na oltaru... 

Poslije doznah da je, kada sam počeo pred grobom Perinim govoriti, proburazila od gla- 
ve do pete nekakva grozničava jeza maloga "kanonika". Da je iza toga progunđao: 


- No, takvo šta mi još treba! - I onda se pognjurio sam u sebe, smrknuo i zabuljio u zem- 
lju a da više nikoga i ne pogleda i da ni jedne suze za svoga Peru prolio nije. Pak doče- 
kavši jedva dok mrtvo tijelo spustiše u grobak, on da je upravo pobjegao s groblja. 


Već se primakosmo k svojim brdima, i svjetina i školska djeca rastajahu se od nas dok bi 
bakice za mnom uzvikivale: - Ah, sretne li majke koja ga je rodila! Cuvala mu mlađahno 
zdravljice; kako ga je bog obdario, neće dugo proživjeti na tom grešnom svijetu!... 

A kada krenusmo u naša samotna brda, naš susjed "kanonik" malo stao, upro oči u me- 
ne, nakašljao se i pljunuo, ali ne progovorio ni riječi... 

Tako bijaše među seljacima. 


Gospoda pako stadoše se živo za mene zanimati. Istoga onoga dana raspitivahu što mi je 
otac. Naravski: seoski mužikaš, sirotinja i golotinja. - A, to je veliki pojav! - huknu neki 
vlastelinski providnik koji potjecaše iz visoke gospodske obitelji, ali je dotjerao do provi- 
dnika samo stoga što mu je dosadilo veliko gospodstvo pa se odlučio što više ujednosta- 
viti jer je samo u niskom svijetu pravi izvor sreće... Ovako je barem on razlagao dok su 
drugi vrlo zlobno koješta šaputali... Tako: da je taj gospodin za mladih svojih dana bio 
pravi tulipan u duševnom svijetu... da je bio nemarnik, lijenčina, kartaš, dapače i pijanac! 
Pa da su mu jošte tada pripijevali: Gospodine i gospodski sine, čini nam se, pasti ćemo 
svinje! 

Župnik i učitelj pripovijedahu kako me otac misli dati u grad da izučim za gospodskog 
slugu a, bude li mara i sreće, i za jinuša. Da imam rođaka komu se doduše vrti u možda- 
nima peti kotač, te je puhalo i naduvalo svoje vrsti, ali da je ipak on ishodio kod 1llustris- 
simusa da se mogu tamo u kući, a pod paskom i uz poučavanje toga svoga rođaka, uvjež- 

bati i izvještiti za gospodskoga slugu ili uopće za takvu pokretninu koja bi mogla služiti 
kao stanoviti komad pokućstva u gospodskoj kući... Otac moj da je već potražio u župni- 
ka i učitelja svjedočanstvo o naucima i o ponašanju svoga Ivice jer to naročito traži 1llus- 
trisSIMUS... 


Sada se gospoda čuđahu, kakva je to sudbina na tom svijetu... - U tom ima nešto, u tom 
ima nešto! - ciknu onaj dugostasi gospodin, koji me je obdario sa dvije škude. I taj "u tom 
ima nešto!" ponavljaše on poput Arhimeda, kada je uskliknuo: "Izumio sam - heureka!" I 
"u tom ima nešto" - tako je ushitilo toga gospodina da je za četvrt sata prestao misliti ne 
mogavši se nikako snaći da sebi odgovori što dakle u tom ima. Međutim, to je običan, a 
kažu jedan te isti pojav u velikana koji zamišljaju silne ideje - kano i u slabim glavama 
koje ništa ne misle... 

- Da, nama bi valjalo u našem svjedočanstvu :illustrissimusa upozoriti da taj dječak nije 
stvoren ni za slugu, ni za jinuša, već za nešto više... za nauke! - pridoda župnik k razmiš- 
ljanju onoga drugoga gospodina i baš je time pružio njemu Arijadninu nit da se sabrao te 
izvukao iz labirinta one zakučaste svoje izreke: "U tom ima nešto!" 

- Jest, jest! - prene se gospodin te udari kažiprstom u visoko čelo dok palcem počeše vr- 
šak svog lijepog, nešto nerazmjerno produljenog nosa. - Jest, jest! Pa zašto ne? - ponovi 
on zanosno i nastavi: - Ta baš u tom dokučujem da tu opet sudbina imade svoje prste, pa 
tada i ne može da bude drukčije!... 


Župnik je raširenom desnicom zakrilio pomno obrijane usnice i bradu, a pronicave oči 
upro u gospodinove noge. On bijaše pop stare korenike, a dobar i iskren kršćanin, poput 
prvih apostola: ali mu ne prijaše što je gospodin neprestance naglašavao riječ "sudbina". 
Čemu ta upravo turska riječ? I on već htjede gospodina ispraviti: "da su čudnovati puto- 
vi božje providnosti"... ali baš u taj tren nastavi onaj gospodin odlučno i s osobitim sa- 


mopouzdanjem: 


- Illustrissimus je moj stari prijatelj i znanac. Bogat do neizmjernosti, a novinari pišu, i po- 
znat Mecena. Ja ću ga upozoriti na taj seljački grošić... hoću, jest... - zapinjaše gospodin, 
osmješkujući se zadovoljno riječi "seljački grošić". Nikada je bolje i prikladnije ne bi mo- 
gao izmisliti i izreći, tako ga je barem proniklo u taj čas vlastito uvjerenje. 

- Danas, gospodo - nastavi on - ima se smjesta ovdje sastaviti spis koji ćemo mi svi svo- 
jim imenima potkrijepiti. Taj spis će biti ono traženo svjedočanstvo... I mi ćemo toga div- 
ljana toplo preporučiti milosti illustrissimusa. Doista to vrijedi da se njegove plemenite 
oči dostoje obazreti na neznatnoga muškoga crva, pa da može nastaviti više nauke tamo 
u gradu... I ja ću se također sam obratiti vlastoručnim pismom, a ne zapriječe li me poslo- 
vi, obaći ću što prije osobno starca illustrissimusa te toplo preporučiti našega vrapca sa se- 
ljačkoga plota... Da se pako dječaku uzmognu nabaviti najnužnije stvari, ja evo polažem 
"na žrtvenik naroda i puka" pet srebrnjaka, te ih izručujem gospodinu učitelju... 

I nato se uzvrpoljiše sva gospoda nešto zloradom ljubežljivošću posižući u svoje kese i 
oponašajući onoga gospodina. Pa doista sabrala se tu lijepa svota za budućega siromaš- 
noga đaka... 

Bude sastavljeno latinsko pismo te potpisano po svoj gospodi, i za nekoliko dana puto- 
vahu župnik i učitelj u grad k 1llustrissimusu a da nitko do njih nije ništa o tom znao. 
Najednom puče po našim brdinama glas da se gospoda zauzeše za mene te će me poslati 
u veliki grad da učim za plebanuša, fiškališa ili suca... 

Moj otac ni ja ne pojmismo što ovi glasovi znače i tko ih je raznio. Ja sam posumnjao da 
to zloba našega susjeda "kanonika" ishitruje da nam se naruga i izvrgne smijehu, kada 

iznenada bane na naš brijeg onaj stari šekutor što je ljudima žile puštao i marvi krv va- 
dio... 


- Hej, Jožica, dobar dan bog daj! Hvaljen Isus i Marija! Skinider zaprašeni bajs s tavana 
ter zategni i zadudaj veselo tuš... Dobre li vam nosim glase. Vrijedni su više od lule du- 
hana i pečena purana!... - razrogoborio se starac, a glava i ruke tresu mu se poput hlade- 
tine, dok mu duge, sijede, po nazarensku učešljane vlasi vijorile kano lavlja griva nad ra- 
menima. 


- Dao bog dobro, šekutore! Kad je svaki dan sve to gore! - odvraća otac krešući kremen 
da se uhvati iskra gube te da zapali lulu. 


- Sina će ti gospoda uzeti te će ga poslati u varoš na visoke škole! Bit će gospodin. A učit 
će za plebanuša, fiškališa ili suca... Blago tebi, Jožica! Čeka te bijeli krušac i pisana pečen- 
ka pod stare dane! 

- Eh, nemojte i vi, šekutore, tako. Vi ste crkveni štakor pa i svakomu svecu na oltaru zna- 
te njegovu tajnu. Otvarate ljudima žile a marvi - poštujmo sveti krst i čovječansko pošte- 
no lice - vadite, bog i duša, krv, ali vam stoga još ne dolikuje da se rugate meni i mojoj 
sirotinji... Zamislio sam, dakako, da dijete dadem u gospodsku službu jer mi se čini tako 
će lakše gaziti ovim mračnim i teškim životom: pa vidite, stavili me na ruglo, ne rugao se 
njima bog! 

- Šta si, Jožice, uzvinuo grlo kano da ćeš propjevati na svadbi. Prestare su moje kosti za 
šale i budalaštine, brate moj! Eto, ja ravno dolazim od župnika i učitelja. Baš se ljudski 
uznojih na tom vašem brdu komu nikada ne možeš na kraj doći, kano da vodi u nebesko 
kraljevstvo iz tih naših suznih dolina... Tvoga Ivicu lijepo opremiše gospoda, a mjesto da 
će u onoga velikoga gospodina u gradu vježbati se za gospodskoga slugu, on će u visoke 
škole kano siromašni đak... a školat će ga o svom trošku baš onaj gospodin u koga je tvoj 
napureni Jurić kumardimar... ili kakva je to riječ... - otare starac rukavom nos. - A dogla- 
sujući ti ovo, poziva gospodin župnik i tebe i Ivicu i tvoju gospodaricu da sutra dođete u 
župni stan, gdje ćete i sve ostalo saznati... Pa ubuduće ne budi nevjerovani Toma, moj 
Jožica. Tvoje pako dijete i zaslužuje da mu bude bolje nego nama drugima što lomimo 
ovaj gorki težački kruh... Oh, on se nije rodio da izgine ovdje među nama poput iskre što 
je s neba pala u mrak tamne i beskrajne šume... Umah tada rekoh ja to ljudima kada sam 
se ono rasplakao poput ljute godinice od njegove divne prodike na groblju... A tako, sve- 
toga mi Antuna Padovanskoga, ne proplakah čitavoga svoga vijeka!... Sada pak, ljudi, 
bog s vama i s vašim dušama! Ja sam svoje dovršio... 


Starac ode. 


U sumraku istoga dneva sjedio je moj otac na travi. Ja se zagledah u zvjezdano nebo. 
Nekakva strava, zamaglica, drhtat obuze mi čitavo biće... Primakoh se do očeve žuljevite 
i hrapave ruke, obuhvatih je te je stadoh cjelivati i kvasiti vrućim suzama... otac ih je oću- 
tio, ali je smrknut šutio kano mermer-kamen. A kada sam pošao na počinak prizvala me 
majka k sebi, obujmila mi objema rukama glavu te je gorka zaridala: - Oh, zar će mi te 
doista gospoda oteti? Ivica moj!... Joj, kako je to okrutno... - Pa se natiskahu do mene ma- 
lena braća i sestrica, te me stadoše grabiti za košulju i vući k sebi kano da me otimlju i ne 
puštaju... Oni sami nijesu znali zašto tako rade, ali osjetih da im drhtahu ručice; jesu li 
doista ti maleni mudraci spadali među one blažene koji ne znadu šta čine?... 

Otac, mati i ja otputismo se u svečanom ruhu na župnički dvorac. Bijaše djelatnik, pa su- 
sjedi, radeći u polju, popostajahu i gledahu izvjedljivo za nama. Na brdu maloga "kano- 
nika" družina je kopala zemlju, a naš susjed sijaše ispred nje oziminu. 

- Čaćo, gle, gle! - pokriča Miho, stojeći kraj vreće žita. A "kanonik" stane, nadnesavši ruke 
iznad čela, i sva družina obustavi motike. 

- Dobru sreću! - doviknu moj otac glasom s našega brijega. 


- Dao bog, Jožica! A kamo to vi hajete kao da se spremiste u svatove ili na proštenje? - 
odvrati susjed, pogledavajući na svoga Mihu koji je nešta nerazumljivo mumljao gvireći 
u vreću sjemenja. 


- E, idemo... tako... do gospodina župnika - odvrati otac smeteno, mašući rukama. - Ni 
sam ne shvaćam pravo šta se to iza brda valja. Ali pozvalo nas radi dječaka, pa eto... 


- Bit će dakle istina da ti ga hoće gospoda oteti za škribana, šta li? Hm! Moj Jožica, kakva 
li je pak to struna pukla u tvojoj torbi? Zar nijesi ti gospodar svomu deranu? Gospoda 
neka svoju čorbu vare, a mi ćemo svoju kašu! Jok, dragane, ne bih se ja dao u te gospod- 
ske petljanije! Tko će sa psima u svatove, valja mu znati preko plotova skakati! Oni će ti 
dijete pokvariti, udvospoliti. Neće biti ni muško ni žensko; ni gospodin ni seljak. Držimo 
se mi pluga i motike. Sjeti se ti, ono prije dvadesetak godina turnuše nekamo u fratarsku 
školu Jugićeva Franceka. Pa bio on i đak-prosjak, zatim sedmoškolac, opčuvaj nas, bože! 
Onda grabancijaš-đak, potari ga sveti križ. Kažu da je jednom ovamo u naša brda done- 
sao vražje biblije, oživio najprije hljeb pšeničnoga kruha. Hljeb, pripovijedaju, skakao i 
plesao po stolu kano pijani čauš te izgovarao nekakve nerazumljive riječi. I ne bi bilo još 
to dosta grabancijašu, već on sazovi vragove i napravi u njihovom društvu tuču, pak je 
htio svaliti na Mokričane, koji nas odavna bockaju i draže da su naši djedovi na tavani- 
ma bunare kopali i kravu vukli na crkveni toranj da tamo travu popase. Ali vražje biblije 
iznevjeriše ga ili ih nije dobro razumio pa se sva njegova tuča na naša brda sasula. A naši 
starci potjerali ga vilama i grabljama te isprevrnutim stolcima malo da ga ne utukoše... I 
on se nikada više ne povrati u rodni dom... Poslije dao se u pobožne fratre pa je povrago- 
lio među njima, prevrnuo svece na oltaru, mrtvacima pootkidao nosove u rakama a 
gvardijanu pljunuo u obraz... Protjeralo ga crkvenim metlama iz manastira. Ušao među 
sudbene škribane; tu sastavlja krive obligacije. Pritvorilo ga i bacilo u svijet. Odavle pro- 
đe u kartaše. Onda je postao varoški fakin, pometao ulice i pilio drva. Konačno krivotvo- 
ri novce i krade konje dokle ga ne uhvati pravica i ne prebaci nekuda u podvodne tamni- 
ce devetoga carstva gdje najjači čovjek ne može prosapiti godinu i jedan dan. Preživi li to 
kobno vrijeme, predadu ga ljudožderima da mu isišu i ispiju krv; ne preživi li, bolje za 
njega!... Tako je tamo u njihovom hataru. Ne dajte njega među njih, ja ti velim, Jožica!... 
Ej, Miho, podaj dvije-tri šake sjemena! Podaj, sinko, nećeš lje ti, ne! Ne bih ja tebe pustio 
k njima pa da priđe sam biskup po tebe ovamo u naša brda! 

I mali "kanonik" nastavi sijati a da se dalje i ne svrati na moga oca, dok se njegova druži- 
na opet lati motika. Otac je htio da nešto odgovori, a i meni navaljivahu riječi na usta, no 
svih troje nastavismo put. Mati je duboko uzdahnula brišući se keceljom. Njoj opet navri- 
ješe suze. 


Ugledamo napokon našu župnu crkvicu... Mati se prekrsti do tri puta i klecnu ponizno 
šapćući te bijući se u prsa: - Ah, čast i hvala ti budi, Marijo, majko božja! - I mene obuze 
pobožno i sveto čuvstvo te oponašah roditeljicu svoju... Mi bijasmo dosta udaljeni od ve- 
že župne crkve. Tu se jedva išlo u božji hram o velikim svecima, kamoli svake nedjelje... 
A našega seljaka zaokupe neka neopisiva čuvstva nabožnosti i strahopočitanja - kad ug- 
leda svoju crkvu. Mi, djeca u našim brdima, koja mogosmo tek rijetko, kada je zaduvala 
povoljna struja vjetrova, čuti onu nebesku glazbu crkvenih zvona, mi običavasmo nedje- 


25 


Ante Kovačić: LU registraturi 


ljom potrčati do četvrtog brijega i popeti mu se na vrhunac da vidimo samo crkveni to- 
ranj... Iza crkvice opazismo stari drveni dom na sprat s mnogo velikih i caklećih se pro- 
zora. To je župnikov dvor. I ta zgrada bijaše za mene od osobito tajanstvenog čara. 


U velikom, zelenim busenom preraslom dvorištu ugledasmo župnika u dugačkom cr- 
nom kaputu sa štapom u ruci i lulom s velikim kamišem u ustima gdje sudi pravdu dva- 
ma kokotima. Oni dijele dvoboj tako žestoko, da već zakrvariše travu i župnikov štap ko- 
jim se umiješao u njihovu borbu poput sekundanta... 

- Hoj! Stani, Azijate! Pravi Mongol! Očepi ga kljunom, ali mu ne drpaj ruže na glavi i me- 
sa!... Tako... Drži se, Katano! Ti se boriš baš junački i dostojno. Tako su se ponijeli stari 
hrvatski junaci. Iz Mongola leti perje ko iz blazine, ali još mu nigdje nisi otvorio žile! No, 
no... hop! hop! šup! šup... tako... 

- Hvaljen budi Isus i Marija! - skine ponizno šešir moj otac. - Dobru sreću! 


- A, to ste vi - ogleda se župnik. Nas svih troje pohrlimo da mu po seljačkom običaju cje- 
lujemo ruku. On nam pruži desnicu, kojom je držao kamiš, dok je ljevicom mahao, rav- 
najući štapom kokotima... 


- No, Mongole, no! Skoči, Katano! Šup... hop!... Stani! Dosta je: krv je potekla na obje stra- 
ne... Nećeš, Mongole? Tepac ti! - mahnu župnik štapom. - Ej, jesu li vaši kokoti takvi 
krvni razbijači? - obrati se župnik k nama. Pa ne očekujući odgovora, stane tjerati i kami- 
šem i štapom jednoga od boraca silnih ostruga i krasne crvene ruže na glavi: - Haš, Mon- 
gole... hš! Tri sata probortaj u buturnici dok se ne umiri ljuta azijatska krv... A ti, Katano, 
nosi se tamo za ambar i napij se bijeloga vina iz mlake, moj Kraljeviću Marko! Bit će bolje 
i krv će s vremenom prestati... Haš! hš... Julča! Julča! - prikriča župnik, a hrlo potrča gr- 
bušna i sitna starica s velikim naočalima... - Mongola metnite u buturnicu. Tri sata neka 
prokuburi o samoj vodi! Tepac! No... no... hš!... Utrnula mi se lula! - opazi župnik turaju- 
ći kažiprst u lulu te ispuhivajući kamiš - Na, Ivice, kremena i gube, pa upali!.. - On mi 
poda sitan stroj. Ja porumenih do ušiju: nisam dokučio kako se tu kremen ukresava da 
istisne iskru. - Pružider amo; vidim da se ne razumiješ u tu apoteku! Gle, ovako se to uk- 
resuje! - Kvrc-škljoc, i guba je gorjela... - Eto, metni je sada u lulu -1I ja se sagnuh i župnik 
stade na dušak vući dimove i pucketati ustima... - Tako! Evala, sinko... A sada pođimo u 
dvor! Ajde, ajde, djeco!... 

Došavši u župnikov stan, on je prije svega nešto upisao u veliku knjigu na stolu. Iza toga 
malo razmišljaše, pokroči do prozora i opet će: - Julča! Julča! - Niti dokričao nije, a već se 
tiho došulja ona ista starica. - Neka potraže u "palači" (tako su zvali po obujmu najpros- 
traniju sobu u domu u kojoj se gostilo za vrijeme proštenja) u pretincu na desnoj strani 
stola, tamo je zamot pisama, pa neka ih donesu dolje! - ... Sada je stao prebirati nekakve 
druge papire, složene iza one velike knjige, pa bi na svakom štogod zabilježio i stavljao 
ih natrag na prijašnje mjesto. Starica se vrati i položi velik omot s mnogo pečata na stol, 
te zavirivši kroz naočale u obraz svakomu od nas stranih, tiho, da se ni čulo nije, pritisne 
za sobom vrata. 


- No, Ivice, hoćeš li odsele biti tako dobar kako si do sada bio? - uhvati me župnik oštro 
na oko. Ja sam poniknuo, a krv mi je šikala u glavu i obraze. 


- Ti si, Jožice, tražio u mene svjedočanstvo o Ivičinom ponašanju i naucima da ga možeš 
dati u grad učiti za gospodskoga slugu. Ali, vidiš, sve je to bog ljepše dao. Ivicu ćemo 
poslati u veliki grad u školu. Od njega se ne traži drugo nego da bude dobar i da marlji- 
vo uči kako je i u našoj seoskoj školi učio... Pa tada neće biti on gospodski sluga, kako si 
mu ti namijenio, nego će on biti, ako bog dade, gospodin! Evo pisma su nam već vraće- 

na, a illustrissimus odgovara da je voljan Ivicu uzeti za svoga pitomca i da će ga dati dalje 
školati. 


- A zašto da se škola? - priupita moj otac vrteći glavom kano da ne shvaća. 


- Za što? - ustane župnik sa stolca i stade šetati po sobi... - Za koga!? Hm, to je vrlo teško i 
vrlo lako pitanje, moj Jožica. On se može iškolati i za bana, i za biskupa, i za fiškala, i za 
liječnika, i za suca, i za plebanuša, bude li valjan i dobar. Bude li zao i nemaran: za fakina 
i nitkova. 


- Evo, susjed naš ima pravo... - progunđa otac. 

- Šta susjed? Koji susjed? - uleti župnik. 

- Naš mali, s dopuštenjem govoreći, "kanonik". 

- Ah, on! Pa šta je taj mudrac s vaših brda opet nadrobio? - smrknu se župnik. 


- Eh, tako nekako... da će se školati za velikoga gospodina a iškolati za nitkova. Pa da mi 
seljaci časno ostanemo pri motici i plugu. A on da ne bi dao svoga Mihe da - s dopušte- 
njem govoreći - dođe sam biškup po njega!... 

- Vidiš ti njega! Vidiš! Kako se opet pača u naše poslove. Pusti ga na miru, moj Jožica! - 
govoraše župnik, istipajući pepeo iz lule. - Neka njega ne boli glava za našega Ivicu. A 
po Mihu neće lje biškup doći. Utaman mu strah radi toga... A Ivica nas neće osramotiti! 
Nas i sebe? Je I' de, Ivice? - Opet me župnik pronikne pogledom gladeći moju glavu. - Za 
dvije nedjelje eto njega u gradu, eto njega našim đakom!... Ali ovo brđansko ruho, ove 
čizmice sa čavlima, zobunac s nebrojenim ovim pucetima, taj okrugli pusteni klobučić 
nije za grad... Sve je to neprikladno za đaka... Sve to valja promijeniti. Zato će naš učitelj 
s vama na put da takve stvari uredi. Mi sabrasmo i potrebit novac da opremimo i obu- 
čemo našega Ivicu!.. 

Moja mati šutjela je, a njezine misli lutahu nekim dalekim, neponjatnim svijetom, i činilo 
joj se kano da sniva... 

- A ja neću nikada više vidjeti svoga djeteta? - prekine ona iznenada župnika, a suze joj 
zacaklile u očima. 

- Nemoj tako, moja draga! Što ga ne bi vidjela. Svake godine doći će on ovamo u naš kraj 
na koji mjesec. A ti ćeš mu se od srca radovati, moja draga! - utješi župnik majku. 


Rastajući se sa svojim duhovnim pastirom pokroči pokorno mati u kuhinju do one stare 
ženice s naočalima: - Evo izvolite spraviti... dobro će doći za gospodsku jušicu, za crkve- 
nu pogaču... - I stane ona vaditi iz marame jaja, sir i maslac... - Tako, tako, kumo! - šapne 
starica ravnajući svoje naočale - pa nose li štogod vaše koke? A čime ih hranite? Evo, u 
nas puno ih dvorište, ali jaja ni za lijek... Šta sam htjela reći? Hm... Da: ovo je vaš mali. 
Uzet će vam ga. U školu će s njime? Vidiš, vidiš! Velika vam je to čast, kumo, velika, va- 
ma i čitavoj našoj župi. A mali će postati gospodin, pa tada gladi bradu. I vama će on 
pomoći; kako ne? Premda je danas slabe pomoći od svoje djece! Sve se to nekuda izopači, 
nagizda, otuđi. Ali neće mali, ne. Znade to dobro naš gospodin župnik, bog mu dao 
zdravlje i veselje! - uzdahne pobožno starica... - Hm... Nije pravoga zdravlja, kumo moja, 
ono prekojučer bilo ga nešto stislo. A ja poteci pa poskoči: privari mirisne travice, primi- 
ješaj pelina i gorušice! Tako sam uvijek radila kod svoga pokojnoga, bog mu dao duši 
lako! No gospodin župnik bacio je moj napitak kroz prozor, i mene ljuto ujelo za srce... 
Eh, tako je. Ne vjeruje se više u domaći lijek, ne... - I starica bi jošte bila tako nesuvislo 
drobila i zanovijetala da je nije opet Župnik zvao, a mi se oprostismo. 

Sada je istom po čitavoj okolici pukao pravi glas da će sin muzikaša Jožice "zgubidana" u 
veliku varoš na nauke i da će tamo učiti za gospodina plebanuša ili fiškala. 

U malo vrijeme stvoriše se dva tabora: prijatelja i zagovornika mojih, pa neprijatelja, ku- 
dilaca i klevetnika. Brujilo je to osobito okolo crkve i župnoga dvora gdje se nanizalo više 
kuća takozvane seoske inteligencije. 


- Kakve su opet ovo pravice: izvući tamo na brdu iz mužačkoga koca, prosti, bože, hoću 
reći štalice, zamusanoga mužeka pa ga naheriti i nagizdati i dati školati za gospodina! - 
vikaše debela krojačica sa tri kvrge na nosu kada je zamišljeno naš susjed "kanonik" pu- 
šio i pijuckao u krojačevoj krčmi. 

- A na mojega Eduarda nije nitko mislio! - zacijuka ljuto malen i sitan krojačić, živa opre- 
ka svoje orijaške bračne polovice, izvlačeći munjevnom brzinom tanku iglicu sa debelim 
koncem. - Moj Eduard, to bi bio študent, da! Barem će znati hlače obući, ovratnik prive- 
zati, kod gospodskog stola ponašati se. 

- Ali, draga gospo Marijanko i dragi gospodine Trepetljiko - tako se zvao krojač - prva je 
potreba da onaj koga hoćemo sa sela u visoke škole poslati valja da ima ovdje kapitala! - 
pokaza ironično kažiprstom na čelo učitelj koji bi o praznicima prikoračio na čašicu u 
čestiti inače dom gospodina Trepetljike. 

- Pa zar nema i naš Eduard svoju glavu! - zagrakće uvrijeđena krojačica. 


- Čast! Dapače, on ima osobito svoju glavu ali magareću, ne budi vam iskreno potuženo, 
čestita gospo Trepetljiko! Prije bi od napršnjaka vrijednoga majstora i prijatelja gospodi- 
na Irepetljike mogao postati crkveni toranj negoli od Eduarda študent velikih škola! Ali 
zato, ako ne bude Eduard učenjak ili Zvjezdoznanac, bit će on valjan krojač i štedljiv krč- 
mar komu neće svako prase odnijeti pipe iz podruma! Tako je već na svijetu, jedni su za 
ovo, drugi za ono! - razlagaše učitelj. 


Sada susjed "kanonik" lukavo žmirnu krojačici ispod oka i mahne lulom prema župnom 
dvorcu. Krčmarica ga shvatila te podbočivši bokove laktima, nešto se ustežući, zasvirat 
će ona milahnim jezičcem: 

- O, znamo mi gdje se konac počinje izvlačiti, znamo! Kada su ono za vrijeme pokojnoga 
župnika popravljali crkvu i groblje, kažu da je "zgubidanka' bila dražesna snaša. Ta još 
joj se i danas pisane jabuke smiju s obraza. A gospodin ondašnji kapelan - sadašnji žup- 
nik - i suviše je dao bijele ruke cjelivati od mlade snaše. Pa otuda tako dobra glavica u 
toga maloga kapelančića, hoću reći "zgubidanovića". 

Mali susjed "kanonik" potegnu čvrsto iz kamiša. Već mu utrnula lula. 


- Tako biva u vašem gospodskom svijetu! Ali tamo na našim bregovima bijaše za ono 
vrijeme grozne svađe, pa i batina. Muzikaš "zgubidan" slomio je lučac na leđima svoje 
drage ženke, pa je dohvatio i bajsom, a odonda mu je i puknut... A stara je riječ da takvi 
kapelančići imadu osobite moždane, ko da su svetom vodicom poškropljeni - završi tiše 
mali "kanonik" i zapali lulu. 


- Zavežite vi, draga gospo Trepetljiko, najdebljim koncem čestitoga majstora Trepetljike 
svoj pogani jezičac! On se suviše ustrepeljio, gospo Trepetljiko! - skoči učitelj. - A vi, vri- 
jedni susjede moga dobroga Ivice, mogli biste imati ljutoga okapanja za klevete što ih is- 
hitrujete od puke zlobe!... - I učitelj izađe iz krojačeve krčme a da nije ni "Zbogom" rekao. 


- Gle, gle orguljaša kako se grebe gdje ga ne svrbi! - žmirnu lukavo na jedno oko mali 
"kanonik". - Donesite, gospo kumo, jošte oku rumenike. Na učiteljevu žuč vrijedno je ko- 
ju više istrusiti. Znam ja, znam, kipi to iz školnika puna "zgubidanova' torba! Nosilo se i 
sira i maslaca i rakije klipare i pijetlova i tukana i raca i gusaka! 

- A u župnika masti dan na dan svoj školnički brk. Ona pak njegova kljunaša sviri i pre- 


de sa nebogarkom Julčom ko dvije složene papige! - doda gospoja Trepetljika te sjede do 
kuma "kanonika". 

- I tako je dječarac muzikaša "zgubidana" postao mudrac poput Salamuna, kako ono pro- 
povijeda župnik u crkvi. A moj Miho je glupan i tupan, tvrda glava ko bat! He, neka je, 
moj je i moja krv! Na čast zgubidanoviću popovska pamet!... - pljune kroz otvoreno okno 
mali "kanonik" te stane ukresavati kremen da snova zapali lulu... 

Ovako je to brujilo u okolici. 

Na našem pak brdu vladaše mir i pokoj. Našli negdje ladanjsku švelju koja šivaše košulje 
sa "gospodskim naborima" za budućega "študenta", a postolar preko Sutle već je donio 
postole na gradsku sašivene te me podučio kako ih valja glačati da se sjaju. Majka i moja 
manja braća priučiše se donekle udesu, ali svaki dan što se približavao moj odlazak i ras- 
tanak od njih kano da je više uznemirivao i dublje brazde žalosti izoravao na obrazima 
moje majke... I taj je dan osvanuo i omrknuo... 


Bože moj! Kako li je voljko i ugodno u tom niskom krevetu, na tim mekanim perinama, 
među tim nabuhlim jastucima... Podovi se lašte, sagovi, protkani zlatnim i srebrnim ži- 
cama, čarobno ljeskaju... Pa ove slike... Baš ta sučelice krevetu: golo tijelo žene, božanske 
ljepote!... Odvrni oči, Ivice Kičmanoviću! Odvrni... A ono ogromno zrcalo: na, sav se vi- 
dim u njemu... I tamo se odrazuje ta gola ljepota... Odvrni oči, Ivice, zrcalo te izdaje... Oh, 
majko moja, ti priprosta, ti pobožna seljakinjo! Stid me je! Stid... Odvrni oči od svega! 
Kako sam ja u ovom divnom krevetu? Šta je to bilo? 


Ivica Kičmanović prikrije oči i obraze objema rukama. Krepke ruke i jaki laktovi legoše 
mu na široka mladenačka prsa... 


Šta je to bilo? 
Ima mi dvadeset godina! Je li moguće? 


Zar tako hitro? Uz toliko muka i tegoba? Pa ta rajska noć... Oh , ja snivam i bolan i čaro- 
ban san na tvrdoj seljačkoj klupi... možda u zelenoj travi? Ta ja sam toliko puta divno 
snivao pod onim starim seljačkim krovom, u onim mojim milim bregovima, kano da me 
oblaci nose na laganim svojim ramenima... Možda i sada snivam... Nije, nije dvadeset go- 
dina... 

Šta je to bilo?... 

Gozba! Sjajna gospodarska gozba, pa svečani govori, pa pjevanje... onda mir... žarko pa 
slabo svjetlo, pa onaj stisak ruke... onaj oganj, ona strast... pa tada...? Ah, možda bijaše to 
samo seljačka svadba? Možda je i moj otac dudao u svoj veseli bajs? Možda to tek mene 
uvedoše u bračnu komoricu s ljubom mojom... a muzikaši i svatovi još pjevaju za rasta- 
nak onu melankoličnu pjesmu: 


... Zbogom, zbogom, Jelice, 
Djevičanstva tvojega 
Nikad više ne bude!... 


Oh, što bijaše...? 
Nije to san... nije san... Bože moj! 


Jučer je bila u našega illustrissimusa velika gospodska gozba. Moj dobrotvor... (da, svi su 
oni sladokusci vikali i derali se: "naš dobrotvor"...) illustrissimus bijaše jučer izabran po 

jedanaesti put jednoglasno predsjednikom društva Poniznosti i ustrpljivosti! Ovomu je 
društvu svrha: pobožnost, čedna književnost, podupiranje siromašnih i nemoćnih te zaš- 
tita životinja... 

Kumordinar i moj vrijedni rođak Žorž čitav dan bijaše zabrinut i neprestance mrmljaše 
kimajući zamišljeno: - Tako me srce boli, tako me srce boli! Milostivi dršće poput najfini- 
jega "sulca", a jezik mu se neprestance zapliće kano ura, kada je valja navinuti... Poskoči, 
Ivice, tamo, poteci simo! Priudesi one tanjure, priravnaj ove boce! Ded, klipane! Juh, ka- 
da ćeš to znati, što umijem ja? Pa "študent"! Ne bude od tebe nikada "rujatuša" (on je mis- 
lio reći juratuša)!... 

Eh, i meni bijaše žao "našega dobrotvora"... Nije dragi Žorž shvaćao onoga što sam ja 
znao... Mjesec dana trajahu - gotovo bih rekao porođajne muke našega milosrdnoga... Tu 
je došao nekakav "pojet", tako ga barem obično nazivlje rllustrissimus, donesavši "veliki 
govor na malenom papiru", kako je on sam rekao... Bijaše to čovjek obrijan i golih obraza 
poput djevojke. Dapače ja držim da nikada nijedna dlaka nije proklijala na njegovom li- 
cu, dakle da se nije trebao ni brijati. Zavinuti mu, dosta dugački nos nije doduše bio ose- 
dlan naočalima, ali on je neprestano zvrljio i škiljio preko njega tužeći se da mu je pos- 
vema oslabio vid - a koji ga slušahu, trebali su dakako razumijevati, ako bijahu ljudi nje- 
žne ćudi i estetički naobraženi, da je to od silna napora i mozganja... Vlasi mu bijahu ne- 
kakve neopisive boje - naličile su mokrim stijenama seljačkih kuća kada ih čvrsto pokvasi 
kiša - a načepurene ko slamnata streha kada je ljudski iščepunja vihor i vijavica. Inače si- 
zahu do ramena, a već samo u tom sastojao se neoboriv aksiom poezije... Visoka, nešto 
pognjurena stasa, brza hoda, a odijela istrošena i izlizana, često i zaprljana. Ali nije bilo 
od nužde nego iz razloga ženijalnosti... O zaboravljivosti do nesmisla neću ni govoriti. 
Tako je po najjačoj kiši lagano stupao bez kišnjaka da je s njega lijevala voda kano iz žlje- 
bova gradskih krovova; dok bi ga u najljepše vrijeme razastro nad sobom poput plašila i 
letio ulicama kao da zvoni na vatru... Često puta valjalo mu gologlavu iz daleke ulice 
vratiti se u kavanu gdje bi zaboravio šešir. 


Kada je "pojet" dojezdio s "govorom", illustrissimus ga čvrsto uhvati okolo ramena, cjelu- 
nuo ga u dugačke vlasi i uskliknuo: Sine moj, ti mi se veoma miliš! O, prvi naš pojet...! 


- Ah, illustrissime i dobrotvore naš! Ovo je zaista velik i znamenit govor na malenom pa- 
piru, ružno i hitro pisan, kako već piše moja ruka! Misli, izreke, djela - kada se počnu si- 
pati - to samo hvataj u pero! Jer što izniknu, već ih nestane, i druge ih zamijene! Pa hvataj 
i hvataj: deus est in nobis et nos agitante calescimus illo!... Ph... ph... - obrisavaše znoj 
veliki duh. 


A illustrissimus već zvoni da se ori kuća. Zorž, koji bi vazda nešto kušao i grcao, napne 
vratne mišice da mu se oči izvaljuju poput kolobara i sretno prevali puna usta preko grla 
da se sve ljevicom za želudac hvata od muke a desnicom otire usta i bježi... 


- Žorž! Žorž! Je li Vanča doma? Umah da je ovdje... - izdisaše teško milostivi. 

- No, skoči! Pročetkaj se! Pogladi pred zrcalom! Nikada od tebe rujatuša! No hitro, hitro! 
Milostivi zapovijedaju... 

Ja skočim trima koracima preko stuba u prvi kat i nahrupim na vrata... 


- Indolentan mužek! Nećeš li se nikada naučiti kako se ulazi? Ha-n! Natrag na vrata! Po- 
kucaj... 

Ja se povučem, a krv mi pojuri u obraze. Pokucam. - Herajn! - struji na nos dobrotvor. 
Uniđem. - Na-a-a! - Poletim, a na skliskom podu pomakne mi se noga, i ja se stropoštam 
upravo pred pjesnikom. 


- Indolentan mužek!... 

- Izvolite ustati! - nakloni mi se pjesnik, nedvojbeno uvjeren da je izrekao duhovitu do- 
sjetku... Dobrotvor se uhvati objema rukama za svoj silni trbuh, prasnuvši u grohotan 
smijeh... Time držaše da će dokazati koliko li ga se doimlje dosjetka pojetova... Na to se i 
pojet stade ceriti, rastegnuvši dosta široka ženska usta... 

Ja sam u toj njihovoj zabavici odmah skočio na noge i ispravio se izgledajući zapovijed. 
Svomu dobrotvoru nijesam nikada protuslovio pa izrekao on babilonski nesmisao... Ja 
mislih svoje... Od drugoga si ne dadoh mnogo zvrndati, i tako je i moj rođak Žorž često 
iznenada oćutio u svojem ramenu oštre moje zube da je zatulio od boli kao stari ranjeni 
pas pa bi onda dugo i dugo pazio na svoj jezik. Pojet mi se ionako nikada ne sviđaše. Sad 
ga urezah upravo krvavim noktima u srce... Okajat ćeš ti svoju tobožnju dosjetku!... No, 
ja slušah zapovijed da imadem prepisati što prije što većim i ljepšim slovima taj "veliki 
govor s maloga papira..." Dobrotvor jošte opomenu uzdišući da će to biti neka neznatna 
otplata za njegova dobročinstva. Ne propusti ujedno zalomiti rukama i probugariti: kako 
je nezahvalan čitav taj svijet! Koliko li on ne ispoklanja, ne preplaćuje, ne uzdostavlja, ne 
podiže... a onamo niotkuda naplate i zahvalnosti. Dapače, izbijele na tebe zube poput 
zvijeri kada si ih gladne nahranio... Jedina nam je utjeha da samo za to živimo!... Ali, od- 
više je ljudi na svijetu, odviše: kako li je negdje bilo lijepo pod tim božjim i toplim sun- 
cem kada življahu samo dva čovjeka na zemlji, a još ljepše kada je samo jedan bitisao! Ta 
onda i bijaše pravi raj na zemlji... 

Pojet zadivljen pobožno sluša dobrotvora, neprestance sagiblje hrbat i klanja se, odobra- 
vajući velike misli trbušastoga Mecene. - Izdiri, Vanča! Na posao! Što si se sada ovdje us- 
tobočio? - zakriča zlovoljno na me Mecena. 

Muka bijaše prepisivati taj pojetov govor, pa me je žalio i sam plemeniti rođak Žorž, lju- 
teći se na ono mazalo i čankoliza što se onakvim litanijama usuđuje uznemiravati milos- 
tivoga, koji ionako ne može mirno spavati... 


Ali istom tada otpoče muka i nauka kada sam ja taj govor prepisao. Milostivi dobrotvor 
stade napamet učiti, a učio je čitav mjesec dana. 


- Vanča, na red! Milostivi zove. Oh, to pakleno, to prokleto šlabekovanje! Lustrišimuš je 
čisto propao u licu, a ustima neprekidno prebire, kano da je, opčuvaj nas majko božja 
bistrička, pameću šenuo... Oh, oh... - uzdisaše dobri Zorž. 


I ja letim u odaje dobrotvora. On mi ponajprije grozničavim glasom zapovijeda da pri- 
tvorim vrata ključem. Sada mi daje prijepis strašnoga govora, a on se uspinje do stola na 
povišenom mjestu i mahne rukama: 


... Poglavita, blagorodna, časna, velečasna, prečasna, velemožna, svijetla, presvijetla, sva 
odlična i najodličnija gospodo! 

... Kako eno dojuri hitra lađa jedrenjača što je jaki mornari i bistroumni krmilari tjeraju 
neizmjernom morskom pučinom; kako eno doleti suri orao sa svoga timora, lomeći i re- 
žući Foibosov zrak oštrim krilima poput mača Kraljevića Marka... kako... kako... o, božja 
kugo!.. - lupi Mecena šakom o stol... 


Dotle je rllustrissimus napisao govor na podlagaču svoga pisaćega stola i kriomice čitao 
da mi pokaže dokle bi cum ira et studio ipak mogao doprijeti... "Kako... kako..." Strijela 
božja! 

- Ne kako, nego: tako se je opet primakla ova godina - usudih se ja primijetiti, zureći u 
prijepis govora. 

- To nije istina. Gledaj bolje, telebane! 


- Ali, milostivi... - I ja da ću s govorom k povišenom stolu do illustrissimusa da ga uvje- 
rim... 

- Natrag! Sodomo i Gomoro! Niti makac sa svoga mjesta! - zaori dobrotvor, a tusti mu 
obrazi porumenješe do obrva dok mu s čela poteče kiša znoja. Ja sam dobro razumio što 
znači ta Jupitrova srdžba, i da se primakoh, ušao bih u kriomčarenje tobožnje sile pam- 
ćenja našega lustrišimuša. 

- Ti nijesi dobro prepisao, nesretni zgubidane! 

- Molim, molim! - vrisnuh ja... 

- Nijesi, nijesi! Zgubidane, šuti! Zar da mi protusloviš, indolentni mužek ti! To li je za- 
hvalnost za moja dobročinstva?! 

Spomenuti mi je da je nesretnom jezičinom moga rođaka Žorža prodrla i do milostivoga 
tajna nadimka "zgubidan". Dobrotvor bijaše vrlo zadovoljan s otkrićem Zoržovim, dapa- 
če potreptao ga je blagodarno po ramenu. I kako je u Meceni bila za memorisanje pred- 
sjedničkoga govora tupa glava poput bukvina panja, tako je on dobro upamtio riječi 
"zgubidan" pa mi je često prikričao onom istom nasladom i zloradošću kako to nekada 
običavaše u našim bregovima susjed "kanonik". 


Sada je illustrissimus okrenuo podlagač na drugu stranu, te stade hitrim korakom šetati 
ispred mene, bacivši ruke na leđa i prekrstivši ih... 


- Tolikoput već odlučih zahvaliti se... Poniznost i ustrpljivost... Hm... hm... Istina je sve 
što jest i što će biti ima se meni zahvaliti: jest! Pa čast! Pa glava! Kako da ja ne budem 
glava Poniznosti i ustrpljivosti??! Hm... Znam ja, znam da mi nikada neće naplatiti toga 
dobročinstva, a da i ne računam na kakvu zahvalnost... ali... 


- No, Vanča! - obrati se on k meni koji sam ukočeno sjedio i buljio u svaku crtu svoga pi- 
sma velikoga govora samo da me ne savlada smijeh, premda sam već cio govor od riječi 
do riječi napamet znao. - No, Vanča! Kakve li su to duge izreke u tom strašnom govoru 
da ih čovjek mora izvlačiti kano da kravu vučeš iz vode uhvativši je za rep! I mi stari Hr- 
vati učili smo i govorili u skupštinama, ali ne ovako... Riječi ti se izmiču iz pameti kano 
puž iz ruke... 


- To su takozvane "periode" u Ciceronovu slogu - odgovorim ja... 
- Pa otkud ti to znaš, Vanča? 


- Učim u školi. Ta ja sam humanista, illustrissime! Nama valja i samim takve govore sa- 
stavljati i napamet govoriti. 

- Hm, hm! Humanista... Ciceron... perioda... svega toga je nekada bilo. Vrti mi se, vrti 
jošte i sada nešto po glavi. Mota mi se, da!... Humanista! No, pak bi li ti znao koji svoj 
govor, Vanča? 

- Bih. Ja i taj već znam. 

- Šta, ovaj? Kakav ovaj? - zinu Mecena. 

- Taj govor što ga vi učite sada... 

- O, derane, pa kako si se usudio? Kako si se usudio! Prijevara grdna. Zar je to zahval- 
nost za moja dobročinstva? Ovo je moja tajna a ti si se usudio, indolentni mužek ti! 

- Nijesam ga ja učio nego mi je sam od sebe ušao u glavu čitanjem dok se vi učite... i pre- 
pisivanjem... 

- Ušao... ušao... u glavu? - stavi dobrotvor ozbiljno palac na čelo. - Ja to ne razumijem: 
ušao u glavu? Trista ti gromova, kako bi to tebi ušlo u glavu? A ja vučem, tučem i nabi- 
jam: pa je to tvrdo i žilavo do vraga! Vidiš, vidiš... ušao u glavu... Pa daj onda ti, Vanča, 
kada je ušao... 

A ja sam stao govoriti, upravo grmjeti... Mecena je razvalio usta, a oči mu se pretakahu 
slijeva nadesno kano da si mu rogljama zakvačio šiju. Izgovorivši ja ono gdje pojet sam 
sebe gustim oblacima tamjana kadi: "Prevelika hvala, potpuna slava, a ne manje i svaka 
čast našemu prvomu narodnomu lirskomu pojeti Rudimiru Bombardiroviću Šajkovsko- 
mu (to bijaše literarni nadimak pojete i sastavljača govora; dakako, višeslovčaniji od na- 
dimka: zgubidan) koji je našu čednu književnost svojim golubinjim srdašcem podigao 
nad egipatske piramide; koji je svojim velikim talentom utješio nesretne, napojio gladne, 
a nahranio žedne; koji je svojim nebotičnim genijem zaštitio uboge i jadne životinje: 
vrapce i sjenice, smrzle u ljutoj studeni, konje i magarce koji lipsavaju s ljudske okrutnos- 
ti naših biruša i kočijaša..." 

- Prestani, Vanča, prestani! - uzvikao se iznebuha :llustrissimus... - Ti si pravi Metuzalem! 
(Dobrotvor je očito izmijenio ime Mezzofantija s Metuzalemom: lapsus linguae ili memo- 
riae. Napokon, milosrđe zahtijeva da se svakomu Meceni šta takvo oprosti.) Ali ja ne ra- 
zumijem zašto u govoru navodi da je napojio gladne, a nahranio žedne? To je očita pog- 
reška! Ili je licentia poetica? 

- Ne, ovo je govornička figura, zove se metonimija - odvraćam ja... 


- Jest, jest: monotonija... sjećam se, i mi smo nekada učili... monotoniju... Zašto ne: zar 
gladni ne piju? Dakle: žedne nahraniti! O naš pojet, naš pojet! Da, Bombardirović Sajkov- 
ski! Velik je on čovjek, Vanča! Velik!... Hm... hm... A zašto se ne zove pravim svojim ime- 
nom: Imbrica Spiček iz Volovšćine... Hm, Vanča? 

- To je tako, kako mene zovete zgubidan... 

A, sada mi sviće! Nadimak Bombardirović Šajkovski mjesto zgubidana! Vidiš, vidiš Van- 
ču, vražja glavica poput svojega rođaka Jurića... Vidiš... vidiš... Sto bi ipak bilo, Vanča - 
domisli se Mecena nakon odulje stanke - da ti u glavnoj skupštini našega društva Poniz- 
nosti i ustrpljivosti mjesto mene izgovoriš tu dugačku pripovijest našega najvećega lirsko- 
ga pojete? Sto bi bilo? Ta ti si to dužan uraditi od zahvalnosti za moja dobročinstva! 

- O, jesam, illustrissime! Ali takvo šta nipošto se ne smije. Kako bi stari Rimljani bili gle- 
dali da je u senatu mjesto slavnoga Cicerona govorio njegov, uzmimo, kakav scribax vul- 
garis! Pa naše novine, illustrissime? 


- Scribax vulgaris... naše novine... hm, Vanča! Naše novine? Šta će one? Nijesam li ja dale- 
ko poznati i naširoko u svim novinama opisani dobrotvor? Ha, Vanča? Nisu li se svi ti 
gladuši i ispičuture tolikoput nasitili i napojili u mene? Ha? 

- Nikako ne može da bude to! - otkrešem ja posve odrješito, jer ovo bijahu prava lucida 
intervalla "kada su lustrišimuš postali slab i mekan poput putra", kako bi dosjetljivo znao 
ustvrditi kumordinar Žorž. - A tako isto reći će i slavni Bombardirović Šajkovski, aliter 
"Imbrica Špiček iz Volovšćine" - dokrajčim ja s dobrotvorom. 


- Nikako ne može da bude... nikako ne može da bude, veliš ti, zgubidane... Hm... hm... 
hm... Nosi se, magare, u družinsku sobu! - istrese promijenjenim glasom dobrotvor te 
pozvoni srebrnim zvoncem. Ono je pozivalo bujnu gospodičnu Lauru... 


Ja ispadoh iz odaja Mecene i sretnem na stubama divnu Lauru... Ona mi se nasmiješi raj- 
skim, požudnim osmijehom a u crnim očima usplamsa joj strast i hladnoća, neopisivo 
milje i ljut prezir, anđeoska dobrota i zmijska zloba... sve to u jedan tren... 

Ah, Laura... ta Laura!... 

Dični desetogodišnji predsjednik slavnoga društva Poniznosti i ustrpljivosti, velezaslužan 
muž, daleko čuveni Mecena i dobrotvor nije mogao ni ove godine nabubati sastavljenog 
mu odgovora. Ne bijaše to za obične ljude nikakva novost ni iznenađenje; ali neumrle 
članove društva to je više zateklo nego da je polovica staroga svijeta propala u more... 

- Vidiš, vidiš: kako je veliki starac iznemogao i oslabio... Ja, ja, na koncu ipak smo svi sa- 
mo slabi ljudi... Ah, taj sjajni muž svoga vremena već ne može ni govora napamet nauči- 
ti... - Tako uzdisahu, prevraćajući očima, neumrli članovi društva... A dičnomu dobro- 
tvoru bijaše jedva pedeset i pet godina. On nije nijedne godine za svoga desetogodišnje- 
ga neumornog predsjednikovanja pozdravnoga govora u glavnim skupštinama napamet 
izustio, nego su svaki govor sastavili drugi, a velezaslužni dobrotvor jedva da ga je mo- 
gao pročitati uz silan napor i zapinjanje... Ali, principlis obsta! Doista će zaslužiti neizbje- 
živu lomaču onaj Galilei koji će prvi u slavnom društvu Poniznosti i ustrpljivosti uskliknu- 
ti: "Ipak se kreće!" Ipak je dični predsjednik i daleko čuveni dobrotvor - - - ne zabljesni, 
bože, munjom i ne udari strijelom - - - ipak je rllustrissimus - glupan!"... A koliko će stolje- 
ća proći dok se rodi u društvu Poniznosti i ustrpljivosti takav smioni i bezbožni Prometej, 
to jest Epimetej!?... 

Skupština je tekla "najponiznije i najustrpljivije". Desetogodišnji predsjednik pročitao je 
divno sastavljen govor dosta glasno. Što je gdjegdje zapinjao, to pripisujte nabujalosti 
predsjednikovih misli i ushićenju njegova vanrednoga duha... S mojim prijepisom Mece- 
nova govora bijaše i sam pojeta zadovoljan. On je smjesta pripravan sva svoja nečitljivo 
išarana djela dati na prepisivanje... Ta presjednikov govor tako je jasno prepisan da će ga 
i kratkovidac moći s tavana čitati... Društvo je ostalo na istim svojim pravilima. Nikakva 
prijedloga ne bijaše. Bila bi to "u nebo vapijuća novotarija" koja se ne bi slagala s pravim 
duhom i smjerom društva... Kako do sada tako i nadalje ima sve teći i razvijati se... Iza- 
braše i opet istoga predsjednika i isti odbor... Na koncu sjednice zatrepere usta dobrotvo- 
ra s predsjedničke stolice... - Čujmo! Čujmo! - viče najglasnije slavni pojet tako reći diti- 
rambičkim patosom... - Sada bih molio ponizno svu gospodu skupštinare da se potrude 
k meni na objed: Finis coronat opus... - dovrši predsjednik... Ovo i bijaše pravi i jedini jez- 
groviti sadržaj svake godišnje skupštine društva Poniznosti i ustrpljivosti. Samo taj zaklju- 
čak imao je svoju realnu vrijednost... Tada oživješe skupštinari. Kako si prijazno namigi- 
vahu očima, jedni zagonetno i suzdržljivo, a drugi posve razumljivo i drzovito, praveći 
prstima i šakama nekakve figure ispred svojih usta, koje značiše: "Ah, danas će se gutati 
slasno, ah, danas će se piti božanski!..." Finijim i nježnijim sladokuscima navalila voda na 
usta da ih malone udavi kaplja od požude... Demokratičniji epikurejci otkapčaju potajice 
prsluke, te mjere i opipavaju eliptičnu površinu ispod prsiju: e, ne bi li podnjela da je na- 
trpaju za tri-četiri dana budućnosti?... 

Baš kuhinja našega Mecene bijaše glavnim uporištem onoj slavi, koja se pronosila širom 
svijeta o čednim duševnim njegovim sposobnostima, o anđeoskom njegovom dobrotvor- 
nom srcu, o tolikim njegovim djelima na svakom polju narodne prosvjete... Goste - bija- 
hu oni sami pisci, novinari i niži činovnici novoga kova - već obuzima i zaljuljava neopi- 
sivo nutarnje zadovoljstvo poslije izvrsne čorbe, prvih umaka te prvih čaša božanskoga 
vina; zadovoljstvo štono se sastoji od smjese neke ugodne turobnosti za onim što će is- 
tom doći: zadovoljstvo, što ga omotavaju prelesni oblaci svih mogućih miomirisa, što 
prodiru iz dvorane kuhinjskoga umijeća i obrtnosti... Već je zaokružio žamor, već izlijeću 
mirisnim zrakom radosni usklici, već dršće i leprši glasan smijeh i tiho pjevuljenje. Ku- 
mordinaru Žoržu napele se lične mišice, a žile mu se nadule na debelom obrijanom vratu 
s posvemašnje unutarnje jinuške samospoznaje i zadovoljstva, te s ponosom generala 
nakon prvih sretnih okršaja pase oči na gospodi kano da će reći: "Svi ste vi moji dragi 
pilići... evo kako zobljete požudno, kako kusate slatko iz mojih ruku..." I gospoda su tako 
ljubezna s njim; svaki ga štogod priupita ili mu osobito prijazno namigne, grabeći i vade- 
ći iz zdjele na rukama Žorževim... A kumordinar lukavo zažmuri. Njegova tajna je očita: 


x:1:X x 


kama..." 


34 


Ante Kovačić: LU registraturi 


I meni bijaše suđeno sa Žoržom dvoriti i posluživati goste. Otkako postah humanista, 
napredovao sam od pranja i brisanja tanjura da mogu s rođakom kumordinarom dvoriti 
kod obilatoga stola i podvezivati rllustrissimusu ubrusac ispod brade... Razumijeva se 
ipak da sam u toj novoj časti ja kao humanista prema rođaku Žoržu bio komad pokuć- 
stva novijega kroja i podređene vrsti... 


- Pozor! Govori lirski pojet Rudimir Bombardirović Šajkovski! - zamniješe glasovi. - Pos- 
luh, čujmo!.. - "A, Imbrica Špiček iz Volovšćine..." - progunđam ja u sebi... Rudimir je već 
silno krilio rukama. - U njemu pojavlja se genij kada se dobro napije i kada već ima punu 
glavu... - tumačio je prozaično neki novinar pokrštene duše ali Izrailova podrijetla... - 
Jeste li čuli danas znamenite riječi, sjajan govor, velike misli, slog mudroga kralja Davi- 
da... Jeste li čuli, gospodo, iz usta velikog muža našega vremena, slavnoga nam dobro- 
tvora i predsjednika!? Jeste li čuli... - prođe u vrišteći glas pojet komu je u taj tren vino 
silno šumjelo u moždanima poput oluje, te je izgubio nit mišljenja... U taj mi čas namig- 
nu neki penzionirac koji je sjedio do pojete da mu pružim zdjelu... - Šta je Demosten šta 
je Ciceron, šta je... šta je... prema vedrom duhu našega Mece...? - Govornik zape. Već od 
početka silno je krilio rukama kano da hvata zrak. Ja sam se zablejio čas u govornika, čas 
u dobrotvora; penzionirac je nespretno nagnuo punu zdjelu, a pojeta je uzmahom ruke 
prevalio te mu ona užasno nakazila odijelo čitavoga donjega tijela... Govor, dakako, bude 
prekinut. Nastade mješavina, navala, ispričavanje... Rođak Žorž nije propustio pouzdano 
šapnuti milostivomu na uho da ću ja vazda ostati pravo mužačko tele i zgubidan... pri- 
skočim, koliko se dalo, da poslužim nesretnom pojetu te mu hladno prikričah: - Izvolite 
otrti hlače ili ću vam ja, gospodine Imbrica Špiček iz Volovšćine! - Uzrujano i usplahire- 
no izbijeli pojet najprije krvave oči na me, zatim odskoči kano da ga je ujela otrovnica 
zmija dok je iz njega curila i pršila na sve strane žuta i crvenkasta tekućina od kobnog 
prolivenog umaka... - Tko vam reče, hudi čovječe, tko vam reče...? - grčio se on. - Oh, mo- 
ja glava... moja glava... - hvataše se za kosu... - To je, mladi amice, njegova slabost: kada 
ga zovnete rođenim mu prezimenom, uhvati ga smjesta omiljavica i srčani grčevi, toliko 
je užasna proza za njega u tom: Imbrica Špiček iz Volovšćine... - protumači mi ganutljivo 
neki profesor estetike, maljušan i pognut čovječac, turajući veliku paštetu u usta i hvata- 
jući čašu... 

Illustrissimus ne poštedi me ni najmanje. On doduše nije bio tako jak da se digne sa stolca 
i pokroči do mene, jer bijaše stari i sveti običaj da je svake gozbe dobrotvor "dokazao či- 
nom - što je želio inom", pa ga je vjerni kumordinar na koncu svega morao ravno s velike 
stolice odnijeti u krevet, tako oslabi i duh i tijelo i mišice slavnomu Meceni od duševnoga 
i tjelesnoga napora... On se nije mogao dignuti sa stolca, ali, izvalivši gnjevne oči, htio me 
upravo proždrijeti. - Indolentan mužek... indolentan mužek! Tolika čast: dvoriti gospo- 
du... dvoriti pak mi počiniti ovu... ovu... fuj! To li je zahvalnost za moja dobročinstva? To 
li mi je plaća... oh... oh! - jecaše mili dobrotvor, ali ga nije smetalo da uz svoje lamentacije 
prožvače slatke zalogaje, a svoje razjađeno srce utješi punim kupama. - Bukvo! Iskazao si 
čast svomu ocu muzikašu! Ti nijesi ni za bajs, a kamoli da dvoriš i poslužuješ veliku gos- 
podu! Oh, nikada od tebe rujatuša!... - pricvili mi iza leđa plemeniti rođak Jurić... 


Čitava se strava ipak skoro dovrši, i opet je nastao prijašnji red. 


Pojeti valjalo se preobući i navući neizmjerno široke Mecenove hlače, koje mu sizahu ne- 
što ispod koljena. On je u tim hlačama doista vrlo smiješan bio... Redahu se brbljave 
zdravice, a "Imbricu Špička iz Volovšćine" zaokupi opet njegov demon, predstavljajući 
zvijezdu prvog brbljavca svih lirika ovoga svijeta, Rudimira Bombardirovića Šajkovsko- 
ga; on je neprestance odapinjao govore. A čim je više govorio, tim je manje mislio. Glava 
mu se žarila i pušila kano jutarnje sunce kadno se izvine iz zagrljaja kišovitih oblaka. 

Ali doskora već nitko ne mari za pojedine govore, tako da se on i time udovoljava što 
sam sebi besjedi. Nastaje ono kritično vrijeme gdje je svatko počeo sam sa sobom računa- 
ti i sam sebi povjerljivo gunđati. Prilike su to u kojima od pojedinaca postaju dva bića, 
dvije osobe: ljudska duša i vinski genij, bolje reći demon. Potonji zarobljuje prvu... Tu se 
dvojica živo prepiru; zaključci su im puki usklici, a pretpostavke nelogični i nerazumljivi 
upitnici... - Šta? Kolumbo? Amerika? Ja vam kažem; nema te nema... šuć muć pa prolij! 
Jest. Ovako... na!... - I oba borca, osmjehnuv se zagonetno, prijazno si kimnu, iskapljujući 
na dušak, te ako nešto preliju preko brade, jedva da tu malenkost otaru... Tamo sitno tije- 
lo neznatna urednika zakutnoga no u svojoj okolini vrlo bahatoga listića migolji nekom 
ukučenom samospoznajom uz veliku ljudeskaru, profesora artium liberalium koji u gim- 
nazijama uči risanje, u pučkim školama krasopis, na trgovačkom tečaju praktičnu eko- 
nomiju i nutarnje financije, na preparandiji gimnastiku, na višoj djevojačkoj učioni telu- 
ričke pojave u alpinskom gorju (izvanredni satovi za koje učenice plaćaju ulaznice od 
deset novčića), u glazbenom zavodu dosta energično poučava i svira na frulu, udešuje u 
starom kazinu novoizumljene narodne plesove, u orkestru zemaljskoga glumišta tačno i 
dosta sigurno igra na guslama, za katastralni ured kopira izvanslužbene tlorise, sada 
preudešuje novo izdanje varaždinsko-međumurske kuharice polag najboljih austro-uga- 
rskih autora, u društvu Poniznosti i ustrpljivosti vodi račune i prepisuje predsjednikove 
govore za njegov kućni arhiv... - Ja vam odrješito predlažem - oprostite, malo da ne za- 
boravim izjaviti vam kolika li mi čast da vas poznam sada osobno - ja vam predlažem i 
velim da bi uharno bilo da vi u svojem listu otvorite rubriku Praktično opisno mjerstvo i 
namjere civilizovanoga vijeka u kulturi istoga. - A to bi zgodno bilo za moje malograđa- 
ne koji su sploh opančari, postolari i krčmari staroga kova?... - veoma zabrinuto prekine 
profesoru riječ sitni urednik... - Ta ja vam i opet kažem da će ovaj prijedlog, oživotvori- 
mo li ga, preporoditi vaš grad, a obrti "na malom" krenuti posve novim, razumijeva se, 
naprednim pravcem... - A vi ste, profesore, spremni biti stalnim mojim suradnikom!... 
Spremni? Kako je to pitanje... spremni... Gdje god možeš što privrijediti i zaslužiti, valja 
da si vazda spreman!... Kako ne? Gospodine uredniče!... - Lijepo, lijepo - čupa urednik 
jarčevu bradicu - ali naša sredstva, naša sredstva, profesore! I ja u ime rodoljuba i svete 
stvari gotovo badava uređujem list i pišem tako reći sve rubrike; dok mjesni brijač, uvje- 
ravam vas, vrlo umna i lukava glavica, ali, pasja capa, ne zna pravopisa, piše duhovite 
feljtone, češljajući nemilosrdno naše abderitske prvake da se sve puši... Oni dakako tajno 
rogobore i izjedaju se ali javno šute, smijući se na sav glas prisiljeno i gorko: ta ono ne 
mogu na sebe protegnuti!... Sve pako to biva od straha, jer da se sa bricom zavade, mo- 
gao bi im on u nespretnoj svojoj šali i grkljane prerezati... On je naime jedini brico u na- 
šem gradu: ili se brij u njega ili budi čupav i nesnažan poput Turčina... A taj odlučni i 
najstalniji suradnik, gospodine profesore, ne dobiva također ni prebijene pare za svoje 
feljtone... Nema sredstava, pa šta ćete?.. - Sirota urednik nije ni zamijetio, da ga je ostavio 
na cjedilu profesor artium liberalium čim je redaktor spomenuo riječ "sredstva"... Pa tako 
je sitničak sam sebi ispripovijedao čitavu povijest o svojem brici... 

Illustrissimus je dugo, dugo dremuckao na svom ogromnom kožnatom naslonjaču, sije- 
kući sada ljevicom sada desnicom zadimljeni zrak okolo svoje glave... "Šta bi... to bi... ono 
bi... sve bi... dakako!... Vazda jedni te isti grijesi našega naroda!... Haha!" - zijevaše on, 
sveđ jače sklapajući oči... "Šta bi... to bi... ono bi..." 


Plemeniti gosti sada već ne opaziše da se veliki Mecena desi među njima. Žorž, komu se 
također zarumenješe uha i nos poput skrleta, šapnu mi slatko, jedva ga bijaše razumjeti 
kako zaplitaše jezikom: - Vanča! Ro-o-đo... moj... pomo... zi!... - i mi sveopćega dobrotvo- 
ra i jedanaest put jednoglasno izabranog predsjednika društva Poniznosti i ustrpljivosti 
oteturasmo na velikom naslonjaču u njegove odaje... Svukosmo ga poput malog djeteta i 

pobožno položismo u velik i jak krevet... To bijaše sveti običaj nakon svake gozbe u Me- 
cenovoj sobi... Gosti se razilažahu na hrpe i pojedince. Neki blagodušniji od njih utiski- 
vahu kumordinaru Žoržu obole u desnicu kano Cerberu... Neki se otisnuše, a da ni "zbo- 
gom" ne rekoše, a neki se opet odšuljaše slatko se klanjajući i Žoržu i meni, nazivajući 
nas "milim prijateljima i znancima". Na jedne i druge režao je očito dobri moj rođak: - 
Kako se badava najedoše i napiše... gluhi me ne čuju, slijepi me ne vide na zdrave oči i na 
zdrave uši... Oh, dobri, milostivi naš lustrišimuš!.. 


Dugački stolovi ostadoše neraspremljeni. Bijaše to prava bojna poljana nakon svršene 
ljute borbe: tu razlito vino, tamo izvrnuta sol, ondje prazne boce na okupu kano gusti 
grm u jeseni s koga je popadalo lišće. Gdjegdje koči se jošte rijetki svat: puna i neotčep- 
ljena boca. Ona je još jedina trijezna i pouzdana u tom kićenom darmaru... Među praz- 
nim bocama nađe se po koja do polovice istočena, a one prazne kano da joj se rugaju: - 
Jadna relikvijo, niti si muško niti žensko! - Tu u zdjelama jela nenačeta, rekao bi, ograđu- 
ju se protiv tvoje surovosti, opominjući te da ih se ne takneš... Tamo opet napola pune 
pozivlju te ljubezno, mirisno i slatko: - Izvoli, prijatelju... - Prazne zdjele spokojno se is- 
pružiše po stolu, pune svijesti i uvjerenja da dostojno izvršiše svoju tešku i rodoljubnu 
dužnost... O, želuče, želuče! Što će srce, što duša, što um bez tebe? Ništa! Čitava naša 
majka zemlja prije svega se okreće oko želuca, a tek onda oko svoje osi i oko sunca!... 
Ovako bi doista bio umovao moj rođak Žorž da nije stajao u starom "aksiomu" po kojem 
je zemlja četverouglasta ploha, a sunce potrebni nebeski lampaš što ga nevidljiva ruka 
svakoga dana nebeskim horizontom vuče s jednog ugla na drugi iznad naše zemlje te ga 
negdje u dalekom moru utrnjuje... 


Kumordinar oborio se svom snagom na poluispražnjene zdjele i boce, namigujući i meni 
lukavo: - Hajde, Vanča, skoči pa pritoči! Što tako u mene buljiš kao da mi zalogaje mjeriš! 
Eh, gladan i žedan čovjek grabi objema rukama! Osobito kad se na posao žuri. Deder 
prigrizni, pogutni, prilij! A onda me pusti nasamu. 

No ja sam umah udovoljio želji svoga junačkoga rođaka te odoh u takozvanu "družinsku 
sobu" gdje zajedno stanovah sa Žoržom. On je pao u iste navade poput lustrišimuša: to je 
običaj svih starih sluga da oponašaju svoje gospodare. Kada se gozbe svršiše i kada Me- 
cenu odvukoše u krevet, plemeniti kumordinar jeo bi i pijuckao tako dugo dok se i on 
nije svalio na gospodarev naslonjač te spavajući i hrčući kraj njega pazio i bdio na potre- 
be lustrišimuša. 

Vraćajući se u našu "družinsku sobu" začujem mili glasić: - Ivica, Ivica! ... - Bijaše to us- 
klik Laurin. Oh, Laura! A ja sam evo u njezinim odajama... Kako se sve to slučilo? Što je 
Laura? Otkuda je ona? Divna Laura!... Što li to bijaše? 


U seljačkom našem domu jošte slatko spavaju braća. Jedan podvinuo obje ručice pod 
glavu a lišce kano da mu sjaji u nekom bijelom snježnom svjetlu... Ah, mjesečevi traci 
prodiru kroz prozor u našu seljačku kolibicu pa obasjaše te mile glavice moje braće... 
Onaj drugi ispružio daleko od sebe ruke a po obrazićima sad mu drhtne nešto turobno i 
mrko, sad veselo i ugodno. Možda sniva da bere mirisne ružice i da se ubo na njihov trn 
što ispod miloga listića u potaji vreba... Onaj treći neprestance prebire rumenim usnica- 
ma kano da lahor ponjihava zrelom i punom jagodom... Ali moja sestrica, zlatokosi an- 
đelak, kako li ona spava! Lišce joj je tamnosvijetlo te jedva zamjetljiva rumen poigrava 
preko jabučica kano da je prvi ružin pupoljak dahnuo u taj nevini stvorak. Oj miran, la- 

godan, pun i rajski djetinski san u divnom je skladu s noćnom tišinom naokolo, s bajnom 
mjesečinom, štono blagohotno i dobrotvorno rasvjetljuje i naš ubogi seljački dom... Ni 
disanje se ne čuje. Tek zamjećuje oko laganu struju djetećih grudi kano da se maknuo 
leptir s mirisna cvijeta snježna ljiljana i opet natrag spustio na njegove bijele listiće... Sada 
mi je zavrzao po pameti san ove noći. Tamno je i sumrtvo. Niti noć, niti dan. A ja hrlim 
nekakim dugačkim podrumima. Bez kraja i konca su a vidi mi se kano da je podrum na- 
šega seoskoga učitelja, samo da se dulji i dulji u neizvjesnost... Pusto je ovdje i hladno. 
Vlažne zidine zaudaraju zagušljivom vlagom... Kraj mene prolazi silan svijet, a sve šuti i 
nitko me ne pogleda. Svi su turobni i sumorni. Lica im se i ne vide. Iznenada izvuče se iz 
zida naš rođak kumordinar: - A, mali, došao si... To je naš veliki grad, tu ćemo te školati. 
- Ion me povuče za ruku, te mi pokaza silu božju malenih učenika. - Vidiš: ono su tvoji 
drugovi "študenti"... 


Dok se ovako ispredala čudna sanja i zujala mi u glavi, začujem glas materin: 

- Jožice, vrijeme je da ustanemo. Djeca spavaju, pa nam je laglje opremiti i priudesiti put- 
ne stvari nego tada kad se mališi probude i zahalabuče po kući... 

- Prerano je. Još se ni mjesec nije nagnuo za Sokolovo brdo, još ni pijetli ne propjevaše po 
prvi put. 

- Ivica spava - reče mati. - Mislila sam da će biti cijelu noć budan... 

- Neka, neka, i bolje je tako - zamrmori otac... 

- Ženo - iznenada će otac nekim promuklim glasom. 


Nastade stanka. Iza toga razvio se govor među roditeljima što ga ja onda razumio nije- 
sam, ali živo ga se danas sjećam. 


- Ženo - opet će on. - Teško mi je, ljuto mi je, srce mi krvari. Mira nigdje ne nađoh! 
- Dakle, i vama je, Jožice, muka... A ja sam mislila da vi ne znate za takve boli. Vi nijeste 


ni uzdahnuli dosad za našim dragim Ivicom. No u čas kada nam odlazi stislo vas u sr- 
cu... Ta vi ste tomu krivi... 


- Nije meni zato teško što on odilazi. Ne, ženo. Drugo je, drugo... Kleta, crna sumnja što 
mi se uvija u srce kano da zmija sve dublje i dublje plazi u njega. Zeno, valjda znaš koji 
glasovi bruje i zuje po našim bregima... Gle, ja nikada ni riječce ne spomenuh... ali... 


- I pravo je, Jožica, da nijeste nikada spomenuli... Crne i klete su to izmišljotine; a da nam 
Ivicu ne otimaju gospoda da ga školaju, nikada se takvi pakleni glasovi ne podigoše... Ta 
zašto prije ne izmisliše takvo što... Vi bolje poznate našega grdnoga susjeda. On je živi 
Lucifer u ljudskoj koži: sve je to od njega poteklo. Neka ne umre dokle mu ta crna zloba 
ne izgori na vražjoj duši, na zvjerskom srcu. Klatio se poslije smrti ko vukodlak po svije- 
tu, prebijao se poput slomljene zmije dokle ga ne ubije pravedna božja kazna! Što sam 
mu ja učinila!? Oh, Joža moj... - zarida mati... 

- No, no! Umiri se. Ja ljuće trpim negoli ti koja najbolje znadeš jesi li nekriva. Ali ja? Kako 
da me ne izjeda crv sumnje?... Ja toga ne mogu znati... 

- Ne možete? - uspravi se odlučno moja mati. - Ne možete? Dobro. Vi me, Jožice, poznate 
od djetinjstva sve do današnjega dana. Nikada ne bijaše ni truna gdje biste dvojili o mo- 
jem poštenju. Nikada nije ni u šali izmakla zla riječ vašim ustima kojom bi o meni po- 
sumnjali bili... Evo: kada nam to dijete ode u svijet, ja ću sama razglasiti da polazim u 
veliki grad k njemu da ga vidim, a vi uzmite sjekiru i ja ću poći s vama u najdalju u naj- 
dublju šumu. Tamo me vi rastavite sa životom. Nikomu nećete odgovarati, nitko vas ne- 
će pitati... Ja sam zavrijedila smrt čim vi ne možete ugušiti sumnju o mojem poštenju... 

Živite u sumnji pa čekajte kaznu božju i teško kajanje... To vam valja učiniti - ili utući kle- 
tu sumnju što su je zloba i satana bacili u vašu dušu... 

Uto mene poždene tajna neka sila, i ja skočim na noge: - Japo, vrijeme je! Mamo, vrijeme 
je da se spremamo! 

- Spavaj, Ivice, spavaj! Probudit ćemo mi tebe kada bude vrijeme na put - reče uzdrhta- 
lim glasom otac, a majci tiho šapne: - Svršeno je, ženo! Ja ti vjerujem! Vrag nije nadvla- 
dao duše moje. Neka pronose kakve im drago glasove, pravo reče, zloba je, crna zloba! 
Ne bih čovjek bio a da ne istjeram crnu i kletu sumnju iz srca svoga!... O tom nikada više 
ni riječi, ženo!... 


Luč bi upaljena. Otac, mati i ja već bijasmo na nogama i u poslu... Skoro začuh gdje Pre- 
kosutlanac goni svoje konje u strmi naš brijeg, ponavljajući hrapavim jutarnjim glasom: - 
Hijo! Hijo! Crljenka, na! Hijo... - i konji zatoptaše teškim kopitama, ržući otegnuto u na- 
šem dvorištu. - Dobro jutro, ljudi, dobro jutro! - ori se učiteljev glas s kola. - Ej, Jožo, po- 
daj nam na voz kapljicu šljivovke da nakvasimo ozebla usta... Jesenski zrak je hladan, 
sve proniče kosti!... Brr... 

Već nose i trpaju u kola koješta. Konji lupaju o zemlju nogama, kano da opominju: Haj- 
demo. Jošte majka moja nosi nešto u bijelom zamotu. Zamišljena je i turobna. Čas prega- 
čom otire suzama nakvašeno lice, čas ne miče oka s mene dokle joj se opet nije zalilo su- 
zama... - Evo, sinko moj, bijele pogače na put. Kada se polazi daleko na sajam, na vojsku, 
na proštenje: pogača je dobar drug. Ah, i ti, Ivice, polaziš daleko. Ja sama ne dohitam 
kuda i kamo! Ta nikada me ondje ne bijaše! Tek misli moje lutaju i blude za tobom ne- 
kuda po nepoznatim mi krajevima... i to mi je teško, teže od kamena, i to mi je velika 
muka... 


Isprekinuto uzdiše i jeca majka obilazeći sada kola sada kućicu našu... 


- Muka, sinko. Ali tako hoće bog. Učilo te u školi čitati i pisati: nepoznat meni svijet! Da 
je nas u svoje vrijeme što naučilo, znala bih čemu te vode u daleki svijet i što te vuče od 
majčinih grudi... Od pluga i motike! Od brda i dolina! Od naših šuma i vinograda!... Va- 
lja da je ono nešto silno, nešto veliko. Oh, nikada ne bih slutila bila da će mi prvi sin trg- 
nuti se iz naručaja i napustiti naš dom! I baš jer ne dokučujem toga: teško mi je, muka mi 
je! E, bog hoće tako, hvala mu i dika budi... 


Srce mi je drhtalo i cijepalo se udvoje. U grlu me stisla ljuta mora. I sam pravo ne razabi- 
rah kamo polazim. Šta je tamo? Kakvi ljudi? Kakav svijet? A dobro sam pojmio što ostav- 
ljam. Jedno su daleki, tamni, čarobni i neopredijeljeni sni; drugo je život svagdanji, vedar 
i jasan gdje svaki dan počinješ i dočinješ na poznatom poprištu... 

Napokon se i braća razbudiše opkolivši me. Sestrica će sada oko majke: - Kamo polazi 
Ivica? - Sada oko oca: - Japo, kuda će Ivica? Kamo će Ivica? - Sada hvatahu mene za ruke: 
- Ne idi, Ivice! Kamo ćeš, Ivice? - ... A starija braća protiru očice te ih upućuju: - A što pi- 
taš? Zar ne znaš da Ivica ide u školu... - Da ide... - odvraća ne vjerujući mala... - U kakvu 
školu... da ide, što vi to znate... 


Otac bijaše nijem i zamišljen. Vidio sam gdje mu je stalo da se što prije otisnemo s našega 
brijega. Poznavaše on slabost majčinu, pa je gledao da žena ne provali u vrisak i jaukanje 
dok smo još kod kuće... 


Postavili me među oca i učitelja... Prekosutlanac potjera konja sa svojim suhozvučnim: 

- Hijo! - a mati i braća jošte potekoše za kolima: - Zbogom, Ivice! - Majci zape glas... Us- 
tavi se ona s braćom na brijegu... Mali još vikahu s brda: - Zbogom, Ivice! - Oni držahu 
da tako valja da bude, pa se upravo derahu svojim djetinjim glasićima u jutarnje pred- 
zorje... Obazrem se i na susjedni brijeg. Isprva bijaše sve ukočeno i tamno, ali doskora 
prosine iz kućerka maloga "kanonika" luč, sjajući u jutarnji polumrak kano oko vještice 
na kraju šume... Iza toga zalajaše psi i pognaše se preko brijega, reći bi, dojuriše da usta- 
ve naša kola... 

I konji letješe sada šumama, sada selima, sada pustim krajevima. Jutarnji zrak i rosa sve- 
ga me proniknu svojom hladnom vlagom: ta ja sam tek imao postolice na gradsku saši- 
vene na svojim nogama. U tananoj košuljici i gaćicama stadoh drhtati i zubima tresti od 
hladnoće. Otac me privinu na prsa ispod svoje surine od darovca, a učitelj mi omota no- 
ge starim svojim kaputom. Obujmiv očeve grudi, na kojima oćutih da mu srce tuče pola- 
gano ali silno, kano da kovač udara gvozdenim kladivom po nakovalu... Tako doskora i 
usnuh... 


Visoko bijaše već poskočilo jesensko sunce na obzorju kada se probudih pod očevom su- 
rinom. Ugodan topao zrak strujio je naokolo a pred sobom ugledam u ravnici crkvu i 
dosta gusto selo. 


- Prodrami se, Ivice, prodrami! Ta prospavat ćeš cijelo svoje prvo putovanje pa se nećeš 
znati vratiti kući! - prikriča poput ždrala učitelj zijevajući teško. 

Ja otirah oči zureći u konjske noge kako sitno i hitro prebiru cestu. Ta ja se prvi put u ži- 
votu vozim na konjskoj prilici! 


I stigosmo u selo; stadosmo u krčmi. Otac izvuče pečenoga purana i pogaču iz torbe. Išlo 
nam je baš u slast... - A sada, bože pomozi! - naglasi učitelj iskapljujući čašu - još dva bri- 
jega i poldrugo selo pa ugledasmo veliki grad. Ivice, sjećaš li se kako si učio gradove i 
njihove stanovnike i kako sam vam predstavljao veliki grad? Kano da si sazidao beskraj- 
nim nizom crkvu do crkve sa silnim prozorima: to su ti gospodske kuće, to ti je grad! A 
sada ćeš ga vidjeti! 

Kada dođosmo na vrhunac posljednjem brežuljku, klikne učitelj: - Gle, Ivice! 

Od prvoga pogleda potrese mi nešto čitavim bićem. I nada, i čeznuće, i strah, i veselje, i 
turobnost, i potištenost, i ushićenje ovlada sa mnom... Sve mi se to pričinilo nekom og- 
romnom i velebnom hrpom kamenja, iz koje se pomaljahu i oživljavahu u svoj svojoj lje- 
poti crkveni tornjevi, visoki dimnjaci tvornica - ja i njih držah zvonicima - onda išarani 
krovovi, pa neko svjetlucanje i bliještenje: da li bijahu to tajanstveni plameni, da li je to 
biser sjao, da li zrcala ili se naprosto odrazivahu o sunčano svjetlo neizbrojna stakla 
gradskih okana?... Toga ja nijesam znao odgonetnuti... Sada mi se stala u duši rađati ča- 
robna slika vilinskoga grada sa svim svojim divotama, obajanim u stostrukim našim seo- 
skim pričama i bajkama... 

Ovako začaran od prvog pogleda i razmatranja velikoga grada, prenem se iz sna istom 
tada kad se naša kola već kotrljahu gradskom ulicom... Najprije tu zamijetih ovdje i on- 
dje po četicu gradske djece gdje se igraju, prepiru, viču, trče... Alaj mi se svidješe ti mali, 
blijedi gospodičići; one male djevojčice štono mi se pričinjahu poput prikaza u bibličkoj 
povjesnici... Sav taj djetinjski puk velikoga grada gamzio je u sitnim gegicama, skoro ne- 
zamjetljivim cokulicama, u okruglim nahero klobučićima ili kapicama... A ugledah i go- 
lotrbe, poderane, zamusane djece. Ova se turobno i sjetno vukla ulicom, mnogi s palcima 
u ustima kano da iz njih sišu svoj zajutrak... Takvi mi se duboko usjekoše u srce: bit će 
oni svi valjda siromašni študenti, a moji novi drugovi... 

Najednom prekine Posutlanac takvo snatranje svojim: - Hoj, na, crljenka! - A mi zakre- 
nusmo u dvorište neke gradske prizemljuše, kojoj izvirivahu veliki prozori upravo iz 
zemlje, dok glave učitelja i moga oca sizahu do krova. Istovarili su me s kola, a učitelj nas 
povede stubama nekuda u podzemlje, kano da ulazimo u podrum... Tu uđosmo u veliku 
sobu, načičkanu mnogim slikama kojima doskora stadoh odgonetavati značenje... Uza 
zidove se prostirahu dugački stolovi sa izlizanim klupama, dok se na obližem ormaru 
koče silna dva pehara u društvu nebrojenih boca i čaša. Zagušljiv zadah i zapah nekog 
polumirisa udari mi u glavu. Posred sobe vrtjela se debela, zažarena žena oko limene 
sprave, peći, šta li, na kojoj cvrčahu kobasice te izrezano meso... dok je isto tako debeo 
čovječac sitnim koracima skakutao sada k stolovima, sada k peharima, strigući lukavo 
malenim očicama kano da si mu kukuruzna zrna utisnuo ispod niskoga čeoca. Na pom- 
no obrijanom njegovom tustom i crvenom licu jedva si što drugo mogao zamijetiti do 
dva ščetinjasta, pristrižena čuperka ispod maloga zavrnutoga nosića... Ova dva čuperči- 
ća, kano da si ih silom tamo utisnuo, imala su značiti gospodski brk... On je dopraćikao 
umah k nama napustivši druge goste što ih je zabavljao. Stade nam Pprijazno kimati i 
žmigati i u isti čas mene gladiti po glavi i milovati: - Ej, danas je lijep, vrlo lijep dan; ali 
što će vam na dalekom putovanju i najljepši dan, kada čovjek ogladni i ožedni! - zapjeva 
on tanko poput djevojke. - Zapovijedate... rumenike ili bijeloga? Razumijeva se, da ćete i 
pečenja? Hi, hi! Kako to moja stara prži i miješa... Uh, slijepac bi napipao njezine divne 
kobasice i kamenu bi se poračilo onih rumenih rebaraca što se baš sada eno puše izgleda- 
jući tko će prvi zabosti u njih svoje bijele zube! 

- E, pa neka je bijeloga, kad smo već u gradu! A onda neka je i tih vaših rumenih rebara- 
ca i koja kobasica! - odvrati učitelj. 


- Tako, tako! - odskakuta krčmar veseo... Dokle nas je starac dvorio, ispripovjedi nam 
kako je teško umirao neki liječnik komu bijaše dvadeset i pet godina, a gradski senator 
dućanske vage i krčmarsku mjeru, ali da je, budi hvala gradskomu patronu sv. Roku, već 
ozdravio... Sve to dakako ne bijaše u nikakvom savezu s izvrsnim kobasicama i rumenim 
rebarcima... 


Odavle zaputismo se po gradu... Tu se svakim korakom stvara novi vidik... Silne i straš- 
ne kuće i dvorovi... Prozori su im veći nego dvoja vrata naših seoskih potleušica. Krovo- 
va ne možeš ni zamijetiti, u tolikoj su visini. Ulice široke, čiste, potaracane kano naša 
crkva... Pa ta silna vreva ljudi! Tu se sretaju, tu trkaju, tamo pozdravljaju, ondje se prepi- 
ru i smiju. - Zar je danas vašar ili proštenje? - kliknem ja. - Ovdje ti je, sinko, svakoga 
dneva takav vašar od jutra do mraka. A u svakoj toj kući obitava više ljudi nego u devet 
naših sela... - protumači mi učitelj... Na nas nitko ni okom ne svrnu. A ja neprestance 
skidah svoj šeširić nazivajući: - Hvaljen Isus! Hvaljen Isus! - No nitko ne odvraća po- 
zdrava. Najviše njih me i ne pogleda. Netko se nasmiješi, netko me prezirno izmjeri; a 
jedan "gospodin" - lakti mu virili iz otrcana kaputa i čepac od cigare cvrljio mu u ustima - 
okrene se za nama i zahohota: - Gle, gle! Mužeka dovukoše prvi put u grad! Tele i nova 
vrata! He, misli klepan da po našim trgovima volovi pasu a po gradskim ulicama krave 
tule i guske gaču... pak: "Hvaljen Isus!" No, ispast će ti jezik ako budeš dovečera tu la- 
danjsku pjesmu glagoljao!... - Prvomu svećeniku koga sretosmo, pohrlio sam da mu po- 
ljubim ruku. On mi je blago sustegne: - Dijete moje, takav ti običaj ne vlada ovdje... - A 
svi prolaznici koji to zamijetiše prezirno se podsmješkivahu... 


- Ivica moj - stade me upućivati učitelj - ovdje u gradu ne pozdravljaj svakoga koga sret- 
neš, osobito ne sa "Hvaljen Isus!"... Tu je mnogo ljudi pa kada bi djeca svakoga prolazni- 
ka pozdravljala nastala bi čitava galama. Onda ti ovdje nisu svi kršćanske vjere. Imade tu 

sto vjera pa i takvih duša koje ne imaju nikakve vjere... Svi ovi narugat će se i tebi i tvo- 
me pozdravu. A bolje je da i ne izustimo svetoga imena nego da mu se pogani rugaju... 


Ja sam zanijemio od te nove nauke svoga učitelja te prestadoh pozdravljati prolaznike... 
Napokon smo ušli u dom "lustrišimušev". 


- Dakle, Ivice, ovdje su palače našega milostivoga dobrotvora, koji te primio u "siromaš- 
nu školu". Tu ćeš ti ostati danas - tiho i plaho šapne mi učitelj kada se uspesmo prvim 
stubama. One su tako čiste i bijele kano mramor na našem crkvenom oltaru... Moj otac 
teško uzdahnu... Ustavismo se u prizemlju, otkrismo se sva trojica i odahnusmo. 


- Skoro ćemo ugledati lice njegove presvjetlosti... mrmoraše učitelj popravljajući kosu na 
glavi te prisukivajući svoj bujni brk. Otac je također nekoliko puta kašljucnuo, kano ono 
u crkvi kada svećenik prekida prodiku da se on i slušatelji odmore... Svuda u domu vla- 
daše otajstvena tišina, samo negdje u daljini nešto zatutnji kano da je vjetar prošumio u 
dalekom dimnjaku ili kano da je negdje na tavanu nešto veliko i mekano palo... Škrinuše 
negdje vrata i proviri na njih... naš rođak Jurić!... - A, a, a! Serbus, serbus! - izljubi se ku- 
mordinar s mojim učiteljem: oni bijahu visoki pobratimi po gospodskom običaju... Sada 
će sustezljivo i teška vida pružiti kažiprst također i ocu: - No, Jožice, zar si ga ipak do- 
veo! - Nato se i na mene osvrne, ali jednim okom samo... Očito je nešto očekivao. Otac je 
razumio, pa me potisnu naprijed da kumordinara cjelunem u ruku. Žorž se ni najmanje 
ne otezaše da mi pruži ruku na poljubac. - No, no! Samo ne tako po mužački zabunjeno! 
Pazi da ne zaboraviš pa da se ne zabelesaš i pred milostivim našim gospodinom! - Bla- 
godušnije će rođak Žorž. 

Uvede nas u svoju sobu sa dva prozora u dosta prostrano, ali golo dvorište. Dugački, čet- 
verouglasti nepokriveni starinski stol proteže se od jednoga do drugog prozora sa dvije 
isto tako dugačke i široke klupe, od kojih jedna stajaše uz zid. O čelo stola koči se kožni 
već otrcani stolac. Posred sobe je vedrica, puna neke kaljužaste sapunaste vode. Naoko 
nje poliven i poštrapan je star, neravan i zamazan pod, kano da se tu nedavno netko ku- 
pao ili ispirao rubeninu. Jak i velik krevet još je posvema razvaljen i zaudara neugod- 
nom, okiselastom toplinom kano ležišta, u kojima su ishrkali pijandure i vucibatine sla- 
dak i dubok san... 


- Ali tebi se valja obući u kaput i hlače na gradsku. Nećeš valjda ovako u košuljici i gaći- 
cama pred lustrišimuša, kano da si došao kravu musti ili vole iz staje tjerati na pašu... - 
okrene me od lijeva nadesno naš rođak Jurić, pogledavši nekud porugljivo oca i posmje- 
hnuvši se učitelju. 

- Hoćemo, hoćemo mi njega obući - odvrati učitelj. - Baš razmišljam o tom kamo da kre- 
nemo. Onako što valjano, prikladno i jeftino. Bi li nam ti, brate, bio na pomoći? Ti zaista 
poznaješ sav grad i njegove prilike. 

- Ja da vas vodim? - mrmljaše komurdinar, te izvadi dugačak već krezubi češalj iz stolne 
sunjice i stade oprezno i marno začešljavati svoju kosu, natirući je iza svakoga češljeva 
poteza mirisavom, crnom komadinom mastila. - Zavirit ću malo amo i tamo, a tada ćemo 
vidjeti, hoće li se moći... - izlizavaše on dalje zadnji dio svoje glave, mrgodeći se te raste- 
žući usta kod svakog začešljaja kao da mu netko vlasi čupa. Sada izvadi dva zrcala, te 
jedno stavi pred oči, a drugo iza glave, digavši ga visoko tako da je mogao prednji i stra- 
žnji dio glave tačno vidjeti i rasuditi. Zatim je u vedrici na sredini sobe isprao usta, na- 
vukao kaput sa svijetlim velikim pucetima, pročetkao se sav i onda nekud izletio napolje. 
Nije dugo postojalo vrijeme, a on se vrati s visokim klobukom na glavi, s kojega odsije- 
vaše iznad pozlaćene vrpce nekakva srebrna zvijezda. - Takve sjajne i cifraste klobuke 
samo ministri nose! - prišapnu mi bojažljivo otac kad već bijasmo na ulici. Žorž i učitelj 
stupahu naprijed, uhvativši kumordinar posljednjega ispod ruke. Ja i otac vukosmo se 

dosta udaljeno iza njih, klapajući po našem seljačkom običaju najprije otac, a pet-šest ko- 
raka iza njega opet ja. Na svakome desetom, dvadesetom koraku pozdravljao bi nekoga 
naš rođak Jurić osobitim zamahom svoga gizdavoga klobuka. Nekima je dovikivao: "Slu- 
ga pokoran!", nekima "kistinand!", nekima: "horzamstdinar", nekima naprosto "serbas!" 
Ovi posljednji ili bijahu njegovi kako ih on nazivaše, "kolege", to jest ostali kumordinari, 
ili bijahu "rujisti", poznanstvom kojih se osobito dičio Žorž, uzdišući da su mu doduše ta 
učena gospoda "tucpruderi", ali da je on svakomu drugome vjerovnik. Moguće da bijaše 
u tom štogod istine; nego se poslije u životu hvalisava rođaka Jurića uvjerih da velika 
većina tih rujista bijahu kojekakvi otpušteni konobari ili pako dnevničari dvojbenoga ka- 
libra. 


Tako dođosmo u dućan nakrcan robom od poda do stropa. Bože moj, što je tu svega bilo! 


Ispuza nam u susret pognjureni starčić, prosjede brade i sitne glavice, koja se okončavala 
u silnom, malne preko usta zavinutom jevrejskom nosu. Glavica mu bijaše sva uvučena 
u crljenu kapicu tako da ne razabrasmo ispod nje ni jednoga vlasa. 


- Zvolila, zvolila... Zvega ja imala tost... najfinija hlač... najpolša kaput... najjeftinija lajba- 
ka... svega... svega!... - stade potomak velikih proroka skakutati po svojoj butigi izvlačeći 
robu ovdje i ondje te hvaleći je u isprekidanim trgovačkim psalmima našega vijeka i svo- 
ga podrijetla, kano da skačeš bos po otkosu trave. Dakako da sve to daleko zaostajaše za 
psalmima svetoga kralja Davida... 


Naš rođak ne možda stoga što bi ga vrijeđale izlomljene i nakažene riječi Jaihtelesa nego 
da se vidi njegova gospodska prilika i ukus, počne isto tako zlo štrbenckati jezikom Fau- 
stovim, kako i Jaihteles njegovim materinskim... Sada je istom stao maljati starčić. Zanju- 
šivši umah da će biti onaj seljak moj otac sve skakutaše oko njega... Moj otac kimaše i os- 
mjehivaše se kano da razumije sve to škrebetanje... - Muhm, ja, ja! - mrmoraše on. - Fer- 
šten s0?... - ukopisti se okretni Zudija. - Ja, ja! Veršteke, veršteke! - odvraćaše otac lukavo 
muzikaškom hinjenošću... - Verštek, verštek - ober niks reden... jo natirlik... ajn pauer... - 
rasvijetli tminu kumordinar. 

Stadoše me oblačiti i natezati po dućanu. Otac je htio da budu rukavi za pol rifa dulji od 
ruku, isto tako i gege. Kada se podere na laktima i na koljenima, možeš onim što preos- 
tane od duljine zakrpati... A sve da je prostrano jer dječak raste dan na dan... 

Nato je Jaihteles opet udario u psalme Davidove canticum canticorum... 

- O, vi kumek tobra kospodar! Pravo imala... A meni sve jedan, vekša ili manjša... Imala 
ja, kumek, dosta toga... za čitavoga vašega sela obući... A kaj to učila vaš sin? Za šoštara, 
šnajdara, tišlara... Kad bi šnajdara, i ja njega vzela. 

Kumordinar i učitelj opirahu se ukusu moga oca glede širine i duljine, a Jaihtelesu pro- 
tumačiše da ću ja biti študent... 

- Štodent, štodent... - okrene sada Jaihteles opakliju svojih psalama... - No, to druga stvar! 
Onda to, moj draga kumek, ne pu išla tak... duga rukavi, duga hlača... to grda stvar za 
štodenta... šoštarska ili kakva meštarska dečko, to sa njega dobra pil... ali ne za lepoka 
štodent. 

Teda-negda me obukoše. Sada se stadoše pogađati... - Ispod polovice! - prišapnu Žorž. 

- Znamo što je židovska roba! - mrmlja otac tajanstveno. 

- Što će dakle stajati to capatinje? - prouzroči opet moj otac da proteče med i mlijeko kra- 
snorječja zlatoustog Jaihtelesa. 

- Šta koštala pitate, kumek! Hm, malo kaj koštala sa ono kaj vredila! Čekaj, ja račune pog- 
ledala da vidite kaj mene koštala... ja iskala profita jako mali. Danas ionako tergovec ni- 
kaj profitirala... 


I on izvadi nekakve papire, te ih turi najprije pod nos kumordinaru, zaštrbenknuv mu 
opet koliko da njega stoji odijelo... Zorž se malo nahmuri, kimnu mudro glavom i pljunu 
na drugu stranu... On nije znao ni čitati ni pisati... Učitelj samo prepase oči preko te Jaih- 
telesove šarenice... 

- Ergo, dvajst četiri i pol mene koštala. Ja njega dala za dvajst pet... 

- Koga vraga? - izvadi moj otac lulu iz torbe, te stade istresati pepeo po Izrailovoj butigi... 
- Ta ja za dvadeset i pet forinti mogu kupiti junca! To je nešto drugo nego taj šareni kr- 
pež! Svuci se, dečko! - viknu on energično. - Umah će Zidov omekšati! - promrmlja u svoj 
kamiš i okrene se da će iz butige... 

Jaihteles poteče za ocem, uhvativši ga za rukav: - Kaj ste ga vi, kumek, tak nagla? Bute ga 
vidla kaj vam budu ga gosponi rekla... Ni to tak kakti krava kupovati... - I on se okrene 
najprije k Zoržu, a onda k učitelju; ali oni oba kano da i ne opaziše gdje se kramar poziva 
na njihov gospodski autoritet... Oni, doduše, promatrahu odijelo, kumordinar ga je čak 
nekolikoput i ponjušio, ali ne pristajahu uz cijenu. Dotle sam već zadovoljio očevu nalo- 
gu, svukavši odijelo. 

- No rekla nekaj, kumek! - udari trgovčić o dlan očev kano da trguje volovima. - Ja rekla 
dvajst pet - rekla i vi, kumek! Vem smo kršćena ljudi da se moremo pogodila! 

- Znadete li što - pribra ga otac na oko i stade natezati sada rukave, sada džepove, sada 
vlačnice - pet forinti, pa bog! 

- Ne znala ja kaj vi to govorila, kumek! - razljuti se tobože Jaihteles spremajući robu. 
Učitelj se sporazumi s rođakom Žoržom i hladno će trgovčiću: - Ravnih deset forinti da 
prestane svako cjenkanje! - I počne brojiti novce. 

- Odviše je, pustio bi on i jeftinije! - promumlja otac, pokoravajući se volji učitelja u koga 
bijaše novac štono ga sabraše ladanjska gospoda za siromašna đaka. 

- Kenug, kenug! - dodavao je lapidarno Žorž, otpravljajući se napolje. 

- Mene ga je šal... ja ga ne morem dala - spremaše Žid svoju robu. 

Svi odosmo iz dućana. 

- Ne zamjerite! - doviknu otac. 

- Kumek, ne našla nigdje takova solidna roba! 

- Ta vidim i čujem kako je slana! - dosjeti se otac. 

- Zvat će on natrag! Poznam ih ja - poduči nas kumordinar. 

I doista, tek što se udaljismo nekoliko koračaja, eto posve nepoznata zarasla čovjeka za 
nama. On uhvati oca za rukav te ga tobože pouzdano stade nagovarati. 

- Čujte vi mene, kumek! Ja sam velik prijatelj našemu narodu, osobito seljaku. Povratite 
se vi samo natrag! Nigdje ne ima trgovca njemu ravna. On je najbogatiji u gradu pa mu 
nije stalo do dobitka. Koliko li puta našem čovjeku za manje proda negoli je sam kupio! 
Povratite se, ja ću ga nagovoriti. Nešto će on popustiti, nešto vi dodati, pa je pogodba 
gotova! - I taj stranac odvuče oca natrag. 

- Mešetar! - žmirnu kumordinar na učitelja. 

- Povratila se kumek! Poštena kumek - opet će Žid, izvukavši odijelo moga budućega 
gospodstva. 

- Je li, kako rekosmo? - segnu otac desnicom i mahnu po krotkom Jaihtelesovu dlanu. 

- Petnaest forint! 
- Rekoh, ne porekoh! - otpravi se otac iz dućančića. 
Mešetar i trgovčić pogledaše se i razumješe se. 


- Prijatelju! - poviknu mešetar, uhvativši moga roditelja za torbu. - Prijatelju, znaš, mi 
smo svoji ljudi. - Nijesam te nikada vidio! - prekine otac brbljavca iskrenom surovošću. 


- Ne gulimo kože jedan drugome - nastavi mešetar, ni najmanje smeten. - Pustimo do 
vraga trice i kučine! Zar ćeš ti za jednu forintu napustiti ovo lijepo odijelo kakvo ne nose 
ni grofovska djeca! Žrtvuj svome malomu sinčiću jošte jednu ciglu forintaču. Eh, da je 
meni takav sinčić, žrtvovao bih sto puta po forintu! Čestiti naš stari trgovče i kršćanska 
vrijedna dušo - pograbi mešetar Jaihtelesa - i ti ponose miloga roda našega - stade vući 
mešetar oca za torbu, te im stisne ruku u ruku i presiječe taj vez: - Jedanaest forinti! 


- Man'te me se! Deset! Ni novčića! Rekoh. - I otpravi se opet moj otac, naravnavši torbu 
na leđima. 


Mešetar i trgovčić sada se odsudno pogledaše, a Jaihteles tobože očajno poviče: 


- Vrag nosila i trgovinu i takova gšeft! Na! Da ga ni bila mala siromašni muška študent, 
ne bi ga ja dala! - I baci odijelo mešetaru na ruke. Ja poletim za učiteljem i Zoržom, javim 
da se pogodiše, i svi se vratimo u dućančić. Tu me opet stadoše navlačiti i oblačiti. Otac 
strpa moj seoski prslučić sa šezdeset i dva svijetla puceta u torbu, te uzdahnu teško... 

- Na, kakvoga je to mlada gospon! On ga bog i bogme vašega sin nije bila! - kliktaše Žid. 
A kad mu odbrojismo deset forinti, on se i ponizno i vatreno izrukuje sa svima, a najdu- 
lje rastajaše se s ocem. 

- Kumek, za drugoga put! Pošteno ga pogodila, pošteno ga platila!... 

I ja se od pete do glave prometnuh u gospodina. Da, samo još se glava nije pogospodila. 
Valjalo je i pusteni seljački klobučić izmijeniti. Tu je po svom ukusu i oštrini, ni najmanje 
ne cjenkajući se, izabrao mi rođak kumordinar šeširić i platio ga. Ja svomu dobrotvoru 
suznim očima opet zahvalno poljubih ruku, to jest izlizanu, gotovo prnjavu kožu starih 
rukavica... 


Iza toga uhvatiše me učitelj i kumordinar jedan za desnu, a drugi za lijevu ruku, te se po- 
vratismo u ilustrišimušev dom. Tu me pouredi naš rođak, a tada pohiti najprije sam k 
milostivomu. Učitelj me još jednom upozori na pozdravni govor, što sam ga imao izreći 
svome dobrotvoru. Žorž se povrati. - Hajdemo! Samo hrabro! - podbode me on, dok bija- 
še nama svima osim njega tijesno pri srcu. Žorž pokuca mjesto nas, otvori vrata, te učitelj 
sigurnim korakom, a ja i moj roditelj dopuzasmo na olaštene podove poput britve. Opa- 
zio sam sve nas u silnom ogledalu sučelice. Ah, kakve nas je odrazivalo to izdajničko zr- 
calo! Otac se upravo prestravi kad ugleda svoj čitavi lik u njemu pa stade naglo pipati 
glavu i torbu da li je to doista on. Malo da ne zaboravismo ilustrišimušu iscjelivati ruku 
da nas nije turnuo naprijed naš dobri duh, kumordinar. 


I uhvatim hladnu i glatku Mecenovu ruku da je cjelunem, ali on je ustegne; a ja počeh 
svoj pozdravni govor. Dobrotvor me umah prekine: 

- No, vi ste došli? Ovo je taj mali dobrijan Jilirec? Pa hoćeš li ti, mutlavče, biti čemu? No - 
no - to ćemo vidjeti! Prije svega budi dobar i pomaži Zoržu! A sada hajde! - ilustrišimuš 
mahne najprije desnicom a onda ljevicom, kano da tjera od sebe dosadne nametnike. Mi 
opet pohrlismo cjelivati mu ruku. Ali on nam, prelazeći iz jedne odaje u drugu, iznova 
domahnu: - Hajde, hajde, Jilirci, vidjet ćemo!... 

Izlazeći iz sjajnih Mecenovih soba opazim na učitelju da mu klonuše obadva kitnjasta 
brka. Taj kratki domjenak s dobrotvorom nikako mu se ne sviđa nego ga ogorčuje... Meni 


45 


Ante Kovačić: U registraturi 


bijaše neugodno, kumordinar se osmjehivaše a moj otac, češući se sada iza jednoga sada 
iza drugoga uha, rastumači: - He, takva su sva velika gospoda! Odsijeku amen, mahnu 
rukom, kimnu glavom i postao je svijet! Neće valjda oni zanovijetati i zvrndati kano mi 
prosti stvorovi oko puna vrča vina! 


Prvi dan upamtih samo to da je u ilustrišimuša velik i izbočen trbuh, glatki obrazi i ruke 
poput peče ladanjske snaše kada prvi put polazi u crkvu. A čudno se rumene ti obrazi, 
kano naše domaće uskrsne pisanice. Upamtih njegove krupne crne obrve i debeli, isto 
tako crni mu podrezani brk da štrlji kano da si trn pokosio. 


Mi se vratimo u sobu kumordinara, bolje, u takozvanu družinsku sobu. Tu nam se jošte 
ukaže ženčica osrednjega rasta, nabožna, bijela odugoljasta prelijepa lica. 

- Poljubi našoj "frajlici" ruku! - naglasi Žorž. Ona mi je podade; bijaše suha, veoma dugih 
prstiju... 

- Ti si, dakle, naš novi študent? A da li rado boga moliš? - uzdigne ona skrušene oči. - Oj, 
dječače moj, to je prvo da se svakoga večera i svakoga jutra pomoliš svevišnjemu za 
zdravlje i dug život našega milostivoga gospodina! A kako ti je ime? 

- Ivica - odvratim krotko. 


- Ivica! Upravo mi godi. A vi ste mu otac? - upre ona oči pune milosrđa u teške seljačke 
postole a onda u torbu moga oca. 


- Tako je barem upisano u krsne knjige! - sažme ramenima moj roditelj. 


- Ah, Ivice, sada bit ću ti ja drugom majkom, a Žorž drugim ocem! Svi pak mi molit ćemo 
dragoga boga za milostivoga našega dobrotvora! - Tu mi ona pogladi vlasi i lica, dočim 
me uštinu najprije za desno, a onda za lijevo uho da mi projuriše tijelom neki čudnovati 
srsi. A nato nas ostavi u družinskoj sobi. Kumordinar Žorž zaokruži kažiprstom tri kolo- 
bara na čelu, ocrtavši tom alegorijom duševno stanje "frajlice"... 


Za nas nije više ni pitao Mecena. No kumordinar Zorž upravo nas je gospodski pogostio 
u svojoj družinskoj sobi, da znamo što je on u domu ilustrišimuša. 


Kada nato srva milostivoga nakon ručka po običaju svakoga dana teški san, povede nas 
kumordinar u varoš. Tu sam prvi put kušao neko gorko i kiselo piće. Zvali ga pivom. 
Ona mi se pričinila najsličnija soku od kisela kupusa. Nijesam mogao dokučiti kako se 
može toliko toga ispiti. Moj otac nije zaostajao da prazni čaše isto tako brzo kako i gos- 
poda Jurić i učitelj. Svoj trojici planuše oči i obrazi, a otac već udari u svoj seoski muzika- 
ški humor. 

Sada nas odvuče kumordinar u kavanu. Prije nego uđosmo u nju, pouči mene i oca naš 
rođak, dimeći veliku smotku, da se ne trebamo otkrivati u kavani, da je ondje svatko go- 
spodin tko god tamo dođe. Zatim upali i otac smotku. Bijaše tu puno gospode kano na 
kakvoj bogatoj svadbi. Vikalo se, šaptalo, pjevuljilo, smijalo, fićukalo. Činilo mi se po bi- 
bličkoj povjesnici kano da svi ti ljudi grade babilonski toranj ondje, jer ja ne razumjeh 
vike i razgovora, a oni tako kriljahu rukama, sažimahu ramenima i kimahu glavama da 
sam držao da se ni oni sami među sobom ne razumiju. 


Sjednemo oko nekakog okruglog stolića pri zidu. Moj otac stade pozorno i pobožno opi- 
pavati crveni baršun na kom je sjedio. Vidio sam kako mu podrhtavahu ruke kano da se 
boji ne bi li se sve to tako fino, nježno i mekano provalilo pod njegovom težinom. Zami- 
jetio sam da mu novo piće, onaj sok od kisela kupusa, pak taj kavanski dim i ta gospods- 
ka galama šumi u glavi kano da mu se ona pretvorila u mlin... - Nijesam pravo znao, sni- 
vam li ili bdijem. Činilo mi se da sam došao u najljepšu crkvu te me ponudiše da sjed- 
nem na oltar... - znao se toga kasnije sjećati moj otac na našim seoskim bregovima... 

Sada prileti k nama, kano da ga hodače nose, gospodin, duboko se klanjajući. Kumordi- 
nar Žorž štrbecnu mu nešto čega barem ja i otac ne razumjesmo. Gospodin se okrenu i 
kada je odlazio, prividje mi se da leti velika lastavica... Jošte se i ne snađoh u svom ispo- 
ređivanju, a već on nosi silu toga... Ah, bože moj, što je opet to? Sve on lijepo ponamjesti 
pred nama. Stadoh proučavati šta je sve to i što ću ja raditi s time. Pogledam učitelja i 
Žorža - oni već srkahu... Eh, bit će nekakvo novo piće. Misleći da bih zakasnio ako se ne 
požurim za učiteljem i kumordinarom, pa ja, ni pet ni šest, uhvatim najprije posudicu s 
onom crnom tekućinom - bijaše to kava - te je hitro iskapih. Suze mi potekoše od muke. 
Bilo je piće vruće i gorko. Eh, tako valja da bude, pomislih, tamo smo pili hladno poput 
leda, gorko i kiselo piće; ovdje opet vruće i gorko. I ja u tom nađoh potpunu simetriju. 
Zatim pograbim onu drugu posudicu te i nju posrčem. Takvo nešta već sam negdje pio! 
Ta to je mlijeko!l... O, bože, čega sve ta velika gradska gospoda ne sahrane u svoj želu- 
dac?... Da bude djelo savršeno, izlih čašu s vodenom tekućinom u praznu treću posudi- 
cu. I to piće iskapih na dušak jer bijaše hladno... Nije li to voda? Bog je znao, možda je 
ipak samo voda! Slador prepoznah te ga jednostavno sasuh u svoj džep: to će i poslije 
dobro doći!... Iznenada me zaokupi pomisao na našega susjeda "kanonika". Ej, da me vi- 
diš, susjede, sada, alaj bi se zlobno kesio! 

Drugačije bijaše to s ocem. Kako god bijaše već trom od pića, ipak njegova ishitrena mu- 
zikaška glava umah upozna situaciju. Što će Žorž i učitelj s ovim čarolijama, tako ću i ja... 
Opazi kako oni premeću to posuđe amo-tamo te nešto nalijevaju i prelijevaju. On se ni 
najmanje ne zabuni, nego prelije vodu u praznu posudu i popije. - Je li to voda? čapkne 
ustima. Neka bude što mu drago, sretno je prošlo! Zatim izlije mlijeko u istu posudicu te 
iskapi na dušak. - A, opet nešto drugo! Miriši poput mlijeka! Mh... mh... - Izlije sada kavu 
pa i nju da će na dušak. Ali, kako bijaše vrela, opeče ga i prisjedne mu u grlu. Narav je 
pako narav, i njezinih zakona nijedna sila ne obustavi. Kako je prisjelo mojemu roditelju, 
on strašno kihne i poštrapa crnom kavskom tekućinom i učitelja i kumordinara Žorža i 
mene i samoga sebe... - Ništa! Ništa! - provale od muke dvije krupne suze iz svakoga oka 
očeva. - Sve se na svijetu događa, kamoli se neće pri ovakvim komedijama!... - te izvadi 
posve hladnokrvno pogaču iz svoje torbe, položi je na stol i stade njom utaživati onu iz- 
nenadnu provalu svoje naravi... Ja sam nato pobrao i njegov slador u svoj džep. 


Naš rođak kumordinar sav je pomodrio od jeda što je otac tako nespretan te ga tako os- 
ramotio, ali ne reče ništa. Učitelj se samo osmjehivaše: - Eh, Jožice, čudna ti je sva ta mu- 
zika u velikom gradu! - Zamijetismo da su gospoda kod obližnjih stolova prasnula u 
smijeh. Ali moj otac izravno domahne rukom: - A što se toliko cerite, moja gospodo, 
ovakve fabulije u nas doma tako običajemo popiti... Sitna malenkost i ništa drugo... Svaki 
kraj, svoj običaj... Vi onako, a mi ovako; drugi možda svakojako! Fabulije!... 


Vratismo se opet u Jurićevu družinsku sobu. 


Sunce se prigibaše na zapad, i ja se rastajah s roditeljem svojim i dosadanjim učiteljem. 
Otac htjede još jedanput stupiti pred lustrišimuša da mu zahvali i mene preporuči, ali 
toga kumordinar Zorž nikako ne dopušta... - Milostivi ne znaju što im čini ljevica, a što 
desnica, oni imadu sada drugoga posla nego da slušaju tvoje litanije i lamentacije... Ti si 
se i malo nakresao te pomičeš tu torbu kano da nosiš svoj otrcani bajs... K tomu su milos- 
tivi poslije popoldašnjega spavanja uvijek zlovoljni. Ajde ti samo natrag u svoje bregove. 
Malomu će ljepše biti ovdje nego kod kuće. 

Izašao sam za ocem i učiteljem na ulicu. Tu me oba izgrle. 

- Budi nama na čast i ponos i cijeloj našoj župi, Ivice! - pogladi me učitelj. 

- Tako je, sinko! Budeš li prav, bit ćeš i zdrav. Bolje biti živ nego kriv! Moli se bogu i budi 
dobar! A ja ću skoro opet ovamo da te vidim, a možda će i mati sa mnom! Zbogom, sin- 

ko Ivice! - I ocu bijahu vlažne trepavice, no on potrese unatrag glavom kano da će reći: 
Ništa! Ništa! 

Dugo, dugo sam ukočeno gledao za njima, dokle ne zamakoše za ugao. I otac se do tri 
puta ogleda na mene. 


Vratim se u družinsku sobu. Kumordinara ne bijaše ovdje, a ja podvinuh ruke ispod čela, 
lice mi je planulo, i stadoh gorko jecati i plakati. U tuđem svijetu među tuđim ljudima, a 
tako daleko od oca, od majke i braće svoje!... Sada mi prolete u pameti oni slatki časovi u 
našem seljačkom domu kako smo, kad bi već gusti mrak potamnio zemlju, sva djeca pri- 
slanjala uha na golu zemlju našega brijega eda li čujemo korake očeve, koji se imao od- 
nekuda vratiti; ili se pako sjetih onih časova kada letjesmo sa svoga brda poput ptičica, 
isprhavši iz gnijezda, gdje opazismo svoju dobru i tihu majčicu kako dolazi s proštenja i 
nosi bijeloga krušca i slatkih kolačića. A evo, kako se to iznenada promijenilo! Kako su 
daleko, daleko od mene i otac i mati i braća moja!... 


Izađem na hodnik, a odatle razaberem šum i halabuku gradsku. Sunce se potpuno sakri- 
lo iza zidina... Kako neizrecivim, nešto sjetnim ushitom gorjela mi duša tamo na našem 
brdu kada gledah gdje sunce tone u more - tako barem tumačiše sebi seljaci - i zarume- 
njuje zapadna nebesa. Danas oćutjeh bolno da takva prizora u velikom gradu neću moći 
gledati iz dvora svoga dobrotvora. 


Vratim se opet u družinsku sobu. Nekoliko puta došao i rođak Jurić unutra te je nešto 
srdito i nezadovoljno ispuhivao u zrak, pričinjajući se kano da me ne opaža... Skoro se 
uhvati prvi mrak, a ja se naslonih na tvrdu klupu uza zid te žalostan usnuh. 


Ne znam koliko je vremena trajao moj san. - Hej, mali zgubidane, na noge! Gle ti njega, 
on počinje sa spavanjem u našoj kući! Lijepo! - dosta surovo stade me drmati i navlačiti 
kumordinar za noge. Skočim iz sna. U sobi bijaše svjetlo. 

- A kakva pak to imaš pomoćnika? Gle, gle, baš je ljepušan dječarac! - primijeti krupno 
grlo stranca koji je sjedio u sredini sobe. Ja ne mogah umah razabrati kakvi su to novi 
svatovi. 


- Ančice, prostri stol i namjesti ostale potrebne stvari. Ja ću još malo k staromu zaviriti pa 
evo me doskora među vama - reče Zorž, odilazeći iz družinske sobe. 


Onaj krupnoga glasa razvagani se sada vaskolik na Žorževu krevetu: - Dušo i srce, dođi- 
der amo! - dovikne on jednoj od ženskinja. 


- Sto hoćeš, lijenčino? - odazove mu se krupan stvor Evina koljena. 


Sada zapredoše čudne razgovore, isprekidane usklicima, povicima i dvoličnim smijuka- 
njem. Ja puno toga nijesam mogao shvatiti. I Ančica se umiješa, počevši prostirati stol i 
namignuvši meni da joj nategnem stolnjak na svom uglu. - Ah, hvala bogu, moj Žorž je 
tako dobar i krotak... Pravi je svetac - nastavi Ančica stisnuvši desno oko a lijevo uprvši 
u mene kano da me pita: "Razumiješ li ti, mali, naše dvolične razgovore?" - A drugi su 
đavoli, prosti bože, same su im opačine u glavi! - dovrši ona. 


- Čujte vi nju! - huknu podrugljivo onaj s kreveta, podvinuvši pod glavu krupne ruke - 
kako ona mjeri svoga miljenika i njegovu krotkoću! Eh, blago si ga našemu Zoržu! Mi 
drugi nijesmo kao on! 

Arščica dalje priređivaše stol. 

- Gle, gle! Kako ovo dvoje tu u kutu guče! Nevini, dragi golubi moji. Istom prhnuše iz 
gnijezda! - ruga se Petar. - Ej, da. Blago si ga njima! Tomica je tek koraknuo iz seoske me- 
snice svog oca. Sto on razumije o svijetu? Janje! A ova mala Evica! Rasla u kući stolarevoj 
onoga našega drevnoga varoša kojega su sinovi sami fratri i kapucini!... Jedva se usuđuju 

stisnuti ruke... poljubili se zaista još nikada nijesu! Na - barem ovako - krokne Petar do 
njih, uhvati ih za glave i naravna im usnice: - Ogrlite se, dragani moji! Ha-ha-ha!... šta sti- 
šćete tako grčevito dlane? Pitajte vi Ančicu, a i moju Helenu, da vas savjetuju! Ta mi slu- 
ge i sluškinje i nemamo drugo u ovoj "suznoj dolini", ako se ne ljubimo! To je sve! Ostalo 
ionako posvojiše sebi gospoda!... - stade Petar pucketati prstima obiju ruku... - Ej, ti, mali 
kostrišu, što si mi ga zinuo kano da gledaš babilonski toranj! - obrati se Petar k meni. 


Ja sam doista razgledavao sve te goste koji su tako iznenadno prekinuli moj san i onu tu- 
robnu, da ne rečem gorku tišinu prvoga dana moga školovanja u Mecenovu dvoru... 


Petar bijaše visoka, plećata ljudeskara, garava lica, smjela crna oka, duge nebrižno počeš- 
ljane kose što mu vijori poput grive okolo glave i malih zategnutih brkova. A Helena 
krupna, srednjega stasa djevojka, grudi i ramena upravo atletskih, lica okrugla, a nosića 
vrlo nježna. Usne odavahu sav dražesni čar njezinu životu, komu bijaše valjda jedina 
svrha raskoš, uživanje i naslada... 

Ančica, nešto starija, drobnija i manja od Helene, bila je živi tip lukavštine, himbe i neke 
razbludne previjanosti! Jao si ga našemu kumordinaru Žoržu!... Iz njezinih najfinije zaši- 
ljenih usnih kutova i vragoljastih očiju, štono se neprestance krijese poput varnica, odiše 
iskustvo, apodiktično samopouzdanje i drzovita smjelost do skrajnosti na svakom polju i 
u svakom pravcu... Jao si ga kumordinaru Žoržu!... 


Napokon ono dvoje: Tomica i Evica. 


Da nije u prvoga muško odijelo, a u druge žensko, ne bi ih mogao razlikovati. Dapače, u 
razabireš joj već izdaleka stanovit garavi mašak na tananim usnicama, dok u Tomice pla- 
vca, to jest bjelokosa bucmana, nema budi kakvu brčiću ni traga ni glasa. Jedva zamjeću- 
ješ koju trepavicu, ali obrve pogotovo ne... Obadvoje naličilo je djeci koja tek upoznaše 
da su različita spola... 


- Ne kvari ti njih, Lucifere! - vrlo otegnutim i lijenim će glasom Helena. - Čim kasnije 
upoznadu život, tim bolje. Oh, da smo mi na njihovu mjestu - znali bismo drugačije ra- 
čunati! 

- Oh, da sam ja na Tomičinu mjestu... - uzvrnu Petar oči uvis i uzdahne. 

- Vidiš ti njega, vidiš! Zaman ne služi pobožna i dobra gospodara! Da sada pokaže kako 
ga teško vara... - oglasi se Ančica. 

- O - bolje bi mi bilo objesiti mlinski kamen o vrat i sunovratiti se u vodene dubljine ne- 
goli da zavedem golubicu Evicu i golubana Tomicu! - baci se na koljena obijesni Petar te 
se počne prevrtati, krsteći se palcem po latinskom obredu i bijući se šakom u velika pr- 
Sa... 


- Takvim prevrtanjem vara on i svoga gospodara da ga onda drži najpobožnijim i najbo- 
ljim slugom u gradu... - opet će Ančica koja se još uvijek vrti oko stola. 


Uto uniđe moj rođak Jurić s košem na leđima. Petar se digne s kreveta odvinuv sada ru- 
ke ispod glave. Kumordinar skine koš i stade iz njega vaditi boce pune vina, gospodski 
kruh i razno pečenje. 


Petar se hitro okrene, uhvati punu bocu, otčepi je i malo da je nije do dna iskapio... - Oh, 
plemeniti naš kumordinar Zorž! - mljacnu Petar mokrim jezikom... Zatim žmirnu lukavo 
i švignu s objema rukama nekim značajnim kretom u zaparenom uzduhu družinske so- 


be... 


- Tako! A sada na posao, moja gospodo i gospodične! - oholo će kumordinar izvadivši 
posljednji komad sa dna koša. - Gle ovoga maloga kako divlje zurla u nas! Hej, zgubida- 

ne, tako nakićena stola nijesi vidio ni na najotmjenijoj svadbi tamo u našem siromašnom 
hataru! Je I' de? Kako mi se samo držiš poput mokra psića u čunu! Nećeš ti u nas tek 
knjige čitati! He, he... - uzbrbljao se rođak Zorž. 


- Zar se taj mali zove Zgubidan? - uštinu me za obraz Helena. - Baš je lijep dječarac! 
- Nije istina! - otresem se ljuto. - Ne zovem se ja Zgubidan! - briznem gotovo u plač. 


- No, no, gospodičiću! Istom se danas okaputio i gospodske gegice navukao, već mu ne 
bi smio čovjek prsta pokazati. Ej, ej! Mnoga će šiba preko tebe prosviriti; mnogoput tre- 
bat ću te za ušesa nategnuti i prstima pročepunjati dok iz mužeka nešto istešemo! Ne ide 
to tako, kano da si čašu vina prelio u žedno grlo - hvastaše se kumordinar Žorž. 


I oni se posadiše za stol, a rođak Jurić na čelo. Kraj njega po strani Ančica, a do nje onaj 
bijeli mladić što ga nazivahu Tomicom. Do zida provuče se Helena, do nje Petar, a do 
Petra Evica te se stadoše gostiti i natakati. 


- U zdravlje tvoga staroga lustrišimuša! - iskapi na dušak Petar i stade se hvalisati: 


- Blažena li mene među ženama! Na desnoj strani Helena, na lijevoj Evica, a Petar u sre- 
dini - u raju! Uh, da me vidiš, dobri moj gospodaru, kajišem bi me privezao na pokornič- 
ku stijenu svoga vlažnoga podruma! Hulja li sam ja velika! - i on pecka i uznemiruje ne- 
prestance sada Helenu, sada Evicu, dok mu se svaki čas sukobljuju pogledi sučelice s 
vragoljastim Aničinim očima. 

Kumordinar baš ništa ne opaža. On je ponosit da jede za trojicu a pije za četvoricu... Već 
mu curkom teče polublatan znoj preko čela, vrata i obraza, pomiješan s mirisavom masti 
glave njegove. 

- E, što se ti ne priključuješ k nama, opapučeni gospodičiću? Vidi ga, vidi kako je gizdav! 
Hej, mali... kako si ga ono prozvao, zgubidane... ajde, prituci se tamo do Tomice - gotovo 
da ste vršnjaci, tako vam bijela janjeća vuna pokriva dječaračke glavice - pa založi, pa 
pritoči, da prije porasteš do ljudine! Eh, kako će ga tada negdje drugim okom pogledava- 
ti djevojke, Hi-hi! Cuvaj se! 

- Na, mali! - uhvati kumordinar silnu komadinu pečenja i zalogaj bijeloga kruha - povuci 
se kamo u kut, pojedi to, pa se napij hladne vodice! Vino nije za djecu. Ne spada on k 
našem gospodskom stolu... Dječarac je na mojoj brizi; ta daleki mi je rođak žalibože... 
Rođaci te prvi nađu kada te što trebaju... I preko mora posižu za tobom... Sta ćete, čovjek 
je već takav da si svašta natrpa na glavu... 

Ja se niti ne makoh s mjesta. 

- No, što si se ustobočio kano lipov svetac? Uzmi pa se najedi. U muzikaša Jožice bogda 
je pustih i nezačinjenih žganaca! - ražesti se rođak Jurić. 

- Ni piti, ni jesti neću! Umoran sam, spavao bih - odvratim surovom Žoržu. 

- Spavao bi! Hm... Nećeš, boga mi, ni u palači ni na dušecima... 

Kumordinar nato ustane, izvuče iz svoga kreveta nekakvu šarenu krpetinu. - Na, ovo 
podvij pod glavu! - Zatim potegne s druge strane kreveta stari poderani plašt. - Evo, đa- 
če učenjače, time ćeš se pokriti! Eno ti jošte polovice klupe do zida, a ti se protegni prema 
pokrivalu i spavaj. To je najbolje za takvu čeljad... 


Nekako hitro i grozničavo poredim si takav kukavni ležaj i ne pomislivši da se izujem i 
svučem odijelo. Stisnem se na klupu uza zid i nategnem preko sebe plašt. Iz njega se iz- 
vije zaležala nakiselasta prašina koja me tako stala gušiti da počeh i kašljati i kihati... 


- Nazdravlje! - dovikne Petar. 

- Vidiš ti njega, kako je neuredno započeo! - skoči opet sa svoga sjedala kumordinar, gdje 
se već bio udobno posadio otkako mi je izvukao iz svoga kreveta onu krpetinu i plašt. 

- Svuci se, tepče jedno! Zar ćeš obučen spavati? Lijepo će ti biti odijelo! Zar te zato preto- 
čismo danas u gospodičića! Zar se zato cjenkasmo u dućanu? Ti ne vrijediš polovicu 
onoga što sam platio za tvoje odijelo. 


I on korakne do mene, te me nemilosrdno uhvati za noge i stade skidati s njih postolice. 
Ostalo sam dršćući svukoh sa sebe, a Žorž sve pograbi, smota u klupko i baci pod svoj 
krevet. Onda teško uzdahne i povrati se na svoj stolac zalivši brigu i muku za mene pu- 
nom kupom koju mu je dotle brižno natočila Ančica. 


Iznova se zamotam u plašt, ali sna ni za lijek. Svlada me neka grozničava drhtavica, a u 
glavi stalo mi šumjeti i zvoniti kano da padoh iz kakve strašne visine. 


- Ti si vražji čovjek, Žorže! - iskesi bijele zube Petar, pa natoči. - No, rekli smo, u zdravlje 
tvoga staroga lustrišimuša! A, šta će nam on? U zdravlje tvoje, Žorže! - I Petar izlije vino 
u svoje tijelo da sam sasvim dobro čuo kako mu je božji dar klokotao kroz grlo u želu- 
dac. - Blago tebi - nastavi Petar - ti lustrišimuša hitro zaljuljaš na počinak! Rekao bih da 
ne vlada on tobom već ti njime! A to je i pravo! Tako bi valjalo po svem širokom svijetu. 
Ne rodismo se mi za gospodare, već gospodari za nas. 


- Čemu da govorimo o tome? Velika gospoda - i mi sluge, sve je to nekuda jednako! Na- 
vade njihove i navade naše... eh, tko ih gleda i znade kako ja, ima pravo i govori istinu 
ako tvrdi da... - Tu zape kumordinarova riječ. On je htio reći ali mahnu rukom, zažme 
ramenima i prinese nov zalogaj k ustima. 


- Šta ne govoriš? Reci nam sve... Da ti ja istom pripovijedam! - graknu Petar, nagnuvši 
prema kumordinaru razbaukanu glavu. 


- Pst... Pst! To je velika tajna. Mogla bi me stajati službe! Da je nijeste izbrbljali... Je li onaj 
mali usnuo? Prigledaj vas koja... 


Helena se donjiše k mome ležaju, klekne i prigne se te me žarko cjelune... - Divan dječa- 
rac! - oćutjeh njezin dah na obrazima. Za njom se prikuči do mene i Ančica: - Divan dje- 
čarac! - Zatim jedna drugoj na uho nešto rekoše i stanu se tiho cerekati i smijati, a Helena 
potrese mojom glavom... - Spava dječarac kano zaklan! - skoče one obje na noge, dovr- 
šivši svoje izviđaje. 

Žorž opet istrusi čašu, izvali oči i počne opisivati tako živo Mecenu da iste sluškinje He- 
lena i Ančica ponikoše, prikrivši rukama oči i obraze. Grčevito hihotahu gvireći između 
prstiju na muškarce. 


- Prestani, Žorže prestani - zaklopi Ančica usta kumordinarova - - - Neka nesnosna teži- 
na pritiskala mi moždane u glavi. Činilo mi se kano da mi gvozden obruč ovija čelo, tako 
me je nešto nevidljivo stezalo... 

Stotinu prašnih kola kano da mi pred očima juri, škripajući i cvileći jedna za drugima 
uzastopce. Polunesvjestica poput more navaljivala i kljucala mi u sljepočicama kano da 
će ih razvaliti. Tako me se doimahu razgovori raskalašenih slugu i sluškinja koji mi uli- 
jevahu u dušu prve i svijetle, nerazumljive i nekuda suviše jasne pojmove o novom svije- 
tu kamo me sa sela dovukoše, o tom mojem dobrotvoru za kojega mi je valjalo još kod 
kuće jutrom i večerom moliti bogu... o društvu te pokvarene družine gdje ću, kako vi- 
dim, provoditi mladenačke dane svoga siromašnoga školovanja... Sve se to isprekidano 
vuklo po mojoj duši poput jesenskih magla okolo gorskih potočića, štono se sada dignu 
uvis, zastirući visoke vrhove stabala, kroz koje prodire slabašno sunce; sada opet spušta- 
ju se vlažno i hladno na zemlju i sljubljuju se za žustrom i bistrom vodom potočića, a ob- 
zorje se opet pomrači i sunce se sakrije... 

- Pa što je to! - potrese poput lava svojom crnom grivom Petar, a oči mu se pretvoriše u 
ognjene kolobare. - Pa šta?... Ta sjećam se kako sam se još kao dječarac - poput onoga ko- 
striša što ondje spava - krao i šuljao grmljem i šikarjem da mogu gviriti u djevojke gdje- 
no se kupaju i igraju u hladnoj vodi potoka. Oh, sunce božje! 

- Razne sluge, razni gospodari! - oglase se naivno Tomica i Evica u jedan glas da se i oni 
čuju. 

- Deder, da čujemo! - nagne se preko stola Petar. - Novo zvono kod našega stola! Skidaj- 
mo kape! Znaš li ti što o svome gospodaru!? Ha? 


- Ja služim gospodaricu, staru udovicu, koja samo voli... 
- No, no! Tomicu! Ele, sada ćemo istom čuti pripovijest! 


- Ne. Moja gospodarica voli samo pse i mačke. Devet mačaka i devet pasa njezino su 
blago i veselje, a što ja više milujem ove njezine pitomce, to je i meni ljepše... 

- To baš nije ugodno kada se sluzi prije valja zaljubiti u kakvu mačku ili kuju dok steče 
ljubav i prikladnost gospodarevu! - mudruje kumordinar, a jezik mu se zapliće poput 
vjetrenjače kada prestaje vjetar duvati. 


- Ali ja, ali ja! - uzdigne Petar glavu i nasloni je na Zid. - Bilo nekada, pa je prošlo! Sada 
sam u pravom manastiru, služim pobožna gospodara i treba da se pretvaram, to jest da 
budem pobožan poput koludrice, sve za lijepu plaću! Moj posao ipak je ugodniji od go- 
jenja mačaka i pasa! Posao? Ja zapravo i nemam posla! I ja vam i dijelim s gospodarom 
sve na polovicu. A to me baš podržava u njega! Tko bi inače uzdržao tako jednoličan i 
dosadan život! No, izmaknem li se s takvog lanca, onda dakako sve u propanj poput ko- 
nja kada si ga oduzdao i pustio u široki svijet... Eh, bijaše to nekada drugačije! Nekada 
bilo, sad se spominjalo! Da vam pripovijedam? 

- Znamo, znamo nešto o tim dražestima - mahne rukom Žorž i posegne za vinom, kano 
da će reći: Ne treba. Bolje da se što ozbiljnije prihvatimo jela i pila. 

- Pripovijedaj! Pripovijedaj! Da čujemo! - zahtijevahu ostali, osobito žene. 

- Prije četiri godine - podboči Petar objema rukama glavu i nasloni se na stol - služio sam 
ja u gradu C... Bijaše me više onda nego sada. Da si me pecnuo, pukoh od bujnosti! Gos- 
podar moj, čovječac plješive glavice, čangrizavac i vječno nadisalo, živio s kapitalom, ne 
zanimajući se ni za što. Čitavo jutro je šetao, pušeći ženske cigarice, a poslije podne do 
večera prolabortavao u kavani. Pol godine prije nego što ga stadoh služiti oženio se pre- 
bogatom kćeri nekog vlastelina iz Kranjske... Kada nastupih službu, gospođa bijaše neg- 
dje na putu, u svoga roda, šta li... i tako sam ja službovao gotovo mjesec dana a da ne 
poznavah svoje gospodarice. - Danas će doći gospođa! - prokašlja se moj gospodin i do- 
bavivši se daha nastavi: - Da si mi se junački ponio! Njoj, rekao bih, nijedan sluga nije u 
volji. Valja mi vas mijenjati svakih osam dana. A to mi dosađuje! Ti si mlad i okretan, 
možda joj omiliš! Drži se. Ja sam zadovoljan s tobom, ali sam bio i s tvojim predšasnici- 
ma; no ona ih je tjerala svaki osmi dan po jednoga! Drži se, mlad si! Ona ne trpi ni starog 
sluge, ni stare sluškinje, ni starog psa. - Gospođa je doputovala u mraku. Dražesno šuš- 
tanje ženskoga odijela i ugodan miris neke osobite svježosti i mladosti oživio je kuću. U 
prvi čas spazih samo kako se na stubama neprestance plješiva glavica moga gospodara 
sagiblje do njezinih ruku, a za njom koraca vitka djevojka, lica joj ne zamijetih u mraku. 
Bijaše njezina sobarica. - Novi sluga, anđele! - guknu čovječac, a ja, sin sudbenoga pod- 
vornika, razumjeh se u svoj posao, i pohrlim da "milostivoj" cjelunem ruku. Ah, divna 
žena! Takve ne vidjeh nikad u životu i neću vidjeti! Ona me hitro promjeri, samo joj se 
obustavi pogled na mojim prsima, na obrazima, i oči nam se sretoše; ja junački izdržah 
bljeskanje njezinih očiju, a ona, nešto udivljena, zadovoljno kimnu mome gospodaru. 

Kod večere sam dvorio - potegnu Petar, osmješkujući se samome sebi, rukom preko čela 
i glave - a gospođa je često svraćala svoje lijepe žarke poglede na mene. Ja sam i toga ve- 
čera gospodara u njegovoj sobi svukao, i on je već tada drijemao. Iza mene zaključa vra- 
ta, i još sam čuo kako se bacio u krevet zlovoljno mrmljajući nešto nerazumljivo. Gospo- 
đa me svaki čas pozivaše da učinim to i ono, premda su takvi poslovi patrili sobarici. 
Osobito me trebala onda kad bi sobarica kamo otišla. - Sada opet taj svat stade kititi kru- 
pnim rečenicama svoju tobožnju ljubav. Kumordinar bi ga kadšto ozbiljno slušao, zama- 
hivajući glavom kano da ne vjeruje Petrovoj pripovijesti. Helena griskaše smeteno ispup- 
čana mala usta, dok joj nosne nozdrvice zlobno podrhtavahu... 


Tako se duljili družinski razgovori i ne znam do kada trajahu. Mene je ipak napokon sr- 
vao težak san, isprekidan nekakvim mutnim sanjama. 


Svoje dane proboravljah u družinskoj sobi s rođakom Jurićem. Moj dobrotvor nije nikada 
pitao za me. Stadoh polaziti škole, ali nisam bio svjestan, jesam li dobar učenik ili ne. 
Učitelji bijahu prema meni hladni i nekako surovi, dok su gradske moje drugove tetošili i 
gladili. Kumordinar, jedini moj uzgojitelj, niti je pazio, niti je pitao da li ja učim i što 
učim... Valjalo mi sve kućne poslove obavljati ili mjesto njega, ili mu pomagati. Čistio 
sam cipele, uređivao družinsku sobu, prao tanjure, pročetkavao odijela, nosio vodu itd. 
Napose imao sam kumordinara dvoriti, te mu ujutro izglačati cipele, pripremiti punu 
vedricu za pranje, udesiti postelju, češljati i mazati glavu, a tu bi me često ispljuskao da 
mi sve zubi cvokotahu. Često sam zanemario poći u školu, a mnogoput i zakasnih. Za- 
man se potužih rođaku Juriću. - Šta! Lari-fari! Učenih ljudi i velike gospode je dosta, ali 
valjanih i poštenih slugu je malo! - odvraćaše on. Kako prvoga dana moga dolaska u ve- 
liki grad, tako i poslije konakovah na tvrdoj klupi. Svake nedjelje sastajaše se raskalašena 
družina, muško i žensko, kako one prve noći, i tu sam slušao najbestidnije pripovijetke i 
gledao krupnu i grešnu ljubav izopačenih stvorova. 

Često prenoćivahu u istoj družinskoj sobi seljački težaci i težakinje što danju obrađivahu 
zemljišta ilustrišimuševa blizu grada. Nisam pojmio čemu ih je tašti kumordinar vodio u 
družinsku sobu na konak; možda zato da i njima pokaže što je on i tko je on. Ta bi me 
čeljad povukla u najsurovije i najraskalašenije svoje šale. A moj plemeniti rođak samo se 
zadovoljno cerio: - No zgubidane, skoči, uštini, ne boj se cura! Ehe, drugi li sam vam ja 
bio momak kada mi je stalo pucati perje kako tebi!... - I težaci i težakinje porazvališe se 
po sobi. Kiseo i gorak vonj uznojena odijela, njihovo izdisanje, pušenje muškaračko naj- 
prostije duhanske biline - sve je to napunilo družinsku sobu da sam upravo omamljen 
usnuo na svom tvrdom ležaju. A kumordinar znao bi napuniti seljačke čuture nekom 
smjesom od vina, octa i vode, pa bi se time težaci i težakinje častili u mraku, dodavajući 
jedno drugomu i hvaleći darežljiva kumordinara, a on se šulja sa svoga kreveta među 
njih i s njima složno vuče iz čuture, pa zameće debele šale, dok i ne usne na podu među 
njima. 


Naš dobrotvor ilustrišimuš bijaše neženja. Preziraše brak možda radi svog mutnog pod- 
rijetla. Njegov nesuđeni otac, čije je samo ime nosio, bijaše providnik na vlastelinstvu 
velikaša T... Providniku umre prva žena, koju bi umarao i grizao što mu nije porodila 
djeteta. Bijaše to slaba, pobožna radina ženčica. Ona je providniku odvraćala da je on 
sam kriv što ga ne može razveseliti djetetom... Spokojno se odselila na drugi svijet, opro- 
stivši svome bračnom drugu sve uvrede i pogrde... Njemu pak bijaše ugodno kano da je 
sa svojih leđa odbacio trh. A na novi bračni savez mislio je još za života pokojnice. I nije 

potrajalo dugo vrijeme, a providnik je obnovio svoj stan na velikaškom vlastelinstvu no- 
vim i izdašnim pokućstvom. Druga mu žena bude živom oprekom prvoj. Ona slabašna, 
a ova jaka, bujna i žilava crnka da se, štono kažu, zemlja tresla pod njezinim stopama, a 
kućni uglovi njihali s njezine sile... Ona pobožna i radina, a ova lijena kano stajaća voda, 
pa joj se sve bujnije zaobljuju ramena i divne grudi. Sve žarče sijevaju oči i obrazi. Provi- 
dnik se namjerio na nju u dalekim krajevima tuđe zemlje, ne pitajući je mnogo za proš- 
lost i za porijeklo, ali toliko je znao da je i ona vrlo mlada udovica. Uljegavši ona u krotki 
tihi dom providnikov hitro se raširi kano zmaj te zavlada čitavim vlastelinstvom. Prvoga 
obori do svojih nogu novoga supruga providnika. On je oslijepio i oglušio s njezine lje- 
pote pa od osora prije zagrižljivca postade sada janje, mužić puzavac komu se sva briga 
života pretvori samo u to kako bi najizdašnije udovoljio svim hirima i željicama svoje 
krasne gospodarice... A u nje bijaše puno hira i velikih želja... U kratko vrijeme upozna 
ona sve vlastelinstvo i sav okolišni svijet i zaplete ljubavne mreže... Nadaleko ne bijaše 
mlada muškarca, budi oženjena, budi neoženjena, koga ne bi ona zarobila i okovala ras- 
košnim okovima svoje strasti i požude... Ona je tako lukavo i umjetno takve prilike ude- 
šavala da nije baš nikakve crne mrlje na sjajnom obzorju novoga braka zamijetio njezin 
začarani trhonoša - providnik... A robovi ljubavnih mreža podavahu se nekim nesvjes- 
nim i slatkim strahom i nekim tajnim drhtanjem njezinim silnim zmajevitim zagrljaji- 
ma... 

No sve se to skoro promijeni... 


Puče glas da se iz daleka svijeta vraća na gospoštiju velikaš i vlastelin. On je proboravio 
u tuđim gradovima čitav svoj vijek te mu ogromno vlastelinstvo tako reći ne bijaše ni 
poznato. Ni providnik nije poznavao svoga gospodara. U čitavoj okolini nastade grozni- 
čava žurba... Gospodarske zgrade obnavljahu i popravljahu. Najžešće se trsilo oko gos- 
poskog dvora a napose oko velikaških odaja. Tu je svime ravnala i zapovijedala provid- 
nikova gospođa... Ona bi se često duboko zamislila i upirala svoje velike, crne i uvijek 
vlažne oči u neku beskrajnu daljinu, kano da izgleda nešto milo, ugodno, veliko i izne- 
nadno... Najstarije ljude na vlastelinstvu i okolici raspitkivala bi silnom radoznalošću o 
velikašu, njegovu životu i njegovoj prošlosti... Ali ne mogaše saznati drugo nego da je 
kano dječak ostavio dvorove, a da se nikad poslije nije povratio. Dokle god preudešava- 
hu dvor i pripravljahu se za dolazak velikaša, bujna providnica povukla se nekuda sama 
u sebe, ne mareći više za svoju okolicu i svoje štovatelje. Često i često posvema umorna s 
tajanstvenim uzdahom podavala bi se ljubavi svoga bračnoga druga. Nijema i snošljiva 
ovinula je ruke okolo njegova opaljena vrata; a on sav sretan i blažen opažaše da joj nije 
njegovo draganje dosadno kako je to gotovo vazda do sada bilo... 


Na dan kada je dolazio velikaš na svoje vlastelinstvo skupili se seljaci i drugi stanovnici 
u svečanom ruhu da dočekaju visokoga susjeda i gospodara. Kraj toga ne zaboravljahu 
običaja kojega se opominjahu njihovi stariji da pri takvim zgodama daje gospoštija veli- 
ku gozbu okolišnim seljacima i stanovnicima. 

Providnik je sam ravnao čitavim dočekom, dok je gospođa providnikovica priudešavala 
seljačkim djevojčicama kosu i cvijeće kojim je trebalo posuti stazu kuda će prolaziti veli- 
kaš. 

Providnik bijaše već tako umoran da je tek mogao pogledavati čas na ovo, čas na ono već 
gotovo djelo, otirući silan znoj s krupnih obraza i niska čela. A gospođa providnikovica, 
čim je dopro znak iz obližnjih mjesta da se približuje velikaš, povuče se u svoj stan da 
odatle kriomice iza prozora zirka sve prilike današnjega dana. 

- Šta misliš, nije li pokunjen providnik kano da ova zvonca što romone iz gospodskoga 
dvora u slavu gospodareva dolaska, odzvanjaju opijelom njegovu gospodstvu? - sukaše 

lisne brčine stasit i koščat seljak od kojih šezdeset godina, špan gospoštijski, mrmoreći u 
uho uniformiranome lugaru što je stigao do njega. 

- E, tko bi ga pravo znao! - mahnu potiho lugar, priudesujući svoju pušku. - Meni se baš 
danas pričinja nekuda veseliji, valjda mu je pošlo za rukom složiti svoje grbave račune! 
Kažu da ga je devet groznica treslo, pa da ipak nije ni maknuti mogao s kolima dokle mu 
ne priskoči njegova vragometna polovica... 


- Devet živih vragova pleše u glavi toj ženi! - okrenu špan svoju novu crvenu torbu na 


bok. 
- Juh! Poznam je ja, moj Vide! Da ste vi mlađi - i vi biste je poznavali! 


- Ali u posljednje vrijeme kano da ju je ostavila bjesnoća... Međutim, već je dugo što iza 
tebe dođoše drugi na red. 


- A da! Varate se, Vide. Ni s kim ona ne zapliće baš tako glasno i jasno, a i ne svršuje ru- 
goborno. Kada se osigura sa sve četiri strane svijeta i čovjeka mila joj uhvati, tada se do 
sitosti užije svoje vlastite bjesnoće. O, bože, oprosti! - uzvinjivaše lugar crni i gusti brk 
desnicom, upirući zamišljeno vatrene oči ravno u stan providnikov. 


- Cudno je u svemu to da on, takav lisac i takva haramija, i ne vidi i ne čuje što biva u 
njegovu oboru - opet će špan. 

- Zna vam ona čemu on živi a čemu ona. On pograbi i skuplja u hrpu dok se dade - a do 
sada, boga mi, i dalo se. Ona pak svoje poslove prikriva tako vješto i lukavo: ej, njezina je 
pamet živi muškarački Lucifer, a njezino tijelo - pravi ženski Turčin! 

- Takvu je ženu tražio pa je i našao! Nije tada čudo što se tajno šapće da je pokojnicu za- 
davio? Mučenica. Bijaše ona slika i prilika čednih, mirnih i dobrih ženica naše okolice: ta 
u nas se rodila i othranila dok je ne ugrabi ta vučina. Sta je poslije dovukao iz svijeta, ne- 
ka mu bude! Bog kazni i dariva sve u svoje vrijeme - završi špan nadnesavši ruke iznad 
očiju. 

Jači žagor zavlada u općinstvu, jače i sitnije kucahu zvonca iz gospodskih dvorova, a s 
obližnjeg brda stadoše odjekivati hici iz mužara. 


- Idu! Idu! Idu! - potcikivahu seljaci, skidajući klobuke i pritežući ih ušima. 

Iz daljine motahu se oblaci prašine sa glavne ceste. Iz tih oblaka izvije se kočija staroga 
kroja poput barke te se stade polagano njihati uskim putem štono vodi u vlastelinski 
dvor. Cetiri konja zapinjahu; očito je da im je staza pretijesna. 

Kada su dospjela kola do povorke seljaka, sađe velikaš te se pješke uputi do svoga dvo- 
ra. 


Bijaše on visoka i krepka ljudina, svježa i pronicava pogleda. 


Seljaci vikahu u sve grlo, a seljanke cjelivahu mu ruke. On se činio umornim, a sve ostalo 
mu je dosađivalo. I slučajno omjeri pogledom prema oknima providnikova stana. Življe 
mu sijevnuše oči, popravi zaponac oko vrata i opet svrhne očima na one prozore. 


- Bog mu dao zdravlje, kako li je krasan gospodin! - pročavrlja krupna seoska mesarica, 
naseljenica i zakupnica, kojoj su dvije dosta nespretne i nesretne bradavice, svaka na svo- 
joj strani lica, stražile tubast i širok nos. 

- Kakav li si smrtan grijeh izbrbljala, moja Terezijo! Gdje može da bude ikoji živ čovjek 
krasan? Krasan je samo bog, hvala mu i dika budi, i njegovi anđeli čuvari! Beno! - pouči 
mesaricu njezin Adam, malen, ali širok čovjek poput bačve, uzmahujući gotovo četvero- 
uglastom glavom zdesna nalijevo. 

Providnikovica je dobro zamijetila da ju je opazio velikaš, a kada je unišao u svoj dvor s 
pratnjom što ga zaokruživaše, ona se okrene sva zažarena od prozora i stade veselo trti 
ruke i ogledavati se u zrcalo. Dosta smiono ušuljao se uniformirani lugar u providnikov 
stan. Gospođa popravljaše bujne kose i ne opazivši tko je unišao, kadno je hitri lugar uh- 
vati ispod ramena, privinuvši je čvrsto k sebi... 

- A, to je drskost! - ciknu ljepota i udari nožicom o pod, istrgnuvši se iz zagrljaja mladi- 
ćeva. - Nosi se, ništarijo jedna! - pokaže ona odrješito vrata. - Tko si ti!? Tornjaj se smjes- 
ta, inače ću dozvati svijet... 

- O, o! Ljubeznice moja, zar tako? Bez ikakva računa? He, he! - okesi se ljuto lugar. 


Uto se žena zaskoči poput bijesne lavice i turi mladića preko praga, zalupi vratima za- 
ključavši ih. Lugar gledaše zabezeknuto kano da ga je iz vreće istreslo, ne vjerujući sam 
sebi. Zatim digne visoko stisnute pesnice, zagrozi se prema vratima i glasno zaškrine zu- 
bima poletjevši napolje. 

Drugoga dana stade velikaš upoznavati svoje silno vlastelinstvo. Razgleda i providniko- 
ve račune. On je na providnikovo čudo razumio bolje od njega sve stvari o kojima se u 
tim računima radilo, pa je puno prigovarao, i nijesu ga oni zadovoljavali. Sa samim pro- 
vidnikom bijaše osor, te je dosta glasno pripominjao da će mu se ubuduće gledati na prs- 
te... 

Smrknuto i zabrinuto potužio se providnik uveče svojoj bujnoj i lijepoj gospođi te je 
umah počeo prigledavati i umovati o svojim vlastitim stvarima... 

- Bilo što mu drago - promrmlja on napokon, obujmivši dražesti svoje žene - ja sam pri- 
kupio koricu hljeba za buduća vremena pa mi baš nije stalo hoću li ili neću ostati ovdje! 

- O mi ćemo ostati ovdje! - usklikne providnikovica. - Ti se uvijek prenagljuješ, i sve ti se 
pričinja crnjim negoli uistinu jest. - Providnik se tek malo nato potpuno utješio i umirio 
kada mu se supruga sasvim predala uživanju bračnih slasti... 

I nije prošlo mnogo vremena, a providnika velikaš najviše uzljubio. Što je pak vjernoga 
slugu uvelike udovoljavalo bijaše to da je gospodar slijepo primao i odobravao njegove 
račune, hvaleći bez kraja i konca zdušno mu upravljanje i žarki mar koji posvećuje do- 
brobiti vlastelinstva i procvatu gospodarstva. 


Godilo je providniku što ga velikaš često slao u svijet da obavi njegove osobne poslove - 
a on je zato zamijenio njega u dvoru kano supruga njegove dražesne gospođe. Ona je 
tako vješto i lukavo privukla velikaša na svoje grudi da je pomahnitao za njom. Obližnja 
vlastela držahu svoga susjeda mudracem ili čudakom. Nikoga on nije obilazio, nikoga 
primao, nikuda putovao, nego je uvijek čučao u svom najljepšem dvorcu u čitavom 
ovom kraju. Zato njegova vrlog providnika nijesi nikada mogao naći kod kuće. Po stano- 
vitoj tajnoj osnovi i naputku otpustiše sve dosadanje službenike te ih zamijeniše novim, 
stranim ljudima. Providnik ne stanovaše dalje u svom posebnom dvorcu, koji preudesiše 
u nužno gospodarstveno zdanje, nego mu se valjalo seliti u "grad" - tako zovu vlastelin- 
ski dvor - gdje mu velikaš ustupi za stanovanje čitavu trećinu dvora. 


Nekoga predvečerja bijahu opremljena velikaška kola za daleki put. Sunce se već spušta- 
še na zapad, a okolo gospodarskih zgrada zavladao bučan žagor vlastelinskih radnika. U 
kola prinašahu silne torbake, a domala pokaza se i providnik u putničkom odijelu, a iza 
njega gospođa mu... 

- Ah, kada li će jednom prestati ovo neprestano tvoje putovanje? Ta nikada te nema kod 
kuće. Ja sam baš prava udovica! - laskaše Dalila svomu bračnomu drugu i hinjaše sjetu i 
zamišljenost. 

- Kakvo li si mi dijete! Nijesi se valjda jučer udala? Upamti da je ovo neprekidno putova- 
nje prava sreća za naše buduće dane: naš se imetak neizmjerno množi pa se ne boj da će 
nam svanuti crni petak kad se jedanput rastanemo sa službom! Budi pametna, moja mi- 
la! - pogladi joj suprug divne obraze svojom garavom rukom, izgrli je i skoči u kola... 


Već bijaše duboka tama pala na velikaški dvor i okolicu njegovu. Po nebu ganjahu se cr- 
ni oblaci i škrapahu rijetke ali krupne kaplje kiše. Visoko u zraku šumio i zavijao vihor. 
Na dvoru vladaše mir i pokoj, samo je gospođa providnikovica zurila iz tamne sobe u 
mrku noć. Lica joj plamćahu, a grudi se nadimahu. Nemirna i uzrujana očekivala je ne- 
koga, a bujno i obilno joj tijelo podrhtavalo kano da je mori neka tajna sumnja i ljubomor. 
Najednom se trgne... Iz daljine nasluhne konjski topot, a vlastelinski psi skoče i zalaju u 
noć... 


- Ah, dolazi! - prošapta žena, povuče se od prozora, upali svjetlo pred ogromnim ogleda- 
lom te pouredi svoju bujnu krasotu i neodoljivu dražest, pa osmješkujući se odrazu svoje 
divne prilike u zrcalu, hrlo utrne svjetlo te otapka sitnim nožicama, odgurnuvši u mraku 
dragocjene zastore... 


Konjanik dohrli pred dvor. Konj je teško drhtao i sav se kupao u pjeni. Po velikom dvoru 
ovdje i ondje sine obilato svjetlo. Ogromna se vrata otvore, a dvoranici polete do svoga 
gospodara. On skoči sa sedla, pogladi ljubezno ata, upre oči u prozore providnikova sta- 
na, koji se isticahu tajanstvenim mrakom među rasvijetljenim prozorima stana velikaše- 
va. Konjanik si pogladi brkove te nešto primijeti u tuđem jeziku... Opet se velika vrata na 
dvoru silnim štropotom zatvore, a doskora utrnjivahu po čitavu dvoru noćne luči, dok 
opet sve ne zaokupi gusti mrak i grobni mir... 


- Amalijo!.. - šapne velikaš, obuhvativši toplo tijelo providnikove žene. - Ti slatko snivaš! 
Ej, tako li misli tvoja duša na mene! 


Ona privinu strastveno njegovu glavu na svoje grudi. Očekivala ga i dobro je čula gdjeno 
se tiho i lagano otvoriše potajna vratašca u njezinu spavaonicu, za koja je znala samo ona 
i velikaš. 

- I tvoja mi još milost prigovara da ne mislim na tebe! O, moj jadni - i grešni živote. Ta on 
je sav uza te privezan, mili moj! Ah, ja sam luda, ja sam mahnita. Računala sam na udaju, 
a ne znadoh što je ljubav - - jao meni, milosti, da te nikad ugledala nijesam! Ne, ne! Zašto 
te već u porodu tvom opazila nijesam!... Bog upravo mene osudi na takve muke štono mi 
razapinju ubogu žensku dušu!... 


- Amalijo moja - uzdahnu velikaš - koji li te opet zli sni zaokupiše? Kakvi su to usklici? 
Sto znači ovo tužakanje na jade tvoje? Zar si ti jadna što se nas dvoje tako žarko ljubimo? 
Što?... 


- Pusti, pusti... Ja sam kršćanka: u molitvi osvanula mi zora, u molitvi omrknuo mi mrak. 
Tako me naučila kreposna i vrla majka i otac moj. I ja, ja sam supruga - i ja ljubim drugo- 
ga! A prisegoh pred oltarom vjernost... Oh, ljubezniče moj, duša me boli evo tu u onim 
istim grudima u kojima za tebe kuca tako plemenito srce!... Da, ono ne traži računa ni 
odgovora budi u vjeri, budi u boga, budi u bračnim dužnostima! Ono samo živi, samo 
gori samo za tebe, ljubezniče moj... jao, pa kako će se to sve svršiti...? 


- Smiri se, smiri, moja dražesna luđakinjo! Mani se tih snatrenja! Zar da se naši rajski ča- 
sovi imadu svršiti? Pa zar da oni izgledaju bolan i tužan svršetak! Stani, stani, ljubo mo- 
ja! Cemu se brineš za svršetak? Ta on nije na dogledu dokle nam traje život naš!... 


- Nije na dogledu?! - zajeca žena u tami i strastveno obuhvati velikaševo lice svojim ob- 
lim rukama. - A zna li tvoja milost da će pod ovim mahnitim ženskim srcem skoro zaku- 

cati i drugo srce, plod naše tajne grešne ljubavi! Oj, plemeniti moj ljubovniče, oćutjeh i 
teško li te izgledah da doznaš i moju neizrecivu sreću - i moju užasnu bol, strah i očaj!... 

- Oj, ljubo moja! Što li mi ti ne otkrivaš? Ovo je tek rajski glas saveza našeg! Žarka ljubav 
- i plod njezin - je li to strah i očaj? Ne, ne! To je samo neizreciva - kako reče malo prije - 
sreća i blaženstvo!... O, po tisuću puta si mi slađa i milija!... Kako da je naša ljubav greš- 
na? Njom ne diše tvoj bračni drug za tebe - ni ti za njega ... Prisegla si vjernost pred olta- 
rom? Na što vjernost? Na ono što nijesi poznavala ni ti, ni tvoj drug! Pa zar mi ne dajemo 
njemu sve za što se on rodio... - šaptaše isprekidano začarani velikaš, grleći i obuhvaća- 
jući sve žarče i sve jače grešnu ženu svoga providnika... 

Na dvoru stade zviždati, zavijati, bučiti i lomiti strašan vihor koji se oborio s nebeskih vi- 
sina na zemlju... Zasine nebo i za jedan tren obasja bračnu postelju providnice, okaljanu 
preljubom... kano da je božja munja htjela pokazati srdama oblačnih visina što li sve ne 
sakriva crna noć "u suznim zemaljskim dolinama"... Iza toga daleko negdje zagrmi i šum 
potrese nebesima, a zemlja zatutnji od svesilja gromovnoga udarca. Oblaci grunu daž- 
dom, kano da se prolomilo nebo, a jošte gušća tama obuhvati svijet... I opet plane nebo, i 
u taj tren sraziše se pogledi ljubavnika te im zaokupi srca neka tajna strava kano da iz 
utrobe noćne poskakaše sablasti sa zubljama iz kojih plamte paklene munje i kano da 
sikću glasom zmije u raju: - Grijeh, grijeh, sladak grijeh! I vi ste naši... i vi ste naši... 

- Upalimo svjetlo, dragi moj, da ti gledam u junačko lice! Tako kratkotrajno sine mi u bli- 
jesku nebeskom - pa mi je nekuda neopisivo strašno!... - šaptaše žena kojoj srce brže sta- 
de kucati, a uda drhtati. I ona se izvine iz velikaševa zagrljaja te upali svjetlo... 


- I tako je pravo! - kliknu velikaš prigušenim dahom, kano da hoće otresti sa sebe neku 
trzavicu štono mu se prilijepila za dušu poput more... 


- I tako je pravo! Sini, svjetlo, da se nagledam danas slatke ljubovce svoje kada mi objav- 
ljuje tako nove i tako sretne glasove o plodu ljubavi naše! 


Polunaga krasota uzdignu visoko svoje oble, ružičaste lakte. Crna joj se kosa rastoči po 
divnim ramenima i pokri golotu vrata i leđa a na problijedjelom licu plamćahu silne crne 
oči, uprte u velikaša... One se širiše i bivahu sve veće... Žena je tako naivno i djetinjski 
razgalila sve dražesti svoje... 

- Oh, grešna svetice moja! Oh, sveta grešnice moja! Ljubo moja, Amalijo moja! Vjeruj, ti si 
sve moje na ovome svijetu!... - šaptaše velikaš, obujmivši nanovo Dalilu izdanoga Sam- 
sona - svoga providnika - i grleći strasno do ludila njezina ramena, njezine oči, grudi nje- 
zine... 


- Stari moj, supruže moj! - kleknu providnica do svoga Samsona koji se zadubio u du- 
gačke i tmaste gospodarske račune - vratio si se s puta, a da me ne upita: "Kako ti je, do- 
bra i vjerna ženice moja? Nosiš li šta teško na srdašcu svome? Nosiš li šta mračno u duši- 
ci svojoj?" Ah, supruže moj, ti suviše putuješ - pa zaboravljaš na svoju Amaliju! - ćeretaše 
podla žena, cjelivajući nespretnu providnikovu ljevicu, a na usnim kutovima pojavi se 
zloba i lukav osmijeh. Ruka njezina druga vonja kiselinom znoja i ljutinom nekog teškog 
mirisa, kano u naših seljaka kada se odmaraju iza mučnoga poljskoga rada. Činilo se da 
poređuje tu ručetinu sa glatkom, lijepom, oblom i sjajnom rukom velikaša... 

- No, šta je - šta je, mala moja, draga moja? - ispusti providnik račune i okrene se priro- 
đenom surovosti k ženi svojoj. - Što znači ta neobična tvoja nježnost? Kako da protuma- 
čim te sjetne zavoje riječi tvojih? Hm? 

- Provedri mračno čelo, mužiću moj! Tvoja davna želja - - tvoja toliko izgledana - - zah- 
tjev tvoj, radi čega si već roptao na nebo i na zemlju - - 


Dalila obori umjetno oči i zamukne. 


- No, zaključider jednom, mala moja! Ja te ne mogu pravo razumjeti! - uznemiri se provi- 
dnik. 


- Ej, misliš li ti da ću navijestiti tako sretne i vesele glasove za nagradu suhoparnosti tvo- 
je? Nećeš, ne, dragi moj! - stade žena obijesno žmigati očima i kimati lijepom glavicom, 
sažimajući nehajno ramenima, a na ustima joj opet uzdrhta ironičan i sažalan smiješak. - 
Baš nećeš... - mahne ona rukom. - Vidiš ga, još ne dokučuje - hrlo će Dalila iza kratke 
stanke - što treba da čovjek čini i zna, a da priđe u nebesko kraljevstvo?... - drsko i glasno 
smijaše se ona, sagibljući i pružajući mu na bračni cjelov obraze svoje... 

- No, tako valja! - poskoči sada obijesna žena i šaputaše na uho svome bračnome drugu... 


Sretnom i blaženom providniku šiknu najprije tamna rumen na debelu kožu lica njego- 
va, zatim mu stale podrhtavati nozdrve i usnice, oči pouzdigne, a onda mu se zališe ne- 
kom toplom i mutnom vlagom i počeše trepetati kano da je dugo gledao u sunce... Pred 
njim se uznjiha uzduh i čitav svijet a u zjenicama kano da mu je zasjalo tisuću krijesnica. 
On raskrili prema ženi ruke, jednom je obujmi oko vrata a drugom oko pasa te hrapavo, 
surovo, glupo, sretno i blaženo ruknu u sav glas: 


- Ženo draga moja, sve moje, Amalijo moja! Ipak jedanput!.. 
U taj čas osvane na vratima velikaš. 


- Oprostite, ja nijesam znao da iznenadno nahrupih na mile i tajne obiteljske prizore! Op- 
rostite - oglasi se on udvorno i htjede se udaljiti. 


- Ah, vaša milosti! Vazda sam spreman, vjerni i pokorni sluga vašega gospodstva! Ništa, 
ništa! - tepaše providnik. - Pa čemu da tajim: tako je, i dobro je da je tako! Oj, milosti, bu- 
dite nam i nadalje sklon i dobrostiv pa čujte sreću najsmjernijega sluge svoga! Sirotinja 
sam bio, jesam i bit ću - ali danas, danas, danas, milosti vaša, ni s kim na svijetu, ni s va- 
ma ne bih se mijenjao!... Evo, ovaj mili, ovaj dobri stvor - druga mi je žena, Amalija moja! 
Oh, bijaše gorkih i crnih vremena na ovom vlastelinstvu gospodstva vašega. Imah ženu, 
marnu, sitnu, jadljivu i boležljivu. Svega bijaše, ali onoga ne čega treba da bude u braku. 
Šta će ti pitoma voćka koja se suši i nikada ne rađa plodom? Treba je posjeći i sažgati u 
vatri... I bog se sjetio svoje velike izreke. Providnost njegova posjekla neplodno drvo, pe- 
peo bijaše, pepelom se opet stvorila. I meni je odlanulo. Tražio sam opet i našao sam! Mi- 
losti vaša, blagoslovite, moja Amalija mi naviješta da se ispuniše moji davni sni. Ona pod 
srcem nosi plod našega slatkoga braka! I to su nam drage tajne obiteljskoga života! Oj, 
milosti vaša, oprostite pokornome slugi svome da vam se ispovjedio evo! Od danas će on 
biti sto puta vjerniji i harniji gospodstvu vašemu, od današnjega dana istom počinje on 
živjeti pravim životom muža i čovjeka!... 

Velikaševo lice smrknu se na ovaj ushit svoga providnika. Amalija uhvatila se za stolac, 
a nježne mišice lijepa obraza podrhtavahu kano da joj se negdje daleko, daleko u duši 
pomaklo nešto živo, čemerno, okrutno... kajanje, šta li? Biva to onako kada starim tira- 
nima kod puna stola u kićenoj sviti prijatelja podle i niske duše kuju lovor-vijence za nji- 
hovu dobrotu, veledušnost, plemenitost i blagost... a za odjek tomu zadršću i zazveče u 
najdubljoj i najcrnjoj tami podzemnica teški okovi mučenika što izdišu. 

Velikaš pogleda ispod oka svoju krasnu ljubovcu, ali njezine sanjarske oči bludište ne- 
kuda beskrajnim prostorjima pečali, iznenađenja, sjete, praznine i neodređenosti. 


Velikaš je promrmljao nešto, nu on se sam nije razumio. Uhvati vrata i srnu napolje. 

On ne pozna ovu okolicu života našega! On me nije razumio! O, jadni moj gospodaru, 
što će ti sav taj ogromni imetak? Što će ti sav taj veliki svijet kojim si se skitao? Što će ti 
život kada ne shvaćaš moje sreće - o ženo moja! 

I providnik opet zagrli svoju Dalilu. Ona bijaše nijema poput mramora i hladna poput 
zemlje. 

- Da, da! Ti si zabrinuta, ti si zamišljena, ženo moja! Majčine muke i majčina sjeta zaoku- 
plja srce tvoje! O, da! Tko da pronikne one duboke, čas mračne, čas radosne misli mlade 
majke! - zanosila se pomlađena providnikova duša lutajući i pršeći nisko iznad kaljuža i 
bara ovoga jadnoga svijeta poput ptice kad joj podrezaše krila... Ta duša rukama posiza- 
še k zvijezdama nebeskim, a nije oćutjela da gazi do pasa po kalu i blatu ljudske himbe i 
laži... 

Nekoga dana radio silan seljački svijet na velikaševim oranicama. Kada se žarko Ivanj- 
sko sunce popelo na polovinu neba, prestade radnja i seljaci posjedoše na hrpe da se 
odmore i da hranom okrijepe umorno tijelo... I vlastelinski providnik bio je ondje... Izne- 
nada obuze seljake strava, poskaču sa svojih mjesta, ostave hranu i stanu bježati kao ma- 
hniti, a žene udare u očajan vrisak... Od sjevera leti uplašen i uzbješnjen velikašev at baš 
prema jazu strašnoga i bajovitoga mlina "Ponorca". Tu stvaraše uvala zemlje dubok po- 
nor na dnu kojega teče malen potočić koji za kišovita vremena okreće otrcano i napola 
potrto kolešce kukavna mlina... Jašilac velikaš napinje sve sile, da obustavi uplašeno i uz- 
bješnjeno zvijere... ali ono hrli upravo prema uvali: na, sad će se i konj i konjanik stropoš- 
tati u duboki jaz... U čas skoči providnik baš na rub uvale, pograbivši konja za nozdrve... 
Sva borba trajaše tako kratko vrijeme da si je jedva zamijetiti mogao... U tren kada je pro- 
vidnik, jedva dok bi prekinuo vlas, zaustavio zvijere, odskoči velikaš, uhvativši se očajno 
za glogov grm štono se ustrmio upravo pred ponorom... Bijesni at gurnu pred sobom 
providnika i obadva se stropoštaše u ponor... Užasan krik potrese zrakom i sve umuk- 
ne... - Jao! Propali su, propali! Strahota... U tom paklenom jazu postradaše već tolike žrt- 
ve - ciktahu prestravljeni seljaci, lomeći rukama i približujući se k mjestu nesreće... 


Polunesvjesni velikaš držaše se čvrsto za glogov grm, a iz bijelih ruku i obraza promila- 
vala i curila krv. Ljudi priskočiše te izvukoše velikaša... Da je popustio glogov grm, da su 
mu oslabile ruke i mišice, i on bi se bio strovalio u ponor s providnikom svojim. 


Na dnu ponora ležahu krvava i smrvljena tjelesa velikaševa ata i providnika... Seljaci ski- 
nuše kape i po drevnom običaju tiho se pomoliše za pokojnikovu dušu... Prije četvrt sata 
surovo se izdirao na njih da su lijena gamad i živina, da ih treba tući i batinati, da seljak i 
težak nije čovjek! Taj počinje istom od gospodina!... Nekima je čak svojim okovanim šta- 
pom pogladio leđa da se svijahu od boli... A taj krotki skot eto pokojniku sve oprašta. Na 
njegove oči naviru suze žalosti i smilovanja nad nesrećom... Ta živina moli se za njegovu 
čovječju, gospodsku dušu da joj višnji oprosti grijehe... 

Na velikaševu vlastelinstvu odlanulo je svim nižim službenicima; ta providnik bijaše naj- 
viši. Velikaš nije gospodario niti nadzirao, svemu gazdovaše neograničeno pokojni pro- 
vidnik. On bijaše okrutan, surov, nepravedan i podmitljiv; a drugi službenici šaptahu 
bojažljivo da je i nepošten. Službenike bi mijenjao svakoga mjeseca i tjerao ih u svijet što- 
no se veli trbuhom za kruhom, ne gledeći e da li je pojedini samac ili otac obitelji. Odla- 
nulo je i ubogomu seljaštvu i obližnjim susjedima jer providnik bijaše otimač i pravdaš 
do boga, silnik prema svakomu slabijemu od sebe... 

Vrijeme prošlo pa se spominjalo. Na vlastelinstvo prispije nov providnik, starac gvozde- 
na tijela i patrijarhalne bijele brade poput snijega. Sva se okolina izmijenila, jer svijet i 
službenici poznavahu toga starca, pripovijedajući o vrlinama i dobroti njegovoj. 

Velikaš napustio svoje vlastelinstvo i opet se povratio u svoj veliki svijet. S njime je nes- 
talo za vazda i lijepe providnice, sada udovice... 


U svijetu porodi udovica velikašu dijete kojemu se toliko radovaše nesretni providnik. 
Ovo dijete bijaše kasnije naš dobrotvor 1llustrissimus. 


Njemu bilo oko dvadeset i pet godina kad je ostao sam na svijetu i kad mu je velikaš 
namro silni svoj imetak i ono vlastelinstvo. Naobrazilo ga, kako se to već dalo i moglo u 
ona vremena, a bijaše i bistra glava. Ali našavši se najednom osamljen te promjerivši svo- 
je silno bogatstvo, provrije u njemu materinska krv i on se poda razbludnu i raskalašenu 
životu. Čas se tepao po velikim gradovima, čas se vraćao na svoje vlastelinstvo, gdje mu 
vjerni sluge pripraviše sve štogod se moglo uraditi u takvim velikaškim dvorima gdje je 
kraljevao grijeh, opačina i razbluda u svim svojim neopisivim čarima. 

I Mecena na svom dobru doživi tragičan događaj koji je on sam prouzročio; i odonda ot- 
počeo je njegov novi život. 

Ne među njegovim kmetovima, nego među susjedima u tihom pristalom seljačkom do- 
mu cvala i bujala divota seljačke ljepote. Sami seljaci nazivahu je "gizdavom vilom Dori- 
com", ali jer je ona već odabrala svoga vojna i udala se za nj i ukućila se, nijesu više zapi- 
njale muškaračke oči o "gizdavu vilu". U ona vremena, kada se u našem puku jedanput 
djevojka udala, tad bi ona obračunala sa svijetom i svijet s njom. Privezavši se za dušu 
svoga bračnoga druga, radila, trudila se i podnosila s njime sve jade i nevolje seljačkoga 
života. Zlo je sagibalo nekad vitko, prpošno i zamamno djevojačko tijelo k umornoj sta- 
rosti. Dobro bi rijetko prosinulo njezine već navorane obraze. Takvi dani zabijeliše ipak 
onda kad bi joj se ženska duša skromno i tajno svetom nedjeljicom pomolila u crkvici 
višnjemu i kada bi ovako vjerom utješena ugledala svoju dječicu. Mladići što su možda 
za djevičanstva joj kadšto pouzdahnuli za njom, našalili se, darovali joj božićnicu ili us- 
krsnu pisanicu, nakon njezine udaje kretahu svojom novom stazom, odabravši i sami 
nove drugarice svomu životu. I jedno i drugo kada se poslije zamijetiše gdjegođ, obuzela 
je valjada neka tajna sjeta, neko čeznuće... To bijahu slatke uspomene mladovanja i djevi- 
čanstva, ali sve bi hitro uminulo u tvrdim i izmučenim seljačkim grudima i povratilo se k 
starom, kao ono ružičaste pahuljice oblačića nakon sunčanoga zalaza štono sve više tonu 
i iščezavaju pod crni plašt neizmjerne noći. Tako bijaše i s "gizdavom vilom Doricom". 
Ali nesrećom zapelo o nju požudno oko mladoga našega Mecene. Što zato ako je ona 
udata? Baš da štujemo lude seljačke običaje i navade koje oni nazivaju svetima? Zašto da 
i tu ne prodru prilike velikoga svijeta? Boraše se mladić sam sa sobom te čvrsto i bijesno 
odluči da "gizdavu vilu Doricu" predobije milom ili silom, pa dogodilo se što mu drago! 


Vjerne sluge mladoga gospodina, spremni udovoljiti svakoj njegovoj pohoti, kako da se i 
tu ne pobrinu za svoga gospodara! Njegova strast pretvorila se u živo bjesnilo... Dugo se 
umovalo i snovalo, ali sve uzaludno. No, kada već sve žice napeše - i kada sve popucaše: 
onda se snađe crni Jakov, vlastelinsko mazalo i najodaniji tajnik mladoga gospodina... 


- Vaša milosti, danas! - raskrije se smjerno i šapnu pouzdano gospodaru koji pregledava- 
še gospodarstvo. 


- Danas? Kako, vragometna glavo? - obrati se gospodin k njemu, a oči mu sijevnuše. 


- Milosti, pitajte onda kako kad bude lovina na ražnju - žmirnu lukavo crni Jakov, rasteg- 
nuvši široka i ružna usta. Iza toga otpuza svat, a udaljivši se nabije klobuk na glavu te se 
otputi svojim putem. - Ej, ej! Što li se sve ne prohtije toj gospodi? A, pa tako je! Gospoda 
su gospoda - prvi pod bogom. Luda Dorica! Hm. Ja sam ponajprije na svoj kraj pritezao: 
bude li ovdje puna šaka brade, ostat će nešto i za mladog gospodina. Ali ona? Brus! Os- 
trugnula me laktom po nosu da sam sve crkvene svijeće vidio pred očima. Čekaj ti, naša 

vilo! Nećeš? E, boga mi, hoćeš!... - Tako mrmljaše sam sobom crni Jakov, spješeći svojom 
stazom. 

- Kakvu li to nerazumljivu pjesmu brundaš, ti gospoštinjsko potucalo i povucalo, hej? - 
izbijeli seoski tat Mikula i ciganski drug iz grma svoje bijele zube iznad kojih se zacrljeni- 
še krvave zuberine poput skerleta. 


Opazivši crni Jakov njegovo vitko i jako tijelo nešto se smete i malo zadrhta, kano da ga 
je strava uhvatila. 

- Moja je pjesma moja, dragoviću! A kakva je tvoja pjesma? Je li sve u redu kako bijaše 
dogovor? 

- Ja se, doduše, već dugo rvem s vragom, ali mu se nikako prodati neću. Jeftino je sve to, 
moja crna i garava dušo! Udesih stvari i podmetnuh na svoje mjesto; ali, da ti pravo ka- 
žem, neće mi se miješati u gospodske račune. Vi ćete me zaplesti u svoje mreže pa ćete 
me onda mirno pustiti da me probatina gospoštinjski sudac kano vraga u vreći... - isceri 
se seoski tat. 


- Ele si, Mikula, tikva! Zar te ne puštamo da kradeš po širokoj volji seljačke kokoši i pu- 
rane? Pa gdje dođe do gusta, zar te ne izvinemo iz škripca i posvjedočimo ti jošte: kako si 
vražja glavica i tepac koga treba čuvati za sva bolja vremena! No, šta da tu mudrujemo 
poput baba na gumnu! Evo opet popudbine! - dobaci crni Jakov zvečeći zamotak tatu 
Mikuli. - Samo naprijed! Ti svojom stazom, a ja svojom! Tamo da se sastanemo! Sve po 
dogovoru - dragoviću moj - danas valja svršiti to čitavo evanđelje!... 


Zatim tat Mikula protegne dugačke korake preko polja, a crni Jakov nastavi svoj put da- 
lje cestom - - - - - 


Pred seoskom sudnicom vuklo se nekoliko seljaka te jedan drugoga upozoravahu spo- 
kojno i hladnoćutno: - Gle vraga! Gle vraga! Mikula? No! Pst! Ne zamjeri se tatu ako želiš 
da ti kokoši i purani mirno spavaju. Gle, gle. A tko ga to svezana tjera? Nije li glavom 
škriban našega susjednoga vlastelinstva? Bogami, jest! Ej, lisice Mikula! Je li te živi đavo 
napustio da skočiš preko plota gospodskoga kokošinjega tabora? Zar ne znaš, jadane, da 
odanle mirišu barut tri milje daleko? I da ima lanaca i lisičina da će ti kosti popucati! 
Evala. Svezalo ga i sapelo konopom. Valja da ga je ovaj crni jastreb gdje na putu ulovio! 
Pa kako se drži ciganski drug Mikula? Kao da stupa među svatovima! No, no: otkiselit će 
ti juhu i u pelin pretvoriti pečenku u našega suca!... - mudrovahu seljaci pred sudnicom. 


Crni Jakov dotjera Mikulu, a pandur ga hitro složi u takozvanu "kladu", metnuvši mu 
obje noge i obje ruke u procijep. (U prijašnja vremena, ne varam li se, sve do vremena 
uvedenja ustava, imale su oblasti "klade" pred svojim zgradama. To bijahu dvije široke, 
teške i jake hrastove grede, sastavljene jedna s drugom tako da je na svakoj bio prorez 
polovice male škulje. U prvu polovicu tih škulja umetnuli bi ruke iza dlana i noge iza 
gležnja, a gredu što sadržavaše drugu polovicu škulja, položili bi na onu prvu i na koncu 
prikvačili i zaključali taj čudnovati i jednostavni stroj sredovječnih mučila. Nesretnik je 
sjedio na zemlji, dok mu se ruke i noge nalažahu u tim škuljama "klade", bolje: u procije- 
Pu.) 

Crni Jakov ode sada u sudnicu, a za malo vrijeme izađe sudbeni juratuš s velikim guš- 
čjim perom iza uha, a uz njega dva pandura... 

- A, ti si taj škanjac što ispija krv tuđim puranima, he? - nakesi se juratuš, nizak, učen 
čovječac sićušnih obrazića komu se samo isticao tup i širok nos, stršeći u zrak poput ve- 
likoga čepa na malenom i praznom buretu... 


Mikula ne odvrati ništa na taj pozdrav, nego samo kradom poškilji na crnoga Jakova. 


- Ti si ukrao na vlastelinstvu L. osam purana, je 1' de?... - opet će juratuš. 

- Nijesam! Sa dvije ruke koje evo sabiste u te klete škulje ne može se uzeti ni ponijeti 
osam gospodskih purana! - pljunu Mikula baš u lice "klade", buljeći u zemlju. 


- Nijesi? Lako zato! Poškakljajte mu malo palce lisičinama, da se momak osvijesti! Istinu 
je duboko sakrio u tatsku dušu! 


Panduri izvadiše, naravnaše i zavinuše lisičinama. 

- Ej, stanite, stanite, ljudi i gospodo! Stanite, ako znate za boga i za poštenje! - izlanu po- 
korno tat Mikula. 

- Dakle? - ukopisti se juratuš. 

- Pišite litanije! Bog mi oprosti grijehe, a on oprašta svima koji se pokaju: ukrao sam ih 
upravo osam! Poštujmo sveti krst, ta nijema je zvijer, ne budi vam potuženo! - I opet 
pljunu lukavi tat Mikula. 


- Pa jesi li sam bio ili još kakvi ortaci? - vriskaše veselo juratuš komu je pero škrgutalo, a 
vlasi mu raspuhivao vjetar. 


- Šta ortaci? - iskesi se Mikula i žmirnu lijevim okom na crnoga Jakova. - Ta ja imam 
zdrave dvije ruke i hitre dvije noge poput jelena: pa da za osam glupih purana trebam 
još ortaka, ne daj bože! 

- Vidiš, vidiš, kako navija! Brine se za buduće dane! Poškakljajte ga, momci, jače! Lako za 
to. 


Panduri zavinuše, a lisičine tužno zaškripiše... 


- Ublažila vas majka božja! - kriknu Mikula namrgodivši lice. - Kad ne znate baš ni za 
kakvu šalu, a vi prestanite! Palci su ovo, doduše, moji, ali nijesu od gvožđa nego od me- 
sa i kosti, kakono i vaši! I tatski palci su ljudski. Ne dao bog da vaše tako navijaju i stežu. 
Dalje nije moći. Ah, moj dobri druže, Mato Zorkoviću! Neće ti zabijeljeti zora, nego će ti 
omrknuti crni petak! Sto ću ti ja? Pomozi si sam, pomoći će ti i bog! 

- Šta? Šta? Jasno, da čujemo! - skoči juratuš. 

- Svakomu svoje. Zaklela se zemlja raju da se svake tajne znaju! - zavapi tat Mikula, 
skrenuv opet pogled na crnoga Jakova. - Da, gospodo, pišite: Mato Zorković pomagao 
mi loviti, nositi i zakretati vratove gospodskih purana. Sta ćete? Kažu ga poštena, radina 
i valjana u selu; ali prohtjelo mu se puranovine, pa basta! Ako gospoda sve imadu što 
požele, nije tako suđeno nama seljacima!... 

Panduri se pogledaše a seljaci naokolo stadoše ne vjerujući kimati glavama. 

- Pa onda, kad je svemu kraj - počne tat vrtjeti glavom od lijeva nadesno - da vam bude 
čitava stvar na dlanu: još i sada sakrito je nekoliko tih nevinih purana u plastu sijena 
poštovanoga Mate Zorkovića!... 

Sve je to požudno nacrtao gospodin juratuš, a onda podigoše panduri "kladu", tat Miku- 
la se uspravi, a oni mu lako sapeše lisičinama ruke. Juratuš se povrati u sudnicu, a nakon 
kratka vremena otputiše se svi, pa i crni Jakov, u selo gospodara Mate Zorkovića, te rav- 
no u njegov dom. 

Premda bijaše radni dan, sabralo se putem izvjedljive djece, žena i muškaraca i tako se 
do kolibice Mate Zorkovića prikupio čitav provod. Pa se šaptalo, gurkalo, sažimalo ra- 
menima, uzmahivalo zamišljeno glavama i nagađalo ovo i ono... 

I prispješe do kuće Mate Zorkovića. Tat Mikula buljio neprestance u zemlju, pljuckajući 
sad nalijevo, sad nadesno. 

- Ej, na noge! - zakriješti juratuš - ima li koga u kući? 


Na taj povik izađe vesela i bodra lica lijepa Dorica: 

- Dobar dan, slavna i vrijedna gospodo! Što vas dobra nosi u naš priprosti dom? 

Sitni se juratuš lecnu, stane ruljiti svoj stršeći nos i šapne najprije sam sebi: - Vanitas vani- 
tatum! Dužnost je dužnost... strogo i ozbiljno! 

- Ništa dobro, nego zlo, moja ženska. Gdje je Mato Zorković? - vikaše juratuš... 

Žena se prepala, smrknula, zadrhtala: kakvi li su to iznenadni svatovi. Projuri joj dušom 
neka tamna i zagonetna slutnja. No hitro se osvijesti, ponosno dignuvši lijepu glavu uvis 
te doviknuvši tanko i glasovito: - Eno moga Mate u polju. Na, već dolazi ovamo. Neka 
bude zlo, ta to je svagdanji gost ubogim ljudima: ali poštenje je naše i čista duša! - us- 
plamtješe sjajne Doričine oči. Crni Jakov proždiraše tigarškom požudom taj divni ženski 
lik, zadubljen u teške misli i tajne osnove. 

- To će se umah vidjeti! - kopaše surovo juratuš dugačkim i suhim prstom svoj zaštrljeni 
nos koji mu je postajao još ružniji. 

Doskora je prispio Mato Zorković, jak i visok seljak, krotka lica, ali odrješita i jasna pog- 
leda. 

- Dobar dan, milostiva gospodo! - skine Mato klobuk. 

- Vežite ga! - ciknu juratuš pogledavši zlobno lijepu Doricu. 

Ona vrisnu i uhvati se za grudi: - Mato moj! Smiluj nam se, bože i Marijo! 

Seljak pritegnu obje ruke na svoja prsa, te će posve hladnokrvno: 

- Prava, zdrava i poštena da me vežete? Budi bog s vama! Gospodo i ljudi, to je pomut- 
nja! Mene da vežete? 

- Vežite ga! - tiše će juratuš, a panduri se primakoše k seljaku. On im poda ruke, okrene 
glavu prema ženi pa je smjerno utješi: 

- Dorice, mir! Kušnja božja. Čovjek ne dokučuje gdje sve bogu skrivi. Ženo, mir! Zakon, 
vele, da je od boga i vlast, vele, da je od boga! Vidjet ćemo što sve to znači. Duša nam je 
čista, pak neka bude i mirna pred olujom koju donose vjetrovi iz nepoznata nam svijeta... 
- Matu Zorkovića cijenjaše i poštivaše čitavo selo kao pametna, valjana i najrazboritijega 
seljaka. 

- Mato Zorkoviću! - kreštaše sada juratuš, kada svezaše panduri seljaka - ti si s ovim poš- 
tovanim svojim drugom Mikulom ukrao na vlastelinstvu L. osam purana? 

- Tko? Šta? - škrinu Mato. - Ja da sam ukrao, ne čuo vas bog, vi svi mahnitate, ili sam ja 
pao s crkvenoga tornja na glavu pa ne znam što to oko mene biva? Ja ukrao... Tko to re- 
če? 

- Ovaj poštovani drug tvoj, Mikula! - zacvili jače gospodin juratuš. - Ne navijaj i ne mud- 
ruj. Takvoj filozofiji hitro lisičine zavrnu jezikom! Da vidimo! Pričvrstite ih onako čestito. 
I panduri se latiše posla. Seljaci se stadoše zgražati. Žene udariše u plač, a uplašena djeca 
bježahu, ogledavajući se izdaleka na taj tužni i kobni prizor. Dorici omrknu čelo, ali pla- 
kala nije. Samo doviknu svome drugu: - Mato moj, ja ne plačem! Božja kušnja, ti si nevin! 
- Mir! Šuti, babo! - izdere se juratuš. Oči crnoga Jakova sraziše se katkada s huljskim pog- 
ledima tata Mikule... 

- Nategnite i poškakljajte! - rugom će patuljak juratuš. 

- No, jesi li pokrao purane s vrijednim svojim drugom Mikulom? 

- Nikada! Nikada! A vi čupajte živo moje meso s usijanim kliještima: nikada! 

- Poškakljajte jače i žešće! Kada mu ispod nokta prokipi mužačka krv, izbljuvat će tajnu 
svoje tatske duše!... - surovo će juratuš. 

- Stani, gospodine! Ako ti znaš i vladaš zakonom: to, kako ti pravo, tako bilo tebi zdravo 
i porodu tvomu! Ali me ne nazivaj tatskom dušom. Bog je velik i kad se on sori na ljude 
nepravednike, jao si ga njima tada! - odvrati seljak, a taman oblak sjedaše mu na izmu- 
čene obraze. 


- Vidiš ga, on će mi još evanđelje čitati! Stisnite, neka pucaju nokti!... 

Ispod nokta briznu mučeniku topla krv... On se i ne maknu. 

- Ha? Hoćeš li sad priznati, filozofe? - vrisnu ljutito juratuš. 

- Nikada! - odvrati prezirno seljak i skrenu glavom prema svojoj ženi. - Samo mir, ženo, 
božja pravda veća je i silnija od neba i zemlje!... 

- Sada naprijed! - tiše i zabezeknuto će juratuš, a nos mu se još jače uštrljio uvis... - Da 
vidimo gdje su sakriti purani. Uzalud mu njegova tvrda i okorjela kvrga-glava! 


Tat Mikula vodio ih do plasta sijena. - Tražite ovdje! - zamahnu on rukom. Panduri sta- 
doše prekapati i izvlačiti sijeno, a napokon izvukoše pocrkale purane... 

- O, bože, što li sam ti toli teška skrivio!... - zavapi Mato Zorković. - Čije li je prokleto ma- 
slo? I zašto je to sve tako udešeno?!... 


- Sada ga prikopčite k poštovanom drugu Mikuli, a purane im privežite o ruke neka se 
kite i diče junaštvom svojim, pa hajde ravno u našu sudnicu!... Naprijed! 


Dorici je ponestalo daha. Počne se hvatati za grlo, prsa, i sruši se uz stijenu kolibice svoje. 


Seljaci i seljanke tiho i zamišljeno odoše k svojim kućama. Sad ih zaokupi sumnja, poki- 
mavahu glavama kada u sijenu pronađoše purane, svaki je svoje mislio i svaki je na svoj 
način tumačio i dokučivao tu tajanstvenu zgodu. Ali baš nitko ne priskoči k ubogoj Do- 
rici. 

Nitko? Crni Jakov nađe se uz nju. Navlaživši lijepoj ženi mokrom maramom sljepočice, 
uzdignu ona vjeđe i uzdahnu. 


- Osvijesti se, ženo! Nesreća je, ali pamet u glavu. Ja vidim da tvoj Mato nije kriv, da je to 
neka spletka toga seoskoga tata Mikule. Nije pak tvoj muž prvi ni posljednji koji bi mo- 
gao trpjeti ni kriv, ni dužan, i osramotiti se. Ustani, ženo, osvijesti se! Ne čekaj ti na boga 
i na pravicu. Bog je daleko i visoko, pa se briguje za nebo i zemlju, a na ljude zaboravlja! 
Pravica? Hm. Ona često spava kano da je zaklana. A često joj gospoda zavežu oči baš 
onda kada joj dolazi pod ruku prav i zdrav, pa ga ošine da mu moždani prskaju iz glave. 
Neka apelira! Na koga? 


- Ništa, draga moja - odahnu iza dulje stanke crni Jakov - ništa, već ti slušaj mene. Put 
pod noge, pa za mnom! Potvorio ga tat Mikula da je s njime pokrao purane na našem 
vlastelinstvu. Što ćeš? Ta historija može se vući od nemila do nedraga, a tvoga će Matu 
batinati na mrtvo i stezati u lisičinama, kako evo danas, do sudnjega dana... Moj gospo- 
din i gospodar na vlastelinstvu milostiv je, dobar je, milokrvan i mlad... Ti suzama i rije- 
čima, a ja kojom zgodnom i pametnom, pa je tvoj Mato već danas slobodan i doći će ti 
kući - pjevajući! Osvijesti se, saberi se, mlada ženo! Slušaj me, nećeš se lje kajati!... 

- Kamo da idem, čovječe božji? Komu? Pa zašto da ga molim? Ta moj Mato je čist kano 
ono nebesko sunce! Bogu ću se ja moliti i nikome drugome! - uzmahnu rukama gizdava 
vila. 


- Držah, kako si lijepa da ti je takva i ženska pamet! Prevarih se. Tko veli da je Mato kriv? 
Ali, dokle ga pravica vagne na svojoj krhkoj vagi, načekat ćeš se ti, draga oholice ženska, 
i najesti crne pogače što ti ju je umijesila nesreća i zao udes. Ovako, da slušaš mene, jošte 
je danas Mato slobodan i prav -a riješit ćeš ga paklenih muka što mu ih sprema tobožnja 
pravica. Dva-tri slova moga milostivoga gospodina, a Mato je prije doma nego li se ti 

vratiš iz vlastelinstva - nagovaraše žestoko crni Jakov ubogu Doricu, dozivajući susjedne 
žene i seljake neka i oni kažu ne ima li pravo i nije li to jedini spas da što hitrije oslobodi 
svoga Matu... Vjernomu sluzi grozničavo podrhtavaše lice. Stala mu je kopati po glavi 
misao kako će trebati izvesti drugu, puno težu osnovu, ako ne uspije ovdje... 


Gizdava vila klonula glavicom griskajući prste, dok su na poziv crnoga Jakova nadošle 
seljakinje i seljaci odobravali slugin savjet. To da je doista jedini pametan put kojim će 
najprije spasiti svoga nesretnoga druga... 

Dorica se napokon skloni te namoli nekog seljačkog starca da dođe s njom u dvore sus- 
jednoga vlastelinstva. 


Crni Jakov žurio se kano da ga srde tjeraju, šapćući sam sebi: - Svrhu sam polučio! Oh, 
samo da mi još putem ne izmakne žrtva!.. Gizdavu vilu, kojoj čas zapinjahu koraci s neke 
tmaste i tajne slutnje, a čas joj nada tjeraše plamen u obraze, tješio je lukavi sluga nebom 
i zemljom i svim, što je mogao ishitriti u svojoj lažljivoj duši... Isti seljački starac, bijele 
glave poput ovce, kimnuo bi kadšto pouzdano i spokojno: - Ta drukčije ne može ni da 
bude! Kako da ne bi njega prava i zdrava još danas pustili na slobodu! On da krade tuđe 
purane? O, bože moj! Ja znam kad se rodio, i otada vazda ga pratim brižnim očima; ne bi 
on ni crva ni mrava zgazio na putu, a kamoli da dira u tuđe! Bože moj, kako li se to sve 
mijenja na ovom svijetu!... Pravica je krivica - a krivica je pravica! 


- Tu je! Imamo gizdavu vilu! - dopuza crni Jakov u polumračnu sobu onda mladoga Me- 
cene. 

- Da je ovdje? - skoči raskalašeni gospodar, a krv mu stala igrati čitavim tijelom, sapinjući 
isti dah u grudima. - Ej, huljo kleta, ako li lažeš, remenje ću rezati s tvojih garavih leđa! 

- Jest, ona je pod ovim časnim krovom, milosti vaša! A vjerni sluga prije će propasti u 
crnu zemlju negoli slagati pred svojim gospodarom. 

- A kako li si mi to opet ishitrio, luciferska crna glavo? - počne gospodin trti bijele ruke. 

- Hm! Kako! Pa da nije nešto pameti u toj ružnoj glavi, zar bih ja bio najpouzdanijim slu- 
gom milosti vaše? No, pečenka je tu, ražnju izmaći neće. Sad mogu reći kako se sve to 
snovalo i kovalo... - I nato garavac ispriča čitav događaj što ga je zamislio. - A lijepa Do- 
rica došla je ovamo u naručaj milosti vaše da isprosi slobodu i poštenje za svoga Matu - 
dovrši slavodobitno sluga. 


- Neka dođe, neka dođe gizdava vila! - viknu nestrpljivo mladi razbludnik. - Majstor si ti 
pa ja i plemenito nagrađujem tvoju vjeru i brigu tvoju! - i gospodar dobaci pohlepnome 
slugi kesu. - Sutra se vidimo! Gizdava vila isprosit će milost, kako ne? Neka mine ova 
noć, a sutra će već biti slobodni i taj Mato i taj tepac Mikula! A ti, najprepredeniji majsto- 
re, grijat ćeš se i nadalje na milosti gospodara svoga! Hajde! Da nitko ne smeta gizdavoj 
Dorici dokle bude ovdje tražila pravicu za svoga bračnoga druga! Ha-ha! Po starom obi- 
čaju - znaš - zagrozi se gospodar prstom kad je odlazio previjani sluga. 

- Dorice, sada naprijed! Samo hrabro i junački. Milostivi gospodin je široke volje. Bit će 
milosti puna pregršt! Znao sam ja, gizdava moja vilo, samo naprijed! - cerio se zlobno i 
ružno grdni sluga, uhvativši za ramena lijepu ženu. - Oh, da je meni dijeliti milosti - ka- 
ko mojemu gospodinu - hi-hi! 

Dorica se stala pouređivati, a onda povuče seljačkoga starca: 

-Ivi ćete, Martine, sa mnom! Lakše će nam vjerovati milostivi gospodin... 

Starac se krotko otkrije, gladeći si desnicom bijelu glavu. 


- Šta još ne? - skoči iznenada crni Jakov. - Kakvi su to opet hiri, luda ženska glavo! Niti 
sam je rekao da je ovaj starac s tobom, niti je milostivi gospodin dozvolio da mu on dođe 

prodikovati. Čast našemu starcu, no on te neka čeka da te otprati sretnu i utješenu opet 
kući i da zna pripovijedati o dobroti našega krasnoga gospodara. Hajde samo naprijed! 
Pomisli na nesretnoga svoga Matu! Ulazi! 


Gizdava vila prekorači prag odaja mladoga i bijesnoga Mecene. Iza nje biše vrata zatvo- 
rena i zaključana. 


- Starče, dođider na čašu gospodskoga vina! - doviknu crni Jakov sjedoglavu seljaku što- 
no se skučio ispod stuba gospodskoga dvora, izgledajući lijepu Doricu dok se vrati obda- 
rena slobodom svoga supruga. 


- Hvala! Hvala, dobri moj gospodine! Okovala vam se ova u zlato. Baš sam se umorio, 
prateći na iznemoglim nogama ovamo ovu našu nesretnu, ali dragu susjedu... Dao bog 
samo sve dobro. Valjani su to ljudi, gospodine moj! - I starac se odvuče za crnim Jako- 
vom preko pet hodnika i preko nebrojenih prostorija, dokle dospješe u neku vlažnu spi- 
lju gospodskoga dvora. Tu starac ljudski nagnu iz puna vrča. 


- Juh, kako to grije! Bog vam dao zdravlje i veselje! Tu u vas bit će čestit i blažen život! - 
pljucnu zadovoljno starac mokrim ustima, štono bijahu prije suha i pusta poput gladne 
godine. 


- Samo povucite, starče, koliko vas volja. Pehar je pun i dubok! Ovdje ima takve kaplje 
više negoli u vašem studencu žive vode! Samo povucite - nije toga svakoga dneva. Žido- 
vima je bog samo jedanput prosuo slatke mane, kako ono govori Sveto pismo! - nutkaše 
crni Jakov žedna starca, koji je vinom tažio i svoj glad. 


A starac se nije dao dugo nagovarati. I umorne oči stadoše mu se stiskati na drijem i sko- 
ro mu je ponestalo svijesti. 


- Samo, samo to... - tepaše on... - naša draga gizdava vila pitat će za me, tražit će me... 
Recite joj, vrijedni gospodine, da sam tu. Dobro mi je, ugodno mi je... Oh, mi ubogi selja- 
ci! Neka samo dođe ovamo! I ona valja da potegne iz toga slatkoga pehara... A njezin 
vojno... poštenjak! He... he! Sve će se dobro svršiti... On da je krao purane!... Fuj... - klima- 
taše starac, držeći sveđ čvrsto slatki pehar... - Recite joj, recite... - Starac klone na stol, ali 
pehara nije pustio... 


Crni se Jakov odšulja napolje poput himbene mačke. Tiho i oprezno puza po stubama 
pred zabravljene odaje milostivoga gospodina i prislanja uha na ogromnu bravu... 


- Uh! - zahripi kukavac... - Vrisnula je, zajauknula je... Ah, sada stenje... Ej, ej! Ohola mu- 
žačka vilo... puna pregršt milosti! Alaj si mi luda! Moglo je to biti a da se nismo mučili i 
napinjali. Moglo je to biti a da nije ovdje umiješao svoje duge prste i proklete moždane 
seoski tat Mikula... Moglo je to biti a da nije trebala brizgati rujna krv iz palca tvoga dra- 
goga klipana Matije! Eh, rekao sam ja: meni prvi kraj, pa će dosta ostati za moga gospo- 
dina! Ne treba da baš gospoda u svemu budu prvi! - Ali da! Gizdava vila Dorica!... Smo- 
tali smo te! Tuži sada bogu - ili vragu!... Hi, hi, hi! Ala je vrisnula! Ala je jauknula! Što će- 
mo? Zemaljska gospoda - jesu zemaljska gospoda! Oni su bog - oni su zakon! Oni su sud 
- oni su apelacija! Oni su pravica - puh! Pravica? - Oni su krivica!... Na zdravlje ti bilo, 
gizdava vilo Dorice! Na zdravlje!... Sutra si moja. Dočekat ću te poput haramije gorskog 
vuka! Bačeni zalogaju - suvišak s gospodskog stola! Baš mi gori želudac - baš mi se usta 
zalijevaju vodom!... Teško li pregaram. Tu bih za prvenstvo pred svojim gospodarom sve 
dao, sve poklonio! Ali, ti si kriva, gizdava seljačka vilo, osvetit ću se!... Hoj - hoj!... - stis- 
nu supijana nakaza vlastelinskoga škribana krute pesti i škrinu zubima, šuljajući se nat- 
rag po stubama do spilje gdje je zahrkao pijani seljački starac uz pehar paklenoga pića... 

- Brr! Toljago kmetska što li si mi se složila kraj pehara? To li je tvoje čuvanje vaše seljač- 
ke gizdave vile? To li je tvoja svijest? Duša tvoja? Ti stari kmetski apostole? - - Skoči na 

noge! Ta dosta je vina u gospodskim podrumima. Oteše nam ono što je najbliže raju - a 
mi se topimo u njihovu vinu!... - stade kričati zažareni škriban. 


- Sta se izdireš, glupane!... Istrusi samo, a onda ćemo mi drugi... Znaš! - mrmoraše 
omamljeni seljak, mahnuvši rukom iznad glave i prevalivši pehar. 


Ostatak vina prolio se, a pehar oteturao i tresnuo o pod... - Šuti, ludo, glupane... vino... 
vino... Iho!... Naša lijepa Dorica... iho... - topkaše starac nogama i rukama, ali pijane glave 
nije mogao podignuti sa stola. 


- Šta ću s ovom seljačkom mrcinom? Opio se kano klada! No, to sam i htio... ali sada... 
Eh, lako za to! -iskesi se crni Jakov... 


Već je pao crni mrak na vlastelinski dvor. Sve je zamuklo u dvoru i naokolo, a crni Jakov 
izvlači pijana starca iz dvorske spilje, uhvati ga oko pasa i natovari na bedeviju, štono je 
mirno stajala kano da si je stvorio od drveta. I crni Jakov poskoči, pritegnu pijanog selja- 
ka k sebi i potjera bedeviju u crnu noć. 


Za kratko vrijeme iza toga zaštektaše psi u selu Mate Zorkovića. Konjanik, crni Jakov, 
skrenu u najbliži grm nedaleko od kolibe Zorkovićeve, skoči s bedevije te izvali pod grm 
starca, koji spokojno nastavi svoj san kano da se na mekanoj postelji okrenuo na drugu 
stranu... 


- Hvala ti, pouzdana dušo, dobro si čuvao našu gizdavu seosku vilu! Nazdravlje!... - I 
vjerni sluga udari nogama o trbuh bedevije, okrenuvši natrag i pojurivši put vlastelin- 
skoga dvora. 


... Prvi prosjev zore pretvaraše noćnu tminu u sijerasti jutarnji sumrak... Po selu zaklopo- 
taše pijevci svojim krilima i stadoše kukurikati onim melankoličnim pjevom, naviještaju- 
ći seljačkom puku dan i sat kada mu valja prodramiti se, skočiti iz ležaja i pripremiti se 
na svagdanji teški rad... 

Starac se prodrami te stade trti oči rukama... - Bože moj, hvala ti i dika budi! - prekrsti se 
pobožno i sumnjivo. - Gdje sam ja? Šta je to? Kano da me oblak bacio?... Napolju! Gdje je 
moj dom? Gdje je moja oskudna postelja?... Da li snivam?... - počne zijevati starac, pipa- 
jući bijelu glavu, dršćući od zime... - Ta sav sam nekuda vlažan: prokvasila me noćna ro- 
sa. A hladno, hladno je u mojim kostima... Nuder, šta je to bilo? ... Odvukli Matu Zorko- 
vića... Kako odvukli? Radi krađe. Njega, radi krađe! Hm, ludost! Onda me pozvala giz- 
dava Dorica... Upravo mene? Da, pozvala me da je pratim do susjednog vlastelinstva da 
isprosi milost, šta li, za svoga Matu? I pratio nas i nagovarao onaj crni jakreb... Doveo 
nas u dvore, nekakve proklete zidine... A onda? Dorica ode prositi milost, a mene odvu- 
če onaj garov... i pun pehar... ija ovdje? Čarolija - vještice!... Zaman ne zovu to vrlo čelja- 
de gizdavom vilom... 


Starac ustane i puhne u zrak kano da mu je netko ustavljao dah... 


- Tu je kućerak Zorkovićev? Ondje je naše selo i moj dom? Šta je sve to? Ja ipak ne sni- 
vam... Eh, bilo što mu drago, meni je hladno, hladno... Idem u svoj dom, u svoju kukav- 
nu posteljicu, ali je ipak u njoj toplo... Idem... Kada svane bijeli dan, onda ćemo bolje vid- 
jeti i razumjeti što je sve to bilo? Na što sve te čarolije?... - Bjeloglavi se starac prekrsti još 
jedanput i stade moliti Očenaš i Zdravomariju... pa teškim korakom otetura u svoj dom... 
Samo kućni pas doplazio je za njim, ližući mu s poštivanjem i odanošću s noćne rose 
prokvašene seljačke gaće od konopljena platna, nedavno ubijeljena i krupno satkana. 

Bijeli dan je osvanuo ali sunce se još nije pomolilo na istočnom zreniku. Crni Jakov skoči 
s ležaja vrlo udobna u svojoj izbici i počne protirati oči. - Dan je! Dan, a meni tako šumi i 
kljuje u glavi. U sljepočicama kano da ruju crvi! Uh, svega bijaše dosta, i onoga ludoga 
seljaka isturah odavle te ga bedevija ponese malone u njegov dom. No, i grm i zelena 

trava dobra je postelja za hrapavu mužačku kožu! Fuj! Čemu sve to? Hm, ludo pitanje. 
Ne šumi, ne kljuj tako u glavi! Na, strpi se samo malo, dokle saberemo pamet i sile!... 


Nato crni Jakov korakne dva koraka do pehara i salije na glavu vodu. Nakvasivši pokor- 
no voda tu ružnu i kvrgastu glavu, protoči se lijepo po zemlji i sabere se nekako ljenivo u 
kut škribanove izbe koja bijaše nagnuta na jednu stranu. Tu stvori mutnu lokvicu kano 
da je u se sabrala svu grešnu dušu previjana vlastelinskoga sluge. 

- Aha! Sada će biti bolje! Vi, požderusi, vi mali i veliki crvi što na jagmu kljujete i rujete 
po mojoj glavi, mislim da će vas utažiti ova hladna popara... Tako, tako, doista prestaju. 
Jošte se nije pomolilo sunce! - zijevne tromo crni Jakov - sada će valjda biti dosta tomu 
našemu gospodinu! Eh, muškaračka Putifarka skoro će toga ženskoga Josipa izbaciti i is- 
turati preko praga napolje! Hi, hi, hi! Gizdava vilo Dorice, hoćeš li pripovijedati svome 
dragome Matiji... hoćeš li? Aj, šta da se za to brinem! Treba da i ja uberem svoj ujam! O, 
hoću, tako mi mog ružnog i garavog obraza, hoću! Eh, šta ćemo, ne možeš me sravnjava- 
ti sa svojim Matijom; bogami, ako ga i strpasmo onako lopovski u sudačku buturnicu, 
ipak je momak od oka! No nisam dakako ravan niti našem mladom gospodinu, a osvetit 
ću se ja, osvetiti! Šta je trebalo svih tih osnova, zanovijetanja i čak uplitanja seljačkog tata 
Mikule! Moglo je biti drugačije, a ti nijesi htjela!... Da vidimo! - škrinu napokon crni Ja- 
kov i skakaše po svojoj izbici poput divljega vepra. - Dugo, dugo traje sve to - šaptaše 
zlovoljno polupospan Jakov. - Đavo si ga znao ne bi li lijepa Dorica zakopala svoje bijes- 
ne nokte u bijelo grlo mladoga gospodina prije negoli je prisili na vjerolomstvo... Eh, 
ipak je škakljivo. 

Sada je crni Jakov polaganije šetao, a napokon se domisli ne bi li bilo dobro obući se. 

- Ne, ne onako! Stanider ti! Stani!... 

Tu je nešto začuo crni svat. Grune preko praga i odšulja se poput mačke do stuba... 


- Eh, svršeno je. Zalupnula vrata. Čekat ću baš ovdje da joj pogledamo u junačke oči... da 
je pogledamo... 


Gizdava vila, pognjurena, satrvena, uništena, jedva se micaše niz stube. Duboko joj upa- 
doše oči. Neko tiho, pregarajuće nerazumljivo ludilo kano da joj izjeda lijepe poteze lica. 
- Bože, bože... - šaptaše nesretnica... - To je san, grozota! Šta?!... Ha, ha, ha! - udari u stra- 
šan, bijesni rozgot. - Ta mi smo ništa! Ta mi smo smet, skot!... 

- I moj će dio biti! I meni pripada dio!... - škrinu prigušenim glasom crni Jakov, obuhvati 
lijepu ženu oko pasa i pohrli s dragim teretom put tamne izbice kano pobješnjela zvijer 
sa svojom žrtvom. 


Gizdava vila razrogačila oči na taj neočekivani napadaj... Umorstvo je dokrajčeno: a evo, 
ova nerazumna i nesmiljena zvijer oskvrnjuje već umoreno tijelo... Žena iznenađena i 
nesvjesna u prvi tren iščupa pune šake crne i blatne grive iz glave vlastelinskoga škriba- 
na, a onda zadere svoje nokte u njegova ušesa, da je zajauknuo i zatulio, a krv je promili- 
la kroz ženske prste. - Grizeš... ujedaš! Ali, ipak ćeš i meni platiti!... dunu bijesno crni Ja- 
kov kada je već preko praga svoje mračne izbe provalio sa žuđenim plijenom... 


- Osveta je moja!... Gizdava vilo Dorice! 


Tko bi poznavao ljude u srce i dušu? Bog, hvala mu i dika budi, nitko drugi - mudrovaše 
seljak među svojim drugovima što lijeno posjedaše na jaku i debelu klupu pred općin- 
skom sudnicom koju su u potrebi izvlačili panduri na sredinu dvorišta i batinali na njoj 

uboge osuđenike. - Evo, Mato Zorković, najpoštenija duša u selu, pa krade s tatom Miku- 
lom kokoši. Govorili i natucali što vas volja, čist posao nije čim iskopaše iz sijena ukra- 
denu živad!... Eh, zakon je zakon, a bog je bog: sudac kroji zakon, a bog zapovijeda! 
Muh... nijesam pravo rekao! Bog kroji zakon, zakon zapovijeda, a sudac kroji pravicu... 

- Baš ti naši najpošteniji, to su pravi!... - pljunu drugi seljak prezirno i zaškilji naokolo ne 
bi li ga tko vidio i čuo... Mato Zorković! Tko bi ga znao? Ljeskova mast valjda će izmami- 
ti istinu napolje... Samotno živi u svojoj kolibici. Gizda se on i žena mu. U nje lijepo lice i 
obli struk; u njega muževna jakost i odrješitost; pa se to grli i mazi poput golubova. Ce- 
mu tako samotno? Da koji put skoči među nas, eto svjedoka: Mato bijaše te i te noći kod 
kuće, pa bi tat Mikula ostao praznih rukava. Ovako bit će zlo. Gizdava vila Dorica ne 
može pravo svjedočiti. Njoj ne vjeruje zakon ni sudac, a bog ne progovara svake subo- 
tela 

Tako preklapahu seljaci crno i bijelo, lijevo i desno, izgledajući pravicu u svojim stvari- 
ma... 

Mimo sudnice prošao je seoski župnik, otirući s mekanih obraza krupne kapi znoja. Spje- 
šio je sa svojih livada put župnoga stana, domahujući izdaleka velikom modrom mara- 
mom: - Na - mrmljaše teško i sporo - već je sunce prevalilo preko polovice neba, a on se 
jošte ne sjeća da treba zvoniti podne... - Uistinu, zvonar nije nikada prije zvonio dokle 
mu ne bi naložio gospodin župnik. 

Uto zacilikne zvono s drvenoga tornja seljačke crkve a škripanje greda čulo se čak do su- 
dnice... Župnik stisnu modru maramu i sklopi ruke na anđeoski pozdrav... 

Seljaci prekinu svoje razgovore, hrleći pred župnika da mu iscjeluju ruke... 

- Ave Maria, gratia plena... Bene, bene, moje drage ovčice... Samo se lijepo pomolite bogu - 
odvrati župnik seljacima i nastavi svoju latinsku molitvu... 

- Hvala bogu, vidi se da je gladan kada je već izdaleka tako žestoko uzmahivao mara- 
mom pospanomu zvonaru da već jednom udari u svoje crkvene gusle... - zijevnu sudački 
pandur u trijemu sudnice, skinuvši službenu kapu i prekrstivši se smjerno... 

- Štefina! Štefina! - pomoli juratuš sitnu glavicu na vratima. 

- Zapovijedajte, milostivi! 

- Pusti napolje Matu Zorkovića! Neka se nosi doma, otkuda je i došao! 

- Pusti napolje?... - zinu pandur, pogrebavši se iza uha... - Što... što... što nije tat? A pura- 
ni? 

- No, šta si se raskrečio ko da ti lopatu uvališe u pandursko ždrijelo?... Pusti napolje Ma- 
tu Zorkovića, pa basta!... Jesi li čuo, zijane? 

Tužna i blijeda lica popostao je Mato pred seoskom sudnicom... 

- A što sada? - okrene se k panduru. - Jučer sapeste me, iskrvariste me, evo još mi se ni 
nevina krv ne osuši na prstima! Onepošteniste me: a što sada?... 

- Ajde, ajde doma, zvekanoviću! Slobodan si pa šta ćeš jošte? Oprostilo ti, pomilovalo te, 
pa ajde! Pjevaj si, jujuškaj, samo da je tako!... - mahnu ključevima okorjeli pandur. 

- Tko me je pomilovao? Tko mi je oprostio? Ja nijesam ništa skrivio! A moje poštenje? 

- Lari, fari! Ne napijaj kano da si u kmetovskim svatovima! Hm! Poštenje - poštenje! Taj 
bi se i bunio, kano da se još kod seljaka radi o poštenju?... Aj, bog da živiš, brajane moj! 
Ajde, ajde! Hvali bogu i gospodi da te ne povalismo na onu klupu, onda lje ne bi ispiti- 
vao za svoje poštenje! Kada čovjek ustane s ove tvrde klupe onako sa dvadeset i pet ljes- 
kovača - onda mu se ne rači pravdati o poštenju!... Ajde, ajde! Ne zanovijetaj i ne predi 

gdje konci pucaju! Bježi kući dokle grmi i bljeska. Ne čekaj i ne oklijevaj dokle grune tuča 
i krupa!... 
I pandura nestalo u sudničkim hodnicima... 


- Pa tu vlada pravica? - namrgodi se izmučeno lice poštenoga Mate Zorkovića, a pesti 
mu se zgrčiše, i on se udalji od sudnice, zaputivši se put svoga sela i doma svoga... 


Pognjurena, satrvena, iznemogla skutrila se na hladno tlo kolibice svoje - nekad gizdava 
vila Dorica, a sada posljednji stvor na tom crnom i kletom svijetu. Pridušeno ludilo, igra- 
juće bjesnilo izjedalo joj srce i dušu... U glavi kano da joj gvozdena ruka hvata i stiskuje 
pamet preko koje svaki čas proleti nekakva topla magla te joj zamračuje vid... Pričinja joj 
se kano da više ne postoji, kano da je napustiše sva uda, kano da je i tijelo ostavilo... 


Mato stupi u dom i kliknu tužno: - Ženo draga, Dorice moja!... 
Ona i ne podignu očiju... 
- Mani me se!... - prostenje groznim i promuklim glasom... - Mani me se!... Ove proklete 


oči, ovo prokleto tijelo, ovo prokleto lice moje!... - i žena zagrebe noktima u svoje vlastite 
obraze... - Oh, da su ga crne koze rastočile, oh, da su mi oči ispile ljute zmije. 


- Ženo draga, šta je? Zar ti je bog pamet pomutio?... vrisne preneražen Mato Zorković. 


- Mani me se!... zaškrinu nesretnica... - Na, slušaj: što je sve to bilo. Čemu ti gromovi?... 
Slušaj! Samo još dotle da me ne ostavi pamet! Samo još dotle budi mi jasan vid! Samo još 
dotle izdržala me duša i srce na besjedi!... Cuj, nesretniče... 


Nato se žena uhvatila rukama okolo nogu bračne postelje, razgalila čitavu povijest od 
jučer do danas. 


Mato Zorković huknu i ruknu nerazumljivo i grozno... Na ubogu ženu nije ni pogledao... 
Poleti na tavan, poleti k plastovima sijena, poleti i k drugim zgradama selišta svoga... 
Sve to bijaše kratko i hitno... Onda pograbi tešku i jošte novu, nedavno nabrušenu sjekiru 
i kano da ga vjetrovi odnesoše put lugova i put velikih šuma... 

Nije dugo potrajalo vrijeme, a iz slamnatih krovova izvije se dim. 

Ispod dima stanu lizati crveni plamenovi na sve strane poput "gorućih jezika"... Plastovi 
sijena buknuše a nekakav težak, no trom i tih vjetar prostruji zrakom. 

Samo djeca, gdjekoji starac i žene gospodarice bijahu u selu... Stade vrisak i vapaj: 

- Vatra! Vatra! Vatra! Pomoć, pomoć, pomoć!... 

Najprije dotrčaše djeca bosonoga u zamrljanim košuljicama... Čučnuše na seoskim pu- 
teljcima i čudom stadoše gviriti u silan požar... - Oh, kakva li je to peć! - kliknu neki ma- 
lješac, živahna, ogorjela vrata a bijele glavice, pa kad mu drugi derani ne odvratiše ništa, 
potegne natrag u šupljinice nozdrvica blatne sluzove svoga nosića štono mu navirahu na 
usnice te stade drvcem kopati po stazi, kano kakav Arhimedes naivnoga i nevinoga dje- 
činskoga svijeta... 

- Podajte vedrice! Pograbite brente! Da polijemo! Možda im što spasimo! 

- Vidite, nikoga nema doma. Njega odvukoše jučer a ona je pošla da isprosi milost, pra- 
vicu... ali se još povratila nije... Oh, nesreća, nesreća... kada zamahne, onda jao i poma- 
gaj!... 

- Vode! Vedrice!... 

Tako se vikalo i lomilo rukama. 

Neki pohrliše na vodu, ali daleko je to bilo: neznatan studenac i plitka mlaka. I dokle do- 
turaše dvije-tri brente vode, već je plamen obuhvatio drvene stijene kolibe. Za plastove 
sijena nitko nije ni mario, kravicu i volove izagnaše napolje... 

- Povucite! Priskočite! Polijte ondje!.. 


I grunuše dvije-tri vedrice vode. Ali to bijaše kano da je nekoliko kišnih kapljica škronulo 
u zažarenu pustaru pijeska... 


- Tu nema pomoći! - dahnu jaka i krupna žena, doturavši novu brentu vode... - Zalud 
vika i trud! 


- Nema! Nema!... Ljudi božji, zlo se survalo na naše prijatelje kano potop nebeski... Pro- 
pali su oni, propali!... - trčao je onaj starac što je jučer Doricu pratio na vlastelinstvo, jadi- 
kujući i naričući a suze mu se pretočiše na bijele brke... 


U taj tren zastenja mukli ženski glas iz kolibice. 


- Smiluj nam se, Isuse i Marijo! U kolibi ima živi stvor!... Pomozite, izvucite! Oborimo 
vrata!... 


I vrata se otvoriše a iznutra prosuklja gust i crn dim. Gizdava vila Dorica, izgrebenih, 
okrvavljenih obraza, gologlava i razbaukana, sune među svjetinu... 


- Ha! Ha! HA!... Gori, gori, gori! I tako je pravo... Isčupali nam srce, izvadili nam dušu, 
zatukoše nam pamet!... Ha, ha, ha! Svemu tomu krivi su lijepi obrazi i crne oči gizdave 
vaše vile Dorice!... Ha, ha, ha! Lijepa!? - siktahu oskvrnitelji... - Lijepa!... Samo majka bož- 
ja je lijepa - a mi? Skot i smet!... Dajte mi srce! Dajte mi dušu! Dajte mi pamet moju!... 
Uhvatite seoskoga tata Mikulu... on je to upalio: neka izgori živ! Pograbite onu kletu cr- 
nu nakazu - u dim s njime! Udavimo ga!... A ja ću oskvrnitelja, on je moj! On je moj!... 
Ljudi se ugibahu pomahnitaloj Dorici, uzdišući i odgonetajući njezine vapaje i usklike. 

- Sve ja znam! Sve ja razumijem!... - počne sada odmatati onaj starac što je jučer otpratio 
Doricu. 

-Itisitu! - upilji u nj gizdava vila krvave i bijesne oči. - I ti si tu! Sprovod bijaše veseo, 
da! I zakopali ste me! Pa kuda si umaknuo, nevoljo stara... Kamo te sakriše?... Ha! Ha! 
Ha!... - prasne opet u ludi smijeh i stade se kretati na jednoj nozi... Iznenada joj sune neš- 
to u glavu... 

- Ali vjenčanu krunu u škrinji? Ne, ne! Sve neka proždrije oganj; ona mi neće izgorjeti, 
ne!... 

Dorica poleti među plamteće grede i posegne nekuda rukama. Užarena greda oskliznu 
joj se preko desnog obraza i ramena... Ona užasno jauknu i sruši se među grede... Pla- 
men joj se uhvatio za kose i odijelo. 

- Jao ljudi! Ne dajmo da živa izgori! - vikahu očajno seljaci i žene. 

- O, sada te pak ne dam! Sada mi te oteti neće! Sada me neće prevariti kako to jučer ura- 
diše! - vapio je starac, njezin jučerašnji pratilac, srnuvši u vatru... I natčovječnom jakošću 
iznese nakaženo žensko tijelo iz vatre i sam se sruši pokraj nje. Starcu obliznu plamen 
brke i zadnji dio bijele kose na glavi. Planula mu i lanena košulja na ramenima... 


Ljudi opkoliše i starca i Doricu te najprije pogasiše plamen. Starac se doskora osvijestio. 
Dorica je nešto isprekinuto i nerazumljivo buncala u nesvjestici. Desno lice ispržila joj va- 
tra do kosti i desno oko - štono se veli - do moždana. Seljakinje skinuše s plota ljesu i po- 
nesoše nakaženo žensko tijelo u dom seoske vračare. 


Na selištu Mate Zorkovića sve je izgorjelo do crne zemlje, a pod večer kada se ljudi po- 
vratiše sa svoga rada ili sa tlake, zgrnulo se gotovo čitavo selo te stalo što vodom, što na- 
kopanom zemljom trnuti ugarke od greda... 

- Jedino mi samo kopa po glavi: otkuda taj izvanredni požar na Matinu selištu? Pa po 
bijelu danu? Njega da nije nitko vidio? On da se nije iz sudačke tamnice ni vratio svojoj 
kući? Kako bi to moglo da bude? Kuda ga nestalo?... Priznajem da nijedna moja krađa ne 
dosiže ove lopovštine; ali ja nijesam bio sam. Gospoda, i te kakva gospoda! A bijahu da- 
režljivi i dijeliše blagoslov baš obilato! Zveči to čudnovato u mojim džepovima... Eh, s 
Ciganima mešetariti nije tako izdašno! Pletu i metu, lupaju i žagore te garave duše: ali, 
novaca! Tu su više nego Cigani! U jednu ruku utisne ti groš, a iz druge potegne nevidom 
dva... No, moja Marula? Eh, hajdučkoga joj ciganskoga oka... ljubi i grli kano đavo! Vru- 
ća je poput pakla!... A krade, mila majko, to samo izmiče... Prospavaš u zagrljaju, ali is- 
prazni sve: ne bi našao groša, ma da si ga baš u petu sašio!... Ima danas toga nešto suviše 
u mene, ona me sigurno čeka... 


Popostane seoski tat Mikula, uzdigne glavu i upilji oči u mjesec. 


- Suviše sam potegnuo iz vrča! Zna pripremiti dobru kapljicu taj garavi škriban Jakov... 
hi, hi! Veli da svomu gospodinu još nikada nije udesio tako slatka zalogaja!... Samo ta 
gizdava vila Dorica da ima šape poput divlje mačke... Veliki gospodin nikud nikamo na 
zrak, dok mu ne iscijele grebotine na obrazima i na rukama... A crni Jakov malo da nije 
ostao bez ušesa... Hi, hi, hi! Vražja Dorica... Šteta da ju je onako vatra nakazila kako se 
pripovijeda! Šteta... Pravo ti budi, mene si uvijek mrzila i prezirala... Bijah Matin tak- 
mac... Ali da: tat! "Nijesam ja pile, ni guščica da me odnese seoski tat pod svojom suri- 
nom!" Tako mi se narugala... Ej, pa si dobila svoje... Nije mi te žao, boga mi, nije... Samo 
da se nije to sve tako krupno svršilo... Neki zloslutni srsi potresu me katkada od pete do 
glave. A po duši i savjesti uzvitla se kadšto tajni strah... često me i polije hladan znoj... 
Brr... Ali: lari-fari!... 


Marula moja 
Dušice ciganska! 
Ljuba si moja, 
Marulo najljepša! 


Samo me nemoj okrasti... Eh, hoćeš, boga mi, opet... Ta to je ciganska krepost i najžarča 
ljubav!... Pa, svetoga mi Filipa, i ja bih tebe okrao da ima česa u tebe osim šarenih cigan- 
skih prnja! Pokazao bih ti ja da sam veći majstor od vašeg čitavog ciganskog kraljev- 
stva... Ali nećeš! Stanider!... Ovo što po džepovima tako ugodno zveči prava je gospod- 
ska roba: oh, kako se krijesi!... Ej, mjeseče! Upravo si pošteno zasjao danas! Negdje li te 
kunu sove i šišmiši - pa i moji drugovi: tati!... No, ti, seoski pandure, baš si se noćas ras- 
koropečio na nebu. Lako tebi, ti si visoko, ali jao si ga nama kada nas ščepaju!... Juj, juj! 
Lijepe li su mi one crne, tmurne i vihrovite noći pravih, poštenih tatova!... Prošuljaj se, 
ugrabi, podvini - bježi!... Pa te noć zamota u tajanstveni svoj plašt, a seoski kudrovi, raz- 
budivši se prekasno, stanu žalosno štektati i zavijati. Gazda skoči na noge, izbulji oči, 
pipa mrak: - Bit će nešto, psi su nemirni... - Dršće kano prut. - Tama ih štiti, opalit će me 
po glavi iz potaje, pa svemu je kraj! - Ipak dohvaća vinjak, motiku, sjekiru ili željezne vi- 
le... A kad tamo: - Okradeni smo! U pomoć! - I skoče susjedi, zijevaju i savjetuju se mud- 
ro na koju li će stranu u potjeru? A kada je tat već daleko odmaknuo, oni se teško složiše 
da će jedni na istok, drugi na zapad! Svi su hrabri, a u duši svi čuvaju svoju kožu!... Te- 
da-negda krenu u potjeru ovi na zapad, oni na istok... Baš zlo smjeriste, junaci moji! A ja 
sam s plijenom na sjeveru - i kesim se u tamnu noć. Ulovili tata, junaci?... Brus!... Klapaju 
umorni s istoka i zapada i brundajući zijevaju pospani: - Ukrali, pa ukrali!... Šta ćemo? 

Ukradeno, izgubljeno! Laku noć - i dobro jutro! - A sami od gola straha i prepasti raduju 
se da sviće dan. Najednoć se neki mudrijan sjeti na koncu: - E-e! braćo! Vidiš vraga, tati 
su mogli pobjeći jošte na jug i na sjever! Čemu se tome ne dosjetismo već prije i ne razdi- 
jelismo se na četiri strane svijeta, tada ih sve imasmo kano piškore u loncu!... Sada je već 
prekasno!... Šta ćemo... Laku noć - dobro jutro!... No što se zabrbljah sam sa sobom, pa sa 
svojom pameću i dušom? A zaboravljam kamo da sakrijem novce pred cigankom Maru- 
lom... Evo me u šumi! Znam ja tu svoja stabla i samotna duplja, znam!... E, vidiš, baš poš- 
teno radi taj nebeski lampaš da se sakriva za oblake... Ovaj mi polumrak više prija: bojim 
se da sove i šišmiši možda ne vide kamo sakrivam svoju kesu... 


U taj čas zašušti grmlje i granje kano da netko plazi... Tat se zabezekne i stane: priviđe- 
nje? Zec ili lisica? Sta bi drugo?... 
- Stani, huljo! - zagrmi promukli muški glas. 


Tat Mikula zadrhta i škljocnuše mu koljena... Mjesec se izmače iza oblaka te prikazuje u 
potpunu sjaju tatovo lice i lik protivnika mu Mate Zorkovića... 

- Šta bi stao? Šta tražiš od mene? - zahripi tat. 

- Račun, lopove! - dignu sjekiru Mato Zorković. 

- Račun! Račun! Kakav račun? Šta sam ja tebi dužan? - koracaše natraške tat Mikula. 

- Šta si ti meni dužan?! Ne miči se natraške, jer ovaj čas prsnut će ti glava na trista koma- 
da, huljo! 

- E, e! Lako tebi! Kako vidim, sjekira sjaje u tvojim rukama! A to, boga mi, nije ni pope- 
čak, ni lopar! Pa šta tražiš od mene? - iskesi se tat. 

- Račun, rekoh - otresnu se Mato. 

- Račun? Hm. Lijepo, račun? - uzmiče tat pod sjenu drveta - pa ja ću račun... da, da... ra- 
čun - i tat stade u bijeg što su ga noge nosile... 

- Nećeš, huljo! - skoči Mato Zorković i dohvati ušicama sjekire tata Mikulu upravo po 
lopatici... 

- Vidi, vidi! - popiknu se tat i zastenja. 

- Račun! - krinu Mato uhvativši tata za zatiljak. 

- Ne guši, more! Kako da ti dadem račun kad si me stisnuo gvozdenim mišicama i zape- 
čatio sjekirom? Eh, dobro li si uzgojen, dragoviću moj, to sve kipi i vrije u tebi... 

- Račun, lopove! Ili ćemo svršiti ovaj čas! 

- Ne budali, prijane! Duga je noć, dulja negoli naš kukavni život! Strpi se, strpi... 

- Što sam ti skrivio, zlotvore? Reci! Vucario si se selima, krao si! Nikada te i ne pogledah, 
pa si mogao mirovati od mene! Bi li bio ikada zabludio u moje dvorište, ponjušio poput 
tvorca u noćni uzduh među mojim kokošima, počastio bih te, braneći svoje, štapom ili 
čvrstom šakom, pa neka te prati dalje crni đavo na tvom krivudastom tatskom putu! Ali, 
zašto si mi svario tu crnu, paklenu čorbu? Zašto si upropastio ženu moju - mene - sve 
moje na svijetu? Hej? Lopove! 

- Ne viči toliko! Noć je, doduše, gluha, zemlja spava, a nebo drijemlje... ali, na... Jedno i 
drugo... Ja nijesam kriv da je tvoja žena gizdava seoska vila... Ja nijesam kriv da si ti poš- 
ten i valjan momak, da ti se sunce smije od radosti! Huj, tako! Jedni ovakvi, drugi onak- 
vi... Pa šta ćemo?... Da li znaš da i ja uhađah za gizdavom Doricom dokle bijaše djevojka? 
A ona: "Ustran, tate! Rugobo!"... Vidiš, ne rugaj se čovjeku, dokle ga stvorilo na sliku i 
priliku božju!... On nosi i pakao i nebo, i ljubav i zlobu, i srdžbu i radost, i gnjev i blago- 
dušje u srcu svome!... Tat amo, tat onamo: ali da ja nijesam bio tat, tvoja Dorica lje ne 

spozna tvoje poštenje, tvoju valjanost!... I tako mene je minula gizdava vila, a zagrlila 
tebe!... No čemu mi se onako narugala? Čemu li me uvrijedila... Pa šta ću vam ja?... Ug- 
ledao je veliki gospodin. Crni Jakov, ljući tat od mene, ishitruj i ovo i ono, te mene ulovi 
na ljepak gospodske kese... Pa mi izmudrili i gizdavu vilu ulovili... Ostalo i sam valjda 
znadeš, drugačije ne bi uzmahivao tom tvrdom sjekirom iznad moje glave... A sada me 
pusti u miru. Bilo pa prošlo! Bilo - pa se spominjalo! Amen... 


Tat Mikula zapiljio je poput zmije lukave oči u sirotu Matu Zorkovića i opazi, kako se 
ubogar zamislio... Trgnu munjevitom brzinom iz potaje nož i smjeri ga baš u grudi nesre- 
tniku... 


- Ha! Lopove! - odskoči Mato Zorković. - Upropastio si mi ženu, unesrećio mene... a sada 
i to! Ej, stani, zlotvore... I Mato osinu oštricom sjekire po tatovoj desnici, i Mikula zajeca, 
a ruka mu klone, i nož ispadne u travu... On segnu prema Matinu grkljanu ljevicom... 
Sjekira švignu i ljevica se pusti niz tatovo tijelo. 

- A joj! Zamahnio si ljuto! - prostenja plačnim glasom tat. - Sada su svršeni računi, ta iz 
mojih žila brizga krv kano da si puranu presjekao vrat. Pusti me, Mato!... - Ali ovaj izva- 
di konop, prebaci ga preko vrata tatu te ga pritegnu na granu obližega stabla. 


Seoski tat Mikula zamumlja nešto, grlo mu stalo grcati, uzlepeta rukama, noge mu se 
uzdigoše iznad zemlje... A mjesec svijetao i jasan sinu na čistini noćnoga neba, bacajući 
tugaljive zrake na lice tata Mikule, pomodrelo poput trnule... Marula ga nije dočekala. 


Prošlo nekoliko dana, dokle se namjeriše pastiri na truplo tata Mikule... Oni bježahu u 
selo, vičući uplašeni iz svega grla: - Seoskoga tata Mikulu objesilo o hrastovu granu. Pre- 
sjeklo mu obje ruke da mu se jedva drže o koži... Grozota... 


Nadaleko puče glas o sudbini gizdave vile Dorice. Za Matu Zorkovića nagađahu ovo i 
ono, ali nitko nije znao kamo se dao... O tatu Mikuli kazivali da ga je objesila božja prav- 
da -ili lakomi Cigani s kojima je drugovao i dijelio plijen... Nije se niti duša našla da se 
pomoli za grijehe njegove. Vele da ga je još prije pastira nanjušila previjana Ciganka Ma- 
rula, oplakala njegovu sudbinu, pretražila džepove, izvadila i sakrila kesu, te utješena, 
dapače vesela i široke volje vratila se k svojoj družbi... I Cigani odseliše se iz onih kraje- 
va... Najslobodniji puk ovoga svijeta! 


Kada je crni Jakov doznao za udes lijepe Dorice, a poslije o tatu Mikuli, njega zaokupi 
strava i tajne slutnje da ga je stala groznica tresti... - Ludost, ali tako ipak jest! - šaptaše 
sam sebi garavi škriban. - Ne pritegoše tata na tanku granu Cigani. Aj, jok! Sve to meni 
kopa po glavi: ludost! Uhvatio ga taj iznikli seljak Mato Zorković... Nije baš ugodno kad 
ti ovako crne misli kljuju po glavi: ali, mogao bi i na me doći red! Valja mi se čuvati i pri- 
praviti! 

I crni Jakov, čim bi pao mrak na zemlju, on nikuda i nikamo iz dvora. A često utišavaše 
svoju savjest i neki tajni i nedokučivi strah ljutim vinom iz gospodskih podruma... Nika- 
da nije pošao iz dvora a da nije bio naoružan nabitom kuburom. 

Na njega zaista vrebaše podivljali Mato Zorković. On se skitaše dalekim i mračnim lugo- 
vima i šumama. Tu bi ulovio pticu, ukresao vatre te je iscmario na drvenu ražnju i utažio 
glad. Tamo je opet nabrao korijenja što mu bijaše kraj bistroga gorskog vrela pravi uži- 
tak. A vazda je preo i snovao jedino to kako da ulovi gospodskoga škribana Jakova. 

A dugo i drugo vuklo se vrijeme, i lukavoga sluge ne mogaše iščekati nigdje te nigdje. 
Zaboravilo se na gizdavu vilu Doricu. Zaboravilo se na kobni udes tata Mikule. Zabora- 
vilo se ina šumsko potucalo, nesretnoga Matu Zorkovića... 

Vlastelinski škriban crni Jakov udešava svome gospodaru opet novu lovinu i vraća se pr- 
vim sumrakom jesenske noći pjevuljeći potiho u dvor gospodara svoga. Nešto je tmuran; 

danas nije žednomu gospodaru pripravio lovine pa zato drobulji nekakvu nerazumljivu 
pjesmicu a čas opet mrmlja i naklapa sam sobom. Kad je dospio na pješačku stazu, štono 
vodi nedaleko mimo mlina "Ponorca" i one duboke uvale, skoči iza široka panja kraj puta 
blijedi lik Mate Zorkovića. 


- Hvala bogu! Ipak jednom! Moj si, pakleni svate! Alaj te izgledah dugo! Alaj se namučih, 
prokleto zvijere! Dobru večer, garavi Jakove! Poznaš li me, ha? 


Crni sluga potegne korakom natrag ali dohvati kuburu. Ona u tren zasinu, planu i pras- 
nu. Mato Zorković tisnu ruku ispod želuca, no bijesan poleti na crnoga svata. - Šta? Svje- 
rila nijesi, ali držim da si i pogodila? - škrinu crni Jakov. 

- Jest, pogodila. No ti nećeš ostati na životu! - vrisnu Mato i uhvati škribana za grkljan 
dosegavši vlastitu mu kuburu te je divskom jakošću, slomivši bijele zube prednjake, tur- 
nu čak u grlo crnome sluzi... Garavi đavo grcao, hripao, izbijelio strašne oči, ali sve uza- 
lud. Bijesnome seljaku tresle se ruke, hvatala ga smrtna muka od naboja kubure, stao ga 
polijevati ledeni znoj, ali on još dublje tiskaše kuburu u dušnik crnome škribanu... 


- I ja ću s tobom, prokleta ništarijo! Slutio je pa se dobro naoružao - mrmljaše Mato a 
smrt mu sjedaše svojom groznom težinom na moždane, na oči. - Oh, samo to! Samo to! - 
šaptaše seljak, a divlja mu snaga kao da je nanovo oživjela, i on stade vući ugušenoga 
škribana na rub "Ponorca". I dovuče ga... I vrisnu i zahropta i dahnu i klonu, pa se u taj 
tren zajedno strovali s crnim Jakovom u strašnu uvalu "Ponorca"... Satrto kolešce kukav- 
noga mlina već je dugo i dugo sustalo... Samo bi se tihi lahor zadijevao na nj kada ga je 
slučaj nanesao u taj prolom. Voda je davno usahla, jer je sušna godina a kišilo nije dugo i 
dugo. Ubogi seljaci na žrvnjima ukrupno samelju toliko žita da barem donekle utaže 
svagdanju glad. 

Nakažena, otrcana, zamrljana - nekada gizdava vila Dorica - vuče se podbočena prosjač- 
kim štapom kroz devet sela... Vele da je luda. Ali dobra je to luđakinja... Vazda mramor- 
kom šuti, prikučujući se u seljački dom milokrvna puka... Tiho dopuza, šapćući svoj Oče- 
naš i Zdravomariju. Ona ne podaje ruke da joj se što daruje. Ona ništa ne prosi. Ljudi već 
znadu tu zagonetnu prosjakinju - luđakinju. A njezin život je priča što kola od usta do 
usta. I oni je primaju na konak, prostrvši joj slame i sijena; oni je dvore toplom hranom i 
kruhom... I ona u godinu dana obade sve kuće po selima nadaleko i široko, i opet se vra- 
ća natrag, otkuda je započela... A puk kaže: - Evo, dragi bog se brine za bijednu sirotu 
kako se brine i za ptice nebeske. One ni ona niti kopaju niti beru, pa ipak žive svojim ži- 
votom!... 


Bijednu nesretnicu kadšto srva grdna i užasna bolest padavica... I tu se sukobi ludilo s 
grčevima srca... A dobre seljakinje prolijevaju suze, natežući palce i mećući žlice drvenja- 
če jadnici u usta... 


Vele da se jedanput sakupilo mnogo gospode na nekoj ladanjskoj svetkovini, a tu bijaše i 
mladi Mecena veseo, obijestan, silovit, neodoljiv... Iz skupa seljačkoga svijeta istetura 
nakažena Dorica kad je začula glas mladoga gospodina... 

- Udijeli! Udijeli, gospodine! - prišulja se ona do gospodina, raspoznavši ga po glasu... 
Seljaci zanijemiše. Što to znači? Nikada nije ona pružila ruku i umolila za dar... 

- Udijeli, udijeli, krasni gospodine! - Upilji prosjakinja ono jedno oko u mladoga Mecenu, 
a suhi prsti stadoše joj poigravati poput hijenskih pandža... I ono izgorjelo oko rastvaraše 
svoje krvave šupljine... 

- Udijeli! - vrisnu prosjakinja treći put, skoči i zatisne svoje nokte u živo tijelo mladoga 
gospodina... On se od prepasti sruši nauznak, a luda Dorica stade bijesno kidati štogod je 
uhvatila... 

- Srce mi vrati! Dušu mi vrati! Poštenje mi vrati! - rikaše gluhim i promuklim glasom lu- 
đakinja... 


- Vrati, vrati dušu, srce!... Poznaš li, gospodski tigre, gizdavu vilu Doricu!... Vrati - vra- 
til... 

U prvi čas proburazi strava i gospodu i seljake... Sada prosjakinja zagrebe i u glatko lice 
mladoga Mecene... On bolno zastenja... A gospodska topla krv briznu preko zamrljanih 
nokata prosjakinje... Gospoda i seljaci skočiše i jedva otrgnuše pobješnjelu luđakinju od 
njega... A nju srva u taj čas grozna njezina bolest: padavica. Smiluj se, bože, nesretnici!... 
Mladi gospodin problijedi na smrt, otirući krv s grebotina. Gospoda i ženski svijet odvra- 
ćahu se od prizora... On se ipak nikome ne ispriča, nikome ne razjasni taj iznenadni pri- 
zor... Hrlo prikriča svojim ljudima, koji spremiše kola, a on, da se nije ni oprostio, skoči u 
kola a konji poletješe put njegova imanja... Iza toga napusti svoj vlastelinski dvor i gos- 
podarstvo i vrati se opet u veliki svijet... Nesretnu Doricu povukoše natrag u njezinu op- 
ćinu, a pripovijedaju da je kod županijske oblasti postojala nekakva novčana glavnica i 
od nje uzdržavahu ubogu luđakinju dokle se nije dotukla u svom selu... 


Silno imanje prešlo je u tuđe ruke, a gospodin Mecena, nakon što se dosta naklatario po 
širokom svijetu i zasitio svega, nastani se u gradu... 


Kad su mutni i munjevni oblaci prolijetali nad domovinom, zadjelo se vrijeme i u mu- 
ževno doba našega Mecene, i on bude takozvanim "promuškomušem", u onom zlatnom 
vijeku svoje vrsti... 


No i tu illustrissimusu hitro dozlogrdi, i on napusti taj službeni halabučni život te se po- 
vuče u svoj lijepi dom što ga je sazidao u gradu... 

Ovako bogata u starijoj dobi zateče ga struja novih ideja i njezinih pokretača, golotrbih 
ali zdravih i junačkih sinova našega puka te njega već oslabjela u tijelu i duhu ponese ta 
struja na svojim leđima poput lađe štono nad burnim valovima može još samo tako dugo 
letjeti, pa makar bez svakoga cilja, dok je prazna i lagana... Njega istakoše kano velikoga 
dobrotvora svojega doba... - Naš Mecenas atavis - klicahu tako često patuljasti velikani u 
njegovu raskošnom domu. 


Prvih ljetnih dana, navršio sam tada devetnaest godina, prikuči se rođak Žorž k mojim 
ramenima i šapne tajanstveno: - Vanča! Mjesec se mijenja. Danas ćemo vidjeti mlađaka! 
Iho! Naš lustrišimuš tako je široke volje da čak za te pita... 

- Kakav mlađak, rođače! 

- Eh, ne razumije muzikaš! Nova štićenica našega milostivoga gospodina dolazi danas u 
naš dom... Toliko valja da pamtiš kako se u nas mijenjaju svake godine rođakinje i štiće- 
nice: rijetko se koja hranila našim kruhom preko dvije godine... No, o tome možemo pos- 
lije govoriti. Sada, Vanča, skoči k milostivomu... 

- Ti rasteš, zgubidane! Vidiš ti njega, svaki dan je viši! - stade me mjeriti Mecena od pete 
do glave. - Malo radiš, a puno jedeš, momče! Zorž te mazi - i suviše! Pa... što li sam htio 
reći... Boga mi, čitav delija... - Na to je Mecena umuknuo, te stade šetati zamišljeno. 

Ne mogah shvatiti što znači taj njegov govor, to mrmljanje i uzdisanje zato što sam ja 
tako narastao... 


- Zapovijedate, illustrissime? - prekinem dugotrajnu šutnju. 

- Vanča! - okrenu se Mecena prema meni. - Vanča, pazi mi se! - zagrozi se prstom starac. 
- Danas dolazi moja rođakinja i štićenica u moj dom: da si uljudan i uslužan, jer inače, 
moj mužački svate, trbuhom za kruhom!... A onda... - Tu nije Mecena znao što da kaže. 
Čelo mu se nabralo od razmišljanja. - A onda... - ponovi on tri puta - a onda... - izdahne 
jedva... - da si vazda bio dječarcem! Jer dokle budeš malen, dokle se ne bude osjetila tvo- 
ja momačka dob, dotle ću te voljeti, dotle sam ti dobrotvor! Pamti, Vanča!... Hm... Još bi 
valjalo štošta prikričati, još... Čujem da dozrijevaš, da ti kojekakve budalaštine kopaju po 
glavi... da polijećeš za gradskim djevojčicama, da dopisuješ... e?... Vanča, tu te ja ne bih 
mogao dugo ispitivati za račune, nego bih te smjesta ljudski dao prošibati, pa onda ova- 
ko iz moga doma! - pokaza Mecena nogom na vrata, a usnice počeše mu podrhtavati. 


- Sada na posao, zgubidane! Promozgaj dobro što si čuo. Imaš li tu soli - pokaže Mecena 
prstom na svoju glavu - onda ti je dosta i jednim okom gledati. Ne ima li soli - - onda - - 
onda... Tornjaj se na posao, pa sagni malo leđa i hrbat da se ne dižeš tako u visinu kao 
prazna slama!... Ajde... ajde!... 


Obrazi mi planuše, srce zakucalo, a grudi mi obuze neki tajni drhat. U prvi čas hoću pri- 
gušiti svoju vlastitu spoznaju, hoću sam sebe prevariti da ne shvaćam i ne dokučujem 
riječi svoga dobrotvora. Ali to se nije dalo! Dapače stade mi sve jasnije svitati. Čemu one 
isprekidane izreke? One čudnovate riječi? Dugačke stanke i zlovolja Mecenova? Dovu- 
čem se u družinsku sobu. 


- Bilo je prodike, hi, hi! - žmirnu na oba oka lukavi Žorž. - No, zato se ne trebaš tako pre- 
obrazivati. Nije to ništa novo u našega milostivoga. Vanča je narastao do momka, oper- 
natio - pa i brci pucaju! A milostivi gospodin... he-he! Mudri su oni, kako ne? Bože moj! I 
meni se tako prodikovalo u mlada vremena. Ali ja! Kumordinar Žorž nije rastao na repi- 
štu, ni krumpirištu! Šta mene briga za štićenice i rođakinje milostivoga? Pokloni se, pog- 
ni hrptom, pa pljuni - i ne diraj u gospodske stvari ilustrišimuša! A bijaše tih rođakinja, 
mila majko! Rekao bi da se kupahu u vinu i mlijeku i da su na ljubicama spavale! No, 
Žorž ostade Žorž! Danas više nijesu sujevjerni milostivi gospodin. Oni su me potpuno 
prokušali... Vidiš, Vanča, tako su upitali mene da šta je s tobom? Da rasteš kao nevaljalo 
stablo. Pa koliko da ti je godina? - Devetnaest! - začudio se ilustrišimuš... 


- Do vraga! - lupnuo je na to nogom. - Do vraga! Ljeta jure kano žeravi kad se sele od sje- 
vera na zapad... Ta čini mi se kano da bijaše jučer kadno ga dovukoše sa sela ovamo... 
Pa, Žorž, no ti me razumiješ... počinje li u dječaku vreti momačka krv? Šta?... - A meni na 
to pitanje sune u glavu đavolija i da milostivoga razigram, ja ću njemu posve ozbiljno: 


- Oh, kao da je vragu ispao iz torbe! Pravi muzikaš, košto mu je i otac. Ne budi im potu- 
ženo: već je stao lijetati za gradskim djevojkama. A vidim da mu se i one ne tuđe, dapače 
lukavo namiguju i slatko se osmjehivaju... Bit će tu svašta: ja se baš ne razumijem u pis- 
mo, žalibože, ali teško da se varam kada spominjem da tu i djevojačke črgolije dolaze u 
njegove ruke i da on na njih odvraća... Da, dječak se sasvim nekuda izmijenio... - Na ovo 
moje otkriće - pogrebe kumordinar debelu šiju - ilustrišimuš stade hitro koračati po svo- 
jim sobama gore i dolje... - To sam još trebao! Ovakav indolentni mužek!... Žorž! Ti znaš 
da će skoro doći u naš dom moja rođakinja i štićenica, i da se za nju imadu obnoviti sve 
sobe koje će biti njezine, a staro pokućstvo izmijeniti finim i ukusnijim! Znaš? - Znam! - 
odvratim ja pokorno. - Deder mi ti pazi na toga svoga Vanču! Mlada krv, mladi ljudi! 
Pazi, jer ja ću ga umah istjerati iz kuće da je samo neznatna sumnja! Ti me već razumiješ. 
- Razumijem, razumijem, milostivi! 

- Vidiš, vidiš! To mi je trebalo: ovakva tepca... Hm... - mrmoraše milostivi gospodin, a ja 
tarem ruke da sve iskre vrcaju kad se, nađoh na hodniku... Dva dana bili su milostivi 
zamišljeni: tvoja mladost kopala im po glavi i napokon, evo, pozvali te na račun... ha - 

ha! A ti, muzikašu!? Što li si mi se tako načepunjio? Ne boj se, dragane moj... A danas još 
vidjet ćemo mlađaka! Ej, nećemo lje mi pokvariti veselja našem milostivom dobrotvoru... 
Sve to bijaše prodika samo onako: šuć, muć, pa prolij! Toga pakla bi nam još trebalo, da 
se miješamo u račune našega ilustrišimuša! Šta je nama do tih njegovih rođakinja i štiće- 
nica! Stisni oba oka i ne gledaj u sunce da ne oslijepiš! Začepi oba uha i ne slušaj talam- 
basa da ne oglušiš!.. Ugledaj se u me, zgubidane, pa nećeš nikada glavom o zid! - razbrb- 
ljao se bez kraja i konca umni rođak kumordinar. 


Nijesam baš puno pazio na Žorževo ćeretanje. Ali sve te priprave za dolazak Mecenove 
štićenice usplahiriše moj duh, pa otada i nijesam mislio na drugo negoli: kakva je ta šti- 
ćenica, rođakinja, šta li?... 

Već se hvatao prvi sumrak po gradu, a u našoj družinskoj sobi zavladala je polutama, 
kada nahrupi kumordinar Zorž. 


- Vanča! Vanča! Na noge! Ona je ovdje! Baš putna kola stadoše u dvorištu, a ja hrlim da 
joj pomognem, da je uvedem u naš dom! Skoči, Vanča! Oba da joj pohrlimo u susret! Aj- 
de... 


- Ne idem! - okosnem se na kumordinara. 

- Ne ideš? Zgubidane! Čuvaj se milostivoga, velim ti. 

- Baš stoga ne idem!... - i stisnuh se do prozora, gvireći nijemo u dvorište. 
U Mecenovu dvoru nastade žurba te začuh koračanje na hodnicima. 


Gusta tama pala na zemlju, a dugo i dugo nije se povratio rođak kumordinar. Ja tvrdo 
odlučih i ne koračiti napolje. 
Teda-negda eto Žorža sa svjetlom. 


- Vanča! Jesi li još tu? - uzdignu on visoko iznad glave svjetlo kano da me traži. - Bit će ti 
žao, muzikašu moj! Juj, kakva li je to ljepota! Bože, bože! Zasinut će po čitavom našem 
gradu poput kakve nove zvijezde na noćnom nebu! Vanča! Ja ti velim da ovakve djevoj- 
ke ne ima nijedna barunija, nijedna grofija ovoga svijeta! Zaman ti nijesu naš milostivi 
prodikovali i otčitali epištolu... 

Nato kumordinar pospremi dugački družinski stol po kom bijahu razbacane moje škol- 
ske knjige i papiri. Sve on blagodušno strpa u kup. 


- O, moj Vanča, kad ćeš ti meni naplatiti što ja radim za tebe? - uzdahne on te metne u 
hrpu mojih knjiga finu i ogromnu zdjelu, polovinom ispražnjenu, a polovinom napunje- 
nu hladnim pečenjem. 

- Na, Vanča, ključ! - tiho će Žorž, prekapajući po svojim džepovima. - A, eto ga! Izvadi- 
der iz one naše apoteke nekoliko boca, da popijemo koju obilniju u čast nove mladenke! 
Baš me veseli da smo dobili takvu božićnicu - bolje pisanicu!... Vanča, oba se izvalismo iz 
tvrde mužačke zipke: u našim brdinama godine i godine ne vidiš lijepo žensko lice! I ono 
što bi još moglo sinuti, sve to omrkne pod surovim i krupnim platnom, u teškim coku- 
lama i pod grdnom prostotom. Ako tu što preostane, a ono skuči motika i trh pod svoj 
jaram! Nema govora o ljepoti žene koju nije rodila i uzgojila kadifa i svila, pa gospodska 
kolijevka! Badava. 

Tako mudrovaše Žorž, zalažući velike komade pečenja i točeći krasno Mecenovo vino da 
su iskre vrcale iz njegova vijenca... 


- Deder, Vanča! Sto si mi se vraga šćućurio kano žir pod krupnom kapicom. Na, privuci 
pečenje, istrusi nekoliko čaša ovoga gospodskoga zlata. To je sve što imamo!... 

Ipak ne slušah svoga vrijednoga rođaka, danas tako darežljiva i razgovorljiva. Koliko li 
sam puta najslađe ručao i večerao a kumordinar je iznenada potegao zdjelu i začepio bo- 

ce, mrmljajući zlovoljno: - Zgubidane, alaj si počeo mlatiti! Ej, stani malo, zajest ćeš pa- 
met, onda do bijesa teška knjiga i sva mudrija... Milostivi su osobito naručili neka pazi- 
mo na tebe da se ne prejedeš... Mužek, kada se pretovari kod gospodskog stola, počne 
gnjiti poput guža! 

Dok se častio kumordinar Žorž, mune mi glavom čudnovata misao. Valja mi je još noćas 
vidjeti! Pa se stade sama po sebi razvijati i odmatati čitava osnova u mojoj duši. Legnem 
na svoje svagdanje tvrdo ležište podvinuvši ruke ispod glave i pričinjah se da sam us- 
nuo. Rođak Žorž gutaše za trojicu, ispraznivši sve boce što sam ih izvukao iz družinske 
spremnice. On me, dakako, nije više nukao da večeram s njime, a vidio sam očito kako 
me već toliko zaboravio da već nije ni zamijetio da još dišem u istoj sobi. Utaživši bjesno- 
ću glada i žeđe ustade te preko stola mrmoreći primijeti: - Gledaj, spava, a da se ni svu- 
kao nije. Neću te, boga mi, ni ja buditi, gospodine moj! Gdje i kako si prostro, tu i spavaj! 
Kad se probudiš, valjda ćeš osjetiti tko si i gdje ti je glava... - Sada se opet nagnu nad po- 
redanim bocama, svaku digne i potegne i potrese: - Ništa! Ništa! A ti si dobra dojilja, 
dragice moja! U tvome vimenu jošte ima ptičjega mlijeka! - pospano zijevaše kumordinar 
iscijedivši i onu sretnicu. Onda zakrivuda teškim koracima do kreveta, tu potegne ispod 
jastuka svoje omiljelo zrcalo, začešlja kosu i pregledavajući zube prednjake i kutnjake is- 
plazi svoj krupni, crveni jezik. Potegavši ga dva-tri puta natrag, opet ga izbaci napolje te 
ga svega palcem i kažiprstom opipa. - Tako mi stoljetnoga kalendara, ja ne znam pravo 
što je to... ili mi se pričinja?... Ne, ne. Ovo nije pričina. Kada god prisrknem malo obilatije 
prije spavanja, oteče mi jezik da ga jedva valjam i motam po ustima!... - Iza toga se svuče, 
po svagdanjem običaju omota glavu šarenim rupcem i doskora usnu... 


Čim se uvjerih da kumordinar spava, a to sam znao po njegovu zaglušnom hrkanju, 
pravo reći rikanju, iz koga bi ga jedva trgnuo top da si ga ispalio ispod kreveta: prošu- 
ljam se sa svoga ležaja do vrata, a odatle se hodnikom popnem uza stube na drugi kraj 
dvorca te se ustavim pred sobama u kojima prebivaše današnja došljakinja... Popostah 
na hodniku. Srce mi počne hrlije tući a bojazan zaokupi mi dušu i malo da se već nisam 
vratio otkud sam došao. No brzo me mine ta plahost i ja u crnoj tami napipam u kutu 
hodnika velik mramoran kip iza koga zijevaše u zidu malena spilja da se čitav čovjek 
mogao u nju sakriti. Uvučem se u nju i opet izađem da promjerim korak po korak od pr- 
vih vrata do nje. I sada započnem svoju vragoliju. Izujem se i metnem u spilju svoje cipe- 
le. Onda dopuzim k prvim vratima što vođahu u odaje nove štićenice našega Mecene; tu 
stanem, tiho huknem, a onda udarim, što sam igda mogao, o vrata do tri puta šakom... 
Čudna jeka zašumi po čitavu dvoru. Ja se sam uplaših i nešto podrhtavah, dokle se za- 
vukoh u svoju spilju iza mramorna kipa... Tu iščekivah uspjeh svoga izuma... U čitavu se 
domu nigdje nitko ne miče... To me ljutilo i grizlo. Već mišljah kako da opet navučem 
svoje cipele ili da se bos odšuljam natrag u svoj tvrdi i siromašni ležaj... Sada ću malo 
dalje, na druga vrata, odlučim. Hajde ja opet na posao. Primaknem se k drugim vratima i 
uzdignuh ruku da ću opet grunuti, kadno se u taj tren iznenada otvore prva vrata i veli- 
ko svjetlo šikne po čitavu hodniku... Ja, poražen, zacvokotah zubima te se zgrčim među 
vratnim zidovima... Moj zasnovani uspjeh ne samo da se nije izjalovio nego se izvrže u 
silnu pogibelj. Izašavši Mecena iz odaja nove štićenice, pokroči hodnikom prema vratima 
gdje sam ja čučao, uzdigne k ustima svjetiljku i utrne je... 

- Hvala bogu! - odahnem u mraku. Poberem svoje cipele, ostavim spilju iza kipa, te se 
pognjuren, iznemogao i turoban vratim u družinsku sobu. Sretni kumordinar još je čvrš- 
će smolio i hrkao. Zavukoh se na svoj tvrdi ležaj, ali nisam čitave noći usnuo... Rano sko- 
čih na noge, poletim s knjigama u vrt, ali tu mi se zgnusio čitav svijet i knjige i nauk i 
ljudi i gospoda i taj dobrotvorni Mecenov dom i Mecena. 

Dok sam ja tako u sebi zadubljen sjedio na hrastovoj klupčici, ovlaženoj rosom, nisam ni 
opazio da je netko unišao u bašču. Prenem se, začuvši tihe i lagane korake i šuštanje odi- 
jela, te ugledam ženski lik. Ja se sav smetem, a krv mi pojuri u glavu. Htjedoh pobrati 
svoje knjige i krenuti iz vrta, ali one mi ispale iz ruku i razletješe se listovi od raskinutih 
knjiga po rosnoj travi. Tu se približi ona i nazvavši mi "dobro jutro" lijepo se sagne i sta- 
de sabirati rasute listove mojih knjiga. 

Ja se negdje zažarih poput makova cvijeta... Dobro sam znao da je ona nova štićenica i 
rođakinja u Mecenovu domu... Noćas je htjedoh silom vidjeti i malo da ne nagrajisah: a 
sada je evo iznenada sinula poput sunca na jutarnjem nebu... Divna i obla uda njezina 
tijela tako se lagodno sagibahu za listićima mojih izderanih knjiga, a onda se posadi na 
klupčicu: - Podajte mi knjige ovamo! - Ja ih pružim, još više smeten nego prije, a ona me 
sada istom pogleda tako pronicavo svojim velikim plavim očima i stade po stranama 
ulagati listove u knjige. Ne upitavši me ni za ime, slažući listove, ukori me dražesnim 
posmijehom: - Oj, oj, neuredna li đaka! Dragoviću moj! E, to je prvi pojav genijalnosti... 
Mladu mu dušu zaokupljaju druge misli i drugi snovi negoli je red i mar za školske knji- 
ge... Nije li tako? - pogladi me ona po rukama i opet upre one velike oči u mene. 


Već tada poznavah sav život našega dobrotvora, a u družinskoj sobi s kumordinarom 
Zoržom naučio sam još više toga u društvu pokvarenih i izopačenih slugu i sluškinja. 
Dokle je to žensko biće tako ljubazno oko mojih knjiga čavrljalo, ja iznenađen promatrah 
njezin krasan lik, a ujedno punila mi se duša jedom i gorčinom... Kumordinar je pravo 
sudio! Bijaše ta nova štićenica krasno biće! Ako joj je šesnaest godina, ipak nije prevalila 
sedamnaeste. 

Potegnem knjige k sebi i progunđam: - Vi ste nova štićenica i rođakinja našeg dobrotvo- 
ra? 

- Ja sam Laura G. - odsiječe ona nekako trpko. - A vi? Đak. Dakako, to svjedoči taj kup 
knjiga. Vi ste po svoj prilici bliži rođak gospodaru ovoga doma? 

- Ne. Uzelo me od milosti, seljačkoga sina, da me uzgajaju poput takozvanog "siromaš- 
nog đaka"! - odgovorim. 

- A kako se zove taj siromašni đak? 

- Ivica Kičmanović! 

- Ivica! Ivica! - uskliknu rekao bi ushićenim glasom djevojka. - Sirotan Ivica! Eh, tada smo 
braća: ja sestra, a ti brat! Oboje sirotani! - I ona me uhvati za ruke i tako me milo gledala, 
nu ja tome pogledu nijesam mogao odoljeti, već ponikoh nikom. 

- Brat i sestra - ponovi ona tiše. - Ne pristaješ li? Ej, pa kako će to lijepo biti! - I ona, ne 
očekujući moga odgovora, živo me cjelune u usta, u čelo, u oči... Nikada me još žena nije 
poljubila, osim moje majke. Polije me rumen do ušiju i ja se hrlo i oprezno ogledah ne bi 
li se gdje u blizini desio milostivi Mecena ili njegov alter e£0, kumordinar Zorž... Ali sve 
bijaše mirno, tek je lagahan jutarnji struj ponjihavao granjem i cvijećem. 

- Sestro! - šapnem plaho i uhvatim obje njezine oble ručice... - Sestro! Ja sve to ne razumi- 
jem... A što će reći? - zapnem ja, sjetivši se noćašnje moje zgode... 

- Tko? - uleti mi djevojka u riječ. - Tko? Ivice! Tko? 

- Ništa, ništa, gospodično! 

- Reci, Ivice, sve! Ispovjedi, brate! - privine se ona dražesnim stiskom do mene. - Ne zovi 
me gospodičnom. To je tako ružno. Ja ćutim da smo mi bliski kano da se zajedno rodi- 
smo i zajedno othranismo! Meni se tek čini da se negdje na dugo i dugo rastasmo, a evo 
danas opet nađosmo se zajedno! Ja sam samotna grana na ovome svijetu. Nemam nigdje 

baš nikoga!... - zaliju se naglo suzama njezine oči... - Pa evo, sada će nam obadvoma biti 
lijepo i ugodno... 

- Da, nama će biti lijepo i ugodno! - uskliknem ja, i mi se uhvatismo za ruke i dugo se 
tako držasmo, ne progovorivši ni jedno ni drugo. Ja oćutjeh da postajem neko drugo, 
novo biće. Duša mi se zanijela daleko, daleko preko brda i dolina tamo u naše seljačke 
bregove i lugove. Ah, da nam je tamo biti zauvijek samima... I snatreći tako opet je po- 
gledah. Ona bijaše udubljena u misli, a lišce vidjelo joj se tako nevino, tako svježe i njež- 
no... I u taj tren zavrti mi neki otajni crv u srcu i ja se naglo prenem iz svoga slatkoga 
snatrenja, trgnem rukama i izvinem ih iz njezinih. Promrmljam teško, kano da sam zah- 
ripio: - Lauro, sestro, jao meni, jednoga samo da nije... štićenica i rođakinja toga staroga 
Mecene!... Rođakinja!? 


Ona skoči, problijedi u licu i posivi, a ustašca joj stade stezati neka užasna trzavica... 


- Zbogom! - odsiječe kratko. - Vi ne razumijete mene - vi ne znate ništa, gospodičiću moj! 
Zbogom! Učite... učite... - I ona me pusti, leteći tihim i žurnim koracima u Mecenov 
dom... 


Sada me obuze stid pred samim sobom. Što li to uradih? Što me uhvatilo da se ponijeh 
tako ludo i ružno?... Uvrijedih je, a kako li sam mogao?... Pogružih se sam u sebe. Misli 
moje kano da je zaokupila tamna noć: ni jedna nije bila jasna. Sve se to kružilo, motalo, 
vijalo i tuklo; dok mi je krv žestoko strujala svim žilama i ljuta navirala u glavu... 


Već je jutarnje sunce iznad gradskih kuća pomolilo svoj svijetli obraz i obasjalo čitavu 
bašču... Ja pokupim svoje knjige te pojurim ravno u školu a da nijesam ni zavirio u dru- 
žinsku sobu... Oćutjeh neki novi, neopisivi život u sebi. Sam se čas naslađivah tom izne- 
nadnom promjenom, čas opet ogorčivah nekim tamnim, turobnim, dalekim i neizvjes- 
nim slutnjama... 


Poslije toga prvoga domjenka prošlo je nekoliko tjedana a da nijesam nigdje susreo Lau- 
re. Svakoga jutra podranjivao sam u bašču, nadajući se da će opet doći; ali zaman! Dokle 
god bijah u domu, ona nije izlazila iz svojih odaja. A Žorž, koji je sve to više u zvijezde 
kovao njezinu ljepotu, reče mi da kadšto dolazi u bašču, i to samo onda kad sam ja u 
školi... Jednom da ga je ispitivala za mene... - Vidiš, Vanča! - nastavi kumordinar - ti se 
ne smiješ tuđiti od nje. Mogla bi ti naškoditi u milostivoga gospodina! A ona je tako mila 
i lijepa da je čovjeku posve drukčije u njezinoj blizini! - ... Ja nisam ništa odvraćao na 
Žorževa razmišljanja o lijepoj Lauri, ali sam plamtio i gorio od želje da je opet vidim, da 
se opet sretnemo... Dugo odlučivah što da uradim, i odlučih... 


Sestrice moja! - tako sam počeo listić - dugo, predugo se ne vidjesmo. Što si sa mnom uradila, 
neka ti bog oprosti. Ožegla si me svojim slatkim cjelovima u vrtu onoga jutra kad se prvi put sas- 
tasmo... Šta je tu bilo? Što li sam ja ludo i nezgrapno izbuncao u onoj sreći koja je tako iznenadno 
i tako kratko poput dobroga genija munula mimo mene... sve ja to ne znam. Ali jedno ćutim gorko 
i bolno da te više vidjeti ne mogu 1 da ti izbjegavaš svakom našem susretaju. Jošte danas odlazim 
odavle... pa sada, sestrice, možeš lijepo svakoga jutra onako rano kao i onoga prvoga dana uraniti 
u naš vrt, ja ti smetati neću... A ne da ti žarko sunce pali mila i nježna lišca: jer ti polaziš bašču 
samo tada kad mene nema ondje... Tako... Zbogom, sestrice moja!... 


Bratac Ivica 


Zamotam listić i skočim preko stuba na hodnik te se lagano prikučim do njezinih odaja. 
Tiho se prišuljam k vratima i pokucam još tiše. Začujem njezin glas, naglo otvorim vrata, 
bacim pismo i pobjegnem što su me noge nosile... 

Već prvoga jutra vrebah da li će izaći. I doista se ne prevarih. Začuo sam lagano šuštanje 
njezina jutarnjega odijela po hodniku i spazih da silazi u bašču... Iza toga tiho i oprezno 
primicah se i ja u vrt... 

Ona je sjedila na našoj klupčici oborene glavice koja se jedva zamijetila ispod širokih i 
velikih krila slamnata šešira. Tiho se dokradem iza nje i opazim da nešto čita... Ja sam 
toga jutra bio vanredno hrabar i smion... Nijesam, doduše, bio sam sa sobom načistu što 
ću i kako bi se sve to moglo svršiti, ali nešto naumih ne znajući ipak pravo što ću. Došu- 
ljam se iza leđa te joj iznenada zaklopim rukama oči... Bilo je dosta nespretno jer joj je i 
veliki slamnati šešir tom zgodom pao, no ja, oćutjevši tako blizu njezinu krasnu, miomi- 
risnu glavicu, njezin vrat, njezina obla ramena, tiskajući još uvijek prstima drage očice, 
stanem je cjelivati u vlasi, u vrat, u ramena, u leđa... Ona odvinu moje ruke, okrene lišca 
prema lijevom ramenu i opazivši me ciknu smeteno i nerazumljivo... 


- Sestrice draga, sestrice moja! - dahnem strastveno. 

- A, gospodičiću! Šta to od vas biva? Ne bojite li se da će vas vidjeti milostivi vaš dobro- 
tvor? Možda rođak Zorž? Možda koji profesor vaš? 

- Sestro! Okrutnice! Nijesi li me ti prva nazvala bratom svojim, a ti da budeš sestricom 
mojom? Pa zašto se tako okrutno skrivaš i bježiš preda mnom? 

Prihvatim obje njezine ruke i počeh ih cjelivati. Tu ugledam svoje pismo kako ga je zgrči- 
la ružičastim prstićima. 

- Polagano, polagano, đdače moj! - ukori me ona. - A što će reći njihova milost, gospodin 
Mecena, kad ugleda štićenika svoga Ivicu?... Ti zliću, a ne brate... 

- Pomirimo se, sestrice moja! - izlanem ja - pomirimo se! 


Ona prasne u bahantičan smijeh. U taj tren joj pogledam u oči, i ona mi se pričini posve 
drugom. Njezine mile crte sada se nekuda otegoše. Ona lijepa ustašca ne odisahu njež- 
nošću nego mi se prividješe kano da će ugristi... Oči joj žmirucahu kano ptici grabilici za 
plijenom. Mene proburazi iznenada neka zima i prolete me srsi... 

- Pomirimo se! Pomirimo se! - porugljivo ponavljaše ona moje krotke riječi... 


Nato obadvoje začusmo kako negdje u dvoru škrinuše i zaštropotaše vrata. Ona se lecne, 
a ja ugledam Zorževo pospano lice na ulazu bašče. Kumordinar se ustobočio i krupno 
zijevajući grebao svoju debelu šiju sada ljevicom, sada desnicom. 


- Lauro! Zbogom, do vidova! Ali kada opet? 


Ona lagano maknu ramenima i kano da se zamislila. - Puno, puno toga imamo razgova- 
rati! - klikne tiho. - Kad saznaš sav moj život, tad istom bit ćemo pravi brat i sestra... 


- Valjda da smo oprezni i da se sastajemo što rjeđe... ah, što rjeđe... - drhtaše moj glas i 
naglo zamakoh na drugi kraj bašče. 


Kumordinar je još uvijek buljio u zrak kano da traži kakvu zvijezdu. Onda se prokašlja 
sve na silu, neka se vidi i čuje da je on ovdje... Sada skrene očima u daljinu pa opazivši 
žensko odijelo, progunđa nešto nerazumljivo i stupi tri-četiri koraka naprijed... - A? Van- 
ča! - ugleda mene. - Ti bježiš? - šapnu. - Hm, bježi, kad ju je ugledao! Ja lje neću nikada -i 
Žorž usiljeno kihnu i jedan i dva puta, kao da je htio reći: - Čuj ponajprije da je kumordi- 
nar ovdje. 


Ja izmakoh na vrata i nađem se u družinskoj sobi. Otvorim hitro prozore da prostruji 
svježi zrak, te se naslonim nijem na hladni zid, i to mi je godilo... Oćutim da sam umoran 
i slomljen. Bilo mi je pusto i dosadno, i kao da mi je netko sve misli istrgnuo. Nijesam 
znao česa da se prihvatim... Najednom me zaokupi neka groznica i drhat... Sjetim se 
svoga lista i kako ga bojažljivo dobacih u Laurinu sobu i kako umakoh... I to mi se pričini 

tako ludo i nespretno... Sad mi neke njezine riječi tako porugljivo zujahu u ušima... Nije 
li sve to samo igra iskusne i mudre djevojke s neukim đačetom? Nije li sve to bruka na 
školski prah i tintu kojom su mi zamrljane knjige, ruke, pa gdjegdje i odijelo... Ludo je to 
i glupo je to! 

Iz takva snatrenja trgnu me Žorž. 


- Ej, zgubidane! - prodrma me on - što si mi se tu prislonio kao svetac što ga zbaciše s 
oltara? Vidiš ti njega! Znam sve, muzikašu moj. Ti rano raniš i sastaješ se s našom štiće- 
nicom, jel' de? Ha, ha, ha!... 

- Šta li vam se to magli? Vi još spavate, dragi moj kumordinar! - odsiječem trpko. 


- No, ne boj se, rujatuše, ne boj se! Kamo sreće da je tako... Htjedoh te samo podražiti. Ta 
vidim te gdje si se uza zid šuljao bježeći pred ženskim haljinama... Nijesi ti za rujatuša, 
brate; u fratre ćemo te dati, u fratre! A ja, vidiš, nijesam još tako star, ako mi već majčino 
mlijeko i ne vonja iz usta; vrag je star, a ne čovjek na sliku i priliku božju. Ja, brate, ravno 
k njoj: - Dobro jutro, lijepa gospodično! - Dobro jutro, gospodin kumordinar! - odvrati 
ona. - Ja: - Baš je lijepo i ugodno jutro, ah da svi tako rano ustaju kako naša gospodična! - 
Ona: - Da, baš je lijepo i ugodno jutro! - Ja: - Ah, da naš milostivi barem jedanput tako 
rano skoče na noge mjesto da spavaju gotovo do podneva! - Ona ništa, već se otpravila iz 
vrta. - Ja: - Pa već odlazite, lijepa moja... a nijeste li zamijetili ovdje našega đaka siroma- 
ka, Vanču? Uh, kako li taj mladić strepi pred ženskim odijelom... On još s vama doista 
nije progovorio ni riječi. - Ona me nekako čudno ošinula očima i ostavila vrt... Nije do- 
duše odvratila ni riječi, ali ja znam da joj se sviđala moja razgovorljiva ćud! Tako, moj 
zgubidane. Ženska, pa bila otkuda mu drago, kojega god soja i roja, njoj se hoće razgo- 
vora i šale i okretnosti. A ti, bumbaru, odlunjao si iz vrta kano da će te ujesti za nogu 
mlada i krasna sirotica!... Fratar, velim ti, a ne rujatuš!... 


- Do vraga! Što ste me stali bockati i dražiti! - okosim se ljuto. - Da znade milostivi kako 
moj odgojitelj i rođak okreće opakliju, no ja baš ne znam što bi se svemožnomu kumor- 
dinaru dogodilo... 


- Ne brini se ti za mene, zgubidane! Ja hoću, kada već stadoše pucati brci, da budeš čov- 
jek, a ne šmeglja! Znam ja svoje! 

Otada počeo sam živjeti novim životom u Mecenovu dvoru. Domjenci moji i Laurini bi- 
jahu rijetki, ali sve slađi i iskreniji... Mi se priljubismo jedno uz drugo te bijaše teško raz- 
lučiti je li to prijateljstvo ili bratstvo i sestrinstvo. Ili je tinjala ona tiha, bojažljiva, neodre- 
đena vatra koja, što dulje traje, sve više usplamćuje dva srodna srca djevojke i mladića... 
Bijaše naša sreća da nas nitko nije zamijetio... 


Laura mi otkrije podrijetlo svoje ovako: 


- Kada stadoh pamtiti prve pojmove svoga života, nađoh se u sjajnom stanu sa svojim 
ocem i staricom sijedom i pognutom, oštra lica i slaba vida. Sjećam se oca, stasita i krep- 
ka čovjeka od kakvih četrdeset godina. Majke nijesam poznavala. Godinu dana iza moga 
poroda nahladila se kod nekog izleta te ostavila oca i mene. Staricu nazivasmo Ivanom. 
Ona me odgajala i učila, te redila i pazila kuću. Otac se bavio poduzećima, pa je gotovo 
uvijek izbivao od kuće, a kada se na koji dan povratio, jedva mu je preostalo od briga i 
napora da me izgrli i da protepa po nekoliko riječi sa mnom... Sve se njegovo pouzdanje 
za moj odgoj i nauk stjecalo u strogoj starici, koju je on štovao u kući poput ikone; a sav 
njegov rad i nastojanje išlo je za tim da steče što veći imetak i da opskrbi svoje dijete... 
Jednom, držeći me na koljenima, privinu me iznenada na svoje grudi i stade jecati. - Oče, 
što je tebi? - Obuze me djetinjski strah, uhvatim ga oko vrata, pa ija proplakah i ljuta bol 
srvala mi srce, a da nijesam dokučivala zašto. - Laurice, ti ćeš ostati sama na svijetu... 

sama... oh, pa šta ćeš sama, siroče moje? - uzdahnu otac, privijajući me sve jače na svoje 
grudi... Ja svega toga nijesam razumjela, te jedva zatepah suznim očima: - Kako, tato, da 
ću sama ostati? Zar ti polaziš opet na put... no pa ti ćeš se vratiti kao što si se vazda vra- 
ćao... - On zamuknu, otrvši oči... Nekoga dana čula sam iz susjedne sobe, gdje razgovara- 
ju otac i Ivana... Otac: - Starice, moji poslovi su u najljepšem redu. Djetetu sam namro 
toliko imetka da može živjeti i da neće trebati prositi kruha te se prebijati od nemila do 
nedraga. I vama je ostavljen lijep groš. Hoćete li dok ste u životu ostati uz moje dijete te 
ga paziti kao oko u glavi, odgajati i poučavati, kako je to i dosada bilo? Hoćete li mu uvi- 
jek ostati drugom majkom ?.. - Starica: - A, bog vas vidio, dragi moj gospodaru, kakvi su 
to danas razgovori? Vi ovako jak i krepak kano hrast, koji ćete preživjeti mene za sto go- 
dina - i bog vas uzdržao - vi tu govorite kao da se ispovijedate na samrtnoj postelji! - 
Otac: - Ne hasni tu krstariti, čestita Ivano, ja to slutim: kao grom će udariti i taj vaš hrast 
oborit će se i survati... Ja to slutim! Dapače, ja to znam... Srčane boli tako svršavaju, pa 
tada valja čovjeku pripravnim biti... O, moja vrijedna starice, kako je često meni! Zaglu- 
šim, obnevidim, stisne me u grlu... Ali, čemu to? Vi mi ne odgovoriste na moja pitanja? 
Dakle? - Starica: - Ta kakva odgovora trebate! Dobro znate da mi je dijete priraslo k srcu 
kano da sam ga rodila! No, bog vas čuvao crnih misli. Vama treba odmora, gospodaru 
moj... pa će sve to prestati. - Otac: - Odmora, da! I ja ću ga naći - i ja naginjem k tomu vje- 
čnomu odmoru. - Starica je ipak bila nekuda usplahirena i nespokojna poslije toga... Onaj 
zagonetni i nejasni razgovor duboko se zasjekao u moje srce i dušu. Neka neopisiva boli 
mračne slutnje zarile se noktima u moje biće. Postajala sam turobna, zamišljena i muča- 
ljiva. 

Ali doskora prevrnu se čitav list. Moj bi otac često dolazio mrk i ljut kući. Tu je uzdisao i 
računao te se hvatao za glavu. Zatim običavaše sve te račune i pisma rinuti od sebe, kao 
da ga je zmija ujela. Onda bi poletio k meni, uzdignuo me na svoja jaka prsa i cjelivao... 
Društvo i poduzeće u kojem bijaše moj otac članom propalo je. Nas zahvati teška nevolja 
i bijeda. Stali nam opsjedati kuću sudbeni izaslanici, provalili u sobe nekakvi prljavi i 
očajni ljudi... Ja sam vidjela kako miču naše stvari, ogledavajući ih i pipajući. Kimaju gla- 
vama i tajanstveno šapću... Počela je sudbena dražba. Otac, izmučen i pokunjen, uhvati 
me za ruku: - Ajde, dijete moje! Tu nijesmo više mi gospodari, tu nije više ništa naše! - 
Svijet nam se ugibaše kada izlazismo ostavljajući svoj dom. Žene se turkahu naprijed i 
upirahu u mene suzne oči. 


Dugo, dugo iđasmo. Otac je kadšto otro znoj s obraza, ali nije ni riječi progovorio. Tako 
smo prispjeli u zabitnu i zamazanu ulicu niskih i kukavnih kućarica. Silna djeca, bosa, 
gologlava, zaprljana, ružna i slabašna, igrala se ulicama. Kada opaziše mene i oca, napu- 
stiše svoje igre i počeše zjati u nas: - Gle, gle, kako je lijepo obučena! Kako li se sjaji... I 
meni je tata obećao da ću o Uskrsu biti umivena i čista i da ću u novom odijelu s njime ići 
na misu... - vikala je glasno neka djevojčica koja nas je pratila s čitavim čoporom djece... 
Uđosmo u jednu od tih bijednih kućarica. Popeli se uskim i trošnim stubama. Tu otac 
otvori neoličena daščana vrata, i ja ugledam staru odgojiteljicu Ivanu. 


- Ja sam uredila kako se dalo, gospodaru. 
- Uredila - uzdahnu sa žalobnom porugom otac - o, moja starice! 
Ivana se okrene do prozorčića i stade pregačom otirati suze... 


Stari naslonjač što ga u našem prijašnjem stanu prebacivalo po tavanu; prost stolić, dva 
stolca i kukavan krevet - bijaše sve pokućstvo u toj sobici koja vonjaše po dimu i vlagi. 
Svod je bio tako nizak da je mome ocu valjalo sagnuti glavu kada stupismo unutra. Pro- 
zorčić, kroz koji bi jedva turnuo pesnicu, ljeskaše se čudnovato od žarkog ljetnog sunca 
koga trakovi kao da se odbijahu, ne htijući prodrijeti u tu tavansku spiljicu... 

- Gospodaru moj, kako znate, ja polazim odavle daleko k mojemu rodu. Gospodaru moj, 
zbogom! 


Otac se laktima nasloni na bijedni onaj stolić i ne odgovori ništa. 
- Laurice, Laurice! - zajeca starica i pritegnu me drhtavim rukama k svojim obrazima. 


- Ivano, babo moja! - počeh ljuto vriskati, sluteći da se ovdje nešto čemerno i kobno do- 
gađa i da će me starica ostaviti... Ja se nisam dala otkinuti, ali starica me krepko stisnu za 
obje ruke, preda me ocu i poleti iz kukavnoga našeg novog stana... 


Kada pak ugledah gdje ocu curkom teku suze niz problijedjelo lice, obujmim mu desnicu 
te gorko, gorko proplakah. Sada me otac odnese na postelju i sjedne kraj mene: 


- Dijete, što si briznulo u suze? Smiri se! - i on nasloni lice na moje vlasi. - Ah, kada ti, 
oče, plačeš... - Ništa! Ništa! - otiraše on i moje i svoje suze. - Smiri se, dijete moje, bog je 
dobar i velik! 

Svlada me umornost i san, te ja slatko usnuh na roditeljevim rukama. Ne znam koliko je 
toga dana odjurilo u nepovrat kada se probudih. Opazim s užasom da sam ostala sama u 
izbici. - Oče! Oče moj! - zajecah prestravljena, ali mi se nitko ne odazove... Poletim napo- 
lje i spustim se niz one jadne stube. U prizemlju bijahu širom otvorena vrata, i ja ugledah 
veliku, neskladnu i čađavu sobu. Zavirim plaho u nju i kliknem opet: - Oče! Oče moj! - 
Sada istom zamijetim u kutu krupnu, bosu i jaku ženu, gdje hitno na usta nagiblje neka- 
kav lončić kao da joj se osobito žurilo kada je začula moj glas... 


- No, no, mala!... - otiraše si lijevim rukavom usta te se valjaše teškim koracima prema 
meni... - Nije tako zlo, nije! Doći će tata, doći će... On te je meni preporučio da pripazim 
na tebe... Ja sam gospodarica i vlasnica ove kuće. Ne boj se, pile moje, što dršćeš? - pog- 
ladi me žena hrapavom rukom po vlasima... - Hajde, hajde! Povest ću te na ulicu. Tamo 
je i moj mali Ferkonja... - I žena me uhvati za ruku i izvede na ulicu. 

- Ferkonja! Ferkonja! Hajduče, gdje si opet? 

Iz čopora djece koja zgrtahu prašinu u kupove, a onda je pregrštima bacahu u zamrljane 
stijene kućarica vičući: Puk! puk! puk! - što je značilo pucanje - iz toga čopora izvuče se 
dječarac tako zaprašen i zamusan da mu se moglo zamijetiti samo jedno veliko oko po- 
put živoga ugljena u pepelu... 

- Šta je, mamo? Šta?... Na, oni će ispucati moj prah! Stani, umah ću doći!... Nećete, ne, is- 
pucati vi moga praha, lupeži jedni! Ja sam ga teško sabro... - I dječak se vrati natrag k 
hrpi i počne bijesno bacati pregršti prašine, a za njim i drugi... Sada se zaprašila čitava 
ulica tako da se vesela dječurlija kroz oblak prašine razabirala kao nekakvo neodređeno 
klupko... 


- Hajduče... hajduče! - ciktaše nježna majka. - Hoćeš li skoro ispucati taj svoj prah... Fer- 
konja! Ferkonja!... - deraše se sve jače gospodarica našega novoga stana. 


- Šta'š, mamo!? - stvori se pred nama dječak. Sada tek opazim da je dječarcu lijevo oko 
zatisnuto. Na ono oko bijaše ćorav. 


- Čorko, na! Evo ti žene! Baš je pristala kao kraljica... Vodi je, pa se igrajte! - surovo će 
Ferkonjina mati, a on me ščepa garavim rukama za rukav i odvuče u gomilu... Djeca me 
zaokupiše: - Joj, kako su u nje lijepa puceta! Kako li se sjaju i svijetle! Moja mama mi reče 
da se tako sjaji zlato i srebro. A u zlatu i srebru obučene su samo grofice male i barunići 
mali! Jesi li ti grofica? Ili si barunica? - počne me navlačiti i potezati obijesna dječurlija 
muška i ženska, te mi prahom zaprljaše čitavo odijelo... Sada odrasliji dječaci pozovu 
Ferkonju na stranu, pokazujući na puceta moje odjeće... Ferkonja kimnu zadovoljno, pri- 

vuče se k meni, uhvati hitro zubima jedno puce i odgriznuvši ga poleti k drugovima koji 
izdubiše jamicu i stadoše strastveno igrati se na puceta... 


Ferkonja posvema zaboravi na mene. Ženska dječurlija povukla me u svoj krug, te saz- 
navši za moje ime, udomaćile me... Stadosmo igrati "trgotanje". Sjećam se i danas toga 
imena. I ja se obveselih, i lica mi se zarumenješe u tom novom svijetu zemskih anđela: 
nikada se naime ne igrah u tolikom broju djece... 


Nije dugo potrajalo vrijeme, a eto Ferkonje nekuda snuždena i zasukana. Zamrljanim, 
polupoderanim, rukavima trlja znojna lica i tubasti nosić... Nove moje drugarice izabraše 
me u igri kneginjom... A Ferkonja požudno vreba ispod oka na ostala puceta moje odje- 
će, ion, ne pitajući za čast kneginje, zaleti se k meni: - Šta će tebi, ženo, ta svijetla puceta? 
Izgubih jedno, s drugim valja mi ga iskupiti u igri! One hulje ne smiju da odu dokle ga 
ne dobijem... - Ženska djeca stanu hihotati: - A, a, Laurica je žena Ferkonjina! Lijep par! 
Ćorko i kneginja! - Dotle moj drug odgrizne dva puceta na mome odijelu, a onda poleti k 
drugaricama te jednu bubne po leđima, drugu nategne za ušesa, treću prodrma, četvrtoj 
pokaže jezik, petoj dugi nos: - Nećeš ti, dundo, ni ti, klepetušo, ni ti, dromedare, ni ti, 
kladivo, biti mojom ženom, ne!... - I Ferkonja odjuri među hazardaše... A naše djevojačko 
kolo opet se zavrti. S nama igrahu i oni dječarci što još napola izgovarahu riječi i koji bi- 
jahu tako mirni, strpljivi i milodušni da se više ubrajahu među žensku negoli među mu- 
šku djecu... Ja zapinjah u igri. Tamne oblake sjete, negodovanja i zabrinutosti na moje 
djetinjsko čelo navuklo je drsko ponašanje toga ćore Ferkonje... Kakva ću kući? Stadoh se 
ogledavati i mjeriti. Ta na mojoj suknjici fale čitava tri puceta! Što će reći otac?... 


Ferkonja doleti i opet... Ono jedno oko čudno mu se caklilo i škiljilo. Ne bijaše pokunjen, 
nego bijesan, silovit, krut i ljut. Ne progovori ni riječi, već zubima zakvači sada jedno, 
sada drugo, sada treće, četvrto i peto puce i trgaše ih upravo razbojnički... Ja briznem u 
gorki plač... 


- Šuti! - opali me Ferkonja baš po ustima. - Šta će tebi puceta? Ta ti si moja žena. Zar nam 
nije mama tako rekla? A mama te je izabrala da mi budeš ženom. Ja te, bome, nisam tra- 
žio! Onda pak, što je moje, to je i tvoje; a što je tvoje, to je i moje! Tako kazuje i moj tata 
kad navečer dotrabunja kući... Alaj ćemo se veselo smijati i kukurikati kada im ispripo- 
vjedim! Alaj će mi tata gladiti obraze i glavu od zadovoljstva! Ne boj se, moja mala, sva 
puceta dobit ću natrag, pa će ti ih moja mama već prišiti na to ljeskavo odijelo... 


I Ferkonja opet odmagli u svoje društvo. Suznim očima gledah kako strastveno bježi u 
njihovo kolo... Primijetim gdje se oni dogovaraju i nešto šapuću. Osobito neki dugački 
delija, koji zapravo već nije patrio među djecu, kriljaše i mahaše rukama... 


- Koliko ih još imaš? - dere se on iz svega grla na Ferkonju. - S jednim ili sa dva, već ti 
rekosmo, da ne igramo! Dakle!.. 

- Pet! draponjo, pet! Čuješ li? Ne samo da ćeš moja puceta povratiti nego ćeš i svoja koš- 
tena izgubiti. Pet svijetlih vrijedi više nego svi vi sa svim svojim koštenim pucetima!... 


Igrači se opet razumljivo pogledaše: - Eh, naš ćoro Ferkonja upravo se obogatio danas! - 
reče netko. 


- Dobio bogatu ženu, pa joj striže puceta zubima i noktima! - nakesi se delija i pogladi 
lukavo svoj šiljasti nos. 


- Nastavimo! - viknu Ferkonja. 
- Nastavimo! - odvratiše drugovi. 


- Ali na dvadeset i pet koračaja od jamice! - I stade Ferkonja mjeriti, rastežući svoje kra- 
kove, samo da je veća daljina. 

- Na dvadeset! - viknu onaj delija. 

- Neću! Ili dvadeset i pet ili ne igram s vama! 

- Pa neka je dvadeset i pet! Ta i onako će izgubiti sve! - mahnu gorljivo jedan od igrača. 

- Ti ćeš izgubiti svoju jezičinu kano pijani mlinar kolotečinu! - naljuti se Ferkonja. 

Oblile me gorke suze. Ah, kako me taj ludi i ružni dječak oplijenio! Što će tata reći? Zašto 
me pustio samu među ovim ljudima?... Ali djevojčice skaču oko mene: - Što si se snuždi- 
la, kneginjice? Ferkonja je ružniji negoli luđi. Da, on nije lud! Sva će on puceta natrag 
dobiti... Ajde sada nalijevo, da nastavimo igru... - I one me povukoše za rukave, a ja za- 
boravih na suze, na puceta, na Ferkonju i na tatu... 


Vrtjeli se, skakali, letjeli dugo i dugo, kada nas iznenada prekinu jauk i lelek među igra- 
čima. Oni se junački počupaše... 

- Vrati mi zlatna puceta, lopove, tate! - derao se Ferkonja na onoga velikoga draponju, a 
jedno oko vrtjelo mu se u glavi poput vira na burnoj vodenoj površni. 

- Mani me se, ćoreša, jer ćeš zube i to drugo oko sada tražiti u prašini! - zagrozi se drapa- 
vac, dižući pesnice... 

- Vrati, lopove! Vrati, tate! - vrisnu uvrijeđeni Ferkonja pa se zaleti na draponju i zubima 
bijesno zagrize u njegove lakte... Ovaj zatuli i ošine dva-tri puta Ferkonju po čelu da mu 
je kapa daleko odletjela. Ferkonja potrese glavom te se Golijatu zapilji pravo pod grlo... 
No Golijat odvinu njegove oštre nokte i opet ga ošinu po lijevom i desnom obrazu. Moj 
novi drug klone iznemogao, a dok Golijat misli da se sretno riješio napasnika, ovaj još 
jednom segnu ispod draponjina nosa - tu se nalazilo prišteva i krastavih, napola zasuše- 
nih rana, kao kad hrpica gljiva obraste koru stabla - i Ferkonja taj bolni grm jednim pote- 
zom nokata svojih raskinu tako vješto te Golijatu briznu krv i sukrvica. On zarika upla- 
šeno i stade bježati s pucetima što ga noge nosiše... Hihot i vriska dječaka poprati drapo- 
nju. - Ferkonja ostade Ferkonja! Eh, olupio i ostrugao mu je čvalje da ga ne bi vražja brit- 
va obrijala tako. - Oni uistinu samo od zlobe tako potcikivahu jer ih je Golijat toga dneva 
opet sve operušao na pucetima, a on bijaše građanin iz neke šesnaeste ulice u ciganskom 
prnjavoru... Tko će htjeti sutra igrati s njime, valja mu se brinuti da navečer otkine puceta 
s jedinih hlača što će ih otac, stric ili koji drugi domaćin odložiti navečer sa svoga umor- 
noga tijela... 


- Ti si danas kriva svemu tomu! - srnu na me bijesni Ferkonja. 


- Šta sam ja kriva? - zapanjih se. A on me udari zgrčenim šakama po leđima da posrnuh i 
jedva se uzdržah na nogama. Uto skoči onizak, širok i jak dječarac, lijepa crnomanjasta 
obraza i velikih očiju: 

- Stani, ćorava nakazo! Zašto biješ ovu malu? Što ti je ona kriva? Pokrao si i porobio s nje 
zlatna puceta, proigrao ih - a sada ti je ona kriva! 


- Ona je moja žena! Ona valja da je uvijek kriva. A tada ću je tući da će sve zvoniti! I moj 
tata tako radi kada god ga snađe zlo i nevolja. Zena je vazda svemu kriva! A ti, zvrkonjo, 
pusti me na miru! 

- Neću, ne, ćorava haramijo! - popne se dječarac do grla Ferkonjina, potrese s njim kao s 
vrećom, te ga obali u prašinu i kleknu na njegova prsa... 

Ferkonja stade zlobno režati poput psića: - Pa šta ćeš sada, Damjane? Hoćeš li me udavi- 
ti? Ja ću sve reći svomu tati, čuvaj se! Uhvati li te on, kožu će s tebe živa derati i svlačiti! 
Ne drmusaj me tako, ja maloj neću ništa više učiniti, pusti me! 

- Zakuni se, ćorko, da nećeš male napastovati, jer inače izbit ću ti i ovo jedno oko! Znaš 
li... 

- Neću, neću! Pusti me! - cvili Ferko, a oko mu se širi i toči s lijeva nadesno. 

- Digni tri prsta i reci: "Kunem se!" 

Uvidjevši Ferkonja, da sili njegova protivnika ne ima kraja, digne doista tri prsta... 

- Zakuni se, ćoravi svate! 

- Kunem se! - ponovi Ferkonja zagušenim i ljutim glasom... 

- Na što se kuneš, haramijo? 

- Našto hoćeš!? 

- Kunem se da neću vrijeđati, napastovati, tući i zlostavljati ove male kneginjice kojoj 
sam pozobao zlatna puceta poput ptice grabilice! Zakuni se tako... 


- Kunem s€! - i Ferkonja opetovaše riječ po riječ... 


Sada ga pusti dječarac, a Ferkonja, čim se izmotao na slobodu, sunu potajno moga viteza 
nogom pod rebra i počne bježati prema domu, pun osvete, zlobe i mržnje... 

Da ne ostanem među djecom sama, poletim i ja za njim... 

Plaho dotrčah za Ferkonjom u siromašnu kućaricu. 

- No, kako ti bijaše, mala moja? No, Ferkonjo, je li se poigrala s drugovima i drugarica- 
ma? Sta si se zavukao u kut kano krivi pas? Nisi li se možda posvadio i potukao sa svo- 
jom lijepom, sitnom ženicom? He, ćoreša moj! - nagovori mati svoju diku, a iz usta zau- 
daraše joj strašan vonj. 

- Ona je kriva! Svemu je ona kriva! Tako kaže i tata moj tebi, mamo, i ja sam je čestito 
dudnuo po leđima; ali me spopade za grlo onaj Agnezin čupavac, te je uze u obranu; ma- 
lo da me nije zadavio! 

- Vidiš, vidiš vraga i njegovu mater! - dunu u zrak nježna majčica. - He, da, zidarov je 
sin; jak je poput klisure. Pa šta ti je mala skrivila, ćorkica moj, hej? 

- Šta mi je skrivila? - pogrebe si junak zamrljani gotovo četverouglasti nos. - Vidiš, na, 
skrivila mi tako. Tko joj dade ona svijetla puceta? Sada ih dakako nema više pa tko joj je 
kriv? Sama. Otkinuh i jedan i dva i tri i četiri i pet; draponja: makni kažiprstom onamo, 
palcem amo, a mezimcem na sve strane, i pogodi! Lopov, sve je dobio od mene. A ona je 
tomu kriva: čemu ih je imala? Zar moja žena da nosi zlatna i srebrena puceta? Ludo! 
Gdje ih ti, mamo, nosiš? Kako bi ih tata pozobao da ih ima, kako nema, u tebe! Pa šta će 
njoj? Vidiš da je ona kriva... 

- Dobro, dobro, Ferkonja moj! Baš si mi delija, hvala bogu! Upravo se ponosim da te 
imam... Mala, mala... Dakako da je ona kriva! Ej, mudar li si kano popovo prase: srce me 
zebe da nećeš doživjeti starih dana poput roditelja svojih! Odviše si nam pametan, delijo 
naš! 

Mene opet obliše suze. 


- A što ti, čubonjo jedna! Plačeš, mrgodiš se, suze prolijevaš? Hm. Gospodsko dijete... Ha, 
ha, ha! Uistinu, nekakva fina svojta... No, stanarina mi je plaćena... Ej, gospodično, pa na 
što da se tužiš. Žena treba da sve podnosi: i kletvu i porugu, i batinu i šaku!... A ti si bila 
danas Ferkonjina žena, ja ti barem tako rekoh... 


- Ane vidite li da mi je odgrizao sva puceta s moje odjeće! A šta će moj tata, kada dođe? - 
briznem jače u plač... 

- Vidiš, vidiš kako je sve to mekano, suzno, bolno i jadovito. E, sada razumijem da je gos- 
podsko... 

Ženura ode do nekakva dugačkog, otrcanog i nečistog stola. Tu otvori sunjicu štono se 
protezaše duljinom čitava stola te pobere nešto u šaku, metne u usta iglu s koje visaše 
bijeli konac... 


- Na, mala gospodično, na! Da se ne ljuti tvoj tata, prišit ćemo nova puceta! Nijesu dodu- 
še kao ona tvoja - bog i duša, niti ih ne vidjeh pravo, ali Ferkonja veli da bijahu zlatna i 
srebrna, a to je dosta kada on tako veli!... Ova su za zimskog haljetka mog Martina, ali su 
jaka pa bi mogao volove u njih pripeti... deder, ded! Budi samo mirna... 


I ona povuče krupnu nit kroz moje odijelce, te sa tri četiri poteza prišije puce za pucetom, 
progrizavši zubima svaki put nit kad bijaše gotova s pojedinim... Ali neprilike! Ni jedno 
od tih majstorskih puceta nije se moglo zapeti... 

- Hm, hm! - mrmljaše žena, nakesivši se u zrak - tko bi mislio? Ej, da! Sve je tu maleno, 
fino, svetački, kao na oltaru: ne ide, pa ne ide! A tko ti je šivao ovu gospodsku ludoriju? 
Đavo ga raznio skupa s tobom na sto komada! - Nato uhvati s visoke i široke prašne peći 
velik zarđali nož, skine moju odjećicu, te naprosto svaku škuljicu od malenih puceta ras- 
pori naširoko! - Tako, no, bit će bolje... Sada, dakako, umah zakopča one velike kolobare 
od puceta, na kojima bijaše više blata negoli veličine i težine samoga puceta. 

- Hajde, hajde, snašice moja! Lje se nećeš bojati svoga zločestoga tate: opravica je dobro 
skopčana, baš ti pristaju ti gvozdeni kolobari! 

Uto se začuju izvana teški, polagani koraci, a doskora stupi u sobu čovjek ružna oblika. 
Sve bijaše na njemu izlizano, pokrpano, nečisto i nezgrapno. Kad je ušao među nas, nije 
nikoga pozdravio. Potegne iz kuta prosti stolac, te se posadi na nj, ne skinuvši ni klobu- 
ka s glave koji je doduše naličio pokrivalu za glavu, ali ćeš teško razabrati da li je to krpa 
ili kriljak... Po sobi se hitro rasprostre neki ljut, prokiseo, gušeći vonj koji je umah nad- 
vladao sve ostale što ispunjavahu te bijedne prostorije... 


- A,a! - graknu on, uperivši na me svoj crvenkasti i pomodrio nos koji je na rtu svršavao 
debljinom potpune smokve - a, a! Kakvo li je to pile zabludilo u našu kuću! - i pljunu 
ogavno prema meni. 

- Nova stanarica, stari! Novi stanari već se doseliše!... 

- Aha, naši tavanari... Pa tko je sve? Imadu li više takva drobiša? 

- Pravo još ne znam. Čini mi se da će biti nekakav udovac, šta li, pa onda ova mala prko- 
njica... 

- Neka, neka... - promrmlja on - A gdje si ti, ćorane moj? Šta se to vučeš uza zid kao da si 
ukrao popovski groš u crkvi?... 

- Nešto mu nije pravo. Počupao se radi ove male s onom Agnezinom vucibatinom: e, pa 
kako već biva, kopilani su jaki. I zidar je ljudski iskamusao Ferkonju... 

- Pravo mu budi - huknu vrijedni roditelj - kad se dao kopilanu. Drugi put neka mu ras- 
pori trbuh ili kamenom razbije glavu! Oko za oko, zub za zub! Coreša moj - hej - tako 
valja da se živi u svijetu! Pa kako to, radi ove male? Sta bijaše s tom malom? Zar ti je ona 
ljubovcom? Samo ne tako žurno i tako rano!... - zaprijeti otac šakom. 

- Mama mi ju je dala za ženu, i ja sam je poveo među drugove i drugarice! - okrene sada 
Ferkonja lice od zida. - A ona je kriva i nitko drugi, ona! ... - Tu poleti divljan prema meni 
i udari me šakom po obrazima... 

- Vražji dječak! - nasmija se trpko roditelj; a ja briznem u plač i vrisak. 

- E-e-e - stani, stani! Ako te malo cvrknuo, nije te ubio: bit će zdravije lice! Gospoda su 
ionako suviše blijeda! - digne se on sa stolice i pokroči do mene da će me pogladiti i utje- 
šiti, ali se najednoč osupne... 

- A, otkuda na tebi puceta s moga zimskoga haljinca? Hej, ne cmizdri se, nego odgovori! 
Tako? Lijepih li stanara, pa još k tome tavanara, istom dođoše, pa već počeše krasti... Go- 
vori! 

Ja se ustrašim od te surove vike i potrčim plačući do žene već po nagonu djeteta da ću u 
nje naći milosrđa... 


- No, no, stari... čekaj... nije tako... Poslah je s Ferkonjom da se igraju na cesti. Na njezinu 
odijelu bijahu svijetla - srebrna ili zlatna puceta, kakvo je ono pod grlom što joj je preos- 
talo jošte... A naš ćoran, ta znaš kakav je, slika i prilika tvoja, odgriznuo do pet puceta s 
odijela male i prosvirao ih u igri... Da ne bude belaja: mala je plakala i jaukala za svoja 
zlatna puceta, odjećica bijaše joj raskopčana, a ja sam joj prišila nekoliko njih s tvoga zim- 
skog haljetka! Nešto su krupni - ali su jaki! 

- O, ti, mrcino! - okrene se od mene domaćina i stade vikati na nježnu Ferkonjinu majčicu 
da se sva kuća tresla. - Ti, pijanduro! - nastavi on - opet si se iz lonca nažderala rakije ili 
vina! Je li ti đavo zavrtio u glavi da si išla moja puceta prikopčavati na tu malu cmiz- 
dravku? Zar sam ja ukrao svoja puceta? Šta ti misliš, kravo jedna, šta ti misliš? Pitam te 
ja! 

Niti nježnija, niti krotkija ne bijaše prema svome bračnome pjevidrugu mila majčica Fer- 
konje... Krupnine njegove odvraćala mu strašnom vikom i deranjem, pače prijetila sa ša- 
kama. - Zar sam ja ništa u kući, ti, zacopani ljudoždere! Nećeš, ne, dugo sa mnom! Ako 
sam pila, svoje sam pila! Ako je bilo baš iz lonca, ja sam ga kupila! 

Ferkonja je za toga nadvikivanja i deranja zadovoljno noktima grebao po zidu i po stije- 
nama obliže peći. Njega je očito zabavljao i veselio taj heroični sklad među ocem i mate- 
rom... 


- Hoću, hoću! - prijetio se pesnicama revni otac obitelji, grabeći opet onaj zarđali nož. 

- Što ćeš? Što ćeš! - planu majčica i pritegnu me k sebi. 

- Odrezat ću natrag svoja puceta, pijanduro!... 

- A ne znaš li da ih je maloj otkinuo i proigrao ćoronja, tvoj vrijedni sinčić; zmije ti, bog 
da, oči ispile. Ne znaš li, klomotalo jedno? 

- Šta mene briga! Ako ih je on otkinuo, pravo je imao: ja se u njegove poslove ne mije- 


šam! Ali ja hoću svoje natrag! - I on posegnu šapama za mnom, no Ferkonjina majčica 
uhvati me čvršće te iznese iz sobe na tavan u našu sobu ubogarku. 


- Na, tu budi, pa se ne boj ništa! Što tako dršćeš, snašice moja! Neće tebi nitko odrezati 
tih puceta! Bijaše to samo puka šala. A sada lijepo čekaj, dokle se vrati tvoj tata. 


Ona me ostavi samu, tresnuvši krhka vrata za sobom. Ja se složim uz krevet na goli pod i 
ondje usnuh plačući i jecajući... U snu putovah nekuda daleko, daleko sa svojim rodite- 
ljem... letjesmo, uspinjući se visoko iznad brda i dolina. Pričinjalo mi se kano da me pre- 
visoko zaniješe krila u prostorije gdje nema zraka i gdje mi zapinje dah, i tu ustrašena 
vrisnuh, ali me otac pritegnu uza se, i mi se opet spustismo u neku zelenu, beskrajnu 
ravnicu... Iznenada niknu iz trave jednooki Ferkonja, tražeći zlatna i srebrna moja puce- 
ta... ja da ću se privinuti k ocu, ali mjesto njega upopriječio se mrkonja, derući se: Ferko- 
nja ima pravo! On je moj sin, pravo ima! I taj mrkonja mahaše groznim nožem povrh mo- 
je glave da je sve zviždalo po zraku... Procvilim poput sinje kukavice za ocem svojim: 
kada li se pomoli onaj lijepi dječarac Damjan! O, ne bijaše on dječarac! Junak nad junaci- 
ma... Mi svi bijasmo veliki ljudi u tom mojem snu... I kad ga zamijetiše Ferkonja i onaj 
drugi, nagnuše bježati što su ih noge nosile, pretvarajući se oba u vukodlake, a rep im se 
vukao naširoko i nadugo po zemlji. Tu priskoči Damjan, pa podsijeci te ružne repove, ali 
oni još dulji narastoše, izmatajući se oko nas... Sada me uhvati Damjan - on bijaše posve 

sličan mome ocu - i mi se digosmo iznad zemlje i opet poletjesmo u visine... No ona dva 
vukodlaka, Ferkonja i otac njegov, porastoše od zemlje tako visoko da mi tek lepršasmo 
oko njihovih glava kao ono noćni leptiri okolo plamena svijeće... A sve me Ferkonja lovio 
i dohvaćao svojim pandžama: - Nećeš mi uteći, ne, mala! Zaman si poletjela visoko, ne- 
ćeš mi uteći! 

Uto zajecam i trgnem se iza sna... na stolcu goraše svijeća, a za stolom sjedio je otac, po- 
duprvši glavu rukama... 


- Oče, oče moj! - kliknem ja. 

- No, jesi li dobro prospavala, Laurice moja? - prene se otac i pohrli k meni. - A jesi li 
gladno, dijete moje? Ajde, ajde... protari očice, pa ćemo lijepo večerati, ti si doista gladna, 
sirotice moja! - Ion me roditeljskom nježnošću skine s kreveta. 


- Samo, dijete moje, drugi put ne lijegaj kraj postelje na taj kukavni pod... Nađoh te uz 
krevet i metnuh na postelju, a da u snu ni osjetila nijesi... 


Sada je moj roditelj razmetao po stolu slastice i druge miomirisne hrane, ispitivajući me 
kako mi bijaše za njegove odsutnosti. A ja mu sve iskazah suznim očima... On se namr- 
godi, ostavi me začas kod večere i poleti k našim vlasnicima kuće u prizemlje... Ne znam 
što je tu bilo, očeva glasa nisam čula, ali se moglo razabrati surovo deranje i nadvikivanje 
Ferkonjina oca i njegove matere: - Mi smo gospodari u svojoj kući! Nama nema nitko niš- 
ta propisivati i nalagati! Komu nije pravo, neka sebi pomogne. Široko mu polje i daleka 
kuća od nas! Ako smo prosti - prosti smo, takve nas je stvorio bog! Ali smo zato svoji -i 
gazde svoje kuće. Gdje je još tko čuo da se gospodari i vlasnici kuća moraju pokoravati 
svojim stanarima, i to još tavanarima?... Nijesi, boga mi, ni ti iz loja isplivao dok si se nas- 
tanio na našemu tavanu! - vikao je Ferkonjin roditelj za mojim ocem kad se uspinjao na 
tavan u našu kukavnu sobu... 


Otac bijaše blijed i izmučen, a usta mu podrhtavahu. On me zagrli i prolane grozničavim 
i tihim glasom: - Laurice, sjutra ćemo odatle! Ah, kako sam i mogao zabluditi među te 
grozne i bezbožne ljude, među taj smet! 


- A što bismo mi bili smet! A kako vi to možete reći? Smet je ono što vjetrovi donesu i 
natruse u kući da ne znaš otkuda i čemu! Pazite se vi - - začusmo glas Ferkonjine majčice 
pred našim vratima. Ona se došuljala za ocem i prisluškivala naš razgovor. 


Otac skoči i plane; ali ja mu se ovinuh okolo ruke te ga ne pustih napolje... On se opet 
smiri, snuždi i slomljen spusti na stolac, metnuvši me na svoja koljena... Samo je kadšto 
teško uzdahnuo, ali dugo, dugo nismo progovorili ni bijele ni crne... 


Ne znam kako i kada sam usnula, no ujutro skočim i stanem protirati oči... Dan bijaše 
sumoran i tužan, a napolju lijevaše kiša kao iz kabla... Uzdigoh oči prema ocu i uhvatim 
ga za ruku da je poljubim. Ona bijaše hladna poput leda i ukočena... Prolete me srsi i ne- 
ka užasna strava i slutnja... 


- Oče, oče moj! - viknem ja i potegnem roditelja za hladnu i ukočenu ruku... Njegovo bli- 
jedo lice kao da se trznulo, ali on niti je odao riječi, niti se probudio... Sad se uspnem k 
njegovim obrazima, obujmim ga oko vrata i cjelujući ga jecah i vapih iz svega glasa: 

- Oče, mili moj oče, probudi se, što tako tvrdo spavaš? Nikada još nijesi tako tvrdo spa- 
vao! Oče moj! Oče moj! - Ali lica bijahu isto tako hladna i ukočena kao i ruka... Poletim 
na vrata te puzah niz uske i lomne stube iz našega stana. Noge mi klecahu, srce mi silno 
udaraše, okolo moje glave vrtio se čitav svijet... Sunem u gospodaričinu sobu, u razizem- 
lje... 


- Gospo, gospo majčice, gospo!... 

Tu opazim kako je Ferkonja razvaljen na klupi jošte spavao... 
- No, šta je? Šta je opet?... - odjavi mamurno Ferkonjina majka. 
- Smilujte se, gospo, smilujte se! Tata, tata moj, jao, neće da se probudi... 


- Ha, ha, ha - uzrogota se žena. - Pa šta ću ja tvome tati, ako li neće da se probudi? Ajde, 
ajde na tavan, pa budi svoga tatu koliko te volja! Jučer te predao pod moju pasku i valjda 
će me vući pred sud što si izgubila dva-tri puceta sa svoje fine gospodske odjeće... Ajde, 
ajde! Budi ga i ne vrišti ovdje da mi ne razdramiš moga umornoga ćore... Ajde, ajde!... 


- Jao, smilujte se, gospo, majčice, smilujte se! Mene je strah ići natrag. Ja sam već budila 
tatu, ali on me ne čuje. Hladan je kao led... ne čuje me!.. 
- Ajde, ajde!... - opet će ona okrutno te se udalji iz svoje izbe. 


Ogledam se po sobi i mune mi u glavu misao i nada... Skočim do Ferkonjina ležaja, pro- 
drmam ga i kliknem: - Ferkonja, Ferkonja! Probudi se, ustani! 


On rastvori ono jedno oko i skoči na noge: 
- Šta je? Šta je, mala? A, ti si to od jučer? Pa čemu me budiš? 


- Ah, pođi sa mnom, pođider da probudimo tatu... Mene je tako strah da sva dršćem... 
Pođi!... 


- Da probudimo tatu? Kakva, čijega tatu... - zijevaše Ferkonja lijeno, tarući ono jedno 
oko... 


- Moga tatu da probudimo, Ferkonja, jao, čuj i smiluj se! 


- Tvoga tatu? Hm, čudnovato. Pa šta će meni tvoj tata? Pa čemu da ga budimo? Neka 
spava, sam će se probuditi već... 


- Ajde, ajde sa mnom! - Stanem ga vući za ruke - ja ću ti dati zlatnih i srebrnih puceta ko- 
liko samo poželiš čim probudimo tatu! 


- Hoćeš li zbilja? 
- Hoću, Ferkonja, samo ajde brzo! 
I mi se već uspesmo stubama na tavan, kada odnekuda prikriča Ferkonjina mati: 


- Kamo ćete? Kuda ga vučeš? Nijesam li ti rekla da ne vičeš da mi ga ne probudiš! Niku- 
da ne idi, Ferkonjo, njezin će te otac još prošibati za ona puceta što si joj odgriznuo s od- 
jećice... 

- Idem, mamo, idem! Ta ona će mi sama dati svijetlih puceta, čim probudim njezina ta- 
tu... 


I mi stupismo u sobu... Moj roditelj ležaše nauznak kao i prije, aja ga opet stadoh vući za 
hladnu ruku i prodrmavati: - Ustani, tato, ustani, probudi se!... - Ali ništa... 

- Ferkonja, na, skočider ovamo da zajedno probudimo moga tatu! 

I mi ga svom snagom stadosmo vući za ruku tako dugo dok se moj roditelj nije oskliz- 
nuo i skotrljao s kreveta te pao na usta - ali se nije probudio... 

- Bjež'mo odatle, bjež'mo! - kliknu iznenada prestravljeni Ferko i poleti na vrata, a ja za 
njim. I mene obuze užas i teške crne slutnje. 

- Mamo! - saleti Ferkonja svoju majku - onaj čovjek na tavanu, hladan je kao led; on je 
valjda umro... Hodi, hodi da vidiš. 

- Umro... umro... - uhvatim se i ja za krilo te tuđe majke i počnem hroptati i jecati s te 
grozne, strašne riječi a da sama pravo ne dokučivah smisla njezina... - Umro, umro! Smi- 
lujte se, gospo, pomozite, majčice! 

- Sto li ne buncate, djeco? - začudi se nekuda ublažena ona otare usta i ruke te se otputi u 
našu sobu na tavanu. Ja i Ferkonja puzasmo uplašeni za njom. 


- Uistinu, nesretno dijete moje, tvoga tate neće nitko više probuditi. On je mrtav! - promr- 
mori gluhim glasom žena, a suze zališe joj oči. Ja padoh ocu na grudi, grleći i cjelujući 
njegovo hladno, mrtvo lice: - Tata, tata moj, probudi se, jao meni! 

Ferkonjina mati uhvati me za ruku i odvuče iz naše izbe. Vrata je zaključala i povratila se 
s nama u prizemlje. Tu nam naloži da budemo obadvoje mirni jer će se ona povratiti sko- 
ro, te zatim mene i Ferkonju pusti u svojoj velikoj sobi, zabravivši vrata za sobom... Moje 
djetinjsko srce obuzela je i stegla neka tajna i ljuta bol. Kao da nisam svega toga pojmila, 
a opet mi bijaše strašno i grozno... Ferkonja je odlunjao u kut i zavukao se na svoju klu- 
Pu, ne progovorivši ni crne ni bijele. 

Ne bih mogla reći dokle je to trajalo, kad ključ na vratima zaškrine i u sobu stupi Ferko- 
njina mati sa svojim bračnim drugom. On je zadubljeno pogledavao mene, dok sa supru- 
gom izmjenjivaše nekakve znakove, a zatim obadvoje izađoše. Ferkonjina mati opet zak- 
računa za sobom vrata. Ja sam čula njihove korake. Oni odoše na tavan... i dugo se ne 
vratiše... 


Ferkonjina mati bijaše osobito prijazna sa mnom kad nas je otkračunala; a otac Ferkonjin, 
koji se nešto kasnije s tavana povratio, prikuči se k meni i stade me milovati svojim hra- 
pavim rukama. Čim se pako žena nešto uredila, navukla cipele i glavu pokrila crnom 
maramom, uhvati mene jednom, a Ferkonju drugom rukom, te nas povede nekamo na 
kraj druge isto tako kukavne ulice i ovdje me izruči zgrbljenoj i nemoćnoj starici, koju 
upravo zatekosmo u molitvi... 


- Teto - prikriča joj na uho - počuvajte mi ovo dvoje djece dok se vratim! 
- Aa! - zašumi starica kroz nos. - Dok se vratiš... hoću, hoću. 


I Ferkonjina mati ode, dok se odnekuda izvukoše dvije-tri velike mačke, te se počeše pro- 
tezati, repovima zamahivati, samilosno pogledavajući na mene i Ferkonju. 


Ja ne vidjeh više svoga roditelja. Ferkonjina mati, ostavivši nas čitava dva dana u one sta- 
rice, kad se opet vraćasmo u njezin dom, reče mi ukratko: - Tvoga smo tatu zakopali a ti, 
Laurice, ostat ćeš u nas jer nemaš nigdje nikoga svoga, pa ćeš odsele biti Ferkonjinom 
sestricom... Je li ti pravo? - Ja joj nijesam ništa odvratila. Meni bijaše kao da mi srce obzi- 
daše ledom. Neka grozna hladnoća obuze moju dušu, čitavo moje biće. Vazda sam šutje- 
la kao mermer-kamen. Moje kretnje bijahu mehanične, bešćutne. Tko mi je što naložio, ja 
sve tačno i hitro osvrših, a onda se opet povratih u sebe. Samo san bijaše moj pravi život. 
U njemu mi se javljaše otac... i to je tako ugodno bilo, ali kada bijah budna, nikada se ne 
mogoh dovinuti i razabrati što je to moj roditelj milujući me sa mnom u snu govorio. 
Čim bi svanuo dan i čim bih se probudila, strese me groza, jer dan, jer život bijahu za 
mene prava strahota. Samo noći, samo sni moji bijahu mi utjehom i nadom! 


Moji dobrotvori, novi roditelji, a osobito Ferkonjin otac, što više rastoh tim je bio suroviji 
sa mnom. On bi me znao i tući bez svakoga razloga. Tu ga je Ferkonjina mati ukroćivala 
nekom, samo njima razumljivom prijetnjom. Došavši jednom napit kući tražio je mene. 
Ja se vazda ugnuh u takvim zgodama. 

- Gdje je ta naša štićenica? Je li što radi? Šta bi radila? Kako da radi cura gospodskoga 
soja! Sve si to ti, babo, kriva. Čemu je naprtismo na glavu? Zar nam nije dosta naš Feko- 
nja? Ja se čitav dan trudim i mučim poput teglećega vola, pa za druge! Ej! ti Lora, kako li 
se zoveš, ajde ovamo! 


Ja ne odvratih ništa, već prigrlih svoj posao, pomažući gospodarici u kućanstvu. 

- Ne čuješ li? Da, ti nećeš slušati! No ja ću ipak vidjeti hoće li se mene slušati... - I on se 
dignu stisnutim pestima. Jedva ga držahu noge... Poskoči prema meni. Ja se još više za- 
dubih u svoj posao... 


- Sto ti prkosiš meni, skrbniku svome? Meni, hranitelju svome? Ha!... i surovac zamahnu 
na mene... 


Iznenada mu odbije ruku Ferkonjina mati koja je začudo sve dotle šutjela... 


- Kakva te je avet opet obuzela, ti pijana lumbardo! Jesi li zaboravio kako spasismo kuću, 
kako li se opernatismo?... Da si mi se smjesta pobrao, inače, tako mi majke božje, ako ne- 
ćeš lipsati onamo! - pokaže ona nekuda na sjever... - Šta ti je djevojče skrivilo? Ona više 
koristi negoli ti koji ionako što priradiš umah i proločeš. Koliko li pak vrijedi tvoj rad, 
neka sudi onaj koji bude plaćao tvoju lijenost... Nosi se, jer inače bit će drugoga plesa! 

Ja se uvjerih da je Ferkonjina majčica gospodovala nad svojim bračnim drugom, otkako 
me primiše u svoj dom kao svoju... I sada se on mrmljajući i psujući povukao... Zatim je 
dugo, dugo nešto smišljao, uhvatio svoju posivjelu kapu, dva-tri puta zakašljao i lagano 
oteturao iz kuće... 

Ferkonja pako što je više rastao tim postajaše ružniji, a meni sve bolji i prikloniji... On se 
pače protivio i ocu i materi kada bi navaljivali na me. On je također već negdje izvan ku- 
će radio i privređivao. A svake subote, kad je digao svoju plaću, kupio bi meni po kakav 
dar. - Primi, primi to od mene, Laurice! Tako mi je ugodno i slatko kada ti štogod od 
mene uzmeš... Podaj mi ruku, dragu ručicu svoju! 


I ja mu voljko i blagodušno pružih ruku, a on upiraše ono jedno oko u me tako strasno 
da me prožigalo do dna srca... U takvim trenucima hitro mu izmakoh ruku i pobjegoh... 


Jedne nedjelje pođosmo na proštenje k "šumskoj djevici Mariji"... To bijaše stara, drvena 
kapelica s prizidanim tornjićem na omanjem brežuljku sred velike šume koja se duljila u 
nedogled... 


Na nekoj čistini pod stoljetnim dubovima odabrasmo mjesto da otpočinemo i blagujemo. 
Naše društvo sastojaše se od Ferkonjina oca i matere, nekoliko susjeda pa od mene i Fer- 
konje. 

- Djeco, vi ćete s gorskoga vrela donijeti vode u ovim novim peharima što ih kupismo na 
proštenju - reče mati Ferkonjina. 


- Ali jane znam, majčice, ovdje za gorsko vrelo - odvratim ja. 
- Naći ćete ga! Idi ti samo za Ferkonjom, on će ga već naći. 


- Vidi on i na jedno oko bolje nego drugi na dva! - doda Ferkonjin otac, koji tako često 
spočitavaše surovo svome sinu njegovu manu kao da je Ferkonja svojoj nesreći kriv. 


Meni poda Ferkonjina mati svoj pehar, a Ferkonja uze drugi od naših susjeda, i mi se za- 
putismo u duboku šumu... 


Dugo smo išli šumom i duboko zalutasmo u nju. Maleni šumski puteljci vabili nas sad 
nalijevo, sad nadesno. Ali Ferko nije mario za njih, nego ih je presijecao i sve više srtao u 
divljač šumsku. Često bijaše tako gusto isprepleteno granje da nam se valjalo provlačiti 
kao zmijama. Tu bi Ferkonja preplazio prvi, a onda je gledao s nekom strasti i nasladom 
gdje se ja teškom mukom provlačim i borim s granjem... Ono jedno oko širilo mu se i kri- 
jesilo, a nakon ljute borbe podavaše mi obje ruke: - Ajde, ajde, Laurice! Ti kao da nijesi 
šumska vila, tako to šumsko putovanje ide sporo i nekako baš ne od srca... - Mi prevali- 
smo do tri šumska brda, uspesmo se i na klisure obrasle mahovinom, a preletjesmo neb- 
rojene proplanke i doline. I dvije-tri uvale zinuše pred nama: tu bi me svaki put uhvatio 
Ferkonja budi oko pasa, budi za moje ruke, a ja sam drhtala od straha. 

- Ferkonja, ja ne idem dalje; ja ne mogu više! Vratimo se! Mi ćemo zalutati - vratimo se! 
Mi nećemo nikada naći toga vrela! - zahtijevah ja, bacivši se od umora na šumsku crnicu, 
posutu velikim i rijetkim biljem s nepoznatim cvijećem. 


- E, da! Baš sad ćemo se vratiti! Tako dugo ići i mučiti se, a onda vraćajmo se s praznim 
peharima! Tad bi istom bilo smijeha i rugaveti! Na noge, mala, na noge, dokle prispijemo 
do našeg cilja! - I ružni mladić čvrsto me ubujmi oko ramena, i ja osjetih njegov vrući dah 
na svome vratu i... cjelov... 

- Ferkonja! - vrisnem iznenađena i uvrijeđena - ja nikud dalje! Evo moga pehara, a ti sam 
nađi to kobno vrelo i vrati se ovamo gdje ću čekati na te. 

- Ha, ha, ha! Vidiš ti nje, prkonjice, naše gizdave Laurice! Kako li si još dijete, draga moja. 
A bi li ti sama pogodila iz te šume da se ja ne vratim ovamo gdje ćeš me iščekivati? Ej? 

- Ja sama da pogodim iz te duboke šume? Nikada! Koliko li smo presjekli putova, koliko 
obašli brežuljaka, proletjeli proplanaka i guštara! Ta ja više i ne pamtim, s koje strane 
dođosmo i na koju stranu je krenuti da opet izađemo na božje svjetlo! 

- Ele, tako ti je - hladno će Ferkonja. - Šta ja znam kojim li ću putem natrag kada nađemo 
vrelo? Pa bih tako mogao tebe mimoići dok me budeš ovdje iščekivala. 


I on me povuče za sobom. Ja pako, uvidjevši da je tu uzaludna borba, nastavih s njime 
dalje putovati. Ali sada ne jurismo kao prije. Ferkonja često postajao, otirući znoj i osmje- 
hivajući se nekim zagonetnim smijehom: - Odmori se, Laurice, odmori! Što li me gledaš 
tako plaho poput košute, ta stići ćemo na vrelo i donijeti vode! Nije ti baš tako lako puto- 
vati ovakvim šumama, ako i godi srcu taj put!... - I on bi me doista nježno uhvatio za ru- 
ku. - Ajde, mala, naprijed, ajde! Mrgodiš mi se nekuda kao da sam te ugrizao... Što se 
tuđiš kao da se ne othranismo i ne odrastosmo u jednome domu!... 


Teda-negda - sunce se već prigibaše na zapad - nađosmo vrelo... Bijaše to duboka i hlad- 
na šumska dolina između dva ogromna brda kojima nijesi mogao dogledati vrha... Viso- 
ka i silna stabla sterahu vječnu sjenu i hladovinu nad čitavom okolinom toga vrela... Vo- 
da izviraše iz velebnoga panja iz koga tu i tamo provališe zelene grančice... Tajanstveno i 
neopisivo je žuborilo to vrelo, navirući iz panja i gubeći se u šumsku dolinu. Taj žubor 
bijaše jedini glas u tom zabitnom i samotnom svijetu, u toj grobnoj tišini, tek bi se kadšto 
odjavio šum vjetra koji bi uzljuljao visoke vrhove jakih stabala... 


- E, vidiš li, Laurice, da naiđosmo ipak, ako i kasno, na vrelo! O muci grozdovi vise, dra- 
ga moja, pa se ne treba umah mrgoditi i ljutiti! 

Ja kano da i ne slušam svoga pratioca, nagnuh se do panja, isprah novi zemljani pehar, 
natočim vode i prinesem k usnama da ću utažiti žeđu... 

- Evo opet! Kako li si luda! Ovako umorna i upaljena pa da se napiješ ove vode, hladne 
poput leda! Stani, prpošna glavo! - I Ferkonja uhvati za moj pehar te prolije vodu. - Sada 
nam valja prije svega otpočinuti i ohladiti se, draga moja, a onda ćemo se okrijepiti vo- 
dom i nastaviti svoj put... 

- No, to će se lijepo načekati vode otac i mati i susjedi naši! - primijetim ja. 

- Pobojat će se da smo zalutali! - odvrati nekako ironično Ferkonja i opet me obuhvati 
oko tijela... 

- Ferkonja, šta je tebi! Pusti me! - izvinem se ja... 

- Pusti... Pusti... Pa što ti ja radim! - stade on ciktati nesigurnim uzdrhtalim glasom te se 
natisne za mnom dok me nije ulovio... Sada me on silom privine k sebi. - Laurice, ah La- 
urice, zar ti ne znaš, ništa ne znaš?... O, smiluj se!... - ion obujmi moj vrat i... 


- Pusti me smjesta, rugobo! - odrinem ga ja... On mi se uistinu gadio... 

- Ha! Ja sam rugoba! - prasnu on u pakostan smijeh. - Da, ja sam rugoba: no vidjet ćemo, 
prkosna ljepotice, tko je rugoba! Ti ipak iz te šume nikuda i nikamo bez mene... Vidjet 
ćemo... 


Nastane tišina. Ferkonja se nasloni na obliže stablo i stade rezuckati njegove grančice. Ja 
se zadubih u vrelo kako je bistro proključavalo iz svoje matice i kako se žamorom odijeli- 
lo od nje. Dugo, dugo nije nijedno od nas prekinulo toga mučanja. Ja ispod oka pozirah 
na Ferkonju, a njegovo lice bijaše tugaljivo i blijedo. Ja sam slutila da misli na uvredu što 
mu je nanesoh malo prije... Iznenada skoči i stade se uspinjati na tanko i mlado stabalce, 
koje se od težine previjaše k jednoj strani. Ferkonja mu se uhvati za vrh i svine stablo k 
zemlji... Sada ga počne sve više navijati. Ono je škripalo i cviljelo... - Ali to ide teško!... - 
mrmljaše ljuto Ferkonja... I stablo pukne u sredini svoje mladenačke jakosti... - Vidiš, 
ipak te slomih! Tako je... tako će biti!... - kliknu zadovoljno Ferkonja i upre oko u mene... 
- Tako će biti, ohola i gizdava Laurice! - škrinu ćoreša zubima, a obrazima prolije mu se 
tamno rumenilo... 


Ja, kano da sam prečula, nagnem se nad vrelo i napunim svoj pehar... Srknuh vode: oj, 
kako bijaše to krasna voda! Nikada u životu nijesam pila takve vode... Ferkonja se pri- 
makne k meni, pograbi za moj pehar i napije se iz njega... 

- Ala je to ugodno! - promrmlja muklo podavajući mi natrag pehar. Ja ga opet napunim i 
otputim se na povratak. Ferkonja nasloni svoj pehar na panj i sjedne na kamen, obrastao 
gustom, zelenom mahovinom, pričinjajući se kano da i ne gleda za mnom... Ja se otisnuh 
dosta daleko u šumu, misleći da će i on za mnom. 


- Ferkonja, ded vratimo se, već je vrijeme! Hvala lijepa, gdje nas oni tako dugo izgledaju, 
mogu i pomrijeti od žeđe! - Doviknem mu ja iz daljine. 

- Iščekivanje će im ugasiti žeđu, pa će se lijepo opet vratiti doma! Ja dosta lunjah i glavi- 
njah šumom dok nađosmo vrelo, a sada ću lijepo otpočinuti. Nećeš li me čekati, a ti hajde 
s milim bogom sama! Ja znam da bez mene iz ove gore ne možeš izaći... Ajde, ajde, kad 
si takva junakinja... 


- Ferkonjo, šta je tebi danas? Dobro, dobro. Pamti, ja drugi put s tobom nikuda i nika- 
mo!... 


- E, dakako! Pa šta bi ti s odurnom rugobom kuda? - odvrati mi on nekako sumorno i 
žalosno... 


- Ferkonjo, ti si još pravi dječarac, a već si tako velik i star... Ja te nazvah rugobom zato 
što si zametnuo nekakve nepoznate mi šale, kakvih ne bijaše dosada u tebe! A ja sam se 
imala i zašto ljutiti na tvoje vladanje... 


On mi ne odvrati ništa, nego ostade miran na svom kamenu. Ja također sjednem, a pun 
pehar prislonim na stablo izgledajući Ferkonju da nastavimo put... čudan strah i nemir 
zaokupi moju dušu. Srce je silno kucalo u grudima, a tijelo podrhtavaše od neke prepasti 
i zlih slutnja. Sve se nečemu domišljah kao da ću proniknuti u kakvu tajanstvenu i du- 
boku tajnu: ali se ne domislih ničemu, ne proniknuh ni u što... Iznenada me proburazi 
neka topla groznica; ja se trgnem i, taknuvši se pehara, on se prevrne i prolije... 


Nato se vratim k vrelu da opet napunim svoj pehar... Tu sjedi Ferkonja ukočeno na svom 
kamenu kano da me i ne opaža gdje prolazim kraj njega do vrela... 

Napunivši svoj pehar uzmem sada njegov, isperem ga i također napunim vodom. Zatim 
uhvatim Ferkonju za ruku i potegnem s kamena: 

- Ferkonjo, ajde zaboga, vratimo se! Eto, već je sunce prignulo na zapad! Što će reći tvoji 
roditelji? Sto susjedi naši? 

- Pa dobro, ja idem, a ti me vodi! Rugoba sam i poluslijep: ja ću za tobom, a ti nas izvedi 
iz šume! - mrmljaše prezirno i porugljivo on. 

I ja pohitim naprijed. Ferkonja uhvati svoj pehar te se lagano pomicaše za mnom kano da 
mu se nije dalo. 


Tako se verasmo dugo i dugo, a da nijesam znala kamo idemo i gdje ćemo izaći. Šutio je 
Ferkonja, i ja sam šutjela. Sunce je već zapadalo, šumi pako ni kraja ni konca. Sustah 
umorna te se obratim prema Ferkonji. On gledaše u zemlju, smješkajući se podmuklo, 
zlorado i polugnjevno... 


- Jao, gdje je konac toj strašnoj gori! - uzdahnem ja i posadim pehar kraj sebe na zemlju. 
- Pati ga tražiš, a ja za tobom! Kuda ti - tamo i ja - naruga mi se on. 


- Ferkonjo, jesi li poludio danas? Što li ti je? Dosada si vazda bio tako razborit! Što ti je 
danas dunulo u glavu? 


- Tako, moja mala! Grdobi svašta zavitla po glavi - ali ti se ni najmanje ne smućuj, lijepa 
golubice, samo naprijed, da vidimo! Ja od tebe ni makac... 


- Ferkonjo, zaboga, što si naumio? - zavapim ja. - Ne vidiš li da već sunce zapada, a evo 
cijelom gorom pala je već hladna sjena! 

- Neka bude! A šta napokon vrištiš? Zar ne vodiš staze ti - pa ajde, da vidimo gdje i kada 
ćemo izaći... 

- Oh, slutila sam ja da ti ostaješ vazda ona stara zlica i dušmanin moj! - briznem u plač. 

- Rugoba, zlica, dušmanin... E, pa što ćemo? Svi nijesmo lijepi, golubice, draga sestrice i 
prijateljice... 

Ne odvratim ništa, već dignem svoj pehar i krenem dalje. Ferkonja je izostao isprva. Pos- 
lije oćutjeh da baza za mnom... 


Po gori stade se hvatat mrak. Ja spješih dalje i dalje... Krv mi naviraše u glavu, a strah mi 
obuzimaše dušu. Sto će to biti? Kako će se svršiti ovo putovanje?... 

Prispjesmo na neku šumsku čistinu što se već jedva zamijetilo, jer je u šumu navalila 
prava noć, puno crnja i strašnija ovdje negoli na polju ili selu... 

- Djevojko, dalje ne možemo! - zahripi bijesno Ferkonja i baci pehar da je tresnuo o stablo 
a voda se šumom protočila iz njega... Sada me obuhvati čvrstim rukama, dok živo oćut- 
jeh u mraku grozničav drhat njegova tijela i žestoko kucanje srca... 

- Šta ne možemo? - otiskivah njegove ruke - ta mi ćemo ipak jednom izaći iz te šume, pa 
išli do bijeloga dana... 

- Oj, Laurice moja, ti i sama ne poimaš kuda li si zalutala; a da ti vodiš dalje, teško da bi 
ikada izašli iz te gore među ljude... 

- Vidiš, kolik si zlotvor! Pa zašto nijesi ti vodio i natrag kako si nas vodio ovamo? Oh, jao 
meni, da nijesam nikada pošla s tobom u tu strašnu goru!... Ali sada ajde ti naprijed, a ja 
ću za tobom... Do zore ćemo valjda izaći... 

- E, ja nijesam ni duh, ni anđeo, da po noći glavinjam uvalama i prodolima, te da gdje- 
god zaglavim u kakvom gorskom ponoru... 

- Pa što onda misliš, nesretniče? 

- Ništa zla. Noćit ćemo ovdje u šumi na božjem zraku... 

- U gori noćiti! - ciknem ja s grozom. - A ne znaš li da je puna gora zvjeradi i ptica grabi- 
lica?... 

- Znam, pak onda?... Šta će meni zvijer, što ptica grabilica?... - nasmija se u mraku Ferko- 
nja. 

- Ti se ne plašiš, ali ja? 

- Gdje si ti, ondje sam i ja. Ne boj se, mala moja, ja ću te već očuvati pred ljutom zvjeradi i 
pticama grabilicama!... 

On nato pruži za mnom ruke, no ja se izmaknem, ali on poteče za mnom i ulovi me... 

- Ferkonja, ludove jedan! - zamahnem desnicom te ga udarim po obrazima... 

- Ona meni kamen, a ja njoj kruh! Ona meni prezir, rug i pljusku, a ja njoj sve drago i mi- 
lo ovoga svijeta!... Laurice moja, ta tko je bliži negoli nas dvoje? Laurice, ili moja... ili... 

- Ne razumijem tvojih ludih i ružnih razgovora; pusti me u miru ili znaj da ću se peha- 


rom braniti i tresnuti ga o tvoju glavu! Miči se, rugobo jedna! - vrisnem razjeđena te dig- 
nem pehar prema njemu... 


On je nato mrmljao nešto nerazumljivo dok se ja udaljivah da ću dalje svojim putem... 


- Laurice, zar mi nijesmo othranjeni pod jednim krovom? Zar sam ja tebi tako stran i tud? 
Kuda ćeš, mahnita glavice, u noć? Ostanimo tu i pričekajmo dok svane. Zalutasmo, a sa- 
da ne možeš iz rukava prosipati i danje svjetlo i pravi put... Ti si me grdno uvrijedila i 
ljuto ujela za dušu te ja ne pazih kuda to ti zastranjuješ po gori. A da ti pravo kažem, i 
stalo mi je do toga da ti se osvetim, mala moja! 


- Nikada! Volim zalutati još i dublje negoli s tobom proboraviti ovdje. Ti si... 

- Munjena glavice, ne budali. Ja ću te lijepo čuvati, a ti se odmori ovdje po širokoj volji... 
Dalje se ne može dok ne prosinu prvi traci zore, da barem možemo razabrati s kojega 
brda gdje smo i na kojoj strani. 

Ja se udaljim od njega za kakvih sto koračaja i klonem na čistinu zemlje. 


Dugo i dugo sam bdjela... On je ostao na svojem mjestu daleko od mene... Napokon me 
stao svladavati drijem, a onda san, koji je tiho i blago prevario moje oči i umorno tijelo... 
Dokle trajaše taj slatki san, tko bi ga znao... 


Još vladaše crna i duboka noć, kadno se prenem iza sna, dirnuta živim stvorom. - Tko je? 
Sto hoćeš? - skočim iza sna. - Gdje sam?... 

- Ništa, ništa, mala moja! Laurice moja! Samo ti lijepo spavaj, skoro će i svanuti... - Sada 
osjetim vrući dah na mojim obrazima, a Ferkonja silnom snagom obuhvati moje obje ru- 
ke koje podigoh na obranu... 


- Pusti me, kleta i crna grdobo! - jecah, otimajući se zagrljaju ružna mladića. - Pusti me, 
jer ću ti noktima iskopati i to jedino nakazno i razroko oko! Pusti me, hijeno! 


- Pa ti, golubice bijela i lijepa, ništa ne vidiš u tom mraku... Baš takva noć prija gdje se ne 
razabire ruglo i grdoba - stade strastveno prišaptavati moj pakleni drug. 


Ja bijah pobijeđena i iznemogla. Lupeška osnova grdobe Ferkonje slavila je slavlje... 


- Svemu je kraj! - obuhvati me ćoreša objema rukama oko vrata - tebi dakle ne preostaje 
drugo nego da mi budeš sada ženom! I vidiš da ja nijesam zlo mislio. Ljubio sam samoga 
sebe više negoli svoga bližnjega - pa te ovako oteh drugima. Koga je bog nakazio, njemu 
se valja ponajprije brinuti za samoga sebe i ni za koga drugoga! Ti si me prezirala, mrzi- 
la, odbijala, rugala mi se! Pa eto, i ja sam čovjek na sliku i priliku božju, kano i oni dru- 
gi!... Laurice, sada si moja i ničija druga! 

- Nikada! Nikada! Najgadnija nagrdo ovoga svijeta! - Nato mu se jedva oteh, pljunem 
mu s gnušanjem u lice i pobjegnem u duboku goru... 

- Ha, ha, ha! Neću da te slijedim i lovim... Pokajat ćeš se ti gizdava moja golubice... Poka- 
jat ćeš se čim ugledaš svoje lijepo lice gdje u zrcalu mirne gorske vode... Ej, šta ćeš? Ni ja 
nisam kriv da već ko dijete izgubih lijevo oko u rvanju s obijesnim i jačim dječarcima od 
sebe... Idi, idi! Gora je tamna i duboka... Ti se lje ne možeš više pretvoriti u gorsku vilu... 
Idi, idi, Laurice!... jednaka nam je sudbina... Ili mojom ženom ili ničijom!... Idi, idi! - pra- 
skaše grdnim i zvjerskim smijehom u tamnu noć ćoravi nasilnik, a riječi njegove odjeki- 
vahu dubokom gorom kao da urliču i skaču vukovi veseleći se nad plijenom i žrtvama 
svojima... 


Ja potekoh daleko, duboko u goru... Pamet me ostavljaše, duša mi bijaše na jeziku, srce 
mi se stisnulo i sapinjaše me u grlu... Oćutjeh da mi se pomakoše noge, da se poskliznuh, 
da poletjeh zrakom i prazninom... i osjetih strašan udar i potres u glavi i u čitavu tijelu... 
A tada mi omrkne pred očima, i ja se onesvijestih... Noć i mrak... praznina... smrt... 


Već je svanulo divno šumsko jutro kad se prenuh iz nesvjestice i uzdigoh oči prema ne- 
bu. Ptice su veselim pjevom pozdravljale blijedi dan te mi se pričinjalo kano da drveće 
oživje, kano da svaka šumska grančica ima svoju pticu što proslavljuje jutarnju radost i 
pozdravlja osvitak dana... Osjetim neku tajnu hladnoću i kao da mi je srce prozeblo i pre- 
stalo kucati. Hoću da se osovim, ali u taj tren zašumi nešto u mojoj glavi, a onda me srva 
ljuta bol u rukama, nogama i u čitavu tijelu... Pouzdigavši se teškom mukom, opazih on- 
dje gdje mi ležaše glava skrućenu krv... Prođem prstima preko svojih kosa te zamijetim 
da mi se kose slijepiše od vlastite krvi... Iza toga napipam ispod slijepljenih kosa ozljedu 
na glavi... Dva-tri koraka dalje strujao i žumorio je sitan gorski potočić. Ogledam se nao- 
kolo i s grozom ugledam da sam na dnu duboka ponora... Visoko iznad glave opazim 
jošte trag gdje mi se noge poskliznuše... Sada pokušam da stanem na noge, no uhvati me 
jaka i teška bol tako da ne mogoh nikako stati na njima... Briznu mi suze te dugo i dugo 
plakah, naričući i stenjući... Neznatne grebotine počeše me pripicati na rukama i noga- 
ma, a nutarnji bolovi kano da se ublažiše ponešto. Opet napnem sve sile, zakvačivši obje 
ruke o grančice obližega stabalca štono se slabašno uzdiglo iz ponorova tla i tako se uz 
ljutu muku i napor osovim na jednu nogu, oćutjevši da je ona ipak ostala zdrava, dok me 
u drugoj zahvaćala boljetica, sada u gležnjima, sada u koljenima, da mi potamnjivaše 
Vid... I malo da me nije i po drugi put oborila nesvjestica na zemlju dok se dovukoh do 
gorskog potočića. Tu navlažih bistrom i kao led hladnom vodom glavu, čelo i lice, i kano 
da mi jenjavaše bol... Počnem se ogledavati oko sebe kako ću iz ove duboke uvale, te s 
užasom opazim da bez ljudske pomoći neću nikada moći izaći iz nje... Srsi me prođoše 
od te pomisli čitavim tijelom i kao da probudiše moje muke koje stadoše izdaleka, tiho, 
pa sve bliže i bjesnije pokljucavati, griskati, rezati i piliti sad u nogama, sad u rukama, 
sad u glavi... Poput nebrojena skupa sitnih mravaca počelo me bockati, kopati i vrvjeti u 
mislima sve što se dogodilo... Obujmim glavu i klonem iznemogla, ubita i satrvena opet 
na zemlju... A milijuni ptica pjevaju tako milo i skladno, a potočić žuboraše tako tajan- 
stveno... 


Ne znam dokle trajaše taj bolni polusan i poluživot... Najednom oćutim da se nedaleko 
netko miče i šuška. Zadršćem od straha i uzdignem glavu... Visoka, tanka, otrcana i su- 
honjava starica, sagnuta tijela, pruženim rukama dubla je zemlju i čupala bilje... Kriknem 
i zajecam... Starica se osovi, nekakvo zašiljeno i zavinuto oruđe ispane joj iz ruku, ustu- 
boči se i zabezeknu... - Živ je ipak to stvor! - progunđa oporim glasom nadnesavši zapr- 
ljanu od zemlje ruku iznad čela, a onda pobere svoje oruđe i primicaše se k meni... 

- Iko si božji u toj dalekoj pustoši? U toj dubokoj provali? - upita ona. Njezino dugačko, 
blijedo i mršavo lice, šiljasti, nad usta zavinuti nos, staklene, sitne i zelenkaste oči napu- 
niše me grozom... Jedva se snađoh da prošapćem: 

- Nesretnica sam izgubljena! - I stadoh joj isprekidanim jecanjem i uzdisanjem pripovije- 
dati kako me kae u po kako 


razgleda i opipa ozljede na 
glavi i na nogama, zatim izvadi iz krila nekakvu krpu, razdere je na komade, navlaži i 
ožme u gorskome vrelu, probere nekoje trave među ubranim biljkama te ih stade tiskati 
mršavim i gvozdenim rukama tako da je iz njih potekao poluzelen i polužut mlaz... Sada 
mi nakapa ponajprije ranu na glavi, a onda druge ozljede... 


- Budi mirna dok se to osuši! - promrmlja i opet se vrati k vrelu i stade nanovo umakati i 
ožimati krpe... Onda mi čvrsto omota glavu i druge ozljede i podigne me sa zemlje... Po- 
kročim dva-tri koraka, i ja se spotakoh, te bih i pala bila da me hrlo ne podupre starica. 

- Ej, teško će to biti, djevojko moja, teško! Ali, deder se ojunači i ohrabri! - pa me uhvati 
oko pasa. I mi se micasmo uvalom naprijed, dok ne zakrenusmo nalijevo, gdje postajaše 
sve uži uži prostor. 


- Sada istom eto prave muke! Ovdje je spilja, bolje rupa, kojom nam se valja provlačiti 
puzajući poput zmije. Ali ne boj se, djevojko! Ja ću naprijed, a ti za mnom. Kad propu- 
zamo ovu kamenitu rupu, onda se tek izmotasmo iz te gorske uvale... 

Ugledam doista pred sobom rupu koja je kosim pravcem vodila u dubljinu zemlje. Vlasi 
mi se počnu ježiti od pomisli, no stara se već uvuče u zjalo, te samo još viriše bose i hra- 
pave njezine noge iz rupe, pa i toga nestane. 

- Ajde, djevojko! Muka će biti i dugo će taj prolaz trajati, ali znaj da iz toga ponora dru- 
goga puta nema! Ili živ umrijeti u tom gorskom grobu ili se spasiti ovim izlazom!... 

Trpki glas staričin tako je čudnovato odjekivao i sve slabiji bivao da mi se pričinjaše kao 
da mrtvac iz groba dovikuje i poziva da ga slijedim... Nato se sagnuh, napnem sve sile i 
počnem puzati za staricom... 


- Kad iznemognu sile, onda se uhvati za moje noge i provuci se što dalje možeš... - zamr- 
mori starica, a vlaga i neki mrtvački vonj udari mi u nos i usta. 


Tako mi puzasmo neprestance kosim pravcem, i ja sam držala da putujemo ravno u ut- 
robu zemlje. 


- Sad odahnimo, djevojko! Tu ćemo se uspeti na nekakvu osovinu i obaći greben! 


Odmorismo se i onda uspinjasmo kano da plazimo na krov. Tu bijaše tako tijesan prostor 
da se jedva pomicasmo naprijed. Nestajaše zraka, a mene uhvati muka i vrtoglavica da 
se malone uguših. Zastenjem jadovito i ljuto... 


- Ohrabri se, ojunači se, djevojko! - oglasi se moj provodnik - još časak, pak svladasmo i 
tu užinu. - I tek što je starica to izgovorila, uhvati je ljuta kihavica... Ja napipam njezine 
hladne i vlažne noge, zgrabim ih čvrsto, potegoh se naprijed i tu mi udari u glavu hladan 
zrak, kao da je dunuo najstudeniji vjetar s leda i snijega... To mi povrati snagu, i tek što 
ispružim ruke da se povučem dalje, kadno pukne pred očima velik prostor, i mi se nađo- 
smo u podzemnom hramu u koji prodiraše kroz svodove slabo svjetlo tako da ogromne 
stijene tih prostorija omataše nekakav tajanstveni i strašan polumrak. 


Starica mi pomogne uzdići se na noge, i ja polagano koračah za njom, hvatajući se za 
njezina ramena, jer sam kod svakoga koraka oćutjela bol u nogama... Dugo, dugo prola- 
žasmo tako, dok opet ne dospjesmo u tijesan i uzak prostor gdje se prostirahu beskrajne 
stijene na jednu i drugu stranu... Iznenada zablještiše mi oči od danjega svjetla, a nad so- 
bom opazim plavetna nebesa. Uzdahnem i u duši se zahvalim bogu. 

Mi spješismo naprijed. Starica mučaše kao kamen, samo bi se kadšto sagnula da izdube 
kakav korijen ili da ubere koju biljku, pohranjujući je brižno u svoje krilo... 

- Jao, majko, hoćemo li još dugo putovati po toj užasnoj gori? Hoćemo li se ikada vratiti 
opet među ljude? - procvilim ja, osjetivši umornost u svim udima i tešku slabinu i ljutu 
glad. 


- Među ljude! Među ljude! - kano da je zaciktala starica, okrenuvši se čitavim dugačkim i 
suhonjavim tijelom prema meni i zapiljivši svoje sitne i žacave oči u mene... - Među lju- 
de? - ponovi prezirno stara prikaza te se upopriječi preda mnom... - Da, da! Ti mi još i ne 
pokaza odakle si, što si, kojega li si soja i plemena. Da, niti mi pravo ne reče kako si dos- 
pjela u goru, kano da je vile ili vještice baciše u onaj crni ponor! Samo mome bilju zahvali 
da se namjerih na tebe, inače pogibe živa u onome grobu. Među ljude! Među ljude! - ok- 
rene se ona od mene i nastavismo put. 


Gotovo čitav dan verale se nas dvije po gori. Rijetko bi starica prekidala našu šutnju, ali 
je često skretala s puta nalijevo i nadesno te bi tu izdubla kakav korijen, a tamo ubrala 
cvijet ili otkinula stabljiku biljke. Već podveče spustile se mi s posljednjega gorskoga 
brežuljka u duboku dolinu... Sada bijaše tako strmo da se samo sklizasmo jedna za dru- 
gom... Sada mi puče pred očima nedogledna ravnica preko koje se vijugaše bijela cesta 
kano da si zelenilom povukao mliječni mlaz, ali nablizu ni nadaleko se ne razabiraše bu- 
di selo, budi kakav kućerak, budi crkvica, budi koji živi stvor. Kraj mi bijaše posve tuđ i 
nov... 


- Kamo ćemo to doći, spasiteljice moja? Koja li je to okolica? - priupitam s uzdahom stari- 
cu. - A gdje nam zaostade "šumska djevica Marija"? 


Stara se lecne i progunđa nešto nerazumljivo i trpko, kano da joj bijahu nepovoljne pos- 
ljednje moje riječi. 

- O, pile moje! Gdje li je ta bajka - "šumska djevica Marija"! Preko gore ne bi se sviđalo 
nikojemu živomu stvoru putovati do nje. Ni ptici se neće račiti letjeti onamo! A tko bi i 
mogao putovati gdje nema ni puta ni odmarališta. A nije ga ni rodila majka koji ne bi za- 
lutao u njezinim dubljinama... Hoćeš li pak obilaziti ljudskim putovima stići ćeš onamo 
jedva za kojih pet dana... Posve negdje na protivnoj strani prostire se grad i ta čudnovata 
"šumska djevica" - dovrši starica, a posljednje riječi procikta nekom trpkom porugom. 
Pričinilo mi se kano da je zasiktala zmija... 

- A kako se zove taj novi kraj u koji silazimo? Stanujete li vi u njemu? - produljim ja, a 
tjeskoba mi obuzimaše srce. 

- Kako se zove? - ponovi gluho starica. - Hm, kako se zove? Nikako, pile moje, nikako! 
Pustinja, samoća, drugi svijet! A gdje stanuje baba Huda, to ćeš skoro vidjeti, pile moje!... 
- Tona dahnu teško u zrak, kano da mi reče: Ne dosađuj mi takvim pitanjima - te se stade 
hrlije spuštati niz brijeg koji se prema podnožju pretvaraše u liticu... 

Sada ugledam u dolini tik do gorskoga spusta gusto drveće koje nalikovaše grmlju, a 
među njim se pomoli neopisiva, bajovita prikaza... Ne bijaše to kućerak... Poput plasta 
sijena dizaše se uvis, a prema dnu nalikovaše ogromnome košu... 


S litice spustismo se na proplanak obrastao gustom šikarom, trnjem i dračem, preko ko- 
ga vođaše jedva zamjetljiva staza... Iz daljine kao da dopiraše glas ljudski, neki mrmor, 
šta li? Starica je pojurila i ne ogledavši se na me... I mi se stvorismo pred onim košem... 


S drveta isplaziše do četiri velike mačke... Starica svaku pogladi: ovu po glavi, onu po 
hrptu, tu po vratu, i one stadoše zadovoljno drndati... Negdje na drugoj strani urlaše div- 
ljačkim i hrapavim lavežem psina. A čulo se i zvečanje lanca, što je značilo da je prikop- 
čan. Veliki oroz, kakva nikada još vidjeh, stade kokodakati, zaletjevši se za mnom... 

- Mir, pašo! - viknu na nj stara - mir! - Oroz je posluša te odmagli u grmlje, prizivajući 
svoju družinu. 

- Ovdje je naš dom, pile! - psikne starica i omaknu za košnicu, te mi dođosmo na njezino 
pročelje. 

Po travi se protegoše tri muškarca, a nedaleko od njih na istruloj gredi posjedale do četiri 
žene... 


- Aho, ima ih opet! Vidi, vidi! - muklo će starica i počne nešto tražiti po džepovima... 


- Dobar dan, Huda! - iskesi zube grdan rutavac, pritegavši k sebi štaku... Tu zamijetim da 
je pozdravljač kljast, dok mu s dugačkoga i jakoga tijela viriše dvije sitne nožice kano da 
si zabo dvije šipke u veliku bundevu... 

- A, opet ti ovdje, bundašu? Što te doturalo ovamo iz daleka svijeta, hej? - oglasi mu se 
stara, otvarajući nekim čudnovatim oruđem zdepasta vrata što bijahu utisnuta u onaj 
ogromni koš koji je malo prije nazvala svojim domom! Na svakoj strani od tih vrata gvi- 
rila po okrugla, malena rupa - što je valjada značilo okna - tako da je taj njezin dom na 
svom pročelju naličio mrtvačkoj glavi... 


- A šta, bundašu moj, još ne izrastoše nove, mlade noge! Ej, ej, polagano li rastu. Ja se sve 
nadam, da ćeš zaigrati kolo, a kad tamo, kljačice nikuda i nikamo! - nastavi stara pouz- 
dan razgovor s onim kljajom. 


- Oh, oh! Huda - Huda! Ne dao bog da mi porastu nove i mlade! Ej, tada bi odzvonilo i 
mome lijepome životu; zdrava prosjaka tjera svatko s kućnoga praga: - Nosi se, lijena 
klado, ispičuturo! Ili si hajduk, ili tat, ili pijandura - raditi! raditi! - Samo slijepac i kljast 
ima pravo biti gospodinom prosjakom! Iho!... Pa i lijepo se živi. Ne putuje dakle k tvome 
brlogu bundaš da mu porastu nove mlade noge već da mu, Huda, skuhaš one zelene 
masti da utažim klanje po tim sitnim koščicama, jer to izjeda, glođe, struže i reže poput 
bijesna pseta kad god zabugari na obzorju zlo vrijeme i mećava. A onda ode bundaševa 
široka prosjačka volja do vraga - jedini njegov imetak i bogatstvo!... - prodikovaše ružni 
prosjak, bacivši izderanu kapu u travu... A kada mu Huda nije ništa odvratila, već se za- 
vukla u svoju košnicu, obrati se bundaš k onim ženama što su sjedile na gredi šapćući 
jedna s drugom. 


- Hej, žene, recite vi, nijesam li ja još ipak momak! Ha? Što se laktima gurate kao kokoši 
kad opaze oroza? Huj! Kljasti su istom živi vrazi! Sta ne - mlada "frajla" - uh - cvatu joj 
lica poput klinčaca a oči sijevaju da bi oslijepio - šta "frajla"? Nije li tako? A koji bijes tebe 
nosi k Hudoj - da ti iščupa djevojačko srce te prazninu onda melemom zalijepi?... Ha, ha, 
ha! - stade se grohotom ceriti grdoba bundaš, škiljeći ružno na mene i davajući nekakve 
dvolične i bestidne znakove rukama i onim nakaznim nožicama. 

Uto zapiskuta Huda kroz rupu svoje košarice: 

- Pile moje, ajde amo, ajde! Ti si mi umorno, gladno i žedno! A potučeno si mi, ajde amo, 
ajde!... Bundašu, jezičinu podupri štakom svojom, razumiješ li! Nijesu tvoje šale vazda 
sol - kako ti misliš - nego su često i posušene grude blata, a kada ih tvoja jezičina-kolote- 
čina razmoči, onda zaudaraju da čovjek mora nos začepiti! Jesi li me razumio, bundašu? 
- Jesam, Huda, jesam!... Ih, kako si ljuta kano i tvoja zelena mast, a zubata kao tvoj šarov 
eno na lancu! - okrenu se ružni prosjak na trbuh i ušuti... 

Poslušam staricu i pođem u košnicu. Tu bijaše sve čisto, skladno i uredno. 

- Dalje, dalje, pile moje! - I ona me povuče za sobom u drugu sobicu. Od potpune tame 
ne razabrah ni prostora ni predmeta u njemu. Sada Huda potegne na stijeni nekakvu 
dasku, i svjetlo i zrak udari naglo u tminu. Začudim se kako mi je iznenada pukla pred 

očima velika i prostrana soba s vrlo ukusnim, upravo gospodskim uređajem. Opazim da 
je starica oprala ruke i obraze... Onda izvadi iz pretinca krasan hljeb i mirisavo pečenje, 
nekakvim kolobarom zabravi vrata, te me posadi za okrugli stol i sama sjedne meni su- 
čelice. 

- Pile moje, jagodo moja! Ništa se ne žapaj, nego lijepo jedi da se okrijepiš i da ti ojačaju 
iznemogle i klonule sile - a poslije ćemo razgovarati i upoznati se pobliže! 

I Huda umah vlastitim primjerom pokaza kako je i sama gladna... nato izvadi iz kuta 
jedne stijene crnu i svijetlu bocu te natoči u visoke čašice tekućinu štono se krijesila po- 
put živa plamena. 


- Smoči usta, pile moje... To ugasi smjesta žeđu, a pravi je melem... Dede, dede, jagodo 
moja! 

Nikada prije ni poslije ne orosi takva kaplja usta moja... Krv mi prostruji čitavim bićem, a 
živo osjećah kako mi je negdje rumen zabuktila u obrazima. 

Huda, odgrne nisku postelju, priudesi nešto ovdje, a nešto ondje, pa će opet: 

- Pile moje, sada lijepo otpočini; ja polazim k svojim ljudima. Mnogo ih je, a vidim da 
ima i stranaca. Na one mi valja osobito paziti! - Ona pokroči prema jednoj stijeni, zavine 
nečim, a stijena zinu kao da je ponor pukao, i Huda se spusti po stubama te izniknu u 
zemlju. Jedak i oštar vonj sunu iz podzemlja, pomiješan s hladnim i vlažnim uzduhom 
kao da je smrt huknula iz te spilje... Dosta je dugo potrajalo da se stara nije vratila iz pod- 
zemlja. Najednom zaškripi i zacvili nešto, a stijena se opet zaklopi i zatvori i bude sve 
kao i prije. Hude je nestalo kao da ju je progutala zemlja. 


Da otpočinem, naslonim se na krevet, ali me zaokupiše misli tako da se često trgnuh, a 
neki strah i groza potresla mi čitavo biće... Samoća bivaše mi sve neugodnijom, i ja pole- 
tim iz sobe napolje kao da me nešto tajno i strašno odatle tjeralo... 


Izađem pred kućerak na ono mjesto gdje se prije tako živo hrustio onaj kljast prosjak, no 
tu ne bijaše ni žive duše. Bacih oko i lijevo i desno, te na drugoj strani začujem razgovor i 
hihotanje pa se uputim za tim glasom... Prođem i stazicom štono krivudaše šikarom te 
prispijem na proplanak, nekoliko hvati širok i obrastao gustom, sitnom travom poput 
baršunastoga saga. Ondje ugledam sve one prijašnje goste, a među njima i kljastoga pro- 
sjaka. U malenom brdeljku koji se pouzdigao nad površinom u slici velike grbe bijaše iz- 
dubljeno i priudešeno ognjište. Oko njega vrtjela se starica Huda, ne mareći što joj tmasti 
crn dim suklja ravno u oči i obraze... Na ognjištu bijaše naložena vatra, a oko nje pristav- 
ljeno nekoliko tavica, lončića i poveći kotlić u sredini. Sve to više se cmarilo i cvrčalo ne- 
goli kuhalo i peklo. Stara bi na časove polila vatru nekakvom tekućinom, a tada bi pro- 
svrdljavala tušta dima, te iza toga lizao bi one tavice, lončiće i kotao sumoran žutkasto- 
zelen plamen, bivajući u časovima crven poput krvi... Huda bijaše žustra poput vjeveri- 
ce... Ovdje nešto prilijeva, tamo miješa, ondje prisiplje prašak, ovdje smotava u klupko 
dugačke i osušene biljne stabljike te ih oprezno poturiva u kotlić, ondje odmiče tavicu da 
ohladi, a onda u nju prilijeva iz crna lončića, i sve to uscvrlji, uskipi, zašumi, a crna zagu- 
šljiva para udara iz te smjese te sa dimom prši visoko u zrak... 


A njezini gosti - budi sami bolesnici, budi takvi što dođoše za bolesnike tražiti lijeka - 
zabezeknuti promatraju te čarolije u kojima se vari ljudsko zdravlje i melem štono će 
možda kome tome prilijepiti dušu o tijelo da ne izleti na usta... Oni uzdišu, namigivaju, 
odobravaju, izgledajući dok im stara udijeli kome bočicu napitka, kome masti, kome pra- 
šine. 

- Aj, ti si, mala, ovdje? A zašto se ne odmaraš i ne prospavaš? - opazi me Huda nakon 
poduljega vremena. 

- Neće mi san na oči, a pusto mi je! - odvratim. 


Stara sada polije vatru i sve utrne. Zatim počne nalijevati bočice tekućinama, a druge po- 
sudice puniti koju crnom masti, koju zelenom, a koju žutom... 


- Podaj meni, Huda, prvome! Bolan li sam ti ga ja! Ovo sve ipak hoda, pa makar koji i še- 
pavo, a ja se vučem poput puža ili poput crva tom suznom zemaljskom dolinom, pa me 
onda još kadšto počne štipati i ujedati od boli da bih žive jakrebe grizao od bjesnoće! 

- Jagodo moja, idider amo da mi pomogneš! 

A ja se prikučim kaminu. 

- Na, ovo starome mome bundašu, da ne jauče toliko... 

I odnesem oveliku posudicu masti ružnome prosjaku. 


- Tako, tako, ljepoto moja... Nu, pričekaj malo... - I bundaš izvadi zamazanu i začađanu 
čarapu, pa mi poda dukat... Ne znah što da uradim... 

- Vidiš je - izbijeli nezadovoljno zube prosjak - uzmider samo: to patri Hudoj, našoj dob- 
roj majčici! Zar misliš da nam ona za božju milost kuha i vari zdravlje!... A jok! Ni ja se 
ne pečem zaman na suncu, vičući u sav glas! Ej, plaćaju to meni slušaoci i prolaznici! 


Uzeh dukat i ponesem ga starici. Ona ga hladnokrvno spremi u pregaču. 


Sve ostale lijekove podijelila je ona sama svojim mušterijama, naučajući svakoga kako će 
upotrebljavati njezine meleme i masti. Mušterije s mukom tiskahu joj nagradu za lijekove 
i odlažahu, nazivajući ljekarici dobro i dugo zdravlje, te sve milo i dobro na ovome svije- 
tu... 


Hudoj ispripovjedih sav svoj život i svoju nesreću do najtanje niti. Kada dovrših, dugo 
me gledala, ali nije odvratila. Ostavi me začas nasamu i nekuda ode. Povrativši se upita 
me trpkim glasom: 


- A kuda sada, mlada ženska glavo? 
- E idem u svijet, potražit ću službu. 


- Službu, hm... A bi li htjela ostati u mene? Sirotinja je tu, samoća i pustoš, ali sve ćemo 
jednako dijeliti. U mene nećeš biti sluškinjom, nego mojom pokćerkom. Ako ti se pako 
rači moj zanat, možeš i ljekarije naučiti... Ludi svijet u koji pretačeš iz bilja zdravlje nad- 
jenut će ti ime vještice... Pa što zato? Ipak oni dan na dan opsjedaju ovu pustinju. A traži- 
li bi oni lijeka pa da znadu da sam živa sotona koja im ga varim i dajem. Za svoj život čo- 
vjek će ti radije trgovati s vragom nego pomoliti se bogu, i više će vjerovati vragu negoli 
će izgledati od boga. 

I ja ostadoh u pustinji te pomagah starici sabirati bilje i kuhati lijekove. Ona me učila po- 
znavati biljke i priređivati meleme; ali ja u tome nikuda i nikamo... Mnogoput bijaše sta- 
rica zlovoljna radi svoje nedaće, no ne prekoravaše me... 

Tako proboravih sa starom ljekaricom do tri godine... 

Jednom se ona povrati iz gore umorna i iznemogla... Bilja i trava nije donijela po obi- 
čaju... 

- Jagodo moja, meni je pozlilo, a što ćeš ti raditi u toj pustinju, u tome brlogu? Držala sam 
i nadah se da ću te uputiti u ljekarije... ali tebi nije ta nauka prijala... Bi li ti, draga moja, 
htjela otputovati daleko, daleko odatle?... Ja ću se pobrinuti za tebe u dobra starca, boga- 

ta i samotna... On mi je... davni znanac, rođak... Tako nekako... Ondje bit će ti dobro... 
Hoćeš li?... 
- Kako je, majčice, vaša volja! Što odredite, ja ću slušati... 


- Tako, tako, jagodo moja! Privezala si mi se za dušu, pa zar da se poslije mene prebijaš 
od nemila do nedraga među zlim ljudima... 


I starica se zavukla u postelju, stala očito slabiti i podrhtavati... Ona bi čitave dane šutje- 
la, a često odilazila u svoj tajni podrum kamo ja nijesam nikada stupila... 


Nekoga dana dođe u našu pustinju poduprta o štap baka, visoka, pognjurena i rekao bi 
slična ljekarici Hudoj... One se razumješe a da nijesu ništa govorile te se otputiše u goru... 
Ta strana starica ne povrati se više u naš brlog... 


Huda dođe u predvečerje navijestivši mi da ću za koji dan na put onamo kako mi je ona 
govorila... 


Pognjurena baka opet dođe, ali sad mi je bilo poći s njome na put i ostaviti brlog ljekarice 
Hude... Moja spasiteljica bijaše studena, mučaljiva i iznemogla... 

- Jurka - dahnu ona baki - u prvome mjestu nabavi mojoj jagodi što gođ ljepšeg nađete: 
neka se mala ponapravi poput kraljice! A tebi, moja draga - obrati se suho i mrgodno k 
meni - pripremih ovaj mali kovčežić. Težak je te imade lijepih stvari u njemu. Uzmi ga sa 
sobom da me se sjećaš, jagodo moja... 

Meni briznuše suze i poletim k starici da je zagrlim... Ona me tako reći surovo otisne... 

- Mani se toga, mala moja! Ti polaziš u daleki svijet. Tamo će ti bolje i ljepše biti... Ajde... 
ajde!... 

I ona pohrli otvorivši na stijeni tajni otvor u svoj podrum, zatvorivši za sobom stijenu... 


- Ajde! - istisnu baka nekakav neugodan podzemni glas... - Ajde! Huda je uvijek jedna- 
ka... - i baka se otputi prema izlazu. Ja uzeh kovčežić, koji bijaše uistinu težak... 


Putovasmo dugo nekom uskom stazicom dok ne prispjemo na cestu. Tu stajahu kola, u 
koja mi posjedasmo, a baka nije ni riječi progovorila. Malen stareljak sitne glavice i širo- 
ka tijela udari bićem, i konji poletješe... 

Putovali smo svoja puna četiri dana i četiriput izmijenismo konje i kola... Baka je savjes- 
no ovršila naloge vračarice Hude... Nakon dva dana putovanja prispjesmo u gradić L., i 
starica me tu posvema prenovi i nakiti da jedva sama sebe upoznah... Putem mi je kadšto 
govorila o tom, kako me čeka lijep život i sve ugodnosti u velikom gradu, a o svemu je 
drugome šutjela i na moje upite ne odgovarala ništa... Tako dospjesmo u ovaj grad, i čim 
uđosmo u nj, baka naputi vozača kamo će krenuti i gdje će stati, i ona mi nijemo poda 
ruku a da ni riječi ne progovori. Izađe iz kola te se izgubi u gradskim ulicama... Tako 
sam prispjela u dvor milostivoga Mecene... 


Kada su jedanaesti put izabrali velikoga dobrotvora predsjednikom društva Poniznosti i 
ustrpljivosti, kada se svi gosti raziđoše, kada je i plemeniti kumordinar Zorž zahrkao uz 
Mecenu u njegovim odajama - ja se vraćah u družinsku sobu... 


- Ivica, Ivica! - kliknu Laura i uhvati me za obje ruke... Tihi sumrak spuštaše se u dvor 
Mecenov... 

- Sve je mirno! - šapnem ja. - Vojska se razbila i raspršila. Mecenu utuklo vino i jelo, te 
raspružen i pobijeđen sniva dubok san o jedanaestom izboru predsjednika... Kumordi- 

nar Žorž, dijeleći navade i običaje sa svojim gospodarom, svalio se u njegov naslonjač, te 
se Mecenov Haron ne probudi više do jutra! Eto dakle: sve je mirno, i mi smo sami i za- 
pušteni na tom božjem svijetu!... - i privinem Lauru na svoje grudi... Koja li smjelost u 
mene? Dosada se naši domjenci sastojahu jedino od pouzdanih, prijateljskih i milih raz- 
govora, ponajčešće u bašči... 

- Sve je mirno! Ali brat Ivica je nemiran i rutav! - izvinu se Laura iz moga zagrljaja, udari 
me lagano po obrazima te poleti u mraku prema svojim odajama... Ja se spustim za 
njom, a ona pred svojim vratima raširi ruke: 

- Stan'te, mladi gospodine! Tu je skrovni hram tvoje sestrice! Da mi nijesi stupio preko 
praga!... 

- Lauro, već gotovo godinu dana što se poznamo i da smo brat i sestra, ali me nikada ne 
bijaše u tvojim odajama! - kliknem strastveno, a nekakav tajanstveni plamen buknu u 
čitavom mojem biću... I ja ispod njezinih raširenih ruku provalim u odaje... 

- Ti nijesi moj Ivica, bratac moj! Ti si razbojnik! Gle ga, kako je silan i jak! - ciknu Laura 
iza mene... 

- Ah, Ferkonja... - šapnem ja, i mi se žarko zagrlismo... Bakantica, Venera savila svoje ob- 
le lakte oko moga vrata... Ja osjetih na obrazima drhat njezinih punih, labudove bjeloće 
grudi... njezinih alabastrovnih ramena... i noć je sakrila svu tajanstvenost, sav čar i dra- 
žest, svu milinu ljubavi naše... grijeha našega...! Tako vihar oruni cvijet nježnim ružinim 
stabljikama, pa često slomi i uništi iste stabljike! Tako oluja u bjesnilu svome uzdigne 
slotu pijeska, kamenja i vode, pa trese i dragocjenim biserom o liticu morsku, te ga zdro- 
bi i rasprši u sitan prah! Tako je rajska zmija ljepotom zabranjena voća omamila prve lju- 
de u raju i survala ih u suznu zemaljsku dolinu bijede i nevolje! Tako je svršila dvadeseta 
godina mladosti moje u domu općega dobrotvora i Mecene... Oh, kako li si razbludno 
razgalila svoje ubavo tijelo, ti gola božice ljepote, tamo u zlatnim okvirima! Mecena te 
namjestio u ove ružičaste odaje Venere Laurel... Odvrni oči, Ivice, zrcalo te izdaje! Oh, 
kako li ti se zamamno i razbludno osmješkuju ustašca te divne ljepote u kipu!... A što je 
kip prema životu? Što je naslikana ruža prema cvijetu što raste, buja i napunja zemske 
prostore milinom mirisa svoga...? Oh, majko moja, ti priprosta, ti pobožna seljanko! Stid 
me... stid... Ah, kako on poput ledene struje probija sve nebrojene i nedogledne niti živa- 
ca bića moga... Ah, kako mi duša trne od neke neopisive groze, hladnoće, zapuštenosti, 
zlovolje, slasti; ognja nebeskoga, anđeoske i paklene raskoši; poleta, zanosa i ushićenja... 
Stid... stid me!... Odvrni oči od svega, odvrni... sakrij se!.. 

Laura još sniva poput cvijeta u zavinutim listićima ružina pupoljka, poput leptira u čaški 
snježna ljiljana, poput bisera rosne kapljice na velikom jutaranjem cvijetu sunčanice na 
koju još ne padoše žarki traci letećeg ognjenog boga!... 

... Ivica Kičmanović trgne se, i bljedilo mu pokrije obraze. Na hodniku pred vratima Lau- 
rina stana začuli se teški koraci. 


- Laura! Laurice! - šapnu mladić uplašeno. 
Djevica protisnu iz sna svoje oble, gole ruke i zagrli mladića. 
- Laurice, zaboga, ne čuješ li? Netko dolazi. 


- San, ljubav, raskoš, mili moj! - osmjehnu se njezine sanene oči i ustašca, te žešće privinu 
mladića na svoje grudi. 


- Ljubo moja, čuj... 
Uto zamnije hrlo kucanje na vratima. 


Laura skoči i lišca joj planuše... 

- Šutimo kano mramor!... - dahne mladić, a groznica ga proburazi. 

Kuc... kuc... kuc... i netko podrma vratima kao da ga tjera nužda i gnjev. 

- Pst... pst... - šapnu djevojka i pogladi desnicom mladićevu glavu. 

- Gospodično, molim, otvorite... - zašumi hrapavi i sumorni glas kumordinara Žorža. 

- Šta ćete? Čemu da otvaram? - oglasi se Laura. 

- Umah, umah otvorite! 

- Ne! Još se ne obukoh... 

- Ništa zato... otvorite, molim... 

- Dođite kasnije! - zapovjedi nehajno Laura i cjelune mladića u vlasi i oči. 

- Dakako! Kasnije! Otvorite, silan je posao!... - zamnije sada krupan i surov glas Mecenin. 
- Ah, Ivice, brate moj! Zlo ga lego i zoricu zaspo! - šapnu nešto usplahirena Laura, ali se 
umah snađe. - Ja ću hrlo navući jutarnje odijelo, a ti se skloni onamo u zidni ormar iza 
onih zastora... 

- Propali smo! - dahnu mladić. - Bolje da se ne otvore vrata - propali smo! 

- Šta još ne? Slušaj i ukloni se, da vidimo! 

Mladić se povuče u zidni ormar, privine zastore, koji još dalje trepetahu od dodira ljud- 
ske ruke... 


Laura prikrije nježno svoja dražesna, naga ramena i grudi, skoči tihano k zidnom ormaru 


dahnuvši tjeskobno: - Cuvaj se, Ivice! - poravna zastore, a onda nategne čarapice i papu- 
čice, pogleda još jedanput na zastore i otključa svoje odaje... 


Meceni se čudno objesi donja usna, dok mu ruke podrhtavahu, a oči zvjerski zvrljahu po 
Laurinim sobama... 


- Nestalo nam đaka Vanče! - izlane nespretno dobrotvor, a za njim se ušulja u sobu ku- 
mordinar Žorž. 


- Pa što to na me spada? - odvrati Laura i obori oči. 

- Ej, vidjet ćemo! - ruknu Mecena i pokroči sobama poput psa koji njuši lovinu. Kumor- 
dinar Zorž ogledavaše se na sve strane. 

Nije potrajalo dva-tri časka, a Mecena odgrne zastore na zidnom ormaru. 

- Ah - ha! - huknu bolno, nevoljno, tvrdo i okrutno... Kumordinar izbijeli zube i glupi os- 
mijeh proleti njegovim obrazima... 

- Ah - ha! - dahnu po drugi put Mecena... - Indolentan mužek! Mislio sam - ništarija - 
zgubidan! Mislio sam, slutio sam. 

- Muzikašu! Pjevat će ti otac i mati od milinja i radosti! O, znao sam ja da nikada od nje- 
ga ne bude rujatuša! - brisaše si plemeniti rođak Zorž znoj sa svoga vrata, a neko zlobno 
drvenilo i hladnoća udariše iz njegova inuškoga lica... 

- Izdiri, rđo, nitkove, nezahvalniče! Izdiri da te za koji čas već ne vidim u svojem domu! 
Oh, to li je zahvalnost toga indolentnoga mužeka! - kričaše zasopljeno Mecena, hvatajući 
se za stolac. 

- Tako je to - mrmljaše kumordinar. 

Ivica Kičmanović izađe iza zastora te se hladnokrvno posadi na obliže sjedalo. Laura po- 
kroči do njega, te planu na Mecenu i kumordinara: 

- Izdirite vi iz ženskih odaja! Vi ste kukavno provalili ovamo! Vi nemate nikakva prava 
na mene i na moga brata... Ivicu... Izdirite vi, ja vas ne poznam tko ste i što ste. Izdirite! - 
pokaže hrabra djevojka na vrata... 

- Uh, uh! Milostivi gospodine - - uh, uh! Što je to? Mi se izvrnusmo u živi pakao! - vriska- 
še kumordinar, a Mecena se hvataše za glavu i drhtaše čitavim tijelom, a mutno rumeni- 
lo i smrtna bljedoća prelijevala mu se obrazima. 

- Rođakinjo! Sram... sram... sramota - drhtaše poraženi starac. 

- Kakva rođakinja? Opsjena i laž... Ti si, grešni starče, sramota, ti... A on je moj! On je 
moj! - kliknu djevojka. 

- A ona je moja! Dobrotvore... tu vam ne daje nikakva prava dobročinstvo naše družinske 
sobe i odgoj vaših slugu... Ona je moja! 

Starac zatisnu usta... obrazi mu potamnješe, oči zastrepiše kao da si mu pepeo bacio u 
obraze i kao da će se onesvijestiti... Podupirući se o svog vjernog kumordinara otetura iz 
odaja Laurinih. 


- Ivica, što je moje, to je i tvoje! - uskliknu bujna žena i zagrli bijesno, strastveno, plameno 
mladića. - Ti ćeš odatle - a i ja ću! Mladost je naša! Zivot je naš... Sto je moje, to je i tvoje! 


Sat iza toga povrati se Ivica Kičmanović u družinsku sobu i tu zateče svoga oca snužde- 
na, sijeda, isušena i opaljena poput stabla što ga je božja munja slomila i satrla u gori... 
Kumordinar zakopčavaše lijeno svoja velika, svijetla puceta i poravnjivaše svoje masne 
vlasi u zrcalu... 

- Sada ga imaš, muzikašu Jožice! Uhvati svoj potrti bajs - i oženi svoga zgubidana s "fraj- 
lom"! Eh, svijetlit će i sjati na vašim brdinama u vašem prnjavoru nove zvijezde repatice! 
Sada ga imaš! Znao sam ja to... O milostivi, o dobri naš ilustrišimuš! Bože nas sačuvaj i 
majko božja bistrička, kap će ga udariti! - stade se krstiti kumordinar Zorž i prevrtati 
očima! 

- Suti, majmune! - poleti žestoko mladić na kumordinara. 

- O! O! Oho! - zabezeknuto će plemeniti Zorž i osovi na obranu zrcalo prema mladiću. 


- Majka ti je na smrtnoj postelji... Dođoh po te... želi te još jednom vidjeti prije negoli zati- 
sne oči... Oh, kakvi su to poslovi... kakvi su to poslovi... pravo mi reče onda mali "kano- 
nik"... "Gospoda neka svoju čorbu vare, a mi ćemo svoju kašu... Od pluga i motike nika- 
mo i nikuda... Što će ti on biti? Gospoda će ga udvospoliti! Niti gospodin, niti muž!"... - 
uzdisaše muzikaš Jožica spustivši na koljena obje ruke na koje je upirao svoju umornu 
sijedu glavu... 


Mladić se uhvati za srce i ne odgovori ništa... 

- Spremi se - opet će muzikaš Jožica - majka ti je na umoru, ja sam ti otac i gospodar tvoji 
nitko drugi! - strignu starac na kumordinara Žorža. - K plugu i motici u naša siromašna 
brda! Majka te očekuje da te još posljednji put vidi... Spremi se... 


Nije dugo potrajalo vrijeme, a muzikaš Jožica i sin mu Ivica izmicahu mukom i lagano 
hodnicima Mecenova doma. Rođak Žorž još se prije odšuljao nekuda iz družinske sobe, 
a da svojih rođaka ni pogledao nije i da im niti "zbogom" nazvao nije! - Mužeki ostaju 
mužeki - otrcani, surovi, blatni, prosti i smrdljivi! - mrmljaše sam sebi, pljujući na svoje 
podrijetlo poput svih sluga i kumordinara ovoga svijeta. 


109 


Ante Kovačić: LU registraturi 


Laura blijeda, zabrinuta i drhtava sleti pred Ivicu baš na odlasku. 

- Ivice, ti si moj! Što je moje, to je i tvoje! - i ona mu utisnu teški mali kovčežić u ruke. 
Mladić je blaženo pogleda i nešto nerazumljivo prošapta. Zastidio se pred roditeljem 
svojim. 

Muzikaš Jožica uzdignu plaho oči prema djevojci, i njegov pogled srazi se s njezinim... 
Starac pocrveni... - Lijepa je kao svetica na oltaru... - mune mu grešna misao u duši... 


- Do vidova, Ivice! - planuše živom vatrom blijedi Laurini obrazi... 


+... vo. 


vidova? Lauro... sumnjam... 


Otac i sin izgubiše se iz doma velikoga i glasovitoga Mecene... Kano da je netko virkao i 
dugo gledao za njima s visokoga prozora dobrotvorove kuće... 


Bijahu to dva bića toga čudnoga doma: vrijedni kumordinar Žorž... i rođakinja Laura... 


eLektire.skole.hr 

DRUGI DIO 


Eto našega gospodara! Znadem ga po teškim koracima i po ljutom alkoholičkom vonju. 
Eto ga! - škljocnu dremovno registar, kano da je čaplja zatvorila kljun. Čovo što je razga- 
ljivao život registratora povuče se natrag u sunjicu stola i ondje se šćućurio poput žira. 
Mlada generacija u registraturi ili je spavala hrčući ili dremuckala zijevajući te domahi- 
vajući rukama i nogama na pripovjedača, kano da će mu doviknuti: - Što te još đavo drži 
tuđe? Što još ćeretaš i dosađuješ? Kakav jezik! Kakav je jezik! - ... Starci pod stropom ža- 
goriše tiho. Udarili živo u mrtvu latinštinu srednjega vijeka. Što još bijaše polubudno od 
mlađe generacije, to je bacalo porugljive poglede na starce i sarkastično se osmjehivalo: - 
Pa da nije za vatru taj stari trulež? Pa zar ga neće jednom već izbaciti napolje? Prevalilo 
već sto godina što se nalaze među nama u ovom domu registrature; a zakon naročito na- 
laže da ih treba sve na lomači spaliti poput vještica čim probortaju trideset godina u regi- 
straturi! - Tako se potcikivalo i šuškalo na starinu. Ali mlada generacija nije uistinu ra- 
zumjela iskusne razgovore staraca u "sredovječnoj" latinštini, pa to ju je davilo, ljutilo i 
razgoropadilo! 


- Šta oni mrmljaju, šta oni brundaju pod stropom? Tko bi ih razumio u tom mrtvom jezi- 
ku kojim govorahu fratri i kuharice srednjega vijeka! Kolike li starosti? Kolike li tmine, 
nazatka i mračnjaštva? - zijevaše grozno dugonja da mu se gotovo otkopčiše i izmakoše 
vilice. 

- Uzaludno ti, moj dragane, sve to! Mi latinski niti znamo govoriti, niti pisati. Razglabati 
gerundije, raščinjati infinitive, nagađati participe i nabrajati iznimke: to da! Stari nijesu 
doduše u svakoj školi i u svakom poljeću s drugom gramatikom razbijali glave i kvarili 
moždane, ali su znali i znadu latinski - propišti debeljko na dugonju. 

- E, e! Pa ti držiš da znati latinski znači jedino da umiješ govoriti taj mrtvi jezik! Onda si 
ti malo upamtio od dugačkih uvoda naših učitelja o potrebi nauke latinskoga jezika i do 
čega je stalo u poznavanju istoga! 

- Da, stari čitaju Cicerona, Seneku, Tacita, Vergilija, Horacija, poput Ezopovih basana, 
naslađujući se idejama te milinom jezika i stila; mladi pako kljuju kano drozdovi hrasto- 
vo deblo uz silne gramatike i rječnike da im se mozak uzvrti... i još ništa ne razumiju - 
propišti neki starac pod stropom... 

- A šta? - mahnu rukom onaj plavušac koji razlagaše o starim Grcima i Rimljanima - ne 
vlada danas više ona: Quot linguas calles, tot homines vales. Da se mučimo jezicima, dok je 
prevađača Nijemaca! A mi po njima znamo i možemo prevesti sve jezike svijeta! 


- E da - izbijeli zlobne zube onaj crni, koštunjasti svat koji je prije nahrupice plavušca 
prekinuo u njegovu razglabanju o literarnim školama - ta naši prvi književnici i velikani 
prepjevuljavaju, pohrvaćuju i "ponašuju" iz francuskog, engleskog, španjolskog, ruskog - 
sve po njemačkim prijevodima! A gdje toga ne mogu, onda oni što ćirilicom pišu pretaču 
iz latinice, izmjenjujući ulice sa sokacima, mostove sa ćuprijama, a zlobu sa pizmom itd. 
Drugi opet što latinicom pišu pretaču iz ćirilice, pohrvaćujući krdžalinke, jandžike, tekije 
i kaveze... Čorbine čorbe čorba!... 

- Iko da još o tome govori? O našoj književnosti - literaturi? Kakvi literati? Kakvi umovi? 
Kakva pera? Šta je njima poznato? Koji svijet? Sve je to nezrelo, zeleno, slinavo. Ovaj opi- 
suje ličku kravicu, onaj đačku ljubav! Treći se učahurio u strašni naslov pseudonima i 
protegao na hvat dugačko, a onda besmisleno, bez cilja i svrhe udara na svoje prijatelje, 
karikira ih, izvrgavajući ruglu i sprdnji sve ideale mladosti kojima bijaše sam najljući i 
najrevniji svećenik! - Oni poznaju svijet i ljude tek od Zagreba do Šestina! A, molim vas, 
pustite to - nije vrijedno sve ni lule duhana; ni jedne jedincate riječi, da je u vjetar potrati 
razborita glava! - razmahao se dugonja. - Ima nas, hvala bogu, velika većina koji ništa ne 
čitamo, niti ne pogledamo što god produciraju naši literati! A neka mi tko reče da ne 
imamo pravo? Što će za nas napisati kakav golišavac i gušavac koji nije svršio ni gimna- 
zije - za nas doktore? Za nas učene glave koji probubasmo sve nauke, sva načela, sve 
sporove i sve vjekove! Tamo oko godine 1869. i 1870. dok pišu i pjevaju naši prvaci: ajde, 
možeš jošte štogođ naći, nasladiti se i naučiti. Ali danas i od neko doba ovo četiri-pet go- 
dina što se drlja, maže, nateže i laže - sve nije vrijedno ni pišljiva boba, velim vam! 

- Vi, dakle, hvalite doba oko godine 1869. i 1870. i priznajete vrijednost ondašnjoj poeziji 
i prozi? - obrati se plavušac dugonji. 

- Apsolutno priznajem! - poviknu dugonja nehajno. 


Sada stade plavušac citirati neke ondašnje pjesme, navađati i raščinjati prozu što današ- 
nje vrijeme jedva da bi pronašlo vrijednim da se tiska; a naprotiv navađa on današnje 
primjere poezije i proze, sravnjujući ih s onim plodovima pa odatle izvodi i zaključuje 
silan napredak odonda do danas. 

Dugonja nespokojno zijeva, a napokon skoči i prekine plavušca: 

- A, šta to mene napokon briga! Niti sam ja čitao ondašnje stvari, a još manje da čitam 
današnje! Ja načelno neću da išta znadem o književnosti i gluposti literata! Drugi posao, 
ozbiljan i trijezan, razbija moju glavu, a ne takve ludorije!... 


- Tako? - okrenu se od prazna lomotala plavušac blaženim osmijehom - quod non est in 
actis, non est in mundo - mislim da glasi stanovito vaše pravničko načelo. Vi dakle sudite i 
vičete o stvarima o kojima nemate ni pojma! To je čudno - moda - obijest - zanovijetanje i 
zvekanstvo, šta lil... 


Registrator već je davno unišao u prostorije registrature. Bijaše to ovisok starac, kratko 
ostrižene, čupave i posve bijele glave. Obrazi uski, dugački, brci crni i spušteni poput 
grana strmogleda... Crna njihova mast s napola ljubičastim preljevima očito je dokazivala 
da crnilo nije prirodno, nego umjetno. Lice moglo je biti nekada lijepo, muškaračko i 
ugodno, ali ga sada nakazuje plosnat, velik, crveno-modar nos... Ne cvate doduše poput 
božura, ali priliči svjetlu žalosti što je o bijelu danu upaljeno kraj kakve stare ikone... ili 
kada se posljednja polugnjila kruška njiše o vjetru s okresana i neplodna stabla... 

Registrator - Ivica Kičmanović - opuhne sa stola prašinu, zamumlja dubokim glasom ne- 
što nerazumljivo, pljucne jedan put desno, drugi put lijevo, i dohvati svoju lulu zemlju- 
šu, nasađenu na dugačkome kamišu... Najprije utisne duboko u njezino ždrijelo svoj ka- 
žiprst, istrese pepeo ravno pod registarski stol, a onda izvadi duhankesu od prostog i 
velikog mjehura, polagano puneći lulu... 


- Ah, da utažim ovaj ljuti dah... Samomu se meni grusti... uh!... Da iždenem tu žgaravicu! 
- progunđa registrator sam sebi te stane o svoje loše i izlizane hlače upaljivati do tri zaje- 
dno stisnute žigice... i one planu, a na usta registratora provali gust, blatan i težak dim... 
Zatim otključa svoj stol te izvadi bilježnicu u crnim koricama, i dugo, dugo šaraše po 
njoj... 

Na vratima pomoli glavu mlad, pomno obrijan, zaliven i naličen gospodičić... Njegovo, u 
nogama i prema glavi trouglasto, a sredinom četverouglasto tijelo primicaše se geomet- 
rijskim koracima tiho i lukavo iza leđa registratora... 


- Dobro jutro, stari! He-he - kakva li su to tajna notata? Ha? 
I mladić drsko uhvati za bilježnicu da će je registratoru oteti... 


- Mir, drljane! Prelomit ću ti na leđima ovaj dugački kamiš ili ću ti praznu mladu tikvu 
rastreskati lulom zemljušom - kako je ono u pjesmi Kraljević Marko Tošiću Stojanu... 
Mir, kerove! - odrine registrator mladoga kicoša... 


- No, no, stari! Polagano! Ne misli da mi je baš toliko stalo do tvojih tajnih bilježaka. 
Valjda su u njima stari i novi grijesi - pa i to spada u registraturu!... 


Mladi gospodin uredovaše zajedno s registratorom; no on bijaše samo registrirani vjež- 
benik, ali po običaju društvenosti pobratim Ivice Kičmanovića: mladić od kojih dvadeset 
i tri godine - i starac blizu šezdeset!... 


- Kuc - kuc - kuc... 


- Herajn!... - ciknu mladi vježbenik. Ovako zahtijeva ukus i uglađenost nove generacije... 
Herajn... 


- Hvaljen budi Isus i Marija, milostivna i slavna gospodo! - provuče se kroz vrata jak, sta- 
sit, nešto pognut seljak, sa silnim crvenim kišobranom ispod pazuha i velikom košarom 
u lijevoj ruci... 

- Što je dobro? - okrenu se kicoš na desnoj nozi okolo seljaka, pokazavši mu za leđima 
takozvana "duga ušesa"... 

- Sve staro i zlo, milostivi gospodine! Ali, prosim boga i njih, ja bih se rado priupitati kod 
staroga gospodina - pokaže seljak rukom na registratora. 

- A, a! Koja sreća? Klijentela tvoja! - prošunta kicoš nijemštinom po običaju svih malih 
polutanskih činovničića što ureduju polunjemački i poluhrvatski, a osobito pred seljaci- 
ma, da se pokažu većima, zagonetnijima i mudrijima: prevraćaju očima i jezikom u tu- 
đem jeziku... 

- Šta bi, majstore? - oglasi se dubokim i krupnim glasom registrator. 

- Znadu, milostivi, onu moju pravdu: ja sam našoj ladanjskoj Židovki i hranio i pitao 
guske "s polovice". A kada je došla hora da dijelimo, ona otjera čitavo čredo gusaka, a 
meni ni mrkac; i otuda nastade pravda među nama. Ah, pravda! - ponovi i uzdahne se- 
ljak - nikada joj kraja ni konca, a već se vuče kao gladna godina punih pet ljeta! Promije- 
nit ću fiškala - pa ih prosim da mi rastumače kako je ta stvar sada. 

- Vidiš ga opet! - okosi se registrator. - Pravda, čredo gusaka, pripovijest koja počima od 
Adama i Eve a dočima na sudnji dan! A gdje ti je kakvo pismo, broj, šta li? Zar misliš da 
je tu samo jedno pismo, samo tvoja pravda - kano tvoja jedna glava! 

- Ali, prosim ih, oni znadu već... zato su tu da takve stvari imadu u glavi... Ja, bog i duša, 
nemam ništa pri sebi... Pisma su sva u fiškala, a s njim sam se porječkao pa ću zato k 
drugome. 


- Gle ga opet kako mudruje, ko popovo prase... Pismo, velim ti, pismo... 


- A, ja ga nemam! Neka onda vrag nosi i pisma i pravde i sve skupa! - mahnu seljak ru- 
kom i naravna torbu na leđima. 


- E, pa onda neka odnese i tebe tvoj vrag, pa se vrati ovamo poslije sudnjega dana u šest 
sati navečer! - i registrator opet zapali skoro ugaslu lulu. 


Sada priskoči vježbenik: - A kako se zovete vi i vaša Židovka, i pred koliko godina zapo- 
če ta pravda o guskama? 

Seljak mu odgovori pripovijedajući nadugo i široko, a kicoš prevraćaše dosta ustrpljivo 
registar te napokon izvuče spis i razloži seljaku čitavu stvar... 


Kada bijaše sve gotovo, seljak počne se iza uha česati, pogledavši dva-tri puta ispod oka 
"staroga" registratora. 


- Čuju, mladi gospodine, oni su čisto drugi čovjek nego ovaj... - pokaže seljak na registra- 
tora. 

- O,ija mislim! - klikne kicoš, a onda grohotnim smijehom izlaja u tuđem jeziku registra- 
toru što mu je taj seljak tajno prišapnuo. 

- A gdje oni stanuju ikako se zovu, mladi gospodine? - šaptaše opet seljak. 

- Oh, oh, oh! - rikaše kicoš vadeći iz prižepića velike, sjajne karte sa zlatnim obrubima. 

- Evo, tako se zovem... tako se zovem. 

- Ja ću ih u njihovu stanu potražiti... - šaptaše dalje seljak. 

- Oh, oh, oh! U stanu će me potražiti! - i on opet priopći sve to tuđim jezikom drugu regi- 
stratoru... 

- Pozdravi roditelje i domare! - poprati kicoš porugljivo seljaka na odlasku. 

- Vrati se ovamo poslije sudnjeg dana u šest sati navečer! - ponavljaše registrator, odlo- 
živši lulu i čeprkajući po aktima. 

- Bog s njima, milostiva gospodo, i dobar apetit! 

Seljak polagano silažaše hodnicima, a na izlazu iz zgrade nagovori skinuvši ponizno 
klobuk, nekoga vrlo otrcana i boležljiva gospodina. 

- Prosim ih neka mi pročitaju šta vele na toj bijeloj karti? - I poda onu kartu što mu je 
predao kicoš u registraturi. 

Gospodin naškubi usta, ponjuši kartu i pročita dosta, otresito: 

Martin Vinko Slavoljub plem. Plantić-Plantanović Simeunov de Rodnagora, ispitani gruntovni- 
čar i opć. bilježnik te registrirani praktikant kod... itd. 

Gospodin pusti seljaka, a on se zamišljeno provuče na velika vrata zgrade: 

- Bože moj! Bože moj! Tko bi upamtio tu svatovsku popijevku od imena i prezimena!? - - 
- mrmljaše on, ponavljajući nekoliko puta jedne te iste riječi... 

- Moj plemeniti Plantić-Plantanović Simeunov, ja zabranjujem da se miješaš u akta kada 
ja već odbijem stranku! Time škodiš autoritetu starijeg i "pretpostavljenoga"! Ti si ovdje 
praktikant, pa ti se valja pokoravati mojim odredbama... 

- No, no, gospodine Kičmanoviću! - usprotivi se kicoš - ja također razumijem i znadem 
što nalaže zakon registratoru. Cemu da mučimo mužeka kada se njegova stvar može na- 
ći po registru? A zato se i vodi registar... Uostalom meni se tako svidjela ta pripovijest o 

"židovskim guskama" da i sam poželjeh zaviriti u akt... A stara Hebrejka će izgubiti par- 
nicu, sudeći po alegatima u spisima... 


- Izgubit će? Brus će izgubiti! - kliknu tanko alegat iz akta - što dakako živi stvorovi, gos- 
podin registrator Kičmanović i njegov drug Plantić-Plantanović nijesu čuli ni razumjeli... 


- Ja izgupila procesa?... - pomoli iz akta ružnu glavu akt stare debele, nespretne seoske 
kramarice... - Ja izgupila procesa? To bi lepa prafica pil... fuj joristeraj!... A ona prefrigana 
mušek pojela sve pomalo svoja del guske... Danas pojela jednoga najboljega: škanjac ga 
odnesla!... Sutra pojela drugoga: lisica ga odnesel!... Onda pojela trećega: Cigani ga 
ukrala! I sad bi još mušek dopila proces... Nu lepa joristeraj! Fuj, joristeraj!... 


- Eh, kako si još mlad i neiskusan! Stara Hebrejka će izgubiti parnicu! Kano da se parnice 
samo tako gube i dobivaju!... - mrmljaše registrator povezivajući konopcem spis da je 
Hebrejki umah u grlu zapela riječ, te je teško prostenjala... 

Nato proviriše seljačke glave iz drugih mnogobrojnih akata, te, gnjevno omjerivši Heb- 
rejku od pete do glave, stadoše glasno kašljati i porugljivo pljuckati, a onda vikati u sav 
glas: - Vidiš ti nje, seoske pijavice! Ona bi još rada dobivati parnice! Guli nas na selu i pije 
našu krv, pa ovdje još vapi za pravicom!... 

- Za pravicom! Čujte je, braćo Hrvati! Zaostali ste daleko za nama, zaostali, dok se u vas 
kraj svega toga još ne pojavljuje nigdje ni jedan antisemita! - poče se hrustiti i rogoboriti 
neki madžarski patriota koji je slučajno prije kratkoga vremena zalutao u registraturu 
kano svjedok u stanovitoj izvlazbenoj parnici sa željeznicom... - Zavirite vi malo tamo k 
nama pa učite što vam valja raditi!... 


Seljaci hitro potegoše glave natrag u akta, i govorniku nije odvratio nitko ništa; tek regis- 
tar škljocnu i ne pogledavši patriotu: - Mir! Sada nije vrijeme da mi nastavljamo naše 
prepirke i razgovore! Međutim, ja neću nikada dopustiti da ovamo unaša bio tko mu 
drago razdor i neslogu, te da buni ovaj dom i smeta javni mir i poredak! Mi, Hrvati, kak- 
vi smo da smo, ali u takvim smo pitanjima tako strogo pozorni da često i kakvu gorku 
šalu držimo bunom, smetanjem javnoga mira, draženjem narodnosti i ponizivanjem vje- 
rozakona, te ukalupimo najstrožije zakone na ovakve pojave!... 


- Istina je! Istina je! - nastane vika iz druge sobe gdje se nalazila kaznena registratura pod 
velikim, poluzarđalim ključem. - Neka samo dođe ovamo među nas taj novi prorok anti- 
semitizma: prisjest će mu propagandistička smjelost, a strest će mu junačko srce groznica 
kojoj nema ravne ni oko Balatona!... 


Iza trećeg, četvrtog li brda od prnjavora zgubidana Jožice i maloga "kanonika" dizala se 
čvrsta i lijepa zidanica, a naokolo nje više drugih gospodarskih zgrada. Na zidanici, 
pomno pobijeljenoj, zamjerno se isticahu svojim svježim zelenilom rebrenice na visokim 
prozorima, onda lijepo iskićen i izrezuckan trijem, te dva silna trsa prikrivajući bujnim 
raspletom svojih trta čitavo pročelje zidanice... Tu življaše seoski bogatun, vinski i konj- 
ski trgovac Medonić, u onim brdinama seoski polubog i novčani patron, poznat naširoko 
i daleko. Bijaše osobiti dobrotvor seljačkom puku, jer uzajmljivaše novce bez kamata! Ali 
za ovo dobročinstvo tražio bi obilato uzdarje u prirodnim darovima. Ako uzajmi seljaku 
dvadeseticu, pedeseticu, stotinarku itd., on dakako ne traži nikakvih kamata, no dužnik 
valja da ga u jeseni obdari s toliko akova novoga vina, od koliko se desetača sastoji nje- 
gov zajam. K tome pripadaju još druga pridarja, kako je već bog blagoslovio dužnikovu 
kućicu: po koji vagan kukuruze, graha, proje, raži itd. Kad je stalo padati jesensko lišće 

sa stabala i vinove loze, tada su putem do Medonićeve zidanice škripala kola za kolima, 
na kojima dovažahu njegovi klijenti darove: ovaj vino, onaj žitak, perad, jaja itd. 

Seljaci često uzdisahu nad tako silnim imetkom i bogatstvom. A stare kume bojažljivo ša- 
putahu da to nije s pravim računom zgrtano i nakrcano: tu valja da ima vrag svoje prste, 
koji kupuje ljudske duše s vrećama zlata i srebra... Pronosilo se pače selom da je prije vi- 
še godina nesretnjaković Blažun Tomica, pokoj mu duši, noseći u Medonićeve podrume 
vino, naišao na nekakva gvozdena vrata, u kojima opazi silni zarđali ključ, te otključavši 
ih radoznalo uniđe u rupu što zaudaraše sumporom i mrtvacima... Tu zareži na njega 
čudovište, pripeto o lancu... Oči su mu tako sjale da rasvjetljivahu čitavu rupu... Imalo je 
životinjsko tijelo od jarca, crno, rutavo; crljen rep, glavu čovječju s rogovima, a jezik kr- 
vav, isplažen preko brade... Nesretnjaković pobježe na vrat na nos, te je za čitava vijeka 
ostao poremećene pameti... I puk prišaptavaše da je to pripet o lancu živ živcati đavo, 
koji Medoniću kuje novac i radi banke... zato i bijaše Medonić pobožan gospodar, koji 
putovaše po svim proštenjima, darivajući crkve i oltare, plaćajući svete mise, pužući na 
golim koljenima i ližući svece i crkvene zidove... samo da spasi dušu od vraga, koji ju je 
sigurno već vagnuo i zapisao u svoje "analije"... 


Mali "kanonik" bijaše također jedan od klijenata Medonićevih. Svake jeseni natovario bi 
on omanja kolica s lagvićem, a k tomu bi prikrcao po koju vreću priroda, pa kolica pot- 
pregao kravom i junčićem, te prizvavši svoga sina Mihu, vukli oni zlim puteljcima preko 
brda i uvala darove "kanonikovu" vjerovniku. 

Mali "kanonik" zapalio bi svoju lulicu, cmoknuo bi dva-tri puta, a onda: - Plavojko! Ri- 
đane! Hoj, na - ajs! Ej, vidiš, Miha, tako ti je to. Vozimo opet u mlin... Melje ti se sve to u 
našega bogatuna! Silni imetak, sine moj, silni imetak. Kažu da prospe sve novce, umro bi 
čovjek od straha i prepasti, toliko je toga nagrcano i nakrcano... Pa ludi svijet štošta 
brunda i zanovijeta: ovaj o vragu, onaj da je našao zakopano blago! A ne znadu klipani 
da mlin - mlin nosi, evo ovako! - pokaže "kanonik" rukom preko brda i povuče kravicu 
na konopcu koja je teglila kolica. - Koliko nas imade što ovako poput romara putujemo k 
Medoniću. A svatko misli da žitak nije ništa, vino ništa! Ali sve to majstor Medonić sme- 
lje i zbažda skupa, pa dođe trgovac sa dalekih strana i preko dola s punim ćemerom bla- 
ga, te on udari o dlan i jedan i dva i deset puta, a Medonić se smiješi i odvraća: - Puno to 
vrijedi, brate, puno; ne prodam li ljetos, pa ću dogodine - doći će glad i žeđa na ljude, a 
to su moji stari znanci i prijatelji, jer oni isprazne moje podrume i moje žitnice, te prazni- 
nu zamijene onim ugodnim što se lako i na srcu nosi, a maloga je obujma i maloga pros- 
tora... Čekat ću, čekat... - I dalje se smiješi Medonić... A trgovac lupaj opet o šaku i nateži 
bogatuna: no on je tvrd kao kremen. I trgovac popusti, te otkapčaj ćemer i broji, mila 
majko, da će ti oči oslijepiti od onoga slatkoga sjaja zlata i srebra... Pa onda konjski trgo- 
vac! Eh, to istom kako li nosi! Otputuje Medonić tamo daleko, do Italije, do Madžarske -i 
što ti ga ja znam - eh, bio sam mu i jednom poganjač te brzonoge kopitaste živine - svi ga 
poznadu! A on kupuj na stotine konja. Razumije se sa svim vragovima! S Ciganinom će 
u ciganske litanije, s Morlanom u nekako "ši, ši, ši", pa "kvešta"; s Madžarom u "išigen 
baratom"; sa Švabom u "toshajst, tosbajst" - i sve ih on nadviče, i oplete, i omete: kupuj 
polagano, pogađaj hitro, plaćaj smjesta; a oni samo zjaju i čude se i pokimavaju glavama: 
Kolik novac! Otkuda li? A Medonić, što kupi za stotinu, prodade za dvije: i to je onaj nje- 
gov vrag i zakopano blago! Znam ja to, kada vrijeme potegne, dobijem pri kravici polo- 
vicu više nego sam ja dao za nju; pri juncima i više, a to je na malo. Gdje se pak radi na 
veliko, ej, onda sagradi crkveni toranj u koji ćeš novac sasipavati... Tako ti je to, Miho 
moj - okrene sada mali "kanonik" na pravi put, i strigne očima na svoj porod, premet- 
nuvši kamiš slijeva nadesno. - Ti si mudar, tvrd i mučaljiv. Naučilo te štošta računati pi- 
sati i čitati. Dobro bi to bilo da se onako metneš na trgovinu, isprva pomalo, pa rasti, ras- 

ti poput razmočena kvasa! Šta veliš, Miha, ej? Hm, kada bi to zvečalo po džepovima, a 
sjalo se i caklilo; pa puno, puno toga! Onako isprva sitna vrećica, pa do nje druga i veća, 
prostranija i punija - ha-ha! Drugačiji bi čovjek bio moj Miha, nego zgubidanov Ivica, ko- 
ga školaju za gospodina u velikom varošu... Gospodstvo, gospodstvo, do vraga mu gla- 
dno i zakrpano gospodstvo! Sve to izvana gudi i pjeva, a iznutra cvili i zijeva! Gospod- 
stvo da; naš Medonić je gospodstvo, a ne crni kaput i nacifrane hlače! Naš Medonić, naš 
Medonić! Kada on u grad među gospodu, a to se uzvijaj uz njega i fiškali i pisari i suci i 
ašešori. A da se vidi tko je Medonić, ovome frkni banku, onomu škudu: - Sve za cigare, 
sve za cigare, vaše gospodstvo i gospodstva vaša! - Oni pak zavidno gledaj i bleji u silnu 
Medonićevu kesu: oh, prodali bi i zamijenili sve svoje gospodstvo za nju, kano onaj u 
Svetom pismu svoje prvenstvo za zdjelicu leće... Tako ti je, Miha moj! Samo da mi se 
opernatiš... Govorio sam ja već s Medonićem da te uzme za svoga pogoniča... On reče: - 
Hoću, hoću! Nije to bogzna šta! - ... A ti, Miha, prigledaj malo bolje ondje, priškilji tamo, 
zapamti ovo, priveži si na dušu ono... pa s vremenom moći ćeš se i sam latiti posla na 
svoju ruku... Tako, tako. Danas idemo zajedno k Medoniću, a ja ću mu opet natuknuti; 
pa i ti koju nadoveži, da vidi kakva duša iz tebe piri i da nisi mrtvo puhalo ili bablje uz- 
disanje... 


Miha, crnomanjast, nizak i zbit mladić, komu se lične, osušene kosti čudno bliještile, 
odavajući neku ukočenost, rasuđivanje i trpljenje seljačko, pokimavaše glavom i rijetko 
bi štogođ prigovorio očevu razlaganju i snovanju... 


Tako dovukoše otac i sin blizu Medonićeva doma svoje darove na kravi plavojki, pola- 
ganom, mamurnom i dosta mršavom živinčetu, s jednim napola skrhanim, a drugim po- 
sve okresanim rogom - i na junčiću riđanu, zapuštenom i zaostalom od prerana jarma. 


Nešto viši brdeljak od dobra plasta sijena pouzdigao se ispod dvorišta bogatunova. Tu 
sustade i krava plavojka i njezin drug riđan, te ih obuze tolika tvrdoglavost da ni makac 
dalje. Hitri "kanonik" odreže u bližem grmu dvije odugačke ljeskove šibe, poda jednu 
sinu Mihi, a drugu zadrža sam, pa udri po leđima i nogama: - Plavojko, na, ajs! Čo! Hijo! 
NA!... - Plavojka nakrene, napne i sustane. Isto tako i riđan. 

- O, trista ti đavola! - ruknu mali "kanonik", podupre kolica i opet stade mastiti ljeskov- 
cem plavojku, dok je Miha bio nešto blaži prema riđanu. Marva nakrene ustran, i bilo bi 
se sve to sunovratilo niz brdo da "kanonik" žurno ne poskoči pred rudo. Sada stade sazi- 
vati on i okolišne svece... 


Nato izađe iz svojih gospodarskih zgrada čovjek od kojih pedeset godina, srednjeg stasa, 
krupna debela tijela, lica zaobljena, crvena i pomnjivo obrijana, na kome se gizdahu dob- 
ro prisukani, prosijedjeli brci. Rubenina bijaše na njemu bijela poput snijega, a okolo tije- 
la napola sapet velik, crni prsluk s čvrstim lancem srebrenjakom, o kome je visjela stara 
omašna džepna ura, isto tako srebrenjarka... Bijaše to sam gazda Medonić. 


- Tko li se to hoće uspeti preko "Laloke" - tako su okrstili onaj brežuljak pod bogatuno- 
vim dvorištem - nadnese gazda široku, crvenu i dosta nježnu ruku nad oči. - A kune i 
psuje poput Turčina i viče kao Ciganin na vašaru!... A, a! Mali "kanonik"! Baš se požu- 
rio... E, vrijedan je on gospodar! Ej, pristrpi se malo, što vičeš toliko? - kliknu glasno gaz- 
da i pokroči prema brdeljku. - Ima, hvala bogu, u mene još koji rogati svat da izvuče tvo- 
ja kola preko "Laloke"! Ej, Stipe, deder natakni jaram na naše busonje, Bjelana i Rosonju, 
pa pripregni da zdravo prevale kola tu zlokobnu "Laloku"! Kolikoput već nasjekoh da 
ćemo je otkopati i nekako uravnati i priurediti... 


Stipe, plećat i visok momak, plava pribrisana brka, izagna iz staje dva lijepa velika vola, 
donese krasan, diljem nacifran i izrezuckan jaram, prizove delije i zafićukne neku me- 

lankoličnu melodiju, a Bjelan i Rosonja turnuše sami svoje jake i zamjerne šije pod jaram, 
pa se zaputiše iz dvorišta niz brijeg. 

- Ej, da! - nasmiješi se Stipe - kako će krava i ovo nedonočšče izvući kolica preko naše "La- 
loke"! Ta junčić bi još muzao, a u krave vimena ni za lijek! Kako da i bude? Tko je vidio 
ujarmljivati kravu? Pa vime i jaram, to se lje nikada ne slaže! A junčić vam je posve zahi- 
rio. Kako nije dječarac za kosu i motiku, tako je i u marve, poštujmo sveti krst! - prigova- 
raše Stipe priprežući lijepe bogatunove volove pod "kanonikova" kola. 


- Moj junošo, nije svuda tako kako je u tvoga gospodara, budi hvala bogu. S tim delijama 
povukao bi ti ovo čitavo brdašce, a nekmoli moja kolica! Ali i moja plavojka i riđan po- 
vuku, pa makar bila ona vol s vimenom, a riđan teglić komu još ni rogovi ne dorastoše, 
ipak oni povuku i veće terete, ali danas kao da im je metulj zavrtio u mozgu: nikud i ni- 
kamo! Kano da znadu kakvih delija imade u stajama tvoga gospodara - odvraćaše mali 
"kanonik" otirući rukavom mutne znojne kaplje sa šije i obiju obraza... 


- Hijo! - vikne Stipe, a ogromni bogatunovi volovi povuku u brdo da zaškripaše kola i 
jaram što je sapinjao omršavljelu šiju krave jalovice i druga joj junčića riđana. Doskora se 
privoz našao u prostranu dvorištu gazde Medonića, zaraslu šljivama, jabukama, kruš- 
kama, a pri plotu starim, neokresanim i poluusahlim orahovim deblima, na kojima je već 
stalo žutjeti lišće... 

- Hvaljen Isus, gazda Nikola! - otiraše znojne grudi i čelo mali "kanonik". 


- Hvaljen bio na sve vijeke vjekova amen! - odvraća gazda Medonić. - Pa kako tamo u 
tvojim brdinama? Je li obrodilo trsje i kako se ponijela ljetina? Kukuruz? Grah? 


- E, tako. Dobro gdjegdje. Nešto slabije naokolo moje kuće. Uh, kušaj što jest, a ne želi 
čega nije: tako mi trvimo i mrvimo od godine do godine, otkako nas taru sada zle, sada 
slabe, sada pobolje, sada opet gladne godine - češe se iza uha mali "kanonik", odrješujući 
kola dok mu sin Miha skida jaram s plavojke i riđana te ih vodi u deblji hlad i privezuje 
o šljivovo stablo... 


- Nemoj, sinko, ne tamo! - opomene gazda Medonić. - Vidiš da je stablo mlado i slabo. 
Marva mu uzdrma korijenje pa se može do godine osušiti. A stabla, to su moji zadrugari, 
moja djeca. Tko da na njih ne pazi gdje ti obrode ko božji blagoslov. Pripni ti, dragoviću 
moj, tu sakatu kravicu i tog kržljavog junčića tamo o ono orahovo deblo što je napola is- 
trunulo. Ionako ćemo ga na domaku zime sasjeći te ispiliti orahovine koliko se već bude 
dalo. Mnogo je rastočio crv, a još više uništilo vrijeme i grom božji, hvala mu i dika budi, 
te poštedio moj ubogi dom, slava mu na visini!'... 


Mali "kanonik" zaškilji porugljivo ispod oka na seoskoga bogatuna, dovikujući svome 
sinu: - Deder, Miha, deder! Privuci ih dalje k plotu i pripni o orah, bog blagoslovio dom 
gazde Nikole! Oh, da su ti svi tako ubogi domovi kako je njegov, ne bi se lje nas dva mu- 
čili po ovim bregovima sa svojim mršavim teglićima! Ali blagoslovio bog dom gospoda- 
ra Nikole!... - pljunu zlovoljno mali "kanonik", odrješujući posljednju sponu na prtljagi u 
kolima... 

- Vidiš li moga "kanonika" kako on to prede i zamata! - sjedne na drvocjep gospodar 
Medonić te zažvali krupnu lulu, na kojoj se svjetlucaše bogat nakit i sitna fina ureha... 

- A taj momak je tvoj sin? Je I de? E, boga mi, dječak, da ga je puna pregršt. Ne pada 
plod daleko od stabla. Bit će jak i nabit, kako mu pripovijedaju i za oca. E, pa u slavu bo- 
žju! - stade dimiti iz načičkane lule gazda Nikola. 


- Baš da je momak! - To potvrđuju svi naši bregovi! - stade puniti lulu mali "kanonik". 


- No, šta ćeš? Valja mu se prebijati i mučiti motikom i ralom, rogljama i grabljama. A da 
mu je u svijet da što vidi i nauči: ele, bilo bi štogođ od njega, bilo! Piše ko biskup, a raču- 


118 


Ante Kovačić: LU registraturi 


na ko veliki sudac! Naučio on mnogo toga, pa sve prikrivaj i taji za sebe! Šteta, šteta da 
će sve to ishlapiti kraj pluga i motike! A da mu je paripče, pa da ga pustiš srnuti u svijet: 
velim ti, to bi bila ljudina! Ovako, potajno, potajno kipi, iskipi i ohladi - pa šuć-muć i pro- 
lij!... No, pustimo to; ali, gazda Nikola, kuda ćemo i kako s ovom kapljicom što ti je do- 
vezosmo, i ovo nešto žita što prigrnusmo na kola k lagviću?... 


- Znadeš već da će kapljica u podrum, a ne u mlaku; a žito? E, to će Stipe sa ženama ure- 
diti i udesiti... Da, pustimo za sada to, pustimo. Što li si ono izvio iz svoje zasukane "ka- 
noničke" lubanje? Da, o tvome momku... Pa vidiš, ti si mi već govorio; bijaše tamo u 
krčmi kraj crkve vaše u onog suhonjavog krojačkog majstora... O čemu se ono već govo- 
rilo? Hm, sjećam se, sjećam: o muzikaševu pogospođenu sinu, kako li ga krstite? Zgubi- 
danom! Jest, zgubidanom! A ti mi reče da momka uzmem u goniče kad pođem na konj- 
sku trgovinu u Madžarsku ili Talijansku ili Furlansku... Pa, ja ti i rekoh zašto ne? Nije to 
bogzna što, nije! Ali goniči moji dobro živu. Koliko pako vide novoga svijeta i novih na- 
cija. Nije baš tako naporno: zajaši mrcinu, pa neka te nosi. Uhvati po kojega kakva ma- 
džarska boljetica, pa i to mine... Pogine li koji, e, tomu ja nijesam kriv... Ali živi se dobro i 
može se štošta naučiti... i puno zaslužiti... 

- E, gazda Nikola, pravo si rekao i zdravo misliš! Moj se pak Miha ne plaši ničega! Ma- 
džarske i talijanske boljetice hvataju se samo lijenih i kržljavih ljudi! Ali, moj Miha! Kre- 
men i žeravica! Nešto je pognut i mučaljiv: no takvi su svi mudrijani i prisukanci! Povedi 
ga, povedi na prvi sajam, gazda Nikola! Nećeš se lje ogriješiti ni kajati! Ti ćeš samo vidje- 
ti koliko ti on vrijedi... E, deder sada da ovu kapljicu sunovratimo u dubljinu tvoga pod- 
ruma pa ćemo tada nastaviti koju više. Velim ti, kapljica je izvrsna, i ne bih želio da je 
miješaš u drugi pritok, nego je pohranimo samu za sebe, da vidiš kasnije što ti ona vrije- 
di! Nijesam ja kakva god šumula tumula: moja kaplja ne raste ni na vrbi, ni na bekovini, 
gazda Nikola! - otiraše mali "kanonik" rukavima nos i usta, a zatim ih prisuče iznad laka- 
ta da dovrši posao... 

- Čega dakle ima više, koje vrsti božjega dara, da li jagodulje ili rosulje? - zaškilji lukavo 
gazda Medonić. 

- Rosulje što je nebo sasulo bez molbe i bez pitanja; a sve ostalo čista jagodulja, gazda 
moj! Ej, nijesam ja lje ni šuša ni buša, gavane dragi! - odvraćao ponosno mali "kanonik". 

- Miha! Priskočider amo da skinemo lagvić, priskoči! 

- Pa neće ta roba baš tako teška biti - ustane Medonić lijeno sa drvocjepa te prikučivši se 
"kanonikovim" kolicama uhvati objema rukama lagvić, privinuvši ga na svoj trbušni 
obujam koji bijaše nešto manji od lagvića, i ravnim korakom, a da mu ni žilica u obrazi- 
ma nije nabrekla, odnese lagvić u svoj veliki podrum. 

- Uhvatimo ga danas! - prišapnu mali "kanonik" sinu kad je Medonić uminuo u mrak 
svoga podruma. - Miha! Ja sve držim i slutim da se tu sreća smije tebi! Vidi samo kakva 
je to zidanica. Ravne joj nema u čitavom našem kraju. Svaki grof i svaki barun - velim ti - 
i biskup bi mogao stanovati u njoj! Vidi te zgrade naokolo, sve pokrito crijepom koji se 
žari i crveni na suncu kano krv. A kad ugledaš podrum! Hi, hi! Tu je istom prava utroba 
gavana Medonića! Ajde, pohitimo za njim da vidiš, Miha, da vidiš!... 

Otac i sin omakoše niz stube u tamni podrum. Isprva oba napipavahu zid da se gdje ne 
spotaknu, tako bijaše mračno u njemu. 


- Samo polagano dalje! - javi se gazda Medonić kano da prikričava iz dubljine kakva jaza. 
- Samo polagano, dok ti se oko svikne. Ja znam već svaki kutić, svaku stranputicu napa- 
met. A duše mi, po danu neću da palim luč dok ona božja žari i sija na nebu. Kad rasvjet- 
ljuje čitav svijet, neću se ni ja rugati bogu da u tom svojem siromaštvu nažižem luč! 

Sada se ocu i sinu privikoše oči na podrumski polumrak, te oni počeše razabirati silne 
lagve, koji veličinom i ogromnošću nadvisivahu daleko onaj brdeljak "Laloke" preko ko- 
ga ne mogoše malo prije "kanonikova" plavojka i riđan prevaliti natovarenih kolica s to- 
varom što ga je gazda Medonić netom golim rukama odnesao u svoj duboki podrum... 


- Ej, momče, skočider gore u kuću te prikriči ženama neka namaknu pogače i prismoka! - 
dahnu teško gospodar Medonić iz dubljine, jer su nasred podruma vodile nove stube 
tako reći u drugi sprat podruma. 


- Idi, idi, Miha, pa mi se hrabro ponesi među ženama! - prišapnu "kanonik" sinu. 


U velikoj, čisto popođenoj sobi koju ispunjavaše jak stol od hrastovine, dvije visoke do 
stropa postelje, zastrte od poda do stropa bijelim latkom, pročičkanim i našivenim crve- 
nim i plavim vezovima - nađe Miha do tri žene gdjeno se vrte oko silne naslage ubijelje- 
na platna. 


- Dobar dan, gospodarice - nazva krepkim glasom mladenac a da se najmanje nije smeo. 


- Da bog dao, momče! - odvraćaju gotovo u jedan glas žene. Prva od njih bijaše niska, 
jaka i krupna, lica naokrugla i smilovna, očiju plavosivkastih. Osobito joj se isticahu goli, 
obli lakti, mičući se neprestance amo i tamo oko ubijeljena platna... Moglo joj je biti tride- 
set i pet godina, a začudo još je mlada i štono se veli - bujna seljakinja. To bijaše bračna 
drugarica gazde Medonića, a poznavahu je nadaleko samo pod imenom Margarite. Pa i 
dražesne su priče kolale o njoj. Sačuvala je ona bujnost svoga tijela i posljednje obrise 
mladosti, jer nije toliko radila kao ostale seljanke, a također ne ustezaše usta svoja od 
obilja gazde Medonića... Priuštavala si ona najbolje kapljice, najslasnijega prismoka i bije- 
le pogače, pa joj zato cvate lice, i kreskaju još oči, a bujna joj put još vitka i žitka i živa i 
blagodarna. 

Druga od žena bijaše možda i mlađa od gospodarice Margarite, ali nekuda nakukuljena, 
izbočene gornje usnice, tubasta zaruljena nosa, nečiste žute kose te upalih obraza i suho- 
njavih, tankih i dugačkih ruku. Vidjela se ne baš ružnom, no u nje jest nešto čudno, neu- 
godno i trpko, tako da čim je pogledaš, ona te odbija i kano da je ne bi želio vidjeti više i 
s njome sresti se na putu... Ova je na p6 rođakinja, na po sluškinja u Medonićevoj kući... 
jedno od onakve kućne čeljadi što je uvijek čangrizavo te se izjeda sa svoga položaja... 
Kad joj se zapovijeda, ona se mrgodi, jer nije tobože sluškinja; a kada je moliš, opet se 
gnjevi, jer čemu je prositi; ta ona je samo sluškinja u toj rodbinskoj kući! 

Treća od žena, sudeći po spuštenim preko leđa kratkim pletenicama, uvijenim raznoboj- 
nim vrpcama, bijaše djevojka... Lica su joj tupa i osora, a ponešto hrapava, po kojima ni- 
koše ovdje-ondje nekakve crvenkaste i modrikaste, gdjegdje napola zgnječene mesnate 
bobice... Oči su joj također nerazmjerne: desno oveće, a kad bi pogledala koga činilo se 
kano da je zrakavo i donekle razroko, dok bi lijevim vazda škiljila, što te se doimalo neu- 
godno; čelo nisko, izbočeno naprijed, a ispod njega duboko utisnut, pri korijenu širok, a 
prema vrhu zašiljen i malo zavinut nos... Ukratko: ta djevojka nije se ni sama smatrala 
seoskom ljepoticom... A to su najdublje i najosjetljivije oćutjeli vlastiti roditelji, Margarita 
i gospodar Medonić, koji bi možda rado dali polovicu svoga imetka kad bi se ono neu- 
godno roditeljsko njihovo ćućenje da im je jedinica, ako ne ružna a ono niti lijepa - pret- 
vorilo u san... Ta bogataška kći nosila zamamno ime: Justa. Bijaše ohola i naduta, svjesna 
da je bogata. A znala bi i sama uskliknuti među svojim družicama: 

- Nijesam baš lijepa, ne, to ja najbolje znadem, ali i ne treba da budem! Šta treba da bu- 
dem lijepa kad sam bogata... Mladići ljepote varaju, a bogatstvo žene, pa bilo ono razro- 
ko i gluho!... - I tu je ujede neki tajni zlokobni crv za živo srce kada su mukom priznale 


120 


Ante Kovačić: LU registraturi 


njezine drugarice da je sve tako kako ona oholo zbori, a glavno da gavanova Justa nije 
doista lijepa... 


- Gospodar Nikola tamo iz podruma poručuje ženama da pripravite smoka i pogače - 
izgovori grlato Miha. 


Margarita žmirnu dva-tri puta očima na mladića, zatim mu se ljupko osmjehnu, podsu- 
kavajući svoje rukave do ramena, a jake bijele i oble ruke još više isticahu svoju dražest... 


- Pa kako ti je ime, čestiti mlače, da baš tebe odabra gospodar da nam donosiš ovakve 
poruke? Hej, ne bježi, momče! Ne dršću ti valjda koljena od straha pred ženskim halji- 
nama?... 


- Pa ja ne bježim nikuda! Mislite da ja baš prezam pred ženama? Ljuto se varate, gospo- 
darice! Da, kako mi je ime pitate. Ja sam Miha, sin maloga "kanonika"! 


- Sin "kanonika"! Ha-ha-ha! - stade se Margarita goropadno smijati, pokročivši do Mihe i 
potreptavši ga po leđima... - E, hoćeš li nam nešto veći narasti od svoga ćaće? Hoćeš li? A 
jesi li takav majstor i previjanac kakav ti je otac? He? - uštinu Margarita glatko mladena- 
čko lice i udalji se iz sobe. 

Justa je ispod oka prezirno promjerila mladića, ljuteći se potajno na svoju majku što pos- 
većuje toliko vesele pažnje tome siromašnome garavcu. Ona je držala da je sve prnjavo i 
ubogo što duguje njezinu ocu i privaža u jeseni takve darove... 


Kada je nestalo iz sobe gospodarice Margarite, vrati se u podrum i Miha... 

- Jesi li im sve isporučio, momče? - upita ga preko ramena Medonić, a zatim potegne iz 
peharčića pucnuvši jezikom... 

- Jesam! - odvrati Miha. 

- Jesi. Pa šta žene na to? 

- Našalila se sa mnom gospodarica te išćeretala koješta što sam shvaćao i ne shvaćao... 


- Vidiš, vidiš! Sve, sve valja shvatiti, delijo moj! - I gazda Medonić poda peharac malomu 
"kanoniku". Ovaj ga uhvati objeručke i čvrsto povuče, kano da će peharčiću izvući dušu i 
SrCe... 

- Oj, dobro je, po bogu, a silno! Kako li protječe svim žilama, kako ugodno grije... I ja ti 
dovezoh upravo savršenu kapljicu, ali ovdje, pogni čelo i pokori se! To je baš "rozol" - e, 
e - nema ga pod suncem tko će se s tobom... 


- Deder, podaj momku! - opomene gazda Medonić maloga "kanonika", koji još uvijek 
pritiskaše peharac na svoje grudi... 

- Da, vidiš, Mihi! Ded, Miha, okusi, pa onda znaj kakve kapljice imade u podrumu naše- 
ga gavana... - i "kanonik" preda peharčić svome sinu... 

- Šuti, mali, šuti! Kakav li ti gavan ne kopa po glavi? Sirotinja, sirotinja, dragane moj. 
Ovo nešto se stislo i prikupilo, a luda svjetina umah u trublje i talambase! No neka im. 
Bog me blagoslovi i sačuvaj od razbojničkog noža! A njihovi mi jezici neće ni pomoći ni 
odmoći... pa neka predu i zanovijetaju besposlice: to im je i posao... 

- A, ne struži ti tako pod brdo kano ono gorska voda što se kratka i podjeda dok ne obori 
i stoljetni dub! Pa čemu tajiti? Ta ti si dika i ponos svemu kraju, čitavoj županiji, bilo pred 
obrazima velike gospode, bilo pred popovima, bilo pred samim svijetlim carem! - otkrije 
se pobožno mali "kanonik". 


- Ej, prestani, prestani! Umukni, pa ne cifraj kano da si starješina gdje na svadbi! A ti, 
momče, recider mi kako ti se sviđa kapljica? Miriše li više po zemljanom peharu ili vin- 
skom lagvu, hej? - obrati se domaćina Mihi. 

- Kako li mi se sviđa? - zamrmlja mladić, zureći u prazan pehar - nikako! Japa baš do dna 
povukoše i tako mu ne bih znao ni teka ni mirisa! 


- Ha, ha, ha!.. - smije se krupnim glasom seoski gavan. - Baš do dna povukoše. - Zatim 
dohvati peharac iz Mihinih ruku te se opet spusti po stubama u donji sprat podruma. 


- Gospodaru, blagoslovio bog i djelo i radnike, ne bi li sad moga nažuljao? Da vidimo 
kakvo li je ono! - prikriča mali "kanonik". 

- Neću, ne, ja njega načinjati! Neka otpočine kapljica. Znam da je čestita i da "kanonik" na 
svojoj kravici ne dovaža tek nešto. Bit će to mlijeko kakva nema plavojka u svom praz- 
nom vimenu! - vikaše veselo gavan, tapkajući po stubama s punim peharcem. - Na, sin- 
ko! Daj ti sada prvi povuci i posrkni, da te opet ne izdijelimo! - poda gavan Mihi pehar, a 
onda dohvati s police drugi velik pehar, puhnuvši i huknuvši dva-tri puta u nj pa se pri- 
kuči do nekog odugačkog i niskog lagva; pa što bi okom trenuo, već ga je nasuo do vrha 
vinom, a krepak miris zaokruži teški podrumski zrak... 


- Aoh, mila majko, krasne li kapljice! Taj je grozd rastao i zorio u božjem krilu! - pucketa- 
še Miha jezikom podavajući peharac svome roditelju... Kratko vrijeme kolaše on naokolo, 
a kada mu proviriše do dna, pruži domaćina Mihi pun onaj veliki pehar, na jednoj strani 
nešto okrhnut, i oni se izvukoše iz podrumskog mraka na svijetli dan, a ključi zaškripaše 
zatvarajući gavanove podzemne dvore... I sva trojica šuteći pođoše u kuću gdje bijaše 
već prostrt velik stol bijelim stolnjakom poput snijega, a po njemu biše razmetana dva-tri 
drvena tanjura, na jednom od njih crvena i masna butina, na drugom hrpa malih siraca, 
a na trećem omašan hljeb kruha koji bijaše tek načet. 


- Hvaljen budi Isus! A božji blagoslov prolio se nad ovim čestitim domom! Cvala mu sre- 
ća, sjalo mu sunce, grijala ga nebeska toplina! Zdravo da si nam, čestita gazdarice! Zdra- 
vo da ste i sva ostala pilad i nejačad u ovome domu! - raskokodakao se mali "kanonik" 
komu je već lice sijevalo, a srce se uznosilo od podrumskog zraka... 


Nato muškarci posjeđaše oko stola dok su ženske stajale. Svi počinju zalagati, a veliki 
pehar kola iz ruku u ruke... 


- Dakle, momče - obrati se gavan k Mihi kada je ovaj podao pehar iz svojih ruku gazada- 
rici - za nedjelju dana da si mi se spremio pa ćemo na konjski sajam baš tamo u Furlandi- 
ju! Samo ako mi ne budeš premlad... 


- Da, premlad! - zagunđa mali "kanonik", škiljeći ispod oka na djevojku Justu... - Šta bi on 
bio premlad, ta već bi se mogao i ženiti... A noge su u njega brze kao u srne, a ruke žila- 
ve, jake i okretne... Vidjet ćete samo, vidjeti... 


- Bilo u zdravlje! - nagnu pehar domaćica i prisjedne sada k stolu do svoga druga gava- 
na. - Nije on premlad, nije! - strigne žena lukavim očima na "kanonika"... - Sta bi premlad 
bio? Muškarac nije nikada ni premlad ni prestar!... 


I tako su još i dulje raspredali, namatali i odmatali, te istom u podvečerje zapregoše "ka- 
nonik" i sin mu pod svoja kolica plavojku i riđana i otpute se svojoj kući. Seoski gavan 
nije zaboravio negdje duboko u ormaru naći i izvući tanak rovaš, urezavši u njemu neko- 
liko dubokih poteza... 


- Miha! Za osam dana, kazao je bogatun. Za osam dana -a ti eto u svijet gdje mene ne 
bijaše nikada! - započe mali "kanonik" kad se već otisnuše preko prvoga brežuljka od ga- 
vanove kuće, pucketajući bićem iznad glava svoje plavojke i riđana. - O, znam ja dobro 
koji će biti konac tome! Ha? Miha! Da li se ti čemu domataš? Konac svemu bit će taj da će 
i moj Miha postati konjski trgovac i da neće dugo goniti i mučiti se s gavanovim konji- 
ma! Jel de?... 

Mladić kimnu glavom, a na obraze stala mu izbijati rumen, kano da se stidi da mu rodi- 
telj pogađa misli štono ga zaokupljaju i razigravaju nadama... 


- A jesi li se ti, moj Miha, malo po gavanovu domu ogledao i zavirio po kutovima, hej? 
- Kako, zavirio po kutovima? Ja vas ne razumijem, japa! 


- Hm, ne razumiješ! Rekoh ti već da ne smije ništa da bude što ti ne bi razumio! Pa dob- 
ro: jesi li vidio onu nadundurenu djevojku, šta? 

- Jesam, jesam! Pak onda?... 

- Pak onda? Ludo. Zar ti baš ništa nije puklo među očima?... 

- Mogu naslućivati što vi to mislite, japa!... 

- Tim bolje ako pogađaš... Justa je jedinica u gavana... Tako je već to u svijetu... U nas je 
djece, no budi hvala bogu, kano šipka. A taj gavan? Jedva jedno i ono je žensko... U tuli- 
pana i gizde i ljepote: ali ni ploda, ni mirisa! U šipka sirotinja, trn i pustinja: ali mu cvije- 
će miriše, a ploda, onoga crvenoga ploda!... Tako je i u čovjeka. Ja i naš susjed zgubidan 
Jožica pravi smo šipak prema gavanu... Muzikaš ipak vazda sanja o tome kako će mu sin 
Ivica postati velikim gospodinom, a tada gladi bradu... "Veliki gospodin" već će se pobri- 
nuti za sav onaj drobiš i sitniš štono se mota i plete, dere i drobulji po kući... I u nas braće 
i sestrica puno, moj Miha... no ti već ne možeš postati veliki gospodin... ali bogat bi mo- 
gao biti: a to je više od gospodstva... Tako ti se to meni vrti u moždanima danas da mi 
malone pomračuje vid... Ona je djevojka gizdava i ohola, kažu... nije ni lijepa! Onako za 
naša brda: ali ona zna dobro da je bogata, da je sve njezino u oca i matere... pa se zato 
dunduri i oholi... Vidiš, Miha, poći ćeš u daleki svijet: okreni se tamo i lijevo i desno, pri- 
gledaj i naprijed i natrag! Pazi i mazi gazda Nikolu: kuda on okom, tuda ti skokom. A u 
tebe je lijep obraz i dobra pamet! U djevojke će nestati gizde... pa danas-sutra prišapni 
ovdje, prikriči ondje, lijepo pogledaj, namigni, prošali se: a žena je žena... pa bi ti, Miha 
moj još mogao postati i zetom našega gavana... Što misliš, ha? - skoči mali "kanonik" s 
kola i potrča pred plavojku i riđana jer su dospjeli na nizbrdicu. 

Sin nije ništa ocu odvratio, nego se zamislio i zaglibio nekuda samo mu se trzahu lične 
mišice, a kadikad prošao je dlanima preko čela, kano da hoće nešto otjerati iz glave što 
ga muči i kopa mu po njoj... 

Približavajući se otac i sin k svojim brdinama, sastanu na putu susjeda muzikaša Jožicu 
gdje podštapljen o dugačku savinutu ljeskovaču s punom do grla torbom, sagnut unapri- 
jed, raširuje što jače i brže može svoje krakove i grabi put, rekao bi da mu se nekamo žu- 
fl; 


- Hej, Jožice, kamo si se opet otpravio kano da ćeš preko mora? - nagovori ga mali "ka- 
nonik", obustavljajući plavojku i riđana te gladeći ovoga po šiji. 

- E, otpravio sam se k njemu... tamo k njemu. 

- Pa kako je njemu, gospodski, je I' de? - škiljaše očima mali "kanonik", a usta kano da mu 
podrhtavahu nekom zlobom i porugom. 

- A, lijepo mu je! Ljepše nego nama! Svaki dan pečenka i bijeli krušac te masni zaloga- 
jac... Oh, ima toga tamo na pregršti. Prosti, bože - pljunu Jožica - u gospode i svinje i psi 
bolje žive nego mi gospodari na selu! 

- To ti samo tako uzdišeš, moj Jožica! Mi seljaci živimo po svoju, a gospoda u gradu po 
svoju! Misliš li ti da je sve u čovjeka bijeli krušac i masni zalogajac? E, nije, moj dragane, 
ne! I uz bijeli krušac umijese često crnu pogaču - a uz masni zalogajac pogrca se katkad 
gorka i kisela čorba! Nu, što sam htio ono da reknem?... Da, da... Pa hoće li biti što od 

tvoga dječaka? Hoće li... Zašto ga ono školate? Za suca? Šta li? - počne mali "kanonik" 
primetati lulicu, sjednuvši na zelenu travu i pogledavajući ispod oka Jožicu. 


- Iko bi to već sada pravo znao? Ja i žena mi od srca želimo da ga iškolaju za župnika... 
Svećenik je svećenik! Svet i častan gospodin a svuda za njim i pred njim raste bijeli kruh 
dok on kano i ptice nebeske ne treba ni orati, ni kopati!... Ali oni tamo... taj naš rođak 
kumordinar Jurić, pa stari milostivi gospodin neće ni da čuju o tome, izrugavaju se; oni 
hoće samo da moj Ivica bude sudac ili fiškal!... Eh, pa šta ćemo? Oni ga hrane i odijevaju, 
a onda treba da oni odlučuju u takvim pitanjima... - Jožica popravi torbu i podigne štap 
da će dalje svojim putem... 


- Stani, stani, susjede! Jošte ćeš ionako dosta rano prispjeti... - iscjeđivaše "kanonik" svoju 
lulu... - Tako je to u gospode! Oni već malo ili nikako ne cijene svećenike. Ali bi ipak bila 
dika i ponos našemu selu da se tvoj dječak iškola za popa! Pa zato deder i ti ubrazdi na 
svoju. Zar nijesi gospodar svome djetetu? Ej, da je meni tako, pokazao bih ja njima, po- 
kazao... Miha, ne stoj s kolicima! Potjeraj plavojku i riđana, umah ću ja za tobom, umah... 
Miha, koji se nije ni jednom jedincatom riječi umiješao u razgovor, spokojno potjera bla- 
go i doskora umine u šikari štono okruživaše brdeljak ispod koga prolažahu. 

- A gdje si bio sa svojim kolicima? - priupita sada Jožica. 

- U gavana. Nešto sam nalio vode, nešto mošta, i to mu odvezoh na prodaju... Dobro i 
pošteno ga je platio, a da ga ni pokušao nije! Ono, ono ti je gospodin, dragi moj! Gospo- 
din u seljačkim gaćama i košulji! Oj, da mi je njegovo blago: ne bih se mijenjao sa svim 
župnicima i sucima! 

- Čudno da je gavan od tebe kupio za gotovo mošt. Ta on ga nikada ni kapljice ne kupi, 
nego puni svoj podrum samim "darovima"! I meni valja k njemu poći - češaše se Jožica 
iza uha, pomaknuvši klobuk slijeva nadesno - no, kada se vratim povest ću i ja malen dar 
u njegove ambare i podrum... 


Mali "kanonik" nije ništa odvratio, ali je razumio kuda šiba muzikaš. Jožica se pak okre- 
ne: - Zbogom, susjede! - i zagrabi dugim krakovima uski puteljak, obrastao gustim buse- 
nom. 


- Sretno! - skoči "kanonik" iz trave te se požuri za svojim sinom i kolicima. 


Na brdinama, gdje stajahu kućerci i druge zgrade drvenjare muzikaša Jožice i maloga 
"kanonika", sinuo je Veliki petak u svoj proljetnoj dragosti i miloti. Bijaše hladno jutro, da 
ljudi stiskahu prsnike oko tijela, a bosonogi dječarci, pastiri i pastirice tapkahu sitno po 
brđanskom busenu da im se ugriju noge. Jutro osvanulo jasno i lijepo, ali polja, vrtovi i 
sjenokoše kano i voćke bijahu pokrite debelim mrazom štono se ljeskaše i odsijevaše o 
sunčanim zrakama kano da si protkao i provukao srebrena vlakanca naširoko i daleko... 


- Uhu si ga nama jadnima! - huknu mali "kanonik" sa svoga brda, izašavši bosonog pred 
kuću. - Veliki petak, ali si crn osvanuo premda je tako čisto i jasno nebo, premda sunašce 
prosinu kano nebeska luč s istoka! Oh, pozebe nam voće, pozeboše nam vinogradi! Oh, 
oh, oh! Crni petak, ne bilo te nikada! 


- Mraz na Veliki petak! - zijevnu na svom brdu muzikaš Jožica, provirivši preko plota 
nizbrdo, a u glavi mu je šumjelo i kuhalo da nije pravo znao je li sumrak ili jutro? Da li 
on to sniva ili je doista na javi? Jučer u predvečerje došao mu je sin Ivica da uskrsne pra- 
znike proborta u seljačkom domu svojih roditelja. S njim je došao i časni kumordinar 

Žorž... Pilo se dugo u noć... On je zadudao i u svoj otrcani bajs; dapače netko je pobrzao 
na Jožičin brijeg i s guslama da se tako lijepo upotpuni kruti bajs - sve u slavu đaka Ivice 
i kumordinara gospodina Jurića... Uh, pilo se, pilo... a Jožica bijaše veseo i široke volje. 
Tko bi jučer uz pun pehar rumenike, gdje je sve vrelo i kipjelo, mogao tako crno slutiti da 
će drugoga dana zabijeljeti mraz po brdima i dolinama? 


Uhvativši se objema rukama o prošce i sagibajući se muzikaš Jožica preko plota, dune 
mu tih ali studen vjetrić u zažareno lice, i on gromko kihnu... 


- Pomogao bog! - viknu mali "kanonik" s drugoga brda... 
- I tebi pomoz' bog! Hvala!... 


Gle, kakav li nam je kleti gost došao u pohode na sam Veliki petak! Omrknut će nam us- 
krsna pogača! A što ono u tebe takva buka noćas, kano da slaviste svatove? A bilo je i 
igranke i pjevanke, hej? 

- Došao moj mali pa i rođak gospodin kumordinar Jurić da prosvetkujemo zajedno us- 
krsne dane; a kada takvi svatovi preko kućnoga praga, onda već znaj da se svadbuje - 
zijevaše pospano Jožica, dovikujući svomu susjedu da se jedva čulo... 


- Tako je to, tako... Uvijek se rado doklatari gospoština što je niknula iz opanaka i konop- 
ljenih gaća u naš prnjavor, u naš seljački dom... Eh, eh, eh! Blago si ga tebi! - zijevnu ne- 
hotice mali "kanonik" - tvoj mladi gospodin vazda u horu osvane u našim brdinama! Vi- 
diš, moga Mihe lje nema te nema... otkako se dao na samostalnu trgovinu konjima, mar- 
vom i drugim stvarima, nije ga pravo nikada doma... Oj, kako se sve to promijenilo, kako 
ga ono odvede u široki svijet gavan Medonić... On ti sada na svoju ruku bludi i klatari se 
po tom širokom svijetu pa i taj mu je pretijesan, premalen, preuzak... Mladina, mladina, 
pa šta ćeš?... A Medonić ponavlja često: "Miha, Miha! Taj je momak skočio vragu iz tor- 
be... Nije se rodio ni Furlan, ni Ciganin, ni Židov, ni Talijan, a da mu dođe haka! Šta je 
moja trgovina, šta je moje znanje, moje iskustvo, moj novac prema prevrtljivosti i mudri- 
jaštvu Mihinu?... " Ništa i ništa! Sve je lijepo i godi čovjeku; ali njega nikada kod kuće, a 
kada dođe, onda je mrk ko oblak, mučaljiv ko zimska noć, a otresit ko grmljavina... Vaz- 
da računa i broji - broji i računa... i opet bježi u svijet!... 

- E, moj mali, valjani su njegovi putovi! - dahnu u zrak muzikaš Jožica. - Ta sva okolica 
već glasno podvikuje da je tvoj Miha nekim čudom zgrnuo već toliki imetak da mu do- 
skora ni gavan Medonić neće doseći ni do maloga prsta! Pa tako mlad - pa tako sretan! 
Ne tuži se, susjede, da se on tako probija trnovitim i bijelim ovim svijetom: pčela sabira 
med, mrav kupi hranu i gradu za svoj dom, a Miha zgrće po svijetu zlato i srebro! Blago 
si ga njemu, blago si ga tebi!... 

- Bit će, biti toga čudovišta u njega! Prije godinu dana dojahao na nekakvoj vražjoj, sitnoj, 
brzonogoj i crnoj talijanskoj bedeviji - bilo je upravo kano da se pomolila na nebu zvijez- 
da Danica - i doturao kovčežić, sav okovan i gvožđem i bakrom, a to bijaše teško i šuplje 
sa stotinu kojekakvih pretinaca, i ta nakaza pripeta je o stijenu širokim i jakim lancem u 
Mihinoj komori... Silan lokot zatvara tu tajnu, koja svoja njedra otvara tek onda i samo 
na časak kadno se dječak vraća sa dalekih sajmova... A ja često prigledam u komori, pa 
diži to četverouglasto čudovište, i što sam nekada mogao najtežega vola u selu dignuti, 
prikučivši mu se pod ogromnu tjelesurinu - sada, brate, toga maloga okovanoga vraga 
nikud i nikamo ne možeš okrenuti... - dovrši mali "kanonik" mičući klobuk nahero i po- 
noseći se svojim sinom. 

- Tako je, tako - mrmljaše zapinjući muzikaš Jožica. - Miha je uhvatio pravu žicu. Sjekira 
mu baš pala u med kadno ga uze u svoje pogoniče gavan Medonić. Sve je ostalo prazno, 
šuplje i utlo: ali novac, novac, novac, taj je pravo, i korenito gospodstvo!... A, pa tako je to 

na tom svijetu - zijevnu opet Jožica, otkrenuvši se od svoga plota. - Idem, idem da vidim 
kako spavaju gradski ljudi... gospoda, ha-ha-ha! Dugo se to spava i ljenčari, dugo! Ej, šta 
ćemo? Gospoda, pa gospoda!... - i muzikaš Jožica otetura u svoj krljavi kućerak... 

Veliki je petak... Sunce poskočilo već visoko u lazurno i jasno nebo... Nigdje ni oblačka, 
ni jedne mrlje... Divno proljeće zadahnjuje sav horizont mladošću, svježošću, milodu- 
hom, ljepotom i nekom prelesnom i neopisivom milotom. 


- Kako je to krasan dan! - ogledavaše se kumordinar Žorž, ispuzavši na seljačko dvorište 
svoga rođaka. - Lijep Velik petak: krasna sjetva i obilata žetva! - dahnu teško kumordi- 
nar. - Ej, ljudi, dovucite vode ovamo da se čovjek umije i očisti! - Bože moj, kolike li pros- 
tačine i neopranosti! Ne znadu ni toga da čovjek uredan i valjan treba ujutro da opere 
obraz i glavu počešlja! 

- Da, lijep Veliki petak: krasna sjetva i obilata žetva! Ali gospoda su prospavala pravi Ve- 
liki petak, a taj nam je omrknuo ujutro s debelim mrazom kano da si ravnice i doline že- 
ljezom okovao. Dobar dan, draga i milostiva gospodo! - dovuče se iza plota mali "kano- 
nik", skinuvši šešir i pustivši iz usta svoju lulu. 

- Dobro jutro, susjede, dobro jutro! Kakav dobar dan? - stade otirati sumorne oči i grepsti 
glatko lice kumordinar Žorž... - A, vi ste to, "kanoniče", vi? Tko bi vas umah i prepoznao: 
sve se mijenja u životu pa i ljudi! No, jeste li još živi? A kako zdravlje, susjede? 

- Živ sam kada me prepoznaje i vidi vaše gospodstvo! A zdrav kako-tako, samo da se 
čovjek miče, da mu oko vidi, a jezičina da se vrti poput mlinskoga kotača! - prikorači ma- 
li "kanonik" bliže i poda hrapavu ruku kumordinaru... - Opet u naša brda, opet u naš pr- 
njavor? - zaškilji lukavo mali "kanonik", pokrivajući ponizno svoju glavu i potežući iz 
kamiša da oživi pola utrnulu vatru u svojoj luli. 

- Da, opet! - ukoči se kumordinar - Ja baš nijesam bio voljan, ali naš đak, on previjaj i iz- 
vijaj ovamo i onamo, te me napokon namami da pođem s njim u brđansko siromaštvo! 
Neka mu bude! Kada mu već sve dobro i milo uradimo, neka mu i toga veselja! Ja baš 
pravo ne poimam što ga vuče u taj krpež i sirotinju, dok mu je tamo u našim dvorima 
tako lijepo, ugodno i lagodno! Ali mladac - mladac - i vazda će ostati takav!... Ali, ljudi! 
Vode mi dajte da se čovjek očisti, umije i uredi! Već im nekoliko puta prikričah, no kao 
da propadoše u zemlju! Oh, oh, oh! Na selu, na selu, na selu! Mizerija i nevolja! 

- Vode - promumlja "kanonik"... - Vidiš vraga! Jožice, ili ti susjedo, gdje ste? Dederte kak- 
vu zdjelu, pa i kopanja je dobra: malo ćemo je isprati da se gospoda lijepo umiju i način- 
čure. Muzikaš! Rado bi gospodu hraniti u kući, a tako je blesast da im zaboravi i vode 
podati da orose lica svoja! 


Uto izađe još i Ivica... Mladić se obukao, uredio i kano da se spremio na kakav odlazak... 


- O, zdravo, Ivice, zdravo, mladi susjede! - poda mu "kanonik" ruku, a lice mu se nekuda 
otegnulo i brada čas na čas trznula kano da mu riječi ne izviru baš onako od srca... - Pa 
kako? Kako je? - pljunu "kanonik". - Dobro, hvala bogu! - odvrati mladić bistro. - A jest 
ponajbolje da svakomu odvraćaš: "Dobro". Odgovoriš li neprijatelju: on će se izgrizati i 
jediti. Odvrneš li prijatelju i susjedu, kako ste mi to vi, on se raduje i valjano srce mu se 
veseli! 

- Doista, tako je i nikako drugačije! - mrmljaše okiselo i oporo mali "kanonik", žmigajući 
ispod oka na mudrost toga đačića. 

Sada donese domaćica, Ivičina majka, vodu u velikoj zemljanoj išaranoj zdjeli, pa je 
smjesti na stolicu štono se desila pod oniskom i krošnjatom šljivom. 


- Donesi mi, rode, onaj moj crni kovčeg sa posrebrenim obručima. 

- Hoću ja, kumordinaru Žorže! - ponudi se Ivica i skoči u kuću. 

- A kakva li je to zdjeletina, rođakinjo? Oh, oh - vi ladanjski ljudi! 

- Zar štogod manjka? - zažari se tiha ženčica u obrazima, nadnesavši kecelju na usta. 

- Vidiš, draga moja, ovdje ti je zamrljano; ondje ima i prirasla staroga blata da bi mogla i 
kupus saditi. A voda je nekuda mutna i natrunjena... Oj, moji ljudi, imate do dvije ruke, 


imate dosta vode... Sama nemarnost i nečistoća... Covjeku će se utroba okrenuti i želudac 
na usta izvrnuti. 


- Ali, gospodin kumordinar! - procvili gotovo plačući krotka majka Ivičina - nije ono bla- 
to, već je nekakva nabreklina što se potkrala lončaru. Takvu sam zdjelu kupila, odmje- 
rivši za nju pun lonac kukuruze. A vodu je Barica upravo sada dovukla iz jarka, iz čista 
studenca poput zrcala. 


- Simo i tamo, desno i lijevo, rođakinjo! Takvi ste vazda vi seljaci, bog vam prosti! Neka 
samo tvoja Barica ispere čisto i zdjelu i pehar, pa neka još jedared privuče svježu vodu iz 
toga vašega jarka. 

- Ah! - uzdahnu uvrijeđena domaćica, pogledavši turobno maloga "kanonika" koji je stao 
rukavom trti sad lijevi, sad desni kraj nosa te odobravati prigovore kumordinarove. - Ah! 
- uzdahnu ona - gdje bi u nas seljana našla gospoda sve ono na što su se naučila?...- I po- 
gledavši još jednom "kanonika", za koga je znala da će ove kumordinarove prigovore s 
mnogim dodacima i prišvarcima rastrubiti po devetim selima, uzme zdjelu i odnese je 
natrag u kuću da se iznova udesi stvar kako je to zapovjedio gospodin kumordinar. 

Ivica sa Žorževim kovčegom sastane majku na pragu te začudivši se priupita je potiho: 

- Čemu nosite, mamo, već natrag zdjelu? zar je već umio svoje glatko lišce naš viteški 
Jurić? - podigne mladić visoko obrve, izušćujući sarkastično posljednje dvije riječi... 

- Ah, tko bi vam, gospodo, ispunio vašu veliku volju! Sve je to zamazano, blatno i natru- 
njeno, sine moj, za gospodu... 

- E, da: kumordinar! Mogu misliti! Sutra ćemo mu naliti pun onaj badanj za berbu da se 


operuša i napliva u njemu... Šta ćemo? Uš postane slonom kad se popne iz opanka na 
gospodski vrat. 


Majčino lice sine blagim, utješnim smijehom, i ona umine u kuću. 


- Velerođeni i visokoštovani gospodine kumordinaru! U svoj svojoj poniznosti i priklo- 
nosti donosim vaš posrebreni kovčežić. Samo da se ne ljutite kako ste se netom na moju 
majku! Dostojte, velerođeni! - podade Ivica pola porugljivo, pola ozbiljno kovčeg gospo- 
dinu Žoržu... 


Mali "kanonik" sjedne na drvocjep i zijaše sad u kumordinara, sad u đaka Ivicu... Ku- 
mordinar otvori svoj kovčeg, a iz njega prodru različiti mirisi... 

- Oh, gospodin kumordinar, u tom finom, okruglom lagviću bit će čitava apoteka! - za- 
vapi "kanonik". - Takvo što sam oćutio i sam u apoteki, da ti se u glavi zavrti. 


Kumordinar nije odgovorio "kanoniku", već je pozorno vadio iz kovčega kojekakve omo- 
te sada većeg, sada manjeg obujma. Svakoga bi prinjušio i nasmiješio mu se. 


- Deder pripravi se, Vanča! I ti treba da se urediš i pogladiš, da ne budeš ovako kuštrav i 
naboden ko podrpana vreća puna slame! - obrati se kumordinar k Ivici poput kakvog pe- 
dantnog odgojitelja. 

- Hvala lijepa! - kliknu obijesno mladić. - Ja sam već uredio i svoje lice i svoju kosu. Ta 
vidite da sam se obukao i umio! Tko će na selu gledati na sve sitnice i tražiti bogzna kak- 
vih cifrarija? Budi mi svježe i bistre vode - pa ovaj brđanski zrak! Oj, to vam više vrijedi, 

nego sve one vaše gradske tamnice i kojekakvi mirisi štono se onuda vuku poput kužnih 
magla. 


- Jezik za zube! Rujatuš! Stidi se da si mi ovakav kostriš i divljan! Kada te veseli selo, ova 
prostota i mizerija, a ti se lijepo vrati natrag u nju, da vidimo kako li ćeš žalosno fućkati i 
uzdisati! 


Uto donese sam muzikaš Jožica drugu vodu u zdjeli. 


- Budi zadovoljan, dragi gospodin kumordinar, nije ti u nas gospodski, nego onako po 
mužački. Što se može, to se i hoće... A čega nema... Da smo mi kako je tamo u vas gospo- 
de... hej! hej! Rođače, ne bi se lje mi trnapili i prebijali po ovim brdinama i s ovom siroti- 
njom, već bi se mi lijepo preselili, ako nikamo dalje to u našu crkvu, pa bi se izvalili uz 
lulu te kroz kamiš noge pružili... 


Tako mudrovaše muzikaš, a "kanonik" se podsmijevaše kimajući glavom: - Tako je, tako 
u našem prnjavoru! Teško li gospodi među nama, jadno li nama među gospodom! Kraj 
se s krajem slaže, ali voda i vatra, gospoda i seljaci nikada te nikada! 


Sada kumordinar svuče košulju tako da bijaše gol do pojasa. Namakne si sapun i tako se 
naperuša njim da mu je čitavo gornje tijelo do pojasa i glava plivala u pjeni i mjehurićima 
od sapunice. 

- Bože moj, izgulit će si do krvi kožu. Taj đavo izjest će mu oči! - mrmljaše "kanonik" 
prema muzikašu Jožici. - Sta veliš, kada bi se nas dva ovako nadrli i nasapunali? 

- Aj, bog da je soli i kruha! - mahnu glavom muzikaš. - Od čega da kupujemo sapun, pa 
još ovakav. Na, miriši jače nego tamjan u crkvi. 

Kumordinar ispiraše hrlo sapunicu, a voda škrapaše i šikaše na sve strane oko njega da 
se valjalo maknuti s mjesta muzikašu Jožici, Ivici, pa i malomu "kanoniku" s drvocjepa. 


- Aho! Aho! - trljaše se zadovoljno gospodin kumordinar, drhtureći čitavim tijelom... 


- Aho! Aho! Tako bi valjalo da se vi mužeki perete i ribljete svaki dan, pa vam se ne bi po 
vratu, obrazima i rukama kupilo blato da možeš repu sijati! Oh, sveta, oh, draga čistoćo! 
- Aj, gospodine kumordinaru, kada bi mi seljaci svakoga dana ovako prežuljivali i ispira- 
li svoje tijelo: mi bismo možda čistiji bili, ali našu sjetvu i našu žetvu prerastao bi drač, 
korov i čemer! Bog da dospijemo, kada idemo na sajam, svoje krave i volove gdje u po- 
toku ovako česalima istrugati i urediti kako evo vi radite - približi se opet "kanonik" čim 
je prestala voda škrapati okolo kumordinara. 

Otrvši Žorž tijelo, ruke i glavu, počne ispirati nekom pjenušavom tvari svoje zube tako 
da mu je crna i krvava pjena izbijala na usta i obrlatila usnice, bradu i nos. 

- Eto, gledaj sada drugoga bijesa! Crnim ispiraš zube, a oni će pobijeljeti! - čudi se Jožica. 
- Pa šta ti misliš? Crvi i gnjus izjedoše ti zube ako ih ovako ne ispereš i ne očistiš, osobito 
ujutro nakon što si uvečer jeo i pio. A vi seljaci, to je barem jevtino, mogli biste svakoga 
jutra ispirati usta mrtvim ugljenom. 

- Koga vraga? Ugljenom! Upamti, Jožica, šta li nam to pripovijeda gospodin kumordinar. 
- Da, smrvljenim ugljenom u sitan prašak - progunđa Žorž koji ispiraše pjenu s usta i no- 
sa. 

- E, e! Kruh kukuružnjak, kruh kukuružnjak, taj ispira i čisti naše zube! Kada ga ono gla- 
dan melješ i glođeš, osobito kada malo opusti, sve grmi i škriplje u ustima da ti gotovo 
utrnu kosti i mišice u licu! Gledajte kumordinaru, s dopuštenjem, moje zube - zinu širo- 
ko mali "kanonik" - gledajte ih na: već je polovica stotine godina na mojim leđima, pa - 

kako su jaki i bijeli, a svi kano vojnici jedan do drugoga, a nije nijedan pocrnio ni pošup- 
ljio! 

- Može biti, može biti među gavranima i koja bijela vrana - odvrati kumordinar u pol 
glasa, istirući bijelim ručnikom zube. 


- No, gledajte ih, gledajte! A pokažite sada vi, da vidimo eda li kruh kukuružnjak bolje 
čisti i drži zube ili ove vaše fabulije što izbijaju crnu i krvavu pjenu iz usta? 


Kumordinar, komu bijahu svi kutnjaci crni i šuplji, a polovica mu ih je falila, stisnu zube 
i okosi se na "kanonika": 


- A šta? Valjada nijesam mužačka krava na prodaju da mi ogledavaš zube! Imaj ti svoje 
kakve hoćeš, a ja imadem svoje!... 


Sada je izvadio kumordinar iz zamota dva zrcala koja ljesnuše o sunce silnim svjetlom... 
Htjede jedno prikopčati o šljivovo drvo, ali mu se izjalovio pokus. 

- Oj, rujatuš, dođider amo! Deder mi pridrži zrcalo - na, ovako... 

- Hoću ja! Hoću ja! - odazove se Jožica i skoči naprijed. 

- Samo hoćeš li ti znati držati? 

- E, neću! Kako ne bih znao2... 


Drugo ogledalo držaše kumordinar sam, naravnavši ga iznad svoje glave tako da je u 
onome što ga je Jožica držao u ruci vidio i svoje lice i svoj zatiljak te stražnju stranu gla- 
ve... Iza toga stade češljati i prilizavati svoje vlasi, natirući ih mirisnim i skupocjenim 
mazalom. Onda još izvuče iz zamotaka svakojakih četkalica i nekakvih svjetlucavih za- 
sukala te to lišpanje trajaše tako dugo da muzikašu Jožici malo što nije utrnula ruka... 


- Vidiš, mali "kanoniče", kako li se to gospoda opremaju, maljaju i zasukavaju! 
- Ni naš sakristijan svece u crkvi ne ispuca i ne izlišpa ovako fino i lijepo! - pljunu "kano- 


nik" na drvocjep. - A kako to da se ti, Ivica, ne iscifraš i ne nafickaš? - obrati se "kanonik" 
k đaku nekom zloradošću... 


- A, ja sam još mlad i svjež, pa mi ne treba takva belaja... Gospodinu kumordinaru, komu 
se već zreli dnevi izorali kojekakvih brazda po obrazima i sljepočicama, njemu takvo šta 
dakako valja upotrebljavati!... 


- O,i vam bi, mladi gospodine, prudilo da se kadšto uredite bolje, da vam čovjek ne opa- 
ža svaki čas đačko blato i mrljilo od crnila za ušesima!... 


- Nijesi li čuo, Jožice, kumordinar poštuje Ivicu... Kako to? - nagnu se "kanonik" k uhu 
svoga susjeda šapćući... 

Jožica samo sažme ramenima... 

- Pitaš, zašto poštivam gospodina rujatuša? E, moj kopune! Njemu se već ne smije reći: 
"ti". Njega poštuju i njegovi profesori, pa otkuda onda nama pravo da mu "ti" velimo? - 
odgovori kumordinar malomu "kanoniku"... Ovaj jedva kimnu glavom, te nekom sum- 
njivom seljačkom ironijom pripali svoju lulicu: - Eh, tako je, tako! Cega sve nema u te 
gospode! U nas samo mlađi poštuju starije; a tamo ti valja već djecu u zipci pozdravljati 
sa "Hvaljen budi Isus i Marija!..." 


- Tako baš ne... Gospoda se ne običavaju pozdravljati ovako, kako vas mužeke naučiše 
fratri i popovi... Tamo se pozdravlja: "kut morgen", "kut namt!, "kistimant"... i drugačije! 
Zar ne, rujatuš Ivice?... Deder pouči naše vrijedne zemljake od ilovače! - naceri se ku- 
mordinar i stade zamatati svoje stvari te ih spremati u kovčeg. 

- Ded, rode Jožice, izlij tu vodu iz zdjele - pa ne da možda kasnije objedujemo iz nje!... 
Hej? - prikriča načinčureni kumordinar, pokrivši visokim klobukom svoju umnu glavur- 
du koja se sjala na suncu od silne masti poput olaštene čizme... 


Domaćin Jožica ne odvrati ništa, nego odnese ravno na gnojište obraslo dračem i koro- 
vom, onu ružnu smjesu u koju se pretvorila čista voda u zdjeli nakon što se umio i ure- 
dio plemeniti kumordinar. 


- A hoćeš li, susjede, danas što sijati? - upita muzikaša Jožicu, kada se vraćao s praznom 
zdjelom s gnojišta, mali "kanonik", podigavši se sa drvocjepa i otpravljajući se doma na 
svoj brijeg. 

- E, teško da ću štogod!... Ženska glava ionako priprema za Uskrs, a treba i danas štošta 
priudesiti za objed... Pa i prastari je običaj da se na Veliki petak ne dira u zemlju... 


- Što si to rekao, Jožice? Ako li sam dobro čuo i razumio da će se danas spremati objed? 
Nije potreba. Ja i Ivica polazimo sada tamo do župnika, pa onda do školnika i još koje- 
kamo... Bit će ondje posnih seoskih zalogaja; a baš mi se rače posna jela, dok čovjek u 
gradu vazda i vazda trpa meso u svoje "grešno tijelo", kako bi rekli fratri! - stade mudro- 
vati gospodin kumordinar. 


- Pa baš na Veliki petak, rode? Ja bih rekao da na takav dan ne idete od kuće u goste! Bog 
i duša, ne znam drže li gospoda naš seljački običaj, ali mi na Veliki petak ne bi išli u gos- 
te ni u susjednu, ni u prijateljsku, ni u stranu kuću... - odvrati Jožica. 

- A, šta? Lari-fari! Gospodin župnik, samotni ladanjski pop kano ćuk u duplji, pa moj 
"tucbruder" školnik, koji se u najvećoj žegi smrzava od seoske dosade - i oha druga "me- 
telegencija" jedva će nas dočekati! Nije to šala tako iznenada ugledati gradsku gospodu 
gdje im se približuju u njihove zapuštene i podivljale seoske stražarnice - okrene se ku- 
mordinar na desnoj nozi, uhvati štap da će nizbrdo... - Ajde, Vanča! Ajde... 

- Danas jošte ja ne idem, ostat ću doma, gospodine kumordinaru! 

- Kako ne idete? No, to je lijepa finoća i udvornost! A šta ću im ja reći? Kako ću ispričati? 
- ozlovolji se Zorž. 

- Ja danas nikako i nikamo! Poslije Uskrsa priskočit ću malo i ovamo i onamo, ali danas 
me najviše veseli doma... Bože moj, Veliki petak, pa ovdje među svojim ljudima, uz svoju 
majku, braću i sestre! Ta topim se od milja kad će mi živim životom opet oživjeti sve te 
slatke uspomene našega divnoga seljačkoga života o velikim godovima!... Ajde, ajde, go- 
spodine kumordinaru! Ja ostajem doma! Sretan put k ladanjskoj gospodi... Ja nijesam do- 
šao k njima, već k svojim roditeljima i braći!... 

- Mužačka krv ostaje mužačka krv! Vazda prosta i surova! Oh, kakav li će to biti od njega 
rujatuš! - puhne kumordinar uvis zamahnuvši dva-tri puta štapićem te spustivši se niz- 
brdo dosta sitnim koracima... 


Jožica sa sinom ode u kuću... Gospodarica se marno vrtjela okolo zdjela i medenica pri- 
pravljajući bijelu pogaču i kolače za Uskrs... Tu bi pritrusila nešto brašna, tamo prigleda 
kvas, ondje prilije ili odlije mlijeka, a nekuda je tmurna i dresela, a svaki čas joj se vine 
duboki uzdah... 


- A što ti je, ženo? Nešto kano da ti nije pravo, a naš Ivica, evo, hvala bogu došao da za- 
jedno proslavimo uskrsne blagdane! Bogzna tko i kako će ih doživjeti do godine? Netko 
živ, netko pod ledinu dotle! 


- Kao da me zmija ujela za srce kad mi je ono prigovorio kumordinar. Ne bih ja oćutjela 
njegova ukora da nije došao "kanonik" njušiti oko naših uglova. A on će u devetim brdi- 
nama i u desetim selima ogovarati, gristi i rugati se da će čovjeka raznesti na jezicima. Ta 

znaš kako vazda propitkuje za Ivicu i brine se za nj. A kad pukne iznenada ovdje ili on- 
dje kakav sumnjiv i crn glas da se s njime zbilo ovo i ono, da ga protjeraše iz škole, e tko 
li tu prede paukove mreže? Tko pakosno ishitruje i sam svoje izmišljotine raznosi? "Ka- 
nonik" i nitko nego on! A onda se pobožno otkriva, sklapa ruke hinjeno prevrćući očima: 
"Oh, hvala budi bogu! Moj Miha je vrijedan i on će biti na diku i ponos čitavoj župi! Ele, 
on je trgovac da mu ne ima premca preko devet planina i preko devet voda! To potvrđu- 
je sam gavan Medonić!" 

Sada stade tješiti sin majku svoju: - Oprostite, majčice, našemu kumordinaru Juriću! Ta 
znate ionako da mu fali nekoliko dasaka u glavi! Pa neka ćereta što ga volja i dosađuje 
svojim prigovorima. Znamo ga svi kakav je svat. A "kanonik"? Neka njuši i miriše oko 
naše kuće. Šta nam može? U laži su kratke noge i gdje ona ruča, tu doista ne večera! A 
njegovu Mihi dao bog svako dobro i sreću punih ruku! Mi mu lje ne zavidimo! 


- Da, da! Pratio sam i ja svaki mig maloga "kanonika" i vidio sam i shvatio kakav crni 
duh iz njega diše i čemu se omata i vijuga oko našega praga! Lisac li je on. Neka, neka, 
mnogo, mnogo toga je izmislio, izbljuvao i nasjekao protiv nas, a napose protiv tebe, Ivi- 
ce, ali šta će on?... Baš mi se danas pohvalio da taj njegov Miha imade o stijenu prikova- 
nu škrinju punu blaga i novaca! Bit će možda i suviše hvalisanja. Pa budi mu! Ali čemu 
se uvijek miješa u naše poslove, te prede i snuje oko naše kuće? - ushodao se muzikaš 
Jožica po širokoj seljačkoj sobi, nabitoj tvrdom zemljom koja zaudaraše nekom smjesom 
kiseline i dima. 


Ivica jače natuče klobučić na glavu te izađe iz očinskoga doma i spusti se nizbrdo. 
- A kamo ćeš, ti naš dragi? - uhvati mati svoga sina za ruke. 


- Valjda ćeš za kumordinarom? No gdje ćeš ga ti stići, on je već daleko odmaknuo! - pri- 
doda otac, muzikaš Jožica. 


- Ne, idem pod naš brijeg tamo do pastira u zelenilo? Ah, kako mi je milo i ugodno, da 
znate, u tom našem brđanskom zelenilu... I tada se svega sjećam; svaki grm, svako sta- 
balce, svaka jaruga i uvalica budi u meni krasne i slatke uspomene! 


- Ajde, ajde, dragane naš! Evo upravo iza barda naći ćeš na paši našu Marticu, maloga 
Matu i Doricu. Oj, dokle nijesu mogli usnuti jučer, kada te ugledaše... A danas ujutro, 
istom što je zora svanula, oni već krenuše na pašu... A bijaše mraza; ele ih je negdje stu- 
den izmučila i izubijala! - zabrine se Ivičina majka ne zaboravivši premiješati tijesto i pot- 
reptati nabujali kvas. 


- Kakva zima, bog s tobom! Nijesu oni ludi! Pribraše već suvarja pa gdje i po koje drvce 
te naložiše vatru... Tepčeta, vidio sam rano jutros kako suklja dim da je nadvisio isto ovo 
naše brdo... Lako njima... No, danas je veliki post, odoše praznih torbica pa će ogladnjeti, 
ratoborci mali moji! 

- Vidiš, vidiš, Jožice... baš mi je sada puklo među očima. Stanider, Ivice moj, i strpi se ma- 
lo. Peć se već žari da sve puca i sijeva. Metnut ću u nju malo onoga tijesta, umiješana sa- 
mo mlijekom i maslacem, pa će se začas ispeći i tebi i svakomu njih mala pogačica; alaj će 
se veseliti, tim pako više što će im Ivica donijeti kolačiće! Hoćeš li, Ivice, počekati? Hoćeš 
li? 

- Kako ne bih, majko? A i ja se radujem pogačici što ćeš je meni umijesiti! Oh, ala će mi 
biti slatka. 

- Oj, dragiću moj! Neće li ona biti preprosta za tebe? Ta u nas nema ni meda ni sladora - 
kako je svega toga na pregršte tamo u velikoj varoši. Ta vidiš kumordinara, on svemu 
prigovara, na sve se mrči i psuje da će čovjeku oganj ispaliti obraze od stida... 

- Pa deder, stara, i za mene baci šaku toga posnoga tijesta u peć! Nekako sam ti mamu- 
ran, a u glavi kano da mi šume i prohode sitni mravci... Tako sam ti nekuda ni kršten ni 
poganin... Ej, bijaše toga noćas puno! 

I marna gospodarica uzvinula ruke, prigrnula žeravku iz ogromne seoske peći, otrgla 
nekoliko komada tijesta, te naslagala takve buturice, jednu uz drugu, na loparu, pa ih 
rinula u rasijanu peć... Ona bijaše sada zadubljena u svoj posao, a muzikaš Jožica prikuči 
nekakvo drvce i širočku te stade tesati luč ravnu i tanku poput hartije papira... Ivica sje- 
dne na hrapavu, dugačku seljačku klupu uz stijenu, te je nekuda daleko, daleko poletio 
svojim mislima. 

I nije dugo potrajalo vrijeme, a mati izvadi niz pogačica jednu za drugom iz peći. Bijahu 
rumene kano božićnice, a iz njih udaraše ugodna toplota, napunjajući čitavu seljačku so- 
bu onim neisporedivim mirisom što se izvija iz pečena pšeničnoga tijesta. 

- Eto, stari, to je tvoje! Pa protjeraj svoju mamuru i te kobne mravce što ti kopaju po gla- 
vi! Eto, Ivice, to je tvoj! Gledaj samo kako je rumen: anđeli bi ga okusili. Pazi, pazi - ne 
tako hrlo da se ne opečeš! Ej, šta ćemo, tvoji prsti nijesu tako kruti kako su naši... A ruke 
fine i bijele, hm, dakako gospodske! Na našim žuljevima možeš vatru ložiti, pa nećemo 
oćutjeti! A ova tri za naše drage pastire: taj najveći patri Martici, a ona dva Mati i Dorici! 
Oj, kako će se radovati ti naši vrapci! Pa kad im ti doneseš! Svaki dan spominju svoga 
braca Ivicu i za tebe se mole bogu - užurbala se razdragana gospodarica usplamtjelih ob- 
raza, te se baš živo razgovorila kako se možda nije već godine i godine. Ta Veliki je pe- 
tak! Ta uskrsni su blagdani, a svi su evo na okupu oko nje! Oj, bog neka znade, tko će 
dogodine doživjeti Uskrs. 


Ivica se već spustio niz brijeg. On razgovara sa svakom travkom, sa svakim grmom, sa 
svakom izdubinom, sa svakim puteljkom, štono se vijuga nizbrdo u doline, šumice, pa 
onda dalje na druga susjedna brda... Sve su to njegovi stari znanci. I sve mu je sada ma- 
nje, puteljci kraći... A majka gviraše naprije iz brđanske potleušice kroz sitan prozorčić, 
da bi jedva turio pest kroz njega. Pa kada joj je Ivica uminuo pred vidom, ostavi ona ti- 
jesto i vatru i pecivo, te pohrli preko praga, a onda na dvorište, pa se popne čak i na plot, 
da gleda svoga sinka, da mu mjeri korake. 


- Oj, moja stara, kako si mi djetinjasta! Ta nagledat ćeš ga se do mile volje. Evo, malo da 
ti nije zagorjela velika pogača!... Aj, aj, ženska glavo! 

- Muči, muči, Jožice! Šta li ti znaš kakvo je majčino srce... Oh, ta moje ga oči ne vidješe 
već godinu dana! Pa onda da mi ne bude za svaki trenutak; eda mi uzalud ne umakne! 
Na, još jedva tri dana, pa bogzna kad ću ga opet vidjeti! Lako tebi, ti napuni torbu, pot- 
Pali lulu, štap u ruke, pa ajde k njemu u grad! Ali ja, sirota, ja? Pa ipak, eno, sam pripovi- 
jedaš, kadnoli te na odlasku sprovede čak nakraj grada, a ti se okrenuo za njim, poposta- 
ni i sto puta pokroči natrag u grad po deset koračaja, da ga se nagledaš. Pa na, kakav li si 
mi tvrdonja? Ti sada meni zamjeraš da ga se jedva nagledati mogu! 


- Ivica! Ivica! Ivica! Naš bratac, naš bratac! - kliktahu bosonoga djeca, udarivši trkom i 
vriskom prema njemu kadno ga opaziše. Martica bijaše djevojčica od kojih deset godina, 
ozbiljna i mučaljiva, upirući svoje velike modre oči u Ivicu. Ona je polako trčala za Ma- 
tom i Doricom, djecom od pete do sedme godine. Mato i Dorica, pritrčavši do Ivice, jed- 
no ga obujmi okolo nogu, drugo ga uhvati i objesi mu se o ruku... A Martica ih opominje: 
- Mato! Dorice! Što se uzlepršaste? Što se uzjoguniste? Ta zamrljat ćete Ivicu! Na, netom 
su rovali i dubli zemlju, gradeći peći i kućice, a sada s ovakvim rukama mažete Ivicu! 
Zar mislite da njegovo odijelo stoji novčić ili da ga sašiše od hrastova lišća! - i ona ih sti- 
dno odrivava od Ivice. 

- Neka, neka, Martice! Neće oni ništa zamrljati. Pa ako i budu, sve ti se može očistiti. - I 
mladić zagrli sestricu Marticu, pa onda ona dva vrapčića štono mu se veru oko nogu i 
navlače ga sada za kaput, sada za ruke, sad za džepove. - Evo, nosim kolače! Svakome 
po jedan! - klikne on. A blago na paši, ugledavši toga stranoga, šareno obučena gosta, 
razbjegava se dalje i ugiblje s puta... Druga pastirska čeljad gleda plaho izdaleka. Od 
najvećih jedva da neki prepoznavaju i da se sjećaju Ivice, te šapću potiho onim manjim 
drugovima i mudro pokazuju rukama na Ivicu. Ovi pako utiču palce u usta, hvataju se 
za klobučiće ili kapice i ne mogu se odlučiti bi li, ne bi li se otkrili pred njim, bi li mu cje- 
livali ruke, kako to valja župniku, učitelju i ostaloj gospodi. Jedni stoje i nepomično gle- 
đu, a drugi se polako, plaho i stidljivo primiču da ga bolje vide. 

Ivica stade dijeliti kolače Martici, Mati i Dorici, na što su se počeli primicati i drugi pasti- 
ri, najprije plaho i postidno, a onda sve smjelije... Sada djeca razlomiše svoje kolače i 
bratski porazdijeliše među pastire... Sam Ivica nešto okusi, a ostalo podijeli... Tu ga oso- 
bito zateče djevojčica od kakvih dvanaest godina. Ona je tako sveto i pobožno gledala 
Ivicu, a jagodice joj se zarumeniše i crne očice jače zasjaše. - Evo, mala, uzmi i ti pogače. 
A čija si? Vidiš, ne mogu je prepoznati, no sve se nešto domišljam... Čija li si? - Mala se 
ustezaše, a druga djeca odvratiše da je to "kanonikova" Anica. - Gle, gle! - pogladi je Ivica 
po obrazima - kako je narasla... A ne znaš li kako se zajedno igrasmo, a? - Šta ne bih zna- 
la - otpovrne krepko mala... Tu se Ivica zamisli, zašuti i po nekoliko puta pogleda ispod 
oka djevojčicu. 

Pastiri postadoše sada smjeli i slobodni. 

- Aj, kako li ti, Ivice, imaš lijepe čižmice, pa te gege, pa šešir? Je li to odijelo skupo? Zar se 
sva gospoda tako odijevaju? - počeli filozofi opipavati i navlačiti đaka. - A jesi li i ti već 
gospodin? - prikriča neki mali, bucmasti svat zaprljanih usta, a zasukanih gaćica iznad 
koljena. 

- Šta tako ludo pitaš, Periša? - ukori ga dječarac bjelokos poput janjeta, gutajući svoj za- 
logaj pogače... - Da je on već gospodin, ne bi dolazio među nas, nego bi se gizdao i pu- 
hao poput druge gospode, a mi bismo mu ljubili ruke i skidali kape. Pa kakav bi on još 
mogao biti gospodin? Misliš da se gospodinom tako hitro postaje... On će istom tada biti 
gospodin kad postane župnikom! - dokrajči mali, a ostali udariše u smijeh i čude se što 
danas ovaj sve ne zna! - Omudrila ga pogača! - dodade neki garavac tiho. 


Osvanuo i uskrsni dan! Lijepo, tiho i nešto ohladno jutro, a nebo čisto i vedro kano riblje 
oko... Čim je osvanula rujna zora i njezino rumenilo poput čarobne mreže razastrlo se po 
nebesima, već je seljački puk u bjelini i čist hrlio sa svih brda i od svih strana k božjem 
hramu, gdje će započeti svetkovina uskrsnuća čim se sunce pomoli na istoku... I mali 
"kanonik" po drevnom običaju već se spušta niz svoj brijeg prvi, a onda iza njega čitava 
povorka djece, pa posljednja njegova gospodarica, velika, krupna i koščata seljakinja, 
vazda šutljiva, koja ne bi nikada prva zametnula riječi. Kad je pak odgovarala, to je hru- 
milo iz njezina grla kao da orahe siplješ: oporo, kruto i kratko... Kazivahu dapače da je 
svoga maloga "kanonika" potpregačila tako da se on ne bi nikada s njome upustio u bog- 
zna kakvo zanovijetanje... Nazivali je "Augom Katom'; ali seoske žene zaviđahu njezinoj 
kreposti, da se nije miješala ni u čije poslove, da nije nikada s babama trla lan da joj pro- 
đe dan, i da ne bijaše tuđemu loncu nikada zaklopcem... No, u tome bi je obilato zamije- 
nio mali "kanonik"... 

Još nije ni spuzao sa svoga brdeljka "kanonik", kad eno iz kućerka muzikaša Jožice izmili 
gospodin kumordinar te pospan zijeva na sve četiri strane svijeta. Na njemu sjaju velika 
puceta, kosa mu se lašti, rukavice mu se bijele... Iza kumordinara pomoli se Ivica u svag- 
danjem odijelu, a onda sam muzikaš Jožica, koji je danas navukao nešto jače iscifranu 
košulju i gaće, a u usta utaknuo novu novcatu lulu, kojom ga je nadario kumordinar. 
Načičkana je ona srebrnim pokrovcem, kojemu ures siže upravo do dna lule; dok kamiš 
rasprostire toliki miris da Jožica svaki čas napne nos uvis, da mu se obrve naježe. Iza 
muškaraca zavrti se na brežuljku marljiva muzikaševa gospodarica s troje djece oko se- 
be. 


- Ele, što ih ima! Baš pun brijeg i gospode i seljaka! - okrene se "kanonik" dočekavši svoju 
ženu s družbom. - A našega Mihe baš na sam Uskrs nema kod kuće, bog ga vidio s nje- 
govom vječnom trgovinom. Pravi ćifta! 


- A šta ga i treba! Valjada je gdje na boljem poslu - zagrmi "duga Kata" svom bračnom 
drugu da mu je umah prisjela riječ u grlu... "Kanonik" porene dalje, pa se doskora opet 
okrene: 

- Hh! Upravo će nas stignuti! Evo ih, već spuzaše s brda, pa će nama u pete! 

- Ati pojuri! Šta se uvijek okrećeš ko pijetao na gumnu? - malo da ga nije "duga Kata" 
laktima gurnula pod rebra... "Kanonik" opet šutke pokroči naprijed, ali nježna polovica 
tisnu ga ukraj i silnim koracima stade mjeriti puteljak pred sobom, a za njom se potisnu i 
djeca. "Kanonik" se počne sada sve češće ogledavati i polaganije koračati, ta njemu je i 
stalo do toga da ga stigne družba muzikaša Jožice. 


- Oj, sretne svetke, susjede! Ne tako hrlo, bit će nam laglje i ugodnije ako pođemo zajed- 
no! - doviknu kumordinar "kanoniku", a ovaj jedva to dočeka... "Duga Kata" već bješe da- 
leko odmakla, ne ogledavši se ni jednim pogledom natrag gdje li zaostaje njezin drug. 


- Sretne svetke i božji blagoslov! Aleluja, aleluja! Hvala i dika ti budi, veliki bože! - od- 
vraća "kanonik" otkrivši ponizno svoju glavu. - Baš je lijepo uskrsno jutro; to se na nebu 
raduje sam bog i sveci te anđeli njegovi!... Ah, samo da nam Veliki petak nije onako crno 
osvanuo - sve bi dobro bilo, sve! 

Sada se zgrnuše i s drugih brda seljaci i seljakinje koje bi postajale, upirući začuđene oči 
u kumordinara i đaka Ivicu... - To je on! - šaptahu gurajući laktovima jedna drugu i po- 
kazivajući prstima sad na kumordinara, sad na Ivicu. - O, bože dragi, kako je to lijepo, 
kako je to lijepo! - uzdiše druga. - Veselja li materi i ocu - pridodaje treća... A muzikaš 
Jožica čuje i ne čuje, samo nagađa da se o njemu govori te zapaljuje svoju finu lulu sa 
srebrenim pokrovcem i mirisavim kamišem... A svjetina se poredala jedno za drugim na 
uskoj stazici, stupajući jedno drugomu na pete; samo djeca svaki čas zastranjuju u rosna- 
tu travu i polijeću naprijed kano krijesnice... A odrasli sad glasnije, sad tiše dovikuju, 
mudruju i sjećaju se ovoga i onoga: sada lanjskoga Uskrsa i Velikoga petka, kadno je či- 
tav dan lijevala kiša ko iz kabla; sada starci pripovijedaju o Uskrsu prije pedeset godina 
kad je zapao snijeg preko gležanja... a ljetina ipak tako ponijela da je proteklo mlijeko i 
med od obilja i božjega blagoslova... i nikada prije ni poslije ne bijaše tako rodne i plodne 
godine. - Jest, jest... sve je nekada ljepše i bolje negoli danas... Ah, stara zlatna ljeta nika- 
da se više ne vraćaju... A tu bi kumordinar puhnuo u zrak, skinuo svoj svijetli, visoki 
klobuk, otirući debele kapi znoja, i opet bi puhnuo da pokaže kako su mu ta seljačka na- 
dmudrivanja dosadna, kako je sve to ludo i blesasto... A onda će se najedanput umiješati 
u razgovor krupnim i oholim povikom... 


- Šta to? Šta to? Nekada je lijepo bilo! A danas zlo i naopako! Stara vaša i vazda jedna te 
ista pjesma! I prije nijeste ništa više znali i danas ništa više ne znate! I nikada nećete više 

znati! - Seljaci umukoše da slušaju taj proročanski glas... Nikada nijesmo ništa znali... niti 
danas ništa ne znamo! - ponavljaju oni šapćući poniknutih glava kao ono za svećenikom 
kad čita sveto evanđelje. 


- Pravo govore gospodin kumordinar, pravo! A šta bi mi, ubogi, zalupani seljani, znali, 
šta bi? - oglasi se jedan otraga iza kumordinara, te se značajno ozre na starca koji klapaše 
iza njega... - Samo gospodin bog sve zna, hvala mu i dika budi - pa onda za njim gospo- 
dal... 


Tako se to raspredalo i umovalo, a žene slušahu i šaptahu, jedne osvrćući se na razgovo- 
re "pametnih" muških glava, a druge ne pazeći na njih uzdisahu i ćeretahu o svojim kuć- 
nim poslovima... Ova je koku nasadila... pa joj pobjegla sa gnijezda i ostavila jaja... Onoj 
se pokvarila uskrsna pogača... zaboravila je na sebe, zijevnula kada je pogaču metala u 
peć, a eto pogača puče upravo po polovici da je strahota... I tako jedna ovo, druga ono... 


Došavši na glavni drum što vođaše do crkve i u mjesto, uskomešaše se seljaci, seljakinje, 
djeca i starci kano nabujali pritoci od svih mjesta... Žene i djeca ugibaju se s ceste u kraj, 
usavršivajući svoj nared: jedna navlači čizme na vlažne od rose noge; druga si priudešuje 
bijelu peču i privezač ispod vrata što se crveni poput makova cvijeta; treća reda svoju 
djecu, brišući im rupcem lišca, oči i uši, a muškarci žagore smiju se, puše i svaki čas gle- 
đu na crkveni toranj: hoće li skoro zatutnjeti i zaromoniti zvona... 

I naši susjedi, mali "kanonik" i muzikaš Jožica, sa svojom su družbom prispjeli do kuća 
što se redahu blizu župne crkve... 

- Japa! Japa! - pomoli iz otmjenije seoske krčme Židova Rajhercera sanenu i kuštravu 
glavu svat Miha. 


- A, Miha! Bog budi s tobom! A što mi ga radiš ovdje, pa na sam Uskrs? Kad si dotle mo- 
gao prispjeti, božji čovječe, valjalo ti i kući skočiti: da se ne potežeš današnji sveti dan po 
krčmama! - uspali se mali "kanonik". 

- To je on! - mignu muzikaš svome sinu Ivici. 

- Bah! - puhnu otresito kumordinar u zrak. 


- Na kakve li se dadoste litanije, moj japa? Ajte vi radije ovamo da se okrijepite dobrom 
čašom šljivovice; ta ćifta Jakob kune se svojim Betlehemom i Jerusolimom da je prava i 
naravna! Dođite, dođite, bit će vam lakše noge kod ophoda, a grlo će vam samo po sebi 
oriti "Alejuja!" - nakesi se mamurno Miha. 


- Aj jok: na Uskrs, pa da idem prije u židovsku krčmu negoli u crkvu! Ne daj, bože! A šta 
će istom moja stara kada doznade. Daj se, Miha, požuri, daj, u crkvu, pa ćemo onda svi 
zajedno u naš dom na posvećenje. Napekla je moja Kata bijelih pogača da je milina. Puna 
nam je kuća dara božjega, pa zato je Uskrs! 


- Ne zanovijetajte, japa! Ajte unutra! Nećete li vi ovamo k meni - onda neću ni ja, bogami, 
doma! 


Uto zazvoniše zvona milo i veličanstveno izvijajući onu nebesku glazbu što potresa naj- 
okorjelija ljudska srca, što dobre duše ushićuje da se krile put prijestolja boga velikoga... 
Ljudi pohrliše u crkvu, a pred svima tiskaju se djeca i djevojčice da osvoje što ljepše mjes- 
to u crkvenom provodu. Mali "kanonik" također se pomiješa među svjetinu i otetura put 
crkvenih vrata a da sinu nije nazvao niti "zbogom"... Miha motraše mamurnim okom te 
bijele valove žuboreće svjetine kada li mu zape oko za kumordinara i Ivicu... I ovi gleda- 
hu njega, a kada im se susretoše oči, Miha obori lice, srdito pljune pa povuče glavu nat- 
rag u židovsku krčmu, zatvorivši nekako otresito okna. 

- Na tako veliki svetac, pa u židovskoj krčmi! A on će u njoj ostati i za svete mise i crkve- 
noga ophoda! Eh, nije zaman pošao tragom gavana Medonića; ali onaj je pobožan, mož- 
da ga njegov đavo puti tako da se pretvara pred svijetom. A "kanonikov" sin, utanačivši 
paklenu pogodbu s onim istim vragom što se krije negdje na dnu podruma gospodara 
Medonića, valjda je inače ugovorio: neka baš protivno svijet gleda da on prezire i bježi 
crkvu i sve obrede... dok će gavan Medonić danas oblizati i osliniti sve crkvene svece i 
oltare! - raskokodakao se muzikaš Jožica pred svojim sinom i gospodinom kumordina- 
rom. 

- Kakvih li opet priča i otipanja! Moj Jožica! - mahnu rukom kumordinar. - Mladić je vi- 
dio nešto svijeta pa se pofarbao, i on će vazda biti - pol gospodina, pol mužeka! Čitav čo- 
vjek nikada! 


I crkva se dupkom napunila naroda, tako da su mnogi starci stajali pred crkvenim vra- 
tima. I sveti obred je počeo, i već se glas župnikov najprije tiho, a onda sve glasnije razli- 
jegao po crkvi: Aleluja! Aleluja! Aleluja! A narod se bije u grešna prsa i šapće hrlo molit- 
ve svoje i uzdiše. 

Sada uzdigoše "nebo" pod kojim će stupati svećenik u provodu, noseći sveto tijelo spasi- 
telja svijeta. Već uhvatiše crkvene barjake, sagibljući ih na crkvenim vratima, a i mali "ka- 
nonik" i dugački muzikaš Jožica nose crkvene zastave... 


Kad je provod iz crkve krenuo, tu istom nastade prava galama: djevojke stadoše se tur- 
kati i gurati laktima, koji par da stupa do "neba"... Takav je običaj, jer da je najpobožniji, 
najbolji i najljepši onaj par djevojaka koji u uskrsnom provodu stupa do "neba"... Župnik, 
držeći u rukama otajstvo sa svetim tijelom Isusovim, pogleda strogo djevojke što se tur- 
kaju i guraju, a i crkveni šekutor umiješao se među njih, pa doskora prestade borba oko 
"neba", nastade red, zapjeva učitelj, pa za njim ženski svijet... i provod krene... 


Nije dugo potrajalo, a iz židovske krčme izađe Miha... Sve se iz provoda okretaše prema 
njemu... Njegovo osobito odijelo: mali kaputić, hlače, prsluk, sve to sa stotinu gajtana i 
okruglih puceta poput šipkovih koštica, pa malen, pusten šeširić... Da, na istoga kumor- 
dinara ne svraćahu tako oči... Ovo je odijelo "prostome puku" puno više vrijedilo negoli 
ono blještavo kumordinara Žorža. - Ah, to je pravo "madžarsko" odijelo - šaptaše neki 
dugonja zasukanih brkova s prslukom od crvena darovca koji se sav prelijevao od nebro- 
jenih olovnih puceta - poznam ja to odijelo; sva madžarska gospoda nose takvo... Vidio 
sam sve to baš one godine kad sam postao "carskim kaprolom" tamo u Kaniži... A skupo 
je, mila majko, da bi prije kupio tri sela nego takvo odijelo... 

- E, jest: on trguje i opći s madžarskim Ciganima, konjskim trgovcima - pa eto ga, kako li 
se iscifrao! - doda zlobno drugi seoski gizdelin. 

Mali "kanonik", znojeći se pod crkvenim barjakom, tako reći poluglasno je šaptao svoju 
krunicu, ozirući se sad na župnika - da li će on vidjeti njegova Mihu - sad na svoga sina 
tako da je po dva puta došao do sredine Očenaša te izgovorivši: "kako na nebu, tako i na 
zemlji", pogledavši bojažljivo na koji će se kraj provoda pridružiti Miho, pa je tako zabo- 
ravio gdje je prestao u Očenašu, i on opet udri iz početka: "Oče naš, koji jesi na nebesima, 
sveti se ime tvoje..." 

Miha u "mađarskom" odijelu popostane malo, držeći na lijevom uhu malen, okrugli klo- 
bučić kao da razmišlja kamo li će pristati... Sada ugleda kumordinara u redu s Ivicom, a 
iza njih gavana Medonića kako je pokorno sagnuo glavu bijući se ljuto u prsa da sve tut- 
nji... I Miha stane u red do gospodara Medonića tako da tri iđahu zajedno... I to je već 
poremetilo stari običaj da samo dvojica smiju u redu stupati! Kumordinar koji je prvi 
oćutio taj neskad, obrnu se nekoliko puta, mjereći prezirno Mihu i mrmljajući kroz zube 

da je jedva sam sebe razumio: - Eto pociganjena seljaka! Eto pociganjena seljaka! Nasu- 
kao tih gajtana i tih sitnih zrnatih puceta po sebi poput ciganskog kneza... - I onda zabo- 
ravivši gospodin kumordinar na svoju "vruću" molitvu, te prekrstivši se na latinsku kao 
župnik šakom i palcem, pogrebe se desnicom po glavi i šiji, a nebrojeno prstenje zasvjet- 
luca na suncu jače nego crkveni križ i drugi sjajni predmeti štono ih nošahu u provodu, a 
ljevicom u bijeloj rukavici izvadi namirisanu maramu da otare čelo i lice. Ali uzaludno! 
On je ipak oćutio da je pobijeđen; on je jasno vidio da se "surovom mužačkom ukusu" 
daleko više sviđa "madžarsko" Mihino odijelo negoli ono fino blještavo gospodina kum- 
ordinara... I gospodin Žorž uskipi od zlobe prema tome Ciganinu i plane gnjevom na 
lude seljake koji ne mogu razabrati svijeću od roga... Pa čestiti i uvrijeđeni kumordinar 
prestade se moliti bogu i za čitava provoda kano i poslije svete mise ne mišljaše on više 
na boga i na današnji veliki svetac... On se izgrizaše i najradije bi bio umah ostavio te 
glupe seljake i vratio se u grad k "ilustrišimušu"... 


Dok je trajala ta duševna borba našega kumordinara, gavan Medonić po nekoliko puta bi 
stisnuo Mihinu desnicu i tiho šanuo: - Pa kako je, sokole? otkuda sada? Kako naši poslo- 
vi tamo?... 


Provod slave uskrsnuća primicaše se koncu. Svjetina se sabrala u crkvi koja bijaše dup- 
kom puna tako da je mnogo ljudi stajalo pred vratima crkve i sakristije... 


Kod velikoga žrtvenika gdje je misnik pjevao misu redahu se na lijevom krilu djevojke, 
iza njih snaše, a onda istom žene starijih godina; na desnom pako krilu klečao je i stajao 
muškarački svijet. U klecalima "za gospodu" desilo se nešto seoske inteligencije, a među 
njom u prvoj klupi kumordinar Žorž, a uz njega đak Ivica... Muzikaš Jožica klecaše poni- 
zno pred ovim klecalima, ističući svoju novu lulu, ali se moljaše vrlo skromno i pobožno 
udarajući se svaki čas u prsa. Nedaleko od njih stajaše Miha, a u njegovo "madžarsko" 
odijelo gvirahu i muškarci i žene, te je danas uvidio srditi i zlovoljni kumordinar da sva 
njegova izlizana i namazana velegradska gizda valja da preda prvenstvo tome "konj- 
skom trgovčiću", bolje "ciganskom konjokradici", kako ga poslije nazivaše od jeda i zlobe 
savladani kumordinar. 


I misa je minula, a svijet se hrpimice turka od žrtvenika do žrtvenika, bije se u prsa, te 
onaj daruje novčić, onaj opet cjeliva žrtvenik, a šekutor, komu neka himba i lukavština 
sijeva iz žacavih očiju, nabire lične mišice svaki put kada ugleda da tkogod cjeliva žrtve- 
nik a ne podaje grošića za blagoslovljene svijeće, tamjan i druge crkvene potrebe. Prije 
dvije-tri godine ode pod ledinu stari, drhtavi šekutor, a izmijenio se i župnik. Novi šeku- 
tor, novi župnik, pa i nove crkvene pravice. Kao kobac svoje žrtve mjeri taj novi šekutor 
nedjeljama i svecima muškarce i žene kako obilaze žrtvenike, moleći, uzdišući i cjelivaju- 
ći ih. On zna i pamti svaku kršćansku dušu koja je tek cjelovima dokazala svoju pobož- 
nost i čistu dušu. - Lažu i pretvaraju se! - šapće on župniku. Farizejci, Farizejci! - odvraća 
duhovni pastir vjernome crkvenom štakoru... - Ali Medonić i njegova svojta, oni samo 
siplju da se sveci na oltarima smiju! - izvodi šekutor iz svoje pameti... - Mara Tragićeva 
vazda deseticu, stari Jura Purić svoj groš, kad god se primakne k žrtveniku svetoga Jur- 
ja... Gazdarica Dora Prlić prinosi na žrtvenik svetoga Antuna Paduanskoga poslije Božića 
po koji bunčić, lopaticu; a kada bolje obrodi žir, i čitavu butinu. U jeseni opet povjesmo 
bijelo i čisto, kano da si obrijao uskrsno janje... A sve te dobre kršćanske duše nikada ne 
oblizuju žrtvenike i ne plaze oko njih. A naš konjski trgovac Miha, kad god se vrati s tr- 
govine i sajmova, on će uvijek udariti na žrtvenik sa srebrnom forintom, pa se onda drži 
tako ravno i otmjeno kano da je pio bratimstvo sa svecima na oltaru... I gospodin ku- 
mordinar polaže na žrtvenik po dvije-tri srebrene desetice kada dođe ovamo k svome 

rodu... Hajdede, nije baš pravo gospodski, ali i staklo se žari na suncu poput zlata i sreb- 
ra - obriše se rukavom šekutor, izvijestivši župnika o crkvenim stvarima. 


Puk se sakupio pred crkvenim vratima, pa mladići hoće da su mudri, te oni pretresuj 
ovome čizme što ih je još kupio lani na martinskom vašaru, pa su još ljetos nove kano da 
si ih sada izvadio iz škrinje; prigovaraj i smij se djevojci Magdi Lilićevoj, što je ponijela 
do pet pisanica u crkvu, te zaboravivši se držala ih božićnicama i one se satrše i prosuše 
po odijelu - a Magda bjež nevidom i netragom iz crkve, dok se još ni misa nije svršila... 
Komu li ih je namijenila, pa baš pet na jednoga! No toga je htjela ljudski svezati i potpre- 
gačiti! - hohotaše neki poluvojnik koga nakon godine dana službovanja otpustiše, opa- 
zivši u njega neke tjelesne mane kojih se prigodom pregledbe nije opazilo. On je nahero 
nosio vojničku kapu i sačuvao od vojništva bluzicu zakrpanih lakata, koju je valjda ku- 
pio u kakva gradskog staretinara da se tako pogizda pred svojima u selu. - Ej, zašto pet 
na jednoga? Možda je svaka bila namijenjena posebnome? A možda baš i za tebe ona ko- 
ja je najprije pukla u njedrima Magdinima? Ta bolje je sa pet pisanica poći u lov za peto- 
ricom, nego sa pet njih na jednoga! - ispravi mudro onoga jednogodišnjega kržljavoga 
vojnika neki vrlo stari seljački mladić komu se obrazi laštijahu od samoga brijanja kano 
ocu gvardijanu, a kraj uha počela mu već udarati sjedina, dok mu se žućkastobjelahna 
kosa stala rijediti na vrhuncu glave poput vinograda na koji je navalila filoksera... Taj 
stari seoski mladić i dosta neugodan kicoš koji bi najradije dosađivao seljačkim snašama 
svojim udvaranjem običavaše ovako ispravljati svakoga predgovornika, očekujući od 
slušalaca grohotan smijeh na svoje ispravke. Ali se često događalo da je on sam otpočeo i 
sam završio veliki smijeh na svoje šale... Kada bi se tako zbilo, povukao bi se i odšuljao 
netragom, razbijajući svoju pamet: otkuda li taj neuspjeh... Tako bijaše i ovaj put... 


Sada se raštrkaše mladići među djevojke, a starci i vremešne žene mrmljahu kako je sve 
to nekada bilo drugačije i ljepše, te se primiču k rakijašu, koji je razastro svoju žestoku 
robu s nešto bijela krušca na omalenu stoliću, natačući svim mušterijama u jednu bogo- 
vetnu čašicu, tako da je čitavoj hrpi čekalaca valjalo zijevati ili proždirati navalu vode na 
usta dokle se oni prednjaci izredaju... 


Miha se stvori uz Medonićevu Justu... Otkada se "kanonikov" Miha po konjskim sajmo- 
vima opernatio i otkako ga je stao njezin otac u zvijezde kovati, otada se i Justina oholost 
promijeni prema "kanonikovu" garavcu... A postajalo od nekoga vremena i teško i bolno 
djevojci, ne možda s razmišljanja i uzdisanja za garavim Mihom, nego je ona bistrim 
okom gledala u dvolične obraze duha vremena i razumjela njegovu tupu britvu kojom 
reže i dijeli sudbinu budućnosti djevojaka... Ona je već počela sumnjati u svetost svoga 
nadutoga gesla: da mladići ljepote varaju, a bogatstvo žene, pa bilo ono razroko i gluho - 
jer se djevojke sirote udavahu za momke bogate i siromahe, sada u jednom te istom selu, 
sada u treće, peto, deveto selo... a Justa Medonića gavana zlovoljno, zlobno i jedovito 
mrmljala bi i brundala okolo ognjišta poput ostarjele i oboljele mačke, kriveći tiho i nevi- 
dom sad svoje roditelje, sad svoju rodbinu i tete, sad opet isto bogatstvo, jer bi ona tako 
čekajući od godine do godine mogla još ostati u kući da "zalijeva prašne štuce novim oc- 


tom ... 


No kada je Miha zavrnuo na svoju ruku i stao samostalno trgovati i putovati svijetom, 
odijelivši se s dobra i s lijepa od gavana Medonića, i kada je proključalo selima da je u 
Mihe vražja glavica i da mu ne ima premca među svim konjskim trgovcima, i da je, tako 
reći još dječak, spremio pune torbe novca: okruže duh staroga maloga "kanonika" najru- 
žičastije nade, i on stade svojim finim majstorskim njuhom zabadati u tvrdo tlo gavano- 
vih obiteljskih tajna! Pa prisnuj danas ovo, sutra se pripni na ono, prekosutra skoči tiho i 
nevidljivo dalje - samo neumorno, oprezno i pametno - i "kanonik" je pripravio put svo- 

me sinu do ohologa i taštoga srca bogatunove Juste. Bar se tako činilo "kanoniku", te bi 
se on jednom zgodom, kad se Miha vratio zajedno s Medonićem iz dalekih sajmova, pri- 
kučio iza leđa svome sinu potaptao ga i veselo zakukuriknuo: 

- Miha, pasja capa, bit će, bit će! A ti si mudra trgovačko ciganska glava, pa na juriš! Justa 
ti je sklona već tako da se zarumeni i uzbuni kano da je pala iz sna u koprivlje kad ja tebe 
spomenem... A onda je navini tiho i mirno: moj Miha raste kano bor u gori, a svaki dan 
sve više kupi i prigrće ono čemu se i sveci osmjehuju s oltara... Ej da: pa šta će to sve 
njemu kad mu nešto treba što se privije uz dušu i srce, kao zeleni bršljan uz stablo... A bi 
li ti, Justo, htjela biti mojom snašicom, ej, bi li? Moja lijepa i draga, bogato rođena, šta?... 
Otkrij se meni, a ja mukac kano mramor kamen! - A djevojka se nasmiješi, bože moj, 
udari me po leđima: - Oh "kanoniče", ne dao bog zla, alaj ste zao čovjek! - Reci ti, mala, 
da bi, pa je stvar u redu. - A ona ti sažme ramenima, podigne obrve, vrisne: - Bi! Bi! Bi! -i 
uteče na vrata. A sada, Miho, vidiš, na čemu si!... Nije ona, bog i duša, sa gorice vila - pai 
tvoja mati ne bijaše ruža iz paradiza: pa mi lijepo i bogu na slavu složno živimo!... Ali 
Justa je jedinica - pa što je gavanovo, to je i njezino - a što je njezino, to će biti i tvoje!... 
Miha se stvori uz Medonićevu Justu. Ona smeteno pogleda naokolo, kano da pita što će 
li njezine drugarice. A onda rekao bi da je neznatno porumenjela... 


- Justo! Dobar dan - sretan Uskrs! - uhvati mladić djevojku za ruku. - A pisanica? 


- Pa ja je imam i za te! I te kakva je! - osmjeli se Justa te izvadi iz svilene marame pisani- 
cu, našaranu cvijećem i nekakim napisom... - Nije li krasna? - oholo će Justa. 

- Nađi djevojku u koje je ljepša, pa ja joj puštam svoje prvenstvo. 

- O, znam ja da moja Justa misli na me -ali ija mislim na nju u dalekome svijetu - šaptaše 
mladić ogledavajući pisanicu što je držaše ljevicom, a desnicom izvlačeći polagano za- 
motak iz njedara... - A to je tebi, mila moja, uzdarje!.. - I zasinu đerdan od bisera... Dje- 
vojke se pogledaše značajno, poturkivajući nijemo jedna drugu... 

Justa stade previjati i premotavati đerdan, a on ljeskaše i bljeskaše se o suncu. Ona je to 
samo stoga radila neka se vidi i zna kakvim ju je obdario darom onaj za koga se zavidno 
pogovara da je njezin zaručnik... A Miha je naherio svoj klobučić, stupajući ponosno uz 
djevojku i šapćući joj potiho: - Gledaj, sada sam opet cio čovjek; sada mi ništa ne manjka 
pod tim božjim nebom! Kada sam pak u svijetu - ej, tko da iskaže kako mi je... - Djevojka 
kano da ine pazi na njegovo šaptanje, nego još uvijek ogledava darovani đerdan... 


Mali "kanonik", koji se motao u vrtlogu muškaraca i vodio glavnu riječ, opazivši svoga 
Mihu s Justom, hrlo se odsuka iz svoga kola te pripuza iza leđa mladenaca... 


- Ele, kako li mi se brzo nađe golub i golubica! Pa jeste li jedno drugo obdarili pisanicama 
da se zna i vidi kako vaši domjenci nijesu puko ćeretanje i mladenačko zanovijetanje! Da 
bog blagoslovi takav krasni par kakva nema u devet naših seoskih župa!... Pa valjalo bi i 
vaše vjenčanje uskoriti... Čemu da se cijepaju i da su odijeljena dva složna i zaljubljena 
srca! 


Prikučila se i "duga Kata", ali ona se ni ciglom riječi ne tače mladenaca, samo je nešto ne- 
razumljivo zahrumila kad je njezin drug dovršio "o skorom vjenčanju". - Kopa tebi po 
glavi djevojačko bogatstvo, a ne zaljubljena srca - progunđala je po svojoj prilici "duga 
Kata"... 

- Hm, tako je! Sve se danas već događa na svijetu! - okrene muzikaš Jožica u ustima ka- 
miš svoje nove lule. - Jeste li vidjeli kako se obdariše Medonićeva Justa - i Miha? Eh, pa- 
da sjekira u med našem susjedu "kanoniku", pa što ćemo? Nekomu ništa a nekomu ovo, 
nekomu ono a gdjekomu sve!... Justa jedinica je u gavana pa će zajedno imati i Miha i 
Medonić vraga na dnu gavanova podruma!... 

- A zašto ti to natucaš, moj Jožice? Valjda ne želiš postati gavanovim zetom? Pa zar mis- 
liš da će se svijet okrenuti zato ako se ta "ciganska konjokradica" oženi Medonićevom 
dundom! Ona mu je i par, bogami. Njemu udara još mlijeko na usta, a ona bi mu lako 
bila dojiljom! - govoraše s pritajenom zlobom kumordinar, a usta mu podrhtavahu... 

- Dakako, djevojka je starija od Mihe, a nije, bog i duša, jučer procvali ljiljan, pače, već joj 
se i sljepoočice mreškaju... No, u našem kraju nijesmo ni vični nekakvim ženskim ljepo- 
tama... Eh, kolikim sam zadudao u svoj stari bajs posljednju djevojačku notu koje bijahu i 
kriva nosa i krezube i škiljave i šepave i glava poput bundeve misirače: pa je ipak u živo- 
tu sve u redu. A gdje se donijela škrinja i po koja škuda: gladi bradu, pjevaj svaki dan: 
"Narodi nam se kralj nebeski"... Justa pak neće donijeti samo škrinju i po koju škudu ne- 
go čitav ambar novaca... Tu će se drugačije pjevati, moj rode. Novac je ipak novac! Naj- 
veći, najjači i najsavršeniji gospodin na svijetu! Tko će tada doći haka našemu malomu 
"kanoniku"? Vidjet ćeš ti njega; neće on ponizno i smjerno okolo tebe kao sad, nego će 
dignuti nos poput katane i mjeriti sva naša brda kao da im je on gospodar!... Ah, da je 
moj Ivica ostao u kući, možda bih i njega ja tako oženio! Možda bi i on već danas bio čov- 
jek i gazda poput Mihe! Kako i ne bi, ta on bijaše uvijek bolji i pametniji: hvalila ga gos- 
poda i seljaci, popi i učitelji - - a te škole - duge su, duge, da bog prosti, kano cesta u 
Rim!... 

- Čuj muzikaša kako napija! A šta ti znaš što će još biti Ivica? Doma u vašem prnjavoru ili 
bi s tobom udarao u bajs po muškim svadbama ili bi gnoj nametao ili bi ovakav konjo- 
kradica bio kao i taj Miha! - - A šta će mu novac što ga ne zna ni sam uživati, niti ga dru- 
gome dati da ga uživa? Ne znaš li ti, moj prosti muzikašu, da te metnu s vrećom punom 
zlata u pustaru gdje nikoga i ništa nema, da bi na svojoj vreći otegnuo papke!... A Ivica, 
on će biti rujatuš... Znaš li pak ti, jadni moj muzikašu, kakva je to zvijer rujatuš?... Onda 
pitaj našega ilustrišimuša, koji su bili "promuškomuš"... A zašto ne bi i naš Ivica danas 
sutra postao "promuškomuš"? Hm?... Onda ćemo i ja... i ti biti njegove sluge, a takve po- 
farbance kakav je taj ciganski trgovac Miha i gavan Medonić dat će on devetati na dereš- 
noj klupi da će se zemlja tresti pod njima! Onda će oni znati što je pravo gospodstvo... 


- Eh, ajde, ajde! Da bog dao tako... Ali dugo, dugo traje sve to - grebe se iza uha muzikaš, 
podsmješkujući se sam u sebi... 


"Duga Kata" jurila je doma od svete mise sa svojom djecom kano da je nose vile, ne pita- 
jući ni za Mihu, ni za svoga bračnoga druga, maloga "kanonika", ni za buduću snašu Jus- 
tu. 

Miho i Justa iđahu podalje naprijed, a iza njih "kanonik", gavan Medonić i njegova obla 
Margarita, koja se danas nagizdala i nacifrala da joj se sve divljaše, a mnogo mladenačko 
oko sijevnulo je požudnije za njom negoli za njezinom kćeri Justom... 

Margarita bijaše danas nekuda smrknuta i onemogla, pa je rijetko, kratko i trpko odgo- 
varala budi "kanoniku", budi svome suprugu Medoniću. 

Iza svih njih micao se lagano jak i lijep momak, Medonićev sluga Stipe. On je očito zami- 
cao polaganije, samo da ne stigne otmjenu družbu što je stupala pred njim... 

Margarita bi si otrla svilenom krasnom maramom sad lijevi, sad desni obraz, pa bi hitrim 
pogledom poput munje šinula natrag na momka Stipu, a tada bi joj preletjela obrazima 
neka zagonetna rumen, pretvarajući se umah počevši od očiju u bljedilo... Nije se moglo 
razabrati je li to iznenađenje ili kakva grešna tajna ili gnjev... 

Najednom stade Margarita i prikriča svome suprugu... 

- Nikola! Ne vidiš li našeg gizdelina Stipu kako se njiše otraga, kao da je on gospodar, a 
mi njegove sluge! Ne bi li mu doviknuo da se požuri kući - ta sve je samotno i pusto os- 

talo... Zar će on baš uvijek jednako s nama k zdjeli i od zdjele, k misi i od mise?... Ta jake 
i tvrde su mišice u njegovim nogama kao u konja, može on malo brže poskočiti! 


- Pusti ga u miru, moja Margarito! Danas je Uskrs, pa neka i on znade da je velik svetak! 
Hoće li on prije nas ili kasnije nas otići doma, kuće nam neće spasiti ako propada, niti će 
propasti ako dosada nije navalilo kakvo zlo... 

- Ti si vazda takav! Naklapalo i popuštalo! - okrenu se žestoko Margarita, maknuvši se 
na stranu da ustupi prostora "kanoniku" koji je iza nje koračao, te tako svi oni krenuše 
naprijed, a Margarita, zažmirivši nekom đavolskom lukavštinom na jedno oko, vrisnu 
tobože ljutito: - A šta ti, Stipe, tako gegaš i njišeš se, kao da stupaš po orasima!? Najmlađi 
je i najjači, a on badrlja za nama kao da mu zabiše u svaku živu petu po čavao!... 

- Gle, gle, gazdarice, kako se ukopistila i uskričala na me - mrmljaše momak primičući se 
Margariti te je žarkim okom promjeri od glave do pete... - Ja baš hoću danas koračati za 
tobom. Oh, kako je lijepa! Nijedna djevojka, nijedna snaša nije joj premica - šaptaše tiho 
momak, obzirući se hrlo lijevo i desno da tko ne čuje... 

Margarita dugo gledaše zamamljivo i prkosno, obijesno i susprežući se u mladićeva leđa, 
prsa i čitav stas. - A onda mu zaviri duboko u oči i prasne tihim jecavim smijehom... Miči 
se naprijed, vučino! - ozre se u tren na sve strane poput munje i u taj čas uštinu mladića 
tako ljuto da se lecnuo, promrmljao nešto i zbilja hitro pokročio pred njom. 

- Htjela sam mu reći... ali baš sada neću; poslije ili sutra, kad bude zgode. 

- U dobri čas, kad god ushtiješ - progunđa mladić, ozrijevši se požudnim okom na njezi- 
ne oble lakte i bujne grudi da joj umah pokaže kako nije prečuo njezinih tihanih riječi... 

- Miči se da te ne vidim! - dovrši ona zažagrivši slatkim očima na nj. 

- Slušam, slušam najponiznije, gospodarice moja! - i još se jednom značajno ogleda na nju 
Stipe... 

Kad prispješe Justa i Miha na raskrižje gdje jedan put vodi k domu gavana Medonića, a 
drugi preko malene šumice pa onda dalje u brdine maloga "kanonika" i muzikaša Jožice, 
stadoše kraj puta ugnuvši se onima što prilažahu iza njih, te Miha uhvati djevojku za ob- 
je ruke da mu što kasnije umakne. Mali "kanonik" lijepo i tiho prođe kraj njih nazvavši 
Medoniću božji blagoslov za današnji veliki blagdan i zamrmljavši samome sebi: - Neka, 
neka djeca nesmetana razgovaraju i šapću, tko da ih priječi? Ej, kako bogata djevojka na- 
vija očima - no - stvar je svakako u najljepšem redu! Neka im, neka! Moja će se osnova 
ispuniti na vlas: pa će tada Miha biti druga ljudina negoli je taj nalizani i ludi kumordi- 
nar ili taj blesasti študent Ivica!?... - Ni Medonić ne dirnu u razgovor mladenaca, već 
prođe mimo njih svojim putem. Daleko bijaše još gospodarica Margarita, a pred njom 
hrlim korakom odmicaše sluga Stipe. Ovaj se smrknut omakne mimo mladenaca i malo 
da se nije trknuo o djevojku. 

- O, konjski trgovče, kako li su Cigani po tom širokom svijetu! - prikriča porugljivo i zlo- 
bno Mihi. 

- Traže tebe, jer ćeš biti dobra roba za njih! - otkresa Miha. Stipa ode dalje, a da ni odvra- 
tio nije. 

- A šta ste mi se tu zaglibili jedno u drugo? Justo, Justo! Ne znaš li da nas i danas izgleda 
posao u kući, pa i bio blagdan! Deder, deder poskoči e se ne omuhavaj oko mladića kano 
mačka oko vrele kaše; opeći ćeš se, velim ti! Oh, nijesmo mi djevojke u svoje doba takve 
bile, ne! Pa smo se zato onda i sve udale. A danas, prosti bože, ima starih parta više nego 
snaša! - i Margarita pođe dalje. 


- Ele, kakva li je, kano da je nazlobna - šapne Miha. 

- Maćeha je, a to je dosta! - pogleda za njom Justa. 

Miha je hitro htio djevojku privinuti k sebi... 

- Pusti me, pusti! - dahnu ona, otme mu se i pobjegne put kuće. 

- Justo, dušo, zbogom! 

- Zbogom, Miha moj! - ozre se djevojka. 

Dugo, dugo gledaše mladić za Justom, dokle nije zamakla za brdo... 


Uskrsni je ponedjeljak. Dan nije tako svečan kano Uskrs. - Svete mise nije tako divno i 
glasno otpjevao župnik kako jučer - prigovarahu starice i starci, spremajući svoje krunice 
u džepove. Ali krčme oko crkve puno su veselije i živahnije nego jučer. Tu se cmari i puši 
pečenje: danas će puk pohrliti u te blagovaonice, ta ovdje je njegova poezija! Tu on raz- 
galjuje svoju dušu i srce. 

U Židova Rajhercera, umah čim je svršila misa, zaigraše seoski muzikaši, a na čelu im Jo- 
žica sa svojim bajsom. Svijet hrli ovamo, a debela i lijepa potomkinja Suzana i Dalila mo- 
ta se i plete među kršćanskim dušama dovikujući: - Hajd kumeka i kumica hajd! Pri nas 
najbolja vina i najjeftinija, a svako "fela" pečenka! I muzikaši da im ne ima para nigdje 
drugdje! 

No, dobra su vremena, pa se hitro napuniše sve krčme... U krojača Trepetljike mladi kro- 
jačić Eduard razvlači užasnu "harmoniku" da mu niz obraze curkom curi znoj, a uz njega 
prilaže dugi Štajerac preko Sutle u pištalicu, dok zamrljan, bosonog dječarac udara u ne- 
kakav brenčeći stroj, da će te iz kože istjerati milinom toga glazbala, koje imade valjda 
značiti talambas... Tu se kupi stariji, mirniji svijet. Pije lagano, ali omašno. Svi ti gosti 
imadu dobar nos, pa ne mare za židovsku muziku ni njegovu jeftinoću. - O, poznam ja 
svoje goste - šapće im zlobno gospa Trepetljika, donoseći pune vrčeve - a poznadu i oni 
mene i moju kapljicu... Kod krštena i stare korenike krčmara Trepetljike vino je nekršte- 
no - a kod nekrštena krčmara Rajhercera okršteno je vino svim vodama što cure iz neba i 
izviru iz zemlje. Iz mlake i iz studenca grabi Židov, krsteći vino za lude kršćane s onom 
ljubavi s kakvom mržnjom mrzi i prezire kršćanske duše... Ali što ćemo? preokrenuo se 
svijet: pa mi volimo Antikrsta i njegov krivi oltar nego pravu našu vjeru!... - A Eduard 
sve jače i jače rasteže "harmoniku", dupkajući nogama i osmješkujući se blaženo na taj 
stroj komu svaki drugi pisak cvili užasnim glasom kano da si grešnu dušu bacio na dno 
paklenih muka... Nije šala... Sve što se na tom glazbalu sjalo sada je oderano, izlizano i 
potrgano; založio ga u krojača Trepetljike prije desetak godina neki poderani, putujući 
muzikaš komu se nikada kasnije nije više prohtjelo da otkupi taj svoj jedini imetak. 

I mali "kanonik" bijaše vazda vjerna mušterija krojača Trepetljike te ne bijaše nedjelje ili 
drugoga svetka a da se on ne bi svratio u tu krčmu. A danas, na uskrsni ponedjeljak, tr- 
kajući gospoja ITrepetljika među svojim gostima i amo i tamo, uhvati kroz prozor na oko 
maloga "kanonika" i njegova sina Mihu u "madžarskom" odijelu. 


- Šta je, bog si ga znao, stao tamo mali "kanonik"? Valjada se danas neće iznevjeriti meni i 
mome starome cimeru?... Na, na! Gle vraga! Idu oni u Kanu galilejsku! Kako to? - stade 
kričati Trepetljika, a nos kano da joj se uzdigao uvis... Pa vidiš ih - mladi vuče "dugu Ka- 
tu" za rukave a ona se ne da! Baš nije nje bilo kod mene možda ni tri puta, ali ona se ipak 
ne da u Jerusolim... A, podala se - odvukli je! Vidiš, vidiš... 


- Šta bi se, mamo, toliko čudila tome? Ta Mihu, otkako se pofarbao i postao trgovcem i 
ciganskim drugom, vazda vidiš u Žida Rajhercera! I na Veliku subotu uvečer došao je iz 
svijeta onamo te prenoćio u Rajhercera... A ćifta veli da je to jedini kršćanin koji je nama- 
zan još židovskom masti i koji trguje poput Cigana, a gospodari poput Židova. Pa onda 

u ćifte je prva seoska muzika pod ravnanjem bajsa Jožičina i tamo se svraćaju gospoda, a 
i naš župnik. 

Dok se ovako naklapalo u krojača i krčmara Trepetljike, strugao je muzikaš Jožica veselo 
po svom bajsu, a dva mu pomagača na guslama, od kojih je jedan bio ćorav na lijevom 
oku, a hrom na lijevoj nozi, cilikahu u sitne strune da su gostima podskakivale noge čim 
bi stupili u krčmu. 

Miha držaše još uvijek svoju majku "dugu Katu" za rukav, vukući je k Židovu. Mali "ka- 
nonik" stupaše naprijed, poskakujući na sitan cilik gusala i krupno dudanje Jožičina baj- 
sa. Gavan Medonić ulazio je polagano i bojažljivo, ogledavajući se na sve strane, dok mu 
je kći Justa stupala tašto i oholo i kano da joj lebdijaše na usnama ponosan poklik: 


- Gledajte me uz moga Mihu u "madžarskom" odijelu. 


I Rajhercer, patuljast stvor do smiješnosti, a debeo tako da je jedva miguljio iza Mihe, i 
njegova Rahel, inače gospođa Leontina, navališe oko Mihe, pa ga je mali Rajhercer ne- 
prestano treptao po butovima, a gospođa Leontina po ramenima, pjevajući oboje u jedan 
glas: - To naša čovjek, to naš ljudi! Samo tamo, samo tamo gdje za gospodu soba! - Pa 
tako nadošli gosti posjedaše oko stola prostrta nekakom modrom tkaninom po kojoj se 
križahu velike što svježije, što bljeđe crljene mrlje od vina, a škulja bijaše možda još više 
negoli mrlja. Po stijenama u toj sobi bilo je začudo nekoliko kršćanskih svetaca, pače i 
jedan evenđelista, koji propisuje za grešno ljudsko tijelo najbolji lijek: vino... A još na ve- 
će čudo u kutu među ovakvim slikama desilo se veliko mjedeno i pomnjivo osvjetlano 
propelo! 

Kumordinar, đak Ivica, seoski učitelj i nekakav natučeni pisarčić sitnih, žutkastih zalis- 
taka te vrlo malena stasa, preklapahu pred Rajhercerovom krčmom o životu na selu, o 
velikim blagdanima, o seljačkim snašama; a u posljednjem pitanju okretaše se mali pi- 
sarčić sad na lijevoj, sad na desnoj nozi, dokazujući kako ne bi nitko mislio tko nije isku- 
sio poput njega kako su lukave i prepredene seoske snaše. - U ovim krajevima - reče on - 
nema lijepih žena, ali su pikantne... A tko gleda Margaritu gavana Medonića, doista će 
mu uzavreti krv, pa da je najfinijeg gospodskog ukusa... 


- Ali Justa? - zijevnu teško kumordinar, komu se sviđalo razglabanje pisarčićevo. 


- Eh, Justa... stara parta... pastorkinja Margaritina... Šta ćemo kad ne ključa i njezinim ži- 
lama krv Margaritina... 

- Pa ona će ipak poći za "kanonikova" Mihu - spomenu učitelj. 

- To još može biti na vrbi svirala. Bude li pak od tog brašna pogače: Justu udaju novci 
njezina bogata oca, a Miha, taj konjski trgovčić i zgrtalo novaca - jer za drugo on i ne 
umije živjeti - hoće da natkrili gavana i da danas-sutra pod jedan klobuk strpa i gavano- 
Vo i svoje blago... 


- Ajdemo dakle u "hotel" Rajhercerov! - klikne kumordinar, kad se ispraznio sav prostor 
pred crkvom i pred kućama oko crkve i kad se svjetina razišla k svojim domovima ili se 
porazdijelila po seoskim krčmama. 


I đak Ivica, učitelj, pisarčić, a na čelu im kumordinar uniđu u židovsku krčmu. 


Mali "kanonik", Miha, Justa, gavan Medonić, koji već i srkahu i zalagahu iz punih zdjela 
štono se pušiše pred njima - digoše gotovo zajednički oči na pridošlice, zatim se pogle- 
daše, a mali "kanonik" kano da je nešto promrmljao obrativši se k Mihi... Drugi svijet ili 
je pijuckao, složivši se dva po dva ili po tri u društvo, ili je istom naručivao jelo i pilo, ili 
je ispražnjavao pune zdjele te se već rumenih lica ogledavao za prostorom: hoće li biti 
gdje poskočiti i okrenuti se na sitni cilik gusala i dostojanstveno dudanje Jožičina bajsa, 
koji je danas nekako osobito grmio i hrustio se... I težak i ljut i kiseo zrak već je zaokupio 


143 


Ante Kovačić: LU registraturi 


krčmarske sobe, pa su počeli i prozore otvarati... Na drugim krajevima stala se razlijegati 
vika, cika i smijeh, a čaše zvečati... Muzikaši udarahu u strune fino, oprezno i marljivo 
da ih sve znoj pošikavaše, izgledajući s mukom da se okrenu i poskoče noge, da zatopti 
krčma od buke, vike, šuma i pijanoga plesa! A onda već ne treba tako paziti na lučac i 
strune... 

Jožica, nagnuvši glavu na svoj bajs, pobožno pogleda pridošlice, prateći budnim okom 
gospodina kumordinara i svoga Ivicu: kojemu će se stolu pristraniti? Hoće li možda pris- 
jesti do Medonićevih i "kanonikovih"? Ali oni nađoše mjesto u uglu sobe te posjedavši 
oko stola, kumordinar umah otvori dva prozora da se taj strašni zrak malo provjetri, na 
što primijeti pisarčić, obujmivši objema rukama svoju šiju i glavu, da bi lijepo molio neka 
je samo jedan prozor otvoren jer će ga uništiti propuh. 

I Rajhercer i njegova bračna družica zavrtješe se oko stola novih gostiju, te videći pisarči- 
ća i nalizana gospodina kumordinara, zaštrencaše nosioci velike kulture nijemštinom, jer 
to je jezik za "našu gospodu"... Kumordinar, dakako, puhnuvši visoko na tu počast te iz- 
mjerivši i Medonićeve i "kanonikove", a napose Mihino cigansko odijelo, stade naručivati 
ijela i vina, pucketajući jezikom i sažimljući ramenima. 

Jožica uzdigne glavu od svoga bajsa te počne tiše dudati, samo da čuje kako li rođak gos- 
podin kumordinar "dajčferderbuje"... On je teško izgledao da će đak Ivica "zabosoktati", 
ali je ovaj mukom mučao... Samo kumordinar i onaj pisarčić dijeliše mejdan s Rajherce- 
rovima. 


No kad je Miha začuo kako tamo tobožnja gospoda naručuju i "bosokthajstiraju", i da 
njemu ne padne mraz na obraz, pozove Rajhercera i stade žvakati nekakvu mješanicu 
"furlansko-konjske" talijanštine, u čemu priskoči mu u pomoć i sam gazda Medonić... 


Svjetina se stala obazirati i šaptati: - Kakav li je to jezik? - A "kanonik" mudro i ponosno 
pogleda na sve krajeve podsmješkujući se lukavo kumordinaru, kano da će reći: - Deder, 
gradska metičizmo, niti beknuti nećeš sada! Deder odvraćaj mojemu Mihi, ako si delija! 
Nije on učio škola u gradu i hlače derao, ali zna do četiri jezika! A to je istom znanje! Sve 
drugo je pako: trla baba lan, da joj prođe dan. - Talijanski je to jezik - šapne ponosno "ka- 
nonik" bližemu susjedu koji je dremovno zurio u Mihu, mozgajući: kakav li je to jezik... - 
Talijanski! - odšapnu ovaj "kanoniku". - Hm, hm! Bože dragi, čega još nema na svijetu? 
Pa kako to samo brzo ide, kao trlica... hm, hm! - klimaše susjed. - Ej da, Talijan je vražji 
ptić, on ne treba drugoga nego svoj "ši, ši - digo, digo... kvešta košta"... pa je više rekao 
nego mi da smo čitavo popodne čavrljali... Tako ti je u svijetu... To je posve nešto drugo, 
nego bosokterija i dajčferderberija... - razlagaše mali "kanonik". 


I u kršćanskom hramu Židova Rajhercera, čim bijaše više dan na izmaku, postajala sve 
veća galama i vika, kano među graditeljima biblijskoga Babilona. Od silna plesa mlađega 
svijeta vijahu se oblaci tamne i stare prašine oko čestitih i žarkih glava pijanoga svijeta i 
muškoga i ženskoga. Isti muzikaši poklimavahu glavama, a gusle se već drečale, ne pita- 
jući za račun lučac i ruku koja je vukla njime po omaštenim strunama. Jožičin bajs derao 
se kano da si svlačio kožu sa živoga medvjeda. Sto hrapavih grla nadvikivalo se ispreki- 
nuto, divljački, poluzvjerski. Sama gizdava Justa rumenila se i sjala kano da si noću u 
šuplju bundevu utaknuo svijeću. Ona se toliko zaboravila da je kod plesa pritegla k sebi 
Mihu i stala ga grliti. A kada je već pao mrak na zemlju i kada Rajhercer i Rajhercerka, 
jedini odabrani puk u toj Sodomi i Gomori kršćanskih duša, upališe svjetiljke, nastade još 
veća galama, trka, vika, ples. 


- Igraj moju, onu madžarsku! - kriknu Miha i baci na Jožičin bajs srebrnjak. 

- Vidiš li ga? - grunu mali "kanonik" gavana Medonića, koji je lijeno zijevao i u vinskoj 
polunesvjestici točio umorne oči po valovima svjetine, te svaki čas protirao vjeđe, jer ga 
je grizla prašina u očima. - Vidiš li ga - ponovi žestoko "kanonik" - nema u devet župa 
oca koji bi imao takva sina; ni tasta koji bi imao takva zeta! Ha? Gavane! 

- Istina, istina! - osvijesti se Medonić. 


I muzikaši zaigraše "onu madžarsku", a Miha baci svoj okrugli klobučić uvis, uhvati 
omašnu Rajhercerku i počne sitno prebirati nogama, a ljudi pijani zjaju, klimaju i odob- 
ravaju. Justa se podsmješkuje, batrljajući kažiprstom sad po nosu, sad po ušima. 

- A sada zaigraj, Jožice, onu cigansku! - lupi kumordinar šakom o stol, a oči mu se silno 
zakrijesiše. - "Cigansku" igraj, eto ti škude, a prekini smjesta taj vrtuljak! 

Jožica spravi škudu, mahnuvši uvis lučcem da drugovi prestanu igrati "madžarsku". 
Muzikaši posluhnu pa nastade cilik nove melodije. 

- Šta, šta? Nećete li vi moju dokraja? - vikaše Miha. - Nijesam li ja pošteno platio? Ne vri- 
jedi li moj novac kano i svačiji drugi? A, to ćemo vidjeti, da vam vašega...! 

- To ćemo vidjeti! - dignu prijeteće šake u zrak mali "kanonik". 

- Igraj cigansku, Jožice, i ne gledaj ni na koga! Da vidimo tko li će nju znati plesati? Svaki 
vrijedan ciganski trgovac i konjokradica valja da je znade plesati! 

- I svi gradski mažičizme i ližilonci sad će plesati! - odvrati oporim glasom Miha, a mali 
"kanonik" pograbi praznu bocu, prijeteći kumordinaru. 

Muzikaši ipak igrahu da bijaše teško razabrati da li vika nadglušuje gusle i bajs ili će 
muzika zaglušiti bijesnu viku. 

- A šta ste stali vikati, bog vas vidio - izdreča se mali pisarčić - ta to je posve jednaka mu- 
zika onoj "madžarskoj" što su je do sada svirali. 


- Istina! Istina! To je jedna te ista muzika! - viknu ljudi. 

A kumordinar sada prezirno mjeri Mihu i maloga "Kanonika", a sada ponosno gleda na 
svjetinu poput kakva vojskovođe koji je jednim trenom izvojštio pobjedu nad svojim du- 
šmaninom. 

- Igraj drugu! Igraj "oberštajersku'! - zijevnu gavan Medonić. 

- Prekini te igraj "oberštajersku"! - zakukuriknu promuklim glasom Justa, zateturavši se i 
malo da nije pala... 


- Zgubidane! Jesi li čuo? Da ti tvoga...! Prekini - i sviraj "oberštajersku", ako hoćeš da od- 
neseš još čitav bajs! Zapovijeda moj sin Miha! Zapovijeda gavan Medonić i moja snaha 
Justa! Oni vas mogu spraviti u svoj džep i buđelar, što gođ vas ima u ovom domu - pai 
Žida Rajhercera! Sviraj, zgubidane, "oberštajersku" - ja ti kažem - jer inače ćemo udarati u 
druge strune! - lamaše po zraku stisnutim pestima mali "kanonik". 


- Oberštajersku - oberštajersku, inače će biti druga muzika... - jecaše isprekinuto Justa... 


- Nikakve "oberštajerske", dokle se ne svira naša "ciganska"! - skoči pisarčić na lagane 
nožice, mjereći izazovno Mihu i njegovo "madžarsko" odijelo. 

- Tako je! Japa, da nijeste zaigrali druge no ovu! - dignu se za pisarčićem đak Ivica komu 
se tresoše usne od razjarenosti, a oči se motale mladiću poput dvaju ognjenih kolobara, 
jer mu je pola fabrični, pola naravni židovski alkohol čudno kljucao u moždanima da mu 
se Mihino "madžarsko" odijelo pričinilo kano bajs oca mu muzikaša Jožice, a čas mu se 
otac pretvarao sa svojim bajsom u kicoša Mihu s "madžarskim" odijelom. 

- A šta će nama onaj kuštronja zapovijedati! - baci gusle i lučac šepavi, kratkonogi muzi- 
kaš. - Ta nama ne gospodari valjda zgubidan Jožica? On bajs, a mi gusle, pa smo svi jed- 
naki! Podaj amo čašu vina, bilo čijega! Crknut ću od žeđe u toj galami. 

Nato priskoči do šepava muzikaša mali "kanonik" podavši mu punu bocu jarkoga vina i 
prišapnuvši mu nešto... 

Guslački Tantalus nagnu bocu i salije vino u sebe na dušak a tada tresnu bocom o zid. 
Seoski pisarčić raskolači oči, a zatim počne poput lisice mjeriti sve otvore: prozore i vra- 
ta, kuda bi najprije napolje. 

- Zašto vi muzikaš trla naša flaša? Vi ju budete i platila - stade vikati Rajhercerovka, tis- 
kajući se do stola da pobere dno od boce i drugu staklovinu... 


- Boca je plaćena! - viknu Miha, raskopčavši gajtane do grla sapeta odijela... Kad ja velim 
- tad kao da je već plaćena! 


- Čast, čast! - potvrdi Rajhercer i odvuče Rajhercerovku od stola. 

- A, to je druga riječ! - gunđaše krupna Hebrejka, noseći u pregači napolje dno od boce i 
satrveno staklo. 

Dokle trajaše ta prepirka, mali "kanonik" sagnu opet uho i glavu onoga hromoga guslača 
k svojim ustima i šaptaše pouzdano s njim, na što mu ovaj odobravaše kimanjem svoje 
rutave i garave glave. 


- Među nama muzikašima da je red i mir! - planu sada Jožica, prostrijelivši bijesno očima 
maloga "kanonika". 


- Zgubidane, pazi danas na svoj potrti bajs, pa sviraj onome tko ti bolje plaća! - nakesi se 
"kanonik". 

- Cuvaj se, uzurašu, ja ti velim! - zaprijeti mu se šakom muzikaš Jožica... - Na pošao! - 
mahnu on sada lučcem svojim dvama drugovima - svirat ćemo "oberštajersku'! - I Jožica 
potegnu po debelim strunama svoga bajsa. 


- Tako, da! - skoči šeponja, i oni bjesomučno zasviraše tu "oberštajersku"; a Miha uhvati 
Justu oko pasa, drugi opet druge, a vrtlozi se okrenuše kao ono u nabujalim rijekama. 


Pisarčić se nakinčuri i napuhne poput žabe kad je vidjela konja udarati kopitama, uhvati 
đaka Ivicu i oni zaigraše neku smjesu od plesa da se digao novi i najblatniji oblak prašine 
kano da si istresao najdonje blazine Davidova potomka Rajhercera. Gospodin kumordi- 
nar, ne videći nigdje prikladne plesačice, okretaše se polagano sam oko svoje osovine, 
pridižući često povisoko pete svojih finih cipelica, a onda tapkajući poput race natanko i 
nasitno da se vidi kako posve drugačije plešu i okreću se gradski ljudi od ovih polumed- 
vjeda. 

- Bravo! Bravo! - klicahu Rajhercerovi, a kumordinar se previjaše još nježnije i ljubaznije, 
svjetlucajući krupnim svojim prstenjem među seljankama i seljacima. 


I "oberštajerska" se svršila. Svatko je mislio da će sada znojni plesači i plesačice pohrliti 
na svoja mjesta i okvasiti zaprašena grla svježom kapljicom... Ali mali "kanonik" skoči do 
muzikaša Jožice, te udarivši bijesno po njegovu bajsu zaurla: 

- Hej, zgubidane! Sad ćeš ti meni i mojemu trgovcu zaigrati onu "furlansku" da se sva 
zemlja potrese ispod nogu! 


- Tebi ću zasvirati ovako, magare jedno! - ošinu Jožica lučcem po obrazima "kanonika" 
da mu je umah nabubrila brazda preko nosa i preko obadva obraza kano da ih je krt pro- 
rovao ispod kože. - Ovo ti je "zgubidan" - a ono drugo plati hoćeš li da igramo. 

Nato htjede mali "kanonik", opipavši brzo lica i nos i pogledavši dlan nije li ga možda 
oblila krv, poletjeti na muzikaša Jožicu, ali ga suzdržaše gavan Medonić i njegova Justa, 
koje se jednako doimao židovski alkohol kano i muškaraca u njezinoj svojti. 

- "Furlansku" zaigraj! Ja plaćam! - skoči gnjevno Miha prema Jožici. 

- Stani malo, ti ciganska konjokradice! Misliš li da smiješ starije od sebe tikati zato što si 
se ogajtanio poput majmuna u cirkusu! - skoči preko stola gospodin kumordinar i grunu 
u prsa maloga "kanonika" jednom šakom, a drugom trgovčića Mihu. 


Iznenađeni "kanonik" posegnu za praznom bocom, ali mu je netko otme; dočim je Miha 
stao vući nogu od stolca da je istrgne, ali mu zažareni Ivica, ciknuvši dršćućim glasom: 


- To je moj stolac, poštovani Miha! - izvinu stolac iz ruku, pritegavši ga k sebi. 


- Mir, moja gospodo! - viknu plačno mali Rajhercer a zatim im stade u nijemštini dokazi- 
vati kakva bi sramota bila da se gospoda među seljacima potuku u njegovoj gostionici. 

- Tako je, tako, gospodine! - treptaše miroljubivo ćiftu po leđima onaj poluvojnik koji je 
nahero nosio vojničku kapu i sačuvao od vojništva bluzicu zakrpanih lakata; i koga slu- 
šasmo mudrovati na Uskrs među mladićima pred crkvenim vratima poslije podnevne 
mise. - Tako je, tako, gospodine krčmaru! - ponovi poluvojnik, namigujući jednim okom 
Mihi, a drugim malome "kanoniku" da ne popuste... jer neka počne samo bitka, alaj će se 
zaprašiti bojno polje, a fino gospodsko perje vrcat će na sve strane da će biti milota. Po- 
luvojnik bijaše osobita junačina danas, povlađujući ovdje miroljubivosti Rajhercerovoj, 
ondje husteći raspaljene elemente na bitku. Pače on nije zanemario i gospodinu kumor- 
dinaru prikričati u uho: - Samo hrabro, gospodaru, bit će krvavih glava kano u mesnici, 
ne bojte se... Ovaj "madžarski" škriljak i hrvatski bedak baš me draže... Ej, bit će mlateža i 
dereša da će svi vjetrovi pjevati po zraku! 


- Igrajte "furlansku" ako su vam mile gusle! - počne se derati trgovac Miha, prosuvši pu- 
nu šaku srebrna novca guslačima i promjerivši prezirno Jožicu. 

- Sviraj našu domaću "poljku'! - skoči kumordinar pred Jožicu, gurnuvši natrag Mihu da 
mu je okrugli klobučić odletio među svjetinu. 


- Hoho! Neće biti to tako, gradska mažizdjelo! - posegnu mali "kanonik" stisnutom pesti 


prema kumordinarovoj šiji, te ga zahvati po desnom uhu da su mu sva crkvena zvona 
zatutnjila u glavi. 


Kumordinar, osjetivši bol i šum u glavi i ne videći dobro, ošinu jakom desnicom Mihu po 
nosu da mu je umah šiknula rumena krv. Kumordinar držaše da ga je Miha udario po 
uhu. 


Jožica se dignu na stolac i poda nekomu preko glava gledalaca i bunitelja svoj bajs, zasu- 
če rukave do lakata i srne u klupko. 


Guslaći rinuše hitro gusle nekud pod krevet te i oni grunuše na mejdan. Onaj šepavi po- 
dvukao se među noge najnaprasitijim kolovođama bitke i čitavo se klupko izvrnulo pre- 
ko stola i stolca na zemlju. Žene stadoše vriskati i bježati, samo Justa dignu šake poput 
bojne furije, te ne pazeći ni na koga tiskala se do svoga Mihe, opalivši ovoga po nosu, 
onoga po ustima, tko god joj bijaše na putu. 

Seoski pisarčić šmugnu poput šišmiša kroz prvi otvoreni prozor te hrabro natukavši na 
slobodnom i svježem noćnom zraku svoj klobučić na glavu uzdahnu: - Hvala bogu! Sret- 
no li sam izmakao! Ej, bit će noćas u Rajhercera strašne batalije i krvavih glava... Jao si ga 
njima... 

Uvidjevši gavan Medonić da tu noćas neće biti dobra, već krvavih glava i izbitih čeljusti, 
stade se ozbiljno šuljati uza stijenu k vratima te uhvativši svoju kćer Justu za obje ruke, 
povuče je hrlo i žestoko kroz vrata napolje: 


- Bjež'mo, Justo, ako boga znadeš! Tu će biti zlo i naopako! Kad uskipi vino, onda popuca 
i dno i dužice. Ovdje je uskipjelo u moždanima - pa će komu tomu puknuti čelo ili luba- 
nja. 

- Šta? Da bježim? Ne dam ja svoga Mihe, ne! - i ona da će se oteti roditelju svome pogra- 
bivši nekakvo drveno oruđe i da će natrag u gungulu. 

- Šta si poludjela? Ta ti si djevojka! Mihi ne treba tvoje obrane. Da nije u njega jakih miši- 
ca i okretnih ruku, ne bi lje zametnuo bitke; a znaš mu oca! U takvim okršajima on je de- 
lija da mu nema premca! Lukav je poput lisice, a hitar kao vjeverica: sve će to vrcati oko 
njega kao da drmaš stablom punim hrusteva. Neka se oni tuku i kezmaju, bog im blagos- 
lovio! Mi ajdmo doma, ionako je već kasna noć... - I otac povuče svoju ratobornu kćer. 


- Neka, neka! Dao bog da vam okrešu glave i nosove. Kad se ponapiše i najedoše, a oni 
zabadaj i peckaj, a onda udri! O, moj Miha! Suviše je gizde i napetosti u tebe - a u staroga 
zvekana i tulumana gluposti, i ništa nego gluposti! - zamrmorila je "duga Kata" sama so- 
bom prolazeći mimo Medonića. 


- Ej rode, Kato, zar vi ostavljate svoje ljude na krvavome piru, šta? - ugleda je i upozna u 
mraku gazda Medonić. 

- A šta ću im ja? Kakvu spremiše čorbu, neka je i posrču. Kad im suviše šumi i buči u 
glavi krv, a oni traže vrača pogađača da im otvori junačke žile! Neka, neka! Oj, da tko 
obadva onako ljudski nasiječe i da im nadrobi ljutih masnica po leđima, poljubila bih mu 
skute i rukave i platila na oltaru svetoga Filipa barem dvije svete mise! - I "duga Kata" 
poleti u tamnu noć put svoje kuće. 


- Prava vještica! - promrmlja Medonić. 


- Lijepe li mi svekrve! - uzdahnu Justa, hvatajući se ocu za ramena, jer joj se u mraku pri- 
činilo kao da pada u duboki ponor, tako se stao oko nje vrtjeti i okretati čitav svijet - ili 
ona oko svijeta. 


U krčmi Rajhercerovoj, kada je hromi muzikaš izvrnuo čitavo klupko bukača što se mo- 
tahu, vičući i posižući jedan na drugoga rukama, dotle je netko utrnuo svjetlo i prevrnuo 
stol na ono klupko, a vino, čaše i boce poletjele su na sve strane. Rajhercer i Rajhercerov- 
ka, videći da bitke u starom Svetom pismu među Filistejcima i Judejcima bijahu djetin- 
sko loptanje prema ovoj užasnoj galami, potekoše što ih noge nosiše u ostale svoje odaje, 
pozaključaše sva vrata za sobom i utrnuše sva svjetla, a onu "kršćansku" sobu sa svim 
pokućstvom, bocama i čašama prepustiše milosrđu Jehovinu. Vrisak, hroptanje, kletve i 
krič odjekivaše iz "kršćanske" sobe kano iz čistilišta. Bukači i prvi junaci uplašiše se ono- 
ga iznenadnog potresa sa stolom, pa tame, pa grozne zveke boca i čaša, a onda potoka 
vina. Svaki se hvatao sad za glavu, sad za koji kraj noge ili ruke, ne teče li to njegova vla- 
stita krv. 


Dok još bijaše svjetla među boriocima, uhvatio je gospodin kumordinar Mihu otraga za 
ovratnik od kaputa, a to je i sada još držao u ruci dok ga je boca koja je pala sa stola na 
ono zamotano klupko na zemlji oblila od glave do pete. No on svjestan da još i u tami 
drži ogajtanjeno "madžarsko" Mihino odijelo, povuče sada što ga sile izniješe... hrsk... 
hrsk... i on je uistinu izderao čitava leđa iz "madžarskoga" Mihina kaputa. Osjetivši to 
Miha udari šakom u mraku i lijevo i desno, pa je tako najljuće očepio svoga vlastitoga 
oca, maloga "kanonika", koji je u tmini grabio na sve strane poput vampira, ne mareći 
komu će ogrepsti nos, komu lice, komu oko. Najednom gospodin kumordinar oćuti gro- 

znu ručetinu u svojim namazanim i mirisavim kosama. On zabode u te grabežljive pan- 
dže svoje dosta velike, ali prefine nokte, od kojih se dva raskoliše čak do korijena, i on 
osjeti drugu još ljuću bol. One pandže iščupaše mu ipak čitav plast jake kose upravo s 
tjemena... To bijahu "kanonikove" šape. 

Sad se klupko odmota sa zemlje te se namjeri na vrata i posrne napolje. U toj lomljavi 
opuhnu neko kumordinara po nosu da mu je trista svijeća zakrijesilo pred očima, a kano 
da se okrenuo veliki točak i onda briznula topla krv... - Tu će biti grozote još danas! - za- 
mumlja bijesno, sagnu glavu i oćuti čist zrak i da nije više u domu Rajhercerovu... 


- Oh, lustrišimuš, lustrišimuš! Sam zloduh, sam Lucifer donesao me u taj seljački prnja- 
vor... Gle, gle, vraga! Toga mi je trebalo - brisaše si kumordinar sve topliju i sve više na- 
viruću krv iz nosa, osjećajući isti čas u raskoljenim noktima tupu bol koja mu je časke ste- 
zala vrške prsta, kano da ga tko hvata usijanim kliještima... 


Sada se istom na prostom zraku razmahala prava bitka... Poletješe i iz drugih krčma, a 
najviše njih od krojača Trepetljike, te se umiješaše u borbu... Tko po ovom, tko po onom, 
svaki je hitro našao svoga protivnika i dindušmanina... Strašna tučnjava zavrtjela je svoje 
krvavo kolo... Tu se osobito smjelo i lukavo vrzaše među raspaljenim elementima onaj 
otpušteni poluvojnik u vojničkoj bluzici, zakrpanoj na laktima... Nabravši negdje punu 
maramu omanjeg kamenja, udaraše kao kakvom loptom lijevo i desno ovim čudnovatim 
oruđem... Netko zajauknu, netko škrinu zubima, netko izlanu strašnu kletvu, kao da se 
oblak prolomio, pa udri po najbližemu: ni krivu ni dužnu; a naš poluvojnik šulja se dalje, 
udarajući i zamećući kavgu. Dugo i dugo prije i poslije, što ljudi pamte, ne bijaše takve 
galame i tučnjave... Mrtvaca doduše ne bijaše, ali krvavih glava i teško ranjenih toliko da 
im se broja nije znalo. 


Krčmari pozatvaraše krčme, utrnuše svjetla, a onda sami ispuzaše sa svojom družinom 
napolje, šuljajući se okolo galame i krijući se uza stijene i kuda se dalo, nagađajući čiji je 
pojedini poklik, kletva ili psovka u toj galami... Čitav sat trajala je tučnjava, navlačenje i 
natezanje... Mnogi koji bijaše ranjen i kada je osjetio svoju vlastitu krv, uhvatio bi najbli- 
žega do sebe, stisnuo ga za grkljan i lupio njime o zemlju, kleknuvši mu na prsa i mlatio 
ga po glavi i kuda bi dosegao... Tako bi se na više mjesta započinjalo i svršavalo pa na- 
pokon stišavalo... Junaci šuljahu se sa bojnoga polja, hvatajući svaki svoju stazu i mozga- 
jući o bjesnoći današnje noći... Netko opipavaše već skrućenu krv na vlasima štono se sli- 
jepiše u čitave grumenke i grude. Netko oćuti ljuto trganje u obrazima i u nosnoj kosti, 
sjećajući se kako ga je po tim stranama tijela nekoliko puta šakom opuhnulo... Mnogi je 
klimao i vukao se k svome domu bez klobuka, drugi izderana prsluka, treći okrvavljenih 
gaća i košulje i vlastitom i tuđom krvlju... 


Od crkvenoga groblja vodaše poprečna stazica strmo nizbrdice... Onuda bi se jedva mo- 
gao po bijelu danu spuštati u prodolje gdje ključaše vrutak bistre i lijepe vode... Putujući 
po noći niz taj brežuljak, mogao bi skrhati vrat... Ipak se noćas spuštaše četveronoške tim 
puteljkom čudnovat svat... Hvatajući se rukama čas za grmlje, čas za travu, sklizaše se 
gospodin kumordinar niz strminu ravno k vrutku... 


- Ah, moj razbijeni nos! Ah, moj razbijeni nos! Već je natekao tako da mi utrnuše i gornje 
usnice... Na, strahota, kakav mi se težak i omašan gomolj objesio posred lica! Fuj, još cmi- 
lji i teče iz njega krv! Pa i po obrazima i po ušima ostrugnu me neka pijanica tako silno 
da me sada tuda peče i svira kano da mi tko oštrom britvom remenje kroji s lica i ušiju! - 

gunđaše gospodin kumordinar i postajaše sve trezniji... Skližući se u mraku niz strminu, 
ogrebao je jošte i ruke o nekakav bodljikav grm za koji se uhvatio; dapače, na jednom 
mjestu posegao je u bus kopriva... Teda-negda ipak se dovukao do vrutka... Spokojno i 
dražesno ključala je vodica kano da sni u mraku ovdje žubore i šapuću... 


- Oh, vodice, vodice! Koliko mudrosti i razbora ima u tebe! A ovo kleto vino, kadno 
uzavrije i probukti u glavi - onda pamet zbogom! Uh, fuj! Gadim se samom sebi! - I kum- 
ordinar sada okvasi ruke, pa onda čelo, pa obraze i napokon nos... Mrzlina vode posve- 
ma ga rastrijezni... i to mu je godilo; ali začas ga proburazi neka nesvjestica i trzavica od 
glave do pete, i kumordinar pomisli da je sve to samo neki lud i strašan san... Ipak ga 
skoro opet osvijeste boli u nosu, u obrazima, u ušima i u rukama... Hladna voda kano da 
je raskvasila brazgotine i otekline, pa hrabroga kumordinara stalo stezati, trgati, kljucati 
mu u svim ranama, kano da kovači nabijaju čekićima i zavrtavaju svrdlovima, i kano da 
obijesni postolarski djetići bodu na sve strane svojim finim šilima... Kumordinar stade 
bolno stenjati i uzdisati, grabeći šaku za šakom vode te ispirući zakrućelu krv... 


Uto začuje kumordinar kako se netko smuca njegovim tragom nizbrdice. Uhvati ga stra- 
va, i on će put pod noge... Prigne se i sluša... No upozna glas muzikaša Jožice... 


- Netko mi je raskolio glavu, ne vidio nikad boga ni božjega lica! Iz krčme, kada se sve 
zamračilo, sretno isteturam napolje. A kada tu opet se pograbiše. Nigdje ne spazih niti 
rođaka kumordinara, niti svoga Ivice! Joj, kuda ih je nestalo?... I ja se opet umiješah te 
očepih koga po čelu, po oku, po glavi, po leđima, po trbuhu... Ali tu odnekuda dunu vje- 
tar, hlunu me nečim tvrdim poput željeza - preda mnom pocrni svijet, i ja se stropoštah 
pred noge borilaca... Kad je već svega nestalo, stanem se pipati, i eto, bog ga znao: koji će 
tomu biti konac. Glava mi je raskoljena, to slutim ovako u tami... Ali moji, moji... Šta je s 
njima? Oh, kako to grize i kopa po glavi kano da mi se pretvorila u mravinjak!... Jožice, 
Jožice, ne bijaše to pametno! Kada si sretno umakao iz one tmine na božji zrak, mogao si 
lijepo odmagliti doma... Ali te sotona vukla među njih... dok nijesi dobio svoje... No moji, 
moji ljudi? Kuda li se oni vrgoše?!... Oh - puhnu muzikaš Jožica, skližući se sve bliže k 
vrutku... 

- Moli sada litanije i pozdrav anđeoski, zgubidane! Ha! Dakle i ti si odnio uspomenu - pa 
tako je i pravo da ima svaki svoje i da ne zavidimo jedan drugome... A, joj! Prokleta se- 
ljačka galama i prostaštvo, šta me trebalo među njima!... A joj! Kako to kljucka i steže... 
Uhuhu! Grom vas potukao! Marva! - odazove se kumordinar, huhukajući iza grma... 


Jožica se ustrmi i sluša; noge mu podrhtavaju, a koljena škljocaju kano da si ih kosom 
podsjekao. - Je li san? Ili kakav duh?... To je ipak kumordinarov glas! - počne se boriti 
sam sobom Jožica, neodlučan bi li se oglasio i izdao ili ne. 


- Ele, što si umukao, zgubidane? Valjada me razaznaješ po glasu! Ili se plašiš mojega du- 
ha s onoga svijeta? Ajde, ajde!... Uhuhu!... Kako je opet zavrtio svrdlom!... Ajde, ajde!... Ja 
ispirem i hladim što sam dobio... I voda kano da pomaže i blaži što je vino skrivilo! - Aj- 
de, zgubidane, ajde! Bit će nam lakše zajedno... A tvoj bajs ode, čini mi se, do vraga! A, i 
bajs!... A što susjedi, oni su čitavi izašli, doista čitavi!... 

- U... kumordinar je, boga mi, kumordinar! - prostenja muzikaš Jožica - o rode moj! Sam 
đavo nas je odnio u tu jeruzalemsku krčmu... i gdje je Ivica, moj ubogi Ivica!... 


- Ne brini se ti za nj! Lukav je i mudar dječak, a k tomu su u njega hitre noge. Malo je pio, 
sjećam se, pa mu nije vino zakipjelo u moždanima kao što nama - a onda se ne da razbi- 
jati i tražiti što lako dobiješ i suviše, kako smo i nas dva dobili!... On je zaista već doma, 
duše mi, i kladim se s tobom!... No, ti stenješ i tužiš se na Rajhercerovu krčmu... Pa čemu 
si pošao svirati tamo? Nije tebe nitko odvukao onamo, a ne bi ni mi drugi išli da nijesmo 

znali o tebi i tvojoj muzici da ste već tamo... Lijepi muzikaši! Ta sam onaj šeponja, tvoj 
drug, dogovarao se i namigivao s lijepim susjedom, malim "kanonikom", prije okršaja... 
A možda ti je i on sam koju prilijepio?... No šta je s tvojim bajsom?... Sve nekako slutim 
da je postradao u onoj turskoj bici... 

- Brus - okosi se Jožica. - Šta bi on postradao! Lijepo smo mi njega opremili i spravili čim 
zaigraše gromonosni oblaci na nebu... O, znam ja već takve oluje i poznam ih već mnogo 
godina! Uj, uj! Kako me glava boli, kao da mi kožu sadriješe s tjemena... mh, mh... 


- Dakle po glavi, po mudrosti tvojoj ošinula je šiba božja i prokletstvo! - iskesi se kumor- 
dinar u mraku. 


- Slutim da mi je raskoliše... Bit će to udarac maloga "kanonika"... U onoj tami dosegoh ga 
ljudski po nosu da mi je sve šaka škljocnula od udarca... Poznao je kumriš moju pesni- 
cu... Ali se ipak sretno iskopah te iskočih napolje... Tu mi ne dao đavo mira i u mraku me 
nanjuši "kanonik"... te proklet svat dobro me počešljao po glavi... Sve mi se čini da je lu- 
banja pukla... 

- A kada si ti ostrugnuo, kako misliš, maloga susjeda? 

- Baš u onoj navali na vratima - disaše teško Jožica, prikučujući se do vrutka i posižući u 
mraku za vodom. 

- O, vražji zgubidane, nijesi ti tada zahlapio maloga "kanonika", nego ravno mene: usah- 
la ti ručetina, da bog dao!... Oh, samo ako mi nisi prebio nosnu kost... Grozno me boli, a 
nos mi sve više otječe da ga već jedva držim na obrazima... i... čini mi se da se već i preko 
usta objesio poput krastavca!... Sss! Uj, uj! Kako to peče i kljuje! 

Muzikaš Jožica ne odvrati ništa, već ispiraše gustim zagrabljajima hladne vode svoju na- 
teklu glavu... 


- A, joj! Što će to biti? Što će to biti?... Uzraslo mi na tjemenu čitavo brdo nekakve hlade- 
tine da ne mogu napipati ni svoje vlastite kose... te ovaj vrag nikud i nikamo!... A ne usu- 
đujem se dirati u taj nabubreni izrast jer ne znam šta bi to moglo biti. 


- Zlo i naopako, moj zgubidane, valjda su moždani - huknu kumordinar. - Pusti, pusti to 
u miru, pa se vucajmo kući da nas ovakve ne zateče dan!... A nije daleko... Već se nekako 
bijeli nebo s istoka... Uj, uj! Ta šaka na mome ubogome nosu... pa sad me još ljuće boli 
kad pomislim da je tvoja bila, muzikaški razbijaču! 

- Lako, lako da je i moja bila... Tko da za to odgovara? - odvrati lakonički Jožica, grabeći 
za grm da će ustati sa zemlje... 

- Kumordin... Jur... Ju - rić! - prostenja muzikaš svalivši se nauznak na zemlju. 

- Šta je? Šta je? - šanu tiše kumordinar, primaknuvši se k vrutku i pipajući po zemlji... 

- No toga bi mi još trebalo... Jožice! Jožice! Ustani! - prodrma kumordinar muzikaša kad 
ga je napipao... - Onesvijestio se!... Bit će zlo!... I Zorž stade opet u mraku rukama grabiti 
vodu, te je onako izdaleka bacati na muzikaša. 

- Vidiš, vidiš kako mi se iznenada smučilo i smrklo pred očima! Bože moj, šta je čovjek 
na ovome svijetu! Caša vina... udarac, i ti si svršio! Pa to ti je sve, moj rode - mrmljaše 
muzikaš Jožica, uhvativši se ponovo za grm, te kad je napeo sve svoje snage, posadi se 
jedva na noge... 


- A sada ajdmo, hitro se odvucimo odavle! Ne čuješ li da se netko skliže nizbrdo... Ajde, 
nosimo se: mogla bi se još i ovdje ponoviti galama i bitka... Bogzna da li nas tko ne traži, 
možda smo ipak ostali komu god šta dužni?... A vjere mi, u mene je nestalo svake rato- 
bornosti... i, boga mi, ne bi mi se opet htjelo - šaptaše kumordinar, naćulivši odrpana uha 
u zrak. 

- Pst!... Oni su... poznam ih po glasu... naši susjedi... Ajdmo, ajdmo... Možda su zdraviji 
od nas... pa u tom mraku kano u rogu! Još imam dva zdrava oka, a želim ih i sačuvati... 
Ajdmo, ajdmo! - uhvati u mraku muzikaš Jožica gospodina kumordinara za one ranjene 
prste, po kojima popucaše dugi i fini nokti. 

- Uj, uj! Odnio te živi vrag! Uj! Uj! Uhuhu! - procvili plačno kumordinar, izmakavši naglo 
prste i prinesavši ih u zube. 

- Koji ti je bijes?... Izdat ćemo se! - siknu plaho muzikaš. 

- Nespretni muzikašu, zar misliš da su moji prsti klinčići na tvojem potrtom i oguljenom 
bajsu da zavijaš njima na sjever i na jug!... Znaj da mi je ranilo prste... bolje: sam ih ra- 
nih... popucaše mi nokti do korijena, pa to boli i steže da će mi prsti otpasti! Kad zagrize, 
proburazi me studen i toplina po svim žilama i po čitavom tijelu. 


I oni oteturaše dalje. 


- Miha! Pazi i polagano. Ovdje je hladna i dobra vodica, isprat ćemo okrućelu krv i ranu 
pa će lakše biti - govoraše mali "kanonik", podupirući jednom rukom svoga sina, a dru- 
gom tapajući po zraku. 

- O, japa moj! Da skoro dođemo budi kamo, samo da se nekuda naslonim i da se odmo- 


rim! Ljuto i strašno me boli glava, a ruke kao da mi obje odsjekoše! Sav sam protrnuo - 
jadikovaše Miha. 


- Nije to opet tako veliko zlo! Ohrabri se, dragane moj! Prvi put si bio u tučnjavi, pa ti se 
čini krivo, dakako! Ali će proći sve! Mi seljaci ne trebamo za takve malenkosti ni vrača, ni 
apoteke... Raskoli mu glavu da zijeva poput razlupane bundeve, sve moždani blistaju iz 
propukline, a mi prilij malo dobra octa pa zakuhaj kakva korijena i drača, i za koji dan si 
zdrav. Glava pako tvrđa i jača, negoli je ikada bila... Evo i mene je opalio baš iznad uha. 
Bit će dosta duboko, krvi je iscurilo kano iz vola: ćutim kako mi se sva košulja skrutila od 
krvi... ali proći će sve to! Nije vrijedno ni mnogo misliti na takve sitnice, onda se rana još 
više draži... 

- Oh, da ga pravo znam tko me očarapio, potražio bih ga po bijelome danu, i on bi dozi- 
vao milu majku u pomoć! Ja mu lje nikad ne oprostih!... Kako smo iz židovske krčme pali 
napolje, ja jedva preko praga, a ono me ošinulo da mi smjesta zacvokotaše zubi, pomra- 
čila mi se pamet... ija držah: svršeno je, nikada više, Miha!... Je li to bio gradski potepuh 
kumordinar?... Aj, nije... To znam da mi je na leđima kaput razderao od vrata pa do kraja 
u dvije pole... No tada se u tami drugi podvukoše među nas, i on je iza mene zaostao... 
ali, tko će to tako dobro znati u onome mraku... Ili me opuhnuo zgubidan Jožica?... 


- Ne, ja ne bih rekao. Ti sam veliš da te udarilo nekakvim tvrdim alatom... kamenom, čim 
li... A gdje bi zgubidan? Njegova je ruka slaba... On će možda šakom, ali kamenom ili 
drvom nipošto!... Poznam ga ja dobro: kukavica je, sinja kukavica... On ti ni pileta ne 
može zaklati... Ili je kumordinar ili onaj podmukli kostriš, študent Ivica, hm, budući žup- 
nik, sudac ili fiškal... na vrbi svirala!... 

- No, kako li su oni prošli da mi je znati! - zastenja muklo Miha, uhvativši se objema ru- 
kama za ranjenu glavu. 

- Ne brini se, dragane moj: svi su dobili svoje! Nitko lje neće od njih tužiti se bogu da mu 
je krivo, da ga izdijeliše!... Ali ovo mi kopa i struji po glavi: kako li je prošao naš gavan 
Medonić? Kako li Justa? Kuda najednom iznikoše!... A djevojka bijaše tako hrabra... po- 
nešto čvrknuta, što baš ne dolikuje djevojačkoj glavi... 


- A naša mama, japo? - probugari Miha. 

- Ha! Moja "duga Kata"? Ne bi baš škodilo da je tko oplete po leđima; ali ne bojim se za 
nju! Ona se stalno prva izvukla i odvila iz one galame i ostavila bojno polje natrušenim 
glavama! Oh, mudra je ona, mudra... prosti joj, bože!... Ine sumnjam o njezinoj kreposti 
da nam želi da odnesemo iz boja što više masnica... Kata ostaje vazda ona stara moja 
"duga Kata"... 

Tako dopuza otac i sin do vrutka koji netom ostaviše njihovi krvni protivnici. 

- A sada, japo, izgulite ponajprije ove dvije polovice kaputa s mojih leđa... Uh, ni maknu- 
ti ne mogu rukama... U onom vrtlogu napolju, koji je sve više i više rastao kad sam se 
osvijestio do udarca i poletio onamo, netko me nemilo češljao i gladio sada po leđima, 
sad po laktovima... Štedio je, lupež, ipak glavu... 


Mali "kanonik" teškom mukom svuče sa svoga sina desnu polovicu, a onda lijevu njego- 
va ogajtanjena "madžarskoga" kaputa... Sve to bijaše zamrljano i zaliveno krvlju... 


- Miha! Miha! Ljudski su ti pustili rogove: sve je to skrućeno od krvi... 

- Potražite sada, japo, nutarnje džepove... da li je kesa ostala na svome mjestu? ... 

Miha se izvali na rosnu travu, a "kanonik" stade opipavati svaki gajtan i pretraži sve 
džepove u jednoj i drugoj polovici kaputa, ali kakvoj kesi ni traga ni glasa... 

- Miha! Nema ništa! - otprhnula je ili je ostala na bojnom polju... 


- To sam i mislio! Ala je vraški skup taj uskrsni ponedjeljak!... A zamalo da ga nijesam i 
kožom platio!... Sta velite, japa, da li će tko današnji dan platiti kožom? Je li tko mrtav 
ostao? Ili će mu otpjevati sutra, prekosutra? ... 


- Ah! - mahnu "kanonik" objema rukama, a zatim zagrabi vode i stade kvasiti svome sinu 
glavu... - Nikada još ne bijaše u našim tučnjavama mrtvih glava... Jednom da! Bio sam 
tada u tvojim godinama, a Martin Požeg, dao mu bog lako pokojnoj duši, bio ljudeskara 
kano hrast. Kada zamahne ručetinama i krakovima: sve padaj oko njega kao da obaraš 
drvene svece... Bijaše bitka, teško da će se današnje posramiti, ali se zbivala u krčmi... 
Satrlo sve stolce i stolove, boce, čaše i prozore: jednom riječi, što god bijaše krhko i pru- 
živo. Martin Požeg sukao s protivnicima kroz prozor i na vrata kano da vijalicom vije... 
Ali oni popni se orijašu tko na leđa, tko pod noge, tko na ramena i netko ga ubodi u tr- 
buh... Ali zlo... raspori mu orijašku trbušinu... Bio je to neki isluženi vojnik, Vid Krama- 
rić... Kažu da je sudjelovao u tri ognja... u tri rata, pa mu je bilo zaklati čovjeka kao vrap- 
ca i da nije znao ni za dušu, ni za boga... Naš Martin Požeg stisni očima, sažmi krutim 
ramenima i zatuli kano bik, uhvativši se za trbuh. - Pustite, ljudi! Ovaj se ne šali, zaklao 
me... rasporio mi trbuh - problijedi Martin. A svjetina se razbježala na sve strane. Ljudi 
zjaju u rvanje i tučnjavu kano telad u nova vrata. Oni gledaju u rascijepane glave i osa- 
kaćene ruke... Ali smrt... to je nešto strašno i grozno, i sve bježi što ga noge nose! Naš 
Martin pribere svoj rasporeni trbuh objema rukama, i on ni pet ni šest, nego ravno k 
svome domu. Kažu da je u rukama nosio svoja vlastita crijeva... Oh, silna i jaka bijaše to 
ljudina... On na kućni prag, a žena preda nj sa: - Pomagaj i jao! - Muči, muči, ženo - od- 
vraća on - našalili se malo, pa bocnuli... na!... - Sruši se preko praga i izdahne... Vid Kra- 
marić sam se izda sudu i gospodi te poginu negdje u svijetu u dubokim tamnicama... 
Onda još imahu za ubojice takve tamnice gdje žive zločince u podzemlju izjedahu jakrepi 
i gušteri i druga neman; a kad ih oglodaše do kostiju... onda, dakako, hoćeš-nećeš, izdiri 
s toga jadnoga svijeta!... Ali nespretno je ovako rukama grabiti vodu - svršavaše hitri "ka- 
nonik" - gdje je tvoj okrugli "madžarski" šeširić? On će baš valjati za taj posao. A može se 
i vode nasrkati iz njega... Upravo mi gori grlo od žeđe. 

- Kuda je moj klobučić, japo? Nestalo ga još u onoj tami kod Rajhercera; čim izvrnuše 
stol, i moj šešir otprhnu sa glave. 

- E, vidiš, moj ostade čitav... Šteta, šteta, Miha! Svega te ogulilo: oh, tvoje lijepo "madžar- 
sko" odijelo! Sad ćemo ga tek moći nataknuti i objesiti na kolac pak staviti u grašak da 
plašimo vrapce i sjenice njegovim dronjcima! 

I "kanonik" skine s glave svoj iznutra napola krvavi klobuk te zagrabi vode i napije se na 
dušak. 


- Na, hoćeš li ti, Miha? Odlanut će ti! - I otac zagrabi opet pun klobuk vode te poda sinu. 
Ovaj jedva okvasi usta, a zatim pritegne jednu polovicu svoga kaputa, te ga počne uma- 
kati u vodu. 


- Tako, japo! Sešira nemam, pa ćemo sada ovim omotati glavu i krenuti doma da nas ne 
zateče bijeli dan... Sad mi je ponešto prestala bol, samo mi je mučno u želucu. A zar neće- 
te vi, japo, prikvasiti, svoju glavu? Ta rekoste da i vi zadobiste ranu iznad uha... 


- Neka je tako, neka! Ja volim da mi se u rani skruti krv... Nekako se to začepi, pa barem 
ne zapuhara vjetar unutra... Bolje je ovako! E, nije to prvi put, sinko moj! Majstor sam ti 
ja u takvim poslovima... Šta ćeš? Našemu čovjeku i treba kadšto otpustiti nešto krvi, to je 
zdravo, Miha moj! Pa iznenada: puf?... I krv curi te ključa da je milota! A onamo sav drš- 
ćeš kako će te bocnuti "barbir" svojom sitnom iglicom kano da te buha ugrizla... I tako si 
se uplašio te neće ni krv da poteče... 


Mali "kanonik" pomogne svome sinu na noge, oveže mu jednom polovinom kaputa gla- 
vu, a drugu polovinu baci preko svoga ramena. 


- Ej, kako negdje tvrdo spava "duga Kata"... blažena li je ona! A mi se ovaki vučemo i šu- 
ljamo pod kućni krov!... 


- Mh! Alaj me opet presjeklo! - zaskomuka konjski trgovac Miha, te otac i sin otisnuše se 
svojim putem doma... 


Prošla su Tri kralja - ili kako ih zovu "Mali božić"... No ljuta i ciča zima nije ni za vlas po- 
pustila; dapače zakijao sitan i suh snijeg na hvat visoko tako da jedva razabiraš seoske 
potleušice, nego ti se sve to iz daljine vidi poput ovećega grumenja snijega iz kojega suk- 
lja onaj idilični, rijetki, blagi i bijeli dim štono se melankolično odvaja i dijeli od seljačkih 
ognjišta. Zaista, svijet ne pamti tako ljute zime kakva je ova - a sada s "Malim božićem" 
kano da istom počinje, a imala bi jenjavati... Na selu je tako tiho i nijemo... tek koji pas 
zalaje dva-tri puta, ali se hitro opameti, podvuče rep i odšulja se u toplu zadimljenu sobu 
među kućnu čeljad... Gdjegdje zakukurikne pijetao; a babe se pogledavaju: jesi li ga čula? 
Da li će se vrijeme promijeniti, ili će svatovi u kuću?... Zatuli i koje blašče u stajama, no to 
ne sluti ni na što, van ako se gospodar ili koje družinče sveti da treba blagu donijeti sije- 
na, pa široko i pospano zijevajući polazi na sjenik, mrmoreći utješljivo: - Taki, taki, pla- 
vojko ili rumenko! Dobit ćeš sijena slatkog poput pražetine, da ti ne bude dugočasno! 
Sve je tiho, mirno i nijemo s polja... No u tim košnicama poput pčela zuji, mota se, obila- 
zi, mudruje, pjeva i puši. A i srču dobri gospodari i valjanu kapljicu crvenike... Žene up- 
regle svoje kolovrate, pa kako oni drndaju i kolesa okreću, tako jezici ne zaostaju... Tiho i 
spokojno izvijaju se niti iz čednih povjesama, ali zato predu ženski jezici... Ovdje je kova- 
čnica seoskim novinama, priprostoj diplomaciji, međunarodnim pitanjima i sitno-veli- 
kim događajima po brdinama i dolinama - kuda god se steru seljačke kolibice. 

- U gavana Medonića sprema se sjajna svadba, kakva se još nije vidjela u devet župa na- 
blizu i daleko - napusti slinu na prste i prenese je na povjesmo, okrećući polaganije ko- 

lovratom gospodarica Mandaljena, koja vazda takvim načinom započinje "uvodne član- 
ke". 

- Masna je kuća, a vele da je sada uz staroga vraga počeo i mladi kovati novce u Medoni- 
ćevu podrumu... Ovoga je doveo "kanonikov" Miha, "špekulant" veći od svih Cigana na 
svijetu - odvrati Jaga navodeći konac što joj netom puče na vretenu. 

- Ej, ipak je sretna Justa! Stara bogata parta... No, lica joj baš nijesu pisanica, niti vidiš da 
se umiva mlijekom i rumenim vinom. Bože joj prosti! Par neće biti baš nikakav! Miha je, 
duše mi, momak da mu premca ni blizu ni daleko... pa je i nekakvi polugospodin! - opo- 
menu snaha Marta, ogromna seljakinja, širokih obraza, velikog, jakog i izbočenog nosa, 
nalik više muškarcu nego ženi... Ona bi vazda obustavila kolovrat kad je zavrtjela jezi- 
kom da bolje čuje samu sebe, jer je njezin glas više grmio nego zanosio na žensko grlo. 


- Pripovijedaju da je bilo ljute borbe i žestoka okršaja s maćehom Margaritom. Ona je u 
zadnji čas planula na te zaruke, zagovarajući domaćega slugu Stipu... Maćeha htjede i 
milom i silom da joj bude zetom sluga, koji zaslužuje mnogogodišnjom vjernošću i mar- 
ljivošću da postane gavanovim zetom i da se priženi umah u kuću - pridoda gospodarica 
Mandaljena. 

- He, he! Ta Margarita - pa sluga Stipe! Ne dao bog ni jednoj čestitoj ženi zla jezika... Ali 
o njih dvoje baš se ljudski stadoše zadijevati jezici... Ista "duga Kata", koja vazda šuti i 
mudruje, vele da je negdje iza grma pričekala Margaritu te joj zaintačila: "Oj, stani, ma- 
ćeho mlada, stani! Zašto li si to ono protiv zaruka Mihinih s tvojom pastorkom Justom? 
Ej, ej, pisana moja! Crvena su još lijepa tvoja lica! Obla su tvoja ramena, a kakva si istom 
u pasu! Skupo bi te kupio... tko te ne bi poznavao! Misliš da ja ne znam čemu ti vičeš, 
motaš, pleteš i zagovaraš da slugan Stipe ostane kao priženja u vašem domu?!... O, znam 
ja to, znam, pisana moja, tako dobro kao i ti! Ne udaješ ti pastorku nego sebe! A u gava- 
na Medonića puno je novaca a malo pameti; zdrava pak vida ni za lijek! Mila moja, ja ću 
tebi baš onako pravo otkresati. Misliš li ti i nadalje kuriti i cendrati protiv zaruka moga 
Mihe s pastorkom tvojom, ja ću tebi pripaliti tabane da će uzvitlati dim koji će zamutiti 
sva naša sela u čitavoj župi! Misliš li da ja ne znam kakva ste - rodbina i svojad... ti i vaš 
slugan Stipe!... Gledaj, gledaj sada u zemlju da nađeš što brže pepela, pa da pospeš greš- 
nu dušu pokorom!... A i tvome Medoniću otvorit će se vid... i sluh!" Tako "duga Kata", 
koja možda nikada u životu nije toliko najedanput izgovorila. Mali "kanonik" pak da je 
živo razmahao svoj jezik po krčmama, otkale leti zao glas brže od puščana zrna... I gaz- 
darica Margita popustila. Stipe se odnesao iz Medonićeve kuće za kravara u gospoštiju 
Branovačku, i doskora će osvanuti Justina svadba s Mihom! - raščinjaše predmet snaha 
Marta svojim krupnim glasom, a kolovrat je lijepo slušao i mirovao... 


- Pa izmirili se i s muzikašem Jožicom... Trgovčić Miha i mali "kanonik" neke nedjelje na- 
trusili se u Žida Rajhercera onog istog vina, od koga im pobenavila pamet na uskrsni 
ponedjeljak, da jedan drugomu razbijahu glave kao da su kruške, a ne kosti i ljudsko me- 
so... E, dakako! Bez Jožice i njegova bajsa ne može biti nijedne sjajnije i bolje svadbe! - za- 
cvrkuta Jaga okrenuvši hitro kolovratom da joj opet puče konac, pa je tako trebalo kolov- 
ratu stati. 


- A Miha da neće voditi Juste u svoj dom, nego da će se priženiti k Medonićevima! I "du- 
ga Kata" ne dobiva snahe u kuću, već gubi sina iz kuće! No, ona se i ne bi dugo slagala sa 
snahom! Nije takve sunce rodilo da bi u nje istrajala dok bi zajedno pojele funtu soli! - 
sjeti se gospodarica Mandaljena. 


- Malomu "kanoniku" da nije bilo pravo što je gavan tražio takvu ženidbu. Ali Medonić 
ne popušta ni za dlaku: - Ja ne imam muškoga djeteta! Ej, da mi je pokojnica poživjela, 
obdarila bi me bila i sinom! Margarita je lijepa i rumena... ali jalova! Sta ćemo? Tako hoće 

bog! Možda nije božjega blagoslova i kućnoga mira kad se nađu u domu djeca od dva 
braka. A u tebe je i muške i ženske djece kano šipka, pa onda ćeš lako pregorjeti Mihu! - 
opravdava svoju odluku gavan Medonić. A mali "kanonik" sažima ramenima: - Pri tome 
pitanju neće se lje razići naši putovi! Kad ti baš hoćeš tako i ne popuštaš, pa neka ti bude! 
- A u sebi on računa i snuje drugačije: - Baš je voda na moj mlin! Ta upravo bijahu to mo- 
je slatke i ružičaste nade! Ovako je Miha najbliži gavanovu imetku... a tu će se i moja ku- 
ća uzdignuti i proširiti... - Pa sve je u redu! Neka, neka! Godine su duge, a ljudski život je 
kratak! Vidjet će i znati tko poživi kako će još biti od te bogate ženidbe, bolje priženidbe 
trgovčića Mihe u masni dom gavana Medonića - završila snaha Marta, a glas joj bijaše 
sve krupniji... 

- No, gazdarici Margariti nikako ne prija taj brak. Vele da ju je doduše upokorila "duga 
Kata" - i njezin muž, mali "kanonik", čije je škiljanovo maslo čitava ta ženidba te se ona 
nekuda naoko smirila. Ali u duši je tmurna i žalosna. Bogatim gavanovim domom ne 
kreće se već onako žustro i veselo kao prije, nego se tužaka da je boli danas glava, sutra 
prsa, prekosutra ovo i ono... A tada prikričuje Justi: - Ded, ded! Skoči, makni se, draga 
moja! Nećeš lje moći jadikovati na me da sam ti bila maćeha! Radim za tebe, za oca ti i za 
dom savjesnije i marljivije negoli tvoja rođena matil... A sada, draga moja, povuci i sama: 
ta za koji dan eto te s tvojim mužem u kući, i ti si gospodinja!... Ja, ah, ja ću onako iz pri- 
krajka gledati kano napol sluškinja, napol rođakinja; eh takva je sudbina svim dobrim 
maćehama koje ne imadu vlastita poroda! A mjesto da udavaju pastorke iz kuće i dobi- 
vaju snašice u pomoć, dođu im na vrat tuđi ljudi, priženje, pa tada makni se, maćeho, na 
tavan poput starog potrtog pokućstva i oruđa!... - griska i čagrta Margarita dan na dan, a 
nehajna Justa sažme ramenima, uzdigne oholo glavu i ne odvraća ništa maćehi, kano da 
u sebi misli: "Tako je i pravo, moja mila!" - razlagaše Jaga nastojeći pokazati kako i njezin 
jezičac ni najmanje ne zaostaje za Mandaljeninim i Martinim. 

Tako su plele i tkale brbljave žene u nekoj od seljačkih kuća u okolici... A u drugim do- 
movima valjada još i gore tu stvar pretresuju sitno i tanko na situ i rešetu... 


Iz svega pako rodilo se toliko istine da je prve nedjelje župnik s prodikaonice ozvao ova- 
ko: - Poštovani župljanin Miha N. uzimlje, a poštovana djevojka Justa Medonić udaje se 
za Mihu N. - što ozivljem po prvi put!... 

Kada izminuše tri nedjelje, pokazala se pred župnom crkvom do četiri para svatova, a 
među njima najsjajniji svatovi Medonićevi... na trojim kolima dovezla se svadbena svita, 
a svaka kola imađahu svoje muzikaše. Na kolima koja su vozila mladoženju i mladenku 
pa posnašicu svirala je Jožičina družina kano najglasovitiji svirači u čitavoj okolici naši- 
roko i nadaleko... Miha bijaše u novom i skupom odijelu, ogajtanjenom još gušće i finije 
nego što je bilo ono što ga rastrga kumordinar Žorž prošlog uskrsnog ponedjeljka... Justa 
se sjajila i blistala poput kakve kraljice iz vilinskog carstva... Rođakinje i seoske prijatelji- 
ce pomogoše se za kojekakve tajne u gospođe Rajhercer, te Justa najednom postade u li- 
cu bijela i rumena da bi rekao: rodila je gospoština u svili i kadifi! 


Kadno se dovršilo vjenčanje pred žrtvenikom, pođoše kićeni svatovi uz svoju muziku u 
onu istu "kršćansku" sobu Židova Rajhercera gdjeno se izvila galama i tučnjava na us- 
krsni ponedjeljak... Rajhercerovi posebice iskitiše i načičkaše za Medonićeve svatove svo- 
je prostorije, jer su računali na obilnu žetvu današnjega dana. I uistinu, nagrnulo je mla- 
do i staro, muško i žensko na vrata za svatovima da uživa i da se nagleda... Jestvine se 
počele pušiti i svoj miris razlijevati tako obilato da ga oćutješe u župnom dvoru, u škol- 
skoj zgradi i u svim domovima, nanizanim okolo crkve, a vino je teklo kano u okladu... 
Tko gođ bi se pokazao, dobro je došao! Mogao je do široke volje omastiti brk i nakvasiti 
grlo koliko mu je srce žudilo!... 

- Nikada ovaj kraj ne vidila takova svadba i nikada ga više ne bu vidila i čula! - klicahu 
ushićeno Rajhercerovi; a patuljasti gospodar judejskoga doma pisao, računao, slagao - pa 
točio i nosio! 

- Hojte ljudi! Hojte! Folkfest je denes kakvi nikada još bil nit ne bude!... Svaka, koji dojde, 
dobro došel!... Badava dobi piti i jesti, koliko hoće! Šivila svatovi Medonićevi!... Šivila! - 
ciktahu složno i glasno blaženi supruzi Rajhercerovi. 


I krojaču ITrepetljiki svratiše se svatovi! Ali suha i kisela bijaše to gozba prema onoj Me- 
donićevoj! Gospa Trepetljika šutjela, škrinuvši katkada jedovito zubima i mahnuvši 
gnjevnim pogledom prema krčmi Rajhercerovoj kano da pogledava na Sodomu i Gomo- 
ru! - Oh, da se svi pretvorite u prah i pepeo! - kuhalo i kipjelo u njezinoj zavidnoj duši. - I 
takvi su ti naši ljudi! Mi stari prasjedioci spali smo na ovake grane! A dotepi se netko i 
preko mora - i oni nahrle onamo kano pčele na med! To li smo mi prasjedioci zaslužili i 
zavrijedili? Koliko puta bi se onaj mali "kanonik" napio na veresiju kod mene; a čini mi 
se da ga još i sada imam na rovašu!... I on se nije sjetio nas i našega staroga doma! O, naći 
ću ja rovaš, pa ćemo ga poškakljati pred sudom kad bude najmanje želio i nadao se! Če- 
kaj ti, prnjavče, čekaj! - vrelo je čitavo tjelesno i duševno biće gospodarice Trepetljike... Pa 
bijaše i prema onim svatovima hladna i srdita koji je počastiše, ne obašavši njezina česti- 
tog doma i koji ni najmanje ne skriviše što su se bogati Medonićevi svatovi usidrili kod 
Žida Rajhercera. 


Siromašnija svadbena svita vraćala se iz krčme već u prvi mrak k domu mladenaca gdje 
se proslavljuje prva noć i prvi dan svadbe... Njih bi sustizao na putu glas crkvenoga zvo- 
na štono je stalo romoniti na pozdrav anđeoski majci božjoj... Tu bi muzika prestala te 
najprije mladoženja, onda svatovi i muzikaši skidaju klobuke te se lijepo mole i pokor- 
nički udaraju u prsa. 

Dotle se u Žida Rajhercera razvija najživlji ples, raspliću i odmataju zvonki svadbeni go- 
vori. A seljačka muzika, na čelu joj zgubidan Jožica - nije šale, devetero njih - svira i šumi 
da ćeš oglušiti... 

- Zvoni na pozdrav anđeoski! - kliknu netko. - Stanite ljudi, tu već nismo gospoda svato- 
vi, van pokorne kršćanske duše, pa se molimo bogu velikomu! 


- Šta bi zvonilo? Pa neka zvoni, mi ne čujemo! Može nastaviti sutra! Muzikaši, udarite 
složno "tuš"... da bog živi našu gospodu mladence po treći put! Koliko je niti utkano u 
njihova svadbena odijela... toliko godina da nam požive zdravo i veselo! Koliko kapljica 
oni ispiju na današnji svadbeni dan, toliko im bog udijelio drobne dječice: po tri dijela 
muške, po jedan dijelak ženske! Neka viču, neka se deru, neka sviraju i cvile... kako naša 
današnja muzika! Samo da je sve zdravo i veselo, živo i debelo, glasovito i govorljivo, 
jasno i krasno... kano i naš današnji svadbeni dan! Da bog dao: prvo što će naša gospa 
mladenka pelenicama omatati i u cifrastoj zipci zibati, neka bude čovjek... ljudina! Da 
kosom zna mahati, sjekirom udarati, plugom plužiti, te svakim muškim oruđem baratati 
i ružiti! Neka mu se vazda čuje u selu i na prelu prvi glas... kano među devet naših mu- 
zikaša Jožičin stari, slavni bajs!... Tako nam bilo svima veselo življenje... od svih nas neka 
tako glasi naše današnje anđeosko pozdravljenje! Bogu na slavu, nama na čast... kao što 
ova božja vinska kapljica svima nama u slast! Trsje obrodilo, lagvi se napunili, boce se 
natočile do grla, kupe se nasule do vrha, pa sva gospoda i gospođe ove sjajne svite upra- 
vo, gle, ovako! (Tu govornik istrusi do dna.) -I ničija poštena duša da nas nije osramotila 
i nagnula naopako! Samo zdravo i veselo! Hvala bogu, da ruje kiselo! Dakle, muzikaši, 
Jožice, udrite "tuš"! - svršio je danas gospodin djever, a inače seljak Janko, dobar gospo- 
dar, pametna glava, općinski starješina, sa četrdeset duša družine u zadruzi, osam pari 
volova i četiri pluga, na svim svadbama govornik prvoga reda, kano da iz knjige čita. 

Jezik mu je živi plamen, što je na Duhove sašao nad glave apostola - a iz duše i srca vrca- 
ju mu žive varnice i krijesnice da im nije nikada ni kraja ni konca... 


I muzikaši namazali tanke lučce i prignuli glave jedan do drugoga i zavinuli klinčace i 
povukli po strunama i udarili bijesno i ljupko, krupno i tanko, tiho i glasno, nadugo i na- 
kratko, duboko i visoko... A nad svima Jožica duda u svoj bajs, naherivši ponosno glavu 
kano da će prikoriti sve ostale drugove u nizinama: "Šta ste vi prema meni, šta je cilik va- 
ših gusala prema mome bajsu!" I uistinu, kada druga dva bajsa šume, Jožičin grmi! Kada 
su svi ostali zviždeći vjetrovi, Jožičin bajs je orkan, sipajući lomot, gromot i oluju! 

- He, he, he! Sve badava, recite što vas volja, zgubidan Jožica ipak je najveći majstor me- 
đu našim muzikašima, što gođ ih pamtimo naširoko i nadaleko! - primijeti danas gospo- 
din "prvodeći", svaki dan pako tih i miran seljačić Grgina, koga vole u svatovima baš u 
časti 'prvodećega", jer se nikada ne utrudi prebirući nogama pred svadbenom svitom i 
oponašajući glasove sve domaće peradi i četveronožaca... U selu je slab gospodar s jed- 
nom jedincatom šušatom kravicom, napola otkinuta repa, dok je desni rog već davno 
omuzla derući njim o krošnatu jabuku u sredini neograđena dvorišta. Lijevi joj je pako 
rog od pamtivijeka nekakav zagonetan paroščić sa dva ogranka... No, ako je u Grginu 
gospodarstvu jedincata šušata kravica - zato na njegovu domu, koji se sastoji od malene 
seljačke izbice s ogromnom peći, gospodari i razmahuje se gorostasna mu ženica, opalje- 
na, četverouglasta lica... Ona radi za tri Grgine; jede silno, bog joj blagoslovi, te se veseli i 
uživa kada joj čovječca Grginu odvuku u svatove!... On naime vazda odatle dotura punu 
torbu, misleći najprije u raskalašenoj svadbenoj galami na izvrstan želudac svoje dobre 
ženice... 


Već bijaše kasna, tamna noć kad se svatovi otpraviše put Medonićeva doma... ta istom 
sada nastaje prava svadba... U Židova Rajhercera, da se vazda vjerno vrše stari običaji, 
slavilo se tek predvečerje, tek neki maleni odmor nakon što je svećenik pred bogom i ol- 
tarom zauvijek svezao ruke mladencima. 


Svatovi i mladenci i muzikaši posjedali opet na troja kola, a konji se odmicahu lagano i 
dostojanstveno cestom, samo da mogu svirci izvoditi svoje melodije na strunama i da se 
jače čuje huškanje i potcikivanje veselih svatova. Mladenci valja da budu oprezni za svih 
svadbenih dana! Ne dao bog da se opije mladoženja! Tada bi zaromorilo i zašuštilo u 
svim susjednim selima u kojekakve slutnje i gatke, a ukućani svadbenoga doma uzdisali 
bi i značajno pogledavali jedan drugoga: - Bit će nesreće u braku! Bit će tuge i nevolje u 
životu. Gospoji posnašici treba još više paziti na samu sebe da joj se ne zapliće jezičac! 
Ona naime prati svaki kret mladenke. Ona je poučava što joj valja odgovarati na pitanja 
mladoženjina, a što na pitanja rodbine i svojte; kako joj valja cjelivati ove i one; kako dr- 
žati glavu i ruke; kako piti i jesti. Jednom riječju, mladenka je lutkica posnašičina. I što 
gođ sagriješi u tim obredima mladenka, pada odatle mraz na obraz gospođi posnašici. A 
vinska kapljica običaje se ovdje krupno katkada našaliti i zavesti slabije i neiskusnije gos- 
pođe posnašice. No tada, pomozi bože! Godinu dana grme žene po selima, u crkvi, na 
polju: kako je takvu nesretnicu ulovilo u svadbenoj sviti vino i koliku je nesreću svalila 
na dom i čitav život mladenaca!... Ni djeveru, ni drugim svatovima nije slobodno zapiti 
svoju pamet na svadbi. Silna on imade tu posla: kojekakvih zdravica, opreza svadbene 
etikete i zakučastih ceremonija, u čemu, ako si i najmanje pogriješio ili ti se zapleo jezik 
ili ti se zamela riječ, čekaju te teške kazne što ih izriče domaći starješina! A čim se stanu 
vrstati: tada, zbogom pameti! Zbogom, glatka i pametna riječi! Zbogom, dobra i zdrava 
misli!... Osobita svečanost valja da vlada i da se obdržava u svadbenoj sviti!... Samo "pr- 
vodećemu" od svih njih slobodno je zastrančiti kada se već počne slaviti prava svadba - a 

to jeu domovima mladenke i mladenca. Gospodin "prvodeći" treba da je na svome mjes- 

tu dok svadbena svita odlazi u crkvu i iz crkve; dok putuje od mladenke u dom mladen- 
čev: dakle samo na svadbenom putovanju valja mu računati sa svojom pameti, a osobito 
s nogama. Inače, dok traju svadbene gozbe, može se on odvući i kuda na sjenik, pa ga 
neće nitko zgriješiti... 

Kada prolažahu Medonićevi svatovi, svaka je kuća upalila krijes budi na svojemu dvoriš- 
tu, budi posred ceste. Tu stoji domaćin sa silnim krčagom vina, s kruhom i soli na plad- 
nju. Oko krijesa sva družina, a djeca, veselo pjevajući i ijujućući preskakuju plamen vat- 
re! Svatovi se približuju i silaze s kola - ta već izdaleka ugledaše krijes, a to je osobita po- 
čast za mladence i čitavu svadbenu svitu. Muzikaši dovršuju poputnicu, a "prvodeći" 
priskakuje, vrteći se naokolo, k vatri, dariva djecu i prvi od svatova preskoči plamen kri- 
jesa... I gudba prestane i zavlada mir, a domaćin započne: - Da ste mi zdravo, gospa mla- 
denko, gospodine mladoženjo i ostale gospođe i gospodo i cijela slavna svadbena svito, 
da ste mi zdravo! Kako evo čisto gori i plaminja ovaj krijes, tako gorjela i plamtjela vaša 
ljubav i štovanje, mladenci moji!... Kako se iz ovoga krijesa ne odmata nikakav dim, ni- 
kakav oblačak: tako vam bilo vaše življenje, vaše poštenje i vaše mišljenje! Živite milim 
životom poput golubova! Budite pošteni poput svetaca na oltaru! Misli vaše neka budu 
čiste, jasne i kreposne, kao našim anđelima čuvarima! Prigriznite, mladenci moji, hljeba; 
prismočite ga zrnjem ove bijele soli; srknite iz krčaga ove drage kapljice! Počastite mene i 
savkoliki dom! Koliko mrvica hljeba, toliko vam dječice zapjevalo u kući! Koliko zrna so- 
li, toliko bilo godinica mudrih, sretnih i radosnih u timarenju stoke i peradi; kod pluga, 
rala i motike; kod žetve i sjetve; u domu i na putu!... Koliko kapljica u ovom krčagu vin- 
ca, toliko vas ljubilo, štovalo i dragovalo milokrvnih, poštenih i iskrenih ljudskih srdaca! 
- Moj dom i sve ovo moje jest i vaše! Kada budete kucali - otvorit će vam se! Kada budete 
zvali - odazvat će vam se! Budi nam sve zdravo i ponosno!... Svima vama na radost i ve- 
selje - a mojemu domu na čast i poštenje! Živjeli! 

I mladenci zagrizu hljeba i prinesu sol k ustima i pokvase usne vinskom kapljicom iz pe- 
hara - a onda djever uhvati pladanj s kruhom i solju i krčag s rumenim vincem te sa svim 
tim preskoči plamen krijesa, pa zaklikta tanko i glasovito: - Kako vi nama, tako i bog va- 
ma! Bogu patri molitva, popu lukno i cjelivanje ruku - mi vraćajmo jedan drugomu milo 
za drago! Ispunile se naše i vaše vruće želje - bogu na slavu, a nama na čast i veselje. Živ- 
jeli! Živjeli! Pa se stadoše grliti sa mladencima i svatovima, a muzikaši sviraju da sve vr- 
caju iskre od struna, i nagiblju pehar da dobro razabiraš kako teče i klokoće vince niz 
gr'oce u veselo srce. A djeca zavrtješe kolo oko krijesa ijučući i pjevajući. 


Tako je bivalo kod svake kuće i dugo trajahu ti obredi dok na domu gavana Medonića 
već teško i nestrpljivo izgledaju svatove, a najljuće jadikuju kuharice da će im se jela oh- 
laditi i sav im miomiris ishlapiti... Pa i sila božja seoske djece već mrmlja i zijeva. A voda 
im navire na usta za slatkim zalogajima, i nožice im se podsmiču od žudnje za muzikom. 


- Idu! Idu! Idu!... Već su pod brdeljkom Lalokom i već sađoše s kola da se pješke popnu 
ovamo! - vikne netko iz naslage silnih gostiju što se sjatiše sa svih strana u bogati Medo- 
nićev dom... - Idu! Idu! Idu! - kliču i jecaju djeca, poletjevši pred Medonićev dom u dvo- 
rište gdje u isti tren planu silan krijes da obasja put mladencima i svatovima. 


Sve se uzvrpoljilo i uznemirilo. Isti Medonić nekako žustrije priskakuje sad k ovomu, sad 
k onomu stolu, namještajući na jednome silne pehare, a na drugom ogromne boce vina 
stare mjere. Mali "kanonik" s "dugom Katom" kano da se bojažljivo i postidno povlači 
uza stijenu prema vratima da što prije ugleda mladence i svatove. "Duga Kata" danas ne- 
kako voljko gleda u taj božji svijet, a veliki crveni privezač pod vratom odrazuje se tam- 
nim rumenilom na njezine navorane obraze. Margarita Medonićeva okreće se brzo i 
spretno oko nebrojenih jestvina i naprema uz četiri dobre i marljive pomagačice ili tako- 

zvane "strane kuharice", ali ne propusti kadšto nazlobno i mrko promjeriti "dugu Katu" 
od glave do pete i zagunđati nerazumljivo samoj sebi: - Ah, kako zaokupiše i navališe u 
taj bogati dom da izjedu moj trud i muku. A on? Moj dragi Stipe? Njega istisnuše i trg- 
nuše od mene... Čekajte, čekajte! Vidjet ćemo!... 

Jakov Brdovečki, visok i tanak seljak, malene glavice na dugačkom i sagnutom vratu, du- 
gačkih, tankih poput šipke, plavih brkova - zagledao se u pehar pred sobom na čelu stola 
i zamislio se u duboke misli... On je danas gospodin starješina ove kuće, a dobro poznaje 
vragometnoga djevera Janka. Bit će ljuta i teška okršaja u zakučastim i prepletenim ob- 
redima pri uvađanju mladenaca i svatova u kuću i k stolu! Ali Jakovu Brdovečkomu, ta- 
kođer iskusnome starješini, neće pasti mraz na obraz. Ipak bi mu bilo milije da kakvo še- 
petalo i prilivoda djeveruje danas mjesto zasukanoga Janka. A gosti puna kuća, mili bo- 
že! Toliko ih se doista ne pamti ni na jednoj svadbi čitava kotara. Jakove, Jakove, saberi 
svoju pamet! Ej, vrijedi ipak i ona nešto! - pomisli u sebi gospodin starješina, prokašlja 
tankovito i ogleda se na sve strane ne bi li tko pogodio njegovo mozganje. I u taj čas oba- 
sja mu lice i čitavu kuću veliko svjetlo krijesa štono je planuo i probuktio u Medonićevu 
dvorištu. 


I već kuca, bolje reći lupa tvrdom šakom o vrata "prvodeći" Grgina... 
- No, za te mi je lako! Smotat ćeš se poput ježa preda mnom. 


I "prvodeći" uljeze u dom, i obredi otpočeše. Sve teče i odmotava se mudro i pametno i u 
najljepšem redu. Sada se donjihao i djever Janko. Bila je ljuta i opora borba: ali Jakova 
Brdovečkoga ledena hladnoća, polagana, gotovo troma riječ, tanko i jasno grlo, dugačke, 
ali skladne i odmjerene rečenice, jasna i umarajuća logika doskora utrudiše svu govor- 
ničku snagu gospodina djevera Janka, i on klone, podavši ruku starješini i šapnuvši mu 
u uho: - Đavo neka se rve s tobom! Ja se lje neću! Štedimo jedan drugoga, ali zato se obo- 
rimo na druge i na ove silne goste da ih smotamo! - Jakov Brdovečki osmjehnu se zado- 
voljno na svladanoga i kimnu glavom da pristaje. 


Iza toga ulazili su mladenci i svatovi uz muziku i silnu halabuku i klicanje gostiju i djece. 
Na jednom kraju nastalo grljenje i cjelivanje, a od drugoga kraja stadoše kuharice trpati 
stolove nebrojenim jestvinama. Nigdje se dosada takvo šta nije vidjelo ni čulo! Što je na 
najsjajnijim svadbama bilo po četiri čorbe i po četiri vrsti pečenja i drugih jestvina, to se u 
Medonićevu domu dvanaest raznovrsnih čorba zapušilo po stolovima! Onda dvanaest 
vrsti pečenja različita mesa: dvanaest vrsti pogača i kolača; dvanaest vrsti kojekakvih 
umaka. Svega po dvanaest vrsti! A Medonić je također natrpao svadbene stolove sa dva- 
naest vrsti vina, jedno jače i bolje od drugoga. Kako se mladenac priženio u kuću, slavile 
se obje svadbe u Medonićevu domu i trajale punih osam dana i osam noći. Nikada ne bi- 
jaše niti će biti takve svadbe kakva se slavila u Medonića! Prava gavanska svadba i sva- 
tovi!... 


Kada je Mecena iz svoga doma otjerao đaka Ivicu, zavlada tu nekoliko dana grobni mir, 
tuga i samoća. Kumordinar luta i mota se po kući, kano da je bez glave. Neprestance uz- 
diše i nešto tumači samomu sebi, brojeći na prste. 


- "Dobrotvore, tu vam ne daje nikakva prava dobročinstvo vaše družinske sobe i odgoj 


vaših slugu... Ona je moja!" - ponovi kumordinar Zorž riječi svoga rođaka i rujatuša Ivi- 
ce, te si grebe zamišljeno glavu. 

- Ona je tvoja! Pa neka ti bude; ali kako se možeš tužiti "na dobročinstva družinske sobe, 
na odgoj slugu"? Pa zar nije tebi, tepče, dobro bilo u družinskoj sobi? A odgoj slugu? Ko- 
jih slugu? Ta, čovječe, ti si sa mnom bio ovdje u mojoj sobi! Zar sam ja sluga? Je li te tak- 
ve drzovitosti naučilo u školama? Nijesam li ja gospodin kumordinar Žorž? Nijesam li ja 
sve tebi dao, sve ti dopustio i priuštio kao i samomu sebi, nesretniče? Ja, sluga! Ja, sluga? 
Istina je, bio sam... kao što si i ti bio seljačić, svinjar i puretinar! No nekadanji sluga Jurić 
postade gospodin kumordinar Žorž; a nekadanji zgubidančić muzikaša Jožice postade 
đak... i doskora rujatuš Ivica! I naš svemožni gospodin nije skočio iz zipke kao lustriši- 
muš... Pa kako to sve bijaše onoga nesretnoga jutra? Ja sam bio mamuran i zlovoljan; ne 
mogoh se dosjetiti, zašto zaspah u odajama milostivoga... A u našoj sobi već ujutro puši 
lulu zgubidan Jožica i pita za svoga sina. - Šta ja znam gdje je. Postao mudar kano da je 
već odslužio misu... Gdje bi mogao biti: tko će znati? - odgovaram ja Jožici, a on razroga- 
či u me svoje muzikaške oči. U taj tren bljesne mi nešto u ludoj glavi, i ja poletim k ilus- 
trišimušu. Još nije bio ni ustao. I bubnem da je nestalo đaka Ivice, i da sumnjam, nije li... 
A što dalje bijaše? Groznica me hvata... Odonda milostivoga tresu svakoga dana po tri 
puta srčani grčevi i nesvjestica. Tek mu doduše nije popustio, ali, čini mi se da jelo što ga 
guta vrijedi isto toliko kano da ga meću pod stol. A Laura? Pjeva tanko i glasovito kao da 
ne bijaše ništa u domu; kao da je mjesto Ivice odletjela iz kuće kakva mušica! Sve je nije- 
mo, sve turobno, tek njezino pjevanje prekida tu samoću, taj pusti život. A lustrišimuš 
nikada ne spominje ni Ivice ni Laure, ni onoga strašnoga dana! - Tako umuje i sjeća se 
kumordinar Žorž Ivičina izgona iz raja... kako on sam često mrmlja. 


Nije takav život ipak dugo potrajao. Mecena uđe ponizno i zamišljeno jednoga dana u 
odaje Laurine. Ah, tu bijaše bujno i veselo. Svjež zrak struji kroz prozore, titrajući se liš- 
ćem i cvijećem što bijaše poredano poput šume po prozorima. Laura vesela, vitka, vazda 
bujna i neodoljiva, pjevala neku nerazumljivu pjesmicu, a oko joj se zanosilo daleko, da- 
leko. Tko da promjeri te visine i te širine kuda ono leti? Stajaše kraj prozora, sagnuta iz- 
nad cvijeća. 


- Rođakinjo Lauro! - oglasi se tiho i ponizno starac. Ali ona nije čula. - Rođakinjo Lauro! - 
ponovi on glasnije i zakašljuca da mu je krv udarila u sljepočice. 


Laura se okrenu od prozora i klikne: - A! A! Rođače! Dugo li se ne vidjesmo. Bolest, za- 
boravnost, nemar!? Ej, dakako! 


- Laurice! Ja sam oslabio, otupio, pognjurio se. Rođakinjo Laurice, pustimo sve te crne 
oblake, neka jure svojim putem! Ti nijesi kao druge... Oh, ja ne dokučujem kakva li to 
đavolska snaga i sila titra u tvojem biću. Ali ja sam slab, nemoćan, lud! Budi kćerkom 
mojom, drago dijete, budi. Ja ne razumijem, ja ne znam! Očaralo me! Obajalo me! Drš- 
ćem i strepim. Strašan i ružan san, težak poput smrti, navalio iznenada na moj život. Bi- 
jaše! Ah, ne spominjimo, jer svaka spomen obnavlja tu tmastu, tu groznu avet, i ona teš- 
kim svojim krilima opet počinje zastirati nebo... i život moj! - zarida Mecena te počne 
plakati i čupati svoju tešku glavu, na kojoj ionako bijaše već malo kose kao plemenita bi- 
lja na lošu i neplodnu tlu. 


Djevojka gledaše starca kano da ga proučava i u isti čas kano da mu se ruga. Nehajan i 
ponešto gorak osmijeh bljesnu na njezinim usnama... Ona pokroči prema njemu i poda 
mu obje ruke. Starac se sagnu i stade ih cjelivati. 

- Žorže! Ponesi te stvari k rođakinji! - zapovjedi Mecena kumordinaru nakon ovog sas- 
tanka. 

Žorž po tri puta sagnu svoje tijelo na poklon i promrmlja u čudu: - Ponesi ove stvari ro- 
đakinji! - Uistinu, ona mu je rođakinja - pomisli kumordinar u sebi - ja stalno držah da će 
ona odmagliti iz dvora poput svih njezinih prednica pa će se pomoliti opet nova zvijezda 

na obzorju našem. Ali gledaj, ona je rođakinja - i ja joj nosim nove darove... Sve je u re- 
du... samo je rujatuš Ivica nagrajisao i nastradao! Ah, ubogi moj rođače, zgubidane mu- 
zikašu! Što ćeš li mi ti sada? Kakve li sramote našem prnjavoru! Kako li će negdje mali 
"kanonik" svojim kopljem šumjeti i lomiti selom poput vihora te se porugljivo ismjehiva- 
ti muzikaševoj nesreći! 

Otada vratiše se u Mecenov dom opet stari dnevi. I gospodin kumordinar kano da je već 
zaboravljao na đaka Ivicu pa bi često navečer sabrao društvo svojih drugova kumordi- 
nara i njihovih družica. Laura se dovinula većega štovanja i pouzdanja negoli to ikada do 
sada bijaše. O onoj zgodi nije se nikada pod dobrotvorovim krovom zametnula riječ. I 
tako je prošlo koje po godine. 

Najednom se kumordinar Žorž nekuda snuždi i stade se zamišljeno svaki čas grepsti iza 
uha kao onaj koga more i trape tajne i teške misli... Mecena poče slabiti, hahuljati i pobo- 
lijevati. O tome hitro puče glas čitavim gradom, a i neki stari naočaleni pobornik pogan- 
skoga boga Eskulapa ukazivaše se isprva rijetko, a onda sve češće u Mecenovu domu. 
Pokimavao je nezadovoljno i svakoga dneva napisao dugi latinski recept, a Meceni dao 
je toliko krvi otočiti što rogovima, što puštanjem žile da se njegovo vjekovito i stalno ru- 
menilo kože pretvorilo u pravu mrtvačku boju. Laura bdijaše neprekidno nad starim bo- 
lesnikom, podavajući mu lijekove, pa je nastojala da se što rjeđe desi kod Mecene ku- 
mordinar Žorž. 


Jedne noći već prvim sumrakom zaurla vihor, pomrači se nebo i zemlja, i udari kiša kao 
da si prevrnuo kabao. Laura otkloni kumordinara iz odaja Mecenovih, neka vjerni Zorž 
pođe na počinak, a ona će bdjeti nad bolesnikom. 


Dobrotvora obrvao bešćutni polusan, jezik mu počeo zapinjati i kano da ga ostavlja svi- 
jest. 


Kad je kumordinar oteturao niz stube u svoju družinsku sobu, bljesnu oči Laurine; ona 
pograbi ljekarsku tekućinu, izlije polovicu i hitro izvadi iz njedara nekakav zamočić od 
papira, sasu iz njega u tekućinu žutkasti prašak - sve pomiješa pred svijećom i šapnu 
sama sebi: - Danas treba da je svemu kraj! Još ovo, pa onda... 

Mecena snivaše neprekidno, a prsa mu hropila neugodno i grozno. Četvrt sata nakon što 
je Laura promiješala onu ljekarsku tekućinu, došulja se oprezno do kreveta i probudi 
Mecenu... Starac uzdignu ugasle oči. 

- To-to-t-ko je? 

- Lijek valja uzeti, gospodaru - šapće Laura. 

- Li-je-ek, moja kć-e-e-ri? Ah, št-t-a sve to vrije-e-di!... - mahnu bolesnik uvehlim rukama. 
Laura istoči svu tekućinu u srebrnu žlicu, a starac je proguta na tri maha i klone opet u 
jastuke. Sad ga shrva težak san u kom se opet pojavi hroptanje. Ono bijaše iz početka 
glasno i često, onda sve jače, a sve tiše, te napokon zanijemi i hroptanje i disanje. Svuda 
zavlada grobna tišina. Laura u obližnjoj sobi podbočila glavu objema ruka i zadubila se u 
duboke i teške misli. Najednom se trznu, skoči na noge i stade prisluškivati. Zatim se 
primicaše na prstima k postelji. Starcu niz lice teče ledeni znoj, oči su mu zatisnute. Lau- 
ra uhvati starčeve ruke, onda opipa čelo i obraze, onda noge, prisloni uha na prsa. 


- Gotov jel!... Dovršio si dakle, mekopuče! Tako je i pravo - neka žive mladi, koji su za 
svijet, za njegove slasti i nevolje! - Za časak se malo uzbuni, odskočivši od kreveta i obzi- 
rući se oprezno po odajama. Tada se opet primakne te izvadi nekakve ključeve ispod jas- 
tuka na kojem je ležala ukočena starčeva glava. Polagano otvaraše tim ključevima mnoge 
pretince po Mecenovim odajama, ali sve uzaludno. Napokon se zadjene o nekakav san- 
dučić u kutu posljednje sobe. Jedva mu pokrov gvirio iz poda koji ona poslije duga na- 

pora otvori i podigne. Tu bijaše sila pretinaca koji vođahu u dubljinu poda, ali svi su zak- 
ljučani. Kako ćeš ih sada otvoriti? Kuša Laura sve ključeve, no uzaludno! Sad joj sine mi- 
sao: "Možda ih otvara onaj isti ključ kojim otkračunah i pokrovac?" Tako je i bilo. Po redu 
je otvarala sve i počela vaditi silan novac. Oči joj bljeskahu kao tigru kad ugrabi svoju 
žrtvu. Obrazi joj se izmijeniše i zadobiše grabežljiv i grozan lik. Sve je ispraznila, nasla- 
gavši hrpu vrećica po podu; a tada pozorno pozatvarala sve pretince, a onda i pokrovac, 
istrgla zubima onaj ključić od ostalih, tisnula ga u njedra i počela tihim koracima sve to 
blago prenašati po tami u svoje odaje. 


Kad je svršila posao, pusti starca u tami, pritvori vrata i sa svjetlom u ruci pohrli niz stu- 
be u družinsku sobu. 


Tu, naslonjen o dugački stol, hrkaše kumordinar silno uz svijeću i bukaru kojoj se samo 
na dnu vidjelo nešto vina. 


- Kumordinar Žorž! Kumordinar Žorž! - zvaše ga Laura. Ali on nije ni trenuo. 
- Kumordinar Žorž! - prodrma ga za ramena. 
- Ho! Tko je? Sta je? - sunu uvis vjerni sluga da se ista bukara od straha prevalila. 


- No, no. Ja sam, gospodine kumordinaru! Ajte sada vi, da bdijete kod milostivoga. Malo 
prije uzeo je medicinu i naložio da se pritvore vrata spavaonice da može usnuti. Vi ćete 
stoga u susjednoj sobi pri svijeći čekati i bdjeti dok se milostivi ne probudi, a ja ću se od- 
moriti. 

- Hm, hm, hm! - zijevaše lijeno kumordinar. - Oh, da samo već jednom mine ta bolest! Ja 
ću sam sutra očepiti toga osedlanoga liječnika; šta to njegova znanost tako dugo čeprka i 
mota. Ta naše seoske babe već bi svršile svoje račune s takvim bolestima! Milostivi, koji 
dobro jede i pije a ništa ne radi, kako može on tako dugo bolovati? Da je meni tako dob- 
ro, živio bih dvjesta godina! Oh, oh! Ja ne vjerujem ni jednome liječniku na svijetu. 

- Ajde, ajde. Pridržite svoje litanije za sutra pa očepunjajte ljudski toga starog zvekana. 

I oni se upute u Mecenove odaje. 


- Evo - pokaže Laura kumordinaru Žoržu naslonjač kraj omalena stolića - evo tu sjednite. 
Kraj vas neka gori svjetlo. Vrata od ložnice milostivoga tek sam malo pritvorila, pa čim 
čujete njegov glas, a vi priskočite k postelji! 

- Da, da, da! Ne treba toliko tumačiti staromu sluzi, kao što ne valja staroga psa učiti plo- 
ta skakati - primijeti Zorž posadivši se na naslonjač. 

Laura se još jednom obazre na vrata Mecenove ložnice, onda pogleda kumordinara i tiho 
se po prstima odšulja, zatisnuvši za sobom vrata, u svoje odaje. Ovdje je još dugo u noć 
probdjela, uređujući sve stvari i pokradeno blago, a onda utrnu svjetlo. 

Kumordinar Žorž zurio je u vrata Mecenove ložnice, a oči mu se stadoše zaklapati, kano 
da rebrenice zatiskuješ na prozorima. 

- Ah, slatko li spavaju milostivi, to je bolje nego svi lijekovi ovakih čudotvoraca kakav je 
taj stari kreveljasti doktor! O, sutra će biti mnogo bolje milostivomu! 

I gospodin kumordinar opet tvrdo usne, a hrkanje njegovih jakih prsiju moglo se čuti ća 
na stubama pred Mecenovim odajama. 

Negdje u noći prodrami se iznenada Žorž, strese glavom i skoči na noge. Svijeća dogara- 
še na stoliću pred njim. 

- Ah! Možda se već milostivi probudio, a ja sam ovdje zaspao kao sit magarac na obila- 
tom gumnu! Ja ću ipak prigledati. 

Zgrabivši svijeću protisnu se Žorž na vrata u Mecenovu ložnicu. Obuze ga neka kobna 
slutnja; a noge mu stadoše klecati i drhtati. Zazvrlja očima po čitavoj ložnici i napokon 
mu se ustave na Mecenovim obrazima. 

- Bože sveti! Da li ja ne čujem ili ne vidim? Milostivi kano da ne diše. A kako su mu bli- 
jedi obrazi. 

I kumordinar stade pipati obraz, čelo, ruke. Onda uzdigne starčevu glavu uvis: 

- Milostivi! Milostivi! - Ali glava klonu hladna i mrtva. 

- O-o-0! - riknu i zaurla Žorž poluživotinjskim, poluljudskim glasom. Zaokupi ga užas i 
strah, i pričini mu se kano da ga netko lovi i vuče k Mecenovu krevetu. Vrisne i zaurla 
još jednom, baci dogarajuću svijeću prema Mecenovoj postelji i poleti u mrak susjedne 
sobe, u nesvjesnom strahu dohvati kvaku od vrata i sune na hodnik, ali tu se spotače o 
prvu stubu i stropošta, kako je dug i širok, u mraku. Sada se počne ubogi kumordinar 
derati i bečiti da je po čitavu samotnom domu odjekivalo kao da mu tko živu kožu svlači 
s tijela. A njemu se pričinjalo da ga netko čvrsto drži za šiju i za kosu, te se propinje pre- 
ko njega poput gorostasne aveti... 

Laura sleti sa svjetlom u ruci iz svojih odaja. 

- Šta je, zaboga, šta je, gospodine kumordinaru? 

Ali on samo huče i dere se nerazumljivim glasovima. 


Laura stavi svoju svijeću na stube i počne dizati protegnutoga kumordinara. Jedva ga 
osovila na junačke noge. Drhtao je kao šiba na vodi. 


- A-a-a-ah! Strašno! Užasno! Grozno! O-o-o-ni - i!... - i zape mu glas u grlu. 
- No, šta je? - viknu tobože uplašeno Laura. 
- Ta-ta-ta-mo! - tepaše Žorž, pokazujući rukama Mecenove odaje. 


- Ajde, ajde, zaboga, da se prije osvijestite. - I Laura ga krepko uhvati oko pasa te povuče 
prema svojim odajama. 


Ubogi kumordinar šepa i drhturi kano da ga trese devet ljutih groznica. Hoće da desni- 
com dosegne ogrebeni nos i natučenu glavu, ali čim je pokuša podignuti, pukne mu neš- 
to u ramenima, i on je pusti natrag niz tijelo. 


- Ta-ta-mo! - mahnu opet prema odajama milostivoga. 
Laura ga jedva dovuče u svoje odaje, ponudi mu neke crne tekućine. On je srkne i budne 
mu lakše. 


- Strah-ah-hota! Užas! Ne ne-ne-mogu! - tepaše kumordinar, a očima bulji u tamne pros- 
tore Laurinih soba... - Evo, uhvatilo, uhvatilo me, vuklo i srušilo! To bi-bi-jaše smrt! Ne- 
ne-mo-gu! 

- Još gucnite, dragi, ove tekućine. Bit će vam bolje! Ohrabrite se već jednom pa kažite što 
je! 

Kumordinar Žorž uistinu nagne dršćućom ljevicom i dobro povuče iz staklenice. Strese 
glavom, uzdahne, a onda prostenja muklim glasom: 


- Mrtav! Mrtav! Milostivi je mr-mr-tav! Oh, strahota! Grozota! Užas!... 

- Kako mrtav? - zinu tobože uprepaštena Laura. - Vi ste se prevarili, prijatelju. Vama se 
pričinilo! 

- Ni-ni-je! Oh, i mene je hvatalo. Pođite tamo, pa ćete vidjeti! Oh, ja ne idem, ne idem ni- 
kada preko onoga praga. Strašno! Uh! Ali ne idite. Ja neću ovdje da sam ostanem. Ja već 
nigdje neću da budem sam u ovome domu! Budite uz mene! Budimo zajedno! Oh, groz- 
na je ova noć... Ne idite tamo, ne idite, ako vam je život mio! Užasno! Zgrabit će vas i vu- 

ći i oboriti, kako je i mene... Oh, sva su mi uda slomljena. Po nutrini nešto me pali, kao 
da prosipavaju žeravicu amo i tamo. A u glavi istom, u glavi: to šumi i hrumi kano da su 
protekle sve vode ovoga svijeta i okrenule svim mlinovima i njihovim kolesima pod sun- 
cem! 


- Ah, ne tako, gospodine kumordinaru! I mene već obuzima strava, i ja dršćem - pretvara 
se Laura. 


- Oh, zakračunajte samo vrata! Ovako ćemo zajedno kod svjetla probortati, dok svane 
dan. Noć ima svoju moć! Velim vam, to sam gorko iskusio danas. Ja nikuda i nikamo 
odatle, dok ne svane jutro! A i vi od mene ne! - klecaju još uvijek kumordinaru noge i 
klecaju mu koljena. 

- Da barem možemo doviknuti u staje kočijašu i pastirima ili tamo preko dvorišta kuha- 
rici ili djevojkama! - primijeti zabrinuto Laura. 

- Pustite, pustite do dana! Prije jutra ništa! Ili dok ne zapjevaju pijetlovi u osvitku zore! 
Danas je pun ovaj dom sablasti, nemani, duhova... velim vam! O, ja više ne ostajem ov- 
dje! Selim odmah! - Laura skoči k vratima i prisluškuje. 

- A-a-a! Slušajte samo! Jeste li čuli? Pucketa i šušti nešto... Ded, pođite, ako ste junakinja, 
da vidimo! - drhturi slomljenim i poraženim glasom kumordinar. 

Laura ga potajno omjeri prezirnim okom, a onda će: 

- Šta to pucketa i šumi? Ne razumijem! 

- Hm, šta pucketa i šumi? Čudnovato i tvrdoglavo čeljade! Velim vam da noćas ovdje pi- 
ruju duhovi, sablasti, aveti, smrt! Ne vjerujete li, pođite napolje da vidite vlastitim očima; 
ali žalosna vam tada majka! 

- No, pa ja idem, dragi gospodine kumordinaru! Idem!... - i Laura da će otvoriti vrata. Ali 
Zorž je uhvati ljevicom za odijelo: - Ne luduj, ženska glavo! Ne upropašćuj i mene i sebe! 
Zaklinjem te životom tvojim! Imaš li još koga miloga u svijetu: slušajte, zaklinjem vas! 
Ne ostavljajte mene, ne strmoglavljujte sebe! - rida kumordinar promuklim glasom. 

I Laura posluša i dugo ćutahu iza toga, ne progovorivši ni jedno ni crne ni bijele. 

- No, dragi moj kumordinaru Žorže, čujte: to sve jače pucketa i šumi. Na, kakav je to mi- 
ris... nije li to dim... paljevina? 

- Ali umirite se, ženska glavo! Gdje vam je razum? Kad vas uvjeravam svojim poštenjem: 
duhovi, sablasti i ništa drugo, obdržavaju svoj ples u ovome domu! Hoćete li vi, nesret- 
nice, među njih? 

Laura opet pogleda sažalno i porugljivo kukavicu te nasta neko vrijeme muk. 

- Ta, čovječe, zar vam je strah tako pomeo moždane i zaokupio srce da ne opažate dima? 
Evo, gledajte samo... pa ovaj miris... 

- Šta još ne? Umirite se... 

- Ali, gospodine kumordinaru - trgnu se odlučno Laura i otvori vrata... A kad tamo, jest i 
što vidjeti. U Laurine odaje sune gust, zagušljiv dim. Iz Mecenovih soba čuje se žestoko 
praskanje, a hodnikom se odrazi katkada jako svjetlo, kano da je bljesnula munja ili da je 
oblaznuo ognjeni jezik... 

- Žorž, zaboga, to je vatra! Ne vidite li? Ne shvaćate li? Vatra! Vatra! Vatra! Zovimo u 
pomoć, poletimo u dvorište! 

- Oh, ja ne idem nikuda odatle dok ne svane dan, pa baš da živ izgorim ovdje! - procvili 
plačnim glasom kumordinar, uhvativši se opet ljevicom za Laurino odijelo... 


- Gospodine kumordinaru, ne benavite i ne djetinjajte! - udara Laura nožicom o pod. 

- Doskora će nam zadaniti, kako slutim... Pomognite mi, prijatelju, iznijeti preko stuba 
onaj stari sanduk, pa će vas ostaviti svaki strah. Da ipak spasim odijelo i da ne odem iz 
ove nesreće gola i bosa. U dvorištu probudimo kuharicu i djevojke, a one će u stajama 
dignuti na noge kočijaša i pastire. Tu će domala planuti čitav dom, moj prijatelju! Tu ne 
valja mudrovati i zanovijetati. 

I dim stade gristi u očima Lauru i kumordinara, koji počne kihati i kašljati. 


- Uhvatite hitro sanduk sprijeda, a ja otraga; na njemu pak neka stoji svjetiljka! - zapovi- 
jedi oštro i surovo namrgođena Laura. 

- Ali desnicom ne mogu ni maknuti, udarih se u nju na stubama... 

- A vi pograbite ljevicom, Žoržu! 

Kumordinar se priredi te donekle uđe snaga u njegova uda i mišice, i nije toliko šepao 
kao prije, kadno ga Laura vukla sa stuba u svoje odaje. 

Po hodnicima i na stubama gušio ih tako gust i težak dim da jedva prolažahu, dok već 
kroz vrata Mecenovih odaja sukljaše plamen, pomiješan s crnim, vrućim dimom. 


Kumordinar stade se osvješćivati... Sve se nečemu domišljaše i dok su prispjeli sa sandu- 
kom na donji hodnik, gdje ne bijaše toliko dima, stade mu svitati pred očima... A kada 
dođoše s Laurinim sandukom u dvorište, tu mu dunu u lice svjež noćni zrak i njemu pu- 
če u glavi: da je u strahu bacio dogarajuću svijeću... Huknu od prepasti i da samomu sebi 
odoli, zariknu i zatuli: 

- Na noge! Ljudi božji i kršćenici! Sve je u vatri! Izgorjesmo! Izginusmo! Vatra! Vatra! Va- 
tra! U pomoć, u pomoć, u pomoć! 

Laura mučaše mukom potežući tiho i spokojno u najtamniji i skrajni kut dvorišta svoj 
teški sanduk, koji je istom prije malo vremena zadobio toliku težinu. 

Družina se izvukla mamurna i lijena iz svojih kutova. Nastade trka i vika. - Otvorite ve- 
lika vrata, otvorite! - lupaju i urliču ljudi izvana. Po stubama se već ne može u odaje Me- 
cenove, a ni u Laurine, tako nesnosna vrućina i zadušljiv dim vlada tu. - Otvorite velika 
vrata, otvorite! - opet ori vika i zapovijed s ulice. 


Kumordinar sa dva pastira uljeze u družinsku sobu da potraži ključe, ali ih nigdje nema. 
Zaokruži očima po sobi, ugleda svoju škrinju i sjeti se, kako je Laura ponajprije mislila na 
svoj sanduk. 

- Uhvatite, momci, škrinju! - zapovjedi on. 

Momci je jedva pomaknu, huknu i stanu. 

- No! Šta je? Vucite! 

- Ne možemo, teška je, gospodine kumordinaru, kao da je samo kamenje i gvožđe na 
dnu njezinu. 

- Ne možete! Alaj, vi ste mi ljudine! Ded povucite! Ja ću s prednjega kraja! Koturajmo je 
poput lagva, samo da izađe napolje, da mi ne pogine još i ta sirotinja! 

I sretno dovukoše škrinju u dvorište. 


- Srušimo vrata! Srušimo vrata! - viču izvana. - Ključa ne možemo naći u toj stisci i nevo- 
lji! Sve je već u dimu i vatri! - odvraća kumordinar. 


- Pridignite najjači momci vrata, otvorit će se! - javlja se krupan glas redarstvenikov. 


- Čemu to? Strpite se. Deset koračaja odatle je moja kućica; ja ću donijeti otvarače! - po- 
nudi se bravar tiskajući se među ljudima da što prije dopre k svome domu. 

- Samo žurno, majstore Davide! Inače ne spasismo ništa. Sve je u plamenu! Eno, već po- 
praskaše prozori, već se svijetli pod krovom, a plamen i dim suklja pod nebo i na ulicu - 
opet će redarstvenik, tarući znoj sa čela i obraza. 


Bravar održa riječ. Protiskuje se već sa svežnjem sitnih i velikih ključeva te kojekakvih 
zavojaka, gurajući lijevo i desno gledaoce i čekaoce svojim jakim laktima. 


I vrata budu skoro otvorena, a naslaga svijeta nahrupi u dvorište. Plamen je već uhvatio 
sav prvi sprat Mecenova doma, sukljajući bijesno s krova okolo naokolo. Stane cika, vris- 
ka i zapomaganje. - Prislonite tamo ljestve!... Dodajte vode... Pripnite kvake, oborite one 
grede, možda će se ipak nešto spasiti! 


- Da, tu će se nešto spasiti! Zar ste slijepi i gluhi? Vatra i dim zaokupili i obuhvatili sve! 
Daj bog da izvedete napolje što je živo u domu! 


- Branite samo na onoj strani, gdje su gospodarske zgrade, da tako ne dopre strahota u 
susjedstvo! 


- Hvala budi bogu da se već davno vihar umirio!... Zakukala bi i zabugarila čitava ulica... 
Ovako je ovaj dom osamljen, pa će u najgorem slučaju samo on postati žrtvom požara! - 
vikala i umovala svjetina na svim stranama. 


Uto se pronese strašna vijest da je Mecena umro i da se skoro poslije porodila vatra, a 
mrtvo tijelo starčevo da će izgorjeti u njoj. 


- Izvucimo barem mrtvo tijelo! - vikaše policist. 

- Kuda? Kako? S kojega kraja? 

- Po stubama se ne da, već su u dimu i plamenu. 

- Prislonite ljestve na prozore! 

- Da, na prozore! Eno, grede se ruše, a vatra sipa mimo njih da je strahota. 

- A kako istom suklja dim i vatra iz soba na prozore, kao iz paklenoga ždrijela! 

- Tu već spasa nema, ljudi! Jadnik je već izgorio, da mu nema više kosti ni mesa! 
- Nema spasa, ne! Hajde komu se hoće ututanj gubiti glavu! 


Dok se tako vrzla, motala i gurala uzrujana svjetina i amo i tamo, iznijeli su ljudi težak 
Laurin sanduk iz dvorišta nekamo u četvrtu ulicu, a Laura ih je pratila uzdišući tobože 
sva satrvena i slomljena... Ondje je milostivo primi nekakva starica u svoju kukavnu iz- 
bicu, i tu se bolna nasloni na sanduk i ridaše očajno lukava glumica tako, da i starici, sta- 
narici izbe, potekoše gorke suze, i ona počne tješiti i blažiti tobože jadnu djevojku. 
Mecenov dom sa svim svojim napremama postade žrtvom velikoga požara. Kad je sva- 
nuo dan, još su samo gole, ražarene zidine stršile u zrak, a iz golemoga taloga, štono se 
surva među njih, kipio je crn i blatan dim, a ispod njega laznu ovdje i ondje sad mutan, 
sad zelenkast, a sad crven plamen poput skerleta... 

- Ah, sve je propalo! Sve! I moje sve izgorje, sirota ja, bijednik ja! - lelekaše kumordinar 
Žorž, ogrlivši svoju ogromnu, izguljenu no jaku staru seljačku škrinju. - Oh, oh, oh! Ali 
naš milostivi lustrišimuš, naš dobri, naš dragi dobrotvor! Glava će mi pući, srce će mi is- 
kočiti iz grudi! Kako se sve to zbilo! Iznenada! Oh, ja snivam, ljudi! Teško i strašno sni- 
vam! Recite, recite da snivam. Vajme, šta li sam bogu skrivio da me je - da nas je tako te- 
ško kaznio? Uh, - uh! Grozno! 


- Ne snivate, prijatelju! Sve je žalosna i kobna istina! - odvraćala svjetina i mrmljala i ša- 
putala zagonetno. 

I tako je svršio desetogodišnji predsjednik društva Poniznosti i ustrpljivosti, a da nije do- 
krajčio jedanaeste godine, prezaslužan muž, daleko čuveni Mecena i dobrotvor! 

Užasan glas letio od usta do usta čitavim gradom, a članovi društva kupili se na hrpe 
oko garišta, uzdišući žalosno i podižući oči k nebu kano da traže u oblacima sjajni Mece- 
nov dom i obilate njegove stolove. Lirski poet Rudimir Bombardirović Šajkovski - aliter 
Imbrica Špiček iz Volovšćine - došao na garište u crnini od glave do pete, brišući blijedo 
lice i dugački, klonuli nos, kano da otire suze! Pa kako da ne bi proplakalo njegovo golu- 
binje lirsko srdašce? Kako da lirski pjesnici ne bi lijevali suza nad svim grobovima zaslu- 
žnih i velikih muževa? A onda nad tako kobnim udesom kakav je zadesio starca Mecenu 
u tom strahovitom garištu! Ali, pravo govoreći, naš Imbrica Špiček iz Volovšćine nije do- 
ista smogao baš ni jedne bogovetne suze. No on je ipak tužno prikrio oči rupcem, na 
kom se isticala grčka muza s lirom i s napisom cijeloga imena dičnoga poete, pa zavapio 
bolno: - Ah... 


Smrt ne gleda ničije lice, 
Jednako se od nje tlače 
Siromaške kućarice 

I kraljevske tej polače! 

Ona upored meće i valja 
Stara i mlada, roba i kralja! 


Svi članovi društva Poniznosti i ustrpljivosti duboko ganuti naglasiše da se nadaju da će 
slavni poet usrećiti javno mnjenje "divnom sažalnicom" pokojnom Meceni - ta njemu to 
samo teče iz rukava! 


- Oh, kamen bi proplakao i procvilio; divlje zvijeri bi zarikale od boli i ublažile svoje nu- 
tarnje nagone, a kamoli neće zabugariti i zajadikovati vazda vaš Rudimir Bombardirović 
Šajkovski nad tako slavnim i tako žalosnim grobom našega dragoga Mecene, komu sam 
baš ja najviše dužan, što je u meni probudio tolik talenat i genij! Da, on bi vječno bio spa- 
vao poput začarana blaga u podzemnim spiljama da ga nije otkrio naš Mecena! O, jest, vi 
ćete čitati "pjevanku žalostinku" kakvu još nije svijet vidio ni čuo! - cvili ženskim glasom 
poet i malo da nije izdeklamovao čitav svoj životopis, na koji nikada ne zaboravlja u tak- 
vim prilikama, poput svih glasovitih ljudi štono se herojički bore s nemani koja se zove 
taštinom. 


Ipak nije lirski poet održao svoje riječi. Baš ovdje zakvačio se sa svojom muzom tako reći 
do grla, i ona ga iznevjeri! Clanovi Društva često ga opominjahu na obećanu "žalostinku" 
- dok i sami ne zaboraviše na nju. 


Redarstvene vlasti preslušale su gospodina kumordinara o kobnoj smrti starca Mecene. 
A on ispripovijeda sve vjerno, dapače kako je u strahu, smetnji i iznenađenju bacio svje- 
tiljku... U svemu tomu uvidješe samo groznu moć sudbine te otpustiše dobroga kumor- 
dinara. 

Preostali Mecenov imetak posvoji država kano ošasno dobro, jer se nije našlo nikakva ro- 
da ni oporuke, jer sve pokojnikove tajne zajedno s njime postadoše žrtvom požara. Kum- 
ordinar i Laura budu bogato nagrađeni iz ostavštine za svoju vjernost i službovanje. Tko 
bi još sumnjao o zločinu tako lijepe i umiljate djevice kakva bijaše Laura? 


Imbrica Spiček iz Volovšćine izumio je za spomenik pokojnikov ovaj napis: 


On je Živio, da je umro! 
On je umro - da se posvetio 

I ova apokalipsa Rudimira Bombardirovića Šajkovskoga prikrila je u sebi zločinsku tajnu 
o kobnom svršetku ilustrišimuša Mecene na sve vjekove. 


Sumorno, bolno i ljuto vuče se muzikaš Jožica, više sjena negoli živo biće, tijesnim i zam- 
rljanim gradskim ulicama. Svaki čas odahne teško, kano da mu ponestaje zraka, a onda 
još šire raspruži svoje krakove, samo da što prije izmakne iz te hrpe hladna kamenja. 
Zamrljane mu seljačke gaće i košulja ne zanimaju nijednoga gradskoga prolaznika. A 
nekakva više otrcana krpa negoli haljetak na leđima, na komu ne možeš razabrati pravo 
kakve je u svom porodu bio boje, osobito se ističe dvjema omašnim krpama od gruba 
konopljena još neubijeljena platna na laktovima. Iza njega pomiče se sin mu Ivica, obore- 
nih očiju, a srce mu hrlo bije i krv šika u obraze i glave. Stid ga obuzimlje i kini, te mu se 
pričinja kano da je čitava ulica stala, sav grad provirio na prozore pa ga gleda sažalnim i 
prezirnim pogledima. Muzikaš Jožica grabi svojim prostim i jakim štapom put i kljuca 
njim, kao da slijepac spješi naprijed. Tu udara njime o kamenčić što se nađe na putu da je 
skoro iz njega vrcnula iskra te je odskočio i potočio se u kraj. Ondje se protegnu nečiji, a 
lje od gladi i da je potepuh i blatotep što se šulja smetištima i oko mesarskih stanica da 
uhvati kakav zalogaj. No muzikaš Jožica ne mari za sve. Ne pitajući jadno zvijere za do- 
movnicu, ošinu ga štapom kano da mu je ono nešto skrivilo. A pas žalosno zatuli, izbije- 
livši zube, te se odvuče ukraj ceste, podvinuvši još jače rep i ogledavajući se izdaleka za 
svojim progoniteljem. 

Nijedanput se muzikaš Jožica ne ogleda natrag za sinom Ivicom, da li jošte spješi za njim 
ili se izgubio nekuda gradskim ulicama. A ni đak Ivica ne gleda na svoga oca, nego obo- 
rene glave slijedi njegov trag, te već po nekom ostanu, slutu, znadu oba da se jedan za 
drugim pomiče i da nijesu daleko. A obojici je težak i zadušljiv zrak u tim ulicama i oba 
jedva izgledaju da jednom već uminu iz grada - kano da bježe iz Sodome i Gomore. 


Kad već odmakoše daleko i kad se posljednjim predgradskim kućercima jedva vidješe 
krovovi, sjedne muzikaš Jožica na prvu kamenitu mosnicu, sagrađenu preko ceste mosta 
ispod koga zijevaše dubok i prazan jarak koji je zamjenjivao u ljetnoj suši bučni gorski 
potočić. S velikim naporom i mukom stade Jožica skidati tijesne i kukavne čizme, kano 
da si ih zbio od dasaka. Dotle mu se primakne i sin Ivica. 


- A, što ipak ideš? Ja sam već mislio da si ostao u gradu i da ćeš zasjesti tamo kakvu suči- 
ju ili fiškaliju! Lijepo li se svršiše tvoje škole. Odnio ga živi đavo tko me prvi poče putiti i 
zavađati! Aj, aj! Bit će to doista ljekonosna pilula tvojoj majci na smrtnoj postelji! Pa da 
ne poludiš! 

- Prestanite, prestanite! Majka će ozdraviti, a ja ću se vratiti u škole: ne u družinsku sobu 
bogatoga Mecene, nego ću se već protući od nemila do nedraga kano siromašni đak dok- 
le svršim nauke. A vi šutite, japo, pred majkom, ako boga znate, kano da nijeste ništa čuli 
ni vidjeli u družinskoj sobi kumordinara Žorža - uhvati dršćući Ivica hrapavu i garavu 
ruku svome ocu i stade je pokorno cjelivati. 

Muzikaš se htijaše svom silom držati trpko i osoro prema dječaku, bolje, momku; ali os- 
jetivši dodir sinovljeve glave, njegov topli dah, njegove umiljate, pokorne i suzama po- 
miješane riječi, u starcu nešto pukne i nešto se prelomi, kano da se gora srušila i survala, 
i on ogrli svoga Ivicu. 


Šutio je otac od nekog slatkog ganuća i vesele boli. 

- Da, da! Ipak si ti moj, sine, a sve drugo je tuđe, zlobno, kivno i sebično! Nikuda mi se 
nećeš više probijati i mučiti! Doma ćeš ti ostati. Što znaš, znaš: sve će to dobro doći! Svoja 
kućica, svoja slobodica, pa bila i u prnjavoru. Neka jadikuje naš opapučeni kumordinar, 
neka se kesi uvijek zlobni naš susjed, mali "kanonik": ti si dobar, ti si marljiv i radin! Li- 
jepo motiku i plug, grablje i vile u ruke, hitro će se ta bijela, bolesno mekana kožica na 
rukama ojačati i okrijepiti, i mi ćemo raditi i truditi se, pa što bog dade! - Ajde, ajde, po- 
jurimo kući, jedva ćemo sutra stići ovako pješke, samo da majku jošte živu nađemo! Oj, 
kako te voli ta dobra, tiha i mila ženska! - I otac privine Ivičinu glavu na svoja prsa i du- 
go, dugo držahu se mučke tako. 

- Dali ste, japo, kakav lijek nabavili za mamu u gradu? 

- Ej, lijek, lijek! Imamo mi svojih baba pa, žalibože, ni one već ne mogu ništa pomoći! Što 
će ti onda ljekar dati onako na pripovijesti? Uzaludno bismo samo prosipali novce, da ih 
imamo, kako ih nemamo! Ja sam ti se doturao ovako pješice uz koru krušca i krišku sira 
u grad, misleći da će nam rođak kumordinar štogod pomoći za kratko vrijeme... ali na: 
kad će na čovjeka zlo, onda se prosiplje baš iz rukava... Istjeralo sina i oca... pa... na... ne- 
ka je i tako! - mahnu rukom Jožica. - U mene imade još nekoliko novčića, što ćeš s time? 
Ni u vodu, ni u vatru, sine moj! Teška i ljuta su ti vremena: u zemlju ne mo'š... tvrda je, 
pa hladna i teška. U nebo ne mo'š... visoko je, a nijesi ptica. Molimo se višnjemu bogu za 
majku, ne smiluje li se on: a mi smo propali! 

Sad se Ivica sjeti svog teškog kovčežića što ga je prislonio kraj zaprašenih očevih čizama 
uz mosnicu. Što bi to ipak moglo u njemu biti? - pitaše samoga sebe, upiljivši u nj oči ka- 
no da čeka odgovor. 

- Ha! - dahnu on opazivši sitan ključić štono se spuštaše niz kovčežić, viseći o nekakvoj 
pletenici koja odsijevaše zajedno s ključićem o sunčane trakove, kano da je oboje zlatno. I 
hrlo se sagnu, digne kovčežić te stade primjerivati ključić, ali nigdje ne može naći budi 
kakav otvor da utisne ključić u nj. 

- Japo, dederte pomognite! Kako li se otvara ta đavolija... 

- Pa što ćeš s time, ako i otvorimo? - nježnije će Jožica, motreći tu čudnovatu, ljeskajuću 
spremicu. - Dede, da vidimo! 

I sin podade ocu kovčežić. Ovomu malo da nije pao na zemlju. 


- Pa što bi to bilo u njemu? Ta ovo je teško poput kamena - mrmljaše muzikaš, ogledava- 
jući sa svih strana to čudovište, ne bi li se našao ma kakav znak kamo bi mogao utisnuti 
ključić. - Hm, hm... Hm, hm... - skomukaše on, a čelo mu se stalo vedriti, na što skine 
klobuk spustivši ga na zemlju do čizama te se zadube u tu sfingu. Nakon duljega umo- 
vanja poče ključićem dirati nekakva svijetla od žute mjedi puceta što se redahu na gor- 
njem rubu kovčežića. Kad se najednom o jedno zadjene ključić, a muzikaš ga čvrsto priti- 
sne, te ono puce kano da je skočilo u šupljinu ključića. Sada u isti tren i sva druga puceta 
skočiše uvis. 

- A, bit će nešto, biti! Odgonetnut ćemo zagonetku! - uzradova se Jožica. 

Ali to bijaše sve. Kovčežić još uvijek zatvoren, kano i dosada. 

- Okrenite, japo, lijevo ili desno ključem, da vidimo... - prikriča mu sin. 

Jožica posluša i krene ključićem nadesno i puceta opet poskakala na svoja mjesta kano i 
prije, a u šupljini ključa nešto škrinulo, pa onda puklo, te muzikaš uvidje da je sve opet 
onako kako bijaše i prije. 

- Stani, strpi se, Ivice, taj čas ga imamo! - I muzikaš opet pritisne na ono puce ključić. Pu- 
ce skoči u ključ, a ostala puceta digoše se sa ruba. Sada okrenu Jožica ključem nalijevo: 

sva puceta opet skoče natrag, ali ono u šupljini ključića ostade u njem, i kovčežić se ot- 
vori. 

Jožica zaviri u nj i zine udivljeno: 

- Kakvi li su to tajanstveni papirnati zamoci? Ele, ovako samo vidjevah u našega gavana, 
pokojnoga Medonića, kad bi otvorio svoju željeznu škrinju. Sinko, to su novci! Ti si bo- 
gat! 

- Kako pokojnoga Medonića? Je li vam se zareklo, japo? 

- Nije mi se zareklo, ne! I bogataši umiru, dragane moj. Tako ti je već na svijetu. No, o to- 
me poslije. 

Otac i sin hitro odmotaše jedan od takvih omotića, a iz njega sinu i prosu se srebrni no- 
vac, i malo da ne oslijepi ubogoga muzikaša. 


- A otkuda tebi novci? Dragane moj! - zadrhta muzikaš. 


- No, zar ne opaziste da mi je na odlasku iz Mecenova doma utisla Laura u ruke to čudo- 
vište? - zarumeni se sin. 


- Laura! - pogleda muzikaš sina. - Onu dakle ženskinju zovu Laurom? Cudnovata li ime- 
na! 


- A sada, japo, vratimo se natrag u grad da pribavimo majci lijek. Ta vidite, imamo, hvala 
bogu, drobiša, da i sami ne pojmimo koliko! 

- Pa kako, sine, da kupimo lijek? Liječniku valja prije razgledati bolesnika, propisati lje- 
karije, a tek onda ih možeš kupiti. 

- Jest, jest, oče! zato se i vraćamo u grad, da potrazimo liječnika komu ćete vi ispripovije- 
dati majčinu bolest, a on neka tada propiše ljekariju. 


- Eh, da! Moglo bi biti! No, meni tada valja opet navući ove teške švakore! - pokaza Joži- 
ca na čizme, digne klobuk, posadi ga na glavu, sjedne na mosnicu i počne teškim napo- 
rom obuvati svoje grube i neskladne čizme. Debele kaplje znoja procurile mu curkom 
prije negoli ih je navukao na noge. Zatim potegne iz torbe lulu, zapali je, prodimi, cmok- 
ne ustima: - Hajde sada, vratimo se u grad! - promumlja zadovoljno muzikaš - a ti dobro 
prigrli i čuvaj tu lijepu pticu koja nosi ovakva srebrna jaja... 

I oni se povrate u grad, potraže liječnika, kome muzikaš Jožica počne - štono se veli od 
Adama i Eve - pripovijedati postanak i razvitak bolovanja svoje bračne družice. Liječnik 
doista propisa ljekarije i naruči Ivici, koga umah upozna da će biti đakom, kako se imadu 
uzimati lijekovi i kako da dobro pazi na ono što bude napisano na ljekarijama. 


Otac i sin sada se i okrijepili u nekoj tamnoj prizemljuši jakom rumenikom te boljim za- 
logajima od muzikaševa tvrda sira i kruha. 


- Dakle Medonić umro? Pa kada? Pa kako to? - sjeti se napokon Ivica kad po drugi put 
odmicahu otac i sin iz grada i kadno je ovaj već daleko zaostao iza njihovih leđa. 


- Umro gavan, umro. Bit će tomu jedva tri-četiri mjeseca, a u bogatom domu njegovu ko- 
ješta se izvrnulo; kako i neće kad zagospodarili mali "kanonik" i sin mu Miha? Mi se iz- 
mirismo, kako znaš, i ja sam bio na svadbi. Aj, nikada takvo šta više doživjeti neću! 
Osam punih dana slavilo se, pilo, jelo, pucalo, pjevalo, sviralo i plesalo. Pokojni Medonić 
baš pomahnitao! Ali kad izminuše gozbe, otisnuli se tast i zet u daleki svijet na trgovinu, 
kano da će pokriti one silne troškove što se prolijalo na osamdnevnim gozbama. Dugo i 
dugo ostadoše u svijetu. Kad najednom puče glas: gavan Medonić umro, udarila ga bož- 
ja kaplja. Umro? Čude se i pitaju ljudi. Ta još se nije ni vratio s trgovine. E, pa odatle još 
može umrijeti! Ta ljudi umiru i u tuđem svijetu - a i našega gavana tamo stiže smrt: jučer 
- govorahu ljudi kad je umro - jučer došlo od nekuda iz Furlandije pismo sa pet crnih 

pečata, vele da je od zeta Mihe. Umro stari a da se ni protego nije! Veseo, pobožan i pun 
života iznebuha pljuskac na trbuh, zabovši nosom u ledinu, zahrokta malo te potrese ru- 
kama, i odletjela mu gola duša na račun božji. Miha ga tamo čestito ukopa, posadivši mu 
velik hrastov križ na grob pa se povrati u Medonićev dom. Vele da je umah poletio na 
dno gavanova podruma da se porazgovori i dokonča s onim crvenjakom što na dnu po- 
druma novce kuje i gradi. A Lucifer odvraća Mihi da je on to davno znao da će tako svr- 
šiti čestiti gavan. Međutim, on je već mnogo prije Medonićeve smrti iskupio njegovu du- 
šu; a sada imade na rovašu i zeta Mihu koji mu je već napola zapisao svoju! 

U kući Medonićevoj ne bijaše bogzna kakve žalosti i crnoga petka. Doskora snađoše se 
oni svi na svojim mjestima, te svaki poče k sebi vući što je najbolje znao. 


Nije tako dugo potrajalo vrijeme, a udovica Margarita i gavanova druga izjavi svojoj pas- 
torki Justi da joj se nakon smrti gavana Medonića neće ostati u domu. Neka joj Miha da- 
de što bude pravo i zdravo, i ljudima i bogu i njima koji ostanu na domu, i njoj koja po- 
lazi iz kuće - neka joj dade otpravninu - pa ide k svojemu rodu, sve u miru božjem i sve- 
tom blagoslovu. 


Ne bijaše među njima nikakva inata. Miha je obilato posegnuo u kesu, a maćeha i udovi- 
ca slatko mu se nasmiješila, te joj oči planuše od radosti i veselja. - Aj, Miha! On vazda 
bijaše vrijedan zet i na mjestu čovjek! - uvjeravala udova Margarita svakoga tko bi je pi- 
tao kako se sve tako hitro i natiho razriješilo među njima, dok drugi vode pravde godine 
i godine kada se radi o takvim računima. 


Isto tako otpremili iz doma ono drugo čeljade, što ga držahu pola rođakinjom pokojnoga 
gavana, a napola sluškinjom. I ona je dobila svoju otpremninu tako obilato da je samo 
zadovoljno oborila glavu i šapnula: - Hvala bogu! Nikada se nijesam tome nadala! 


Tako je opustio stari Medonićev dom te spao samo na Justu i njezinoga supruga Mihu. 
Udova Margarita čim se odselila k svome rodu, umah je potražila nekadašnjega slugana 
Stipu, i oni će skoro postati muž i žena; ta nju je obilno i bogato opremio zet Miha. Naš 
susjed, mali "kanonik", poče se također od smrti gavana Medonića debljati i napuhavati. 
Otkako je njegov Miha zasjeo na Medonićev stolac, gizda se naš susjed sa dva para lije- 
Pih i punih volova. A nakupovao i plugova i vozova i koješta. Iz Medonićeva pako hata- 
ra dotjerao dvije kravetine nekakve strane pasmine da se sve brdo trese kada ih potjera 
iz staje. Stao je također proširivati kuću i druge zgrade, pa da će ove godine i Anicu uda- 
vati... Milota od djevojčeta! U čitavoj župi da joj nema premice. 

- Anica! Anica! - promuca đak. - Ona djevojčica! Zar je ta već za udaju dorasla? To je ipak 
nemoguće! - razabiraše se Ivica. 


- Kako ne bi? Dragane moj, djevojčice rastu hitro. Žensko ti čeljade propupa i rascvate se 
preko noći - ali i godine lete: ta Anici je već na izmaku sedamnaesta godina. Dobra i mila 
je to djevojka! Kako često ulazi u našu kuću, i mati je tvoja voli poput vlastita djeteta! 
Vazda ona za te pita i da li ćeš skoro doći doma. A naša Martica, koja je također narasla, i 
naša Dorica prigrljuju je poput sestre! Uistinu čuditi se da je ovakva ružica propupala u 
"kanonikovu" hataru! Ni jedno od njegove djece nije joj slično, a kamoli ravno i jednako! 
Dok je tako muzikaš Jožica umovao i hvalio susjedovu Anicu pred svojim sinom, ovaj se 
zamisli i pogruži sam u sebe. A iz srca mu se prelijevalo neko turobno, ali slasno i ugod- 
no čuvstvo te se prelesno protakalo čitavim njegovim bićem i pronicalo mu sav mlade- 
nački život. Rado bi štogođ bio odvratiti ocu svome, no kao da ga sapinjaše u grlu kada 
god bi odlučio pokušati da primijeti nešto, da istisne koju riječcu o toj susjedovoj Anici. 
Oca i sina stignu putem i vlastelinska prazna kola, s kojih stari kočijaš, poškiljivši na đa- 
ka Ivicu, zaintači: 

- E, gospodičiću! Kako vam se zaprašiše čizmice i hlače; zašto se ne bi malo povezli? 


- Pa ajde, hoćemo zajedno! - doda bosonogi Jožica koji je svoje 'švakore" nosio prebačene 
preko leđa. 


- E, moj kume, vi podbrusiste već dobro svoje žive potplate pa vam niti ne bi dolikovalo 
da se vozite u takoj gospodskoj kočiji. Mladi gospodičiću, popnite se samo! Konji su jaki i 
hitri poput vila! Platit ćete koji grošić za duhan staromu Vidu, pa mirna Bosna! 

- Stanite da se oba povezemo! Hoćete li? Ja se bez oca neću valjda voziti. I recite koliko 
ćemo vam platiti? 


- A tako? No, pa se popnite oba na kola, pogodit ćemo se već putem. 


Otac i sin zasjedoše u mekane naslonjače, a kočijaš potjera konje da je sve zviždio zrak, a 
oni lete kano za okladu. 

Ovako prispješe u svoje brdine u prvom sumraku. 

Lijek štono ga donesoše iz grada, pak onaj kovčežić iz koga se crpilo za bolji zalogaj, red 
i čistoću, sve je to pomoglo bolesnici, majci Ivičinoj, te je ona u nekoliko tjedana opet oz- 
dravila. 

Nikuda nije Ivica izilazio iz očinskog doma; a susjed, mali "kanonik", koji je sada lagod- 
no živio i dangubio, pušeći i cmrkajući dan i noć svoju lulu, njušio je i obilazio često oko 
Jožičina plota da dokuči što pridržava tako dugo đaka Ivicu kod kuće. 


Bilo to jedne večeri nakon što je u dalekim crkvama odzvonilo pozdravljenje anđeosko; 
zažario se na istoku pun mjesec, pomaljajući sve više i više svoje lice. Napokon se uzdi- 
gao iza obronaka dalekih i sinjih gora, rastjerao prvi sumrak i rasvijetlio sva brda i dolo- 
ve, nanizane i nagomilane okolo bregova muzikaša Jožice i maloga "kanonika". 

Ivica se u sumraku spustio nizbrdo, prošao dolinom u šumicu vrludajući tuda po uskim 
puteljcima i baveći se svojim mislima, kojih nitko nije znao ni umio pogoditi. 

Tu ga zateče i mjesečeva rasvjeta. Iznenada opazi živo biće gdje se puteljkom, verući se 
između lisnatoga granja, primiče u susret. 

- Ženska je! - šapne sam u sebi, te i on popostane na putu. 

Djevojka dođe do njega, skromno mu se ugne i plaho šapne: - Dobar večer, susjede! 

- Dobar večer, djevojko! A čija si ti kad me zoveš susjedom? 

- Zar ne poznate već Anice? Ah, da, gdje je sada naše djetinjstvo, kadno se igrasmo i na- 
ganjasmo po našim brdima? A vi ste već i gospodin... pa sve zaboraviste. 

- O, Anice! - kliknu mladić, uhvativši je svojim bijelim i finim rukama za prstiće njezinih 
ruku. Ona mu se ne otimaše, već je krotka i zamišljena stajala, upirući nevino svoje crne 
oči u njegovo lice. Dugo mučahu oboje i slatko i ugodno im bijaše. 

- Nijesam ja, Anice, tebe zaboravio, nijesam! Pa ti si narasla, bože moj, od ono posljednji 
put kadno te zatekoh na paši na uskrsni petak prije nekoliko godina s mojim sestrama i 
manjim bratom. - I počne njezine ruke primicati do svojih grudi. Djevojka sada istom sta- 
de bojažljivo i dršćući svoje ruke pritezati k sebi, a lišca joj plamtijahu svetim ognjem iz- 
nenadne sreće i uzbuđenosti. 

- Velika si, velika, Anice moja! A što to još čujem da ćeš se jesenas već udavati! E-e-e! Ma- 
la moja, ne brzaj tako... bit će prerano! Ah! - uzdahne on. 

- Kako su bijele i nježne vaše ruke! Pustite, mogle bi se i ogrepsti na moje tvrde i žilave! 
Pustite... kasno je... Da pojurim kući... znate, strah me je... Pokojni dobri Medonić vazda 
je moje obraze glatkao i moju glavu milovao kada bi me gdjegod sastao ili bi došao u naš 
dom ili ja tamo u njih... A otkako je umro, čim se smrkne, uvijek je preda mnom... pa me 
je strah... 


- Stani, stani, Anice! Zajedno ćemo kući, ta susjedi smo! A ti mi ništa ne odgovaraš što te 
pitah... 


- Ne odgovaram? A što ste me pitali? 

- Vidiš je, malu prkošljivku, ko da se već ne sjeća! Jesenas ćeš se udati? A? Pa tko je taj 
momčić štono se vrze po tvojoj lijepoj glavici koje nije uzaman milovao pokojni Medo- 
nić? - I đak Ivica lagano i tajanstveno pogladi djevojčinu glavicu i obraziće... On je oćutio 
kako plamte i sijevaju... 


- Pustite! - otklanjaše ona mladićeve ruke... - Nitko se meni ne vrze po glavi! Nijedan 
momčić... ija vas ne razumijem... Laku noć! - otimaše se ona. 


- Pa ćemo zajedno! Ne budi, Anice, plaha poput srne... No, dakle se nećeš jesenas uda- 
vati? 


- A što vi to mene ispitivate tako? Vi ne smijete ni izgovoriti takve riječi kada učite za 
sveta čovjeka, za župnika! 


- A, a! Gle ti mudrice jedne, gle! Pa tko je takvo šta tebi rekao? 
- O tome govori čitavo selo. 


- Ej, nitko ne treba učiti baš ono o čemu čitavo selo govori. Čast svakome, a najveća žup- 
niku! Ali vidiš, mala, ja ti neću za župnika učiti! - zagrize đak Ivica donju usnicu, jer ga 
proburaziše uspomene nedavne prošlosti. - Bog zna za što ću se ja još izučiti! - pomisli on 
u sebi. - No, ne govorimo o tome! - uzmahnu mladić glavom - nego mi reci, Ančice, da ja 
dođem tebi u snuboke, bi li se ti htjela udati za mene, šta? 


Djevojka vrisnu bolno od toga pitanja, malo zatetura kano da će pasti, ali hitro se osvijes- 
ti, svom silom izmakne svoje ruke iz mladićevih i poleti šumskim puteljkom nizbrdo 
prema dolini iz koje se uspinjaše dalje stazica na brijeg maloga "kanonika" i do kuće i 
gospodarstva njegova. 

Ivica se u prvi tren zabezeknu, a onda poleti za djevojkom, sustigne je u dolini, te obuj- 
mivši je okolo vrata, privinu joj glavicu na svoje obraze... i sada istom oćuti pravo njezi- 
nu grozničavost, plamen njezinih obrazića, te brzi i silni kucaj djevojačkoga srdašca. 


- Ah, Ivice, ne bih nikad bila mislila da ste vi takvi... Pustite me, pustite! Jao, da tko vidi! 
Da nas tko zateče... Pustite!... Ja sam uvijek mislila da ste vi živi svetac... Pustite, ja ne ra- 
zumijem svega toga! Mene glava boli... Pustite! 

I mladić oćuti na svojim obrazima da ga poškropiše i ovlažiše vrele djevojačke suzice. 

- Vidiš, Ančice! O, ja sam tako sretan, tako mi je ugodno i lijepo... Vidiš, ja razumijem 
tvoje suzice štono ti netom provriješe iz tih krasnih crnih očiju. Ja razumijem taj silni ku- 
caj tvog srdašca, taj plamen lišca tvoga! Taj drhat, tu groznicu. Ovo ti je, mala moja, tvoj 
slatki i tajni odgovor na moje pitanje! Ovo ti je tvoj: da! Od danas znadem da nećeš ni 
usnuti, ni ustati, ni bogu se pomoliti, ni gledati lica svetaca i anđela u crkvi a da ne misliš 
na me! O, i ja na tebe vazda mislim, Ančice moja! - I mladić cjelunu u oba obraza uzbu- 
njenu, napola besvjesnu seljačku ljepoticu... Ona nije znala što se to zbiva s njom... Trgnu 
se iz zagrljaja i poleti uzbrdo k svome domu što su je nožice nosile. 

- Ah, šta li to biva sa mnom? Nije li sve to ludo? Čemu li to vodi? A ipak! Ipak! Ipak! Ka- 
no da mi se otvara neki novi rajski život! Ančice! Ančice! - šaptaše osamljeni mladić ve- 
rući se uzbrdo k svome seljačkome domu. 


Laura je glumila još nekoliko dana žalost i tugu u one starice gdje se bijaše sklonila za 
požara i uništenja Mecenova doma. Ali ovdje joj postajaše nekako tijesno i dosadno u te 
pobožne starice koja dan i noć moljaše za duše pokojnika i svih zločinaca ovoga svijeta 
koje bi - po mnjenju starice - kada bi god počinjali kakvo zlo djelo, nadvladao pakleni 
duh satana... Starica predlagaše našoj glumici da će se najprije utješiti ako slijedi njezine 
stope, pa se sasvim posveti bogu, te da s njom moli za duše pokojnika i svih onih zloči- 
načkih nesretnika koji počiniše koje zlo djelo na svijetu. Ali Lauri to ni izdaleka nije prija- 
lo, već ona napusti staricu, te se preseli na drugi kraj u predgrađe grada i tu bi se zatva- 
rala dan za danom u svome stanu da može nesmetano brojiti i računati sa svim onim 
imetkom i blagom što ga ugrabi i odvuče iz Mecenova doma. 

Jednoga dneva dospije i do posljednje vrećice, pa istresavši iz nje lijepu usebinu, nađe na 
dnu nekakav smotak pisama. Potegne ga hrlo, a i nekuda plaho iz vrećice i razmota... 
Bijahu to bilješke, Mecenovom rukom pisane, koju ona spozna u prvi tren. 


Stade ih razabirati, čitati i proučavati. Najednom počne blijedjeti, i hvataše je nesvjestica i 
glavobolja... Nemir, strah i užas - a katkada i suludost obuzimaše čitavo njezino biće. 
Tada bi ona drhtala po cijelom tijelu, hvatala rukama zrak kao da joj nestaje daha... Često 
bi nerazumljivo vikala i jecala. Onda opet po čitave sate buljila zamišljeno preda se, zani- 
jemivši i ukočivši se poput mramornoga kipa. 

A što otkrivahu ta pisma? Strahovitu tajnu koju je Laura umah shvaćala. Isprva bijaše to 
shvaćanje samo neka slutnja koja izdaleka dolijetaše prostorima njezine duše uz grmlja- 
vinu, šum, zvižduk i blijesak. A što se više približavaše, sve jače bjesnili gromovi, lomot, 
šum, zvižduk i urljava, kano da se nebesa izvrnuše na zemlju dok se ne surva i ne ras- 
tvori pred njezinim bistrim vidom sva istina u svojem užasu i grozoti. 


Što, dakle, kazivahu ta pisma? 


Prve stranice kratko i suhoparno razmatraju o postanku Mecenovu i prvim danima živo- 
ta njegova, što već znademo. Zatim se crta nekoliko pustolovina dosta živo i bujno. A iza 
toga osvane pustolovina sa "gizdavom vilom Doricom"... Neka duboka melankolija pro- 
nicava taj opis. "Ali toga ne znade nitko do mene i boga!" - počinjala je tajna ovim Mece- 
novim usklikom. "Kad bijaše svemu kraj i kad se uboga Dorica, nakažena i luda, skitaše 
po selima od praga do praga, ja sam bdio nad njom kao nad zjenicom svoga oka, brojeći 
dan za danom vrijeme koje napokon i dođe! Nađoh neku staru žensku prikazu te joj ot- 
krih što želim, i obilato sam je snabdio novcem. Nije trebalo njoj naširoko i daleko razla- 
gati moju tajnu: ona me umah razumje što hoću. Slijedila bi nesretnicu posvuda kano 
njezin dobar duh, a ja joj prišapnuh kad će nadoći čas. Ona ga je pratila na svome rovašu 
da je ne prevari pamet. Luđakinja s nekog ostana i nagona buljila spočetka u tu staricu, 
obučenu na gradsku, ne shvaćajući dakako čemu je ona prati i slijedi. Ali napokon privi- 
knu se i tome valjada uz onaj zaključak pomućenih moždana svih luđaka: tako hoće 
udes, i to možda treba da tako bude! Moja pomoćnica zakupi nekakvu samotnu, zapuš- 
tenu i napola porušenu seljačku kolibicu, u zabiti na granici moga spahiluka, pridesi ov- 
dje stan opskrbivši se svima potrebama, te kada je prilazilo vrijeme, odvuče ona nakaže- 
nu i suludu Doricu sa sobom. Nesretnici pozlilo, onesvijesti se, i tako ugleda svijet žen- 

sko biće koje luđakinja nije mogla ni vidjeti. I taj stvoreljak moje pustolovine i moga gri- 
jeha nije nikada znao tko mu je izvor i tko ga je rodio, kano što i nakazna i luda Dorica 
ne bijaše svjesna da je ikada ispod njezina srca ugledalo božji svijet živo ljudsko biće. 
Moja pomoćnica hitro se snađe s djetetom te ga uz veliki moj novac i druge dragocjene 
darove proda nekakvim gradskim ljudima, koji življahu kukavno i bez djece; no ipak 
djecu uvijek željahu i uzdisahu za njom, jer da će istom djeca donijeti božji blagoslov i 
sreću u brak. Ovim ljudima se svidje ponuda starice s tim tajanstvenim djetetom, a silan 
novac i veliki darovi što ih je sobom donosio taj sitni stvoreljak bijahu prvim blagoslo- 
vom i srećom što je iznenada naletjela u njihov ubogi dom..." Tu sada spominjaše i ime 
poočima i pomajke koji kupiše dijete, pokrstivši ga na svoje ime... "Ja sam i opet za takvu 
majstoriju obilato nagradio svoju pomagačicu staricu. I od toga doba dalje nijesam više 
nikada vidio starice, niti doznao za nju, kuda se metnula. Isto tako o svome djetetu, o 
njegovim paroditeljima nikada ne doznajem ni crne ni bijele: Oh, da mi jošte sudbina 
udijeli, da ikada u životu ugledam i pod stare dane privinem na očinske grudi onaj stvo- 
reljak, plod moje grube pustolovine i moga teškoga grijeha!" 

Tako svršavaše nadugo i široko pisani Mecenov dnevnik o zgodama, o kojima se već go- 
vori na drugim mjestima ove pripovijetke. 


Laura je čas bjesnila, bacivši daleko od sebe taj strašni smotak pisama; čas opet pala bi u 
duboku melankoliju, te se ne micaše sa svoga mjesta po više sati. Pa tada bi opet podigla 
ta kobna pisma, kano nekakve tajanstvene relikvije i gnjurila u njih, vičući na koncu po- 
put srde: - Nije istina, nije! To je samo obmana! To je samo težak i grozan san! Nijesu se 
moji roditelji tako zvali! Ali... jesu... jesu! Pa što tada? Ha-ha-ha! Luda li sam ti! Oh, kako 
me boli glava. Zar nema mnogo i mnogo ljudi koji jednaka imena nose? Zar ih nema 
mnogo i mnogo što si posvema naliče kano jaje jajetu!? Ta kakav li mi to zloduh prikriču- 
je na dnu savjesti moje: - Da, upravo su to imena paroditelja tvojih! Sve se slaže i sklada 
na vlas! Ti si, Lauro, nesretni i kobni plod Mecenove pustolovine i teškoga njegova grije- 
ha sa "gizdavom vilom" Doricom! On - Mecena - on ti je... - Uh! Uh! Odurno, strašno, pa- 
kleno... Takvo što može gukati u moja uha samo Lucifer!... Pa ja... Ja sam bila... Ja sam 
mu pospješila put u vječnost!... Svomu ocu... Ne, ne! To je pakleno prišaptavanje i prikri- 
čavanje na dnu savjesti moje! To je kleta, strašna, odurna i gnjusna obmana! To je san, 
grozan san ludosti moje! 

Ona se mučila i trnapila u svojoj izbi nekoliko dugih dana, sad ridajući i lelečući, sad 
opet bjesneći, ili pako sunovrativši se u duboku bol i razmišljanje, buljeći neprekidno u 
jedno mjesto. Napokon trgnu sobom, pograbi taj kobni svežanj pisama, te ga grozničava 
i drhtureći cijelim tijelom spali. 

- Ne muči me više, kleti zloduše! Nije istina što mi tako grozno baješ! Nije, ne!... Stani, 
pokazat ću ti da nije istina, izgori ti i ta pisma i svaki njihov redak i svaka njihova riječca 
i svako slovce za sve vjekove - amen! Izgori! Izgori! Izgori! Kako je izgorio i začetnik nji- 
hov i svaki trag njegov i svaka spomen njegova! Izgori! Izgori! Izgori!... A ja ću živjeti!... 
Da, živjet ću! Sve ovo bijaše ružan, dug i težak san! U svijet! U svijet! Za njim! O, ja ću ga 
naći. U svijet!... 

I djevojka pribra sav svoj nared i svoj imetak. Napusti stan i grad svoje sreće i nesreće 
svoje. Još samo jedna spasonosna, utješljiva misao gonila je u široki svijet: - Živjet ću, živ- 
jeti! A sve ostalo, sve dosad bijaše puki san!... 


176 


Ante Kovačić: LU registraturi 


Protjerani đak Ivica tumaraše dneve i dneve, večeri i večeri da gdjegod sretne Anicu, ali 
zaman mu trud i iščekivanje: kano da je iznikla u zemlju ili prhnula u oblake poput ptice. 
Djevojče nastojalo živo da mu samo ne dođe na oko. A kada bi se našla gdje samotnom, 
potekoše joj vrele suzice i molila se Žarko svome anđelu čuvaru da joj izbije iz duše i iz 
pameti ime đaka Ivice. - Ne, ne! Ja neću, pa neću misliti na tebe! - tiskala djevojka stisnu- 
tim pestima grudi. - Neću! Neću! - "Niti ćeš usnuti, niti ćeš ustati, ni bogu se pomoliti, ni 
svetaca i anđela gledati u crkvi, a da ne misliš na mene!" udaralo i treperilo joj srdašce, 
dozivajući joj na njezinu odluku ove njegove riječi. - Neću! Neću! Umini, napasti, umini! 
- pritisnu još jače djevojka obje ruke na svoje srce. - Ah, zaman sve, zaman! On je ipak 
sveđ i vazda pred mojim očima, u snu i na javi. Oh, bože, bože, smiluj se! - zajecala ko- 
načno srvana djevojka, boreći se sa svojim naporima i nastojanjima da istisne tu milu sli- 
ku iz pameti, iz duše i iz srca. - Ne da se, ne da! Bože dobri moj! 


U domu muzikaša Jožice nastadoše trpki i nesnosni dani. Mati je već davno napustila 
bolesnički krevet i privila se uz svagdanje ženske kućanske poslove. Nekuda bijaše turo- 
bna, a svaki čas bi krotko i blago, ali kradomice pogledala Ivicu i uzdahnula. 

- Aštoli mi uzdišete, majko? - prekinuo bi sin njezine snove i misli. 

- Ništa, ništa, Ivice! Jošte sam ti slaba pa se sjetim svoje bolesti i kako je sve to bilo; a on- 
da mi se tako nehotice i iznenada vine uzdah iz grudi. Sta ćeš, ženska sam glava, pa si ne 
mogu pomoći. 

Ali sin je dobro razumio i ćutio uzdah svoje majke, priproste seljakinje. 


Muzikaš Jožica najednom se smrknuo, ugibajući se pogledima svoga sina i razgovoru s 
njime. Uvijek je radio i radio. A gdje bi sam slučaj nametao zgodu da izmijeni koju riječ s 
Ivicom, evo već on hvata novi posao te osorno viče na ženu i ostalu djecu: - Posla se tre- 
ba pograbiti, posla, hoćemo li da imamo u kući koricu suha hljeba i zrnce soli! Čovjek 
nije ptica da živi samo od božjega dara i blagoslova, te od tuđe sjetve i žetve! Uzdaj se u 
se i u svoje kljuse. A bog veli: Pomozi si sam, pomoći ću ti i jal... Ne dao bog da se u iko- 
me od nas obnovi krv našega pradjeda, koji se posred zime razvaganio na peći, te ondje 
uživao što drugi priradiše. Ako nije priteklo, a on bi volio gladovati negoli se latiti posla. 
U proljeću, ljeti i jeseni razvalio bi se na klupu ili u debeo hlad, pa tamo zijevao i zube 
trijebio. - "Toliko će već kuća smoći da se i ja još ove godine prehranim: ta ionako će sko- 
ro doći vrag po svoje!" - bijaše njegovo geslo. No živio je najdulje u čitavom našem kolje- 
nu, te nam pribavio porugljiv nadimak "zgubidana" - nikada ga, bog dao, ne bilo! 

Ovako muzikaš Jožica dan na dan prodikuje, a đak Ivica živo osjeća taj nišan, pa bi se 
uhvatio ovoga i onoga posla; no tu umah priteče otac: - A, pusti, dragane moj, nije to za 
tvoje fine i bijele ruke! Odvadio si se ti takvim poslovima već davno! Tko se rodi za knji- 
gu i gospodina, neka ne mijenja svaki dan opaklije! Za to može biti manji brat Mato, ali ti 
ne, dragane moj! 

I brat Mato pa i sestre Martica i Dorica ugibahu se Ivici, pogledavajući ga ispod oka kano 
da je tuđinac i kano da mu ne patri mjesto među njima. 


Jednom dapače, kada je prolazio od kuće nizbrdo, čuo je gdje nekakav pastirski deran 
viče svojim drugovima: 

- E, e! Gledajte eno protjeranoga i profućkanoga đaka Ivicu zgubidana! Gospodin bez 
gospodstva! 

To bijaše najmlađi sin maloga "kanonika", a takve riječi o Ivici upamtio je od svoga oca... 


- A ima ih više takvih koji ostave svoj seljački tvrdi krušac i kiselu čorbu, pa kad se pro- 
tepu po svijetu, onda se opet rado vraćaju u domaći prnjavor kano izgubljeni sinovi, ka- 

ko čita naš gospodin župnik iz evanđelja! - nadoveže drugi pastir koji je također sada na 
paši prodavao tuđi razgovor i tuđe umovanje. 


Ovo se porazno kosnu đaka Ivice, te ga ujede za živo srce poput zmije, i on tvrdo odluči 
povratiti se opet u grad. 


- Oče, hoćete li me sprovesti, ja se u ponedjeljak vraćam natrag u škole! 

Muzikaš Jožica malo se smuti i zamisli. Napokon istisne dosta gorko: 

- U škole se vraćaš? A u čije škole i kamo? Od čega ćeš živjeti u gradu? 

- Naći ću ja mjesto, ne brinite se za to! Samo održite svoju riječ kako mi obećaste, ne ras- 
tužite majke i ne recite ništa o onome što se zbilo u Mecenovu dvoru. 


- Da ne rečem? - opet se smete Jožica, pogrebavši prstima glavu. - Kako da ja to zatajim 
svojoj drugarici, a tvojoj majci? Ja sam joj već sve rekao čim je ozdravila. 

- Eh, bilo kako mu drago - zažari se Ivica do ušiju - ja polazim natrag i ja ću naći mjesto! 
Otac stade nepouzdano kimati glavom na takav Ivičin naum. - Oh, dijete moje, sine moj! 
Teško li je to s tobom! Zlo, zlo! 


- Uvjeravam vas, oče, da ću se protući kano i ostali đaci prosjaci! U nedjelju ću se jošte 
pomoliti u našoj župnoj crkvi bogu i zagovoriti se blaženoj majci božjoj, a onda polazim, 
kako rekoh, u ponedjeljak - turobno obori glavu đak Ivica. 

- I bolje je tako! - sažme ramenima nakon kratka promišljanja muzikaš Jožica, pljunuvši 
preda se. - Ne dao ti bog čuti svega onoga što se melje i mijesi u našem selu pa i tamo 
okolo župne crkve o tebi. Znam ja dobro čije je opet to maslo. Ali što ćemo, on je, čini mi 
se, uvijek istinu govorio. A sada kano da joj je baš pronašao pravi trag: pa je zato naša 
šutnja zlo! 

I svi opet oživješe u muzikaševu domu s ove odluke đaka Ivice. 


Pa je tako nadošla sveta nedjelja. Ivica sam samcat iđaše toga dneva na službu božju iz 
Jožičina doma. Rano se on otputio do župne crkve, kad se tek mladići, djevojke i djeca 
počnu priređivati i oblačiti, koji inače prvi podranjuju u crkvu... I kada se već pokaza bli- 
zu crkve, stadoše se otvarati prozori na kućama stanara okolo crkve, dapače neki izletje- 
še i na kućni prag, kano krojačica i krčmarica Trepetljika, da vide protjeranoga đaka Ivi- 
cu. Vrijedna majstorica još uvijek uzdisaše zašto nijesu gospoda odlučila njezina Eduar- 
da otpremiti u visoke škole. A sada, kad je zagrmio svijet da su đaka Ivicu protjerali iz 
škola, podbočila se ona objema rukama u svoje visoke i oble butove: - Ha, rekla sam ja! 
Znala sam ja! Otkuda ga izvadiše, tamo im se i povraća. Neka im sada bude na čast i di- 
ku, pomračilo im čelo i pao im mraz na obraz, bog dao! Ej, drugačiji bi delija bio moj 
Eduard, siromah! Sve bi to drugačije bilo da ne bijaše onoga župnika i onoga zvekana 
školnika koji napokon zabodoše papcima u ledinu i otprhnuše iz naše župe netragom da 
im ne znaš ni haka ni glasa! Eh, da mi ih je znati, ala bih im gromko ovaj čas prikričala: 
Evo vam dobroga vašega đaka Ivice! Gledajte ga dobro sada, toga protjeranoga mužeka 
iz velikih škola! 


Ivica je znao što znače ti pogledi, to podsmjehivanje i zlobno ciktanje. I on se hrlije požu- 
ri u božji hram, a noge mu podrhtavahu i činilo mu se kano da hoda po samom trnju i 
svakim korakom da mu se glogovnjak zabada u živu nogu. A lica mu je oblio žar, kano 
da oni nesretni pogledi opake svjetine siplju na njega živu žeravicu. 

U crkvi još nigdje ne bijaše ni žive duše. On pohrli u klecalo, baci se na koljena, sklopi 
ruke na molitvu, te se stade toplo, skromno i ćutljivo moliti bogu. Dugo i dugo trajaše ta 
molitva... Već zazvoniše sva zvona, pozivajući posljednji put narod u crkvu. Već se na- 
punjavaše hram božji i zaokupi njegove praznine onaj svečani i osobiti šum i šuštanje 

odijela i kretnje ljudi što se može čuti i osjetiti samo na takvim svetim mjestima... Već je 
crkovnjak upalio stotinu svijeća na velikom žrtveniku i lica kršćana obasjalo ono skladno 
i bajno svjetlo tih plamenova, da ti se uistinu priviđa da se iz toga svjetla odsijeva i odra- 
zuje blagoslov, dobrota i ljubav božja... Već je i od posvetionice zazvonilo zvonce, javlja- 
jući da svećenik stupa pred žrtvenik, i već zamrmoriše prvi glasovi orgulja s kora - ali 
sve to nije prenulo ni probudilo đaka Ivice s visine i poleta njegovih misli, iz dubljine 
njegove vruće molitve i svečanoga zavjeta blaženoj majci Mariji i bogorodici. 

Zaman je zajedljiva i rastresena svjetina - kojoj je više stalo do te novosti danas u crkvi 
negoli do molitava i do obračuna sa svojom vlastitom savjesti i dušom - buljila u protje- 
ranoga đaka. Zaman se čestita krojačica Trepetljika u velikom šarenom rupcu i s tri duge 
krunice šulja upravo pod nos njemu, strijeljajući svaki čas kivnim i porugljivim pogledi- 
ma mladića te mjereći ga od glave do pete, a onda izvraćajući himbene oči i bijući se fari- 
zejski u grešna prsa: sve to nije ganulo ni maknulo đaka Ivice. 

I misnik pjevaše glasno i školnik s kora nadvikivaše se uz romor orgulja s jasnim i zvon- 
kim grlom svećenikovim. A Ivica još uvijek kleči nepomično oborene glave, zagnjuren u 
molitvu i misli svoje. I kada se glasno pjevaše evanđelje i kada sav puk ustajaše na noge, 
još i tada kleči mladić poput mramorna kipa... Trepetljika počela se gnjeviti na takvu po- 
božnost. A kada Ivica nije ustao pri pjevanju evanđelja, Trepetljika glasno prokašlja, og- 
leda se po tri puta naokolo, naškubivši brbljava usta na sažalni smiješak, a onda pljune 
na stranu prema Ivici, sklopi ruke i promrmlja: - Vidi se da je protjeran đak kad ne ustaje 
gdje sav kršćanski svijet skače na noge da samo bolje čuje božje slovo svetoga evanđelja - 
ah, čast i hvala svetomu Luki apoštolu! - uzdahnu konačno Trepetljika, klecnuvši na po- 
klon i udarivši se šakom u prsa... Ej, da nije u crkvi, kako bi sada mlatila i šibala njezina 
plemenita jezičina!... 

I kada je sav puk pao na koljena, i kada je u čas podizanja svetoga tijela ciliknulo zvonce 
pred žrtvenikom, istom tada prene se đak Ivica te s povišena klecala pogleda božjim hra- 
mom - i tu zadrhta kano prut na vodi - i zarumeni se... Njegove oči sukobiše se s čistim, 
nevinim i nekuda turobnim pogledom djevojke Ančice. Sada je prvi put ugleda nakon 
onoga susreta u šumici. Djevojčica časkom problijedi, a zatim hitro planu joj lišca živim 
plamenom: kano da je značilo to bljedilo tjeskoban mir i kratkotrajnu tišinu prije navale 
oluje. Ona tisnu zažarenu glavicu među ostale djevojke te se nije osmjelila više za cijele 
mise svratiti očiju na susjeda Ivicu... 


Zaman nastojaše Ivica tokom daljnje mise da opet ugleda njezino lišce; zaman napinjaše 
svoje oči na svršetku mise, kad svjetina izlazi iz crkve; zaman je poletio hrlim korakom 
napolje: ona je izniknula nevidom i netragom, kano da su je odnijele vile. Snužden i tro- 
nut, đak Ivica nakon takve nedaće spješio je oborene glave kano i prije k svome domu. 
Sada ga ne pekoše tako ljudski pogledi; sada ga ne uzrujavaše više zlobno i porugljivo 
šaputanje i kojekakvih nepozvanika kojih se njegov udes, pa bio kakav mu drago, nije ni 
najmanje ticao... On bijaše poslije svoje molitve, zavjeta i službe božje utješen... Dapače 
nešto lagodno, nešto ugodno i spokojno nadahnjivalo njegovu dušu i savjest. - Nado, 
slatka moja nado, ja se uzdam u tebe - oh, ta seoska djevojčica... pst... mir... svemu je kraj! 
A sutra na put! Na put! - šaptaše samome sebi Ivica. 


Povrativši se u dom, nađe u prostranoj seljačkoj sobi svoju svojtu na okupu oko velikoga 
staroga stola... Brat i sestre tajanstveno su šutjeli i držali se tako, kano da im s obraza i 

očiju proviruje neka čudnovata, iznenadna tajna... Muzikaš Jožica izvlači iz svoje lulice 
dugačke i tmaste dimove, a oko nosa kano da mu okružuje zagonetan osmijeh... Gospo- 
darica i majka Ivičina botka nasitno iglicom i potajice svraća poglede na mladića koji stu- 
pivši u dom uzdahne skromno i ponizno: - Blagoslov vam božji i dio današnje svete mi- 
se! 


- Bog, sinko, i hvala ti! - reče otac odlažući lulu iz usta. - A ti si nam danas baš podranio, 
prvi na svetu misu i prvi iz crkve u dom! Ej, pa ovdje te čeka nešto novo... nenadani 
stranac... Bi li pogodio tko je, hej? 


Ivica zaokruži očima po čitavoj kući, ali ne opazi nigdje ništa sumnjivo. 
- Stranac? Hm. A kud se skriva? Ja barem nosim zdrave oči, ali ga nigdje ne primjećujem! 
Ako je ovdje, bio gdje mu drago, udijelio mu bog zdravlje i veselje i dobro nam došao! 


Majka se osmjehnu napola žalostivim, napola radosnim podsmijehom, a Jožica opet uva- 
li lulu u usta: 


- Ele, ako ti je stalo da skoro vidiš i upoznaš stranca, a ti ga lijepo traži u našemu domu! 


- Ivica! Ivica! Ajde sa mnom, ja ću ti ga umah pokazati! - ponudi se najmlađa sestrica, 
hvatajući đaka za rukave da će ga voditi. 


- Pst! Miruj, mala! Sta ti još znaš i razumiješ? Neka on traži... i naći će! 
Ivica se opet nagledavaše i amo i tamo, ali njegovo oko ne maze da pogodi toga zagone- 


tnoga stranca... U prvi tren pomisli ne bi li možda bio po njega došao gospodin kumor- 
dinar da ga opet natrag odvede u Mecenov dom... 


- Tamo! Tamo! - pokaza mu prstom najmlađa sestrica Dorica prema seljačkoj sobici pre- 
ko hodnika u kojoj noćivaše Ivica. 


- Vidiš li ti ovu najmanju cendricu! - nasmjehnu se otac. - Kako se ona brine gdje je nitko 
ne pita. 

Đak Ivica ipak posluša malu, te pohrli preko hodnika u svoju sobicu, hitro je proleti oči- 
ma i za vratima ugleda... 


On se osupnu, zažari i zadrhta. 


- Ah, Laura! Laura!... Šta je to?... Što li znači taj iznenadni dolazak u naš seljački prnja- 
vor? U ove samotne brdine? 


- Do vidova, Ivice! Do vidova! - kliknuh ti na rastanku. Ti nijesi vjerovao, a evo, ja odr- 
žah riječ! - ciknu Laura veselo i obijesno, a tamno rumenilo oblilo joj blijede i ponešto 
upale obraziće. 


- Ej, velikih, strašnih i užasnih novosti nosim, mili moj - nastavi ona - ali ne smije sve to 
tako iznenadno banuti i zateći te. Kasnije, kasnije ćeš doznati! - zažubori strastveno Lau- 
ra, zakrenu vratima, ovinu hitro svoje ruke u rukavicama oko mladićeva vrata i pritegnu 
ga strastveno i požudno na svoje grudi... On bijaše sav smeten i nije se mogao nagledati 
te ljepote i dražesti u crnini, a stidio se pred svojadi i pred roditeljima. 


- A što ćeš, zaboga, ti u ovom jadolikom seljačkom domu, mila moja? - izlanu zabrinuto i 
turobno mladić. - Ovdje ti je u nas sirotinja i golotinja. Ja se upravo spremam da otputu- 
jem natrag u grad te da nastavim svoje nauke, bilo kako mu drago... Prebijat ću se i po- 
tucati od nemila do nedraga, samo da dovršim nauke. 


Laura mu zatisne ručicama usta. 


- Ne tako ozbiljno, srdašce moje, ne! Nije sve tako tamno i crno, kako to ti sebi utvaraš i 
sanjaš! A u ovom vašem seljačkom domu tako je lijepo i prijatno! Ah, vjeruj mi, Ivice, ni- 
kada još u životu ne oćutjeh tolikoga milja kao danas kad se uspeh na ovo vaše brdo! No, 

ajde sada! Krenimo onamo među tvoje. Oj, kako su to dobri i plemeniti ljudi, bože moj! - 
uzdahnu Laura i povuče smjelo Ivicu za sobom... 


Muzikaš Jožica, Ivičin brat i sestre, pa njihova majka ne mogahu se siti nagledati te žen- 
ske ljepote. Nikada još u životu ne vidješe njihove oči takva savršenstva ženskoga struka 
i krasote; pa takva lica, pa takvih očiju!... 


Đak Ivica zaboravio na svoj povratak u grad i u škole. Kolibica muzikaša Jožice oživjela i 
pretvorila se u samu radost, veselje i uživanje. 


Ivica je dakako saznao za žalosnu kob i svršetak Mecene, ali samo ono što je znao i pri- 
povijedao gospodin kumordinar, a sve drugo ostalo mu tajnom. I čitav Jožičin dom doz- 
nao je to isto. A ta povijest proletjela hitro i u nekoliko dana čitavim selom i okolišnim 
brdinama. 


Samo mali "kanonik" nije dirao u to, nego bi vazda ponavljao: - Protjerani đak ostaje pro- 
tjerani đak, pa baš da se sve izvrnulo tamo u gospodskome domu u gradu kako oni baju 
i maljaju... Ali škole se ipak nijesu izvrnule!... A mladi zgubidan kuje brunde i prodaje 
zijake u našim brdinama! Da, kuje brunde! Ej, ej! - Žmiruca lukavo i sitno "kanonik" - bit 
će tu i drugih zapleta i zamota; no tko će na sve doći? Tko bi znao što radi ovdje u našem 
prnjavoru taj ženski gospodski stvor koji kano da je doletio s neba ovamo u našu bijedu i 
prostotu!... - umuje i snuje mali "kanonik", a drugi u selu nadovezuju opet svoje prim- 
jedbe. Ali nitko ne bi dirao u Lauru. Njezina još neviđena ljepota, njezino kreposno i 
skromno držanje sve je očaravalo i iznenađivalo. Pa se nadaleko među pukom pronio 
glas o ljepoti i milini toga dražesnoga i divnoga ženskoga bića. Obližnja gospoda, gos- 
pođe i vlasteoske porodice radoznalo tražiše zgodu da ugledaju tu djevojku o kojoj puk 
priča kano o kakvoj istočnoj kraljici: udivljeno, sveto te s nabožnim počitanjem i pošto- 
vanjem. No rijetko kome radoznalom nadala se zgoda da barem za trenutak ugleda taj 
čudnovati i vanredni pojav štono obasjava poput dragoga bisera pustu kolibicu muzika- 
ša Jožice. Samo dobri i zamamni glasovi kolahu naokolo o krasotici Lauri, a zastruji dos- 
kora i taj čarobni zvuk da je ona najbliža rođakinja pokojnomu ilustrišimušu i da je baš- 
tinila silan i nedogledan imetak iza njega! - Oj, sretna li protjeranog đaka Ivice! Oj, bla- 
žena i čitavog muzikaškog doma zgubidana Jožice! - stadoše neki uzdisati, a među njima 
i ista krčmarica i krojačica Trepetljika. Muzikaš Jožica pako zadovoljno i spokojno na 
svom brdu dimi iz lule. Nekako teško sve to shvaća i razumije, već samo kadšto uzdahne 
i mahne desnicom: - Tako je suđeno! Tako je valjda htio i odlučio bog! 

Nije dugo potrajalo vrijeme, pa je iz siromašnog Jožičina doma stala odsijevati u svijet 
neka otajstvena zvijezda sreće, koja pokazivaše da je u potleušici zavladalo novo doba i 
božji blagoslov. 


Na Jožičino brdo stali vući teška teretna kola, nakrcana crvenim opekama i tvrdim ka- 
menjem. Na drugima dovlačili drvo, na trećima daske, pijesak i drugo. Težaci i zidari 
napunili Jožičinu kućicu i dvorište. Pjevalo se tu, vikalo, zapovijedalo, klelo... A iz zemlje 
niknu zidovi, pa onda čitave stijene, a nije minulo ni mjesec dana, pa je izdrpanu potle- 
ušicu muzikaša Jožice natkrilila lijepa zidanica, uređena na gospodsku s visokim dim- 
njakom i velikim sjajnim prozorima. Sve to bijaše olašteno, fino, skladno i ponosno. Ku- 
da pogledaš: oči ti zabliješte - i svuda ljepota od zgrade, neviđena dotle u tim krajevima. 

Šta je prema "novoj kapelici" - kako je nazivlju okolišni seljaci, stežući čudom ramena - 
župni dvor, stara, ogromna drvenjara, sitnih, nebrojenih i zamrljanih prozorčića na sve 
četiri strane? Šta je prema "kapelici" onaj vojnički hambar, neskladna već oguljena i izli- 
zana zidanica gavana Medonića, a sada trgovca "kanonikova" Mihe? Na njoj već nijesi 
mogao razabirati problijedjela napisa, koji se sterao na jednom i drugom kraju krova te je 
nekada kazivao ljudima koje je godine sagrađen Medonićev dom. A kolibica muzikaša 

Jožice činila se prema "kapelici" kano stara, otrcana baka uz gizdavu i jogunastu kraso- 
ticu! 

A kada istom oprezno i polagano stali voziti kojekakvo pokućstvo, štono ga seljaci ni 
protumačiti ne mogahu... naslonjače velike i male, jedne šarene, druge crne, treće sjajne 
poput skrleta... stolce i stolčiće... svakakve urijehe... a sve to u obilju nakrcano na kolima, 
kao što bijaše prije cigla, kamen, drvo itd., kadno počeše graditi "kapelicu"... 

- Ta toga će biti više negoli u crkvi majke božje bistričke, oprosti nam bože! - haknu og- 
romna seljačka ljudeskara, najnoviji općinski prisežnik, te razvali u čudu oči i usta, posu- 
ta s nekoliko rijetkih, debelih i oštrih bijelih dlaka. - Šta ti, mali, podvijaš tu ruke oko pr- 
siju, kao kmet kad ga špan bije po leđima? - obazre se ljudeskara na "kanonika". 


- E, čudim se i zijam kano i ti! Svega imade na tom širokom svijetu. Svega, svega što mi 
još ni vidjeli nijesmo! Eto, česa li danas ne dovuku đaci siromaci iz velikog grada! Ovako 
se sada svršavaju te visoke škole! Nekada ih obuklo u mantije pa od njih postajali fratri i 
kapelani; drugi odoše u sudnice i fiškalije; treći u škribane i druga mazala hartije! A sa- 
da: evo, naš mladi zgubidan dovukao curu, a ona će prnjavor muzikaša Jožice pretvoriti 
u raj na zemlji! - mudruje mali "kanonik", gutajući zavidan i zloban navrle sline. 


- Vidiš ga kako on to suče i namata! - rastvori ljudeskara opet usta na polusmijeh. 


- Jednako nekako dijeli sudbina na ovim vašim brdinama! Nuto, i tvoja kuća nadula se i 
omastila otkako je tvoj Miha zasjeo na stolac gavana Medonića. Boga mi, prije se ne og- 
ledavahu iz tvoga dvorišta onakvi rogači... a danas i po dva para! Pa kakvih li istom! Pri- 
je bi lako metlom zatukao golu i kukavnu bušicu što je brstila drač i glogovo grmlje nao- 
kolo tvoga doma. A sada? Po tri kravetine muzare sa silnim vimenima njišu se i važu 
tamo u šljivaru, duvajući i pušući od ljute težine da se sve granje lomi... 

- No, ako i jest tako, kume moj, ali su opet ono drugi računi! Nije to baš onako iznenada i 
na laku ruku palo iz oblaka kako u zgubidana Jožice... He, he! Moj dragi, kako se moj 
Miha teško i mučno tukao po svijetu, i u Talijanskoj i u Furlandiji, i po Tirolu i po Ma- 
džarskoj! Mogao je i propasti; moglo ga i netragom nestati. Ali dječak pamet preda se i 
dušu u se. Sabiri on mudro, šutljivo i obzirno pa skoro dostiže i gavana Medonića, dao 
mu bog duši lako i dobro na onome svijetu! I samo stoga zavoli Justa Mihu, a Medonić 
pametna glava, poznavajući dobro moga Mihu i njegove vrline, smjesta blagoslovi mla- 
dence, računajući da će najbolje biti da se njegov i Mihin imetak združe pod jednom ka- 
pom i da nema brige kako će sve to valjanomu majstoru doći u ruke... Da ne bijaše moj 
Miha takav momak od oka, nikada lje ne zasjede u Medonićev dom! A bilo je i kod toga, 
duše mi, borbe i okršaja! Margarita silom i milom htjela slugana Stipu priženiti k Justi u 
Medonićev dom, a slugana pravo i zdravo udati za sebe i za svoju bradu... No, mi joj po- 
kvarismo račune. A ovdje, na! Došao študent, pokoran i pobožan kano duvna. Prevraća 
on oči i sklapa ruke na molitvu, čim se pročuje zvono sa daleka crkvena tornja. A kada ti 
polazi mimo raspela, to puza po golim koljenima i bije se u grudi da sve odjekuje... Mi 
šaputamo i mrmorimo: E, bori se u njemu i bog i satana, i pakao i nebo! Valja mu poći u 
sedmu školu, a oni ga raspinju i vuku, jedni nadesno, drugi nalijevo! Tko li će nadjačati? 
Tko li će pobijediti? Smiluj mu se, bože! Oj, nadvladalo nebo i bog! Lucifer neka se str- 
moglavi onamo kuda ga već jednom surva arhanđeo Gabrijel!... Dao bog da ga zapope i 
odvuku u sedmu crnu školu!... Tako ti uzdiše i moli se višnjemu naše selo. A u zgubida- 
na Jožice svi se natmuriše i poozbiljiše. Muzikaš se drži kano da si mu razlupao bajs, uk- 
rao lulu s kamišem i odvukao jedinu kravicu iz kuće... Njegova žena cmizdri se kano ka- 
sno jesensko jutro, pa se uzdišući vuče oko plotova poput mutne proljetne magle. Isti oni 
manji muzikašići objesili nosove kano da im pure oteše tuste zalogaje. Ta valjada ne 
promišljaju i oni: hoće li, neće li u sedmu, crnu školu? Zašumio i zazviždio sada odne- 

kuda vjetar da je mladog zgubidana istjeralo i pognalo iz škola. Da nije više ni mužek, ni 
gospodin, nego da će biti poput svih protjeranih đaka fakin i potepuh ili kakvo spletkar- 
sko mazalo na selu. Nagađamo mi i ovamo i onamo, ali ne pogađamo baš ništa! Kad na- 
jednom zasjala cura u našem prnjavoru kano da je u crnoj tmuši iznenada planuo krijes. 
A u muzikaša oživio i rasvijetlio se čitav dom... Cura da je dovukla pune bisage blaga te 
zlata i srebra! Ne uzdišu ti oni više! Ne promišljaju, ne tuguju, ne cendraju i ne pile no- 
sovima u zemlju! Zgubidanu đaku zarumenjeli se blijedi i boležljivi obrazi kano da si u 
svaku ličnu jagodicu zabo po jabuku crveniku. Fuć crna i sedma škola... i grabancijaške 
tajne i vragolije! Muzikaš Jožica sve puši i puši na debelo, izvlačeći dimove i na nozdrve i 
na usta, dapače puši mu se i iz očiju... Pa se osmjehuje i veselo namiguje kano da mu sta- 
ri, potrti bajs sam od sebe igra u trbuhu. Nos je visoko digao kano da broji zvijezde, pa 
obukao nove čizme korduvanske i prisukao čisto poroljane gaće do koljena, kano da po- 
lazi na proštenje ili da je svaki dan svetak! A njegova baba capka i poskakuje žustro po 
dvorištu i po svom brdu, kano da si čuturu podnožio racinim opnicama. A oni manji 
zgubidančići sve ti drsko i ludo gleđu u oči, te kano da izazivlju: - Dede, kume; dede, 
susjede, pokaži i ti sada svoju kabanicu! - Tako je danas ovdje! A onda se napinji i trnapi 
da pravo dokučiš i shvatiš sve to u našem prnjavoru!... Moj Miha je opet negdje u dale- 
kom svijetu, vele ća u Rumunjskoj ili Vlaškoj... kako li? Eh, nikada se ni on neće zasititi 
konjske trgovine i Cigana te prestati natjeravati bedevije po širokom svijetu! Oh, kad on 
dođe doma, kako li će negdje zinuti na ovaj iznenadni preobražaj u našem susjedstvu! 
Tako ti je, moj gorostase. 

- E-e! Pa blago si ga njima, što ću im ja? Mi ih ne možemo prisiliti da svoju sreću podijele 
s nama udvoje. Napokon, do vraga i crna i sedma škola, i grabancijaške coprije i vragoli- 
je, kada ti se ovakva cura objesi oko vrata s punim bisagama i blaga i zlata i srebra!... 
Neka, neka samo takve zlatokrile ptice sa srebrnim kljunovima dolutaju u naše krajeve: 
neće lje ni nama krivo biti, padne li koje zlatno perce iz njihovih krila ili srebrno zrnce iz 
njezina kljunića! Pa što će se i čuditi tvoj previjani Miha! Neće ni on valjda čitav svijet 
zgrnuti u svoju torbu i u svoju željeznu škrinju? Na, kakav li ti je gavan, a on još ipak va- 
zda kumuje, plete i prede s ciganskom svojtom po širokom svijetu! - zijevaše gorostas 
prisežnik tako silno da se čitava vulkanička propuklina ukazala iz njegova grla i takav 
dah sunuo iz te uvale u "kanonikov" nos da je stao kihati u sav glas: - Ele, ti si, međede, 
danas izjeo valjada puna kola luka i koš sira! 


- Neka sam! Kako sam, da sam! - otpravljaše se prisežnik dalje. A mali "kanonik" žmirnu 
za njim i doviknu: - Pa kuda se već odnjihavaš, a da ni "zdravo" ne nazoveš? 


- Isplatilo bi se baš s tobom još dalje ćeretati i nadmudrivati se! A kuda će onda moja slu- 
žba? Sabiri, sabiri! Mijesi i zavezuj, dok se opet sastanemo! - I prisežnik odvalja se niz- 
brdo. 


I kada poredaše u "novoj kapelici" blistave ormare od orahovine, baršunaste naslonjače i 
kojekakve stolčiće, divne postelje; a na prozore, koji bijahu za Jožičino oko ogromni kano 
oni u crkvi ili vrata na njegovoj kolibici, kada natakoše svilene zastore; po podovima 
prostriješe sag do saga, a ormariće i stoliće načičkaše kojekakvim posuđem i drugim 
stvarima kojima muzikaš ne dokučuje ni podrijetla ni imena - tada bi zgubidan Jožica 
smjerno povukao lulu iz usta te je utaknuo u saru od čizme na desnoj nozi, raskrio se, te 
pobožno i bojažljivo stupio u novu kapelicu. 

- Ah, bože dragi, svega imade tu, samo nema blagoslovljene i svete vodice da se čovjek 
prekrsti i orosi čelo. Pa kako mogu živi stvorovi stanovati u tom raju? To je prava greho- 
ta. Ni pljuniti ne smiješ ovdje, ni zamazanom nogom koračiti unutra. Aj, aj! - kimaše on 
nepouzdano, češljajući se prstima iza šije. - Da je na moju, drugačije bih ja odredio, kad je 

već takva crkvica na mojem brijegu podignuta, kano da je anđeli preko noći doniješe 
ovamo. 


- Pa kako bi vi to, stari, odredili da je na vaše? - upita ga s osmijehom Laura s naslonjača 
od modra baršuna, urešena naokolo zlatnim resicama. 


- Kako bih ja odredio? Hm... Pop neka blagoslovi, a biskup neka dopusti da se ovdje 
svake nedjelje i blagdana služi sveta misa, pa ništa drugo! Da, ipak još nešto! Poslije sva- 
ke svete mise neka bi ljudi ogledavali sve te stvari, da vide kako će im nekada biti u raju. 
Ne bih im ja dao ni gledati badava... Hoće li se oni diviti i zjati u taj sjaj i čar, neka svaki 
donese za to štogod na oltar: povjesmo, dva-tri jaja, kakav butić, vaganicu kukuruze, 
mjericu pšenice, zdjelu ječmena brašna, leće, proje i što mu već smaže dom. Ej, kako bi to 
lijepo i unosno bilo! Donosilo bi se to, moji ljudi, kao na žrtvenik svetoga Antuna Padu- 
anskoga! Znamo mi kakve su samo u tome naše radoznale žene i djevojke. Kad ti dođe 
na sajam kakav tuđi lončar, a ona će za šarenu zemljanu zdjelu ili lonac nasuti pšenice, 
kukuruzna brašna, žuta ko pražetina, graha, raži, ta što namiče kuća zrnata i meljnata! 
Pa crijep dotura u kuću i za koji dan ti se oklizne gdje sa stola ili škrinje, tresne i raspe se 
na sitne komadiće. Eto ti ga onda na! A kada kramari donesu crvenih, zelenih i modrih 
vrpca, pa onda dopasnica i marama, privezača i ogrlica: pobrat će one gdje god mogu i 
sve što dođe pod ruku, a canjkar spravljaj i zamataj, vesela ti majka! Svaku sitnicu iz svo- 
ga krljavoga koša prodao za stostruko veću vrijednost negoli je prava cijena tvojim vrp- 
cama, privezačima i ogrlicama! Takav je već naš svijet! Pa čemu onda da ovo ovdje ba- 
dava sijeva i lašti se, pa da svatko može badava zjati i diviti se, gvireći na ove velike pro- 
zore unutra - završi muzikaš Jožica, samo mu je jošte manjkao susjed mali "kanonik" da 
koju zgodnu nadoveže i produlji na njegovo mudrovanje. 


- Ha! Čuj, Ivice, čujde! Pretvorimo naš stan u crkvicu da se u njoj služi svake nedjelje i 
blagdana sveta misa! A onda otvorimo sve, a ljudi neka siplju pšenicu, brašno, jaja, je- 
čam, proju... hoće li se nagledati božjega raja na zemlji... Ele, i crkva i panorama!.. Živio 
naš stari tajko, živio! Ni isti kumordinar Žorž nije vam dorastao u domišljatosti! - udarila 
djevojka u jogunasti i obijesni smijeh. 

- A tko da služi misu! Imamo ga, imamo! Ivica će služiti misu. Ta on će se ionako iškolati 
za kapelana... pa eto - nadoveže još Laura na svoj smijeh. 


- Da ste mi zdravo, gospodine kapelane Ivice! Podajte ovamo svoju bijelu kapelansku 
ruku te osjećam kako vam još miriši po crnoškolskom sapunu; podajte je ovamo da je iz- 
ljubim pokorna grešnica! - ciktaše Laura namigivajući Ivici koji stajaše iza zastora piljeći 
očima nekuda u daljinu prema domu maloga "kanonika". 

- O, djeco, djeco! Kako vam je lijepo dao bog, pa zato ste i obijesni tako! - uzdahnu Jožica, 
potegnuvši svoju lulu iz sare. - Tko će se s vama! A Ivičine škole i kapelanstvo - stade 
mrmljati muzikaš Jožica, izilazeći iz "kapelice." - Tko će znati kako će se još sve to svršiti? 
Vidiš, vidiš! A čemu to, djeco? - potegnu muzikaš za svilenu vrpcu, a zvonce odnekuda 
zaciliknu tankovito i glasno. 


- Cemu to? - začudi se tobože Laura, uzdignuvši zamišljeno svoje tanke crne obrvice - i 
vi, stari, još pitate? To je zvonce da se dade znak kad će kapelan Ivica početi služiti misu 
- skoči Laura s naslonjača i poleti k prozoru do Ivice. 


- A šta ste se vi, gospodine kapelane, tako zamislili i uvukli nekuda u sebe? Zar vi da ne 
prozborite ni riječi kad mi evo vijećamo o vašoj kapelici? - uhvati Laura za ramena đaka 
Ivicu, a muzikaš Jožica izmakne na vrata, zatisnuvši ih oprezno za sobom. Neka turob- 
nost, postidnost, neka neopisiva tjeskoba i klonulost srvala bi ga svaki put, kadno je ug- 
ledao svoga sina zajedno s tom djevojkom koja mu se pričinjavaše čas vilom, čas čarob- 

nicom, čas đavolovom kćeri. Mutne, teške poput more i neodređene slutnje obuzeše mu 
srce i dušu. On bi samo uzdahnuo te upalio i zadimio svoju lulu. 


- No, gospodine kapelane! Ne budite mi tako tmurni kao da vam se oblaci odvijaju sa 
čela! Podajte mi svoju kapelansku ruku, podajte da je smjerno i pokorno poljubim! Valja 
mi već unaprijed pripraviti vašu svetost da oprostite grijehe meni pokajnici kad ću k va- 
ma na ispovijed. 

Ona ga povuče do prozora, onda mu cjelune obje ruke. 


- E, tako je! Zar vas, gospodine kapelane, ni najmanje ne zanima naša kapelica i njezino 
uređenje? A vašemu eto roditelju jest ona raj na zemlji koji bi on dao bližnjemu svome 
gledati i diviti mu se za zdjelu pšenice, za mjericu kukuruzna brašna, za lonac prosena i 
ječmena žitka! Pa kako da onda ne bi gladni Ezav prodao svoga prvenstva za zdjelicu 
leće - što ćete iz Svetoga pisma znati bolje od mene - vi, mladi gospodine kapelane!... Ha, 
ha, ha!... 


Lauri i đaku Ivici valjalo je napokon prekinuti taj čarobni i slatki život. Poslije nekog 
vremena udari puk u posve druge žice o njima i o njihovu životu, negoli to bijaše do ju- 
Čeka 

- Šta je ipak s tima mladim ljudima? Istina, djevojka je krasna da joj premice ne nađeš ni 
u gospode, ni u seljaka! Metni je na oltar, pa eto ti svetice, hoćeš li... i anđela! - poče se 
tužiti muzikaš Jožica svojoj gospodarici. 

- No i momak je kaplja od mladosti! - odvraća muzikaševa supruga. 


- U nje silno bogatstvo; tko bi ga znao gdje se toliko rađa i otkale se siplje? Ona gospod- 
skoga roda, a on iz prnjavora, sin siromaka muzikaša... ali šta sam rekao? Đavo je siro- 
mak, a ne živa i radina krštena duša! - mudruje Jožica u neprilici od kojega kraja da pra- 
vo uhvati stvar i da izlije što mu pritiskuje dušu. 

Nastade muk među ocem i majkom. Muzikaš nekako smeten češlja nogu baš na koljenu, 
dok se žena vrti po kući, hvatajući sad ovo, sad ono u ruke. A napokon se dosjeti da je u 
ogromnu seljačku peć naslagala pet-šest hljebova kukuruzna tijesta, te uhvati lopar i za- 
bode njim u zjalo peći. 

- Njega istjeralo, što li, iz škola, a i ona je tome mnogo kriva... No bilo kako mu drago, on 
ih je napustio. A kada se već spremaše natrag da ih nastavi, eto: - Ona dobježala ovamo 
za njim, prosti bože, kano da je pala iz oblaka. Tu rastače silno blago. Podigne na našem 
kukavnom brdeljku hram, dvor, gospodski dom - ili kako bih tu kulu nazvao: ta svijet je 
zjao u nju kano da je vilinski grad preko noći izrastao iz zemlje. Nudi nas novcima i svim 
ugodnim o čemu i ne sanjasmo nikada... Ali... ali - pljunu kroz otvoreno okno muzikaš i 
ustima posegnu za zrakom kano da je želio dohvatiti novu misao, drugačiju riječ... 

- Ali... - oglasi se žena - ... ali takva života mi ne poznajemo u čitavoj našoj urednoj župi, 
a ni u nijednom našem skromnom selu... Evo, šta ljudi kažu: takav divlji brak, nekakva 
Antikrstova ljubav, prijateljstvo, šta li, ne bi smio ni puk, ni naš gospodin župnik gledati 
dobrim okom između dvoje mladih bića muškoga i ženskoga spola u našem kršćanskom 
kraju! 

- Da, da! Diže se galama odasvuda! A pravi zloduh koji to piri jest naš susjed, mali "ka- 
nonik". Mi smo mu uvijek na srcu i duši. Nikada pako toliko kako sada gdje besposliči i 
lagodno lovi muhe. Ta šta njega briga danas kad je u Mihe više novaca negoli u "kanoni- 

kovu" gospodarstvu pljeve! Onomadne neke babe i neki stariji muškarci sve meni uz nos 
zadrobuljili posve smjelo i odrješito. 


- Nema, hvala bogu, u čitavoj našoj okolici nikakva poganina! Ako se ovdje ili ondje nat- 
rusi šmegljavo i prnjavo Židovče, to bi bilo sve... No župnik naš vazda govori iz evanđe- 
lja da Židovi isto tako kao i kršćani izlaze i vjeruju u jednoga jedincatoga boga! A sam 
dragi Spasitelj potječe od njihova koljena. Pa tako valja da ih trpimo i kano ljudi koji smo 
pred bogom svi ravni i braća, i kano kršćani kojima se vazda valja spomenuti one: ne 
znadu jadni što rade, zato i propeše spasitelja neba i zemlje - uzdisaše prekidice, govore- 
ći tako a ciljajući na mene, stara i pobožna Barka, kojoj je vazda omotana krunica oko ru- 
ku, a Sveto pismo zna napamet iz samih župničkih prodika, a da ne umije ni čitati ni pi- 
sati. 


- Jest, jest! Nema pogana u nas! - zacvrkuta klopotavi Jure koji zna čitati molitvenu knji- 
žicu, a svakoga sveca i nedjelje na golim koljenima propuza do devet puta oko velikog 
žrtvenika, da mu sve krv procuri iz koljena, a tako se tom zgodom lupa po prsima da 
odzvanja i odjekuje kano da udara po praznom buretu. - Nema ih, ne. Ali ima gorih ljudi 
negoli su isti pogani. A to vam je Antikrstovo sjeme, pred kojim dršće i sam sveti otac 
papa u Rimu! To su kojekakvi protepeni školski bećari, kako je eno muzikašev sin. Mjes- 
to da je došao u naše selo sa svetom knjigom i crnom mantijom, on uteče najprije sam iz 
škola, a za njime doprha nekakva cura, bolje grešnica Mandaljena, namazana gradskim 
mastima da su joj obrazi sama krv i mlijeko... pa ti sada provode u zgubidana život i iz- 
gubljenoga sina, i bogatoga gavana rasipnika, i grešnice Mandaljene, a vrijedni tajko 
muzikaš Jožica igra sa svojim potrtim bajsom ubogog Lazara i pobire mrvice ispod ras- 
košna stola svoga sina i njegove ljubovce... Ah, tako je danas, tako! Pa da smo još dostoj- 
ni... da putujemo kano romari na pobožnosti k majci božjoj bistričkoj! 

- Ne brinemo se mi šta je s Ivičinim školama - umiješa se netko treći u razgovor - ili kako 
i gdje se upoznaše mladenci. Ne brinemo se mi za to, ne daj bog! Svaki meti pred svojim 
pragom! Ali nam je stalo da vlada u našim selima i u našoj župi mir, red, zakon te strah 
božji i nebeski blagoslov! Opet će nas kazniti bog i naslati tuču i druge nevolje na naše 
glave. Naš gospodin župnik inače je sama strogost i pravednost. Čudim se da sada ništa 
ne vidi i ništa ne čuje. Kada je ono došao prvi put u našu župu i kada je ugledao da se 
ljudi zabavljaju na koru, na propovjedaonici i u sakristiji pod svetom misom, planu po- 
put Spasitelja na židovske mešetare i Farizejce, koji cincariše i trgovaše u predvorju hra- 
ma jeruzolimskoga. Potjera sve gizdeline i druge zijače koji pod svetom misom brunde 
kuju, ćeretaju i smiju se na koru, na propovjedaonici i u sakristiji. - U crkvi, u crkvi je va- 
še pravo mjesto! - I oni se tuže biskupu i putuju u njegov dvor: ali sve uzalud! Župnik 
bijaše u pravu, te ga pred svim njima još i pohvali biskup. Zijače i gizdelini ipak ostadoše 
nepokorni i neposlušni, pa se suprotnuše župniku. Ali kako će on popustiti sada gdje i 
biskup odobri njegovu zapovijed? I konac svemu bijaše da su oblasti nepokornike i ne- 
poslušnike čestito izmazale i isprašile ljeskovom masti, a druge lijepo pritvorilo i odsudi- 
lo na crni post! 


- Dakako! Dakako! Našemu gospodinu župniku valjalo bi da se prodrami i protare oba 
zdrava oka te upita mlade ljude kao i muzikaša Jožicu za kršćanski račun pred bogom i 
svijetom! Ta on je duhovni pastir za bogate i siromake, za gospodu i seljake! - nadoveže 
opet Barka, podigne k nebu svoju krunicu i do tri puta cjelune na njoj maleni, žuti križić. 


- Ali oni se jošte ne iskokodakaše i ne izborbotaše dosta - otire nos pripovijedajući muzi- 
kaš. - Nego će grbava Janica Kolačeva, inače vrag u babljem tijelu, ovako napeti: 

- Stoga treba da smo pravi i vrijedni župljani budni i oprezni, pa da sve dojavimo naše- 
mu duhovnom pastiru! 

- Vidiš Janice, stare grešnice! Ovo joj valja groš! - opet će nesreća Jure, useknuvši nos u 
garavu šaku i otrvši je o zakrpane i zamazane bokove. - Pa zašto da mi sami ne pođemo 
do gospodina župnika, baš ovako kako smo ovdje? Neka znade kako se za sve što je vri- 
jedno, pošteno i kršćanski brinu njegove vjerne duše! Još će nas lijepo upisati u svoju zla- 
tnu knjigu, jer uistinu radimo bogu ugodno djelo. 

- Pa ajde, Jure, idi ti sam. Održiš li riječ, a to ćemo već u nedjelju znati, evo ti desnice, 
kupit ću ti pred crkvom rakije klipare za čitavu dvogrošku, da si sagriješ poštenu kršćan- 
sku dušu - podbode ga stara Barka. 


- Hoće li uistinu tako biti, poštena bogomoljko? - rastegne usta plentavi Jure. 


- Što rekoh, ne porekoh! Barka još nikada ne okrenu vjerom, tako mi ove svete krunice! - 
podignu baka ruke da se bolje vidi čislo obavito oko njih, i pokaže svoje krezube čeljusti, 
izvrativši oba oka u nebo. 


- Pa ti ovaj razgovor nije ostao besplodan - udari muzikaš ljuto desnicom o stol, a supru- 
ga se ustoboči da čuje što bijaše dalje. 

- Župnik me je po crkvenjaku baš jučer pozvao, a nijesam ti htio umah kazati što je bilo u 
njega, dok i sam ne razmislim što bih i kako bih sada. Kada sam stupio poslije mise u 
župni ured, bijaše tu više župljana, što muškaraca, što žena. On sjedi kraj stola, nešto pi- 
še ili računa, dimeći iz lule nasađene na dugačkom gospodskom kamišu, a sve miriše na- 
okolo kano da mjesto duhana tamjan i klinčaci gore u luli. A ja pokorno: - Hvaljen Isus! - 
i cjelunem mu ruku. On pogleda mrko preko naočala i nešto nerazumljivo zaskomuče 
sam sebi, a zatim stade obavljati poslove s onim ostalima, dok se svi ne izredaše redom 
te ostaviše mene sama u župnom uredu. Sada župnik ustane sa sjedala, odloži na stol 
lulu i naočale, prošeće dva-tri puta od vrata do prozora i opet natrag, tarući ruku o ruku. 
Onda najednom stane preda me: 

- A! Muzikaš Jožica! Ti si se pogospodio, kako čujem! Pa šta mi ga radi tvoj đak Ivica? Ne 
znam pravo koliko je već tomu vremena što sam ga vidio kod mise. Tada mi je naglo re- 
kao "zbogom", jer da se već drugoga dana vraća natrag u grad na nauke... Ali reći bi da 
mu nauci mirišu kano vraga posvećeni tamjan! Šta je to s vama? Ti da si ga u gradu ože- 
nio i on ti je dovukao u tvoju siromašnu kolibicu gospoštinu, cifrariju, gizdu i oholost... i 
još koješta!... Deder pričaj mi što je u svemu tome. 

Ja sažeh ramenima. Nijesam, duše mi, znao što da mu odgovorim. Pogrebem se iza uha, 
zinem da ću nešto istisnuti, ali mi umah i zape riječ. 


- No, ja vidim da si se ti pomeo u računima i da te nekako guši u grlu - nastavi župnik... 


- Ja bih tvoje mladence pozvao ovamo, pa i vlastan sam uraditi tako, bili oni što im dra- 
g0... Ali odlučih najprije s tobom progovoriti koju. Što ipak ti ljudi namjeravaju kano krš- 
ćani katolici u mojemu stadu? Zar se u moju župu smije tkogod doklatiti poput Cigana, 
poput ptice selice i ovdje živjeti u divljemu braku i skrivati se po samotnim bregovima, 
pa nikomu ništa! Jedno da potječe od gospodske rozgve te soja i plemena, a drugo je, bog 
oni naprosto ovako u župi usidre, pa ne dati nikome ni od sebe kračuna, ni bogu računa 
- -e - takva nereda ne bih ja trpio ni od svoga oca ni od sama sebe! 


Ja se uhvatim za glavu, jer mi stalo nešto kipjeti i okretati se u mozgu, kano da je neka 
tajna sila potjerala u njem mlinski kotač, te zapentesam: 


- Gospodine župniče, ja vazda bijah vjerna vaša ovca, i nikada me nije korila ni crkva, ni 
škola, ni oblasti, ni ljudski, ni božji zakon. Ja, ja vas uvjeravam, gospodine župniče, da 
sam sebe ne razumijem, niti onih o kojima mi netom spočitnuste, i ne dokučujem kuda 
sve to vodi, niti se znadem snaći što da uradim i od kojega kraja da počnem... Baš kad mi 

se sin spremaše da otputuje natrag u grad i da nastavi nauke, dođe ta djevojka u naš 
ubogi dom, a on vam se iznenada podiže i procvate kano da su gorske ili oblačne vile 
doletjele i preko noći sve to preokrenule. Zavladalo najednom u mojoj kući bogatstvo i 
ugodno življenje, o čemu ja nijesam mogao nikada ni snivati. Eto, gdje jučer vladaše ubo- 
štvo, nevolja, seljački crni kruh i kisela čorba, tu vam je danas na pregršti obilja u svako- 
me kutu. Hoćeš bijeloga kruha poput snijega; hoćeš li rumena pečenja da se sve vodom 
zalijevaju usta od požude; hoćeš li novaca? Koliko te volja. Svega imaš! Ta vi valjda sami 
sve dobro znate, gospodine župniče. Šta ću dakle ja sada? Ja... ja na to niti umijem odgo- 
voriti, niti se na išto odlučiti!... Radite, gospodine župniče, sami kano naš duhovni pastir 
i brižni otac kršćanskih duša... Pozovite ih preda se, ispitajte ih o svemu, savjetujte i za- 
povijedajte! 

Župnik se ushoda po sobi, a onda stane, položivši mi obje ruke na ramena: 


- Dobro, Jožice! Razmisli sam najprije dobro... Tada progovori ozbiljno sa sinom i reci mu 
sve što si danas ovdje čuo. Ne okrene li se stvar drugačije, tada ću njega pozvati ovamo i 
počet ću ja raditi... A sada zbogom! Dogodi li se štogođ iznenada da se ne možeš snaći, 
pojuri što hitrije k meni... Zbogom! 

Dovrši Jožica, ustavši sa svoga mjesta. Zatim uzdahne, protrvši si obraze i oči, pa će svo- 
joj drugarici: 

- A šta da sada radimo, ženo? Deder, pamet preda se! Ti si vazda tiha i mirna, a u takvim 
ljudima osobito zna katkada sinuti razborita i umjesna. Deder! 

Žena uhvati opet lopar i počne vaditi iz peći žarke hljebove, iz kojih se rasprostre po kući 
ugodan miris i neka dragotna toplina. 

- Najbolje će biti - prokašlja se žena, još vazda ne napuštajući otpočeta posla - najbolje će 
biti da pozoveš Ivicu nasamo te da s njime progovoriš u četiri oka. Najprije mu sve saop- 
ći, a onda zatraži ozbiljno od njega: ili se neka vjenča sa djevojkom, pa se odreče daljnjih 
nauka, ili da se vrati u škole. 

- Tako, tako, mamo! Znao sam ja da ti valja pamet! - potrepta Jožica po ramenima svoju 
drugaricu, te hitro pojuri napolje... 


Lauro, srce moje i dušo moja! - trgnu se još istoga dana uvečer đak Ivica iz svojih teških i 
mutnih misli, uzdahnuvši duboko. - Valja nam za neko vrijeme prekinuti taj slatki, bla- 
goslovljeni i čarobni život! - nastavi mladić. 

- ALA! A! - skoči djevojka, uzdignuvši zadivljeno obrve. 

- Sve oko nas sijeva, grmi i mrači se. Oluja već nam raskida krov iznad glave; samo mi 
ništa ne vidimo, ništa ne čujemo, ništa ne pojmimo! Puk udara danas u posve druge žice 
o nama i o našem živovanju negoli to bijaše do jučer - stade se hvatati za glavu đak Ivica. 
- Pa šta nas briga za puk i njegove glupe predsude i bajke? - trpko će Laura, okresavši 
svijeću. - Mi se ljubimo i volimo kao sunce i svjetlo, opskrbljeni smo i svega je u obilju... 
Zar nam je puk i njegovo zanovijetanje više negoli smo mi sami sebi? 

Sada joj Ivica ispripovijeda sve nasitno i tanko kako o njima grmi svijet i kako mu je oca 
pozvao župnik na račun i što je duhovni pastir govorio. 

- I takva ti je svjetina, takvi su ljudi, Lauro moja! Najprije ti šapuću i namiguju, onda sli- 
ježu ramenima i pokimavaju glavama, zatim šušte i šume, pa tada glasno i bijesno udare 
u bubnjeve i talambase. Konačno zagrme i zazvižde grozno poput oluje i prospu kruti 

rad na naše glave. Evo, tako ti je s nama, dok nam je živjeti i biti među ljudima koji se 
hvastaju imenom "pravih i dobrih kršćana". Ti me, Lauro, shvaćaš i razumiješ. Da ne po- 
mućujemo vedrih i mladih dana ljubavi, da ne ogorčimo taj krasni i rajski život, valja 
nam što prije odlučiti: ili se umah vjenčajmo i stupimo u brak, te tako udovoljimo i bogu 
i ljudima - ili se ja vraćam u škole, a ti me ovdje u roditelja pričekaj dok svršim svoje na- 
uke! 

- O, Ivice moj! Kolika li hladnoća, kakav li razbor odiše iz tvojih mudrih riječi! Sam kruti 
led - sama beskrajna pustoš i ravnica pred nama! Vidiš, vidiš, takav mi se miliš po sto 
puta više! Pravo ima župnik, pravo ima svijet, pravo ima tvoj otac, ponajjače pako pravo 
imaš ti!... Ha-ha-ha! - vikaše sve strastvenije djevojka, a oči joj se žariše kano da bukte 
dvije zublje, lice se pako nekuda otegnulo i problijedjelo kano smrt. 


- Dosadilo vam sve to, dosadilo i dozlogrdilo!... Pa ja ću se maknuti otale da vam svima 
odlane i da se svi opet povratite u svoj prijašnji život! Da, ja ću se maknuti... pribrat ću 
još danas svoje stvari i poletjeti tužna i jadna, slomljena srca, uništene duše, ogorčene 
savjesti i očajna života u taj veliki i široki svijet! Zbogom, Ivice, zbogom!... Sve to ostav- 
ljam i namirem tebi! Ovu našu dragu kapelicu, neka na njezinu žrtveniku izgara ljubav 
moja, žarka, silna i jedina, dokle je ne utrne sama smrt i hladni dah iz groba moga! Budi 
sretan! Uravnaj račune sa župnikom... sa svojim duhovnim pastirom! Uravnaj račune s 
ludom svjetinom i njezinim bajkama i predsudama! Do svih ti je više stalo, svi oni su ti 
prvi i jače prirasli na srce i silnije privezani o dušu, negoli ja sirota! Neka budu samo ti 
računi čisti! Čisti! Budi sretan! Budi sretan! A ja se opet vraćam u svoj široki, veliki svijet, 
da tumaram od nemila do nedraga! Ta sudbina mi je već takva od porođaja moga! Ista 
mrska nakaza Ferkonja plemenitiji je i značajniji... - vriskaše krasota i zagrize u svoje bije- 
le prstiće, klone na baršunasti naslonjač te stade glasno i gorko jecati. 


Momak se okameni i zadrhta od užasa. U grlu ga pritislo kano da mu je kamen sjeo ta- 
mo, i počelo ga gušiti. 

- Laurice, zaboga, djevojko mila i divna! Što li te najednom snašlo! Ili si podjetinjila? Tko 
tebe napušta? Tko tebe goni? Što te tako opsjenilo... ta ne razumiješ me, tako ti vječnoga 
spasa! 

Poleti Ivica k djevojci privinuvši njezine zaplakane obraze na svoje grudi. 


U taj tren uniđe tiho i neopazice na vrata Anica, kći maloga "kanonika"... Djevojče se 
osupnu i ponikne žalostivim i žarkim očicama. Srdašce što je tako hrlo kucalo kad je uni- 
lazila na vrata, stane - i kano da je obamrlo. Lišca joj problijedješe i omramoriše se... Sa- 
mo joj ruke drhtahu, a noge klecahu... Na obamrlim obrazićima micale se dvije mišice, te 
se vidjelo kano da nagla dva blijeska prolijetaju onuda... 


Momak se prene i prvi poleti k djevojci. 

- A! Ančice, susjedo naša! Što dobra donosiš? Gdje li si mi ti? Već te dugo i dugo ne vid- 
jeh. 

- Nosim vam, evo listić i pozdrav od brata Mihe. On se vratio iz svijeta. Laku noć! 


I djevojče izleti na vrata, stisnu obje ruke na grudi, malo da se nije srušila na zemlju. 
Trgnu sobom i umine poput sjene u mraku. 

- Od Mihe... Mihe!... Čudno! - promrmlja đak Ivica otvori pismo i hitro ga preleti očima. 
Ivice - glasio listić - veseli me tvoj udes. Čim se vratih kući, sve sam čuo, sve znam! Hvala Isusu 
i Mariji! Od boga ti zdravlje, od mene pozdravljenje! Ja te sutra očekujem, dođi zajedno s krasnom 


drugaricom, kojoj se divi sav naš kraj! Dođi! Ja te nestrpljivo izgledam u starom Medonićevu - 
sada mojem domu!... Dođi, dođi, dođi! Ivica moj!... 

- Lauro, sve moje! - tisnu Ivica Mihin list u džep i opet će do djevojke. - Lauro, nijesi me 
razumjela! Nijesi me shvatila, zaboga! - i on poklekne pred njom i obujmi je rukama. 

- Ne, Ivice, ne! - otiskivaše ga ona nježno rukama. - Ne ponovimo ni riječi dalje o tome! Ja 
odilazim u nepovrat, u nevidovo! Mogla bih se još vraćati k tebi da te još jednom vidim; 
ali vratiti se više nikada neću! Nikada! 


- Dušo moja, što li je evo iznenada sinulo i zabliještilo u tvojoj glavici? Zar da se mi nika- 
da ozbiljnije ne porazgovorimo o samima sebi? Zar svaka spomen na buduće dane već 
raskida savez naš? Već ugasuje plamen ljubavi i radosti naše? Već te nagoni na suze i 
jecanje? Pa kako da mi danas-sutra snosimo trpke i gorke časove života svoga, kad već u 
razmišljanju, u razgovoru klonemo duhom, smalakšemo i očajavamo? 

- Ja ne zdvajam! Ja ne malakšem! - osovi se djevojka na noge, trgnuvši se oporo i prezir- 
no iz mladićeva zagrljaja. - Ali ti malakšeš, ti zdvajaš i bježiš! 

- Ta ja sam ti rekao da se vjenčamo! Ovakav "divlji brak"... ne trpi crkva... to je župnikova 
dužnost... I nigdje nas ne bi snosili. Dakle vjenčajmo se! 


- Nikada! Nikada! Nikada! - kriknu Laura... - Ja ću živjeti slobodno, slobodno ću te ljubiti 
i obožavati. Ali u nikakvim, ni crkvenim, ni svjetovnim okovima, pa ovaj tren umrla na- 
ša ljubav! Nikada! Pamti! Nikada! 

I to bijaše prva večer i prva noć što se navukoše crni oblaci, duboka tuga, sumnja i teške 
misli u živovanje ovih ljubovnika. 

Drugoga dana ipak se odvezlo oboje u goste konjskome trgovcu Mihi, u bogati dom po- 
kojnoga gavana Medonića. 


Kakav li se iznenada opet dogodio prevrat u biću glumice Laure da se odlučila na to da 
đak Ivica što prije otputuje u daleki grad u škole i da nastavi nauke... Ona ga je dapače 
sasvim snabdjela novcima i troškovima, da se ne treba nikuda probijati, te očekivati i živ- 
jeti od čije milosti. A tako da će ostati dokle god ne svrši svojih nauka, obreče mu ona 
kad se rastajalo i dijelilo jedno od drugoga. 


Poput more teške i tajne slutnje posvema oboriše đaka Ivicu na rastanku. Laura bijaše 
nekuda hladna. Na njezinim usnama pomaljao se onaj zločinski poluprezir, a iz očiju li- 
Zaše onaj zmijski blijesak kakva već poznajemo u te glumice kada gođ se u njezinoj glavi 
roje nove osnove i u duši stvaraju nove odluke... 


Jurila kola s đakom Ivicom kao za okladu i odmakla već daleko od prnjavora muzikaša 
Jožice i brijega maloga "kanonika" te već ušla u drugu župu. 

Iznenada ugleda tu Ivica gdje mu žensko biće domahuje maramom iza visoka grma. 

On ustavi kola, skoči hrlo na zemlju i naloži voziću neka polagano krene naprijed koli- 
ma, da će ga on već stići. 

- Arčice, djevojko, zaboga! Što je tebe donijelo amo? - osupnu se momak. 

Djevojče obori glavicu te je čas blijedjela, čas se žarila u obrazima. - Pitate? - zajeca ona. 

- Ah, da nikada ne bijaše onoga predvečerja u šumici... "Niti ćeš usnuti, niti ćeš ustati, ni 
bogu se pomoliti, ni svetaca i anđela gledati u crkvi, a da ne misliš na mene!"... Oh, da 

vas nijesam nikada slušala, ja, sirotica jadna!... Trgam se i čupam, plačem i molim se bo- 
gu; kajem se i zagovaram djevici majci božjoj! Ali sve uzalud. Tako, kako prorekoste, i 
vazda jednako... Ne, ništa! Šuti... šuti!... Neću! Neću! Umini, napasti! - uhvati se djevojka 
za grudi. - Zbogom, Ivice! Zbogom, Ivice! Sretni budite, sretni! To mi je valjalo kazati pri- 
je nego odete... I zato me evo ovdje da vam nasamu reknem... da me nitko ne vidi... ne 
zna... Ili, ako me vidi i čuje... da me barem ne pozna... A sada zdravstvujte! Svršila sam 
svoje... i nikada vas više neću vidjeti! 


Djevojka da će u bijeg. 
- Stani, Ančice, stani! - klikne đak Ivica. - Ah, kako je meni, ti božanstvo moje, ti tanka 
vilo iz gorice zelene. Stani, stani! Da se snađem, da se osvijestim. 


I momak je uhvati za obje ruke. Držaše je dugo i dugo tako, i oboje mučahu mukom... 
Zatim je pusti mladić, hitro skine zlatan prsten, primi opet djevojčinu desnicu i natače joj 
ga na prst. 

- Ti si moja, Ančice! Ti si moja! I s ovom uspomenom potraži me u svijetu i po ovoj us- 
pomeni ćemo se poznati: našli se među živima ili mrtvima, na zemlji ili na nebu, u stu- 
denome grobu ili u toplome roditeljskom domu! 

- Ah, vi nijeste ipak zao... no vi ne mislite... zaboravljate se! Seljanka sam i sirota jadna! 
Ali ja znadem, pa kako luda bila, komu patri pravo s ovim prstenom! Oh, kako je ona 
divna, mila i bogata! Sta sam ja, bijednica, prema njoj? Prah i nevolja... Ne, ne!... Umini, 
napasti, umini! 

Momak je privine na svoje grudi: - Ančice! Ančice moja! Slatko dijete moje! 

- Pustite, pustite! Zbogom!... Sretni bili i zdravstvujte!... Ja ću pobjeći iz roditeljskog do- 
ma daleko, daleko u nepoznati svijet! 

- I mene ćeš naći! - kliknu mladić. - S ovim prstenom ćeš me naći, i ti jedina imaš pravo s 
njime, jedina! Do vidova! - zagrli opet đak Ivica djevojčicu i on je oćutio vrele njezine su- 
ze i... prvi put... stidan cjelov nevinog seoskog anđelka... tako tiho... tako tajanstveno... 
kano dašak, kano kapljicu tople jutarnje rose što je sagrijaše trakovi blagoga sunašca. 

- Umini! Umini! Umini! - istisnu se iz zagrljaja djevojka. 

- Ah, Ančice, Ančice! Ti si moja, moja! 

- Oh! - vrisnu djevojka i stade bježati. On gledaše dugo, dugo za njom. 

- Ah, Ivica ipak neće lagati! Ivica moj! - ogleda se djevojka, šapćući tiho i slatko sama sebi 
i lahorom zefira, štono lagodno struji za njom u njezinom žustrom trku... 

A iz topla sunčana uzdaha kano da joj nešto odgovaralo anđeoskim, zamamnim zvu- 
kom: 

- Neće!... Neće!... Neće! - I djevojčina lišca još žarče planuše, i njezino čisto srdašce još ja- 
če, još silnije zatreperi poput jasikova lista i zakuca, kano da obuhvaća nekoga... da ga 
privine, da ga zagrli, da ga priveže uza se zavazda! Zavazda! A to bijaše lik đaka Ivice. 

TREĆI DIO 


U domu muzikaša Jožice zavladali oni po vremenu kratki, ali monotonijom vrlo dugački, 
čas magloviti, čas nešto jasniji zimski dnevi, u kojima seljak više drijema, snatri i spava 
negoli radi, razmišlja ili rano skače na junačke noge da se s veseljem, nadom i nekim vi- 
šim nadahnućem laća svagdanjih teških i napornih posala, kako to biva čim se stane bu- 
diti priroda i čim se rađaju prva proljetna jutra. Jožica zimus ne misli na obilate svadbe, 
kako to bijaše u prošlim godinama, a njegov potrti stari bajs kunja u kutu iza ogromna, 
hrapava i omaštena ormara od trešnjevine. Dvije odebele i jake strune drže se još kako- 
tako, premda klinčaci popuštaju, a one lagodno i pruživo no sumorno polegle na mrtvo i 
zaprašeno tijelo staroga bajsa: bez nade, bez pouzdanja u budućnost da će već kada ili 
nikada zadudati i zagrmjeti na svadbene dneve mladencima. Ostale dvije tanje i nježnije 
žice već davno popucale, pa se jedna pri svom klinčacu pretvorila i savila u dugoljasti 
kolobarčić, a druga se objesila dolje na širokom dnu glazbila, gubeći se i trunući na vlaž- 
noj zemlji ispod ormara. Onu prvu smjelo je potegao u svoju pletarsku osnovu grdni pa- 
uk, što sada jedini gospodari na potrtom bajsu. Ovoj drugoj ugiblje se isti kukac, komu 
se kadšto svidi izaći na svjetlo iz kakve škulje te propuzati vlažnom zemljom ispod or- 
mara pa se opet natrag uvući u svoja arcana. 

Jožica teše polagano luč, onda široko zijevne te, odbacivši i poljeno i širočku, zapali lulu 
pa se odšulja na toplu peć, spominjući se nekako s kiselim obrazom svoga pradjeda zgu- 
bidana i mrmoreći zavidno: - Ipak ne bijaše on baš tako luda glava! Veseli se, vrijedna 
majko naša, udara muzikaš po širokoj peći, ne zapuštamo mi tebe nikada u zimi! 


Manja djeca vrludaju također oko peći, igrajući se graškovim zrncima mešetara te kupa- 
ca i prodavača, pa kad im se bose nožice stanu iz skrletna crvenila pretakati u modrinu 
od studeni što je izbija vlažna zemlja po sobi: tada i oni otpuzaju na toplu peć, omotava- 
jući ozeble nožice vrelim krpama ili turivši ih u topli kukuruz štono se suši na jednom 
kraju peći za mlin. 

Djevojka već prede uz majku, a onaj veći sokol izrađuje kolešca i odlučuje kako će učiti 
bačvariju čim odmakne ova nesnosna studen. 

U svojoj kapelici samotuje, kako je nazivlju jedni, "zaručnica" Laura, a drugi opet "gospa 
djevojka". Samo muzikaševa žena kadšto zaviri k njoj, a ona je i poslužuje, pa je zato čes- 
to kori i ruga joj se Jožica: - Ta gdje je tko još vidio i čuo da svekrva dvori snahu, već baš 

protivno. - Ali mukotrpna i tiha gospodarica i ne mari za takva zagrizanja, već krotko 
odvraća: - Muči, muči, moj stari! Ne bi se ti lje ovako razvaganio i svaki dan dobar zalo- 
gajac pokusao, te nekoliko punih lula do grla izdimio da nam nje nije u kući... A ne bini 
u stajama po tri kravice preživale i par volova drijemao, niti bi u tebe bilo punih džepo- 
va: hoćeš za porez, hoćeš proveseliti se, hoćeš za druge sitne i krupne potrebe. Šta će, si- 
rotica moja, svega ima što joj srce zaželi, ali je ipak velika bijednica. Niti je žena, niti dje- 
vojka, pa još ovako samotuje u toj našoj zimskoj pustoši! - Ah! - mahne rukom muzikaš i 
zapucketa jezikom, ali ne odvrati ništa... Nije mu se račilo zabadati u taj predmet, a vaz- 
da izbjegavaše sastanku s Laurom, i kada bi se sreli, on tada što prije umače oborenih 
očiju. Da gleda u njezino lice, činilo mu se isto kano da upire oči u sjajno i žarko sunce, 
od česa mu zabliještiše oči i potamnjivaše vid. 

Otkada su bili prije odlaska Ivičina u gostima kod Mihe u domu gavana Medonića, koga 
sada već običavaju nazivati domom gavana Mihe, pozvala je Laura i Justu i Mihu u goste 
u svoju kapelicu, a tu se desio i mali "kanonik". Muzikašu nije to pravo, jer on i susjed 
mu mali "kanonik" nijesu nikada iskreni susjedi, a nekmoli prijatelji. Pa kad se već nade- 
siše same od sebe takve zgode, oni se lizahu i cjelivahu preko stakla i bilo im slatko kano 
i pčelama kad navale da preko prozora ližu med što ih draži iznutra. 


Nikada ne vjerovahu, niti se pouzdavahu muzikaš u "kanonika", ni ovaj u zgubidana. 


- Iz njega uvijek tri vraga vire! - zamumlja Jožica kad već gosti posjedaše za stol. - Danas 
će se opet nanjušiti i svoj nos zabosti u sve kutove i utline - a tada pomozi, bože, kako li 
će maljati i namatati svojom jezičinom po kućama blizu i daleko - drnda sve nezadovolj- 
nije muzikaš. 

Ali zato sve jače bujalo prijateljstvo i poznanstvo među Laurom, Justom i Mihom. Tu se 
često uspinju malene, željezom okovane saonice pod vilovitim hatom na Jožičin brijeg, te 
bi se Laura vozikala u Medonićev dom i tamo ostajala po nekoliko dana. Kad je pako tr- 
govac Miha otputovao kuda u svijet da obavi svoje poslove, tada bi skoro vazda prebiva- 
la Laura u Juste. One se sprijateljiše i da je bilo, kako ne bijaše, u njih djece, doista bi se i 
pokumile bile. Često je Laura svoju prijateljicu darivala ovim i onim, a u zamjenu i uz- 
vrat donosio bi opet Miha iz dalekoga svijeta kojekakvih sitnica, da i oni obdare gospu 
djevojku Lauru. O đaku Ivici spominjahu malo kada štogođ, a Laura govoraše o njemu 
kano o kakvu svome štićeniku ili najbližem rođaku komu se jošte majčino mlijeko sluzi 
po ustima... Dapače jednom ona reče da se samo zato desila i nastanila u domu muzikaša 
Jožice jer joj valja podupirati i uzdržavati u školama đaka Ivicu, jer je to posljednja volja 
njezinog pokojnog rođaka Mecene... i da mu ona bude štitnicom. 

Miha, koji je proputovao mnogo svijeta, te mu nije nikada zapelo oko o takvu ljepotu ka- 
ko mu je eto namre zgoda gledati u vlastitome domu, stade se u početku nekuda zamiš- 
ljati i podgriskivati svoje crvene, nešto suviše nabubrene usnice, nad kojima se crniše fi- 
ni, garavi brci poput ugljena što vrlo lijepo pristajahu njegovim ovalnim škurim obrazi- 
ma. Ali istom oko! Ono žarko, smjelo i pronicavo oko! Ili se Laura promišljeno i glumač- 
ki pretvarala, ili je doista obarala svoje oči ne mogući uzdržati pogleda Mihina. No Miha 
je mogaše razumjeti da joj njegovi dugi, dugi pogledi nijesu neugodni. A on? Bijaše neka 
harmonična smjesa od zdrava, jaka i bodra seljaka te polugospodina. Ovo polugospod- 
stvo pronicavalo to seljačko biće, a trgovanje, putovanje i općenje s ljudima u dalekom 
svijetu porodilo je takvo počelo polugospodstva u našega Mihe. Na prvi mah zamijetio si 
u njega ozbiljnost i odlučnost, protkanu stanovitom pruživom seljačkom surovosti i ne- 
kim čas junačkim pregaranjem i samozatajom, čas opet silnim pouzdanjem i nepokoleb- 
ljivom vjerom u samoga sebe. Taj značaj u početku proučavaše glumica Laura, onda je 
stala strepiti od njega, a konačno čuvstvovati za nj i oduševljavati se. Kako je Laura odala 

u kratko vrijeme Mihi da joj je dak Ivica neka nuzgredna olina u životu, to isto njoj kano 
milo za drago uzvrati Miha glede svoje drugarice Juste. 

- Eh, staro prijateljstvo i drugovanje s pokojnim gavanom Medonićem; ta ja njemu dugu- 
jem sve što jesam! Pa onda moj otac, koji je na tome radio i rovao poput mrava; sve to 
iznenada stvori od mene Justina muža i gospodara Medonićeva imetka. Kako vidite, div- 
na Lauro - ona mu se ovdje zaprijeti lukavo prstićem i porumeni, zagledavši se u njegova 
široka leđa i napete grudi - kako vidite, Justa je dobar i vrijedan, ali uistinu ružan ženski 
stvor. O, kako je ona nekada bila ohola! A sada, bog bi je znao šta je tako izmijenilo? Ja 
bih je volio gledati onako oholu i taštu kano tada za njezina djevojaštva. Onda mi ne bi- 
jaše ovako ružna. 


- Ali, gospodaru Miha! Ne govorite o svojoj supruzi da je ružna! Nijedna žena ne smije 
da bude ružna! Vidiš ti njega, vidiš, kakvi li je zlotvor... 

- Pustimo to, divna Lauro! - sagnu se do nje ciganski trgovac. 

- No, no! Opet! Čuvajte se! Evo, Justa se vraća. 

I oboje ušuti, nasluškivajući... 

- Ne, ona se jošte ne vraća - kima Miha... - Moja žena je zaista ružna, znam ja odviše dob- 
ro a da me tješite. Dovikivalo mi se to preko ramena tako često, i još gore: - Ne bih se njo- 
me ženio da posjeduje tri carstva, a kamoli gavanovo blago... No trgovac Miha zažmiri 
na jedno, pa tada na oba oka. Sta treba njemu vidjeti van bogatstvo, novac i opet bogat- 
stvo... pa da i vražju mater zagrli i privine na grudi... - Pale oni po njoj, pa onda po meni. 
Vidite, dakle, ne hasni da pritajivamo istinu. Samo se vi meni ne grozite! Kako vam često 
čitah na lišcima i u očicama to isto kada vas kradom vidjeh gdje čas gledate sebe u zrca- 
lu, čas opet sažalno žmirite na Justu... Zmirite tako dražesno i zamamno! 


U taj čas iznenada srnu među njih Justa, a Miha pocrveni do ušiju, dok se Laura kroz ok- 
no ozbiljno pogledom zanijela nekuda u daljinu. 


Vrijeme je teklo, ali od đaka Ivice ni traga ni glasa. Niti bi on štogod javljao svome domu 
i dražesnoj Lauri, niti bi ovi njemu štogod odjavljivali. 

Muzikaš Jožica i njegova bračna drugarica duboko se radi nečega zabrinuše, te im neku- 
da potamnjeli i upali obrazi, kano onima što ih izjeda duboka, tajna i neizlječiva bol i jad 
i nevolja u kojima nema nade da im bude kada kraj i konac ili da će odlanuti... Često je 
prošao i po čitav dan a da ovo dvoje nije progovorilo ni riječi jedno drugomu, kano da 
jedno drugome nešto skriviše. 


- Jožice, ne dvojimo ni časa više, on zalazi njoj... Danas ujutro tek što pijetli navijestiše da 
se primiče dan - ti si još slatko spavao i hrkao, a u mene sna ni za lijek - skočim ja s kre- 
veta, obučem se te ispuzam napolje. Mračno kano u rogu, a da pijetli ne doglasiše dola- 
zak dana, rekao bi tek je negdje pol noći te se još zlodusi i vampiri klatare po svijetu, a 
vještice gdjegođ oko jezera i voda igraju svoju paklenu igru s vragovima i maličcima... Ja 
se onako tiho maknem nuz ugao, ali najednoč obuze me strava i stanem drhtati kano ja- 
sikovo drvce. Iz kapelice laznu tračak varav i drhtava svjetla, nešto zaškrinu u vratima, 
okrenu se iznutra ključ, te ispadne odatle crna avet, muškarac, i počne rukama pipati 
pred sobom kano da se bori s jutarnjim mrakom. A uistinu bijaše tamno da nijesi razabi- 
rao prsta pred očima. Ja iza ugla, a avet na uglu popostane i počne kresati kremen, te pa- 
leći lulu prinese ožarenu gubu k obrazima tako da je u isti čas izdalo svjetlo lice aveti. 
Skoro da ne kriknuh sa prepasti: - bijaše on! Danas dopodne odletim preko tri brda da 
pripitam je li gavan Miha doma. A oni mi odvraćaju da je još jučer večerom otputovao u 
svijet za svojim trgovačkim poslovima. Nuto! Ja se ne varam; tu ne ima opsjene! Ne dvo- 
jimo dalje o tome! - snuždi se Jožičina žena, poniknuvši glavom, oborenih očiju. 

- Dakle ipak ciganski trgovac, gavan Miha! A šta će na to mali "kanonik"? - mrmljaše 
zlovoljno muzikaš a da ni oka nije svratio na svoju suprugu. 


- Nije nam do toga što će naš susjed mali "kanonik", ali što ćemo sada mi? Što će naš sin 
Ivica? 

- Magare! Što će on! Neka mu bude! To je i zaslužio! Mjesto nauka i knjige on nađe dje- 
vojčuru i ne pitajući šta je, čija li je, otkuda i kakva podrijetla. Ja joj dalje ne idem ni na 
oko! Mi ćemo se odista malo gledati, a još manje sastajati i razgovarati. Tu je sagradila 
gospodski stan, pa neka boravi u njemu! Kapelicu lje neće odnijeti na leđima! Ona nam 
siplje na pregršti, a mi primajmo dok je imademo ovdje. On se ionako ne javlja ni od ku- 
da, kano da je u zemlju propao! Bog ga znao koji sve vidi, sve čuje i svim ravna po svojoj 
božjoj volji! Možda je i bolje tako. Uostalom, ja sam već prije izdaleka naslućivao kano da 
putujem nepoznatim krajem te kroz maglu nazirem nešto nejasno pred sobom, a vidi mi 
se nekako da je crkveni toranj. Što je bliže, a magla upravo zagustila i zapušila, kano da 
stoji od neba do zemlje neprozirna stijena pred tobom. Ja još nekoliko koračaja i... malo 
da nijesam nosom udario o crkveni toranj... Ne, ne! Kako toranj? Već baš o visoki plast 
sijena... Sada ga imaš eto: u mojim davnim, nejasnim slutnjama udario sam, prosti bože, 
ravno mjesto o crkveni toranj... o plast sijena! Mirujmo, ženo, tu se ne dade više pomoći. 
Neka taj iznenadni pritok buči i leti svojim tokom. Onoga što se jedanput dogodilo ne 
može ni sam bog, hvala mu i dika budi, preinačiti tako kano da se nije dogodilo. 

I muzikaš posegne desnicom do prašne police što bijaše tik pod stropom, i prokopa po 
njoj prstima iznad svoje glave. 

- Eh, vidiš, pamet ode na tavan! - ukori on sama sebe, odvrativši se od police i posegnuv- 
ši za tram - silnu od dima pocrnjelu gredu štono se protegla baš sredinom isto tako pocr- 
njela stropa od jednog do drugog kraja sobe. 


- Tu si, mala! Deder da zapalimo, a onda šutimo i čekajmo što bog dade i sreća junačka! - 
I muzikaš, udubljen u svoje misli, prstovet po prstovet vadi duhan iz kese od mjehura - 
štono je potamnio kano da je od kakva latka - te ga tiska nehajno i spokojno sada palcem, 
sada kažiprstom, sada mezimcem u lulu. 


Otada nastalo u Jožičinu domu neko tmurno, sumorno i nesnošljivo vrijeme. Gospodari- 
ca kao i do sada obavljala bi svoj posao u Laurinoj kapelici, nazvavši joj svakoga dneva 
jedino "dobro jutro"! A dalje ni riječi, dok je prije s njom ćeretala koješta i žene bi se smi- 
jale i veselile. Martici, već porasloj djevojčici, kao i ostaloj dječici, zabranili i otac i mati da 
nikada više ne prekorače praga kapelice, pa zvao ih i mamio tko mu drago onamo. Za- 
počelo i neke vrsti onako izdaleka zadirkivanje, bockanje i zagrizanje, prepleteno i zači- 
njeno seljačkom mudrošću i umovanjem do zanovijetanja - u čemu bijaše muzikaš Jožica 
baš pravi majstor. Jednom riječi: onaj prijašnji sklad, radost, zadovoljstvo i blagodušje 
prestalo u cijelomu domu, te se dan za danom ponavljahu časovi pustoši i dosade, kao u 
mlinu kad vjetar raskine te odnese mutnom vodom polovicu mlinskoga kotača, a sada 
ispod njega tiše i laganije, s nekim prezirom na nemoćnost ubogog kola kano i svoju, 
struji blaga vodica koja je prije bučila i šumjela, okrećući puno i zdravo koleso - a u mli- 
nu hrumilo, klepetalo, štropotalo i klokotalo zaglušno da nijesi čuo ni razabirao svoje 
vlastite riječi. 

- Ženo, da mi spremiš za sutra popudbinu: ja polazim u grad da potražim momka, da ga 
vidim kako je i da znamo na čemu smo! 


- Hoću, hoću Jožice! - odvraća krotko gospodarica uzdahnuvši i prokašljavši se, da tako 
nekako zatomi uzdah. 


Ali Jožica ga nije prečuo. 

- No, što si opet tako od srca uzdahnula kano da ti tko dušu otkida iz tijela? 


- Gle ga! On se opet bavi mojim uzdasima! Da ti baš pravo kažem, zatekla me tvoja od- 
luka: nikada bolje negoli ovaj čas! Ta sama se već nekoliko dana spremam da te uprosim 
to isto na što si se teda negda evo sam odlučio. A hoćemo li njoj otkriti da ti polaziš k Ivi- 
ci? - otare nos, usta i lijevi obraz revna gospodarica. 


- Hoćemo i nećemo! Kako te volja! - sažme otresito ramenima muzikaš Jožica. - Ti si joj 
tajnik, šekutor u kapelici, nekakva divlja svekrva, sluškinja, pometalo... šta li? To su, dak- 
le, tvoji posli! Radi kako najbolje znaš i umiješ. Ja se ne pačam u to! Ako ona čeka moju 
riječ o tome, tada lje nikada neće znati da ja putujem u grad do đaka Ivice - pljunu zlo- 
voljno Jožica upravo na pragu sobe te ode preko dvorišta, a onda se spusti niz svoje br- 
do. 


Drugoga dana još za jutarnjega sumraka moljaše se bogu muzikaš Jožica poluglasnim 
šaptanjem i u isto vrijeme strugaše glavu nekakim starim kukavnim češljem sa pet cijelih 
i tri napola okrhana zubića. Ne zna se nije li takvu naviku zapamtio u kumordinara Žor- 
ža. Ali Jožica, nakon što baš nije uspio potpuno s krezubim češljem, skine s police česalo 
od tegleće marve, te on njime lijepo pogladi svoju sijedu, poput grive tvrdu kosu i lijevo i 
desno, pa onda mirno položi taj nešto nespretni alat na policu, završivši svoju molitvu sa 
desetom božjom zapovijedi, prekrstivši se do tri puta i zaključivši na koncu svega dva- 
put sa glasnim: amen-amen! Onda se udari kruto stisnutom šakom opet po trikrat svom 
silom u svoja grešna muzikaška prsa. 


Žena se pak vrti oko muževljeve torbe, pomno turkajući i slažući kojekake malenkosti u 
njoj. 

- Ja joj rekoh - oglasi gazdarica - da polaziš k Ivici. Ona ti se zarumeni, a onda problijedi, 
stisnuvši usne i pozirući na mene sumnjivim okom. Najednom poleti do mene, uhvati 
me za obje ruke i klekne: 

- Majko, što se od neko doba tako tuđite od mene? Dederte mi pogledajte ravno u oči. 

- O, ja mogu svakomu u oči pogledati! Savjest i duša mi je čista kano da se jučer ispovje- 
dih! - odvratim ja i uprem smjelo u nju oči, nadajući se da će ona prva poniknuti i zastid- 
jeti se. Ali, drznica, ona me gledaše tako žarko i iskreno kano anđeo s oltara, rekao bi ju- 
čer se rodila na svijet, tako je nevina i čista! Onda naglo spusti moje ruke i poleti do ono- 
ga kovčega sa tri ključanice. Hitro po njemu nešto premota i amo i tamo, a tada izvadi 
punu kesu, zakračuna opet kovčeg pa će polagacko natrag k meni. 


- Kada već stari ide u grad, neka ponese uz popudbinu ovo nešto novca za đaka Ivicu. 
Vi, majko, znate da sam mu ja štitnica te da mi je pokojni rođak Mecena namro i za Ivicu 
gotovine, naloživši mi da otuda iškolam vašega sina. Pa sada će mu i bolje biti negoli u 
pokojnog našeg dobrotvora. U momčića ima jošte i novca u zalihi, štedljiv i mudar je on; 
ali mu i sada šaljem kad je takva zgoda. Da mi ga stari pozdravi i neka mu rekne da mi je 
drago i milo što nam se ništa ne javlja i ne dosađuje dopisima. Zato on bolje uči i obavlja 
savjesno svoje poslove. Takav mi pako budi i odsele. Što će manje misliti na nas, time će 
se više brinuti za knjigu i svoje nauke - a to se jedino i traži od njega! 

- Ja nijesam znala što da joj rečem. Uzmem šuteći kesu a da se i ne zahvalim. Rekla bih, 
dragi moj, da smo možda krivo obijedili svoga sina; nije li on još posve nevin? Po ovim 
riječima ona kano da mu je mati i kano da ga još drži dječarcem. 

- Ej, dakako! Baš je tako i nikako drugačije, moja lastavice! Vjeruj, vjeruj! I spasit će te vje- 
ra! - zijehaše muzikaš Jožica, natičući preko glave remen od torbe i turnuvši je zatim na 
leđa. 

- Jožica... Jožica... - propenta mu žena kad je već natukao klobuk na glavu te iz kuta iz- 
vukao silnu, na vrhu kvakastu batinetinu. 


- Sta je, grlice moja! - unježi se muzikaš. 
- Vidiš ga kakav li je danas! - udari ga po leđima žena. - Ja sam mati - zaguka ona. 
- Znam i vidim: ja se, bora mi, ne otimljem za tvoju čast! - nakesi se dreselo Jožica. 


- Ne otkrij ništa Ivici; time ćeš ga smesti. A tko zna ne bi li razjeđen poletio opet ovamo u 
kuću, pa eto nevolje i nove nesreće. 

- A česa da mu ne otkrijem? - utakne muzikaš kamiš od lule u zube. 

- Česa? Ta znaš što smo vidjeli i čuli u nje. 

- Tako ti? Eh, da ti pravo kažem - odloži Jožica lulu, da će izvaditi mjehursku duhankesu 
- ja za drugo i ne polazim k njemu! Sve treba momku odgaliti. Dapače i što više toga u taj 
gorki kolač umijesiti. Neka kuša i neka pamti! Ne, ne da ga samo kuša! Čitava, pa bio 
kako mu drago gorak i čemeran, valja da na dušak izjede. Sve će to onda drugačije okre- 
nuti, golubice moja! Vidjet ćeš ti, vidjeti! Samo tako ga spasismo! Samo tako ga prikova- 
smo k naucima da nam svima ne popari obraz mrazom i sramotom. On će se razabrati i 
sve uvidjeti. Past će magla i izgubiti se! A naš Ivica hvalit će bogu da mu je svjetlo razbis- 
trilo duh i razvedrilo um! Ja ti velim, on će je sam istjerati iz naše kuće. Pa neka se nosi s 
milim bogom kuda je volja. Ovo tegleće marve, pa te kapelice lje ne odnese u košu. Pa da 
je itako, nije mi stalo, samo da spasimo svoga sina! 


- Oj, Jožice! - poda žena svome mužu obje ruke, a on slatko zapali svoju vječnu putnu 
pratilicu lulu. Otpuhnu dva-tri dima, poravna torbu, uhvati štap pod pazuho i stupi pre- 
ko kućnoga praga. 

- Zdravstvuj, mamo! Sve će se dobro svršiti! 

- Sretno putuj, Jožice! Pozdravi ga, pozdravi našeg dragog Ivicu! Dao bog, ispunile se 
tvoje riječi... ine okrenula nam leđima naša nada, ufanje naše! 

Muzikaš Jožica dugo se mučio tražeći u gradu svoga sina Ivicu, pa kada mu napokon i 
dodijalo i kad se već spremaše doma, ugleda u nekome dućanu kumordinara Žorža te 
pohrli k njemu. 

- A, zgubidane Jožica! Zdravo! Zdravo! Lijepo da si ipak već jednom došao! - treptaše ga 
kumordinar skromno po leđima. Na njemu se već ne ljeskaju svijetla puceta i onaj visoki, 
bijeli, sa zlatnim resicama kumordinarski klobuk. Gospodin se Žorž pognjurio, glavu po- 
gnuo k zemlji, a hrbat mu se zavinuo u luk, kako to biva u ljudi na koje preko noći navali 
pobolijevanje, nemoć, hladna težina poznih dana i kojekakvo kašljucanje te slabost i mlo- 
havost nutarnjeg organizma čovječjeg ustroja. 

- Pa kako je, dragi rođače? Nekuda si mi postarao i oslabio! - gleda muzikaš kritičnim 
okom glavu gospodina kumordinara kojom već probija tu i tamo sjedina, a ostali vlasi 
udaraju na pepeljasto zamuljenu boju, te se niz kumordinarsku šiju - štono se najednom 
uvukla sama u se, a požutjela koža nabrala se po njoj u krupne nabore - ne cijedi više svi- 
jetla, mirisna mast, niti se lašti marno ulizana kosa, kako to nekada bijaše... Sada su kose 
malone razbaukane, no još uvijek guste - a tu i tamo iz njihova meteža visi po koje lako i 
sitno perce, trepereći o zraku poput grešne dušice među nebom i zemljom. Valjada gdje- 
god pukoše i popustiše perine ili jastuci poštovanoga kumordinara Žorža. 


- Postarao, da! - prikima kumordinar. - Nesreća nahrupila u moj lijepi život kano gladan 
kurjak u stado ovaca - i sve se okrenulo, dragi moj Jožica... Jesi li možda primirisao tamo 
na garištu gdje nam izgorje u groznom požaru i naš dobrotvor lustrišimuš? Oh, ne smi- 
jem ni da pomislim! Ne smijem ni da se spomenem, a već me bol grabi oko srca te me 

guši i davi poput more da mi nestaje daha te pozelenim kano trava. Otada za mene ne 
cvate više život ljudski! Eh, tako je već to! Sve se jednom istroši i dokonča! 


- Bio sam tamo, bio - okrenu muzikaš svoju torbu s lijevog na desni bok. - Svuda sam bio, 
ali njega ne mogu nigdje da nađem! Možda ti štogod znadeš o njemu, rođače? 


- O njemu? O kome to - njemu? 
- Ta o mome sinu Ivici! 


- A! O vici! Na, tek se susretosmo, tek počesmo razgovarati... pa tko da u jedan trenutak 
provali baš sa svim stvarima. Vidiš, vidiš - hvataše dah kumordinar Žorž i nikako mu 
nije u pamet sijevnulo šta bi sada rekao. - Vidiš, vidiš - ponovi opet on. - Ivica, da! I ti, 
Jožice, ništa ne znaš? Što vam ne uspisa baš ni slovceta? Ta on je u mene na jelu i na sta- 
nu, otkako se povratio ovamo na nauke - stade zijevati kumordinar, kloparajući po usti- 
ma... - Vrag si ga neka! - nastavi on - ne mogu spavati po čitave noći, pa čovjek kano da 
gubi svijest i svaki čas mu se nekakva prozirna magla vuče po moždanima... Vrag si ga 
neka!... Da, gdje smo ono prestali?... Gdje... I tupost je već počela pritiskati pamet!... Vrag 
si ga neka!... 


- Pa kako on u tebe na jelu i na stanu, gospodine kumordinaru? Zar si se možda namjerio 
na kojega drugoga milostivoga? - presiječe muzikaš Jožica neprestani kumordinarov 
"Vrag si ga neka!" 


- Aj, nijesam ti ja više nikakvi kumordinar, ne! Doskora će moje kumordinarstvo evo i na 
lakte proviriti i zijati oguljeno u božji svijet kako se nekada oholilo, cvalo i kostrušilo - 
pokaže malone suzna oka i plačnim glasom kumordinar Žorž doista izlizane laktove 
svoga slabašnoga kaputića. 


- Ja sada još manje razumijem kako je to u tebe momak na jelu i na stanu. 


- Eh, tako! - zažmiri kumordinar na oba oka i sažme ramenima. - Ja sam ti se pod stare 
dane oženio. Toga mi još trebalo nakon kobne smrti milostivoga. Šta! - pljucnu Žorž 
ogorčena pogleda kano da mu je netko nablizu štogođ skrivio. - Šta! Žensko čeljade je 
đavo! Dok je ne povučeš k žrtveniku, ona te milosno i zahvalno mazi i uzdišući gleda 
kao svoga spasitelja, kao anđela čuvara, a ti počneš griskati i griskati udicu, dok je nijesi i 
progutnuo jadan! Vrag si ga neka! Tada pako jao i pomagaj, već je nitko ne izvuče iz tvo- 
je utrobe, dok i sam ne pogineš. Nešto uštedih tolike godine službovanja; nečim me i ob- 
darilo poslije kobne smrti našega milostivoga, a u službu mi se nije dalo. Gdje da nađem 
opet drugoga lustrišimuša? Samo jedan postojaše na ovome svijetu! A poznavao sam 
ženski stvor već više godinica - no, tada bijaše lijepo i ugodno, kano u raju... A sada će se 
ona omotati oko tebe poput zmije u ženskome liku: - Žorže moj, što ćeš ovako samotova- 
ti i kuburiti? Imetka je u tebe i više, negoli ga izdaješ! Pa i pravo da šutiš o njemu! Ali ja 
znadem sve... U mene su dvije zdrave i jake ruke, za desetak godina sam od tebe mlađa, 
zub mi još nijedan ne pocrni, a obrazi? Na, kano prvi put što si me zagrlio, tako i danas! 
Okrugli i sjajni kao da sam ih prala mlijekom i glatkala snijegom i šećerom... A jaka sam 
ti i bujna; gle, nađi mi premicu, a ja joj smjesta napuštam svoj stolac! Dakle, ne imaš li 
svega, što ti srce želi? Čemu da se još kiniš i mučiš po službama, obijajući tuđe pragove i 
tegleći, dok ne izlipšeš pod čijim god plotom poput izrabljena kljuseta; dok te gola kano 
od majke rođena ne bace na uboško groblje tamo u šumi pri koncu grada, gdje nedaleko 
i živoder kopa jame za gospodske pse i paradne konje. Povjenčajmo se mi lijepo pred 
božjim žrtvenikom, a onda iznajmimo malen posao... krčmariju ili takvo nešto, pa ćeš, 
Žorže, živjeti kano bubreg u loju i možeš u lulu sjesti, zapjevati Aleluju - te kroz kamiš 
pružiti noge! - Vrag si ga neka!... Naherila ona i bijeli vjenčić oko glave, kano da je sestra 
svetome Alojziji... Pozovi sve prve kumordinare, jinuše i kočijaše u svatove, a njihove 

ljubovce u posnašice, pa ajde u crkvu s kiticom ružmarina, da ti pop čvrstom i pozlaće- 
nom na okrajcima i rubovima štolom zauvijek sveže ruke s njezinima... Vozili se, brate, 
da je divota! Kočijaši, jinuši i kumordinari utvarahu sebi toga dneva da su oni grofovi i 
baruni... A njihove ljubovce istom! Huj, huj na oko!... A čime me usrećila moja kad se vo- 
zasmo u najmljenu krčmu poslije vjenčanja? Vrag si ga neka!... Nikad neću zaboraviti 
toga! 

- Hvala bogu da je onaj stari tvoj bećar izgorio u plamenu svojih kesa... Da ga je đavo 
odnio barem tri godine prije, već bih ja onda bila postala tvojom gospojom! Bijaše i skraj- 
nje vrijeme da se već jedanput ozbiljni pošalio đavo s tvojim pokojnim gospodarom! Sa- 
mo da ti je, hulja crna i rogata, dobacio iz vatre gdje je pekao tvoga Mecenu, nekoliko pu- 
nih i tustih kesa - - ha-ha-ha! - cerekaše se moja nova gospođa poslije vjenčanja. S njezina 
lica sijevaše zloba, poruga i obijest kano da te u crnom mraku iz nedohitne daljine mami 
i zavarava krvava zublja vještice. Ja se snuždim kano crni petak, pa kada mi već to ludo 
ćeretanje i grdobna bruka babljeg jezika prisjela i dogustila, grunem svoju novu gospođu 
ne baš nježno u rebra da joj malone isplazi jezičina preko brade. 


- Šuti, mrcino babja! - škrinem zubima i zagrmim već prvoga dana biranim riječima bra- 
čnoga jezika, kano da me je već ujeo na leđima ljuti teret budućega života. - Kako li se 
usuđuješ, čegrtaljko jedna, ovako smradno pljunuti na uspomenu moga blagopokojnoga 
Mecene? Da ti se već nikada nije tako zapoganila jezičina jer ćeš inače po svim kostima 
osjetiti što i kako misli tvoj gospodar! 

- Kakav gospodar! Tko je moj gospodar? - zatuli ona, cvijet ljubavi i nježnosti, uhvativši 
se ljevicom ispod rebara, a desnicom opalivši me tako silno da mi se zaljuljalo do trista 
svjećica pred očima i krv curkom briznula iz nosa. 


- Uhvati se za nosurinu sada, uhvati! Ti, lipsajući stari konju! Misliš da zato za tebe pri- 
segoh pred popom i božjim licem da se dobavim tvoje okrutnosti i tvoga nasilnoga gos- 
podstva! Ej, trista ti gromova, ti, gospodsko mazalo i lizalo, da mi nije do ovih iza nas, 
frknuo bi ti ovaj čas iz kola kano gnjila kruška! Pamti to! Pokušajmo tko je jači? Takni me 
se još jedared ovako, udavit ću te kano okržljavljelo pile! - svrši ona. 


Jedva sam dospio da hvatam silnu krv što mi navalila na nos, i da ne zaprljam svadbeno 
odijelo. Sve sam prečuo ili se tako pričinih. A kad je moja nova gospođa uvidjela da sam 
umuknuo i da joj ne odvraćam ni crne, ni bijele: ona udri u plač i naricanje, čupajući svoj 
nevini vjenčić, koji joj prilikovaše kano draguljna i biserna kruna damama što na tvojem 
tamo brijegu ruju smetištem, kocevima i okolo uglova. 


- To sam li ja, bijednica, dočekala? Hi... hi... hi! Pa od ovog starog, nemoćnog i izgublje- 
nog konja! - Tane bih joj bio prosvirao u jezičinu; već me toliko puta počastila imenom 
stara i nemoćna konja. Tane bih joj bio prosvirao da ga imah pri ruci i da mi nije još jače 
navalila krv... ta prebila mi negdje, kleta klopotuša, samu žilu kucavicu. 

- Takvo je moje današnje vjenčanje! Time li počinje moj bračni život, gdje me već prvoga 
dana ova konjska neman gura pod rebra, da mi je duša iskočila na jezik. Hi... hi... hi! - 
ridaše ona. - Evo koliko li ih ima za nama u svatovima! Svaki je mogao moj biti da sam 
htjela, i svakoj bih ga bila otela kojega bih samo poželjela. Pa kakvi fini momci! Još im 
ruže cvatu i mladost puca na obrazima. A ovaj konj ( - Grom je udario! Baš je dobro nab- 
rusila lajavu gubicu! - promumljam bijesno, ali ne mogoh sebi pomoći, jer još uvijek krv 
lijevaše iz nosa kano u okladu) - ovaj konj - ponovi ona, gurnuvši sada mene pod rebra - 
ova ožmaknuta, iscijeđena i osušena limuna koja još može samo dotle vucariti se i živari- 
ti na tome jadnome svijetu dok bi bilo ukradenih boca vina i slatkoga pečenja s Meceno- 
va stola! Fuj! Fuj!... I takav ti je tvoj suprug! Hi... hi... hi! - zacvili ona. - Bolje bi mi bilo da 

sam mlinski kamen objesila oko vrata i skočila u najdublju rijeku... Hi... hi... hi... hi! - ste- 
njaše moja nova gospođa, ishitrujući kako i čime će dalje izliti milinu svoga jezika i grla. 

- O, mlinski kamen možeš još uvijek objesiti oko vrata i baciti se na dno najdublje vode! - 
istisnem ja kako-tako, ustavljajući krv... A ona - vrisnu: 


- Šta? Šta, šta si rekao, kleti zavodniče, rogata satano, polipe, škorpione, gušteru, kroko- 
dile! Sta si rekao? Ponovider još jednom, ako si junak! - dignu ona pesnicu uvis, da će 
opet zamahnuti negdje blizu nosa. 


Ja ništa... Očito sam bio zadovoljan s bujicom tih novih nadimaka: krokodil, gušter, sata- 
na, zavodnik... mnogo mi je ugodnije zvučalo od one uvredljive i kobne: "stari istrošeni 
konj..." 


Tako se završio svadbeni provod. 
Kada dođosmo u svoju krčmu, bolje reći u svoj stan, otpočela je umah svatovska gozba. 


- Evo, vidite moga nesretnoga, dobroga i junačkoga supružića Žorža! - uhvati me nježno 
ona okolo šije, privuče k sebi i zagrli. - Krv mu iznenada provali na nos, pa čitavim pu- 
tem krvareći ne progovori ni riječi. Oh, nije li to kobna i zla slutnja za budućnost? Recite, 
ljudi! Reci ti, slatki golube moj! - stade me opet cjelivati. 

- Zmija! Zmija! - mislim ja malone gušeći se u njezinim zagrljajima. 

I ona namiguje sa svim svatovima, podavajući dvolične znakove - kočijašima druge, ku- 
mordinarima druge, a jinušima druge... I svi je razumiju i odmigavaju... Ona nešto ugo- 
dno šapne ovome, uštinuvši ga, ne znam na kojoj strani tijela, a on se nasmiješi ispod br- 
ka i pogleda sažalno mene. Kano da nijesam prečuo da mu je rekla: - Sada, sada sam is- 
tom slobodna! Pokucaj, kada te volja, i vrata su ti otvorena!... Gledni onu muletinu... Nije 
li to mužić od komada? Upravo se rodio da pod njegovim klobukom i očinskom zašti- 
tom prikrivam svoju slobodu kada bih suviše zastrančila u žarkome poletu... - Tako ona 
bjesni među muškarcima. A ovi se deru i pucaju od grohotna smijeha. - Živi đavolak! To 
je ženska! Ah, kumordinare! - A njihove ljubovce kano da se stadoše mrgoditi i nije im 
bilo pravo takva raskalašenost. Sada opet navali ona na me: - Srce, pij! Dušo, pij! Golube, 
pij! Grlice, pij... Danas je svadba naša! Nijesi me lje zaslužio, pa zato pij u slavu svoju! 
Neka znadu svi kakav li si mi junak, mužiću dražesni moj - istrošena kljusetino! - šapnu 
mi posljednje dvije riječi u uho, te me opet počne grliti i maziti se. Ja sam se uistinu opio 
kano čep. Svijet je pomračio preda mnom. Vidio sam od jedne glave moje gospođe njih 
devet, svaki mi se gost početverostručio. I konačno ne znam kako je ta svadba svršila i 
što se dogodilo sa mnom. Uh! Tako otpoče moj bračni život. Vrag si ga neka!... Tako teče 
i dandanas. Pred svjetinom me liže, mazi, cjeliva - anđeo ženski! Kad smo nasamu: šaka- 
nje, pljuskanje, stara kljusetino, iscijeđena limuno, istrošeni konju! I tako dan na dan - 
Luciferova mati iz dna crnoga pakla! Vrag si ga neka!... Krčmarimo s izvrsnim uspjehom: 
gostiju vazda puna kuća i prostih i finih, velike gospode i zablaćenih težaka, gradskih 
pandura i služnika! Sa svima je ona sestra. Svi njoj "ti", i ona njima "ti"... Oni blatotepi 
bratime se dan za danom sa mnom. Ona tako hoće i predlaže. Vrag si ga neka!... Velika 
gospoda prizivaju me k sebi na čašicu i govore sa mnom ozbiljno o gospodarstvu, o dob- 
rome vinu, o gradskim novostima, a tada me konačno šalju po duhan i smotke... A čim ja 
odmaknem pete, eto moja vjerna supruga pohrli na njihova koljena, pa ovoga potegne za 
brk, onoga uštine za obraze, tome nešto šapće, a on joj ovija ruke oko pasa dok mu ona 
slatko namiguje grozeći mu se kažiprstom i napokon teško uzdiše da ću se ja skoro vrati- 
ti - a to je baš njezina nevolja i zla kob... Vrag si ga neka!... 


Kada dođe tvoj sin da opet nastavi nauke, sreli smo se, evo baš tako, kako nas dva danas. 
On mi kaza da je već čuo u gradu o mojoj ženidbi i mojem kućanstvu. I mi tako riječ po 

riječ, dokle se ne sporazumjesmo da će najbolje biti ako se u mene nastani... Mladić mi i 
pokaza da je u njega dosta novaca i da mu je sada štićenicom i dobrotvorkom Mecenova 
rođakinja Laura, koja da se nastanila tamo u vašem prnjavoru. Ona, štićenica i dobrot- 
vorka? Malo da se ne okamenih od čuda. I ja prekopaj ovo i ono, desno i lijevo, po svojoj 
lubanji pa mi napokon zasja pred očima: Ha! Mudra i lukava li bijaše ta rođakinja! Nagr- 
tala ona još za života Mecenova blaga! Udarim se po čelu i stadoh navijati đaka Ivicu, te 
ga ispitivati koješta. Ali momak šuti, sažima ramenima i napokon zaključuje: - Ništa, niš- 
ta vam ne umijem odgovoriti, čestiti gospodine kumordinaru! No, povedite vi mene već 
jednom u svoj stan - da vidim, što mi dajete i da se pogodimo! - Što, mali zgubidane - 
našalim se ja - nijesi li ti moj rođak? Nijesam li te ja prvi posadio na školske klupe, da 
bude od tebe danas-sutra rujatuš? Pa da je poživio blagopokojni lustrišimuš, misliš li da 
ga ne bih bio sklonio da te opet milostivo primi pod svoj krov? Hej, momče, govori, nije 
li tako?... - Bilo pa prošlo! - mahne nehajno dječak. - Ja sam odsele svoj čovjek i svoj gos- 
služim svojom mukom i trudom, podučavajući gospodsku djecu - pa ću, rođače, vama i 
vašoj supruzi sve lijepo i tačno plaćati za stan i hranu u vašem domu. Razumijete li? - Ne 
drndaj, Ivice!... - kliknem ja. 


- U mome domu sve buji i cvate, jer krčmarija nosi na rukoveti, a moja bračna drugarica 
okretna je i hitra da će u jedan čas smotati vraga i anđela! Oprosti mi, bože, grijeh što je 
izletio iz usta mojih. 


- Mirujte, dragi rođače kumordinaru! Ne poznam jošte vaše vrijedne drugarice, ali ja ću 
svoje platiti, ako hoćete da se nastanim u vašem domu. Ničiji sluga neću da budem; niči- 
je milosti neću da trebam ili uzimljem. Tako ili nikako - propovijeda on oporo. 


- Dobro, dobro, rujatuše! Čemu da o tome rasplićemo tolike raspre ovdje na ulici? Požu- 
rimo se naprijed, da što prije stignemo doma! - prikričim ja momku, i mi se mučke zapu- 
tismo do moje krčme. I tako ti je momak sada naš stanar. Dobar je i marljiv; takvim ga 
nikada ne vidjeh za života pokojnoga Mecene. A našao i silnih zaslužba podučavajući 
gospodsku djecu. Dugo i dugo se natezasmo što da mi plaća za jelo i stanarinu. Ja i moja 
- bog joj prosti grijehe - drugarica, htjedosmo da kano rođak ništa ne plaća. No on ti je 
tvrd kao kremen i zasukane glave. Vrag si ga neka! Zgubidanova krv! Ili hoćete da vam 
plaćam što bude pravo i zdravo, a nikome krivo; ili pobirem svoje i putujem dalje, dokle 
nađem gdje ću se nastaniti kod valjanih i vrijednih ljudi - zahtijeva on. I mi se napokon 
pogodismo. A da ga sada vidiš kako plaća tačno i marno svoju stanarinu i hranu! Istina 
je, mi krčmarimo, pa je u nas često proste huke i halabuke u kolu naših gosti, ali đak Ivi- 
ca kutri u svojoj posebnoj sobici, nabijajući svoje knjige i svoje rujatuške račune kano čiz- 
mar novi potplat, pa se ne tuži nikada da mu smeta ili da mu pači krčma i gosti. Otkada 
je pako on u našem domu, nekako razblažuje i piri svježiji i zdraviji zrak. Moja rogata 
supruga, čim đak Ivica dođe doma, nekuda se stukne i povuče u se kano jež, i ja vidim 
da ga se boji. A tada ti je i meni bolje. Čim se on udalji, eto već iz nje dune stari vrag ka- 
no i prije, te prigovaraj tome, namrči se na ono, napokon naboji planu, i mi se doskora 
zalijećemo jedno drugome u glavu. A u nje su klete mišice i kosti jake kano u vepra. Pa 
sam ti žalostan doživio da me često properuša tako silno i okrutno da se čitav svijet ok- 
reće okolo moje glave kano da me pribila na osovinu kotača te pognala nizbrdo. Uh, bo- 
že moj, kako se to sve mijenja u tom bijednom ljudskom životu. Vrag si ga neka!... 

Muzikaš Jožica slušaše svoga rođaka kumordinara kano ukopan. Ne prekidaše ga nijed- 
nom riječi, samo bi kadšto rastvorio širom usta kano da čeka gdje će mu nešto uletjeti u 
usta. Po koji put mu opet treperiše usnice kao da će nešto primijetiti, ili kano onaj koji 

sluša novu molitvu ili koju znamenitu izreku, poslovicu te je umah ustima hvata i opo- 
naša da mu ne uteče i da je ne zaboravi. 


Rastavši se đak Ivica sa svojim roditeljem i povrativši se u svoju sobicu, opazi ga ku- 
mordinar, strigući čas lukavo, čas sažalno očima da pokaže kako i on zna tajnu što je do- 
nese sa svoga prnjavora muzikaš Jožica. Prišulja se on u đakovu sobicu, otvarajući i zat- 
varajući oprezno vrata, posadi se na stolac, uzdahne, a onda će: 


- Šta! Hm! Smrknuo se Ivica kano crna noć! E, dragane moj, tako je svakome tko počinje 
prerano sa ženama! Ona bijaše čarobna i krasna, ali... ali rođakinja našemu dragomu Me- 
ceni, pokoj i mir njegovoj duši na onome svijetu... rođakinja kano sve ostale!... Svaka že- 
na ti je poput puna bureta. Bez glave i pameti potoči se niz strminu. Leti, leti, da se nig- 
dje ne obustavi dok ne popucaju obruči, ne prasnu dna, a vino stane teći i lijevo i desno, i 
svatko ga grabi! I to ti je njezina ljubav i ljepota njezina tijela. Ista krastača žaba omoči u 
njem svoje odurne okrače, a prileti i krmača, ubode zamrljano rilo te se naloče da poslije 
pobjesni... Takve su ti žene Laurina kroja. Pamet u glavu, momče! - prignu se k Ivici ro- 
đak kumordinar šapćući bojažljivo. - Vidiš i čuješ moju svakoga dneva. Hej, reci, šta vele 
tvoje knjige, bi li ti se htjelo u takvome ratnome uzduhu živariti da svaki čas vrcaju nje- 
zine stisnute pesti ispod nosa. Kihnuo bi, ali se ne da! Pljunuo bi, ali će doći i gore, mož- 
da još i krvari nos! O, i moja bijaše - dokle nas ne sveza popovska štola - mile lale, šimši- 
rove grane - mili kumordinare, slatki Žoržica, moj jedini i nezaboravni, koko moja, golu- 
be moj, pile moje! A danas? Kuljava, budalasta lola! Ispičuturo, izjedipogačo, prazna 
mješino, istrošeni konju, gospodska vucimetlo, smrdljivi Martine! Kosa ti se ježi sa te 
slatke ljubavi i rajskog bračnog života! Huj! - dahnu teško kumordinar, ustade sa stolca i 
počne otirati znoj, jer mu se iznenada prekinula nit mišljenja i nikako mu ne mogaše 
svanuti u glavi čim je ono htio da svrši. - Vrag si ga neka! - lupi nogom o pod. 

- Ti, ti kano da me i ne slušaš! A ovdje, ovdje ti je - stade se kumordinar palcem kucati o 
čelo - ovdje ti je škrinja - mira božjega - da, brus! Škrinja paklenih muka - gorkoga iskus- 
tva... No! Pa radi po širokoj svojoj volji... Kako budeš sam skovao i udesio taljige sreće, 
tako ćeš se i na njima vozati i pjevati vesele pjesme ili bolan kukurikati ljute jadovanke 
kano i ja, bijednik!... 

I kumordinar se na prstima odšulja iz Ivičine sobe a da mu ovaj na njegova duga i gorka 
mudrovanja nije odvratio ni riječi. 

Kano kada se sred najljepšeg dana iznenada digne oluja, nebo napola pocrni, napola po- 
sivi i bliješti se kano da se u isti tren razvalilo i nebo i pakao. Nekakav tuđi, strašan i bije- 
san vjetar zacvili i zaurla, pa ti se vidi kano da je potresao i uzbibao stožere svemira i pri- 
jeteći te obarajući donosi nešto grozno, novo, potresno - možda propast svijeta... Sva je 
narav uzdrhtala i uznemirila se. Šum, cvijel, urljava i lomljava leti, obara, čupa, ruši i bi- 
je, pa sve tiše, pa sve tiše... Napokon opet zabijeli prvašnji lijepi dan, mutno obzorje u 
čistom i jasnom modrilu treperi, a sunce pomlađeno sija s visoka neba nekom obnovlje- 
nom i svježom snagom, i sve ti se priviđa kano da se bijaše iznenada navukla na nebesko 
lice gusta i crna koprena poput aveti, a anđeo raja skinuo je i potisnuo u kraj... Takva 
borba obuzela, razbjesnila se i konačno jenjala u duši, u srcu i u pameti đaka Ivice. 

I on se prene i nasmija jetko: - Ah, kumordinaru, moj lakovjerni i nesretni kumordinaru, 
poplavit ćeš sada čitav svijet svojim prodikama i lamentacijama kao što si ga nekada za- 
okupljivao prozirnim i bezazlenim hvastanjem svoga jezika i teškim i zadušljivim miri- 

som svoje pomno učešljane i zalizane glave! Pa Miha! Miha! - I sada u tren đaku Ivici 
proleti čitav život u pameti, kano da je tu zatreperila munjevna struja i kano da sve zgo- 
de sadržaje u sebi. - Kakva li je to čudestvena kob, da se baš moj i njegov život ovako is- 
prepliće i sukobljuje eto čitavim vijekom, kano i život maloga "kanonika" s roditeljem 
mojim, muzikašem Jožicom! Pak Ančica! Ančica! - zapinjaše dah đaku Ivici kano da mu 
je netko iznenada šakom začepio usta i ne dade mu disati. I sada najednoć razvedri se 
lice njegovo i neko blaženstvo mira prolije se cijelim mu bićem. Uhvati pero i taj njegov 
duševni pokoj te veliki i sjajni razbor, proniknut blagošću i hladnokrvnošću, zazrcali se u 
ovome pismu: 


Lauro! Što je djelovalo da se nas dvoje sastalo u životu? Puki slučaj. Zar da mi jedno drugomu 
imađemo nešto spočitavati? Kajati se? Žaliti štogod? Pregarati? Ništa! Ništa! Ništa! U nirvani, u 
praznini bez kraja i konca, sretosmo se kao dva zabludjela zvuka u pustoši, kojeno je porodila jeka, 
možda od žarkoga udarca slučajno letećeg hata po pustari; možda jeka od usklika kakva beduin- 
skog junaka ili derviša štono se udaljio i zalutao od svoje karavane... Na: vi ste, zabludjela i iskva- 
rena grešnica, unišli u Mecenov dom kano trgovkinja sa svojom vlastitom ljepotom i dražestima - 
a mene ste ondje našli, koga već iskvariše istrgavši me iz nevine i slatke seljačke kolijevke i od čis- 
tih majčinih grudi... Vi ste bili iskusni 1 lukavi - kako i ne, u vašemu staležu i zanimanju? Ja sam 
vam se svidio, i vi zaželjeste moje mladosti koja se već bijaše pretočila iz djetinjstva u mladića, a vi 
je zatekoste u naponu i najljepšoj raspupalosti momačke svježosti i duševne zanesenosti... Vaše 
pripoviječice o tobože nesretnom vašem postanku i životu bijahu valjada gole izmišljotine ili vješto 
ishitrene te izbrušene poluistine, samo da moju mladost začarate, obmanite i privučete k sebi... A 
ja? Lako li me bijaše pritegnuti u te zlaćane paukove mrežice, gdjeno stadoh udisavati opojni miris 
prve čovječje spoznaje svoga vlastitoga bića i spola... A stade 1 istina navaljivati na mene. Ona mi 
je šaptala u uha: tvoja božica je puka metresa i priležnica grešna i do kostiju iskvarena mekoputna 
starca! Oh, ja sam obim dlanovima zatisnuo uha svoja i odrinuo taj dobri duh da mi ne pomućuje 
slasti prve spoznaje grijeha i otrova. Ona mi je to isto razastrla pred očima mojima. Oh, ja sam 
zaklopio vjeđe da ne vidim ništa, ništa! Izdiri, istino, ispred mojih očiju! Izdiri, nesretnice! Tko te 
zove, tko te traži da se brineš za me i da mi smetaš u slastima i lastima... No ona, istina, moj dobri 
genij, nije me pustila iz vida. Tako negdje prate i nadziru dusi prerano preminulih majka svoju 
dječicu na trnovitim putovima ljudskoga života... Da me kazni te kaznom privede na pravu stazu, 
pripremila mi onaj sukob sa dobrotvorom Mecenom i izgon iz njegova doma. I tada kano da me 
doista moj dobri duh na svojim krilima odnio na pravi put života. Ali, eto opet vas! Dražest, ljepo- 
ta i - silno blago! Otkuda iznenada to veliko blago... Ha-ha-ha!... Opet istina navali 1 slijeva i zde- 
sna. Teško je pred njom začepiti uha i zavarati sluh i sama sebi... Jedna njezina riječ lomi, ruši, 
razara sve divne zgrade što ih je sagradila laž i opsjena, pa na ruševinama tih lažnih dvorova i 
palača, toga prstena zlatna i limena sjaja upaljuje ona svoju siromašnu svjetiljku i njezino svjetlo 
pronicava i odaje svu golotinju tih dražesnih utvara... Teško je pred njom zatisnuti oči kada je već 
jednom provalio prvi tračak njezinoga božanskoga svjetla u zjenice... Taj tračak, što jače zatiskuješ 
OČI i siliš se da ne vidiš ništa, to se on više pretvara u onu skromnu svjetiljku koja goni laž - kao 
arhanđeo zloduha demona iz nebeskoga svjetla u crne ponore pakla... Njezin glas sada bijaše po- 
tresan i užasan: tvoja božica je prosta tatica i zločinka! Metresa i priležnica - te tatica i zločinka: 
to su dvije sestre uzdanice!... I strašna tajna stade rovati po čitavom mojem biću i rastvarati sve 
utvare tjelesne i grešne priklonosti, požude i strasti na koju je laž napisala krivo ime: ljubav! A to 
bijaše samo grijeh i puka golotinja obmane!... I kad se trgoh iz te zamaglice, iz te nesvjestice u koju 
me zaljuljao isprva sladak otrov grijeha i prevare te se povratih ovamo i u kumordinara ispitah 
strašan i brz konac staroga grešnika Mecene... stadoše me razapinjati gorke i silne slutnje... a dob- 
ri duh istine kano da ogorčenim i slomljenim glasom cvili: velike i mutne tajne prikrivaju tvoje 
slutnje u sebi! Ej, da ih može proniknuti tvoje oko!... Sve znadem, sve sam čuo. Ništa ne spočita- 

vam ni vama ni sebi, ni... ni... Mihi! Mihi... Ah, čudesni li su skokovi sudbine!... Vi možda nećete 
dugo boraviti u svojoj kapelici, a na brdu moga siromašnoga oca... Ali što je meni do toga? Što da 
se ja brinem za to? Ipak jedno tražim od vas: da ne zamećete nikakih zadjevica s mojom majkom i 
ocem mojim... Da pregorite, ako će oni štogod zanovijetati i preklapati, te da im ne odvraćate ljuto 
za gorko, bijesno za gnjevno... Ta oni nijesu ničemu krivi, a pretrpješe i trpe tako mnogo!... Da, i 
to: nijesam uzeo novaca što mi ih je po ocu poslala štićenica kojoj naloži blagopokojni Mecena da 
se brine za moje nauke... Hvala lijepa!... I tako bi sve to bilo dostatnom popratnicom laži i himbi, 
lijepim družicama koje nađoše u nama obojima plodno tlo kuda su posijale sjeme svoje iz koga niče 
ljubav njihova kova i soja, ljubav prošlosti naše! Hvala bogu!... Moj dobri genij, istina, još je po- 
kušala i ovim oruđem - i ona je pobijedila za sve vjekove!... Ja sam spašen!... Hvala bogu!... A naši 
putovi se razminuše zavazda, u nepovrat... Nikada!... 


Ivica... 


Muzikaš Jožica vratio se iz grada od svoga sina i kumordinara Žorža, a u njegovu domu 
zavlada onaj nesnosni život kad su svi članovi zlovoljni, mrki, ljuti i okositi jedno na dru- 
goga pa se mukom ugiblju, sretajući se a da ipak ne znadu pravo dati računa gdje je vre- 
lo takvoj promjeni. 


Jožica se opet lati svoga bajsa, odlučivši vratiti se starom muzikaškom životarenju. Lauru 
prepustiše svi u kući udesu njezinu te se nije nitko brigao za nju. Muzikaševa supruga ne 
ulazi više u njezinu kapelicu da je dvori. Laura je to prihvatila mukom, pa u maloga "ka- 
nonika" najmila Anicu da je dvori i služi. Primila je i pismo đaka Ivice. Ona ga pročita i 
baci hladno u vatru. Nije ga popratila ni jednom riječi ni ikakvim znakom, ni kojom pro- 
mjenom u licu. Ali u isti čas stade snovati nove osnove. Zalazila što češće u dom gavana 
Mihe, no ciganskome trgovcu ne otkri budi štogođ o pismu đaka Ivice, budi o tome da 
netko već znade o njihovoj ljubavi. 


Iznenada poče se tužakati Mihina Justa kako joj nije dobro; kako joj zaokuplja glavu ne- 
kaki nedokučivi mrak, a po čitavome tijelu prolazi mraz i slabina. Više joj se čini da sniva 
negoli živi. A Laura tješila je i mazila: - Bit će bolje, prijateljice moja. U svim udatim že- 
nama koje nemaju poroda pojavljuju se takve stvari; ali to nije pogibeljno. Dođe pa prođe 
- znala bi govoriti Laura, strijeljajući ispod oka na Justu i mjereći svaku njezinu crtu i 
mresku budi na čelu, budi na obrazima. 


Jednoga dana ševrdaše gospodarica Justa oko kućanstva, prigledavajući ovo i ono. A 
onda priđe i k studencu u podbočini brdeljka Laloke, te onako slabašna i gingava prignu 
se i posegnu rukama, po seljačkom običaju, da zagrabi vode... I u taj tren kano da je oši- 
nu božja munja strmoglavce odvali se u vodu. 


Miha bijaše negdje u trećem selu. Družina se razbježala na rad, pa tako nađoše nesretni- 
cu istom onda kada se prvo služinče otputilo po vodu na studenac. 


Po selima raznašahu različite glasove koje bi opet prikrajao i prevraćao svaki po svome 
kalupu i čudi. Jedni vele da ju je pogodila božja kap, a to je isto što i kazna božja. Drugi 
sažimlju ramenima, onda uzdižu oči k nebu, ispričavajući se kako bog sve vidi i zna, a 
najbolje ljudske grijehe! Pokojni Medonić umro i nestalo ga kano da si ga otpuhnuo sa 
dlana i pokopalo ga, pripovijedaju, negdje u tuđoj zemlji. A možda ga je i sam živi đavo 
odnio! A gle, sada ovako ode i njegova, nekada ohola, kći Justa. 

Miha je dao svakoga jutra u cik zore po seoskoj poluvještici polubogomoljki na sva četiri 
ugla kuće odbugariti poznatu tužaljku. Dorenda, tako je zvali, nakresala bi se vina i raki- 


204 


Ante Kovačić: LU registraturi 


je, da joj ne presahnu suze turobnice i ne promukne grlo jadikovo, pa je po redu na sva 
četiri ugla ovako isprekidanim i plačnim glasom utančila: - Jao, jao, nama žalosnima! 
Vama, susjedi i susjede, te sve kršćanske duše, dobro jutro! A nama je crno i žalosno! 
Kuda nam je raslo, cvalo i bujalo - tuda nam se evo odrvenilo i okamenilo! Gdje bijaše 
radost i veselje - tu nam omrče žalost i dreselje! Jao! Jao! Hu-hu-hu! Umrije nam mila 
domaćica Justa! Joj, joj, nama, joj! Bila nam je dobra ko vedar dan; bila nam je blaga ko 
sveta nedjeljica; bila nam je i zlatna i krasna, pa nam je cvala, sjala i mirisala poput bijela 
ponedjeljka! Joj! Joj! A ona umrije nam!... One dobre oči ispijat će u grobu ljuti crvi; ono 
drago žensko tijelo rastakat će podzemna gamad! Joj! Joj! Huj-huj-huj! Oh, Miha, dragi 
mužiću njen! Do jučer si pjevao, a danas nariči! Tvrda ti je zemljica crna, visoka su ti ona 
nebesa. Krila nemaš da za njom poletiš; krtica nijesi da proruješ tu zemljicu tvrdu do 
groba njezina! Joj! Joj! Joj! 

Laura se ushodala u svojoj kapelici kada doču o iznenadnoj smrti Justinoj. Bijaše uzruja- 
na, ali i zadovoljna sama sobom. - Bolje mi je osnova pošla za rukom negoli sam i misli- 
la!... Ja daleko preko tri brda... a ona ode! Ta već sam snovala kako da je zagušim kad mi 
se tako dugo ne ugiblje... A sada... sada!... 


Jošte se nije ni ohladnila Justa u grobu, stade se diviti i šaptati svjetina - a eto, koje se ču- 
do zbilo opet u našoj župi! Laura napusti kapelicu, te se odseli s brda muzikaša Jožice u 
dom gavana Mihe! Bože moj, bože moj, preobraća se svijet! - Šta to znači? - pitaju muzi- 
kaša Jožicu. - Što znači? - odvraća on. - Ništa! - Pa kako je onda s tvojim sinom? 

- Dobro, brate! Nikada bolje! - prene se muzikaš, a u obrazima zasja mu radost. - Ona i 
ne bijaše drugo njemu van štitnica, kako joj je naložio blagopokojni Mecena. A dječak 
pamet u se, pa se odrekao toga štitništva i svake potpore. I tim je svršilo sve. Žena je lije- 
pa poput kraljice, a trgovac Miha gavan i mlad udovac, kano da se i nikada nije ženio - 
pa eto - koje čudo - da se ona odselila u gavanov dom. Što će napokon u mene! Prnjavor 
seljački ostaje prnjavorom! Gdje smo se mi rodili za gospodstvo i gospodska uživanja? U 
nas možeš na punim vrećama zlata i umrijeti od gladi! Što posiješ, priradiš, požanješ i 
othraniš, to svariš i smotaš za sebe onako prosto po našem, a to, boga mi, nije za gospod- 
ske zube i gospodski želudac! A tamo u gavana Mihe već se zagospodovalo za pokojno- 
ga Medonića, a to je poslije još bolje nadopunio trgovac Miha - pa eto, što se može složiti 
više negoli ta gospa djevojka i bogat i gospodski Mihin dom! - No svjetinu ne udovolja- 
vaše razlaganje muzikaševo. Ona sažalno pokimava glavom, nešto vjerujući, a o ostalom 
dvojeći, pa dalje nastavlja svoj razgovor, umovanje i ogovaranje... 


Stadoše iz kapelice vući pokućstvo i nalagati ga na vozove, a Jožica vrluda okolo svoje 
kolibe, zadimivši malu lulu koja mu svaki čas ugasne, pa onako ispod oka zurlja kako se 
to gospodari na njegovu brdu i u kapelici. Prikuči se i mali "kanonik". I njemu od neko 
doba ne ide ništa od ruke. Usukao se u sebe, pa šuti i mrgodi se. Otkada se pronio glas, 
da se Laura seli u dom gavana Mihe, mali "kanonik" se i ne primiče svome sinu. Nije mu 
to pravo, i more ga tajne slutnje. Kada su dakle vukli i nalagali na vozove pokućstvo i 
stvari iz kapelice, prikuči se mali "kanonik" do plota muzikaša Jožice, te nijemo gledaše 
čas Jožicu, čas to izvlačenje i nalaganje. 

- Ej, susjede Jožice, vuku ti iz doma toliko blago i bogatstvo, a ti ni blizu! 

- Neka vuku! Šta bih ja s tim blagom i bogatstvom? Da mi ga i pokloniš, ja ti ga neću! 
Samo da mi makneš i tu kapelicu otale! Šta ću ja s time? Da mi je sagradila sušu ili štagalj 
ili ambar - ajde, hvala joj! Ovako, susjede, uzmi i kapelicu! 

- Kako ti to jezikom mlatiš, zahvaćajući i mene po gležnjima? Što da ti ja uzmem ili uzi- 
mam? - zinu mali "kanonik", pribravši na oko muzikaša Jožicu. 

- Ej, pa valjda si ti i Miha otac i sin! Valjda nijeste voda i gora! Što on vozi - voziš i ti. A za 
koji dan ja već vidim kako će se opet slaviti sjajni svatovi u starom domu gavana Medo- 
nića... hoću reći... trgovca Mihe. 


- Nije tako, moj dragi, ne! Krivo me hvataš na nišan. Ne bijaše tu moga masla ni za lijek. 
Ja se pačah u Mihine poslove kad se radilo o braku s pokojnom Justom. Ovdje ni sam ne 
dokučujem kako je došlo do toga i koji će biti konac svemu tome. 

Muzikaš Jožica ne odvrati više ništa, nego izvuče sa drvocjepa sjekiru, pa se spusti niz 
brdo, a mali "kanonik" odsmuca se za njim. 

I Laura se preselila u Mihin dom, te na brdu muzikaša Jožice ne osta ništa drugo van ka- 
pelica, u koju nije nitko ulazio od svojte muzikaševe, jer svi držahu za prokletinju tu 
zgradu... 


Miha nije izilazio u svijet na trgovinu. S ljubovcom povukao se u svoj dom, i ovdje samo- 
tovahu a da ni vlastita kućna čeljad nije znala ništa o njima i njihovu životu... I svjetina 
kano da je zaboravila svoju staru dužnost i začudo malo bi tko ćeretao i brinuo se za tu 
novu promjenu u obitelji maloga "kanonika" i muzikaša Jožice. 

Laura je htjela da Anica prijeđe u dom Mihin i da je ovdje dvori i poslužuje, no djevojke 
najednoč nestane iz sela... Nitko se nije mogao dosjetiti zašto i kamo se metnula djevojka. 
Mali "kanonik" zabrinuto obilažaše okolo svoje kuće, a njegov muk kano da je pritisla ne- 
ka tuga i neko tajno kajanje... Djece doduše bijaše i male i velike u domu, ali bez žustre, 
marljive i dobre Anice... Nije tomu mnogo proteklo vremena, a Anica poruči roditeljima 
da je otišla u službu u veliki grad; no zašto i koji bijaše povod tome, nije se mogao nitko 
domisliti. 

Miha i Laura otputovali bi svaki čas iz svoga doma u ovaj ili onaj grad te tu ostajahu po 
više tjedana. Miha je posvema napustio svoj posao i svoj zanat. Mali "kanonik" otuđio se 
od svoga sina, te nije nikada dolazio u Medonićev dom... Jožica se opet dao na svoj bajs i 
muzikašio po svadbama i u drugim svečanim zgodama po starom običaju... Đak Ivica 
nije se više vraćao u svoj dom, a Jožica ga tek nekoliko puta u više godina posjetio u gra- 
du... 

Tako su jurile godine i godine... 


Najednom puče glas, da se Miha i ljubovca mu Laura sele iz toga kraja nekamo daleko u 
tuđi grad, napuštajući svoj dom i svoje gospodarstvo malomu "kanoniku". 


Taj se glas i obistinio. Oni odoše a da ne rekoše nikome kuda i kamo i kada će se opet 
vratiti. A mali "kanonik" preuze nekadanji Medonićev dom te u njega preseli dva svoja 
najstarija sina da tamo rade i gospodare. On ih nadziraše i upućivaše. Tako se mnogo- 
brojna njegova djeca rastepoše. Žensko se poudalo, muškarci pooženiše neki u Mihinom 
domu, a drugi u staroj "kanonikovoj" kući. O Anici se nije znalo drugo nego da služi u 
gradu u neke stare, bogate i otmjene gospođe. 


Jurile su godine i godine, ao Mihi i Lauri ni traga ni glasa... - Lako njima sa silnim bla- 
gom i bogatstvom! - znao bi uzdahnuti mali "kanonik" koji se već pognjurio, posijedio i 
oslabio... Bijaše već udovac. "Duga Kata" bolovala dva-tri dana, stepla se i stresla kano da 
se napila najljuće octike, izvrnula oči, nešto krupno promrmljala i ostavila ovaj kukavni 
svijet. Bračni joj drug nije ni plakao, ni uzdisao za njom. - Tako ćemo svi jedan za dru- 
gim; jedan prije, drugi poslije! - sažme ramenima mali "kanonik" kada zabiše "dugu Ka- 
tu" u prosti lijes, sabit od neoblanjanih dasaka. Sinovi, snahe i poudate kćeri sa svojtom 
spustiše se također za lijesom niz brdo iz "kanonikova" doma. Surove su to bile duše, na- 
voranih obraza, hrapavih i ožuljenih ruku. Svaki je mislio na sebe i na svoje gospodar- 
stvo. Tek bi žene krupnim šakama otrle po koju suzu. Muškarci primjećivahu: 

- Eh, ode mati, ode! A za njom ćemo i drugi po redu. Onaj život svakako je bolji negoli 
ovaj... Što ćemo? Svima nama valja umrijeti! Tko će znati je li to pametno ili ludo? Samo 
kada bi se čovjek nekako drugačije preselio onamo. Da ga odnesu kako je već zaslužio, 
anđeli ili vragovi, pak neka ga tamo zatuče i udavi smrt po širokoj svojoj volji... Ovako, 
zakapati ga u tom drvenom lijesu u hladnu zemlju, užasno je! - mudrovahu sinovi "duge 
Kate", a na grobu izmoliše joj Očenaš za pokoj duše... 

Otada se mali "kanonik" vucario od jednog do drugog sina, pokoran svojim snašicama i 
tetošeći njihovu dječicu, što ga vukoše za sijede kose i uha, te ga posađivahu na četverice 
da mogu starcu djedi zajahati na leđa... I k svojim zetovima bi zalazio te tu prigovaraše i 
ovom i onom u gospodarstvu i radu, dok se ne bi oni okosnuli na starca: - Ajte, ajte, moj 
stari, racima fućkati! Vi ste u prošlosti prodali i izrabili svoju mudrost, a danas su druga 
vremena! Starci neka misle na molitvu, na smrt i na drugi svijet, a ne da računaju s bu- 
dućnosti!... - A mali "kanonik" bi nehajno mahnuo rukom: - Neka vam bude! Majstori ste, 
majstori, vi mladi ljudi i taj novi svijet! Zato i jest sve naopako, svakojako i nikako! Ah, 
ali moj Miha, moj Miha! Kuda li mi se on djenuo? Ni traga, ni glasa nikada o njemu! A 
sve je odvukao da nije starcu ostavio ni probijene pare za lulu dobra duhana! To su ti već 
djeca! Dadeš im život, rodiš ih, mučiš se, ushraniš ih - a oni dignu glave, zabodu nosove 
u zvijezde pa te, kada ostariš, i ne vide i ne poznadu! Ah, tako je već na ovome svijetu... 
Ali susjed maloga "kanonika", zgubidan Jožica, nije ovako bugario i tužio se na djecu 
svoju i čitav svijet. S Laurom dođe s neba blagoslov u njegov dom... Ona je, bog i duša, 
napustila njegov prnjavor i svoju dražesnu kapelicu, no zato je ipak ostao nakrcan Joži- 
čin dom kako ne bijaše nikada prije. U staji su ostale tri krave kano gore i dva para volo- 
va. Koci puni krmaka, a dvorište prenakrcano peradi... Tu Jožica i njegova marna i tiha 
ženica ne prekrstiše ruke i ne razvaganiše se da lijeno sve izjedu i proharče čime im se 
tako omastila kuća. Kada je Laura napustila svoju kapelicu i zametnula divlji brak s tr- 
govcem Mihom, prisukali Jožica i njegova svojta, malo i veliko, skute i rukave, te stadoše 
raditi kano mravi. Dobro uzgojeno blago i perad što je ostalo iza Laure u prnjavoru, znao 
Jožica mudro prodati i namaknuti novi dohodak tako da se sve u kući podvostručilo. A 
hvalio bogu i plaćao svete mise što se tako razriješio život među sinom njegovim, đakom 
Ivicom i Laurom. Pa kada Miha i ona odoše u svijet, napustivši stari i gavanski Medoni- 
ćev dom, promrmlja zadovoljno muzikaš Jožica svojoj bračnoj drugarici: - Stara, neće ti 
se sve to dobro svršiti, ne! Jošte će naš mali "kanonik" ljuto škripati zubima i proklinjati 
dan i sat kada je ta djevojka premamila njegovog Mihu i preselila se u gavanski dom. 


Anica, kći maloga "kanonika" i sestra Mihina, nekako se voljko odazvala pozivu Laurinu 
da je služi i dvori. Umišljala je da će tako saznati koju o đaku Ivici, a njegov bi prsten po 
sto puta gdje u samoći izvadila iz njedara, zagledavala se u nj i žarkim usnicama cjelivala 
ga slatko i ushićeno... A Laura, ljupka i milostiva s njom, darežljiva u najvećoj mjeri i pri- 
klona je poučiti u svačemu, nikada nije zametnula riječi o đaku Ivici. No često bi njezinu 
glavicu pritegla k sebi i glatkala joj čeoce, te dugo, dugo zaronjivala u zjenice njezina cr- 
noga oka. - Mala! Mala moja, ta u tebe su oči i kosa i taj uzvinuti vrat baš kao u brata Mi- 
he! Oj, čestit li je on čovjek i ljudina od oka! - uznijela bi se Laura te izvukla iz kojega pre- 
tinca novu, sjajnu ogrlicu i podarila njom Anicu. 

- Kako to? Moj brat Miha! On da vam se, gospojice, sviđa - zapinjaše djevojče, tražeći ne- 
što očima po kapelici... 

- No, no! Što zapinješ? Izreci što ti je na srdašcu, nevino i zlatno lane moje! - kliče Laura i 
hoće da je spali očima. 

- Oprostite - Miha... ne dokučujem... Što bi vam se on sviđao? Ta davno je već oženjen... 
A muzikašev sin Ivica? - tepaše Anica oborivši oči te porumenjevši preko ušiju i posižući 
dršćućim prstima za keceljom... Već se stade kajati što je zabrazdila ovako... 

- A, a! Ivica? Bože moj, ta on je đak! On je dječarac, a ja sam njegova štitnica. Da mene 
nije, on ne bi nikada mogao dovršiti nauka svojih! - usplahiri se Laura. - Pa kako, mala, 
ovake stvari obuzeše tvoju glavicu? Sto li tebi kopa po duši taj Ivica? Haj? No, no! - poče 
se prijetiti prstima prevrtljivka. 

- Oprostite, mila, to je samo tako! Ljudi kazivahu da je Ivica vaš zaručnik. Drugi opet da 
ste vas dvoje već tajno vjenčani... pa onda je meni sinulo u glavi onako... oprostite! - po- 
gruži se djevojčica. 

- O, ljudi, ljudi! Kakvi li su ti ljudi! Dječarac, mala moja, dječarac! Ta on nije ni za tebe 
dorastao, a nekmoli za me! A gdje su istom još njegovi nauci. Za njega, dragice moja, is- 
tom će se roditi djevojka, ako ne pođe u svećenike kako žele muzikaš i supruga mu. 
Djevojčetu zakuca silnije srce, htjede štogođ odvratiti, ali joj zape glas i kano da joj neka 
nevidljiva sila obustavljaše dah. 

- Dječarac... dječarac - napokon će tiho i drhtavo. - Ta Miha naš jedva je za koju godinu 
stariji, pa eto kako je već dugo oženjen... Nije Ivica dječarac, nije! 

- Pa onda nije! Budi na tvoju, tvrda seljačka ženska glavo! Kad ti je toliko stalo do njega, 
onda ga privuci i uzmi ti! Ja sam prevremešna, prestara za takvu djecu - okrene se ljutito 
glumica, hoteći da je djevojka razumije i da je pusti nasamu. 

Djevojče briznu u plač te dolažaše od toga dana na svoj svagdanji posao tiho i tužno sve 
do iznenadne Justine smrti. Tu zabasa jednom na Laurina vrata i začuje Mihin glas u ka- 
pelici... Ančica je trnula s užasa, slušajući razgovor, bolje rekavši, oprezno šaputanje nji- 
hovo. 

Najednoć se uhvati za glavu, za srce, prekrsti se do triput, progunđavši ime majke božje, 
odmakne od vrata te za vazda ostavi kapelicu, Lauru i svoj roditeljski dom... 


Ona se otputila u grad u kome bijaše na naucima đak Ivica. Šta li je rilo u toj priprostoj 
seljačkoj dušici? Šta li se caklilo u toj crnokosoj glavici? Šta li je ključalo i miješalo se u 
čitavom tome mladenačkom biću? Tko će to sve znati pogađati i opisivati? Poljubilo dje- 
vojče po sto i sto puta svoj dragi amanet, onaj Ivičin prsten, pa se molilo i molilo skrom- 
no, žarko, s pouzdanjem, velikom nadom! A u lišcu sijevala joj i plamtjela nada, jakost, 
ljubav, djevojački značaj, božanstvo! 

I Ančica leti seljačkim prijekim puteljcima, preskakuje grmečke i potočiće. Tu je uhvatio 
trn za suknjicu, tamo joj ogrebao ručice... Ali nju ne smeta ništa! Ona hrli i juri čas pjeva- 
jući, čas moleći se bogorodici - - juri i juri put svoga cilja, put velikoga grada... 

I ugledala sjajne tornjeve njegove, i ugledala veličanstvene domove njegove, i začula onaj 
silni šum i mrmor, viku i halabuku sitnih stanara ogromnosti njegove. - Ovdje je on! Ov- 
dje je on! - klicaše radosno i pouzdano, ne mareći hoće li zalutati u tome labirintu, u to- 
me kamenitome groblju gdje vidi nov svijet, nove ljude, nove običaje i sluša drugi jezik, 
druge pjesme i drugu kriku i halabuku nego u svojim seljačkim brdinama... Ali sve je to 
za nju ništa! Ona ne mari - kada je nosi anđeo sreće, genij njezine duše. 


Djevojče napokon stalo i odahnulo teško, naporno, umorno. Hvatalo se za glavicu, proti- 
ralo očice, ukočilo se nijemo poput mramorna kipa, a po srcu stade joj se pretakati strah, 

i misli joj zašumješe u glavi, kano da se sraziše svi vjetrovi i oluje te svaki vuče na svoj 
kraj, sileći se i nastojeći ostale nadvladati i pokoriti ih svojoj vlasti. 

- Možda ja ludujem? Možda je sve to puki san! - šaptaše si djevojče. - Oh, sveta bogoro- 
dice, ne ostavi me! - stade se razabirati i u taj tren ugleda sučelice crkvicu s niskim tornji- 
ćem i otvorenih vrata. - Jest, crkvica je, slatki hram božji! - ciknu Ančica i pohrli onamo. 


Iza stupa kunjala starica, uzdišući teško te uzdižući sklopljene ruke prema žrtveniku s 
kipom bogorodice. 


- Ah! - radosno uzdahnu djevojčica, uprvši suzne očice u kip. - Ti si, ti si, sveta i slatka 
bogorodice! Ti si me eto pozvala pred božansko svoje lišce - pa se Ančici prividje kano 
da je bogorodica uprla u nju prave žive oči i kano da se miču zjenice u njima. A tako mi- 
lo, tako pronicavo, s takvom nadom gledahu je neprestano te sjajne oči svete bogorodice! 
Djevojka je zanijemila, a njezina duša, njezine misli, njezino srce poletjelo je daleko, da- 
leko... Ona ne osjećaše same sebe, ona kano da više ne postoji u tom stvarnome svijetu. 
Najednom oćuti na leđima dodir ruke, te se uplašena prenu i ogleda, otkuda li taj dodir. 


- Djevojče ljubezno, kada dovršiš svoju tako žarku molitvicu, krenut ćemo zajedno iz bo- 
žjega hrama! Ti si mi krasna i nepoznata i nevina, zaista si strana i ne znaš toga grada! 
Pouzdaj se, dijete, u svetu bogorodicu, bit ćeš pod mojim zakriljem, ja ću te štititi! - glas- 
no je nagovori ona ista starica štono stajaše iza stupa, zadubljena u svoju molitvu. U crk- 
vici ne bijaše više ni žive duše do njih dvije. 

Ančica zadrhta, prekrstivši se do tri puta, a onda ustane i odvrati starici da je svršila svo- 
ju molitvicu. Baka posegne za blagoslovljenom vodicom, potegne palcem po čelu, ustima 
i prsima i klecnu u sredini crkve. Djevojčica je nijemo gledaše, čudeći se tome načinu krš- 
tenja. - To je tuđica, nije naše krvi, ili su u tome gradu takvi običaji - obuzele Ančicu mis- 
li. 

- Ti si, dijete moje, strano i nepoznato. Nijesi valjada nikada još bila u ovome gradu. O, 
pouzdaj se samo u mene i ne gledaj me tako plaho. Ja sam ti po deset puta na dan pred 
ovim bogorodičnim žrtvenikom, pa slušam i molim se svakoga dneva u tri mise višnjoj 
bogorodici i presvetom sinu njezinome. A dragi bog mi u snu po anđelu čuvaru dojavlja 
i nalaže da se u tome velikome gradu, u pravoj Sodomi i Gomori, brinem za takve strane 
i izgubljene stvorove kako si evo ti, malo pile moje! Ah, sami čisti ljiljani cvatu u tvojim 
obrazićima, a vječna žiža što plamti dan i noć pred velikim oltarom sijeva u očicama tvo- 
jima! Ja ću paziti na tebe, izgubljena moja, nesretna moja! 

- Oj, dobra gospe, nijesam ja ni izgubljena, ni nesretna! Dođoh sa sela ovamo da potra- 
žim službu u gospode. U gradu, istina, nijesam bila nikada jošte, ali naučit ću se ja gradu 
i naći ću službu, bog će mi biti na pomoći! 

- Ej, mala moja, sitnice moja, golubice moja! Ne znaš, ne znaš ti što je grad! Jesi li čula 
kada u crkvi o grešnome Babilonu, o propaloj Sodomi i Gomori, o Lotovoj ženi koja se 
pretvorila u crni i slani kamen samo zato što se samo jedared ogledala natrag na propa- 
dajući i bogom upaljeni grad?... Hej, pamti, pile moje, ovakva ti je svaka varoš na ovome 
svijetu! Veliš da tražiš službe u njemu. Hm, to bi dobro bilo da nije najgore u tome jado- 
vitom i crnome svijetu... Hm, služba, služba... To je prva stuba što vodi u ponor vječne 
propasti... Stat ćeš tada i na drugu, treću, četvrtu, petu i mislit ćeš: skoro sam na dnu! Da 
vidim, dakle, kako je i tamo - pa pokročiš i na šestu stubu, ali takve dalje ne ima -i ti si se 
stropoštala na dno ponora i propasti svoje! Ajde ti sa mnom, jagodo moja, ajde! Ja ću tebe 
tetošiti i hraniti; ja ću tebe nadzirati i učiti moliti se bogu! Bit će već i službe, bit će, kada 
bude vrijeme za to... A sada sa mnom, ovčice moja, kako duhovnici zovu svoje kršćanske 
duše... Ajde sa mnom da te poučim o gradu i njegovu životu i da mi ne zalutaš, dijete, na 

stube s kojih se takve nesretnice strmoglave u ponor propasti svoje!... Ajde, ajde! - uhvati 
je starica žilavim prstima za grudi, a oči joj se iz dubokih šupljina čela zacakle skoro cr- 
venim svjetlom, kano da se iz beskrajna mraka ukazuju sumnjiva i varava svjetla noćne 
sablasti... Djevojče malo da nije ciknulo od prepasti, uhvativši na oko staricu od glave do 
pete. Mune joj strašna misao, ne bi li se u te starice skrivale muškaračke ruke. 


Stara zamijeti to, pa se drveno nakesi: - Ne boj mi se, mala, ne boj! Baš su ti tvrde dojkice 
ko dvije jabučice štono se istom zarumenješe na Evinom stablu grijeha i prokletstva čov- 
ječjega!... Budi bog s nama i mati božja! - Pokunji se ropski starica, obliznuvši najprije 
slatko blijedim i plosnatim jezikom gornju i donju usnicu, a tada zaškljocavši krezubim 
zuberinama da joj se malone sastade šiljata brada sa zavinutim nosom, štono više prili- 
kovaše papiginom kljunu negoli takvome plemenitom udu ljudskoga tijela. 

I Ančica se sa staricom izgubila u najudaljenije, najzamrljanije i najsitnije gradske uličice 
u kojima se klatarila sila mršavih i izgladnjelih pasa oborenih glava i podvinutih repova 
da si se mogao zgroziti pred svakim drugim, ne cijedi li se iz njegove zaprljane i režeće 
gubice slina bjesnoće i neće li se sad na zaletjeti u tebe. Isto toliko vuklo se uz uglove nis- 
kih i kukavnih kućica oguljenih mačaka, od kojih svaki treći nosaše neki žig na sebi: jed- 
nome bijaše istrgnut rep baš u korijenu, drugome odsječena uha ili tako izgrižena da se 
objesiše niz glavu poput resica. Trećemu manjkalo oko ili obadva, četvrti šepao na tri 
noge, petomu kano da si udario žig po čitavome hrptu, gdje je sijala gola koža na kojoj je 
morao negdje plamen ispaliti plemenitu dlaku, jer uz kraj i sada još vidiš opaljeno i ogor- 
jelo krzno. Isto toliko djece, bose, nage, očupane, kljaste i nakazne veralo se, trčalo, vika- 
lo, tuklo i vuklo se tim ulicama, te ćeš pomisliti da ili ni jedno od njih nema oca, ili su sva 
djeca jednoga roditelja, koji svu očinsku brigu utaplja u kakvim zakutnim krčmama, te tu 
trati vrijeme u zamazanim kartama i u jeftinu te zlu piću što mu ispaljuje sve roditeljske 
dužnosti i skrbi na dnu savjesti njegove... 


- Na, pogledaj ovu bijedu i tu suznu dolinu, pa nije li to živa slika Sodome i Gomore! - 
promrmlja stara Ančici i povuče je dalje za sobom. 


I prošla su dva-tri dana da je djevojče probortalo u domu staričinu, štono se sastojaše od 
široke i dugačke te niske izbice kojoj prozori više nalikuju nekakim škuljama negoli ok- 
nima, prevučenim staklom, preko koga niti si ti mogao vidjeti svijet, niti svijet tebe. Desi- 
lo se tu do devet glava mačaka, a isto toliko pasa, te se ta družba čas klala, čas igrala pod 
ogromnim krevetom, na kome perine sižu čak do začađena stropa štono se već stao cak- 
liti kano da je od ebanovine. Starica sudjelovaše svaki dan i u ljutu kreševu i u majstor- 
skim igrankama svojih ljubimaca, koje ona nazivaše jedinom dječicom svojom - pse sin- 
čićima i junačkim momcima; a mačke sve ženskom družinom svojom... U bitkama bijaše 
ona demonom mira i pravednoga sudovanja, mlateći i jedne i druge, što bijahu najneo- 
buzdaniji i najbjesniji. Za mira ih glatkaše, slažući ih oko sebe i po sebi... Mačke su joj 
plazile po leđima, oko glave, po rukama i nogama, dok se psi dizahu na stražnje noge, 
polažući prve na njezino krilo, isplazivši crvene jezike te veselo ližući staričina nagreš- 
pana lica, lajući i mašući repovima. A kada je već predugo trajao mir, starica bi nahustila 
jedne na druge: momke sa "hau-hau-hau!", bacajući im mačke u gubice i glave, dok bi 
mačke vješto i nevidom štipala i vukla za repove kano da ih psi vuku i uznemiruju... Pa 
je uistinu nastala najednom urljava, cviljenje, mijukanje i lavež, a onda ugrizi, bježi i na- 
tjeravaj se čitavom izbom, iz koje bi starica uklonila već prije sve druge predmete, da ne 
smetaju čestitim boriocima te da se otvori što veći prostor i vidik. U toj izbi zaudaralo 
teško i zagušljivo po toj mnogobrojnoj menažeriji, tako da se čovjek jedva privikao ovo- 
me zraku. Stara je katkada prokadila tamjanom taj uzduh, sa čim se ni najmanje ne sla- 
gaše mačji rod, jer taj umah stade drndati i zlovoljno mijuckati, dok su momci (dakako, 

psi i kuje) spokojno i flegmatično protegli svoje šape i tjelesa, te dremuckali i stepali dla- 
kom kano da ih obrlatiše kakvi dosadni zareznici. 

Ančica se već poče tužakati starici da je dosta užila njezine blagodati i dobrote pa neka je 
sada pusti u svijet, u rad, da nađe službu, za što je i došla sa sela ovamo. Starica bi nato 
samo nezadovoljno huknula, poškiljivši ispod oka na djevojčicu. 

- Otići ćeš, mala moja, jagodice moja! Ta doći će i tome vrijeme, ne žuri se, ne žuri! Budi 
strpljiva!... - Pa bi onda odvrludala nekuda u grad po svojim poslovima, kako ispričavaše 
djevojčetu, nalažući joj da strogo pripazi na njezinu četveronožnu dječicu muškoga i žen- 
skoga spola. 

A jednoga dana povrati se stara nešto hrlijim korakom u svoju izbu. Ruke veselo trla, a 
oči joj sijevahu kano mački u noći kada ugleda svoj sigurni plijen. 

- Jagodo moja! - pogladi Ančicu, a ruke joj drhtahu i pomicahu se po djevojčinoj glavici i 
obrazićima kano da jegulje plaze. - Pile moje, danas ćemo malo na zrak, na svjetlo, u svi- 
jet do moje prijateljice! Oh, dobri li su i čestiti ti ljudi. Bit će službice, drago moje, bit će! 
Ima u našem gradu službica i te kakvih! Ne ore se tu i ne kopa teško i žuljevitim rukama! 
Ne zapovijedaju i ne prijete, ne vuku i ne tuku! Sve se to zbiva slatko i milo kano da iz- 
mjenjuješ med i šećer, biserje i drago kamenje, ružice crvene i bijele sa sto i sto novih mi- 
risa - ćereta stara, tare dlan o dlan, upiljivši svijetle oči u djevojčicu kano da će je pojesti. 
Ančica ne slušaše pozorno, niti gledaše staru u njezinom čudnovatom veselju. Začuvši 
da će u svijet, pomišljala je umah na nešto milo, nešto ugodno, nešto iznenadno što će 
možda sinuti pred njezinim očima, kako joj je rasvjetljivalo rajskim svjetlom svu dušu, 
srce, um, svu nutrinu njezinu... ah, ono nešto sjajno i milo česa ona ne bi odala nikome 
na svijetu, bojeći se da joj iz dubljine srca i duše ne uteče u nepovrat, u nedohit... To bija- 
še svijetli lik đaka Ivice. 


I starica istoga dana u predvečerje počne Anicu rediti i previjati. 


- Tako, tako, krasuljku moj! Ove tvoje bujne i vrane vlasi učešljat ćemo nešto drugačije da 
se jače ističu i vide. I čizmice ćemo izmijeniti i tvoju tu bijelu svitu poput snijega ispunit 
ćemo mirisom. - Pa stara donese odnekuda po triput omotanu staklenu posudicu, ukreše 
gubu, i kad se ona najživlje ražarila, kane na žar nekoliko sitnih kapljica, a žar potamni 
dok se po sobi rasprostre čitav sivobijeli oblak mirisa. I stara stade sada kaditi Ančicu i 
obilaziti oko nje, kano oko žrtvenika s kandilom tamjana. 


- Tako, tako, mala moja! Hi.... hi... hi! Kakvu je bog stvori... poludjet će oni, poludjeti kad 
je ugledaju!... Hi... hi... hi! Ala mi je dobro pala u moj dom, kano da je donesoše iz gorice 
vile na svojim krilima... Divna si, jagodo moja, divna!... Ta okrivit će me da sam živoga 
anđelka skinula i ukrala negdje s oltara... Oh, ne polazim ja zaman tako često sve naše 
crkve i kapelice! - radovaše se stara. - Ljiljan, ljiljan, bijeli, snježni ljiljan koji još nikada ne 
tače ljudska pogana ruka! Aj, službica, službica! Skupo li će stajati tvoja službica, mala 
moja, za to se brinem ja, tvoja štitnica, tvoja dobrotvorka, pouzdaj se samo u mene, ka- 
ranfile moj! Hi... hi... hi! - cereće stara bez kraja i konca, oblijećući svoju štićenicu... 

I sumrak je pao i smrklo se i unoćalo u onoj blatnoj uličici, a stara prevuče preko sebe 
nekakvu crnu maramu, u koju se oprezno zamotala od glave do pete tako da si joj samo 
mogao razabrati zavinuti nos i isto tako zavinutu bradu. 

- Sada ajdmo, ovčice moja! - uhvati je starica za ruku, te je povuče za sobom iz izbe, za- 
ključavši vrata i svoju "dječicu" u izbi. 

Tako prođu polagano nekoliko rasklimanih i prljavih stuba, onda je stara potezaše za 
sobom uz zid smradna i blatna dvorišta, dok napokon ne izađoše na ulicu. Sada stara 

uhvati put pod noge, držeći još uvijek djevojčicu za ruku, kano da se boji da će joj uteći. I 
Ančica jedva je mogla slijediti svoju dobrotvorku. 

Pred Aničinim očima zasja veličanstvo širokih i divno rasvijetljenih ulica, punih gospod- 
skoga svijeta. Ta ovdje je kano da hodaš po stolu. Djevojčica svako lice proždire očima. 
Tu je sjajno kano po bijelu danu. - Možda je i on gdje u toj vrevi - zamišlja se Ančica i su- 
stavlja se svaki časak, ne hrleći tako brzo za starom. A muškarci staju, okreću se za njom, 
gledaju, a onda u trk za staricom i djevojčetom, stružući cipelama tim glatkim ulicama i 
fićukajući nekakve divljačke i strastvene melodije. Stara sve to dobro razumije. - Brus, 
dangube i nitkovi, brus! - mrmlja ona. - Ovo je prazno, pa breči ko bure: ludo, pa fićuka i 
brunda, kano magarac kada ugleda na krovu zelenu i mirisavu travu... Brus, klipani! - 
ciknu stara. - Brus, izvana huj, iznutra fuj! Krule im želuci od glada, kano da u njima 
vampiri saviše brloge svoje! Ohole se i zvijezde bi zobali s neba, a nema u njima probije- 
ne pare, pa da im đavo zlatnu potkovu nudi za bakreni novčić! Brus, dangube! - sikće 
stara poput zmije s plijenom u ustima kad je stanu proganjati da joj otmu dobar zalogaj. - 
Brus! - i opet povuče djevojče za ruku. - Žurimo se, kokice moja, žurno! Zakasnit ćemo! 
Pa se ne ogledavaj toliko na taj šareni gospodski svijet! Gle, zjaju u tebe ko teoci u nova 
vrata i stadoše trčkati za nama ko ugrijani psi, prosti bože! - cmoknu stara ljuto ustima, 
vukući Ančicu u tamnije i samotnije ulice grada. 

I prispješe k oniskoj dugačkoj zidanici, velikih rasvijetljenih prozora što sižu od zemlje 
pa do krova. Oni više nalikuju, tako rasvijetljeni, kakvim ognjenim vratima negoli prozo- 
rima. Progonjači već davno napustiše staricu i njezinu mezimicu jer im umakoše u tamne 
ulice pa tako izgubiše trag za njima. Stara ih je, doduše, počastila imenom ugrijanih pasa, 
ali u njih ipak ne bijaše pasjega njuha ni za lijek. 

Stara povuče Ančicu u tu prizemnu zidanicu, držeći je sada još čvršće za ruku, i pred 
njima svane čitav niz stolova i stolaca, a silne boce i čaše odavahu umah te prostorije da 
je u njima krčma, taj poganski hram lijena, iskvarena i nećudoredna svijeta. Bijaše još sve 
prazno, a ugrijani prah na svjetiljkama uvjeravaše svojim neugodnim mirisom da ih tek 
malo prije upališe. 

- Jelušo, Jelušo! - zagunđa stara, a odnekuda se iznenada izvuče nekadanji kumordinar 
Žorž s lijepo izvezenom kućnom kapicom na glavi, otirući obim dlanovima oči i zijevaju- 
ći sanljivo. 

- A! Vještica, budi s nama bog i sveti krst, opet vodi plijen - zamrmlja nerazumljivo ku- 
mordinar - A! Ti si, stara krezubo, potari te sveti križ! Na, na, tko će umah upoznati vra- 
ga na sliku i priliku čovječju. Dobar večer! 

- Ne klepeći, kljuse i drndalo! Samo tu u kutu spavaš, piješ i puniš svoju lijenu mješinu! 
Ej, da ti nije Jeluše, crko bi od glada i žeđe ko pas, kada mu odbiju noge i prebiju tijelo, 
bacivši ga na smetište. 

- No, no! Ne budi tako paprena i zubata, stara! To se lje nijesi naučila u crkvi, ližući i sli- 
neći dan za danom oltare po gradskim crkvama. Strpi se, umah ću ti dozvati Jelušu! Ta 
đavo neka se razumije i pača u vaše tajne i zakučaste poslove - a ne ja! Vrag si ga neka! 

- A što bi se ti i pačao, zvrndalo jadno, ispičuturo i vucimješino jedna! Jeluša, Jeluša, ona 
je žena! A ti drndaj i zanovijetaj kada prhne na stol pečena pura i dogega se puna bukara 
vina! - viče stara, a njezina štićenica razumije i ne razumije tih razgovora. Samo joj se ču- 
dnovato pričinja kako se onaj čovjek ruga staričinoj pobožnosti. 

- Oj, stara, došla si dakle! - pohrli joj izvana u susret ogromna žena silnih kukova i veli- 
kih prsiju, dugoljasta, puna i bijela obraza poput snijega, žacavih, crnih očiju. Iz svakoga 
vire i smijuckaju se do tri živa vraga! Glava joj je isprevezana šarenom, svilenom mara- 

mom, a preko čela spustila joj se dva teška prama garave kose, gubeći se natrag u šareni- 
lo marame. To bijaše samo onako umjetno nastavljeno na čelo. Ovo je tijelom i dušom 
bračna drugarica našega nekadanjega kumordinara. 


- Došla sam, da... A je li sve pripravljeno i u redu? Hm? Jelušo! - zaskomuka vještica, 
pljesnuvši rukama Jelušu po butovima... - Alaj si jedra, uroka ti ne bilo; ej, taj tvoj ku- 
mordinar Žorž, kano da se kržljavi i sitni komarac popeo na carsku bedeviju... hi... hi... 
hi! - cerekaše se stara u sav glas. 


- Kako ne bi bilo spremno, kada ti, stara, naručiš? - odvraća s osmijehom Jeluša, pokazu- 
jući kako joj godi laska staričina. A onda istim osmijehom gviraše lukavo u obraziće Ani- 
čine, mjereći djevojčicu sa svih strana. - A gdje li si je uzela i našla, košaro stara? - Takve 
ljepotice nema u devet kraljevstva! Ej, stara, stara! Đavo nikada neće preskupo vagnuti 
tvoju previjanu dušu! 

- Šta griješiš? Šta huliš boga i njegove stvorove? Pod nebom je samo bog lijep, majka bož- 
ja, sveci i anđeli čuvari. A čovjek, budi muško, budi žensko, jeste samo kip na sliku i pri- 
liku božju, i taj može samo dobar biti!... A moja djevojčica je dobra ko dobar dan -a dati 
pravo kažem, raskalašena ženo - žmrkne lukavo stara očima, oblaznuvši opet slatko gor- 
nju i donju usnicu - da ti pravo kažem, ubrala sam taj ljiljan baš u crkvi gdje se vruće mo- 
lila pred licem majke božje bogorodice... Ah, čast i dika joj budi - klecnu vještica, udarivši 
se u prsa te izvrnuvši oči... 


- Ha, ha, ha! Mudra li si, stara! Sam živi đavo skače u tvojim vještim moždanima! Zato li 
ti tako obilaziš naše gradske crkve i kapelice, da takve ljiljane hvataš i kradeš s oltara 
crkvenih... Ej, da! To i jest tvoj posao da što više zaludiš svojih klijente i mušterije... Oj, da 
ja samo tako mogu svoje vinom i pečenjem: gladi bradu i rumeno lice!... Uzela ti malu 
pred oltarom ili u draču i korovu: no baš si sretna! Ovoj djevojčici nema premice blizu ni 
daleko! Stara, da sam tvoja mušterija, optočila bih ti vrat tolikom težinom dukata koliko 
važe taj tvoj novi ljiljan... osvjetlat ćeš si, stara, tamne i navorane obraze! No, čast danas 
tebi i mojoj kući. Ajde samo hitro tamo u spremljene odaje, da vas gosti ne zateku ovdje; 
a moga nebogoga kliponju Žorža bacit ću skoro u njegov mekani ležaj da nam ne smeta 
u poslovima... Ajde, ajde, drage moje! 

Jeluša uhvati svjetiljku te otprati staricu i djevojče dugačkim hodnikom u prostranu sobi- 
cu u kojoj zamirisa pečenje, vino, cvijeće, svježa rubenina i drugi omamni mirisi, dok Je- 
luša upaljivaše dvije velike svjetiljke. - Ej, tako, mala moja! - uštinu Jeluša djevojčicu za 
obraziće, kadno je dovršila svoj posao. - Što li si mi turobna? Ta nijesi još ni jedne riječi 
progovorila, a možda si nijema?... Veselo, veselo! Kako si lijepa, svježa, zdrava i nevina, 
ružice moja, tako mi budi radosna i vesela! Kratak ti je mladenački djevojački život po- 
put munjina svjetla, poput sunčane zrake što prodre katkada iza mutnih oblaka... a što 
poslije dođe, to je dugo, dosadno, nesnosno poput groblja, poput beskrajne tame koje ne 
dokučuješ gdje je postala, gdje prestaje i kada će je nestati! Ne boj se, mala moja, ničega 
se ne boj! Budi hrabra i vesela... Oh, da sam ti ga ja muškarac! - uštinu opet Jeluša za ob- 
raziće djevojče i poleti napolje. 

- Vidiš li golube, grličice moja, kako su valjani ovi ljudi, kako je dobra i mila ta moja ro- 
đakinja! Ovdje, ovdje ćemo započeti svijet i naš gradski život, mala moja! - potrepta stara 
Arnčicu po leđima, potegnuvši rukama preko njezinih prsiju. - Sve je u redu, sve! - mrmo- 
ri ona i tare posinjavjele stare ruke, po kojima se prepliću sitne, guste i crne žile kao da si 
ih preobukao u tigrovu dlaku, a kosti iz kože pouzdigoše se i proviruju poput sastavnih 
dijelova na staroj, izrabljenoj i istrošenoj trlici... 


- Žorže! Na pečenku i pogače, a s obilata stola naših gostiju tamo iz kuta prema grad- 
skim vrtovima boca vina kakvim se još nikada nije omastio tvoj brk, niti u istoga blago- 

pokojnoga Mecene za kojim ti uzdišeš dan i noć! Natovi se, napij se, pa mi se oteturaj što 
prije u krevet da ne smetaš u našim poslovima... pst! Jezik za zube, stari, dobri, vrijedni 
mužiću moj! Pst! - metnu Jeluša na usta kažiprst cjelune kumordinara u tjeme njegove 
razbaukane glave. 


- Da, da! Daj ti svega toga što si izbrojila, a ja ću s time u sobu svoga rođaka rujatuša Ivi- 
ce, pa ćemo se zajedno ondje počastiti; - i ja, da budem najdalje od vaših ženskih poslova, 
zavalit ću se na divan đaka Ivice i tamo prospavati ovu noć! Vrag si ga neka i te vaše 
ženske poslove! Tko bi vas razumio, vrag si ga neka! - zaškilji kumordinar na svoju buj- 
nu ženu i otare rukama nekakve polusijede ščetine ispod nosa gdje kao da je pod stare 
dane kumordinara Žorža stala nicati krupna i surova četka. Kumordinar, supružić og- 
romne Jeluše, ne brije se više ispod nosa, jer mu crvene i otiču od silna pića i usnice i nos, 
pa je tako pustio da u tom predjelu njegova tijela rastu brci budućnosti... A nalikuje taj 
pusti kraj strništu poslije otkosa. 


- Ovdje ćeš ti služiti, pile moje, u dobra i valjana gospodina! Samo mi ne budi tako stid- 
ljiva i plaha. Velika gospoda ne vole toga! Oj, lijepo ti će biti ovdje! Malo posla, tek onako 
za igrariju - a krasan život i divna služba. Vidiš evo punih stolova! Sve je to u čast tebi i 
tvome službovanju; pa tako će biti svaki dan, jagodo moja! Ali mi se ohrabri i razjunači! 
Što prikrivaš ručicama svoje male obraziće i svoje crne zjenice? Ta već nijesi dijete te si 
utvaraš da neće tvoju milu glavicu nitko vidjeti zato što je pokrivaš i što ti u druge ne 
gledaš! 

Djevojče ne odgovori ni riječi brbljavoj starici, nego se pritiskaše uza nju, a oko srca pos- 
tajalo joj tijesno, a neizrecivo čuvstvo potkradalo se u nj, pomiješano sa strahom, iznena- 
đenjem i otajanstvenim tamnim i neopredijeljenim slutnjama. 


Stara se dosjeti, pokroči do puna stola te podade Ančici nekakih slađanih kolačića, nato- 
čivši joj u kupu crvena, pjenušasta vina da vrcaju iskre kano da pretačeš svjetlucave kri- 
jesnice pomiješane s isprekidanim sunčanim zrakama. 


- Deder, mala moja prepelice, založi, pa srkni ovih nebeskih kapljica! Ne susteži se i ne 
stidi se! Umah ćeš se ojunačiti i oživjeti, samo prigrizi pa srkni do dna! Ta ovo, kad jed- 
nom dođe na usta i jezik, samo sobom oteče na dno duše i srca i kano da ondje šapće: 
"Ako budeš, umrli čovječe, ovih kapljica svakoga dana ulijevao u grešno svoje tijelo, po- 
živjet ćeš dovijeka." 

I Ančica prigriznu tih slatkih kolačića i nagnu na usnice pjenušasto vince, a doskora pla- 
nu joj obrazići i zjenice nekim novim žarom, a cijelim bićem proleti joj čuvstvo nikada 
dosada neoćućene dragosti. Uistinu je stara vještica bila u pravu. Djevojka se ojunači, 
osmješkivajući se čarobno i skoro da će zapjevati. Kao onda kada je prvi put ogrli đak 
Ivica, pronicavaše joj dušu i tijelo neko tajanstveno lepetanje od čežnje i ganuća... A iz 
najdubljih, zastrtih jošte neprozirnim oblacima krajeva njezinoga unutarnjega svijeta ka- 
no da se dizahu dragotni plamečci i kano da lete munjevnom brzinom i prostrujavaju 
čitav mladenački organizam i sve tajne i nevidljive žilice njezina tijela, koje, reći bi, zapo- 
činju negdje u dubljini duše, savjesti i srca, te projurivši cijelim djevojačkim bićem vraća- 
ju se opet k izvoru svome, da se tamo osile, okrijepe i pomlade - pa se iza toga opet po- 
navlja ista igra. Djevojče se smete. Noge, ruke, glava i sva uda postadoše joj lagana kano 
da više ne osjeća vlastite svoje osobe i kano da živi negdje u tmastim sanjama, negdje u 
drugome svijetu. Samo se nijemo trzahu fini joj lični živci i nježne mišice. Samo blaženo 
treperi vječni, smilovni, slatki i divni osmijeh na crvenim joj poput skrleta usnicama. Sa- 
mo ražarene crne zjenice cakle se, sjaju i poigravaju u njezinim djevojačkim očima, u ko- 
jima se sakriva sva dragota crne, ljeskave tame na dnu koje se nešto božanstveno, neop- 


214 


Ante Kovačić: LU registraturi 


redijeljeno čarobnim ljeskom svjetluca i dršće. Samo to odaje da djevojčica još živi, da 
njezino biće pripada još ovome svijetu. 

I hodnikom zamniješe teški, ali mekani koraci, koji postajahu sve brži što se bliže primi- 
cahu vratima. 

- To je gospodin i tvoj gospodar, mala moja! - dahnu Anici u uho stara vještica - Drži mi 
se junački i hrabro da se ne osramoti moj izbor! 

Na vratima se ukaza malen, širok, zbit od glave do pete čovječuljak... prikimava svaki 
čas debelom i tustom glavom od lijevog prema desnome ramenu, kano da ga netko ši- 
lom bocka u debelokožnu, kratku šiju što se nadvjesila iznad ovratnika svojom tustinom 
i tvrdinom. A malena, šiljasta uha utapljaju se u rasporke između obraza i šije, kano da 
su porasle dvije neznatne gljivice u jarku među visokim slogovima na oranici... Kratke te 
isto tako posve nerazmjerne debele noge praćakahu se malenim koracima i nošahu zde- 
pastu i nespretnu tjelesinu, kano da si pod kakva ružna indijanskoga bolvana podmet- 
nuo do dva neizdjelana i neistesana stupa... 


Jeluša, koja ga pratijaše sa svjetiljkom do vrata, potrepta mu široka leđa i nazove: - Laku 
noć, papa... i dobar tek!... - A čovuljak zatisnu iza sebe vrata pa onda postane na vratima, 
čeprkajući kažiprstom po širokim nozdrvama tubasta i gomoljasta nosa, dok mu se ze- 
lenkaste očice točile od lijeva nadesno i kano da se zadijevaju i zapinju o tustinu kutova 
na oba kraja trepavica, od kojih se ističe tu i tamo po koja krupna, kano da si zabio slam- 
ke u meso. 

- Dakle, ipak li je istina, stara? - zapjevao tankim i sipkim glasićem, prisukavši uvis kru- 
pPnu, crnilom omaštenu brčinu: prava slika i prilika "Herodeša", kako ih običavaju seoski 
monščići izraditi od ilovače te omazati pepelom. 

- Skoči, mala golubice, i poljubi ruku milostivomu gospodinu i gospodaru! - prikriča sta- 
ra Ančici. 

Djevojče kano da je otezalo, no ipak ovrši zapovijed. Nakazni je čovuljak zlobno i kruto 
uštine za podbradak da je djevojče vrisnulo od boli i straha; a on se požudno i zvjerski 
raskesi da su ga stršeći i zavinuti brci uboli čak u trepavice koje nadomješta neka mesna- 
ta nadizina vrhu očiju, kano da si čvorove nadunuo ispod niska, krupnim naborima iz- 
rovana čela. 


- Stara, danas me nijesi nasamarila, ja već mirišem zalogaj, i puna su mi usta slatke vode 
od požude i strasti! A sada valja nam se počastiti i pripraviti za radost i raj na tome bije- 
dnome svijetu, kako ono ti bugariš poslije svake popovske prodike! - To govoraše čovu- 
ljak tuđim i djevojčetu nerazumljivim jezikom, primičući se k punome stolu i do Ančice, 
a ruke mu drhtahu, i glavurda sve češće prikimaše od lijevoga prema desnome ramenu. 
Ančica plaho odskoči kano da joj tu nije mjesta, a čovuljak je uhvati za ruke i pritegne 
natrag na stolac. 

- Kamo bježiš, košuto plaha, kano da sam nečastivi duh? - zasvira on sipko i oporo. 

- Oprostite, gospodstvo, služinčetu se ne pristoji sa gospodarom blagovati i sjediti pri 
istome stolu - šaptaše drhtavim glasom djevojče, sluteći neke nepoznate joj pogibelji i 
nevolje. 

- Istina je, grlice moja - oglasi se vještica, podavši nekakav znak čovuljku - ali kada milos- 
tivi gospodar i gospodin želi, zahtijeva i nalaže, tada valja služinčetu žrtvovati dušu, tije- 
lo... sve! Jer bog zapovijeda svakome stvoru najprije pokornost, poniznost i pobožnost! 
Eto, i ti ćeš tako slušati milostivoga gospodina, ta znam ja koga sam k njemu dovela u 
službu i preporučila. 

Djevojče upire pronicave, žarke oči sada u staru vješticu koja joj se najednom pričini nei- 
skrenom i himbenom poput mačke; sada ih opet upilji u glupo i ružno lice svoga novoga 
gospodara i gospodina, u kome vidi živu sliku vampira, kameleona, divljega vepra. Taj- 
ne slutnje naviru sve jače i sve silnije u njezinu dušu dok joj svakojake crne misli krstare, 
premeću se i nadrvavaju jedna drugu, potiskujući se tako brzo i tako silno da se djevojče 
zablenulo, te joj se sve to pričinjaše kano da će poludjeti ili kano da sniva grozan i užasan 
san štono joj u najkraćem vremenu prijeti nekom okrutnom strahotom i napasti... 


Dobru večer, moj rujatuše! Bože moj, zar su u tebe samo zato moždani i pamet u glavi da 
vazda piljiš u te puste knjižurine? Vrag si ga neka! Tko će znati što je na tom zamazanom 
papiru, išaranom tim mravljem od sitnih i debelih kvaka da si se prilijepio za njih kao 
mušica za med, dok te i nestane! Kako nekada kod pokojnog Mecene nijesam trpio da se 
premalo zabavljaš s knjigama, tako mi je sada neugodno da vazda i vazda buljiš u njih. 
Čovječe, pamet će ti se pošemeriti i pomrsiti! A onda fuć sva muka i napor te sva ružičas- 
ta budućnost! Vrag si ga neka! 


Đak Ivica pridigne blijedo lice i osovi glavu na ovu iznenadnu provalu gazde krčmara, 
nekadanjega gospodina kumordinara. 


- Zar vas je možda vaša vrijedna gospodarica natjerala ovamo? Nekako ste mi smućeni i 
zaduvani, što vam je? 

- Daj ti, dragane moj, prije svega ukloni taj metež od knjiga, pa ćemo tada lijepo prostrije- 
ti stol, te zagristi izvrsne pečenke i zaliti je osobitim nekim novim vinom! Da se počasti- 
mo baš onako od srca, a poslije prekonačit ću kod tebe na ovom otrcanom divanu. Pa to 
je sve što još imamo: da čovjek napuni svoje smalaksalo tijelo i okrijepi pustu dušu kap- 
ljicom dobre rumenike€! Pristaješ li, rujatuše? Ili ćeš me istjerati iz svoje sobe, hej? 

- Meni je pravo, gospodine kumordinaru, ali što znači ta vaša seoba iz vlastitog doma? 
Zar je možda opet bilo bračnoga okršaja ili kakvih drugih nezgoda? 

- Obzorje je čisto i jasno poput djetinjega srdašca. Oluji nema ni glasa ni traga. Moja se 
zaplela u nekakve mutne ženske poslove, pa da joj ne smetam, domislih se sam da danas 
nas dva zajedno večeramo ovdje kod tebe i da probavim noćas na tvome divanu. Vrag si 
ga neka! Ti ženski poslovi, tko bi ih odgonetao? Tko će ih prosijati i provijati na situ i re- 
šetu? Vrag si ga neka! - pljunu zlovoljno kumordinar te se nekuda zanese u spore i turo- 
bne misli, a možda nije baš ništa ni mislio - po starom svome običaju. 


I prostrlo stol i doneslo izvrsnu večeru. Soba đaka Ivice zamirisala kano stan pustinjakov 
kada u nj dođe svadbena pita. U Ivice propucala brada, a male brčiće već prisukava i re- 
di najpomnije. 

Novo vino, nekoliko od onih boca što su se desile na stolu čovuljka i stare vještice, pjeni- 
lo se u velikim čašama, a kumordinarova uha i nos gorjeli i crvenjeli se da bijaše milina. I 
smrknuti obrazi đaka Ivice zažariše se, a neka voljka zamaglica obastire mu vid, inače 
jasan i bistar, dok se oko srca uhvatilo nešto neopisivo ugodno i milo, a tajanstvena sila 
potjerala iz duše sve mrke i tamne oblačiće. I sjeti se on Laure i Mihe, a smiješio se blago- 
dušno na svoje uspomene. Napokon mu doprhaše i slatke misli na seljačko djevojče An- 
čicu, a mašta se razigrala u najdražesnijim slikama... Sve ga je to oblijetalo u tako vjernim 
prilikama da je Ančicu gledao živu pred sobom, prvi njihov sastanak, zatim onaj zagrljaj, 
pa sukob njihovih pogleda u crkvi i konačni rastanak te zalog u njegovu prstenu kad se 
vraćao u grad na nauke. 

- No! Vrijedi li ta pjenušava kapljica, đače učenjače? - prekine njegove sanjarije razigrani 
kumordinar, komu se stadoše valjati pred očima one mnogobrojne boce što ih je znao 
istrusiti u obilatom dvoru pokojnoga Mecene. - E, tamo smo ih mi otčepljivali, tamo! Či- 
tavu šumu bio bi s njima zasadio. Sjećaš li se, mladi zgubidane? Ipak je lijepo bilo u slav- 
nopokojnoga lustrišimuša, pa ti zvrndao što te volja i preklapao mudrolije kojih ja pravo 
ine razumijem! 


- A, dakako! Vi ste ih se naužili... meni ste malo kada što priuštili. Utuvili ste u glavu da 
vam valja na me režati kao psu na mačku - promumlja đak Ivica, a da nije ni pazio što će 
reći, samo da bar nešto odvrati kumordinaru. 


- Ej, bila su onda vremena, bila! Vrag si ga neka! - mahnu kumordinar rukom. Tad se 
opet sjetio onih kletih žena, tih kćeri pakla i vraga... i zape kumordinar, a lice mu je sije- 
valo kao zažarena peć. 

- Oho! Opet stare gusle. Ali tiho, rođače Žorže, jer, prišulja li se odakle vaša Jeluša i pri- 
sluhne li, bit će jao i pomagaj! Mogla bi i po drugi put maknuti iz korijena vaša uha! 

- Ne spominji mi takvih prilika, rujatuše, jer ću pobjesniti... Ali ova pjena... ova pjena, od 
česa li je stvorilo? Čim li je tako osladilo? Otkuda li joj podalo ovu bajnu silu?... Pij, ruja- 
tuše, neka ti je za danas, kako i meni! Pij, pij! Pijmo ga, pijmo ga... sve do dana bijeloga! - 
zaurlika Žorž hrapavim glasom, obujmivši đaka oko vrata i pritegnuvši ga k sebi. 

- Nu, nu! Već je i do cjelivanja došlo... Ne slinite me, divni supruže! Prištedite to za svoju 
bolju polovicu! - izvinu se Ivica. 


Ja m 97 mrena Pm. O pemesarenon orma SORnne poma rom Gi Dra meramera m as 


Pa ti pozobao sve knjige staroga i novoga vijeka; pa ti imao u svojoj zgubidanskoj glavi i 
pakao i nebo i očistilište, ipak si tepac! Više: ti si lopov!... Ne rugaj mi se... Jeluša... Jeluša 
- stiša mu se i omekša grlo. - Vrag si ga neka!... Ipak ću ti reći što se danas zbiva u našoj 
kući, tamo u hodniku, što ravno vodi u dvorište... Oj, ženski poslovi... sotonski poslovi, 
velim ti! Ne znaš ti lje ništa, dragoviću moj! Ipak sam ti ja majstor, ako me i tako sramot- 
no gazi rogata Jeluša! Ništa zato! Iznenada banut će bog i vrag, pa će svaki pokazati svo- 
je račune i tražiti svoj dug... Vrag si ga neka! Ded, rujatuše, da te poljubim pa ću ti tada 
razgaliti što se danas zbiva u našemu domu... Hej, hej! Lukava sam ti ja još ptičica, a u 
mene je fin i prefin nos... njuši on dalje i bolje od najizvrsnijega lovskoga pseta... Ali da 
me nijesi odao, rođače! - zaprijeti se Žorž desnicom i ljevicom. - Pst!... 


- Kumordinaru, ne djetinjite; kako da vas ja odam i komu? - ozbiljno će đak Ivica. 


- Vrag si ga neka! - zamisli se natrušeni bračni drug Jelušin... - Dopuzala ti nekakva sta- 
ruša... ej, poznam tu vješticu, poznam još od Mecenovih vremena. Pobožna je i sveta 
pred ljudima, kuja; oslini sve oltare i svece, a popovima i fratrima cjeliva skute i rukave 
gdje god ih sretne... Dopuzala i dovela seljačko djevojče, mlado i svježe poput rosne kap- 
ljice, čisto i nevino poput ljiljana, ta jedva će joj biti četrnaest godina... Splele i zaplele že- 
ne za bogatu nagradu mrežu, i danas će svoj plijen prodati onome stareljku i nakazi, po- 
znatome raskošniku i bogatome savjetniku... Kano da anđela skinuše s oltara da ga obeš- 
časte i popljuju!... Uh, novci, prokleti novci, što sve ne urade uz paklene ljudske stvoro- 
ve. Kakve ljudske stvorove? Ništarije i hulje! Ej, ta sjećam se Mecenovih vremena, bog 
mu prostio crne i teške grijehe... 


I kumordinar zaplećući jezikom počne šaputati đaku Ivici: - Ta ti si već dorastao, propu- 
cala ti i brada i rasuli se brci, i ne poznaješ svoj spol... Vrag si ga neka! - klone kumordi- 
nar na divan i umukne, neprestance mašući sada ljevicom, sada desnicom ispred lica i 
nosa, kano da se brani od dosadnih zareznika. 

Ivica skoči na noge, problijedjevši, a u tijelu mu nestane svakoga traga ma kakvoj pre- 
moći od sile pjenušata vina. 


Kumordinar, i ne istačući više iz boca u čaše, nagnu na usta još do dvije boce i srkaše 
slatko i lakomo dok se napokon ne izvali na divan; iz ruku mu ispadne napola ispraž- 
njena boca, a iz nje prolije se crvena, pjenušava tekućina po zemlji. 

- Seljakinja! Seljakinja! Žrtva? Kakva? Da li nasilna ili dragovoljna? O, vi hijene, o, vi sko- 
tovi mahniti! Zašto baš seljakinja? Zar baš ona mora da bude hranom, vama, grabežljive 
zvjerske nemani! - uzdisaše uzrujano đak Ivica. 


Najednom se silno trzne, kano da ga pogodila munja, i zadrhta po čitavome tijelu. Kano 
da je odnekuda prodro jauk. Sluša, sluša... Možda je puka obmana? Možda varka fanta- 
zije?... Sluša, sluša... Nuto opet prodire iz daljine jauk, pa zagušljiv vrisak... Nije obmana, 
to je ženski glas... To je nasilje... istina je! - Ej, ti si danas nasjeo, paklena grdobo! - škrinu 
mladić zubima da mu je sve pucalo u sljepoočicama i mišicama lica... Uhvati silnu tolja- 
gu i poleti mračnim hodnicima, a napokon onim hodnikom što vođaše u dvorište. 


Čim dospje onamo, začuje ridanje i stenjanje, a kad se primaknuo k vratima, opet prodri- 
je zdvojan i iznemogao ženski glas: 


- U pomoć! U pomoć! U pomoć! Ima li još živa stvora na ovome svijetu? 

- Šuti, nesretnice! Šuti! Zadavit ću te! Predaj se prije ili poslije. Ništa ti ne pomaže; tu te 
neće nitko spasiti! Zaman bodeš noktima, zaman grizeš zubima, predaj se, košuto moja! 

- Nika-da! - vrisnu i jauknu opet ženski glas. 


- Stani! Stani, zvijere! Nakazo! Skote! Danas će ti izmaknuti žrtva! - zaori jak glas đaka 
Ivice. Udari svom snagom u vrata, i ona se širom otvore... Slabo svjetlo zasinu na hodnik 
iz nekakve umjetne i sitne svjetiljke, zakvačene pod stropom sobe, štono slabašne i drh- 
tave trakove bacaše u polutamnu prostoriju obiju sobica. 


Mrska li prizora! Stol i stolci izvrnuti. Prazne i pune boce, jedne razbijene, druge cijele, 
onda pečenje od mesa i brašna te druge stvari - sve je to u neredu raštrkano i pobacano 
po sobama. Tu i tamo prolilo se vino, te spokojno teče u crvenim mlazovima na onu stra- 
nu, koja bijaše više nagnuta. Iza slabe barikade od stolaca te ine sitnarije grčevito uhvati- 
la nesretna djevojka stolac, da se njime brani i odbije zvjerskoga napasnika... Kad je iz- 
nenada nahrupio spasitelj, ona se licem okrenula k zidu, zastiđena i iznemogla. S nje vise 
prnje odijela s gole puti, što ga je razderao grešni silnik. On se baš iznova šuljao iza sto- 
laca po podu kao hijena, da opet zahvati svoju žrtvu koja ga je dosele nadjačala, pogo- 
divši ga sad bocom, sad stolcem, sad čim drugim upravo u čelo, razbivši mu debelo me- 
so u dvije pole, iz koga se cijedila blijedožutkasta sukrvica. Napasnik dakako jedva je 
osjetio tu laku ozljedu, te poput vampira opet navalio na žrtvu. 


- Huljo kleta! - kriknu mladić, poleti na čovuljka i stade toljagom devetati njegovo tusto 
meso i debelu kožu kuda god je dosegao. 


Grdoba se zabezeknula, iskesila na nenadanoga napadača zube poput vepra štono se 
ulovio u stupicu, te ga obuzme kukavština i stade drhtati po čitavome tijelu. 


- Atkosi ti što si se usudio provaliti u moje mirno i spokojno ložište te me buniti i smeta- 
ti? Tko si ti?! - prostenja napokon plačnim glasom bludnik, hvatajući se čas tu, čas tamo, 
kuda god ga dosegla teška toljaga. 

- A tko si ti, nemani jedna? Ej, ne treba da pitam. Pokazat ćeš danas putnicu svoju, jer ću 
te devetati i mlatiti dokle se ne izvije iz tebe zadnji kužni dah crne ti duše! Dok se zadnja 
mišica i zadnja žilica ne protegne na tvome silničkome tijelu! - orio se glas đaka Ivice. 

- Ej, pa me ubij, razbojnički provalniče! Ja k bogu na račun, a tebe će već stići zakon i 
pravica te sapeti tvoj žilavi grkljan krvničkim užem! - vriskaše sve sitnije nakazni čovu- 
ljak, zaklanjajući se k zidu, jer toljaga je mazala i lijepila se u tijelo sve ljuće i jače... 

- Evo, udavi me i zatuče kao psa u vlastitome domu i u mome stanu, hajdučki proval- 
niče! 

- Mudruj, mudruj, grabežljivi raskošniče, uhvatio si se danas u stupici, pa ćeš platiti ha- 
rač kako ga još nikada nitko nije, huljo kleta! Samo kad je spaseno poštenje ovom ubo- 
gom djetetu i nevinost njezina! 


- Kakvo dijete? Čije dijete? - osovi se razbludnik, odmakavši se od zida, jer su sada rjeđe 
počele padati batine po njegovom mesu... - Ta ovo je moja sluškinja!... Što se ti, neznana 
delijo, pačaš u moje poslove i račune? Otkuda ti to pravo? - zasviri ohrabrenim glasom 
čovuljak, opipavajući modrice i sukrvave brazde po svome tijelu. 

- Lažeš, vampiru! - zagrmi iznova Ivica, poleti na njega, uhvati ga za šiju i svali poput 
vreće među hrpu boca, razliveno vino i među druge stvari, pa opet ne požali patuljasto- 
ga debeljkovića, da je toljaga zviždala zrakom i palila kuda gođ bi zahvatila da sve ječi i 
puca nasilnikova koža. 


Djevojče još vazda stajalo okrenuto k zidu, ne usudivši se pogledati tako iznenada pro- 
mijenjene pozornice. Drhtala je kano prut na vodi i sama sebi nije vjerovala... Sve joj se to 
pričinjalo kao strašan, ružan i grozan san, a u tome snu odzvanjao i grmio glas spasitelja 
njezina koji je već negdje čula i slatko ga se sjeća... ali nikako ne dokučuje čiji bi ipak mo- 
gao biti. Sada se plaho ozre na tog raspaljenog osvetnika i kerubina... Ali u njega propu- 
pala brada i razlili se brčići na usnicama... Ona okrene čitavo lice na pozorište. Ivica se 
ozre, protrne, toljaga mu padne iz ruku a on krikne silno i zajeca plačno: 

- Ančice moja! Ančice! Snivam li ili je to neka nebeska utvara? Javi mi se, jesi li ti to? An- 
čice moja!... - i pohrli k njoj. 

- Ivica! Ivica! Ivica! - ciknu i vrisnu, zajeca i proplače ona... - Ja sam, Ivice, ja! Oh, tako je 
htjela sveta bogorodica, kojoj se ja molim dan i noć, da budeš ti danas spasitelj moj!... Ivi- 
ca... Ivica - šaputaše djevojče zamrlim glasićem, privinuvši se uz pobjednika. 

U taj tren bane odnekuda gazdarica Jeluša te se ustrmi na pragu, ugledavši taj čudni pri- 
ZOT. 


- Kako? Rođače, što ti ovdje radiš? Što ti to znači? Kakve su opet to diple? Čije li je to ma- 
slo?... Taja sam ipak gospodarica u svom stanu! 


- Izdiri, svodnice kleta, s onom nakazom ondje! Izdiri da se ne gnušaju nad vama oči po- 
štena čovjeka, da ne povrijediš ovoga anđelka svojim bludničkim pogledom!... Izdiri, ve- 
lim ti, tu nemaš posla s nesretnim kumordinarom! Izdiri, jer će ovaj čas toljaga mastiti 
tvoje grešno tijelo, a pucat će tvoja debela koža kako i onoj hijeni tamo!... Izdiri! - pokaže 
mladić prstom na vrata. 

- Pa tko si ti da mene strahuješ i groziš mi se u vlastitome mome stanu? - pokroči Jeluša 
prema momku. 

- Tko sam? - škrinu mladić dohvativši toljagu... - Zašto da ti nekažnjena umakneš odat- 
le?... - I on opali Jelušu nekoliko puta, a ona stisnu usta i pesti te videći da tu nema šale, 
sabra skute i rukave te bjež!... Ovu zgodu uhvati raskalašeni čovuljak, izmakne preko 
praga te se pusti drobnim i mekanim koracima u bijeg za svodnicom Jelušom. 


- Platit ćeš ti meni, haramijo! - vikaše on kad je već daleko odmakao tamnim hodnikom. 

- Samo kad si ti već ovdje prvi platio pod ljutom toljagom, ne brini se za ostalo! Vidjet 
ćemo što će biti pred sudom, zakonom, bogom i poštenim ljudima! - odvraća mu đak 
Ivica, pokročivši na prag sobe, kano da ga želi još dalje i preko hodnika goniti. 

Nije dugo potrajalo iza te vike i gungule, a hodnikom šuljaše se, pužući na prstima, ku- 
mordinar Žorž... Sav svijet kretaše se oko njega, ali on se ipak miče naprijed, boreći se 
sam sa sobom da ne zaboravi i ne promaši svoga cilja. 


- Ha! Tu su vrata! - tapa rukama po zidu... polagano otvori te uljeze. 

Ivica držaše djevojku za obje ruke, čekajući da će se osvijestiti i da će mu ispričati kako je 
prispjela ovamo... Od straha i prepasti uzdrmana i satrvena ne mogaše ona domoći se ri- 
ječi, nego tek po koji put duboko uzdahnu, gledajući milo i zahvalno svoga spasitelja. 


- ALA! - javi se kumordinar. - Šta li se zgađalo ovdje! Probudila me vika i graja, a držim 
da je mojoj Jeluši pukao čir na dlanu, jer viče i dere se po krčmi da je strahota... Kakve si 
opet izmudrio majstorije, moj rođače?... Kako ti ovamo? Ta mi zajedno pođosmo na po- 
činak! 

- E, gospodine kumordinaru, doletjeh ovamo kako i vi dopuzaste evo baš sada! - mahnu 
rukom đak Ivica... - Ja sam čuo čak u našu sobu jauk, vrisku i pomaganje, a kad amo, 
spasio sam nevinost i poštenje ove jadne djevojčice od grabežljive zvjeradi, kakva postoji 
i roči se u vašem vrijednom domu. 

- ALA! A! Zvjerad se roči, zvjerad? - pokunji se kumordinar... - Jesam li možda ja šta ludo 
izbrbljao? - domišljaše se Žorž, utisnuvši kažiprst u čelo kano da doziva u pamet nekaku 
mutnu sanju ili davnu, davnu misao, sliku, za koju sada sam ne dokučuje da li uistinu 
postojaše kada kao događaj ili misao. Ili je pako tek nedavno san, ali je potamnio i izgu- 
bio se... Vrag si ga neka! - mrmljaše on u sebi zlovoljno i trpko... - Pa šta je sada, hoću da 
reknem, šta će biti s tom djevojkom? - dokrajči kumordinar zijehnuvši lijeno, a da nije ni 
gledao Ančicu i Ivicu. 

- Spasena je od vampirskih pandža! A to je za danas dosta, vrijedni gospodine kumordi- 
naru! - odvrati đak Ivica, uhvativši žešće djevojčicu za ruke, a ona mu se nijemo podala, 
trznuvši se iznenada, jer u taj čas prepozna gospodina kumordinara, koji bijaše toliko 
puta na njihovim seljačkim brdinama... 


- A dali, čestiti rođače, poznajete ovu djevicu? Ili se bar sjećate, a možda naslućujete, tko 
je ičija li je? 

- Mh! Mh! Mh! Ludoga li opet nadmudrivanja, moj rujatuše? Šta bih ja znao? Ili otkuda 
bih se sjećao? Misliš li ti da je naša pamet svježa i bistra kano u vas mladih? Ej, sve su to 
već obamrli pretinci u moždanima! Sto je u njima zatvoreno i zakračunano, to više ne 
izleti na svjetlo! Otpao ključ, zarđali, kračuni i računi, vrag si ga neka!... 

- Pa čujte! - nasmjehnu se gorko Ivica, pogledavši milo i nježno djevojku - to vam je kći 
našega susjeda, maloga "kanonika", Anica! Ne biste li se sjetili one žustre i sitne djevojči- 
ce koju znadoste tako često darivati slatkišima kad ste dolazili u naš prnjavor? 
Kumordinar se prekrsti, zine te pođe ravno k djevojčici. 

- Ti da si kći našega susjeda, maloga "kanonika"? Ti? - stade je glatkati po glavici i čeocu. 
- Ti? Tko da vjeruje? Pa kako bi ti došla ovamo? U naš veliki i šareni grad? S kime? Po 
kakvu poslu? A stara ona kleta svodilja... čime i gdje bi te ona smamila u svoje pandže?... 
Vrag si ga neka!... Tu će mi još pući glava kano da si makovicu stisnuo među prstima... 
Vrag si ga neka!... Ja svega toga ne pojmim, niti razumijem. Covjek bi trebao da ima pa- 
met kralja Matuzalema!... Vrag si ga neka! 

Sve troje vratilo se u sobu đaka Ivice i tu su razgovarali i bučno i potiho do bijela dana. 
Razjasnili i razvedrili svaku sitnicu i svaku malenkost te sada poimahu kako li čudesnim 
načinom ukobi sudbina ovu noć i taj događaj. 


Kad je svanulo, kumordinar se zabrinuto ushodao i zamislio, češljajući i grebući se ne- 
prestance iza uha prstima. Obuze ga crna slutnja da ga u najkraće vrijeme nešta hudo 
čeka čim se odijeli od sobe đaka Ivice. Hvataše ga strah pred gospodaricom Jelušom. Sve 
mu se nekuda nije dalo izaći iz te sobe. 


- Vrag si ga neka! - ohrabri se napokon, uze svoju kapu te se obzirno provuče kroz vrata. 
Uđe preko hodnika najprije u krčmu, gdje mu zaudaraše nekim čudnovatim mirisom 
tako da je po triput otvorio vrata što su vodila na ulicu i tu se junački iskašlja i nasisa 
svježeg jutarnjeg zraka. Napokon se posadi u širok hrastov stolac kraj peći. Jeluše danas 
dugo nema. Prevario je dan, i ona spava kako rijetko kad običava. - Vrag si ga neka!... 
Ženski poslovi... Ženski poslovi - gunđa kumordinar, stade umoran zijehati, a san skla- 
paše trudne mu oči. I domala odmnijevaše po sobi silno kumordinarovo hrkanje, zbog 
kojeg znala ga često ljuta Jeluša trgnuti iz topla kreveta i potjerati u krčmu neka tamo 
smoli i vozi... jer ovako ne možeš kraj njega usnuti. 


U snu bi se svaki čas trznuo, namrgodio i napokon otegnuo turobno i dreselo lice kano 
da će zaplakati. Proročanski genij kano da mu šaptaše u uho što će se netom dogoditi, 
pripravljajući ga tako na ozbiljnu javu. 

I Jeluša prodrije u krčmu, bacivši bijesan pogled naokolo, a onda poleti k prozorima i 
stade ih redomice otvarati. U krčmu navali svjež i hladan zrak, a Jeluša sva raspupčana u 
jutarnjem odijelu i ne zakopča ga, već joj onako razgaljene silne grudi optakaše napola 
studeni uzduh da se iz njih digla jedva vidljiva bijela para kao onda kad čovjek diše na 
studenu zraku. Ona se okrenu od prozora i nuto opazi svoga mužića Žorža. - Ha! Evo 
ga, spava po bijelu danu, spava! Dakako, tko bi bdio noću i nahustio onoga golokrakoga 
đaka da razbojnički provaljuje s toljagom u ložnice mirnih i poštenih ljudi? Pa onda? O, 
sramoto, ... i mene je izbio! Uh, kako li me bole leđa i kukovi. Bit će negdje sve crne braz- 
de po mome bijelome tijelu. Ali ti ćeš mi platiti, ti! Stanider - poleti ona u kuhinju zahva- 
tivši tu pretrgnutu kolčinu što je zaboravio neki seljak, donesavši vina za pokus. Kako se 
kumordinar na vlastite ruke naslonio, okrenuvši se licem k peći, tako ispupči prema sobi 
leđa. Divlja žena nahrupi s kolčinom iz kuhinje i stade nemilo mastiti svoga bračnoga 
druga. On spavaše tako tvrdo da je jedva nakon trećeg, četvrtog udarca osjetio da to nije 
tek puki san, već uistinu žalosna i ozbiljna java. Prodrami se i okrenu, a tada izvali oči na 
svoju suprugu. Ali ona ne pitaj ništa, već opali i lijevo i desno... 

- Zar si poludjela? - izdere se mračno Žorž, udarivši u neku staru kumordinarsku kletvu. 
- Kobilo ti, ždrebico jedna! - Uhvati iza sebe hrastov stolac i dignu pa prema nježnoj i 
krotkoj ženici da se brani od njezine nenadane navale. Kroji ona sud, a da i ne pita za 
pravo ni zakon! - Nijesam ja rujatuša potpalio da vam muti crne i šarene vaše vražje pos- 
love! Dapače, ja sam duboko spavao kad je on čuo djevojačku viku, vrisku i pomaganje! - 
zabugari poluplačnim glasom kumordinar. - utaži se i prestani, ili ću ti stolcem raskoliti 
glavu pa da me do večera dignu na vješala!... 

- Čujmo samo ružnu i onemoglu kljusinu, čujmo! Kako se izvinjava i ispričava! Sada is- 
tom vidim i vjerujem da si ti i nitko drugi svario ono kleto maslo, jer govoriš a da te ni 
pitala nijesam. Pa šta si htio iscijeđena limuno, da valjda za tebe pripremimo djevojčicu 
što miriše po ljerovima... ha, ha, ha!.. - I ona opet stade mahati po zraku kolčinom, da 
dohvati ma s koga kraja svoga mužića... No, valja reći, da je gospodin kumordinar ju- 
nački odbijao navalu, pače očepio stolcem svoju milu družicu jedanput po širokim i plo- 

snatim butovima, a drugi put po oblim i dražesnim nadlakticama, štono se osobito isti- 
cahu iz razgaljene jutarnje suknjice. 


Vidjevši Ksantipa da je danas i njezin Sokrat naoštrio i iskesio zube te da bi hrastovina 
mogla i dalje zahvatiti, a već se noćas dostala nekoliko modrih brazda, odustade od dalj- 
nje navale, briznuvši u jedovit i gorak plač. 


- Dobro, lijepo, krasno! - zaćurlika ona iz krupna i jaka grla - to li sam doživjela? To li 
zaslužuje moj rad, moja marljivost, moje muke i tegobe? Sve što je ovdje, sve što je u tebi 
i na tebi, velik glas naše krčme... sve to valja samo meni priznati i zahvaliti! A gle, može 
me izmlatiti i ubiti kakavgod zgubidan, študent, mazalo i gladuš! To li sam doživjela, 
stari istrošeni konju? Hej! Odgovori!... Ja ti velim, mi nećemo dobro svršiti! Neka đavo 
nosi i tebe i krčmu i posao! Ja ću opet u službu... pa ću živjeti! Kakav li je to muž!? 

- Polako! Polako! Nijesi još gotova, čuvaj ga se samo... još ćete vi svi skupa za te mračne i 
šišmiške poslove odgovarati sudu i zakonu! Umiri se, umiri! Bolje bi ti bilo da se omotaš 
pokorna i krotka oko rujatuša, kano konac oko prsta, jer će doći i više i gore negoli je to- 
ljaga... Vrag si ga neka! Svaki kovač kuje svoju sreću. Kako li ćeš je skovati ti, računaj 
sama sobom i sa svojom jezičinom. 


- Šta sud? Kakav, koji sud? Šta zakon? Gdje? No, kada bi se ti, vucimetlo, brinuo za te 
stvari, tada bi se i gvozdeni most srušio pod čovjekom!... Hajde, hajde, da vidimo! - su- 
kaše Jela rukave kano da smjera na novu navalu ili kakav prešni posao... 


Istoga još dana nađe đak Ivica mjesto za Anicu u vremešne, stroge i odlične gospođe u 
koje poučavaše više godina njezina jedinca. Djevojče bijaše dobrodošlo u taj dom, a dani 
i mjeseci tekoše obojima ugodnije, jer se u istome domu sastajahu svakoga dneva. A svo- 
je tajne zavjere ne odadoše nikome na svijetu. A niti je mogao budi tko u domu stroge i 
odlične gospođe zamijetiti da bi ova dva stvora vezao ili zbližavao kakav nježniji osje- 

Čaj: 


Ivica je napustio stan u svoga rođaka kumordinara te se odselio. 


Izdevetani savjetnik nevidom umakao iz grada i oteturao svoje zdepasto i tusto tijelo, 
bojeći se da bi mogla dunuti od koje strane svijeta još ljuća popara negoli gorda đakova 
toljaga. 

Stara vještica preselila se u još siromašniju, mračniju i blatniju ulicu od dosadanje, neka- 
mo u drugi kraj grada. I njoj ne mirisaše zakon, sud i pravda, kojom se đak zaprijetio 
svim poslovačima i sudionicima one noći. Čitav konac ispripovijedala joj poražena Jelu- 
ša, pokazujući svoje modrice uplašenoj i pogruženoj starici. I u crkve je rijetko zalazila; a 
onda bi se uvukla u najtamniji kutić i stisnula ondje poput sove u duplju, kada zabijeli 
božji dan... 

Samo u krčmi kumordinara Žorža nije se ništa promijenilo. Dragi supruzi grizli se, sva- 
đali, a do zgode navlačili i tukli kano i dosada, a jadoliki kumordinar vazda bi ostao 
kratkih rukava, te potegnuo tanji kraj i razboritu dušu u se... 

Izvan ovećega grada u kojem stanovaše do osam hiljada duša tako da je taj broj vazda 
bio stalan u knjigama slavnoga gradskoga poglavarstva, jer se nije priračunavalo ni od- 
računavalo ako bi tko umro ili se rodio - čemu za takve sitnarije suvišno ispisivanje i do- 
davanje, čemu trošiti skup papir dragocjenih gradskih knjiga - van toga grada desio se 
dvorac, onako napola na gradsku, napola na seljačku. 

Grad, pun lijenih stanovnika, a još gorih službenika kojima bi sve slađe mirisalo negoli 
red i gradske knjige, nije se brinuo za svoje vlastite stvari a kamoli da mu kopa po glavi: 
tko se kada naseli i odseli u one kuće što stajahu van grada. 


Laura i Miha dođoše u gradsku općinu i nastaniše se u onome dvorcu. Trgovac Miha 
polazio katkada za trgovinom u daleke krajeve, ali to bijaše već trgovanje višega stepena, 
gdje neznatan trud i uvelike uložen novac nosi ogromne i neprivrijeđene dobitke. Miha, 
otkako je napustio svoju domaju i Medonićev dom, kano da je opustio do korijena i ne- 
kuda se odrodio i podivljao. U trgovačkom svijetu upozna čudnovata druga, i oni se hit- 
ro zavolješe, a Miha se privinu k njemu kano da je našao izgubljena pobratima u svijetu 
pa mu nije mirovalo srce dok ga nije doveo u svoje prebivalište, u vangradski dvorac 
gdje je stanovao. 


Taj svat bijaše ćorav na jedno oko, ali ga obasuše silni brkovi i brada. Lice i tijelo redio je 
i glatkao da je bio tijelom pravi atlet, a obrazima poput kakve izgubljene djevojke koja je 
već davno proigrala prve pupoljke divne mladosti svoje, a sada samo lovi u tanke mreže 
svojih požuda i svoje ljepote šarene, jednodnevne leptire što najradije nalijeću na rascva- 
lo i prezrelo cvijeće. Njegove šale, dosjetljivost i komika tako zaniješe konjskoga trgovca 
Mihu da je on umah pobratimu uskliknuo: - Bio svijet velik ili malen, prostran ili tijesan, 
a Miha najsjajniji gavan ili najcrnji prosjak: on bez svoga novoga pobratima živjeti ne 
može!... 

I tako konjski trgovac Miha dovuče u svoj dvorac novoga pobratima. 

Laura u njem upozna starog ćoravca Ferkonju. Ali kolika razlika od onda i sada! 


Taj novi svat tek škilji na zdravo oko, podsmjehava se na Lauru, pa se šali, prenavlja i 
govori da mu nitko neće haka doći. A Miha, ciganski trgovac, koji bez svoga druga pada 
u melankoliju, dosadu i turobnost, puca od silna smijeha, oči mu se zalijevaju vodom, a 
lica, ta se samo tresu od veselja i dragosti. 


- Ami? A mi, Laurice? - ščepa ćoravac strastveno i silno Lauru za obje ruke kada je jed- 
nom zateče nasamu... - A mi, zar smo zaključili zauvijek naše račune štono ih započesmo 
u onoj divljačkoj šumi - mi, zabludjele ovce, hej? Niti me nijesi upitala kuda mi se u toli- 
ko godina metnuše roditelji, oni vječno pijani ljudi štono se vazda svađahu i razbijahu? 
Nijesi me nikada upitala kako se ja propinjah po tome širokome svijetu dok se evo ne 
upoznah s tim tvojim seljačkim bolvanom i ne nađoh Lauricu svoju... hej? Ona noć je 
divna bila, divna moja Laurice! Još da nam se jednom povrati, pa neka se tada svrši sve! - 
zapjevulji ćoravac u uho Lauri... 


- Mir, prokletniče! Ja sam žena. Ti si uzrok cijeloj mojoj kobi! Nikada te ne bilo! - zaklopi 
mu ona rukama usta, skočivši sa svoga mjesta. 


- Ej, žena! Čestitam, gospođo! - zagrohota Ferkonja i raširi ono jedno zdravo oko, prom- 
jerivši od glave do pete Lauru. - Žena, kao i moja, samo što ja imam prvenstvo! Ej, že- 
na!... Znam sve, znam sve! Zar misliš da mi nije sve do najmanje sitnice razgalio konjski 
tvoj trgovac?... Žena! Moje je veće i jače pravo pred svima na ovome svijetu!... Misliš li da 

ne znam kako si postala Mihina; kako je on htio da te dovede pred žrtvenik da popo bla- 
goslovi vaš brak... Ali to tebi zaudara... ha, ha, ha! Sve ja znam. Šuti i pokori se. Silan i 
moćan bio sam nekada... onda... pamtiš... Silan i moćan bit ću i sada!... Pokori se, mila 
moja, drugačije se ničega ne žacam... Oh, oh, oh! Po čitavome svijetu sam te tražio i mu- 
čio se... i nađoh te! Ili ćeš biti opet moja... ili ćemo obadvoje propasti i svršiti - skoči na 
noge potepuh i uhvati Lauru... - Vidiš, draga moja! Pomriješe mi roditelji... i zakopah ih i 
platih svetu misu na kojoj nisam ni bio, niti se pomolio za njihove duše... Dosta sam im 
sprovodom i misom naplatio i zahvalio što me rodiše i othraniše takva kakav jesam s 
jednim okom, ali više vidim nego savkolik drugi svijet na zdrave oči... Protepoh kućicu i 
klatarim se od nemila do nedraga, no vazda i vazda lebdjela si mi ti pred očima! Za to- 
bom uzdišem, tebe tražim, pa eto, tebe i nađoh! Ništa si ne imamo spočitavati, ništa se 
ispričavati, ništa jedno drugomu praštati!... A kada se sastadosmo tako pukim slučajem, 
ej, neka se opet pomladi staro moje pravo! 


Laura klonu duhom i tijelom... Ona je tek sada zamijetila nešto novo, veliko i silno u toga 
čovjeka, te mu se posve pokorila, ali u tom joj dakako smetao trgovac Miha. 

Neke večeri započe Miha svojoj ljubovci mrko i odrješito: 

- Lauro, svega mi je već dosta! Znadeš sama, kako je. Dok je još Justa živjela, započela je 
naša ljubav. Začetak joj je, dakle, svakako smiješan i nećudoredan. Justu kano da je bog 
uklonio da nam ne smeta, i ti si se preselila u moj dom. Ondje već stadoh te nagovarati 
da se vjenčamo i da nas ne hvata dalje svijet na oko te nam se ne podruguje i ne kleveće... 
Ti nijesi htjela... Došlo ti na um da ostavimo onaj dosadni seoski život i da se preselimo 
nekuda daleko u grad. Htjela si, izvršismo... Evo, tu probortavamo već nekoliko godina... 
Ali čemu vodi taj život? Moja je posljednja odluka da se vjenčamo, a tada da se odselimo 
natrag u moj zavičaj, u drevni Medonićev dom. 


- U kakve li si opet zabludio sanje, dragane moj? Konjski trgovac, vječni zgrtalac novca i 
silnoga imetka, pa da tako sniva poput djeteta što se rodilo, uzgojilo i poraslo među cvi- 
jećem i ružama! Aj, mani se takvih računa, Miha moj! Ja ti već rekoh da ne držim ništa do 
blagoslova popovskog i da se ja nikada ni s kim neću vjenčati! Svojih odluka ne mije- 
njam, pa me pusti u miru zauvijek. Jesi li čuo? Jesi li razumio? 

- Tako? - zamisli se Miha. - Ej - nastavi on, mjereći svoju ljubovcu mutnim i napola pre- 
zirnim okom - ej, i ja imam svoju odluku! Nikla je ona prije negoli sam te poznavao; 
imam je sada, a imat ću je i tada kad se raziđu naši putovi. 


- Šta je to opet? - skoči i vrisnu glumica kano da je guja ujede. 

- Ništa! Ja neću da živim i dalje takvim životom. Ne znam pravo da li si baš moja ili koga 
drugoga ili si možda svačija! - puhnu Miha, zureći zlorado u divno lice svoje ljubovce. 
Ono je čas blijedjelo, čas se rumenjelo i drhtalo, a po njem se počne povlačiti oblačak 
gnjeva i provale. 


- Razjasni! Ili ću te ošinuti, ma izgubila umah svoj život kao pčela kada ubode i pogine, 
gubeći zauvijek žalac svoj. Razjasni! 

- Razjasniti? Hm - zamisli se opet Miha, upiljivši oči u zemlju. - E, pa neka ti bude! - sune 
glavom uvis, skoči sa sjedala te se strogo prikuči Lauri. - Znaš sama, golubice moja, da ja 
ne poznam tvoje prošlosti, niti sam te kad pitao za nju. Da pravo reknem, ne znam tko si 
i što si, otkuda si, ni čija si. Da si bila ljubovca drugima prije nego moja, o tom valjda ne 
treba dizati huke i buke. A sada? Slutim da sam ti već dozlogrdio kano i đak, moj susjed 
zgubidan Ivica, i ja već vidim gdje ti snuješ i pleteš s novim odabranikom... primjerice... 
primjerice... s Ferkonjom! 

- Miha! Miha! - planu Laura pa se u isti tren zažari i problijedi. - Dokaži! Dokaži! Dokaži! 
Miha... 

- Ne viči tako, molim te! - mahnu Miha hladno rukom i nekuda otresito. - Ja ti velim i ja 
to znam da si vjerom krenula... Sjećam li se pravo... Da, negdje u trgovačkom svijetu sre- 
toh toga pustolova, i on mi se sviđao. Kano da je stvoren samo za mešetariju u trgovač- 
kim poslovima, a za šalu i vragolije u društvima i među prijateljima. A takvi ljudi, pa da 
i ne znamo otkuda su, šta su, kojega soja i kroja, kojega zakona i običaja, priljube nam se, 
utisnu u dušu i srce a da sami ne znamo odgovoriti zašto i kako je takvo šta nastalo, uz- 
raslo, raspupalo se i rascvjetalo. Kada čovjek u nešto tvrdo vjeruje, tad ne treba dokaza! 
Vidiš, u mene se ustalila najtvrđa vjera da si mi se ti iznevjerila, te da ste vas dvoje davni 
znanci baš tako kano da se sutra sastaneš sa dakom Ivicom. Da si mi vjenčana žena... e... 
znam što bih uradio! Ovako: bila si već tuđa i sada si, i opet ćeš biti. A da tome bude kraj 
i da ti gospodar budem ja, nudim ti još na sve to da se vjenčamo i da mi budeš zakoni- 
tom suprugom. 


- Već ti rekoh da od toga brašna neće biti nikada pogače, pa dogodilo se što mu drago! - 
odgovori zapinjućim glasom Laura a gledajući svoga vojna poluprezirnim, polusažalnim 
okom. Ali nije tome dugo potrajalo vrijeme, a u njezinu se biću iznenada nešto prelomi, 
tajna misao poput munje sjeknu joj glavom i zaokupi njezin duh: skoči do Mihe i bumom 
snagom obujmi njegovu glavu i privine ga na svoje grudi. 

- Da, mili moj, vjenčat ćemo se, vjenčati! Što sam ti se radi toga opirala, bijahu samo žen- 
ski hiri! Ja sam te iskušavala zboriš li zbiljsku istinu ili zbijaš puke šale. Evo, ja sam tvoja 
i samo tvoja... i mi ćemo se vjenčati i povratiti natrag u naš Medonićev dom! - disaše ona 
teško, zanoseći se nekuda u nepoznate krajeve svojim očima u kojima tinjahu daleke, 
čudnovate, nerazumljive osnove i odluke njezine duše. 


Miha se nije oduševio iznenadnom promjenom ljubovce svoje; on dapače nije odvraćao i 
po staroj navadi susretao ljupko i začarano dražesne Laurine nježnosti, nego je mramor- 
kom zamuknuo. 


- Šta je tebi, mili moj? Što li se zakopalo u tu tvoju tvrdu glavu? Što si mi tako mutan i 
oblačan, kano svemir prije oluje? Ej, reci mi, mili moj, reci mi, pa ne djetinji kao kakvo 
nedonošče ili razmaženi dječarac. 

- Pusti me! Pusti me! - otrese Miha, ustavši sa svoga mjesta i otevši se odlučno zagrljaji- 
ma svoje ljubovce. I ona ohladni u isti tren, ugrize se za usne, stisne pesti, a Miha zgrabi 
svoj šešir, ostavi Lauru i ode od kuće. 


- Ferkonjo! Valja nam se spremiti na posao, valja nam raditi! On sve zna, a ne dokučujem 
da li tek sluti ili samo vjeruje, ili uistinu zna - ščepa Laura strastveno za desnicu Ferko- 
nju. 

- E, pa radimo! - naškubi se potepuh, a ono slijepo oko kano da se prevalilo u svojoj šup- 
ljini... 


- Sada je istom jedva bolno usnuo i svaki čas se trza kano da će na koga navaliti. Već 
osam dana razapinje ga napitak i na časove posvema onesvijesti, ali srvati ga nikako ne 
može... To je paklena ljudska narav, ili moram posumnjati o jakosti zelenih kapljica!... Što 
da radimo? Bojim se, strašno se bojim, neće li nam najednom ući u trag. On hoće sveće- 
nika i liječnika. A tad me hvata drhtavica i strava. Pomozi, domisli se! - šaputaše u tam- 

nom hodniku sjena sjeni, hvatajući jedna drugu za ramena. Bijahu to Laura i ćoreša Fer- 
konja. 


- Što da radimo? Ti si lukavija i mudrija od đavola, pa smisli, pa reci! 


- Vidiš ti njega! Tada ne trebam tebe kad je na meni sav teret. Zar nijesam počela i kidam 
se i mučim i strepim ovdje već osam dana, no on se ne dade i brani se svom snagom... 
prije će mi liječnik ući u trag, nego dovršim sretno posao, a tada je sve propalo. 

- Hm, teško je i gadno je, vjerujem; no ja se baš ničemu taj čas ne domišljam... 

- Ne, kradikeso i konjokradice?... Oko ponoći pospat će sva družina u prizemlju kao zak- 
lana. Tebe, nadam se, nije nitko vidio kad si se u ovome mraku i po toj kiši ušuljao u 
dvor... Danas nam valja svršiti, velim ti, i da je već jednom svemu kraj... ili... 


- Pa hoćemo, da. Ali reci samo kako? Čime? 


- Oj, muškaračka glavo, žalibože da je tako! Obuci ti ženske haljine, a rupcem zamotaj 
glavu, sokole moj iz zečeva gnijezda! On je oslabio... Ta jak vjetar prekinut će mu nit ži- 
vota a kamoli da je desnica u junaka - zadrhta glumica u tami od grozote vlastite svoje 
misli i pritegne jače k sebi plemenitog druga, kao da strepi pred kakvom aveti u toj ne- 
prozirnoj tami... 


- A, sijeva mi i puca! Shvaćam... onako oko vrata... kvrc... hm! Ja doduše nijesam započeo 
ni dovršio još nijednoga takva posla, osim što sam rasporio nekome redarstveniku trbuh 
sve do jetara i džigerice kada me htjede apsiti u ime zakona... Pa ako bih se već na taj po- 
sao dao, nemam baš ništa pri ruci. 


- Kakav konopac valjda će se naći u kući - siknu Laura kao zmija... - A tada drži se, ju- 
načka desnice ćoravog mog sokola!... Eh, nekada sam te mrzila i nazivala rugobom... A 
sada - obujmi grozna poticateljica svog crnog sukrivca oko tijela... - Oh, tada smo slobo- 
dni i bogati, pa ćemo umaći odatle bez traga i glasa, dragi moj, prvi moj sokole! 


Poslije toga šaputanja umuklo sve, i sjene se izgubile nekuda, valjada dublje u crnu ta- 
mu. 


Već se primače i ponoć. U velikoj, prostranoj sobi tinja u kutu slabo svjetlo kano da za- 
mire i kano da će uskoro utrnuti. Na protivnoj strani leži na krevetu možda bolesnik, a 
možda zdrav čovjek. Ukočio se, a uvelo crnomanjasto lice proniklo posvuda bljedilom, 
samo na lijevoj jabučici ukaza se nekakva nerazmjerna krpa rumenila štono se čas širi do 
nosnica i do očiju a čas stiskuje, te se pretvara u tamnu mrlju kano da je ondje modrica 
od udarca... Čovjek, bolesnik, šta li, spava... ali u stanovitim razdobljima trgne se čitavim 
tijelom, prostenje, zajeca - a da se ipak ne probudi... Nakon toga pako zavlada opet du- 
boki mir... 


Dvije sjene provuku se kroz vrata, šuljajući se na prstima... obje su, začudo, bose... prva 
je muškarac, a ono što se za njim vuče i poteže jest ženska... Ta poznamo je: Laura! 


- Hrabro i naprijed, sokole! - šapne Laura. - Samo junački i bijesno pa za nekoliko trenu- 
taka ti si svemu gospodar i gazda moj... Ja ću umaći natrag. 


- Vidiš je! Kuda ćeš umaći? Ne znaš li, nesretnice, da je bio nekada jak poput medvjeda... 
Tko zna ne bi li me još i sada u smrtnoj borbi svladao? ... 


- Ajde, ne zanovijetaj! Kažem ti da ga je napitak satro i oslabio. On je već kano krpa. Va- 
lja ti ga samo čvrsto stisnuti, i njegova duša ode! S tijelom je tada lako... Kada se odijeli 
jedno od drugoga - duša, bog da, prhne što prije s toga svijeta, a tijelo je blato i vraća se u 
blato... Samo naprijed i hrabro! - I ona se maknu natrag i umače. 

Muškarac, koji ostade sam, ne bi se mogao prepoznati, jer mu je lice zagareno, a čitavo 
odijelo sastoji se od nekake duge dolame, odrezanih rukava. Samo kad očima makne, 
spoznajemo da je Ferkonja. 


On se ustoboči pred bolesnikovim krevetom kao tigar što žeđa za toplom ljudskom krvi. 
Zatim onim jednim okom promjeri bolesnika i sav prostor naokolo. I skoči zvjerskom 
hitrinom na bolesnikova prsa, prebaci mu konop ispod glave istisne grkljan... Bolesnik 
zacvili, zaškripi, zahripi i raskolači oči... - Živi đavo!... - hroptaše on... - Ta ja nijesam s 
tobom nikakve sveze utanačio, ako si već udavio moga tasta Medonića, kako pričaju lju- 
di - pomisli u taj čas satrveni Miha, zabode noktima u živo meso svoga ubojice, izbijeli 
grozno na njega zube, sune uvis i prevali na zemlju ubojicu i sam se stropošta s njime... 
Tu je istom nastalo rvanje na život i smrt... Ferkonja sve čvršće sapinjaše konop oko vrata 
i ne popuštaše ni za dlaku, premda ga je Miha oslabljelim rukama mlatio i grebao nok- 
tima. 


- Lauro... Lauro - zastenja Miha, a krvava i bijela pjena navrije mu na usta. 


- Lauro! Lauro!.. - Ovamo, izgubljeno je sve, on je jači od lava! Propadosmo! - stade cvi- 
ljeti Ferkonja. 


I ona skoči poput mačke na vrata i zakračuna ih za sobom, prišulja se do boraca, te za- 
hvati ruke Mihine iza glave... On upre u nju zakrvavljele oči, problijedi na smrt i zahrop- 
ta: - Uh, tako!... 


- Stisni, zavini, propadosmo! - muklo prošapta ona. 


- Tako... tako... Još malo, pa ćeš otegnuti, moj dragane... ovako smo mi zlobni i zlotvorni 
dječaci nekada gušili vrapčiće, otevši ih napola golušave iz gnijezda... Strašno... strašno - 
mrmljaše ubojica... 


Još bijaše tamna, mrka noć... Kiša lijevaše kano iz kabla, a katkada dunuo hladan vjetar. 
Iz daljine dohromotaše kola sve bliže, a usopljeni konji stadoše... 


- Ajde sa mnom, ja dršćem kao prut, užasno mi je! - zašumi ženski glas. 

- Eh, pa kako da konje pustim, ne držeći ih na uzdama. Bijesni su, kao da si upregao vep- 
rove - odazove se muškarac. 

- Bilo kako mu drago, ja se ne vraćam sama! 

Oboje uniđe u dvorac, i tiho, a dosta teškom mukom, iznesu nekakav dugački omot i po- 
lože ga oprezno na kola... Konji se iznenada propnu, držeći se samo na stražnjim noga- 
ma kano da se kruto preplašiše onoga zamota... Muškarac i žena nošahu na kola i druge 
stvari, osobito razne kovčege, a teške da svaki put zaškrinuše kola kad koji položiše. 
Laura razbudi i prodrami družinu, zapovjedivši lakonički da na sve dobro paze, a ona s 
gospodarom da polazi nekud daleko u tuđi grad ka glasovitu liječniku. 

Zena se smjestila uz muškarca, a on potjera konje, i oni udariše divljim skokom, te doma- 
la ostaviše taj dvorac a da se više nikada ne vratiše natrag... 

Kola su jurila, konji rzali, a Ferkonja i Laura sjeđahu ne progovorivši jedno s drugim ni 
crne ni bijele... Stade svitati, no kiša lijevaše još jače da su naskoro sva kola prokisla, a i 
živi ljudski stvorovi na njima mokri su, kako se veli, kao miševi... 


- Dakle, novce nam valja što prije spremiti nekuda u zemlju na tajno mjesto - promumlja 
suho i hrapavim glasom Ferkonja, podigavši tmurnu glavu, a sada si istom mogao opazi- 
ti da je bradu sasvim obrijao tako da prijašnjega Ferkonju ne bi nitko upoznao do onoga 
koji pamti njegovo ono osobito ćoravo oko. - Pa onda možemo gdjegod nablizu i njega 
zakopati - dovrši on. 


- Da, kada bismo mi toliko toga otkopali i zakopali? Aj bog, da iznesemo živu i zdravu 
glavu! - odvrati Laura... I njezin glas je promukao, a iz lica joj udaraše takva surovost, 
okrutnost i hladnoća da je za ovaj čas bivala ružna i nesnosna kano kakva mitologijska 
furija. - Njega možemo izbaciti u prvu brzicu rijeku na koju se namjerimo na našem bije- 
gu... A novce... novce?... O tom kasnije - zijevaše Laura, drhtureći čitavim tijelom... 


Rujansko je sunce naginjalo na zapad, sipajući zlatnu koprenu svojih slabašnih trakova 
po beskrajnim, pustim i mrkim gorama. Iza gudura i vrleti, kuda valjda nije nikada stu- 
pila ljudska noga, vuklo se dvoje otrcane čeljadi. Nalikovahu više klatarećim se prosja- 
cima negoli običnim ljudima. 

- Odmorimo se, Lauro! Glad i žeđa satire me, jedva već mičem nogama, a svaki tren hva- 
ta me zamaglica i vrtoglavica, sad ću na izdahnuti!... Ph! Hvala bogu ili vragu, meni je 
svejedno što se jednom složismo i sporazumjesmo da iskopamo sakriveno Mihino blago 
pa da ga bratinski podijelimo - a ja ću lijepo u svijet, daleko, daleko u tuđe carstvo! On- 
dje me neće progoniti gola i bosa, gladna i žedna krvničko uže kao što ovdje! 

- Idi, idi, lijena kukavice i izjedipogačo! Neka ti je tvoj dio - pa se tornjaj iz našega kola! 
Tvoji dugi prsti jedva dorastoše da potegneš kome kesu i izvučeš kakvo janje iz tora! Da, 
već si mi dosadio i dozlogrdio, nesrećo crna!... Naprijed, naprijed, daleko je još tajna spi- 
lja, a valja nam za dana prodrijeti u njezinu utrobu! Bit će lakše negoli u mraku; ta mo- 
žemo se još oboje strmoglaviti u kakav ponor ili kuda niz liticu. 


- Bar će svemu biti kraj! Ja nijesam za taj pustolovni i hajdučki život. Ej, da sam znao da 
će me zapasti tako mršav zalogaj Mihina blaga i bogatstva, nikada ga lje ne bih udavio u 
krevetu! Evo, već dvije godine gone nas poput divlje zvjeradi, a mi još na onaj zločin us- 
trojismo razbojničku četu, počinismo grdesiju novih zločina - a tvoje ime je strah i trepet 
čitavoj zemlji naširoko i daleko... Ej, šarena, divna i hrabra moja kumo, zar zbilja vjeruješ 
da ti nikada neće haka doći? Da te neće nikada izdati koji drug?... Ako tako, onda sam 
živi đavo vodi i ravna tvoje poslove! 


- Šuti, huljo! Ne ćeretaj, jer ćeš ovaj čas znati što je harambaša Lara. Prosvirat ću ti tane- 
tom i ovo jedno oko što te još vodi po širokome svijetu! - domahnu mu vitkostruko i buj- 
nostaso čudovište, skine kabanicu, a oko pasa zasja svijetlo oružje; zatim otkopa nekakve 
zaveze, a s obraza spane kriva brada i brk, dok se ženske kose u svoj bujnosti i dragosti 
prospu po leđima, kano da je pao crni oblak. I zasja velebno žensko lice, puno života, 
strasti, junaštva i grijeha... 

- Ah, pusti, divoto, da se još jedared nagledam tvoga sjajnoga lica, krasna ženo! Taj gor- 
ski zrak razbujao je i rascvao tvoj obraz i tvoje tijelo - - o, o, bože moj! Zašto li se ne daš 
nagovoriti i skloniti! - stane Ferkonja pred ženu i raskrili svoje garave ruke da ustavi nje- 
zine ponosne korake. 

- Miči se, bijedna kukavice! Rđo, miči se! Ne pamtiš li kako u našoj družbi plaća glavom 
svaki nesretnik komu se poremeti pamet te se usuđuje dotaći ženskoga harambaše Lare! 
Miči se, huljo, jer taj čas stići će i tebe ista sudbina! - i žena trgne kuburu iza pasa... 
Coravi hajduk hitro zakrene na stranu zgurivši se za gorski greben. 


- Nijesam ništa zlo mislio, Lauro, već samo ponovih svoju želju i svoj nagovor da uhva- 
timo obadvoje put pod noge čim iskopamo svoje blago i novac, pa da zajedno napustimo 
taj razbojnički život i da se sklonimo u tuđe carstvo. Oj, kako bismo još mogli pošteno 
živjeti! 

- Šuti, beno! Baš s takvom rđom i kukavicom da odem u tuđe carstvo tražiti pošten i 
ugodan život! Ha! Ha! Ha! Pa kakvi li je to pošten i ugodan život, nakazo jedna? Prohtije 
li mi se opet nekog drugog života, s tobom ga lje neću dijeliti, nitkove i prišipetljo! Nap- 
rijed! Ni riječi dalje! 

Sunce već utonu na zapadu, a po gorskim dolovima i jazovima hvataše se sumrak. Put- 
nici stadoše se uspinjati na grebenastu klisuru štono se dizala iz gorskih prolomina po- 
put plasta sijena. I prispješe do neke pukotine kroz koju bi se jedva provukla čovječja 
glava. Tu se oboje uhvate posla i teškom mukom odvale kamenu ploču, ne progovorivši 
ni riječi jedno drugomu. Sada se plazeći potrbuške odvuče u šupljinu najprije ćoravi Fer- 
konja, a za njim Laura. Nakon oduljeg plaženja dopru u silne prostorije, a nekakav topliji 
zrak zaokupi im obraze. 


- Zapali zublju! - zapovjedi ženski glas. Muškarac pokorno sluša, i za kratko vrijeme oba- 
sja crveno svjetlo zublje veličanstven hram podzemnoga svijeta. 


- Za lijevim kukom! - reče muškarac. 


- Da! Znam kako dobro pamtiš... - I ona opet prikopča krivu bradu i brk a ženske kose 
savije i stegne u klupko oko glave, nabivši hajdučku šubaru na oči. 


Dotle muškrac izmota dvije teške ploče i stade vući iz jame kovčeg za kovčegom. 

- Tako! - otiraše zadovoljno znoj. - Sada je sve gotovo i u redu! 

- Nije istina! Još će biti posebice nekoliko vrećica. Traži! Eto mu jednog oka! Ne vidi do- 
bro... 

- Kakve vrećice? Tu nema ništa više, van ako se nijesu odvalile u taj bezdani ponor što mi 
evo zja ispod nogu. 

- Ej, ako li je tako, onda ti se valja spustiti u taj ponor i dovući ovamo što jošte manjka, 
inače nećemo dijeliti! 

- Šta ti opet zavrtjelo u glavi? Ni sam crni đavo ne bi htio zaviriti u taj pakleni jaz a ka- 
moli živ ljudski stvor. Ta samo korak dalje pa ćeš se strmoglaviti u bezdan da neće ostati 
kost na kosti! 


- Živ ljudski stvor! Ha... ha... ha! Deder, da vidimo! - I Laura nadnese zublju nad glavu i 
stade se šuljati u jamu do svoga druga. Sada dođe na ravninu jedva toliku kao stol, a iza 
te ravnine spuštahu se u dubinu tmasta ponora dvije, tri stube. Tu stajaše Ferkonja tako 
da mu je glava i tijelo sizalo baš do nogu Laurinih. 

- Gdje je, dakle, taj užasni ponor? Ja ništa ne razabirem, ja ništa ne vidim... pa i ne vjeru- 
jem da ga ima! A ja stojim baš na posljednjoj stubi i samo makac dalje, pa sam se stropoš- 
tao u bezdan za sve vijeke. 

Laura zaviri u tamu, zatim se prignu i opipa rukom Ferkonjinu glavu... i mune joj strašna 
misao, a u isti tren stvori se odluka... Pa dok ne bi dospio ni uzdahnuti, plane blijesak i 
zagrmi spiljom grom, odjekujući poput satanskog smijeha od stijene do stijene, od klisu- 
re do klisure užasnom tminom podzemlja. Muškarački glas zajaukne, zahripi i štropo- 

tom se surva u ponor... Nakon više časova zahroptilo, zagrgotalo, zastenjalo da jedva 
razabireš da li ljudskim ili zvjerskim glasom, kano kad tigar pije toplu krv napola umo- 
rena svog plijena - i nešto teško palo negdje duboko, duboko i isto tako daleko. 


- Aha! I tebe se riješih sretno! - ciknu ženski glas. - On bi sa mnom na polovicu dijelio? Ej, 
kuda li si otputovao, tako iznenada, moj junakoviću! Vidiš, dobra i vjerna kubura - a 
grob si sam našao - pa je svemu kraj! - I ona polagano ispuza iz duboke jame, dospije do 
kovčega i tu se umorna nasloni i zamisli... 


- Da, da, da! Svega je već dosta! Svega! Odurno je to, strašno, grozno! Brrr - potrese se 
čitavo žensko biće, i ona se uhvati čas za glavu, čas za grudi. - Pravo si imao! Svega je 
dosta - a Laura će sada potražiti pošten, zadovoljan i ugodan život - pa bilo i u tuđem 
carstvu... Hoće! Hoće! Hoće!... Još nije svemu kraj!... 


Đak Ivica jurio hrlim koracima iz svoga stana gradskim ulicama put svratišta k "Crnomu 
orlu". - Tko li bi to mene na domjenak pozvao? Gospodin! Otkuda taj gospodin? Pa šta 
hoće baš sa mnom? - Takva pitanja zadavaše sebi u duhu dok ne prispije na dveri svrati- 
šta... 


Uniđe u jednu od velikih i čisto uređenih soba, a visoka, lijepo obučena ljudina, dugačke, 
crljene brade i brkova skoči mu ususret... Iznenadilo je Ivicu što je taj neznani delija imao 
na glavi nekakav tmasti klobuk širokih pera. 

- Je li me vaše gospodstvo pozvalo? - upita Ivica. 

- Jest! - odvrati stranac. 

- A čemu, gospodaru? Ja vas ne poznam, niti sam vas ikada vidio. 

- Saznat ćete, prijatelju moj!... Sjednite tamo na stolac. 

Đak oprezno sjedne čekajući u čudu što će sada biti. 

- Je li u vašem gradskom razgovoru poznato ime harambaše Lare, ženskinje, krvoločice i 
razbojnice koja pod muškaračkom krinkom ravna i vodi razbojničku četu te pali i žari, 
davi i siječe, bez milosrđa, kamo je već nanese kob? 

- Pripovijeda se, da! - smete se Ivica i razrogači oči. - Piše se i u novinama, a među pri- 
prostim svijetom kolaju čitave bajke o tome čudovištu kome ne može nauditi tane niti ga 
uhvatiti vojska ili ma kakva straža na svijetu... Ali čini mi se da se ta paklena majstorica 
uza sve svoje natprirodne osobitosti ne usuđuje primaći gradskim zidinama, jer ovdje su 
zubati ljudi te što jednom uhvate, to im više ne izmakne pa bila baš Lara... taj sjajni ha- 
rambaša! 

- A, tako! - nasmjehnu se delija, pa zaori: - Harambaša Lara je evo glavom pred vama, 
mladi gospodine! 

Ivica sune uvis: - Ja nijesam došao ovamo da vi, gospodine, sa mnom zbijate šalu! 

- Ja se ne šalim, mili moj! - vrisnu dršćući ženski glas. Ivica se osupnu s toga glasa i pred 
očima mu se zamrači te se stade hvatati za glavu... 

U taj čas skine lažni delija svoju krinku, a pred Ivičinim očima zabliješti velebno Laurino 
lice. 

- Šta je to? - ciknu mladić... - Ja ne shvaćam, ja ne pojmim, ja snivam!... Pustite, pustite me 
na svježi zrak, pustite! 

A ona pade pred njegove noge, obujmi ih krepko te ih stade žarko cjelivati, a valovite i 
bujne vrane kose razasule se okolo mladićevih nogu. 

- Zaboga! Gdje sam ja? Šta to biva? Šta znači sve to? 

- Oh, čisti, dragi, mili, slatki moj mladiću! Pod tvojim nogama pere pokajničkim suzama 
sada tvoju obuću grešnica Mandaljena! Oj, ti me nećeš turnuti od sebe! Ta Isukrst-bog 
nije odrinuo one pokorničke grešnice! A ti... a ti... mili moj... i ti nećeš odrinuti od sebe 
svoje uboge i nevoljne Laure!... Ne, nije utrnula, nije zamrla ljubav u tvom plemenitom i 
divnom srcu! Sve bijaše opsjena, laž, zloba, kleveta! Sve, sve! 


- Ženo, ja vas ne razumijem, što to znači i što tražite od mene? - klonu Ivica satrven na 
stolac, a Laura sveđ obuhvaćaše njegove noge. 

- Oprosti! Oprosti, Ivica moj! Pomiluj me, pomiluj! Ta bog oprašta čistome kajanju, prosti 
iti meni! 

- A šta da vam ja oprostim? U čemu da vas pomilujem? Što vi svega toga trebate? Tko 
sam ja? Ništa! - snađe se Ivica. 


Sada se Laura osovi na koljena i dignu sklopljene ruke prema obrazima mladića: 

- Oprosti, oprosti, Ivica moj! Sve što uradih, učinila sam samo za tebe! Oh, pomiluj, opro- 
sti! 

- Vi... radi mene? Za mene? Bože moj, s kime ja to govorim! Ta ovaj čas bit ćeš, nesretni- 
ce, u vlasti zakona i progonitelja svojih! Sto te je donijelo amo? Ta ti si umorila Mihu... 
Ti... ti... ti! Sto da ti ja oprostim? Krenula si vjerom, pa ajde s milim bogom, ja sam ti već 
odavna oprostio - tepaše jecajućim glasom mladić. 

- Nijesam ga ja umorila, ne... Ali, sve što bijaše, bilo je za tebe i radi tebe, sve! Vjeruj, ja ti 
se ispovijedam kao pred božjim sudom. 


- E, pa onda ne bježi i ne sakrivaj se pred vlasti i zakonom. Prijavi im se, ispovjedi, kako 
te srce, savjest i pamet puti!... A mene pusti na miru... Ti si me ionako ostavila prije nego 
ja tebe... Pa tako je bolje... Valjda si se sama najjasnije uvjerila da se jedno za drugo ne ro- 
dismo! 


- Ne tako okrutno, Ivica moj! Ne tako mrko, ne tako ljuto, mili moj! Sve, sve ću ti reći, sve 
ću ti razgaliti... - | ona mu stade pripovijedati upola istine i upola laži najdivnijom vješti- 
nom glumice sve svoje doživljaje. 

- Evo, dakle, čuj i vidi, sve je to za tebe, za našu ljubav, za naš mir! Da, bila sam i ženski 
harambaša silne razbojničke čete pred kojom je zemlja drhtala i strepila kuda bi prolazila 
i gdje bi se pokazala. Grozna su nedjela i zločini počinjeni u moje ime... Tu spasa nema, 
tu pravda, tu zakon, tu ljudi ne praštaju niti pomiluju!... Oh, čuj me! Bježi zajedno sa 
mnom u tuđe carstvo! Imetak i silno blago je u nas, o kakvom ti nikada nijesi ni snivao, 
kakva ti ne možeš nikada ni pomisliti! Mi ćemo se opet vratiti u sretan, blažen i miran 
život! Ja ni od koga ne trebam i ne tražim oproštenja, ni pomilovanja, nego samo od tebe! 
Od tebe, mili moj! Vrati mi svoju žarku ljubav, a ja ću za sve vjekove biti tvojom robi- 
njom! Ljubit ću prah za tvojim stopama! Gazi po meni, kao po kakvu crvu: samo da sam 
uza te, samo da s tobom dišem, mislim, govorim i živim! Oh, smiluj se, smiluj! 

- Pusti me, grozna ženo! Pusti!... šta tražiš to od mene? S kojim pravom, tko ti ga je dao? 
Zar još i ja da budem krvavom žrtvom tvojih ženskih čara i tvojih strašnih zamka? Pusti 
me, pusti! Mene druga iščekuje, mene druga izgleda! Kamo da opet srnem pred onim 
čistim, jasnim i nevinim anđeoskim licem? Na njezinoj duši, u njezinoj savjesti, u njezi- 
nome srdašcu nema ni praška, da njim oko natruniš, grijeha ili zle misli! Pa što ćeš još ti 
od mene koja si mi bila nepoznata tako onda kada me ulovi u svoje zlaćane mreže kako 

si mi i danas! S kojim pravom da me miješaš u tminu svojih grijeha, opačina, straha i 
užasa, pred kojim dršćeš i strepiš? Pusti me, pusti! - trgnu se Ivica i da će izletjeti napolje. 
Laura se osovi na noge poput mramorna stupa i zaprijeti groznim licem mladiću. 

- Stani! Stani! Jest, nijesi, nijesi više onaj koji si bio... Ne, ne! Ispitah pod svojom krinkom 
tvoga rođaka, kumordinara Žorža. Više je dana što se bavim u ovome gradu i što ti ula- 
zim u trag! Sve znam... sve... Ti... ti... ćeš... Ha... ha... ha!... Smiješno je, ali istina. Tvoja je 
Anica ono seljačko dijete... Hi... hi... hi! Suviše smiješno. Da ćeš je vjenčati... Pripovijedalo 
mi, ispričalo mi sve. Ali pamti razbojničkog ženskog harambašu Laru: nikada nijedna 
neće biti tvojom dok je na ovim ramenima slobodne glave!... Sanjarila sam dane i noći pa 
radila, trnapila se, pregarala samo za tvoju sreću, samo za tebe. Ne bijaše mi nijedno 
sredstvo preokrutno, preteško, pa i gnušalo mi se, ali samo za jedan cilj... za tebe! I kada, 
evo, sve polažem pred tvoje noge i svoju pokorničku okajalu dušu i svoje srce i život 
svoj, ti me udaraš prezirno nogom, odvraćaš oči od mene i okrećeš mi leđa. Dobro! Ali 
pamti! Nikada nijedna druga neće biti tvoja, ni ti njezin! Pamti to! Do viđenja!... A sada 
smo tuđi! - Nosi se - okrutniče - nosi se! Nikada ja još ne počinih tako kruta zločina kao 
što si ga danas počinio ti! Nosi se! - I ona natače muškaračku krinku, otvori vrata, a Ivica 
izađe napolje. 

Kada mu šiknuo svjež zrak u lice, pričinilo mu se kao da je sašao s drugoga svijeta i pre- 
kinuo strašan, mračan i težak san. Glava ga ljuto zaboli, a nesvjestica hvataše ga nepres- 
tance da je u svakom trećem koraku basrljao i posrtao. 


Puče glas s bregova maloga "kanonika" i muzikaša Jožice te se pronosi od kućerka do 
kućerka, od sela do sela, dok napokon nije optočio čitavu župu i prodro u druga mjesta 
da je muzikašev sin Ivica već drugi put ozvan s kćerju maloga "kanonika". Već više go- 
dina izbiva ona od svoga doma te ne mogoše saznati kamo se metnula i kuda je iznikla. 
Nakon duga i duga vremena pročuo se glas da djevojče služi u velikome gradu, ali nitko 
nije ni slutio da bi se Ančica bila odbila od svog doma i pošla u grad za svojim susjedom 
đakom Ivicom ili da bi među njima postojao kakav vez i sporazumak. Sada nagovješta- 
vahu po selima ovo i ono, spominjući pokojnoga Mihu i ljubovcu mu Lauru, koja ga je 
umorila negdje daleko u svijetu. 

Mali "kanonik" opet nekako oživi pa je sam pronosio ove glasove o udaji svoje kćeri za 
muzikaševa zgubidanića. Krojačica i krčmarica Trepetljika, koja je također namjeravala 
da oženi svoga Eduarda s nekakom bogatom djevojkom iz Kranjske, snovala i razbijala 
sebi glavu kojim smjerom da okrene žalac svoga jezika. Da li proti tomu iznenadnom 
glasu? Da li za nj? Napokon savjesno zaključi da se neće pačati u te stvari nego će radije 
misliti na ženidbu svoga Eduarda. 


Ivica ne otkri nikada nikome svoga iznenadnoga sastanka i sukoba sa strašnom Laurom, 
ali otada bijaše nekuda mrk i zamišljen. 


Ime razbojničkog ženskog harambaše Lare pronosilo se još više po svim krajevima, a o 
okrutnosti i golemim i crnim zločinima te žene stvorile se čitave bajke. Groza i užas zao- 
kupi i bogate i siromašne jer je taj ženski stvor u svojim razbojstvima mučio i nakazivao 
žene, ubijajući i umarajući ih na najstrašniji način. Tako pripovijedaju da su ovu žensku 
žrtvu našli iskopanih očiju i otkinutih uda; onu opet odrubljene glave, ali tako da joj bija- 
še vrat pilom prepiljen. U krajevima pako kud se najviše potezala družba hajdučice Lare, 
uvrstio je svijet u molitve i litanije: - Bog nas čuvao kuge, glada, rata i strašne hajdučice 

Lare! A zakonu, vlasti i pravici ne pođe nikako za rukom dobaviti se glave ove obajane 
harambašice i njezine razbojničke družbe. 


Ivica ne dovrši nauka, nego se dobavi neke niže činovničke službe, te navijesti Ančici da 
je njihovim patnjama i mukama kraj i da će se vjenčati, ali ne u gradu nego doma u svo- 
jim brdinama... I stvar urediše već tako da bijahu već drugi put ozvani u župi svoga za- 
vičaja... Mali "kanonik" obijaše sada svaki dan kuću muzikaša Jožice te je ondje često 
omastio brk jer se dom muzikaša podigao i rascvao još od dneva Laurinih... 


Jožica i njegova vrijedna drugarica zabezeknuše se isprva s toga opet iznenadnoga prev- 
rata svoga sina; ali napokon sažeše ramenima: - Neka mu bude! Kakvu pogaču umijesi, 
takvu neka uživa... Kako prostre... tako neka spava!... Sto ćemo? 


Ivici je kopala po glavi užasna prijetnja Laurina. Ali svaki put kad ga obuzele crne misli, 
napokon bi hrabro i utješno potresao glavom: - Ne, ne! Djetinjarije! U našem selu vjenčat 
ćemo se da neće o tome nitko ni znati, a onda ćemo se vratiti u grad i pazit ću na nju kao 
na oko u glavi... U gradu lakše je razmrsiti osnove one paklene žene... pa će mnogo teže 
izvesti svoj naum tu na pragu vlasti i zakona... 


Ivičina svadba nije se po običaju rodnog mu kraja otpočela u domu Aničinu, a u kući ma- 
loga "kanonika". Čim je župnik obavio obred vjenčanja, slavila se zajednička svadba na 
domu muzikaša Jožice u Laurinoj kapelici, koja bijaše posve opustjela, a sada za taj dan 
preurediše je i oživiše novim životom. 

U crkvu pođoše mladenci na kolima tiho i bez buke. Niti seljačke glazbe nije tu bilo. Isto 
tako vratile se iz crkve doma. 


Aničino srce i duša bijaše sva proniknuta ugodnim zadovoljstvom i tajanstvenom slasti i 
raskoši... Ona samo teško izgleda da se dovrše ti obredi i da se sa svojim milim Ivicom 
opet vrati u grad... 


Ivicu je neka čudna bol stisla oko srca, savjest mu se propinjala i drhtala u nekim crnim 
slutnjama, a vid mu se pomrčivao mislima, slikama... kojih on sam ne bi mogao odrediti i 
iskazati... 


Istom navečer, kad se skupiše svatovi i gosti u kapelici, zacilikaše guslice seoskih muzi- 
kaša uz gromorno dudanje Jožičina bajsa po kome on danas ipak nije vukao lučca, nego 
malen i smiješan čovuljak mršave i tamne puti, velikih ušiju i do kože ošišane kose, uvi- 
jek ozbiljan i mrk; ali njegova prikaza, čim je stao uz bajs, usplamćivala je neprestance u 
svatovima i gostima grohotan smijeh... 

Mali "kanonik" i zgubidan Jožica predstavljahu domaćine... Oni se izgrliše pred čitavom 
svadbenom svitom, ali oba bijahu nekuda udubljeni i zamišljeni, kano da im sve to ne 
ide onako od srca... 


Svadba nije tekla baš najveselije, jer mladenci Ivica i Ančica bili su im kao tuđi... Seljaci ih 
ne držahu svojima i žacahu se tu svetkovinu pretvoriti onako u pravu seljačku svadbu... 
A nekako sjetne misli zaokupiše i roditelje i rodbinu... Mali "kanonik" gviri preda se i 
uvijek nešto mota viljuškom. - Ančica, Ančica! Vidiš li vraga i čuda! Odbjegla od doma... 
i, eto, s kime se uhvati u kolo... Tko bi to ikada pomislio?... A Miha! joj, joj! - uzdahnu u 
sebi mali "kanonik", i kano da je odrvenio. 


Jožica? On sve pogledava sada svoju nenadanu snahu, sada svoga sina. - Na: što će on da 
bude sada? Eh, župnik nikada: gotova stvar. Sudac? Fiškal? Ta morao bi biti prije to nego 
se oženi!... Pa kako se svezao s tom Ančicom? Gdje li se upoznaše?... Ono barem bijaše 
nešto gospodsko, zašto nije ostao kod kuće i zašto ju je prepustio Mihi?... Ali... vidiš, sta- 
ri, žice ti pucaju, a zaboravljaš da je skot umorio Mihu... Ah, tako bi bilo i s mojim Ivi- 
com... Uh!... Brrr!... Radije ga ipak vidim tako! Krv nije voda! 

A dobra i tiha Jožičina ženica? Ej, stari su je dani pritisli k zemlji, a hrbat joj se sagnuo. 
Sve ona redi, vrti se i posluje oko peći i oko jela. Samo katkada kriomice zaviri u sina i 
svoju snašicu! Bože moj, snašicu? - Da je momak ostao u seljačkome domu, da se nije 
ovako preobrazio, te se od njega zametnulo nešto između polugospodina i poluseljaka, 
neka bi! Neka bi!... I ona bi valjana snašica bila! A šta je sada ta Ančica? Navukla na se 
šarene gospodske krpe: pa niti je seljakinja, niti gospođica. Ah, ah, ah!... I mati Ivičina 
stisnu usnice, te se opet okrenu k peći, poređujući kolače i pečenje za svadbenu svitu. 

I tako je svadba počela, razvijala se i ostala nekuda hladna i pusta. Gusle zacviljele, bajs 
pridudavao, ali ipak čitava je svadba više naličila podušju nego svadbi. Pa se već primi- 
caše i ponoć. 

Napolju crna tmina zokupila svijet da ne vidiš prsta pred očima i kano da je zavladalo 
carstvo smrti za sve vijeke. Nebo prikrili tmasti i crni oblaci i kao da će sada pasti na 
zemlju i sve pretvoriti u grozotu vječne noći. Tiho je i mirno sve da ni najsićušniji vjetrić 
ne dahne u svemiru. 

I kada je svatovski starješina ustao da koju rekne slavnoj svadbenoj sviti, zasinuše vani 
strašni ognjevi i zagrme puške i kubure, a konji stanu toptati i rzati kano da se crni vra- 
govi sjatiše oko Laurine kapelice da ondje zaigraju noćno kolo. 

- Šta je to? Tko je to? - skoči mladoženja Ivica, a crna slutnja što ga je čitavo veće morila i 
mučila kano da se raspukla i sjajnim svjetlom obasjala čitavo obzorje njegove nutrine, te 
mu najednom postane sve jasno i razumljivo. 


U tren oka popraskali prozori na kapelici, a grozna i užasna lica pokažu se neka na pro- 
zorima, a druga pohrliše na vrata - sve naoružano do vrata. 


- Ej, došla vam je u goste harambaša Lara sa svojom družbom!... Zar je ne pamti đak Ivi- 
ca? Zar se ne sjeća da mu je zadala riječ... Ha, ha, ha! - zaori silan razbojnički glas. 


Ljudi goloruki prestraviše se i kano da nijesu razumjeli svega toga. 


- Što blejite u nas? Razbojnici smo i hajduci! - Tu Ivica upozna Laurin glas, premda se 
pretvaraše na muškarački. - Dođosmo po mladenku! Nju nam s dobra predajte, pa se 
neće proliti niti kap krvi! Mladoženja me dobro razumije! Ta nas dvoje tako uglavismo 
da će mi na svadbi predati svoju mladenku. 

- Nikada! Šuti, paklena bludnice, poznam te po glasu! Nikada! - planu mladoženja uhva- 
tivši nož sa stola. 

- Nikada! Nikada! - vrisnuše u jedan glas mali "kanonik" i muzikaš Jožica... prvi dohvati 
negdje sjekiru, a drugi šiljat željezni ražanj, te sva trojica prvi navale na razbojnike... 

- Nikada! Nikada! - zagrme ostali gosti, i muško i žensko, hvatajući svaki što je mogao 
gdje doseći za obranu. 


Z 


ikada! Nikada - dohvati Ivičina mati pun lonac vrela kropa, te ga baci u lice do sebe 
razbojniku. 


- Ti ćeš mi platiti tu poparu! - zahropti divlji glas i uhvati objema rukama sirotu za grk- 
ljan i zatjera u nju dugi nož... 

- Ha... ha... ha! Zgazite te crve, čuvajte mi samo mladenku!... S njom ću ja živom i zdra- 
vom dovršiti današnju svadbu! - prasnu porugljivim i silnim smijehom harambašica La- 
ra. 


U taj čas grunuše puške i kubure te zasjaše ljuti razbojnički noževi... Luč utrnu... Sve se 
uskomeša... Nastade plač, jauk i pomaganje kano u paklu... Vrisnu ženski glas, zajeca i 
zašuti, kano da joj iznenada začepiše usta. 

- Nju! Nju! Nju!... A za drugo mi nije stalo! Ja ne gledam koliko proteče krvi; ne računam 
koliko je mrtvih glava... A ti, đače Ivice, ako si još u životu, znaj i pamti da je Laura odr- 
žala riječ!... 

Razbojnici ostave bojište, skoče na konje, a najgorostasniji baci se na svoga hata, držeći u 
naručju onesviještenu i zamrlu mladenku Ančicu... Konjska kopita zatoptala preko Joži- 
čina brda, kubure još jednom prasnule, prosuvši strašnu vatru u crnu tamu kano da se 
noćni zlodusi i vještice pretvaraju u ognjene zmajeve i skakavce te pršu u tome grozno- 
me mraku... 


"Krvava svadba", kako je kasnije nazivaše puk i njegove priče što su se nanizale uz ovu 
povijest, završila se doista krvlju i ljudskim žrtvama... Muzikaš Jožica i susjed mu mali 
"kanonik" izdahnuše na mjestu... Ivičina mati bi smrtno ranjena te je ostavila taj svijet još 
istoga jutra. A od gostiju i svatova ne bijaše nijednoga koji nije zadobio rane ili lakih oz- 
ljeda... Mladoženju Ivicu pogodilo tane u desno rame i nogu, srvala ga groznica pa takva 
ga prenesoše u staru muzikaševu potleušicu, dok mrtvace poredaše u kapelici... Strašne 
priče o "krvavoj svadbi" i razbojnici Lari raznesle se nadaleko i široko, i svuda je zavla- 
dao strah i trepet... 


Trećeg dana nađoše seljaci u obližnoj šumi nakaženu mladenku Ančicu, mrtvu pod hras- 
tom. Među zločinačkim osakatinama zamijetiše ljudi s užasom da joj je krvoločna ruka 
odrubila grudi... To bijaše djelo harambašice Lare... Na takvi način nakazivala je ona u 
razbojničkom svom životu ženska tjelesa... 


Nije dugo potrajalo što je harambašica Lara sa svojom razbojničkom družbom još nastav- 
ljala ubojstva i umorstva... Sve crnja njezina djela zapanjivahu svijet. I napokon bi na nje- 
zinu glavu raspisana nagrada onome koji je živu ili mrtvu predade vlasti... 


Izdali je sami njezini drugovi... Postupak sudbeni bijaše kratak i jednoličan... Ona je spo- 
četka sve tajila; no kad bi suočena sa svjedokom Ivicom, stade ljuto jecati i briznu u go- 
rak plač, te razgali sav svoj život i izdade sva nedjela i zločine, pa i ogromne osnove svo- 
ga budućega rada... Ali ne odade ni jednoga suortaka, i na to je ne mogaše ništa na svije- 
tu skloniti. 


Sudilo je na smrt... Ustrijeliše je... Tu se dogodilo čudo na stratištu... Pukoše smrtonosne 
cijevi i pogodiše je hici, ali ona stajaše nepomično poput mramorna kipa... Grudi joj bija- 
hu razgaljene, ali ne proteče iz njezina tijela ni jedna kap krvi... Hladnu i ukočenu mako- 
še je s mjesta i sručiše u grob iskopan na njezinu podnožju. 

Dugo i dugo kolale su u puku priče i bajke o glasovitoj hajdučici Lari... A kažu da ju je 
tajna ruka iskopala i odnijela iz samotnoga groba na stratištu... 

Ivica Kičmanović vukao se po nižim službicama od oblasti do oblasti... Samotan, mrk, 
strog i ozbiljan, nije ni s kim općio. Svatko mu bijaše tuđ, kano i on drugima. Nije imao 
ni prijatelja ni neprijatelja, a niti je on kome bio jedno ili drugo. 

Projurila su već mnoga i mnoga ljeta, i kada mu već mraz sjedine optočio glavu, imeno- 
valo ga teda-negda registratorom... 


Oblasti se premještaju i prestavljaju, kano što se zakoni i sve ljudske uredbe mijenjaju... 
Tako su dospjeli od druge oblasti u njegovu registraturu kazneni spisi o razbojnici i ha- 
rambašici Lari... Ion, napustivši sve ostalo, čitao je i proučavao dan i noć taj kobni spis. 


Najednom stade se povlačiti po krčmama sam samcat, zavlada njime strast pića tako da 
ga doskora obuze alkoholička bolest i ludilo... 


Zanemarivao je sve više uredski posao, prema svojim poglavarima postade osor, napra- 
sit i surov, prema svojim drugovima upravo nesnošljiv... 


Konačno mu navijestiše da će ga otpustiti iz službe i staviti pod disciplinarnu istragu... 
Sada se on trgnu... 


- Nećete, ne, okrutnici! Ionako je već na "krvavoj svadbi" uništena svaka svrha moga ži- 
vota... Tek me još vuče i goni po svijetu ovo jadno tijelo! Ništa! Prah, pepeo i blato!... Ali 
ovo... ovo dvoje je moje, toga mi lje nećete oteti! To neće ostati u vašoj vlasti i u vašim 
rukama! To je moje!... 


Ugrabi omašan i otrcan spis o kaznenoj parnici hajdučice Lare, a onda segnu za svojim 
životopisom u pretinac registratorskoga stola... 


- To je moje... i to će sa mnom! - razgovaraše mrmljajući sam sa sobom u registraturi... 
Iznenada se nečemu domisli, planuše mu obrazi i stade drhtat čitavim tijelom... 


- Tako je! Tako je! Dobro!... Zašto da ovdje ne svršimo među vama, djeco moja, drugovi 
moji, braćo moja? Ta vi mi bijaste nakon "krvave svadbe" jedini na ovome svijetu s koji- 
ma se zabavljah, drugovah i vodih srdačne razgovore... među vama vječno šutljivima... 
da, među vama valja svršiti!... 


Čitavom uredskom zgradom zavladao je predvečernji mir. Sve što bijaše živo u onim 
mnogobrojnim čelijicama napustilo je svoje uredovanje te odletjelo na božji zrak... Samo 
registrator čeka dok se uhvati prvi sumrak... 


I on zakračuna vrata, obazre se još jedared po svim kutovima i na prozore pa uvjerivši se 
da nema nigdje živa stvora izvuče iza spisa nekoliko boca tekućine i mirno stade polije- 
vati spise. Onda nakvasi kazneni akt o parnici hajdučice Lare i svoj vjekopis pa napokon 
sama sebe... 


Sada mu se rašire oči, a bjesnoća i ludilo raspiri mu čitavo biće... 


- Što da još krzmam? Što da još izgledam? Ah, to će biti divno, božanstveno - - - ha - - ha 
- - ha! Ipak je Laura majstorica! Oh! Laura!... Laura!.. - I upali luč, baci je u tekućinu, i što 
bi okom trenuo, usplamti sve i probukta strašan oganj te razarajuća vatra zahvati svu 
registraturu... 

Spasilo se nije ništa... Iz garišta izvukoše pocrnjelu, do ugljena izgorjelu materiju ljud- 
skoga trupla... A nakon potraga i izvida za nestalim registratorom Ivicom Kičmanovićem 
utvrdilo se da ono do ugljena izgorjelo ljudsko truplo bijaše tijelo nesretnoga registratora 
koga se još za života uhvatila bolest i suludost koju medicina naziva delirium tremens... 


Bregovi mužikaša Jožice i susjeda mu maloga "kanonika" već su davno opustjeli i zamr- 
li... Potomci poraskidaše i razmetaše kućerke i gospodarske zgrade te se podijeliše tako 
da ne ostade ni puki proštac u plotu za uspomenu da ondje obitavahu ljudi... Drač i ko- 
rov do pasa prerastao oba kućišta... 


Samo kapelica još zijeva u nebo poput noćnoga strašila... Krov se pognjurio i srušio. Sve 
što bijaše lijepo i ugodno izjede zub vremena i pretvori u prah i crvotočinu... A nitko ni- 
kada ne bi se čega taknuo na toj zgradi... - Prokleto je sve to, prokleto! - sudi puk i pou- 
čava tako svoje mlađe... A čim zapadne sunce, nećeš naći naokolo po ostalim brdinama i 
dolinama u razasutim kućercima ni žive duše koja bi se usudila da se popne na ona brda 
i primakne razvalinama kobne kapelice... 


eLektire.skole.hr 

RJEČNIK 


abderitski - malograđanski ograničeno 
(prema grčkom gradu Abderi) 

aber niks reden (iskv. njem.) - ali ništa ne 
govoriti 

acta loquuntur (lat.) - djela govore 

ajn pauer (njem.) - seljak 

alegat (lat.) - prilog spisu, spis 

aliter (lat.) - drukčije 

amice (lat.) - prijatelju 

arcana (lat.) - tajno skrovište 

artes liberales (lat.) - skup sedam umje- 
tnosti (septem artes liberales), tj. 
quadrivium: aritmetika, muzika, geogra- 
fija i astronomija, i trivium: gramatika, 
retorika i logika (kojima se u robovlas- 
ničkom društvu smio baviti samo slobo- 
dan čovjek) 

ave (lat.) - zdravo 


badrljati - spoticati se, posrtati 
baroka - vlasulja, perika 

basta (tal.) - dosta 

blandravac - brbljavac 
blatotep - skitnica, potucalo 
bolvan - glupan, budala 
brenta - velik sud za grožđe 
butiga - trgovina (lat. bottega) 


canticum canticorum (lat.) - pjesma nad 
pjesmama 

canjkar - prnjar 

capa - šapa, noga 

capatinje - prnje 

ckniti - gasiti se, dogorijevati 

cum ira et studio (lat.) - s trudom i zala- 
ganjem 

cvilidreta - cmizdravac 


čepac - čik 

čikoš (mad.) - konušar; preneseno: bič 
čredo - krdo, jato 

črgolije - bezvrijedne sitnice 


dajčferderbovati (njem. deutsch - njema- 
čki + verderben - kvariti) kvariti njemač- 
ki, loše govoriti njemački jezik 

darovac - grubo sukno 

delirium tremens (lat.) - ludilo od alko- 
hola, završna faza alkoholizma 
djelatnik - radni dan 

domjenak - sastanak, razgovor 

dreselo - neveselo, tužno 

dreselost - tuga, sjeta 

drobiš - sitan novac 

drobuljiti - hiniti, prenavljati se 
dromedar - deva 


ecce homo (lat.) - evo čovjeka 

ergo (lat.) - dakle 

est deus in nobis, agitante calescimus 
illo (lat.) - bog je u nama i kad se on po- 
krene, grije nas nadahnuće 


fabulije - prazne priče, naklapanje 
feršten so (njem.) - razumijete 

finis coronat opus (lat.) - konac djelo 
krasi 

fiškal (od lat. fiscus - državna blagajna) 
advokat 

fokoš (mađ.) - sjekira, češagija 

folkfest (njem.) - pučka zabava 

frajt (njem.) - desetar u vojsci 


gege - gaće 
Singav - jadan, neugledan 

gratia plena (lat.) - milosti puna 
gšeft (iskv. njem.) - posao 


hahuljati - pobolijevati 

haramija (tur.) - razbojnik; vojnik, vojni- 
čina 

hegeduš (mađ.) - violinist 

herajn (njem. herein) - unutra 

Herod(eš) - židovski kralj u vrijeme Kris- 
tovo; prema Bibliji, izvršio pokolj djece 
hodače - noge 

horzamstdinar (njem. gehorsamster Di- 
ener) - sluga pokoran 


inoš (mađ.) - sluga 
iskomusati - iskosati, iskomadati 
iščepunjati - klepnuti, namlatiti 


jakreb, jakrep - škorpion 

jandžik (tur.) - kožna torba 

japa - otac 

jinoš - vidi inoš 

jo natirlik (po njem.) - da, naravno 
juratuš - pravnik, jurist 


kenug (njem. genug) - dosta 

kerem alašom (mađ.) - mađarski poz- 
drav 

kistimant (iskv. njem. od kiisse die 
Hand) - ljubim ruke 

kišnjak - kišobran 

kladivo - čekić, bat 

klap - klapan, klipan 

kljačica - kljasta, sakata noga 

kljajo - sakat čovjek 

kostriš - derle, deran 

kračun - prijevor, zasun 

kramar (od njem. Kram - sitnice, trice) - 
trgovac, trgovčić, sitničar 

krdžalinka (tur.) - razbojnica 

kriljak - šešir 

kumordinar (od njem. Kammerdiener) - 
sobar 

kumriš - deran, nitkov 

kut morgen (njem. guten Morgen) - dob- 
ro jutro 

kut namt (njem. guten Abend) - dobra 
večer 


ladanjski - seoski, s imanja (ladanja) 
lagvić - bačvica 

lajbek (od njem. Leibchen) - prsluk 
lapsus linguae (lat.) - pogreška u govoru 
lapsus memoriae (lat.) - pogreška u 
pamćenju 

lari-fari - brbljarija, besmislica (po slo- 
vima solmizacije) 

licentia (lat.) - dopuštenost, sloboda; 
licentia poetica (lat.) - pjesnikova slobo- 
da da kaže neke stvari drugačije nego je 
uobičajeno 

lišpanje - lickanje, dotjerivanje 

lopar - lopata (za bacanje kruha u peć) 
lucida intervalla (lat.) - svijetli trenuci (u 
ludilu) 

lustrišimuš (lat. ilustrissimus) - presvije- 
tli 


mazbata (tur) - potvrda, dokument 
Mecenas atavis (lat.) - početak jedne 
pjesme rimskog pjesnika Horacija u čast 
rimskog bogataša Gaja Klinija Mecenata, 
velikog prijatelja i pomagača znanosti i 
umjetnosti u prvom stoljeću n. e. (po nje- 
mu je Kovačić dao ime jednom od glav- 
nih junaka ovog romana) 

mekoputac - puten, razvratan čovjek 


načepunjati - isprebijati 
načepuren - kočoperan, nadut 
načinčuriti se - nakinđuriti se 
namunduriti se - namrgoditi se 
nahustiti - nahuckati 
nasmunduriti se - namrgoditi se 
nečemuran - nečuvan 

notata (lat.) - bilješke, napomene 


ober - v. aber 

očarapiti - odalamiti 

olina - veličina (u matematici) 
omiljavica - omaglica 

omnia mea mecum porto (lat.) - sve svoje 
nosim sa sobom 

oroslan - arslan, lav 

oroz - pijetao 

ošasno dobro - ostavština bez nasljedni- 
ka 

paroditelji - poočim i pomajka 
patakun (tal. pataccone) - vrsta starog 
mjedenog novca 

patriti - pripadati 

peča - povezača za glavu 

piškor - čikov (vrsta ribe) 

plebanuš (lat. plebanus - svjetovni sve- 
ćenik, isp. plebs) - župnik 

pleno titulo (lat.) - punim naslovom 
poljeno - rascijepljeno drvo, cjepanica 
podrug - jedan i pol 

popikavati - spoticati 

potepuh - potucalo, skitnica 

prilivoda - nikakav čovjek, nikakav rod 
principiis obsta (lat.) - u početku se us- 
protivi 

prižepić - džepić na prsluku 

prkonjica - razmaženo dijete 
pročepunjati - izmlatiti 

prodramiti se - probuditi se 
prolabortati - dangubiti 

promuškomeš (lat. primus comes) - veliki 
župan 

providnik - provizor, upravitelj imanja 


quod non est in actis, non est in mundo 
(lat.) - što nije u spisima nije u stvarnosti 
quot linguas calles, tot homines vales 
(lat.) - koliko jezika govoriš, toliko ljudi 
vrijediš 


rebrenice - grede na krovu 

romar (od Roma - Rim) - hodočasnik 
rujatuš - vidi juratuš 

ružiti - klepetati, tresti 


scandalum (lat.) - nesreća, skandal 
scribax vulgaris (lat.) - prost pisar, pis- 
karalo 

serbus (lat.) - sluga!, vaš sam sluga! (po- 
zdrav) 

sitnozor - mikroskop 

skomukati - stenjati 

slog - lijeha 

slota - nevolja, nezgoda 

smotka - cigareta 

stipati - otresati 

sunjica - ladica 


Surina - surka, dolama 
svjeriti - slagati 


ščetine - čekinje 

širočka - sjekira 

školnik - učitelj 

škriban, škrivan - pisar 

škrunuti - pući, prsnuti 

škulja, škuljica - rupa 

šmeglja - šeprtlja 

šoštar (njem. Schuster) - postolar 
štrbenkati - prkeljati, govoriti nepoznati 
jezik 

švakori - čizme 


tekija (tur.) - izvor, studenac i sl. 
tepac - deran 

tešik (mađ.) - izvolite, služite se! 
toshajst (njem.) - to se zove, to se kaže 
trh - teret 

trnapiti se - mučiti se 

tucbruder - vinski brat (njem. Du, Bru- 
der); čovjek kojemu se govori "ti" 


ungerovac - pristaša pravnih teorija Jose- 
fa Ungera, osnivača moderne pravne na- 
uke u Austriji (1826.-1913.) 

uzuraš (tal. usuraio) - lihvar 

užgislama - nagao, naprasit čovjek 


vanitas vanitatum (lat.) - taština nad 
taštinama 

varmeđinski (mađ.) - županijski 
veršteke (njem.) - razumijete 
Verbecijanac - pristaša teorija mađ. pra- 
vnika Verbčczyja (15. st.) 


zabelesati - blenuti 

zabosoktati - početi govoriti njemački (u 
kojem se često čuje bos sokt, tj. was sagt 
- što kaže) 

zapentesati - mucati 


žapati se - prenemagati se 

